
ZEUL DEŞERTULUI 


Dedic acest roman iubitei mele soţii şi tovarăşe de viaţă, 
Niso. N-am ştiut niciodată ce înseamnă cu adevărat fericirea 
până când nu te-am întâlnit. Acum, îmi umpli fiecare zi cu 
iubire, râsete şi fericire. 


Cu tine alături, dispreţuiesc până şi ideea de a face schimb 
cu regii. 


Aton a clipit din ochii lui mici şi afundaţi adânc în colăcei de 
grăsime, apoi şi-a ridicat privirea de la tabla jocului de baot 
aflată între noi. Şi-a îndreptat-o spre cele două tinere prințese 
ale casei regale Tamose, care se zbenguiau goale în apa 
limpede a lagunei. 

— Nu mai sunt copile, a remarcat el pe un ton neutru, fără 
urmă de interes lasciv asupra subiectului. 

Şedeam unul în faţa celuilalt, sub o barrazza deschisă, 
acoperită cu frunze pe palmier, lângă una dintre lagunele 
formate de intrândurile marelui fluviu Nil. 

Ştiam că referirea la cele două fete era o încercare de a-mi 
distrage atenţia de la următoarea mea mişcare a pietrelor de 
bao. Lui Aton nu-i place să piardă, aşa că n-are prea mari 
scrupule în privinţa modului în care câştigă. 

Aton s-a aflat mereu în partea cea mai de sus a listei celor 
mai vechi şi mai dragi prieteni ai mei. La fel ca şi mine, este 
eunuc şi a fost cândva sclav. În timpul perioadei de sclavie şi 
mult înainte de a ajunge la pubertate, stăpânul lui i-a 
remarcat intelectul excepţional și agerimea minţii. A dorit să 
cultive şi să exploateze aceste daruri, şi să împiedice ca 
libidoul să-l distragă. Aton era un bun extrem de preţios, aşa 
că stăpânul său l-a angajat pe cel mai renumit medic din Egipt 
pentru a efectua castrarea. Stăpânul lui e de mult mort, însă 
Aton s-a ridicat mult deasupra statutului său de sclav. Acum 
este şambelanul palatului regal al faraonului din Teba, dar şi 
şeful spionilor, administrând o reţea de informatori şi agenţi 
clandestini care operează în toată lumea civilizată. Există o 
singură organizaţie care o depăşeşte pe a lui, şi anume a mea. 
În această privinţă, ca în mai toate, ne aflăm într-o competiţie 
prietenească şi puţine sunt lucrurile care ne oferă o plăcere şi 
o satisfacţie mai mare decât o izbândă împotriva celuilalt. 

Mă bucur enorm de tovărăşia lui. Mă amuză şi adesea mă 
surprinde cu sfaturile sale bune şi cu modul cum vede 


: Mancala este o familie de jocuri din categoria de tablă de joc, 
numite uneori jocuri „de însămânţare“ sau „socoteşte şi 
capturează“. Jocurile mancala au în multe ţări africane acelaşi 
rol pe care îl are şahul în ţările vestice sau jocul de go în Asia de 
Est. Cele mai cunoscute jocuri mancala, pe lângă kalah şi oware, 
sunt congkak, endodoi, omweso, unee tugaluulakh, bao, sungka 
şi igisoro. (n.tr.) 


lucrurile. Câteodată îl las să-mi testeze priceperea la bao. De 
obicei, este generos cu laudele. Dar, în general, îmi pune la 
grea încercare geniul. 

Acum o studiam amândoi pe Bekatha, prinţesa mai tânără cu 
aproape doi ani decât cealaltă, cu toate că era posibil să nu-ți 
dai seama de asta deoarece era înaltă pentru vârsta ei, iar 
sânii deja începeau să-i înmugurească şi, în apa rece a 
lagunei, sfârcurile i se întăriseră sfidătoare. Era mlădioasă, 
agilă şi râdea cu uşurinţă. Pe de altă parte, era focoasă din 
fire. Trăsăturile ei aveau un aspect nobil, nasul îi era îngust şi 
drept, maxilarele, puternice şi rotunjite, iar buzele, fin arcuite. 
Părul îi era gros şi avea scânteieri arămii în lumina soarelui. 
Moştenise asta de la tatăl ei. Cu toate că încă nu îi apăruse 
floarea roşie a feminităţii, ştiam că acel moment nu era 
departe. 

O iubeam, dar, ca să spun adevărul, pe sora ei o iubeam o 
idee mai mult. 

Tehuti era cea mai mare şi mai frumoasă dintre cele două 
surori. Ori de câte ori mă uitam la ea, mi se părea că o văd din 
nou pe mama ei. Regina Lostris fusese marea dragoste a vieţii 
mele. Da, o iubisem aşa cum un bărbat iubeşte o femeie. 
Pentru că, spre deosebire de prietenul meu Aton, eu am fost 
jugănit abia după ce ajunsesem bărbat adevărat şi 
cunoscusem bucuria unui trup de femeie. Adevărat este că 
iubirea mea pentru regina Lostris nu s-a consumat niciodată, 
fiindcă am fost castrat înainte ca ea să se nască, dar a fost cu 
atât mai intensă cu cât n-a putut fi niciodată domolită. 
Avusesem grijă de ea în copilărie şi o păstorisem pe drumul 
lungii şi fericitei el vieţi, dându-i sfaturi şi îndrumând-o, 
dăruindu-mă cu totul ei, fără nicio reţinere. lar la sfârşit, am 
tinut-o în braţe când a murit. 

Înainte de a pleca pe lumea cealaltă, Lostris mi-a șoptit ceva 
ce nu voi uita niciodată: „Am iubit numai doi bărbaţi în toată 
viaţa mea. Tu, Taita, ai fost unul din ei”. 

Acelea au fost cele mai dulci cuvinte pe care le-am auzit 
rostite vreodată. 

Am plănuit şi am supravegheat construirea mormântului i 
regal şi am depus acolo trupul ei cândva frumos, dar apoi ofilit 
şi mi-am dorit să mă pot duce cu ea în lumea de jos. Cu toate 
astea, ştiam că nu pot, pentru că trebuia să rămân şi să am 


grijă de copiii ei aşa cum avusesem grijă de ea. Adevărat, nu 
fusese o povară apăsătoare, căci viaţa mea fusese mai bogată 
datorită acestei sarcini. 

La 16 ani, Tehuti era deja o femeie în toată puterea 
cuvântului. Pielea îi era lucioasă şi fără pată. Braţele şi 
picioarele îi erau subţiri şi elegante ca ale unei dansatoare sau 
precum cele două părţi ale marelui arc de luptă pe care îl 
cioplisem pentru tatăl ei şi pe care îl pusesem pe capacul 
sarcofagului său înainte de a-i sigila mormântul. 

Şoldurile lui Tehuti erau pline, dar talia îi era îngustă ca gâtul 
unui urcior de vin. Sânii îi erau rotunzi şi fermi. Buclele aurii şi 
dese care îi acopereau capul erau magnifice. Ochii îi erau la 
fel de verzi ca ai mamei ei. Era incomparabil mai frumoasă 
decât pot descrie cuvintele, iar zâmbetul ei îmi frângea inima 
ori de câte ori îmi era adresat. Avea o fire blândă, se înfuria 
greu, dar era netemătoare şi cu o voinţă puternică. 

O iubesc aproape la fel de mult cum încă o mai iubesc pe 
mama ei. 

— Ai făcut o treabă bună cu ele, Taita, m-a lăudat Aton fără 
rezerve. Ele sunt comorile care s-ar putea să salveze Egiptul 
nostru de barbari. 

În această privinţă, ca şi în multe altele, eu şi Aton eram întru 
totul de acord. Acesta era motivul adevărat pentru care am 
venit amândoi în acest loc îndepărtat şi izolat, deşi toată 
lumea din palat, inclusiv faraonul, era convinsă că ne 
întâlniserăm aici pentru a continua disputa nesfârşită asupra 
tablei de bao. 

N-am răspuns imediat la remarca lui, ci mi-am coborât ochii 
spre tablă. Aton făcuse o mutare în vreme ce eu încă le 
priveam pe fete. Era cel mai talentat jucător din Egipt al 
acestui joc sublim - cu alte cuvinte, din „lumea civilizată”. Cu 
excepţia mea, desigur. De obicei, câştig trei din patru partide 
jucate cu el. 

Acum, dintr-o privire, am văzut că jocul acesta avea să fie 
unul dintre cele trei ale mele. Poziționarea pietrelor părea 
echilibrată. Era una dintre puţinele scăpări ale jocului său şi 
apărea adesea atunci când, convins că victoria era deja a lui, 
lăsa baltă precauţia şi ignora regula celor şapte pietre. Atunci, 
avea tendinţa de a-şi concentra atacul asupra castelului său 
sudic, ceea ce îmi permitea să obţin controlul fie asupra 


castelului său estic, fie asupra celui vestic. De data aceasta, a 
fost cel estic. Nu aveam nevoie de o a doua invitaţie. Am lovit 
ca o cobră. 

El s-a legănat spre spate pe taburetul lui, în timp ce-mi 
evalua mişcarea-surpriză, iar când, în cele din urmă, a realizat 
genialitatea ei pură, chipul i s-a întunecat de furie şi a rostit cu 
o voce gâtuită: 

— Cred că te urăsc, Taita. Şi, dacă nu te urăsc, cu siguranţă 
ar trebui. 

— Am avut noroc, bătrâne prieten, am spus eu încercând să- 
mi ascund bucuria. Oricum, e doar un joc. 

A pufnit indignat. 

— Dintre toate lucrurile năroade pe care te-am auzit rostindu- 
le, Taita, ăsta-i cel mai tâmpit. Nu e doar un joc. Este un 
veritabil motiv pentru a trăi. 

Era cu adevărat furios. 

M-am aplecat sub masă ca să iau urciorul din aramă în care 
se afla vin şi i-am umplut din nou cana. Era un viii superb, cel 
mai bun din Egipt, pe care îl luasem direct din pivnițele de sub 
palatul faraonului. Aton a pufnit din nou, încercând să-şi 
menţină furia şi ofensa, dar acţionând parcă din proprie 
iniţiativă, degetele lui durdulii s-au strâns în jurul toartei şi au 
ridicat-o spre buze. A înghiţit de două ori, iar ochii i s-au închis 
de plăcere. După ce a coborât cana de la gură, a suspinat. 

— Poate că ai dreptate, Taita. Mai sunt şi alte motive lume 
pentru a trăi. A început să strângă pietrele de bao în 
punguţele lor legate cu şnururi. Deci, ce veşti ai mai primit din 
nord? Uimeşte-mă iarăşi cu priceperea spionajului tău. 
Ajunsesem, în cele din urmă, la adevăratul motiv al acestei 
întâlniri. Nordul a reprezentat întotdeauna primejdia. 

Cu mai bine de o sută de ani în urmă, puternicul Egipt a fost 
sfârtecat de trădare şi rebeliune. Pretendentul Roşu, falsul 
faraon - intenţionat nu-i spun numele; mai degrabă, blestemat 
fie el în vecii vecilor -, acest trădător s-a răsculat şi a luat în 
stăpânire tot teritoriul de la nord de Asyut. Egiptul nostru a 
fost târât într-un secol de război civil. 

Apoi, la rândul lui, moştenitorul Pretendentului Roşu a fost 
copleşit de un trib sălbatic şi războinic venit din stepele 
nordice de dincolo de Sinai. Aceşti barbari au măturat Egiptul, 
cucerindu-l pe de-a-ntregul cu ajutorul unei arme despre care 


nici nu ştiusem că există: calul şi carul de luptă. După ce îl 
înfrânseseră pe Pretendentul Roşu şi capturaseră partea de 
nord a Egiptului de la Marea de Mijloc? la Asyut, aceşti hicsoşi: 
se năpustiseră asupra noastră, în sud. 

Noi, adevărații egipteni, nu am avut nicio modalitate de a ne 
apăra împotriva lor. Am fost alungaţi de pe pământurile 
noastre şi siliţi să ne retragem spre sud, dincolo de 
cataractele Nilului de la Elefantina şi în sălbăticia de la capătul 
lumii. Acolo am tânjit de dor în vreme ce doamna mea, regina 
Lostris, a refăcut armata. 

Contribuţia mea la această regenerare nu a fost întru totul 
nesemnificativă. Sunt din fire un om lăudăros, dar, în această 
privinţă, pot declara fără teama de a fi contrazis că, fără 
îndrumarea şi sfaturile mele, doamna mea şi fiul ei, Memnon, 
prinţul coroanei, care acum este faraonul Tamose, nu şi-ar fi 
atins niciodată țelul. 

Printre numeroasele servicii pe care i le-am făcut reginei s-a 
numărat şi construirea primelor care de luptă cu roţi spiţate, 
care sunt mai uşoare şi mai rapide decât ale hicsoşilor, cu roţi 
confecţionate în întregime din lemn solid. Apoi am găsit caii 
care să le tragă. Când am fost pregătiţi, faraonul Tamose, care 
ajunsese la vârsta bărbăţiei, a condus noua noastră armată 
prin cataracte, spre nord, în Egipt. 

Liderul hicsoşilor se autointitulase regele Salitis, dar nu era 
de fapt rege. În cel mai bun caz, era jefuitorul unui titlu de 
nobleţe şi un nelegiuit. Cu toate astea, armata pe care o 
comanda era aproape de două ori mai mare decât a noastră, a 
egiptenilor, bine echipată şi feroce. 

Dar i-am luat prin surprindere şi, la Teba, am purtat o bătălie 


> Marea Mediterana (n.tr.). 

3 Hicsos - popoare asiatice care au invadat Egiptul în timpul celei 
de-a Il-a dinastii (1991-1802 Î.H.). în fapt, aceştia au condus 
Egiptul timp de peste un secol, perioadă în care au mutat 
capitala în delta Nilului, la Avaris. Termenul „hicsos“ se traduce 
prin „stăpânitor străin“ în limba greacă veche, iar reprezentanţii 
acestei dinastii au fost atât de urâţi de mulţime, încât, în 
momentul în care au fost înlăturați, orice monument care 
amintea de ei a fost distrus. Acesta este şi motivul pentru care 
se ştiu foarte puţine lucruri despre respectiva perioadă istorică. 
(n.tr.) 


crâncenă cu ei. Le-am zdrobit carele şi le-am măcelărit 
oamenii. l-am făcut s-o ia la fugă înapoi către nord. În urma 
lor, pe câmpul de luptă au rămas zece mii de cadavre şi două 

mii de care de luptă distruse. 

Totuşi, au pricinuit mari pierderi bravelor noastre trupe, aşa 
că n-am reuşit să-i urmărim şi să-i distrugem complet. De 
atunci, hicsoşii stau la pândă în delta Nilului. 

Regele Salitis, bătrânul prădător, e mort acum. Nu a murit pe 
câmpul de luptă de sabia unui egiptean viteaz, aşa cum ar fi 
fost drept şi potrivit. A murit de bătrâneţe în patul lui, 
înconjurat de o hoardă de soţii hidoase şi de progeniturile lor 
îngrozitoare. Una dintre ele era Beon, fiul lui cel mare. Acesta 
îşi spune acum regele Beon, faraon al Regatelor de Sus şi de 
jos ale Egiptului. Adevărul este că nu-i altceva decât un 
jefuitor ucigaş, mai rău chiar decât diabolicul lui tată. 
Iscoadele mele îmi raportează cu regularitate că Beon reface 
armata hicsoşilor, atât de grav afectată în bătălia de la Teba. 
Aceste rapoarte sunt îngrijorătoare deoarece întâmpinăm 
mari dificultăţi în procurarea materiei prime pentru 
producerea bunurilor care să le înlocuiască pe cele pierdute în 
aceeaşi bătălie. Regatul nostru sudic nu are legături cu Marea 
de Mijloc şi, prin urmare, nici legături comerciale cu alte 
naţiuni civilizate şi oraşe-stat bogate în piele, lemn, aramă, 
antimoniu, cositor şi alte resurse necesare pentru un război şi 
care nouă ne lipsesc. De asemenea, ne lipsesc şi oamenii. 
Avem nevoie de aliaţi. 

Pe de altă parte, duşmanii noştri, hicsoşii, au porturi 
importante în deltă, unde Nilul se varsă în Marea de Mijloc. 
Comerţul se desfăşoară neîntrerupt acolo. Tot datorită 
iscoadelor mele ştiu şi că hicsoşii caută să încheie alianţe cu 
alte naţiuni războinice. 

Eu şi Aton ne întâlneam în acest loc izolat pentru a sta de 
vorbă şi a cântări aceste probleme. Supravieţuirea Egiptului 
nostru era pe muchie de cuţit. Cu multe ocazii, eu şi Aton am 
discutat toate astea pe larg, dar acum eram gata să luăm 
deciziile finale pe care să i le prezentăm faraonului. 

Prinţesele regale aveau alte planuri. Îl văzuseră pe Aton 
strângând pietrele de bao şi luaseră asta drept semnal că îmi 
puteau solicita întreaga atenţie. Le sunt devotat amândurora, 
dar sunt foarte dificile. S-au năpustit afară din lagună, 


împroşcând apă în toate părţile şi s-au repezit spre mine, 
fiecare încercând s-o întreacă pe cealaltă. Bekatha este cea 
mică, însă este foarte rapidă şi hotărâtă. E dispusă să facă 
aproape orice pentru a obţine ce-şi doreşte. A întrecut-o pe 
Tehuti şi s-a lăsat să cadă în poala mea, rece şi udă de apa 
lagunei. 

— Te iubesc, Tata, a ţipat ea aruncându-şi braţele în jurul 
gâtului meu şi lipindu-şi claia roşcată şi udă de obrazul meu. 
Spune-ne o poveste, Tata! 
înfrântă în cursa spre mine, Tehuti a trebuit să accepte 
poziţia mai puţin convenabilă de la picioarele mele. Şi-a lăsat 
pe pământ trupul gol de pe care picura apă, mi-a cuprins 
picioarele cu braţele şi le-a strâns la piept, apoi şi-a sprijinit 
bărbia pe genunchii mei şi şi-a ridicat privirea spre chipul 
meu. 

— Da, te rog, Tata. Povesteşte-ne despre mama noastră şi 
despre cât de deşteaptă şi frumoasă era. 

— Întâi, trebuie să vorbesc cu unchiul Aton, am protestat eu. 

— Of! Bine. Dar nu prea mult, a intervenit Bekatha. E atât de 
plictisitor. 

— Nu, nu prea mult, am promis eu. 

M-am uitat din nou la Aton şi am trecut la hicsosiană. 
Amândoi vorbim fluent limba duşmanului nostru de moarte. 

Îmi fac o îndatorire din a-mi cunoaşte duşmanul. Am talent la 
cuvinte şi limbi. Am avut mulţi ani de la întoarcerea la Teba în 
care să învăţ. Aton nu se alăturase exodului în Nubia. Nu avea 
o fire aventuroasă. Rămăsese în Egipt şi suferise sub domnia 
hicsoşilor. Cu toate astea, învățase tot ce fusese de învăţat de 
la ei, inclusiv limba. Niciuna din prințese nu înţelegea un 
cuvânt. 

— Of, te urăsc când vorbeşti păsăreasca asta îngrozitoare, s- 
a bosumflat Bekatha, iar Tehuti a fost de acord cu ea. 

— Dacă ne iubeşti, vorbeşte egipteana, Taita. 

Am îmbrăţişat-o pe Bekatha şi am mângâiat capul încântător 
al lui Tehuti. Cu toate astea, am continuat să-i vorbesc lui 
Aton pe limba atât de urâtă fetelor. 

— Ignoră flecăreala copilelor. Continuă, bătrâne prieten. 

Aton şi-a ascuns zâmbetul şi a spus: 

— Deci, suntem de acord, Taita. Avem nevoie de aliaţi şi 
trebuie să facem negoţ cu ei. În acelaşi timp, trebuie să-i 


împiedicăm pe hicsoşi să facă la fel. 

Am fost tentat să-i dau o replică sarcastică, dar deja îl 
enervasem suficient la bao. Aşa că am încwviinţat cu 
seriozitate. 

— Ca de obicei, ai pus punctul pe i, exprimând problema 
succint. Aliați şi negoţ. Foarte bine, Aton, noi cu ce putem face 
negoţ? 

— Avem aur din minele nubiene pe care le-am descoperit 
când am fost în exil dincolo de cataracte. 

Aton nu părăsise niciodată Egiptul, dar, dacă îl auzeai 
vorbind, ai fi crezut că era unul dintre cei care conduseseră 
exodul. Am zâmbit în sinea mea, însă pe chip mi-am păstrat o 
expresie serioasă în timp ce el a continuat: 

— Cu toate că metalul galben nu este la fel de valoros 
precum argintul, oamenii totuşi îl doresc. Cu mormanele pe 
care faraonul le-a adunat în vistieria sa, putem uşor să ne 
cumpărăm prieteni şi aliaţi. 

Am dat din cap, deşi ştiam că tezaurul faraonului era mult 
supraestimat de Aton şi de mulţi alţii asemenea lui, care nu 
sunt atât de apropiaţi de tron cum sunt eu. Am continuat 
pentru a dezvolta subiectul: 

— Cu toate astea, nu uita roadele fertilului pământ negru pe 
care Tatăl Nil îl revarsă pe malurile sale la Urcare inundație 
anuală. Oamenii trebuie să mănânce, Aton. Oraşele-stat 
cretane, sumeriene şi elene au foarte puţine terenuri arabile. 
Le e greu să facă rost de cereale cu care să-şi hrănească 
oamenii. Noi avem din abundență. 

— Aşa-i, Taita. Avem grâne şi avem şi cai pe care să-i dăm la 
schimb - avem cei mai buni cai de luptă din lume. Şi mai 
avem şi alte lucruri, chiar mai rare şi mai preţioase. 

Plin de tact, Aton a făcut o pauză şi s-a uitat la încântătoarea 
copilă cuibărită în braţele mele, apoi la cea care stătea cu 
capul sprijinit pe genunchiul meu. 

Nu mai era nevoie să fie rostit nimic altceva pe această 
temă. Cretanii şi sumerienii de pe pământul dintre fluviile 
Tigru şi Eufrat erau vecinii noştri cei mai apropiaţi şi cei mai 
puternici. Erau în general oacheşi şi cu părul întunecat. 
Conducătorilor lor le plăceau femeile cu păr blond şi pielea 
albă ale triburilor egeene şi ale casei regale egiptene. Totuşi, 
palidele şi insipidele femei elene nu se puteau compara cu 


minunatele bijuterii ale Nilului. 

Părinţii celor două prințese ale mele erau Tanus, cu bucle 
roşii ca focul, şi regina Lostris, cu părul blond strălucitor. Ei au 
avut copii de rasă pură, iar vestea despre frumuseţea celor 
două fete se răspândea în întreaga lume. 

Ambasadori de departe  parcurseseră deja drumuri 
anevoioase prin deserturile întinse şi traversaseră ape adânci 
pentru a ajunge la palatul din Teba ca să-i transmită cu 
delicateţe faraonului interesele stăpânilor lor de a încheia 
alianţe civile şi militare cu Casa de Tamose. Regele sumerian 
Nimrod şi Supremul Minos din Creta erau doi dintre cei care îşi 
trimiseseră solii. 

La cererea mea, faraonul îi primise cu amabilitate pe ambii 
ambasadori. Acceptase frumoasele daruri în aur şi lemn de 
cedru care îi fuseseră oferite. Apoi, ascultase cu înţelegere 
cererile în căsătorie pentru una sau amândouă dintre fiice, dar 
după aceea faraonul explicase că surorile erau încă prea mici 
pentru măritiş şi că vor trebui să discute din nou acest subiect 
după ce fetele vor ajunge la maturitate. Asta se întâmplase cu 
ceva timp în urmă, iar acum circumstanţele se schimbaseră. 
La vremea aceea, faraonul discutase cu mine despre o 
posibilă alianţă între Egipt şi Sumer sau Creta. Eu subliniasem 
cu tact că totuşi Creta ar fi un aliat mai dezirabil decât 
Sumerul. 

În primul rând, sumerienii nu erau un popor de navigatori - 
cu toate că aveau o armată terestră puternică, dotată cu 
cavalerie şi care de luptă, nu aveau niciun fel de vase de 
luptă. l-am amintit faraonului că Egiptul de Sud nu avea acces 
la Marea de Mijloc. Duşmanii noştri hicsoşi controlau cursul 
nordic la Nilului, iar noi eram o ţară fără deschidere la mare. 
Sumerienii aveau şi ei acces limitat la mare, iar flota lor era 
firavă comparativ cu a altor popoare, cum erau cretanii sau 
chiar mauritanii, la vest. Sumerienii evitau mereu riscul de a 
traversa marea cu vase încărcate din greu. Se temeau atât de 
pirați, cât şi de apele turbulente. 

Dar şi ruta pe uscat dintre ţările noastre era plină de 
dificultăţi. 

Hicsoşii controlau istmul dintre Marea de Mijloc şi Marea 
Roşie care, în nord, face legătura între Egipt şi deşertul Sinai. 
Sumerienii ar fi fost siliţi să traverseze deşertul Sinai mergând 


mult în sud şi apoi să treacă Marea Roşie cu un vas pentru a 
ajunge la noi. Această rută ar fi ridicat atât de multe probleme 
armatei lor, nemaivorbind de lipsa apei şi a hranei în timpul 
traversării Mării Roşii, încât s-ar fi putut dovedi imposibilă. 

Ceea ce îi propusesem înainte faraonului şi ceea ce i-am 
explicat acum lui Aton era utilitatea unui acord cu Supremul 
Minos al Cretei. „Supremul Minos” era titlul conducătorului 
cretan ereditar. Era echivalentul faraonului nostru. Să sugerezi 
că era mai puternic decât faraonul nostru însemna trădare. E 
suficient să spun că fiola lui avea reputaţia de a fi alcătuită din 
peste zece mii de galere de luptă şi comerciale de o concepţie 
atât de avansată, încât nu exista alt vas mai rapid sau mai 
bine dotat pentru luptă. 

Noi avem ceea ce cretanii îşi doresc: cereale, aur şi mirese 
frumoase. Cretanii au ce ne trebuie nouă: cea mai formidabilă 
flotă de luptă existentă, cu care să blocăm porturile hicsoşilor 
de la gurile Nilului. Şi unde să aducem armata sumeriană, care 
să coboare pe țărmurile sudice ale Mării de Mijloc, şi astfel 
hicsoşii să fie prinşi ca într-un cleşte şi armata lor să fie 
zdrobită de forţele noastre. 

— Un plan minunat! M-a felicitat Aton. Şi aproape infailibil. Cu 
excepţia unui mic, aproape insignifiant detaliu pe care l-ai 
trecut cu vederea, dragul meu Taita. 

Rânjea cu viclenie, savurându-şi revanşa pentru înfrângerea 
la bao. N-am fost niciodată o persoană răzbunătoare, dar, cu 
această ocazie, nu m-am putut abţine să nu mă distrez puţin 
pe seama lui Aton. M-am arătat îngrozit. 

— O, nu-mi spune asta, te rog! M-am gândit la toate cu multă 
grijă. Care este greşeala din planul meu? 

— E prea târziu. Supremul Minos al Cretei a încheiat deja o 
alianţă secretă cu regele Beon al hicsoşilor. 

Aton a plescăit din buze şi s-a plesnit voios peste una din 
coapsele elefantine. Imi desfiinţase categoric propunerea sau 
cel puţin aşa credea. 

— A, da, am replicat eu. Presupun că te referi la fortul 
comercial pe care, în urma unei înţelegeri cu Beon, cretanii |- 
au deschis cu cinci luni în urmă, la Tamiat, cea mai estică gură 
de vărsare din delta Nilului. 

A fost rândul lui Aton să se dezumfle. 

— Când ai aflat despre asta? De unde ştii? 


— Te rog, Aton. Mi-am desfăcut mâinile într-un gest rugător. 
Doar nu te aştepţi să-mi dezvălui toate sursele, nu-i aşa? 

Aton şi-a recăpătat rapid siguranţa. 

— Supremul Minos şi Beon au încheiat deja o înţelegere, dacă 
nu chiar o alianţă de război. Deşi cu toţii ştim cât de inteligent 
eşti, Taita, nu prea poţi face mare lucru în privinţa asta. 

— Şi dacă Beon plănuieşte să trădeze? Am întrebat eu pe un 
ton misterios, iar el s-a holbat stupefiat la mine. 

— Să trădeze? Nu înţeleg, Taita. Ce formă ar lua această 
trădare? 

— Ai idee, Aton, cât argint ţine Supremul Minos al Cretei în 
noua lui fortăreață de la Tamiat, pe teritoriul hicsoşilor? 

— Imi imaginez că o cantitate substanţială. Dacă Supremul 
Minos îi propune lui Beon să-i cumpere cea mai mare parte a 
recoltei de grâne, atunci trebuie să aibă la îndemână mult 
argint, s-a hazardat Aton cu grijă. Poate zece sau chiar 
douăzeci de lakhi. 

— Eşti foarte perceptiv, dragă prietene. Oricum, ai pomenit 
doar de o mică problemă dintre cele cu care se confruntă 
Supremul Minos. Nu îndrăzneşte să rişte să trimită în largul 
mării vase greu încărcate, în plin sezon al furtunilor. Aşa că, 
timp de cinci luni pe an, nu-şi poate trimite argintul către 
țărmurile sudice ale Mării de Mijloc, ceea ce, iarna, presupune 
un voiaj de peste cinci sute de leghe* de la insula lui. 

Aton a intervenit rapid, încercând să tragă concluzia înaintea 
mea. 

— A, da, aşa el înţeleg ce vrei să spui. Deci, asta înseamnă 
că, în toată această perioadă, Supremul Minos nu poate face 
negoţ cu statele şi naţiunile de pe ţărmul al african al Mării 
celei Mari! 

— În timpul iernii, jumătate din lume îi este inaccesibilă, am 
fost eu de acord. Dar, dacă reuşeşte să obţină o bază sigură 
pe coasta egipteană, flota lui va fi protejată de furtunile iernii. 
Astfel, vasele lui vor putea să facă tot anul negoţ din 
Mesopotamia până în Mauritania la adăpostul uscatului. Am 
făcut o pauză pentru a-i lăsa răgaz să priceapă întreaga 
amploare a planului Supremului Minos, apoi am continuat 
nemilos: douăzeci de lakhi de argint nu vor fi îndeajuns pentru 
a susţine nici a zecea parte din activitatea aceasta. Cinci sute 


+ O leghe marină 5,55 kilometri (n.tr.). 


de lakhi este o cifră mai probabilă care va trebui să existe în 
noua fortăreață de la Tamiat pentru a-şi desfăşura negoţul pe 
timpul iernii. Nu eşti de acord că o asemenea cantitate de 
argint ar face pe oricine să se gândească la trădare, cu atât 
mai mult pe cineva atât de perfid şi de rapace din fire cum 
este Beon? 

Câteva secunde, Aton a rămas stupefiat de magnitudinea 
viziunii pe care i-o prezentasem. Când, în cele din urmă, şi-a 
revenit, a întrebat cu voce gâtuită: 

— Deci, ai dovada că Beon, în ciuda incipientei înţelegeri cu 
Supremul Minos, plănuieşte să atace fortăreaţa Tamiat şi să 
pună mâna pe comoara Supremului Minos? Asta îmi spui, 
Taita? 

— Nu zic că am dovada că Beon intenţionează să facă asta. 
Ti-am pus doar o întrebare. N-am făcut o afirmaţie. 

Am chicotit văzându-i confuzia. Nu era frumos din partea 
mea, însă nu m-am putut abţine. Niciodată în lunga perioadă 
de când ne cunoşteam nu l-am văzut să rămână fără replică. 
Apoi mi s-a făcut milă de el. 

— Noi doi ştim că Beon este un tâmpit sălbatic, Aton. Poate 
mâna un car, mânui o sabie, trage cu arcul sau jefui un oraş. 
Cu toate astea, mă îndoiesc că e capabil să plănuiască o vizită 
la privată fără o deliberare îndelungată şi dureroasă. 

— Atunci, cine plănuieşte raidul pentru furtul comorii 
Supremului Minos? A vrut Aton să ştie. 

În loc să-i răspund imediat, m-am lăsat pe spate pe taburetul 
meu şi i-am zâmbit. El s-a holbat la mine. Apoi, chipul i s-a 
luminat. 

— Tu? Cu siguranţă, nu, Taita! Cum să plănuieşti tu jefuirea 
Supremului Minos de cinci sute de lakhi de argint, iar apoi să-i 
faci curte cretanului pentru a-i obţine sprijinul şi o alianţă cu 
el? 

— Pe întuneric, e dificil să faci diferenţa între un hicsos şi un 
egiptean, mai ales dacă egipteanul este îmbrăcat în straiele 
de luptă ale hicsosului şi are armele hicsosului, şi vorbeşte 
limba hicsosului, am subliniat eu, iar el a clătinat din cap, 
rămas din nou fără cuvinte. Dar eu l-am presat în continuare: 
Eşti de acord că un astfel de atac perfid ar distruge pentru 
totdeauna şansele unei alianţe între Creta şi hicsoşi împotriva 
noastră? 


Aton a zâmbit în cele din urmă. 

— Eşti atât de viclean, Taita, încât mă întreb cum m-aş mai 
putea încrede vreodată în tine. Apoi, m-a întrebat: Cât de 
mare e garnizoana cretană de la Tamiat? 

— În clipa asta, este compusă din aproape două mii de 
soldaţi şi arcaşi. Cu toate astea, aproape toţi sunt mercenari. 

— Aşa! Era impresionat. A făcut iarăşi pauză, apoi a 
continuat: De câţi oameni ai avea nevoie sau, mai bine zis, de 
câţi oameni ar avea Beon nevoie pentru a duce la bun sfârşit 
acest plan mişelesc? 

— De destui, i-am dat eu un răspuns ambiguu. 

N-aveam de gând să-mi dezvălui complet planurile. Aton a 
acceptat şi nu a insistat direct. Totuşi, mi-a pus o întrebare 
ocolită: 

— Vei lăsa supraviețuitori cretani în portul Tamiat? 

Sau îi vei măcelări pe toţi? 

— Fireşte că majoritatea va scăpa, l-am contrazis cu 
fermitate. Îmi doresc să scape cât mai mulţi, pentru a se 
întoarce în Creta ca să-l avertizeze pe Supremul Minos de 
trădarea regelui Beon. 

— Şi comoara cretană? A vrut Aton să ştie. Acele cinci sute 
de lakhi de argint? Ce se va întâmpla cu ele? Sipetele 
faraonului sunt aproape goale. Nu putem salva Egiptul fără 
comoară. Cine va comanda acest raid? A întrebat el. O vei 
face tu, Taita? 

Am afişat o expresie înfricoşată. 

— Aton, ştii că nu sunt un războinic. Sunt tămăduitor, poet şi 
un filosof onorabil. Cu toate astea, dacă faraonul îmi cere s-o 
fac, voi însoţi expediţia ca sfătuitor al ofițerului comandant. 

— Cine va fi comandant atunci? Kratas? 

— Îmi place mult de Kratas şi este un soldat bun, dare 
bătrân, încăpățânat şi nu ascultă de rațiune sau sugestie. 

Am ridicat din umeri, iar Aton a chicotit. 

— L-ai descris perfect pe generalul Kratas, o, mândrule bard! 
Dacă nu pe el, atunci pe cine va numi faraonul? 

— Probabil că pe Zaras. 

— A! Faimosul căpitan Zaras din Divizia Crocodilul Albastru a 
Gărzilor Regale? Unul dintre favoriţii tăi, Taita. Nu-i aşa? 

Am ignorat tachinarea. 

— N-am favoriţi. Câteodată, chiar şi eu pot să ocolesc puţin 


adevărul. Dar Zaras e pur şi simplu cel mai bun om pentru 
treaba asta, am răspuns eu pe un ton moderat. 


Când i-am prezentat faraonului planul meu de a-l discredita 
pe regele Beon în faţa Supremului Minos al Cretei şi de a 
ridica un zid solid între cele două puteri care, potenţial, ne 
erau cei mai primejdioşi duşmani de pe lumea asta, el a fost 
uimit de simplitatea sa strălucită. 

Solicitasem o discuţie particulară cu faraonul şi, desigur, el 
mi-o acordase fără întârziere. Eram amândoi singuri pe terasa 
largă, străjuită de palmieri, care înconjura sala tronului şi care 
avea vedere spre cea mai lată zonă a Nilului din partea de sud 
a Egiptului. Desigur, dincolo de Asyut, fluviul devine mai larg 
şi apele sale curg mai domol pe teritoriul de care hicsoşii ne- 
au jefuit, după care ajung în deltă înainte de a se vărsa în 
Marea de Mijloc. 

La ambele capete ale terasei erau santinele pentru ca noi sa 
nu putem fi văzuţi sau auziţi nici de prieteni, nici de duşmani. 
Gărzile se aflau sub comanda directă a unor ofiţeri de 
încredere, dar se ţineau discret deoparte, astfel încât faraonul 
şi cu mine să nu fim distraşi de prezenţa lor. Ne plimbam de-a 
lungul terasei de marmură. Abia acum, fiindcă rămăseserăm 
singuri, îmi era permis să pășesc alături de el, cu toate că mă 
aflasem în relaţii strânse cu el încă de când se născuse. 
Adevărul era că eu fusesem cel care îl adusese pe această 
lume. Eu fusesem cel care prinsese trupul bebeluşului în 
mâinile sale atunci când regina Lostris îl expulzase din 
pântecul ei regal cu forţa unei pietre azvârlite de o praştie. 
Primul lucru pe care l-a făcut prinţul a fost să-şi golească 
vezica pe mine. Am zâmbit la această aducere aminte. 

l-am fost tutore şi mentor din acea zi. Eu am fost cel care l-a 
învăţat să se şteargă la fund, eu l-am învăţat să citească şi să 
scrie, să tragă cu arcul şi să mâne un car de luptă. De la mine 
a învăţat cum să conducă o naţiune. Acum, în cele din urmă, 
ajunsese un tânăr deosebit, un războinic viteaz şi un 
conducător destoinic al Egiptului. Dar încă suntem cei mai 
buni prieteni. Aş merge până într-acolo, încât să spun că 
faraonul mă iubeşte ca pe tatăl pe care nu l-a cunoscut 
niciodată, iar eu îl iubesc ca pe fiul pe care nu l-am avut 
niciodată. 


Acum, pe când îmi asculta stratagema pe care i-o 
propuneam, s-a oprit din mers şi s-a răsucit mirat spre mine. 
Când am ajuns la deznodământul planului meu, mi-a cuprins 
umerii în mâinile sale dure şi puternice ca bronzul datorită 
mânuirii sabiei, trasului cu arcul şi mânării carului tras de 
patru cai. 

— Tata, pungaş bătrân! Mi-a ţipat el în faţă. Mereu mă iei prin 
surprindere. Numai tu ai fi fost în stare să pui la cale un 
complot atât de cumplit. Trebuie să începi pe dată să 
stabileşti toate detaliile. Ei bine, îmi amintesc cât de mult te- 
am urât când m-ai silit să învăţ hicsosiana; acum, aş fi pierdut 
fără ea. N-aş fi putut niciodată să comand această expediţie 
dacă n-aş fi putut trece drept unul dintre duşmanii noştri. 

Am avut nevoie de câteva ore de manipulare plină de tact 
pentru a-l convinge că primejdia de a lăsa Egiptul fără un lider 
într-un asemenea moment crucial al istoriei sale, prima în faţa 
gloriei sau a altui beneficiu pe care el putea spera să-l obţină 
de pe urma capturării fortăreței cretane de la Tamiat şi a 
comorii aflate acolo. l-am mulţumit lui Horus că este suficient 
de tânăr pentru a fi flexibil în gândire şi suficient de matur 
pentru a avea un minimum de bun-simţ. Cu mult timp în 
urmă, învăţasem să-l fac să se poarte cum voiam, fără ca el 
să-şi dea seama de asta. Până la urmă, de obicei, face ca 
mine. 

La sugestia mea, faraonul l-a numit pe Zaras comandant al 
expediției. Cu toate că, la 25 de ani - aproape cât avea şi 
faraonul -, Zaras era tânăr, îşi făcuse deja un nume, după cum 
atesta şi gradul său militar. Lucrasem cu el de multe ori 
înainte şi ştiam că reputaţia lui avea oi bază solidă. Şi cel mai 
important era faptul că el mă venera. 

Cu toate astea, înainte de a mă lăsa să plec, faraonul Tamose 
mi-a pus în mâini sigiliul-şoim regal. Asta însemna că faraonul 
delega toate puterile sale purtătorului său. Purtătorul sigiliului 
răspundea numai în faţa faraonului. Sub ameninţarea 
pedepsei cu moartea, nimeni nu avea dreptul de a-l chestiona 
sau de a-i face greutăţi, sau de a se sustrage îndatoririlor. 

Se obişnuia ca faraonul să-i încredinţeze emisarului său 
sigiliul-şoim în cadrul unei ceremonii solemne, în prezenţa 
membrilor seniori ai curţii sale, dar mi-am dat seama că, fiind 
vorba despre o problemă atât de sensibilă, decisese s-o facă 


în secret total. Oricum, am fost impresionat de încrederea pe 
care mi-o arătase. 

Am căzut în genunchi şi am atins duşumeaua cu fruntea, în 
faţa lui. Însă faraonul m-a oprit şi m-a ridicat în picioare. 

—Tu nu m-ai dezamăgit niciodată, Taita. M-a îmbrățișat. Ştiu 
că n-o vei face nici acum. 


M-am dus direct la Zaras. l-am prezentat importanţa misiunii 
noastre şi oportunitatea oferită de aceasta pentru ca el să 
capete stima faraonului. Succesul acestei misiuni avea să-l 
plaseze ferm pe traiectoria avansării în grad şi a intrării în 
grațiile regale. A încercat neconvingător să-şi ascundă faţă de 
mine, sentimentul de respect amestecat cu teamă şi uimire. 
Am alcătuit amândoi o listă de două sute douăzeci de oameni 
care să ia parte la raid. La început, Zaras a susținut cu 
fermitate că acest număr era insuficient pentru a înfrânge 
garnizoana cretană alcătuită din aproape două mii de soldaţi. 
Când i-am explicat circumstanţele particulare pe care nu i le 
împărtăşisem lui Aton şi nici măcar faraonului, mi-a acceptat 
planul fără rezerve. 

l-am îngăduit să-şi aleagă oamenii. Am insistat doar ca toţi 
cei aleşi să vorbească fluent hicsosiana. Zaras era prea tânăr 
ca să fi participat la exodul spre Nubia, când hicsoşii au 
cucerit Egiptul de Sud. De fapt, fusese silit ca, la vârsta de 16 
ani, să între în legiunile hicsoşilor. Rezultatul a fost că putea 
să vorbească limba de parcă ar fi fost prima învățată şi putea 
trece drept unul dintre ei în orice condiţii. Cu toate astea, era 
un egiptean loial şi fusese printre primii care revenise la 
poporul său atunci când faraonul Tamose ne-a condus prin 
cataracte, ca să-i zdrobim pe hicsoşi în bătălia de la Teba şi 
să-i mânăm înapoi spre nord pe supraviețuitorii panicaţi şi 
confuzi. 

Oamenii aleşi de Zaras pentru a participa la raid erau bine 
antrenați şi instruiți, mai ales sub conducerea lui Zaras însuşi. 
Cu toţii erau în acelaşi timp şi marinari, şi războinici şi îşi 
petrecuseră majoritatea timpului în echipaje de luptă la bordul 
galerelor de pe fluviu, atunci când nu conduceau care de 
luptă. Nu mai exista nimic ce Zaras să trebuiască a-i învăţa. 
l-am spus să-i împartă în mici detaşamente de cincisprezece 
sau douăzeci de oameni fiecare, ca să nu atragă prea mult 


atenţia atunci când aveau să plece din Teba. 

Când i-am arătat sigiliul-şoim căpitanului gărzilor de la porţile 
oraşului, acesta nu mi-a pus nicio întrebare. Vreme de trei 
nopţi succesive, aceste grupuri alcătuite din oamenii lui Zaras 
au părăsit oraşul la adăpostul întunericului şi s-au îndreptat 
spre sălbăticia din Est. 

S-au adunat printre ruinele străvechiului oraş Akita, unde eu 
îi aşteptam. 

Aveam căruţe încărcate cu coifuri, armuri, uniforme și arme 
hicsose autentice. Aceasta era doar o mică parte din ce 
capturaserăm de la duşman în bătălia de la Teba. 

Din Akita, am mărşăluit spre est, către țărmurile golfului 
Suez, la capătul nordic al Mării Roşii. Oamenii purtau veşminte 
de beduini pentru a-şi ascunde uniformele şi armele. 

Eu şi Zaras călăriserăm în faţa convoiului principal. Îi 
aşteptam în micul sat pescăresc Al Nadas, aflat pe ţărmul 
golfului, atunci când au sosit. 

Zaras angajase o călăuză cu care mai lucrase şi altă dată şi în 
care avea încredere. Numele lui era Al Namjoo. 

Era un bărbat înalt şi tăcut, care avea un singur ochi. Ne 
aştepta în Al Nadas. 

Al Namjoo închiriase de la săteni toate vasele de pescuit 
disponibile, pentru a ajunge pe ţărmul estic. In acest punct, 
golful avea o lărgime mai mică de douăzeci de leghe şi 
puteam vedea dealurile joase ale Sinaiului aliate pe partea 
cealaltă. 

Am traversat în timpul nopţii, doar stelele luminându-ne 
calea. Am debarcat pe ţărmul estic al golfului lângă un alt mic 
sat pescăresc. Acesta se numea Zuba, iar aici ne aştepta unul 
dintre fiii lui Al Namjoo. Avea o turmă de peste o sută de 
măgari pe care îi închiriase pentru a căra echipamentul greu. 
Mai aveam de mărşăluit aproape două sute de leghe” spre 
nord, ca să ajungem la Marea de Mijloc, dar oamenii aveau o 
condiţie fizică foarte bună, aşa că ne-am deplasat rapid. 

Al Namjoo a ales cel mai estic drum pe istmul Sinai, care 
leagă Africa de Asia, pentru a reduce riscul întâlnirii cu trupe 
ale hicsoşilor. In cele din urmă, am ajuns pe stâncoasa coastă 
sudică a Mării de Mijloc, lângă portul fenician Ushu. Acesta se 
afla aproximativ la mijloc între graniţa sumeriană şi acea 


5 O leghe terestră 4,83 kilometri (n.tr.). 


partea a Egiptului de Nord care era încă în mâinile 
invadatorilor hicsoşi. 

l-am lăsat pe Zaras şi pe oamenii lui să instaleze tabăra lângă 
port, iar eu m-am dus înainte, cu doi măgari încărcaţi cu 
lingouri de aur ascunse în saci de piele plini cu cereale şi cu 
patru oameni care să mă ajute. După trei zile de tocmeală cu 
negustorii din port, am obţinut trei galere de dimensiuni medii 
ancorate în dreptul plajei aflate mai jos de templul fenician de 
la Melkart. Fiecare dintre aceste vase era capabil să 
transporte o sută de oameni. Mă costaseră scump şi mai 
rămăsese puţin aur în sacii cu cereale pe care îi adusesem cu 
noi de la Teba. 

Am lăsat să se afle în port că eram o trupă de mercenari care 
călătorea spre est, pentru a-şi oferi serviciile regelui asirian Al 
Haturr, care asedia oraşul Birrayut. De îndată ce oamenii s-au 
îmbarcat, am plecat. Când am ajuns în ape adânci şi încă mai 
puteam fi văzuţi de cei care ne priveau din Ushu, am cotit şi 
am vâslit spre Fenicia. Insă, după ce am ieşit din raza lor 
vizuală, am schimbat cursul şi ne-am îndreptat spre Egipt şi 
delta Nilului. 

In larg bătea o briză uşoară, care ne era de folos. Am întins 
velele mari şi, la intervale regulate, le dădeam liber celor care 
trăgeau la vâslele lungi. Am trecut din nou prin dreptul 
portului Ushu, dar îndreptându-ne în direcţie opusă. Ne-am 
menţinut vasele sub linia orizontului, pentru a nu fi văzuţi de 
pe uscat. 

Cu toate că pe fiecare galeră se aflau peste şaptezeci de 
oameni, înaintam repede, iar apa clipocea înspumată sub 
etrava fiecăruia. La sfârşitul după-amiezii celei de-a doua zile, 
am calculat că aveam mai puţin de o sută de leghe până la 
fortăreaţa cretană de la Tamiat. 

Desigur, eu mă aflam în prima galeră, împreună cu Zaras, şi 
i-am sugerat că, deoarece Ushu rămăsese mult în urma 
noastră, ne puteam apropia şi ţine linia țărmului. Mi-era mult 
mai uşor să navighez şi să apreciez poziţia dacă puteam 
vedea pământul după care să mă ghidez. In cele din urmă, pe 
când soarele atingea suprafaţa mării în faţa noastră, iar 
întunericul cobora în spate, i-am arătat cârmaciului un golf 
adăpostit, dar pustiu şi cu plaje nisipoase. Am înaintat până 
când chilele s-au proptit pe Imului apei, iar apoi oamenii au 


sărit peste bord şi au tras bărcile pe nisip. 

Călătoria de la Teba până aici fusese lungă şi istovitoare, însă 
ne aflam la doar câteva leghe distanţă de țelul nostru. În 
seara aceea, în tabăra noastră a domnit un contagios 
sentiment de entuziasm şi de anticipare, temperat de 
prevestirea rea pe care chiar şi cei mai viteji oameni o simt în 
ajunul unei bătălii. 

Zaras îi alesese pe doi dintre cei mai buni oameni ai lui să 
comande celelalte două galere. Primul se numea Dilbar. Era 
un bărbat înalt şi frumos, cu antebraţe musculoase şi mâini 
puternice. Chiar de la prima noastră întâlnire, mi-a atras în 
mod deosebit atenţia. Ochii lui erau întunecaţi şi pătrunzători, 
însă avea pe obrazul drept o cicatrice roz, de la o tăietură de 
sabie. Aceasta nu-l afecta câtuşi de puţin înfăţişarea 
atrăgătoare. Când dădea un ordin, oamenii îi dădeau rapid 
ascultare. 

Comandantul celei de-a treia galere era un bărbat îndesat, cu 
umeri largi şi gât ca de taur. Numele lui era Akemi. Era un om 
jovial, cu vocea ca mugetul unui taur şi cu un râs molipsitor. 
Arma preferată de el era o secure cu coada lungă. Akemi a 
fost cel care a venit la mine după ce echipajul a mâncat. 

— Stăpâne Taita! M-a salutat el. 

Prima dată când oamenii mi se adresaseră astfel, 
protestasem că nu am dreptul să fiu numit astfel. Ei îmi 
ignoraseră protestele, iar eu nu insistasem. 

— Oamenii m-au întrebat dacă le veţi face onoarea să le 
cântaţi în seara asta. 

Am o voce excepţională şi, sub degetele mele, lăuta devine 
un obiect celest. Rareori refuz astfel de rugăminţi. 

In acea seară de dinaintea Bătăliei de la Tamiat, am ales 
pentru ei Elegie pentru regina Lostris. Este unul dintre cele 
mai faimoase cântece ale mele. Oamenii s-au adunat în jurul 
meu, iar eu am cântat toate cele o sută cincizeci de strofe. Cei 
cu voci bune s-au alăturat corului, în vreme ce restul a 
fredonat refrenul. La sfârşit, foarte puţini dintre cei prezenţi nu 
aveau ochii în lacrimi. Propriile lacrimi n-au afectat însă 
nicicum forţa şi frumuseţea interpretării mele. 


A doua zi, la prima licărire a zorilor, tabăra noastră forfotea. 
Acum, oamenii se puteau dezbrăca de veşmintele beduinilor şi 


de acoperitorile pentru cap, ca să deschidă sacii în care se 
aflau armurile şi armele hicsose. Armura era în cea mai mare 
parte făcută din piele groasă, dar coifurile erau din bronz, cu o 
piesă metalică pentru protecţia nasului. Fiecare om era 
înarmat cu un arc puternic şi cu o tolbă de săgeți cu cap de 
cremene, împodobite cu pene colorate, în stil hicsos. Purtau 
săbiile într-o teacă legată pe spinare astfel încât mânerul se 
afla în spatele umărului drept, pentru a putea fi apucat uşor 
cu mâna. Lamele nu erau drepte ca ale săbiilor egiptene 
obişnuite, ci curbate după moda orientală. 

Armura şi armele erau prea grele şi oamenilor le era prea 
cald cu ele în vreme ce trăgeau la vâsle în bătaia soarelui. Aşa 
că le lepădaseră şi rămăseseră doar cu pânza din jurul 
şoldurilor, punându-şi echipamentul de luptă pe punte, sub 
băncile, pe care şedeau pentru a vâsli. 

Cei mai mulţi dintre oamenii mei aveau tenul luminos, iar unii 
erau cu părul blond. Le-am poruncit să ia funingine din 
cuptoarele pentru gătit şi să-şi înnegrească bărbile şi pielea 
până ajungeau la fel de smezi ca legionarii hicsoşi. 

Când cele trei galere ale noastre s-au îndepărtat de plajă şi 
au ieşit din golf, eu mă aflam din nou în vasul din faţă, 
împreună cu Zaras. Stăteam lângă cârmaciul care îl manevra. 
De la acelaşi negustor din portul Ushu care îmi vânduse 
bărcile cumpărasem şi un papirus pe care se afla harta 
detaliată a țărmului sudic al Mării de Mijloc între Gebel şi Wadi 
al Nilam. Acesta pretindea că el însuşi desenase harta, după 
observaţiile proprii. Acum am întins-o pe punte între picioarele 
mele şi i-am fixat colţurile cu pietricele pe care le culesesem 
de pe plajă. Aproape imediat, am reuşit să identific unele 
dintre caracteristicile țărmului. Se părea că harta mea era 
mulţumitor de corectă. 

De două ori în acea dimineaţă, am zărit la orizont pânzele 
altor vase, însă ne-am ferit din calea lor. Apoi, uliul soarele s-a 
aflat chiar deasupra noastră, omul de veghe de la proră a 
strigat o altă avertizare şi a arătat în faţă. Mi-am pus mâna 
streaşină la ochi şi am privit în direcţia indicată. Am fost 
surprins să văd că, de-a lungul întregului orizont, suprafaţa 
mării era învolburată, acoperită cu spumă albă, ca şi cum o 
furtună puternică se îndrepta spre noi. Insă nu era sezonul 
furtunilor. 


— Coborâţi pânzele! l-am spus repede lui Zaras. Retrageţi 
vâslele şi pregătiţi ancorele pentru a le cobori. 

Apele furioase goneau spre noi şi ne-am pregătit pentru 
atacul vântului. Apa cea albă se apropia mugind. 

M-am apucat ferm de rama din lemn a bocaportului din faţa 
mea şi m-am încordat. Apa clocotindă a învăluit coca. Mugetul 
a devenit asurzitor, oamenii strigau ordine şi blesteme, iar 
valurile se izbeau de carenele vasului. Cu toate astea, spre 
surprinderea mea, nu bătea deloc vântul. Am ştiut imediat că 
această furtună fără vânt era un fenomen supranatural. Am 
închis ochii şi am început să psalmodiez o rugăciune către 
marele zeu Horus, cerându-i protecţia, şi m-am prins cu 
ambele mâini de rama bocaportului. 

Apoi, o palmă a poposit pe umărul meu, zgâlţâindu-mă cu 
brutalitate, iar o voce îmi ţipa în ureche. Am ştiut că era 
Zaras, însă am refuzat să deschid ochii. Am aşteptat ca zeii să 
hotărască în privinţa mea aşa cum considerau potrivit. Dar 
Zaras m-a tot zgâlţâit, iar eu am rămas în viaţă. Insă am 
continuat să mă rog în surdină. Abia atunci am realizat ce-mi 
spunea Zaras şi am îndrăznit să arunc o privire rapidă peste 
bord. 

Marea era însufleţită de enorme trupuri strălucitoare care 
arătau ca nişte vârfuri de săgeți. Din nou, mi-au trebuit câteva 
clipe să înţeleg că erau creaturi vii şi că fiecare avea cel puţin 
dimensiunea unui cal. Totuşi, erau peşti gigantici. Erau atât de 
înghesuiți, încât cei de dedesubt se luptau cu cei de deasupra 
pentru a ajunge la suprafaţă, într-un tumult de valuri şi stropi 
împroşcaţi. Erau peste tot, cât puteai cuprinde cu privirea. 

— Ton! Striga Zaras la mine. E ton. 

Egiptul de Sus este o ţară înconjurată de uscat, aşa că n-am 
avut niciodată ocazia să petrec suficient timp pe mare pentru 
a fi martorul unei migrații de asemenea amploare a tonului. 
Citisem totuşi suficient de mult despre acest subiect, deci ar fi 
trebuit să ştiu despre ce e vorba. Mi-am dat seama că eram în 
primejdie să par ridicol, aşa că am deschis ochii şi am strigat 
la fel de tare ca Zaras: 

— Fireşte că e ton. Pregătiţi harpoanele! 

Remarcasem harpoanele încă de când urcasem. Erau prinse 
sub băncile pentru vâăslaşi. Presupusesem că erau folosite ca 
să ne apărăm de pirați şi corsari în caz că încercau să urce la 


bord. Prăjinile erau cam de două ori mai lungi decât un om 
înalt. Vârfurile erau din cremene ascuţită ca briciul. Mai jos de 
vârf exista un ochi de care era legată o funie. La celălalt capăt 
al funiei se afla un flotor din lemn sculptat. 

Cu toate că dădusem ordin să fie pregătite harpoanele, era 
tipic pentru Zaras ca el să fie primul care se supune. Ducea 
mereu prin puterea exemplului propriu. 

A luat de sub bancă unul dintre harpoanele lungi şi, în vreme 
ce alerga spre o margine a vasului, a desfăşurat funia. A sărit 
pe copastia galerei şi şi-a potrivit cu uşurinţă harponul cel 
lung, cu prăjina pe umăr şi cu vârful ascuţit de cremene 
îndreptat spre strălucitorul banc de pești care curgea pe lângă 
el ca un râu de argint topit. 

Aceştia s-au uitat la el cu ochi mari şi rotunzi, care păreau 
dilataţi de teroare. 

L-am privit pregătindu-se şi apoi aruncând harponul cu vârful 
înainte drept în apa de sub el. Prăjina grea s-a cutremurat 
când vârful a lovit, iar harponul a fost tras sub apă de 
zvârcolirea uriaşului peşte străpuns de vârful de cremene. 

Zaras a sărit înapoi pe punte şi a înşfăcat funia trasă cu o 
viteză de neînchipuit şi care începuse să fumege din pricina 
frecării de lemnul copastiei. Alţi trei membri ai echipajului s-au 
repezit să-l ajute apucând funia şi luptându-se să supună 
peştele şi să-l aducă la bord. 

Patru bărbaţi urmaseră exemplul lui Zaras şi fiecare dintre ei 
luase un harpon de la locul lui şi alergase cu el la copastie. 
Curând, de fiecare parte a vasului erau grupuri de bărbaţi care 
se luptau ţipând îndârjiţi, înjurând şi strigând ordine 
incoerente unii altora în vreme ce se luptau cu masivele 
creaturi. 

Unul după altul, mai mulţi peşti au fost aduşi la bord şi ucişi 
cu lovituri de bâtă. Înainte ca ultimul peşte străpuns cu 
harponul să fie ucis şi măcelărit, restul impresionantului banc 
dispăruse în adâncuri la fel de brusc şi de miraculos precum 
apăruse. 

În seara aceea, am tras din nou la mal şi, la lumina focurilor 
de pe plajă, ne-am ospătat cu suculenta carne a tonului. Este 
delicatesa cea mai apreciată din toate mările. Oamenii au 
asezonat carnea doar cu puţină sare. Unii dintre ei n-au mai 
avut răbdare să fie aruncată pe cărbuni şi au înfulecat-o crudă 


şi însângerată. Apoi, au dat pe gât câte o înghiţitură din 
burdufurile cu vin. 

Ştiam că a doua zi de dimineaţă aveau să fie în formă şi 
nerăbdători să dea ochii cu duşmanul. Spre deosebire de 
cereale sau alte alimente insipide, carnea stârneşte demonul 
din inima unui războinic. 

Aşa că, în seara aceea, le-am cântat Balada lui Tanus și a 
sabiei albastre. Este imnul bătăliei Albaştrilor, iar asta i-a pus 
pe jar. Toţi oamenii s-au alăturat corului, indiferent cât de 
aspră le era vocea, iar după aceea am Văzut lumina războiului 
strălucind în ochii lor. Erau gata să-și întâlnească duşmanul. 


În dimineaţa următoare, am lansat din nou galerele la apă, 
de îndată ce a fost suficientă lumină pentru a vedea recifurile 
din apă şi a găsi o cale sigură printre ele. 

Cu cât ne apropiam mai mult de numeroasele guri ale deltei 
Nilului, cu atât mai sigur eram de poziţia noastră, iar după- 
amiază târziu, am trecut pe lângă intrarea într-un estuar 
mărginit în est de un promontoriu împădurit și la vest de un 
țărm nisipos. Pe promontoriu, cu faţa spre mare se afla un 
turn rudimentar, construit din cărămizi de lut date cu var. 
Acoperişul turnului se prăbuşise, la fel şi cea mai mare parte a 
zidului dinspre mare. Cu toate astea, destul din el rămăsese în 
picioare pentru ca eu să fiu sigur că acesta era reperul de 
navigaţie pentru râul Tamiat, ridicat probabil acolo de vreun 
marinar egiptean mort de multă vreme. 

Am alergat spre piciorul singurului catarg şi m-am urcat pe el 
până am ajuns pe verga velei latine. Mi-am încrucişat 
picioarele în jurul ei şi am strâns în braţe arborele mare. Din 
această poziţie, puteam vedea bine pe uscat şi am zărit de 
îndată forma pătrată a unei construcţii care se zărea pe 
deasupra copacilor, în depărtare. La fel ca reperul de la gura 
râului, şi ea era dată cu var. Nu aveam nicio îndoială că acesta 
era turnul de veghe al fortului comercial minoian şi al 
tezaurului pe care îl căutam. Am coborât şi, în clipa în care 
picioarele mele au atins puntea, am strigat la cârmaci: 

— Îndreaptă cârma! Trei grade la tribord! 

Zaras s-a apropiat în grabă de mine. 

— Da? A întrebat el. 

De obicei, este jovial şi amabil, dar în momente ca acestea 


devine un om al deciziilor rapide şi al reacţiilor şi mai rapide. 

— Da! Am repetat eu, iar el mi-a adresat un zâmbet rece şi 
scurt, apoi a dat din cap spre cârmaci pentru a-mi confirma 
ordinul. 

Am cotit şi ne-am îndreptat spre largul mării. Celelalte două 
galere ne-au urmat. Acum ne îndepărtam oblic faţă de țărm. 
Totuşi, de îndată ce am trecut de următorul promontoriu şi am 
fost la adăpost de privirile vreunei santinele din turnul 
fortăreței Tamiat, am poruncit o altă schimbare de curs. Ne- 
am întors direct către labirintul mlaştinilor deltei. 

Ştiam de pe hartă unde să găsesc ceea ce părea un loc sigur 
pentru ancorare. Am coborât catargele şi le-am întins pe punți 
în vreme ce ne croiam drum prin j desişurile de papirus şi 
papură spre laguna adăpostită pe care o alesesem. Aici eram 
complet ascunşi de vegetaţia deasă. Am ancorat la distanţă 
de câte un vas în apele nămoloase şi puţin adânci, aproape 
atingând fundul cu chilele. Am reuşit să trecem printre bărci 
prin apa care, în zonele cele mai adânci ale lagunei, abia ne 
ajungea până la bărbie. 

In timp ce priveam soarele apunând şi luna răsărind, oamenii 
s-au ospătat cu carnea de ton afumată care mai rămăsese. 
Zaras a trecut încet de la o galeră la alta, alegând opt dintre 
cei mai buni oameni ai săi şi cerându-le să fie gata a doua zi 
înainte de răsăritul soarelui să ne însoţească într-o 
recunoaştere. 

Cu o oră înaintea zorilor, ne-am înghesuit în două dintre 
luntrile legate în spatele galerelor. Am vâslit prin laguna largă 
spre ţărmul cel mai apropiat de promontoriul pe care zărisem 
turnul de veghe al fortului. 

Se auzeau ţipetele păsărilor de mlaştină şi foşnetele aripilor 
în vreme ce treceau pe deasupra noastră, în întuneric. Pe 
măsură ce se lumina, am putut să desluşesc șirurile lungi de 
păsări de apă care alcătuiau formaţiuni de zbor în V pe cerul 
tot mai strălucitor. Erau rațe şi gâşte sălbatice, berze, stârci, 
cocori cu gâturi lungi şi picioare nesfârşite, ibişi şi egrete, şi 
cincizeci sau mai multe alte specii. Se înălţau în stoluri uriaşe 
de pe suprafaţa lagunei, în timp ce noi vâsleam printre ele. În 
cele din urmă, soarele s-a ridicat deasupra orizontului, iar 
vastele întinderi ale deltei s-au dezvăluit privirii noastre. Era 
un loc sălbatic şi pustiu, nepotrivit pentru a fi locuit de 


oameni. 

A trebuit să tragem luntrile când apa a devenit prea puţin 
adâncă şi să le ascundem în stuf când, în cele din urmă, am 
ajuns pe pământ solid. Nu cunoşteam planul fortului şi a 
împrejurimilor sale, aşa că am înaintat pe dibuite şi cu mare 
precauţie prin stuful şi papura dese. 

Brusc, ne-am pomenit pe malul unui râu adânc care tăia 
pâlcurile de papirus dinspre sud în direcţia apelor Mării de 
Mijloc. Avea cam o sută cincizeci de paşi"1 lăţime și am văzut 
că era prea adânc pentru a putea trece prin el. Pe malul 
celălalt al râului, am zărit acoperişul plat al turnului de veghe 
pe care îl văzusem în ziua precedentă. Capetele acoperite cu 
coifuri a cel puţin trei santinele se iţeau pe deasupra 
parapetului în vreme ce acestea îşi făceau rondul. 

Deodată, am auzit zgomotele inconfundabile ale unei corăbii 
care venea pe râu dinspre mare, iar eu mi-am atenţionat 
tovarăşii să păstreze tăcerea. Scârţâitul tachelajului, vocea 
marinarului psalmodiind adâncimea apei la proră şi loviturile 
surde ale vâslelor în furcheţi au crescut în volum până când, 
brusc, am văzut o enormă ambarcaţiune apărând de după 
cotul râului. 

Nu mai văzusem niciodată un vas de asemenea tip sau 
dimensiuni, dar, cu toate astea, ştiam din descrierile pe care 
iscoadele mele mi le trimiseseră că era o triremă cretană. Era 
atât o corabie de marfă, cât şi una de război. Avea trei punți şi 
trei perechi de şiruri de vâsle. Etrava lungă era ranforsată cu 
plăci de bronz bătut care alcătuiau un berbec pentru lovirea 
vaselor inamice. Avea două catarge care permiteau întinderea 
unor vele cu o suprafaţă apreciabilă, deşi acestea erau strânse 
acum, iar ambarcaţiunea înainta pe râu cu ajutorul vâslelor. 
Era o corabie minunată, cu linii prelungi şi elegante şi avea un 
etambou înalt. Privind-o, nu era greu să înţelegi de ce Creta 
era cea mai mare putere maritimă a lumii. Aceasta era cea 
mai mare şi mai puternică ambarcaţiune de pe toate mările. 
Cu toate că era foarte încărcată şi afundată mult în apă, niciun 
alt vas nu se putea măsura cu această triremă. Totuşi, m-am 
întrebat ce marfă transporta în cala ei. 

În vreme ce trecea prin dreptul stufului în care stăteam 
ascunşi, i-am putut studia pe ofiţerii săi. Erau trei şi se aflau la 


5 Circa 140 de metri (n.tr.). 


pupa, la o oarecare distanţă de cei patru membri ai echipajului 
care mânuiau lunga vâslă pentru cârmit. Cu toate că 
acoperitoarele pentru obraji ale armurii le mascau cea mai 
mare parte a trăsăturilor, păreau să fie mai înalţi şi mai 
robuşti decât un egiptean obișnuit. Am putut observa că 
fustanelele lor erau făcute din pânza cea mai fină, iar armele 
le erau gravate şi lustruite cu drag. Aceştia erau mai mult 
războinici decât negustori. 

Când a trecut pe lângă noi, briza a adus un miros urât de pe 
corabie. Ştiam că vâslele lungi de sus erau mânuite de 
echipajul alcătuit din războinici. La un ordin al căpitanului lor, 
puteau să sară de pe banca pentru vâslit şi să-şi înşface 
armele care zăceau la picioarele lor. Aveau să lupte ca nişte 
bărbaţi şi să-şi împartă banii primiţi drept recompensă. 

Dar şirurile inferioare de vâsle erau trase de sclavi legaţi cu 
cătuşe de bârnele punţii. Duhoarea pe care o simţisem 
provenea de la aceşti nefericiţi care îşi trăiau toată viaţa pe 
acele bănci. Vâsleau, dormeau, mâncau, defecau şi, în cele 
din urmă, mureau acolo unde stăteau. 

După ce galera cretană a trecut pe lângă noi, am auzit 
ordinele strigate de ofiţeri. Vâslele de sus s-au ridicat din apă 
ca aripile unui pescăruş argintiu şi au fost trase la bord, doar 
cele de pe şirurile inferioare continuând să se scufunde şi să 
tragă delicat în vreme ce ambarcaţiunea trecea de ultimul cot 
al râului, îndreptându-se spre zidurile strălucitor de albe ale 
fortăreței care se vedea la distanţă, deasupra papirusului care 
se legăna. 

Apoi, un lucru extraordinar s-a petrecut - ceva care m-a luat 
complet pe nepregătite. O a doua ambarcaţiune, aproape 
identică în fiecare detaliu cu prima, a apărut de după cotul 
râului şi a trecut prin dreptul nostru. 

Şi aceasta era mult cufundată în apă, semn că avea o 
încărcătură grea. 

După care, spre şi mai marea mea uimire şi încântare, o a 
treia triremă foarte încărcată a venit pe râu şi a trecut pe 
lângă noi, urmând cele două corăbii surori către fort. 

Mi-am dat seama ce se petrecuse. Cu trei luni în urmă, 
fusesem informat de către iscoadele mele că trei vase cu 
bogății erau gata să părăsească principalul port cretan, 
Aggafer. Cu toate astea, trecuseră multe luni până când 


informaţia îmi parvenise. Pesemne că plecarea convoiului 
fusese întârziată din pricina unor circumstanţe neprevăzute - 
cel mai probabil motiv fiind vremea nefavorabilă. Iscoadele 
mele nu reuşiseră să mă avertizeze la timp despre această 
amânare. 

Mă aşteptasem să ajung la fortul Tamiat la multă vreme după 
sosirea convoiului, după ce îşi descărcase marfa şi pornise în 
călătoria înapoi spre Aggafer. 

Şansa ca eu să sosesc la Tamiat exact în acelaşi timp cu 
convoiul cu bogății era atât de mică, încât probabil că exista o 
intervenţie divină. De la o vârstă fragedă, am ştiut că sunt un 
favorit al zeilor, mai ales al marelui Horus, căruia mă rog. Cum 
altfel aş fi fost dăruit de la naştere cu atâtea talente şi virtuţi? 
Cum altfel aş fi reuşit să supraviețuiesc atâtor situaţii dificile şi 
atâtor primejdii de moarte care, cu siguranţă, ar fi distrus pe 
cineva mai puţin dăruit? Cum altfel aş fi izbutit să mă menţin 
atât de tânăr şi de frumos, iar mintea să-mi rămână atât de 
ascuţită, când toţi cei de vârsta mea au riduri, au încărunţit şi 
s-au împuţinat din pricina anilor? Este ceva la mine care mă 
deosebeşte de majoritatea altor muritori. 

Acesta era doar un alt exemplu al mărinimiei lui Horus. l-am 
mulţumit în şoaptă şi am jurat că-i voi aduce o ofrandă 
generoasă cu prima ocazie. Apoi m-am târât mai aproape de 
Zaras şi l-am tras de mânecă. 

— Trebuie să traversez râul şi să ajung mai aproape de fortul 
cretan, i-am spus eu. 

In Egiptul nostru există două enigme pe care n-am reușit să 
le desluşesc niciodată. Prima este că, deşi folosim cai ca 
animale de povară şi pentru carele de luptă, aproape niciun 
egiptean nu călăreşte. A doua enigmă e că, deşi trăim pe 
țărmurile unui fluviu măreț, aproape niciun egiptean nu ştie să 
înoate. Dacă îl întrebi pe vreunul de ce, în general va ridica 
din umeri şi va răspunde: „Zeilor nu le place un asemenea 
comportament necuviincios”. 

Am afirmat deja că sunt diferit de majoritatea. Ezit însă să 
sugerez că sunt în vreun fel superior. Cred că este suficient să 
spun că sunt un călăreț excelent şi un înotător puternic şi 
neobosit. 

Ştiam că Zaras nu are niciunul din aceste talente, cu toate 
că, sincer să fiu, nu l-am văzut niciodată înfrânt când ţinea în 


mâini hăţurile unui car de luptă. Aşa că îi poruncisem să ia cu 
el un colac făcut din plută, ca să-l ţină la suprafaţa apei. Ne- 
am dezbrăcat amândoi şi am intrat în râu. Zaras şi-a legat 
sabia de colacul de plută. Eu mi-am purtat-o în spinare. Zaras 
sufla şi pufnea ca un hipopotam, în vreme ce eu înotam ca o 
vidră şi am atins celălalt mal al râului înainte ca el să fi 
parcurs măcar jumătatea distanţei. 

Când a izbutit să ajungă, l-am ajutat să urce pe țărm. Apoi 
după ce şi-a recăpătat suflul, ne-am furişat prin păpuriș spre 
fortul cretan. Când ne-am aflat într-o poziţie de unde aveam o 
privelişte bună asupra clădirii, mi-am dat seama de ce cretanii 
aleseseră acest loc: se afla în zona cea mai înaltă a unei fâşii 
de calcar care se iţea din materialul aluvionar moale, 
reprezentând o fundaţie solidă pentru fortăreață. 

Intruziunea calcaroasă despărţea cursul principal al râului, în 
jurul fortului formându-se adevărate şanţuri cu apă. In bazinul 
format de cotul râului în jurul fortăreței se aflau ancorate 
diverse tipuri de ambarcaţiuni. Multe dintre ele erau şlepuri 
care fuseseră probabil folosite de cretani pentru transportul 
materialelor de construcţie. Printre ele, nu exista nici măcar 
un singur vas maritim. Excepţia o reprezentau cele trei 
magnifice trireme care trecuseră ceva mai devreme pe lângă 
locul unde ne ascundeam. 

Acestea nu erau ancorate în bazin, ci acostaseră deja la 
cheiul de piatră aflat chiar sub poarta principală a fortăreței 
Tamiat. Poarta era larg deschisă şi soldaţi în uniformă se 
adunaseră pe chei pentru a-i întâmpina pe nou-veniţi. Puteam 
vedea, după coifurile cu panaş şi decoraţiile din aur, că mulţi 
dintre ei erau ofiţeri de rang înalt. 

Cât timp eu şi Zaras traversaserăm înot râul şi ajunseserăm 
până în locul unde ne aflam, echipajele deschiseseră 
bocaporţii primei trireme, iar un şir de sclavi pe jumătate goi 
începuse să coboare încărcătura. Sclavii lucrau supravegheați 
de soldaţi care purtau jumătăţi de armuri şi aveau săbii scurte 
la brâu. Toţi ţineau în mâini bice cu împletituri din piele 
netăbăcită. 

Sclavii cărau peste pasarele nenumărate cufere de lemn 
identice, aducându-le pe țărm. Cu toate că aceste cufere nu 
erau foarte mari, erau evident grele, deoarece sclavii se 
împleticeau sub povara lor. Se pare că descărcarea dura prea 


mult pentru a fi pe placul supraveghetorilor, care ocărau şi 
blestemau. 

În vreme ce noi priveam, unul dintre sclavi şi-a pierdut 
echilibrul atunci când a coborât de pe pasarelă pe chei. A 
căzut greoi şi a scăpat cufărul pe care îl ţinea pe cap. Acesta 
s-a spart de dalele din piatră şi s-a deschis. 

Am simţit cum îmi tresaltă inima în piept când am văzut 
strălucirea soarelui reflectându-se în suprafeţele metalice ale 
lingourilor de argint atunci când acestea s-au revărsat pe chei. 
Erau mici şi rectangulare, nu mai mari decât palma unui 
bărbat, dar, cu toate astea, erau vreo douăzeci în acel cufăr. 
Un singur cufăr cu astfel de lingouri ar fi fost probabil suficient 
pentru a plăti construirea măreţei trireme care îl adusese 
peste Marea de Mijloc. Toate speranţele şi aşteptările mele se 
împliniseră. Era uriaşa comoară pe care o bănuisem. 

Trei dintre supraveghetori s-au adunat în jurul sclavului şi au 
început să-l biciuiască plini de elan, ridicându-l sus deasupra 
capetelor lor şi izbindu-l pe pielea strălucind de sudoare. Omul 
a tipat şi s-a chircit, Im creând să-şi acopere capul cu braţele. 
Unul dintre bice l-a lovit peste faţă şi i-a smuls ochiul drept din 
orbită. Ţinut de nervul optic, i s-a legănat pe obraz în vreme 
ce capul se bălăngănea dintr-o parte în alta. In cele din urmă, 
sclavul şi-a pierdut cunoştinţa, incapabil să se mai apere. Unul 
dintre călăi l-a apucat de un călcâi, l-a târât la marginea 
cheiului şi apoi l-a îmbrâncit în apă. 

Trupul a căzut în râu şi s-a scufundat rapid, dispărând sub 
suprafaţa nămoloasă. 

Pe chei, ceilalţi sclavi au dat imediat ascultare ţipetelor şi 
loviturilor de bici ale supraveghetorilor. Şirul de oameni pe 
jumătate goi a început să se mişte din nou, clătinându-se sub 
greutatea poverilor, ca şi când treaba n-ar fi fost niciodată 
întreruptă. 

L-am bătut pe Zaras pe umăr, ca să-i atrag atenţia, după care 
ne-am retras amândoi mai departe în stufăriş. De îndată ce 
ne-am aflat în siguranţă, l-am condus către capătul îndepărtat 
al fortului, pe malul celuilalt braţ al râului. Mi-a luat o oră şi 
mai bine de furişat precaut până să găsesc un punct de 
observaţie din care să am o privire de ansamblu asupra 
configurației fortului şi a împrejurimilor sale. Acum puteam să 
verific eu însumi acurateţea rapoartelor primite de la 


iscoadele mele. 

Cu toate că zidurile fortului erau formidabile şi, probabil, 
inexpugnabile, zona pe care o împrejmuiau nu era foarte 
mare. Exista un spaţiu destul de limitat pe limba calcaroasă, 
insuficient pentru altceva în afara trezoreriei şi a barăcilor în 
care locuia un detaşament de gărzi care să împiedice 
debarcarea unei mici trupe care ar fi atacat venind pe vreunul 
dintre râuri dinspre mare. 

Totuşi, cretanii trebuie să-şi fi dat seama că aveau nevoie de 
câteva mii de oameni pentru a face faţă unei forţe inamice 
mai mari, care putea debarca pe coastă şi lansa un atac mai 
hotărât dinspre uscat. Rezolvaseră această problemă 
realizând un pod de vase peste ambele braţe ale râului, aşa că 
trupele de apărare cretane puteau ajunge rapid, de pe oricare 
dintre maluri, la fortul aflat pe insula din mijlocul râului. 

Din locul unde mă aflam, aveam o vedere bună dincolo de cel 
mai estic braţ. Acolo, cretanii îşi construiseră tabăra fortificată 
unde se aflau barăcile pentru grosul armatei lor. Inconjuraseră 
tabăra cu o palisadă de protecţie, făcută din buşteni ascuţiţi la 
vârfuri şi având de două ori înălţimea unui om. Am calculat că 
această tabăra putea adăposti între două şi trei mii de soldaţi. 

Exista câte o santinelă la fiecare colţ al acelei împrejmuiri 
pătrate şi, în spatele palisadei, se zăreau acoperişurile pe care 
se afla un strat gros de mâl negru de pe malurile râului, întărit 
acum. Aceasta reprezenta o protecţie în faţa săgeţilor aprinse 
pe care un duşman le-ar fi putut trage peste ziduri. 

De la poarta din zid aflată cel mai aproape din râu, cretanii 
construiseră un pasaj din cărămizi de lut negru până la 
ponton. Acesta avea rolul de a proteja trupele de săgețile 
vrăjmaşe atunci când ieşeau din tabără. 

Folosiseră o serie de bărci lungi ancorate paralel în ambele 
braţe ale râului pentru a servi drept pontoane. Peste acestea 
aşternuseră scânduri, ca să creeze o cale dreaptă. Podul de 
vase permitea ca un mare număr de soldaţi să poată ajunge 
rapid acolo unde era cea mai mare nevoie de ei. 

— Au plănuit totul cu mare minuţiozitate, şi-a exprimat Zaras 
opinia în timp ce studia fortificațiile. 

— Pentru asta sunt cretanii cei mai faimoşi... pentru 
minuţiozitate, am fost eu de acord, dar încă studiam terenul, 
căutând orice breşă în apărarea cretană. 


Oricât am căutat, n-am găsit decât una, şi anume podul 
însuși, dar aveam încredere că puteam profita de ea. 

Mi-am îndreptat din nou atenţia către cheiul unde acostaseră 
cele trei mari trireme. M-am gândit la felul în care cretanii 
descărcau primul vas. Se vedea că nu era foarte eficient. Dacă 
eu aş fi fost însărcinat cu asta, aş fi instalat trepiede şi scripeţi 
deasupra calei şi aş fi ridicat cuferele cu argint pe punte, apoi 
tot cu scripeţi i-aş fi coborât pe chei. Acolo aş fi avut nişte 
roabe în care i-aş fi încărcat şi cu care le-aş fi dus dincolo de 
porţile fortului. 

Sclavii cretani cărau câte un cufăr pe scara din cală până pe 
puntea principală. În ritmul acesta, descărcarea fiecărui vas 
avea să dureze câteva zile. 

Eram  neliniştit. Nu-mi dădusem cu adevărat seama de 
imensitatea sarcinii mele până când nu mi se înfăţişase 
dinaintea ochilor. Una era să vorbeşti despre mânuirea a sute 
de lakhi în lingouri de argint şi cu totul altceva să constaţi 
greutatea şi volumul unei astfel de comori şi să te confrunţi cu 
problema capturării şi transportării ei sute de leghe pe mare, 
peste munţi şi prin deşert, în vreme ce eşti urmărit de o 
armată răzbunătoare. 

Am început să-mi fac griji că îmi asumasem o misiune 
imposibilă şi m-am gândit că, poate, singura soluţie, în caz că 
reuşeam vreodată să pun mâna pe o asemenea comoară 
uriaşă, era s-o duc în apele adânci ale Mării de Mijloc şi s-o 
arunc peste bord, astfel încât regele Beon şi Supremul Minos 
să nu mai pună nicicând mâna pe ea. 

Apoi să fug împreună cu toţi oamenii mei care supravieţuiau 
mâniei cretanilor către siguranţa oferită de Teba. Îmi ziceam 
că după aceea Supremul Minos va putea să fie convins că 
regele Beon era vinovatul, însă mă îndoiam de asta. 

N-am găsit soluţia imediat şi preţ de aproape o oră am întors 
pe toate părţile această problemă, în vreme ce stăteam cu 
Zaras în păpuriş. Apoi, brusc, rezolvarea m-a lovit ca un 
fulger. Era atât de ingenioasă, încât până şi eu am fost 
surprins de frumuseţea ei. 

M-am gândit să-i explic totul lui Zaras, dar m-am decis totuşi 
să nu-l copleşesc cu ceva atât de simplu şi în acelaşi timp atât 
de diabolic de complex. 

Mi-am ridicat privirea spre soare. Ajunsese la zenit de ceva 


vreme, iar acum parcursese deja jumătate din drumul spre 
apus. M-am uitat din nou spre cele trei ambarcaţiuni în care se 
afla tezaurul şi cred că am rânjit. Aveam simţit că Zaras mă 
privea cu intensitate. Avram impresia că înţelesese că 
găsisem în sfârşit ceva și îmi aştepta cu nerăbdare ordinele, 
însă eu nu eram deocamdată pregătit să-i dezvălui soluţia. 

— Destul! l-am spus eu. Trebuie să plecăm. 

— Încotro, Taita? 

— Înapoi la bărci! Avem multă treabă de făcut înainte de 
căderea nopţii. 


Soarele apunea când, în cele din urmă, eu şi Zaras am reuşit 

să traversăm râul înot şi apoi să ajungem în laguna unde ne 
aşteptau cele trei vase mici. Oamenii au fost încântați să ne 
vadă din nou. Cred că începuseră să creadă că fuseserăm 
descoperiţi şi ucişi de dușman, lăsându-i fără căpetenii şi cu 
resurse limitate, Sau înghesuit să-mi asculte ordinele. 

Prima dintre multele provocări cu care mă confruntam era să- 
i trec pe absolut toţi oamenii mei - fiecare înarmat până în 
dinţi, cu câte o armură grea pe el şi prea puţini ştiind să 
înoate - peste braţele adânci ale râului, ca să ajungem la fort. 

Pentru asta, am ales cea mai mică şi mai uşoară dintre 
ambarcaţiunile noastre. Apoi, le-am cerut oamenilor să la 
toate funiile şi alte obiecte utile de pe celelalte două. M am 
gândit să le dau foc, însă fumul, cu siguranţă, le-ar fi atras 
atenţia cretanilor care şi-ar fi trimis oameni să vadă despre ce 
e vorba. Aşa că le-am poruncit egiptenilor mei să spargă 
fundurile bărcilor şi să le scufunde în zona cea mai adâncă a 
lagunei. 

După aceea, am tras vasul pe care îl alesesem să ne 
deplasăm prin apele puţin adânci, spre ţărmul estic al lagunei, 
cât mai aproape de fort. De acolo, am avut nevoie de forţa 
fiecărui om pentru a-l transporta peste pământul uscat, până 
la albia râului. Le-am ordonat să lege parâmele ancorelor 
luate de pe cele două nave scufundate de prora celui pe care 
îl păstrasem. 

Cu câte o sută de bărbaţi trăgând de fiecare funie, coca 
vasului a alunecat precum o sanie pe tulpinile papirusului 
culcat la pământ de greutatea sa. Totuşi, aveam aproape o 
jumătate de leghe pe care s-o străbatem pe uscat înainte de a 


ajunge la albia principală a râului. Deja era aproape miezul 
nopţii, iar luna în creştere se afla sus pe cer. 

Le-am îngăduit oamenilor o scurtă pauză pe malul râului ca 
să-şi pună armurile şi să înfulece o masă rece. Apoi, cu vâslele 
învelite în cârpe pentru a face cât mai puţin zgomot, am 
început să traversăm râul în grupuri de câte cincizeci. După ce 
a trecut toată lumea, am împărţit mica noastră armată în 
două grupuri. 

Am trimis grupul mai mare, format din o sută cincizeci de 
oameni, cu Zaras, să se furişeze prin stuf cât de aproape 
puteau de poarta principală fără a fi în primejdie să-i 
descopere santinelele. Trebuiau să se ascundă până primeau 
semnalul meu. 

Înainte de a ne despărţi, i-am explicat lui Zaras ce plănuisem. 
Aveam să vâăslesc în susul râului cu un echipaj format din 
cincizeci de oameni. Intenţia mea era sa atacăm şi să 
distrugem podul de vase care făcea legătura între tabăra 
principală a inamicului şi insula pe care se afla trezoreria. 
Înainte de a ne despărţi, l-am îmbrățișat scurt pe Zaras şi i-am 
repetat ordinele, ca să nu existe nicio neînțelegere. 

Apoi, i-am spus să plece, iar eu am urcat la bordul galerei 
care aştepta şi le-am poruncit vâslaşilor să pornească. 
Curentul era rapid şi puternic, însă oamenii mei s-au opintit cu 
îndârjire şi, ţinându-ne aproape de malul îndepărtat de fort, 
am înaintat cu viteză în amonte. În curând, am zărit turnul 
văruit al fortului strălucind în lumina lunii. Vederea lui i-a 
încurajat pe vâslaşii mei să depună un efort şi mai mare. 

Am trecut de ultimul cot al râului, iar fortul ne-a apărut în 
faţă. Cele trei trireme se aflau acolo unde le văzusem ultima 
oară, acostate la cheiul de piatră. Lumina lunii era suficient de 
intensă ca să-mi dau seama că două dintre ele încă erau 
scufundate mult în apă - deci, încărcătura de lingouri era tot 
acolo. A treia triremă părea ceva mai uşoară. Probabil că 
partea cea mai mare a mărfii fusese descărcată. Cu toate 
astea, am estimat că peste jumătate din cuferele cu argint se 
mai afla în cală. 

Nu se vedea nicio santinelă cretană. Nu se vedea nicio 
lumină la bordul vreuneia dintre cele trei mari ambarcaţiuni. 
Totuşi, un foc licărea la unul dintre capetele cheiului, iar în 
suporturile aflate de o parte şi de alta a porţilor fortului ardeau 


torţe. 

Mi am scos coiful de bronz de pe cap şi mi l-am pus în poală. 
Apoi, mi-am potrivit pânza de un galben strălucitor legată la 
gât, ca să-mi acopăr partea de jos a feţei. Aceasta este o 
țesătură extraordinară, numită mătase. Este extrem de rară şi 
valorează de o sută de ori greutatea ei în argint. Provine dintr- 
o ţară de la capătul lumii, unde este ţesută nu de oameni, ci 
de viermi. Are puteri magice. Poate alunga vrăjile diavoleşti şi 
te fereşte de boli precum ciuma şi Florile Galbene. Cu toate 
astea, acum o foloseam doar pentru a-mi ascunde faţa. 
Trăsăturile mele sunt atât de distinctive, încât mereu există o 
mare posibilitate să fie recunoscute de un prieten sau de un 
duşman. Frumuseţea are un preţ. După al faraonului, chipul 
meu este probabil cel mai cunoscut în lumea civilizată - prin 
asta, mă refer la Egipt. După ce mi-am pus coiful la loc, faţa 
nu mi se mai vedea deloc. 

Pe măsură ce ne apropiam de chei, lumina licăritoare 
aruncată de flăcările torţelor devenea suficientă ca să pot 
desluşi siluetele înfăşurate în pături ale santinelelor ghemuite 
aproape de căldura focurilor de veghe. 

Îmi era clar că ofiţerii cretani nu doriseră să-şi petreacă 
noaptea în fortul aglomerat. La căderea serii, probabil că 
traversaseră podul pentru a se retrage împreună cu 
majoritatea oamenilor lor în confortul oferit de tabăra de pe 
malul îndepărtat al râului. Ceea ce îmi convenea de minune. 
Încă ţinându-ne cât mai departe de chei, am vâslit în tăcere 
pe lângă galerele acostate şi pe lângă zidurile fortului. După 
ce le-am lăsat în urmă, am zărit în faţa noastră şirul de şlepuri 
care forma podul peste râu. 

Am vâslit în susul braţului principal, până am apreciat că ne 
aflam la cel puţin două sute de metri în amonte de podul de 
vase. Atunci, am întors nava şi i-am orientat pintenul etravei 
perpendicular pe mijlocul podului. Am dat încet ordin 
vâslaşilor să ridice ramele şi să lase curentul să ne poarte spre 
mijlocul podului. 

În ultimul moment, am cârmit şi am ajuns paralel cu podul, 
curentul apei împingându-ne puternic cu tribordul în acesta. 
Însoţitorii mei erau pregătiţi. Două mici grupuri de câte trei 
oameni au sărit de la proră şi de la pupă şi au legat nava de 
pod. Ceilalţi, înarmaţi cu topoare şi săbii, au sărit peste bord 


pe ponton. Fără să aştepte alte ordine, au început să taie 
parâmele care legau şlepurile unul de altul. 

Zgomotul loviturilor ajunsese cu siguranţă dincolo de râu, în 
tabăra de pe malul îndepărtat, fiindcă aproape numaidecât 
am auzit tobele cretane bătând chemarea la arme. Agitaţia s-a 
stârnit în tabără - ordinele strigate de sergenţi, ciocnirea 
armelor de scuturi, zăngănitul armurilor şi larma tobelor s-au 
auzit până la noi. Apoi, izbucnirea luminii pe măsură ce torţele 
erau aprinse şi reflexia flăcărilor acestora în metalul lustruit al 
scuturilor și al platoşelor. 

O coloană lungă de infanterie a ieşit în fugă din pasajul care 
ducea de la palisada taberei la capătul podului de vase. În 
şiruri de câte patru, cretanii s-au năpustit pe podul îngust care 
a început să se clatine sub sandalele lor ghintuite cu metal. 

Foarte repede, primul rând al inamicului a dat de echipa 
noastră, pe care a descoperit-o la lumina torţelor. Parâmele 
care legau vasele încă rezistau loviturilor Minimilor mei. Când 
doar cincizeci de paşi îi mai despărțeau, l-am auzit pe unul 
dintre ofiţerii cretani care îi conduceau strigând un ordin. N- 
am priceput limba, dar înţelesul mi-a fost imediat clar. 

Fără a-şi întrerupe goana pe ponton, infanteriştii cretani din 
faţă s-au lăsat pe spate şi au aruncat sulițe. 

Acestea au căzut printre oamenii mei care încă tăiau 
legăturile care ţineau laolaltă lungul şir de bărci. Am văzut o 
suliță lovindu-l pe unul dintre oameni în spinare, cu atâta 
forţă, încât vârful i-a ieşit din piept aproape un metru. 
Bărbatul s-a prăbuşit peste bordul şlepului pe care se afla şi a 
fost înghiţit de apele negre. Niciunul dintre camarazii lui nu şi- 
a ridicat măcar privirea de la treaba pe care o făcea. Îndâriiţi, 
au continuat a lovi cu topoarele în parâmele de cânepă care 
ţineau pontonul laolaltă. 

Am auzit o plesnitură ascuţită când una dintre funii a cedat, 
iar apoi zgomot de frecare şi trosnetul bârnelor din carene pe 
măsură ce parâmele care legau şlepurile erau tăiate. 

După aceea, în sfârşit, podul a fost desprins în două. Dar 
jumătăţile sale încă erau ţinute în loc de ambarcaţiunea 
noastră, care era legată de ele. M-am pomenit urlând sălbatic 
la oamenii cu topoare să urce la bord. Fireşte, nu-mi făceam 
griji pentru propria siguranţă. Singura mea preocupare era 
siguranţa vitejilor mei. 


Torentul de cretani în armuri se revărsa necontenit pe 
ponton. S-au repezit spre noi în grup compact, urlând 
provocator şi agitându-şi suliţele. Oamenii mei se întorceau 
clătinându-se pe micul nostru vas, aplecându-se pentru a se 
feri de proiectilele care se loveau de buştenii carenei noastre. 
Am strigat să taie cineva funiile care legau barca noastră de 
mijlocul podului. Ordinele mele s-au pierdui însă în hărmălaie. 
Nu m-am putut face auzit. Am înşfăcat o secure de la unul 
dintre oamenii mei care stătea ghemuit în santină şi am fugit 
către proră. 

Un cretan a venit spre mine, de pe ponton. Amândoi am 
ajuns la proră în acelaşi timp. Işi aruncase sulița şi acum se 
chinuia să-şi scoată sabia, dar aceasta părea blocată în teacă. 
A reuşit s-o elibereze exact când ne aflam unul lângă celălalt. 
Am văzut că rânjea pe sub coif. S-a gândit că eram la mila lui 
şi că avea să mă omoare. Şi-a ridicat sabia şi mi-a ţintit 
pieptul, îi văzusem ochii mişcându-se, trădându-i intenţia, aşa 
că am reuşit să anticipez lovitura. M-am răsucit, iar vârful 
sabiei lui mi-a trecut pe la subsuoară. l-am blocat braţul 
deasupra cotului. 

Acum, era la mila mea. A încercat să se elibereze, dar 
pontonul s-a clătinat sub el, dezechilibrându-l. In acel moment 
critic, i-am dat drumul braţului în care ţinea sabia. Nu se 
aştepta la asta, aşa că s-a împleticit îndărăt, întinzându-şi 
amândouă braţele spre mine ca şi cum încerca să-şi recapete 
echilibrul. 

Mi-am legănat securea, ţintind singura porţiune din trupul lui 
neacoperită de metal: încheietura mâinii în care ţinea sabia. 
Legănatul bărcii mă dezechilibra şi pe mine, aşa că n-a fost o 
lovitură perfectă. Nu i-a retezat cu totul mâna în care ţinea 
sabia, aşa cum am intenţionat. Dar a tăiat-o până la os pe 
interiorul încheieturii. Am auzit tendoanele pocnind când au 
fost secţionate. Degetele i s-au descleştat involuntar, iar sabia 
a căzut şi a zăngănit pe tăbliile podului. El s-a împleticit 
îndărăt şi a dat peste unul dintre tovarăşii săi care se 
înghesuiau în spatele lui. Agăţându-se unul de altul, cei doi au 
căzut de pe pod şi au lovit suprafaţa apei, stârnind o jerbă 
înaltă. Greutatea armurilor i-a tras imediat la fund. 

Încă tineam securea în mână, iar cele două parâme care 
legau prora navei noastre de ponton erau întinse în faţa mea, 


atât de încordate, încât apa curgea din împletiturile lor. Am 
ridicat securea deasupra capului şi apoi am coborât-o cu toată 
forţa, ţintind-o pe cea mai groasă dintre cele două. Parâma s-a 
rupt precum coarda unui arc. Vasul nostru s-a înclinat 
puternic, întreaga sa greutate fiind susţinută de funia mai 
subţire. Am lovit din nou, iar parâma s-a rupt ţâşnind într-o 
parte şi răsucindu-se în aer. Prora noastră s-a săltat în clipa în 
care piedica a fost îndepărtată, iar noi ne-am eliberai purtaţi 
de curentul apei. 

Efectul asupra podului a fost mult mai dramatic. Fiecare 
dintre segmentele sale încă era ferm legat de bintele de pe 
maluri. Totuşi, în mijlocul râului nu mai erau legate, iar 
curentul le-a îndepărtat rapid. Am privit cum grupul compact 
de cretani era azvârlit de pontonul care se clătina sălbatic sub 
picioarele lor. 

Greutatea lor în mişcare sporea instabilitatea pontonului. 
Bărbaţii în armuri grele îşi pierdeau echilibrul şi se împleticeau 
năuciţi, lovindu-se unul de altul, aruncându-se unul pe altul în 
apă. 

Am privit cu oroare cum unul dintre pontoane s-a răsturnat şi 
vreo douăzeci de oameni au fost aruncaţi în râu. În câteva 
minute, cea mai mare parte a hoardei cretane se lupta cu 
apele întunecate şi oamenii se înecau ca nişte şobolani pe 
fundul unui puț. 

Ceea ce răcea ca lucrurile să mi se pară şi mai tragice era că 
aceştia nici măcar nu erau duşmanii noştri; pusesem la cale 
toată această distrugere pentru a-i păcăli să ne devină aliaţi. 
Mă consola puţin faptul că făcusem asta pentru Egiptul meu şi 
pentru faraonul meu. Am fost îngrozit de consecinţele 
acţiunilor mele. 

Apoi, cu un enorm efort de voinţă, am dat deoparte vina şi 
remuşcarea. Ştiam că ce era făcut nu mai putea fi desfăcut. 
Am încercat să mi-i scot din minte pe cei care se înecaseră şi 
m-am gândit la oamenii mei şi la pierderile suferite de noi. M- 
am întors şi m-am îndreptat spre locul unde tăiasem parâma 
care ne ţinuse legaţi. Am răcnit la echipajul meu, vărsându-mi 
mânia pe el. Am poruncit să pună iarăşi mâna pe vâsle, i-am 
împins spre băncile de vâăslit, i-am lovit şi i-am plesnit pe cei 
care, năuci fiind, au şovăit. 

In cele din urmă, am apucat din nou vâsla de cârmit, iar 


oamenii au început să tragă la unison. Am pus cârma bandă şi 
ne-am întors către cheiul de piatră de sub poarta principală a 
fortului, unde erau acostate cele trei galere în care se afla 
comoara. 


Am sărit de pe micul nostru vas de îndată ce a atins treptele 
de piatră ale cheiului. Zaras se afla acolo şi m-a întâmpinat cu 
sabia în mână şi gâfâind de efort dar rânjind ca un idiot. 

— Am capturat toate trei galerele şi chiar şi fortul e al nostru! 
Mi-a spus el arătând cu sabia însângerată spre porţile larg 
deschise. Zarva pe care aţi creat-o la pod a reprezentat o 
distragere grozavă. Am doborât gărzile de la fort în timp ce 
priveau spectacolul dat de voi şi habar nu aveau de existenţa 
noastră. Nu cred că a scăpat vreuna dintre ele, însă, chiar 
dacă a scăpat, nu cred că a ajuns prea departe. A făcut o 
pauză pentru a-şi trage răsuflarea, apoi a vrut să ştie: Cum v- 
aţi descurcat la pod, Taita? 

Am fost încântat că atât în iureşul bătăliei, cât şi în 
entuziasmul victoriei îşi aducea aminte să vorbească 
hicsosiana. 

— Podul este distrus, iar jumătate din duşmani au ajuns în 
râu şi s-au înecat, i-am răspuns eu scurt, iar după aceea m-am 
întors spre Akemi, care se apropiase în fugă când mă văzuse 
coborând pe mal. Preia comanda acestui vas şi ia-ţi o duzină 
de oameni care să vâslească. l-am arătat spre grupul de mici 
ambarcaţiuni ancorate în bazinul format de cotul râului. Luaţi 
nişte torţe şi vase cu tăciuni şi daţi foc acelor bărci înainte să 
pună cretanii mâna pe ele şi să le folosească pentru a ne 
ataca iarăşi în această noapte. 

— De îndată, stăpâne, a replicat Akemi. 

— Păstreaz-o doar pe cea mai mare dintre ele, am continuat 
eu. Acel lugher” mare de la capătul şirului. Aceluia nu-i da foc. 
Adu-l aici şi o să-l lăsăm legat la chei când o să plecăm. 

Atât Akemi, cât şi Zaras s-au uitat chiorâş la mine, însă doar 
Zaras a îndrăznit să-mi pună la îndoiala ordinele. 

— Să-l lăsăm cretanilor? De ce am vrea să facem asta? 

— Vrem să facem asta pentru ca ofiţerii cretani să poată 
naviga rapid înapoi în Creta şi să-l anunţe pe regele lor de 


7 Velier mic, cu doi arbori, arborele mic fiind prevăzut cu o velă 
pătrată (n.tr.). 


trădarea aliaţilor hicsoşi. Chiar şi puternicul Minos al Cretei se 
va înfuria amarnic când va auzi că a pierdut argint în valoare 
de cinci sute de lakhi. După ce va primi vestea, va fi însetat de 
sângele regelui Beon. 

Am aşteptat pe chei şi am urmărit cum Akemi şi echipajul lui 
s-au îndepărtat spre bazinul râului. l-am văzut pe patru dintre 
oamenii lui trecând pe lugherul cel mare. Au ridicat vela latină 
şi au adus ambarcaţiunea la cheiul unde mă aflam. 

Akemi stătea la pupa micuţei noastre nave în timp ce 
oamenii vâsleau pe lângă şirul de bărci ancorate, iar el arunca 
în trecere câte o torţă aprinsă pe fiecare dintre ele. Abia când 
toate au fost cuprinse de un foc sălbatic, am fost satisfăcut. 
M-am răsucit şi am văzut că Zaras era confuz. 

— la-i pe aceşti oameni şi veniţi cu mine, i-am spus eu și am 
luat-o la fugă pe cheiul de piatră către locul unde era acostată 
cea mai apropiată dintre triremele cretane. Vreau să comanzi 
tu această navă, Zaras. Dar voi veni cu tine. 

— Desigur, stăpâne, a răspuns el. Unii dintre oamenii mei se 
află deja la bordul ei. 

— Dilbar va fi căpitanul aceleia, am arătat eu spre a doua 
triremă. lar Akemi va prelua al treilea vas minoian. 

— Cum porunceşti, stăpâne. 

Se părea că Zaras mă promovase de la Taita la stăpân. Cu 
toate astea, atitudinea îi era suficient de familiară faţă de 
mine ca să-mi pună întrebări neruşinate. Ceea ce a şi făcut 
imediat. 

— Odată ce ne vom afla în largul mării, încotro o vom lua? 
Spre est, către Sumer, sau spre vest, către coasta Mauritaniei? 
Apoi, chiar mi-a dat cu condescendenţă un sfat părintesc: 
Avem aliaţi în ambele ţări. În est se află regele Nimrod, 
conducătorul Ţării dintre cele Două Râuri. In vest, avem un 
tratat cu regele Shan Daki de Anfa din Mauritania. Spre care 
dintre ei ne vom îndrepta, Taita? 

Nu i-am replicat imediat. În schimb, i-am pus eu o întrebare: 

— Spune-mi, Zaras, cărui rege sau conducător din toată 
lumea ai avea încredere să-i dai pe mână o comoara în 
valoare de cinci sute de lakhi în argint? 

Zaras a părut nedumerit. Nu se gândise la asta. 

— Poate că... ei bine, cu siguranţă nu lui Shan Daki. Oamenii 
lui sunt corsari, iar el este Regele Hoţilor. 


— Ce părere ai despre Nimrod? Am sugerat eu. Nu sunt 
convins că aş avea încredere să-i dau pe mână nici măcar o 
bucată de argint cât degetul meu mare. 

— Trebuie să avem încredere în cineva, a protestat el, doar 
dacă nu găsim o plajă pustie unde să îngropăm argintul până 
când ne vom putea întoarce să-l recuperăm. 

— Cinci sute de lakhi! l-am amintit eu. Ne va lua un an să 
săpăm o groapă atât de mare şi ne va trebui un munte de 
nisip ca s-o acoperim. Mă distra confuzia lui. Vântul e de 
partea noastră! Mi-am ridicat privirea spre drapelul minoian, 
cu taurul de aur al Cretei, care încă flutura pe catargul 
principal al triremei pe care i-o repartizasem lui. lar zeii sunt 
întotdeauna de partea celor îndrăzneţi şi viteji. 

— Nu, Taita, m-a contrazis el. Vântul nu e de partea noastră. 
Bate dinspre mare, direct spre amonte. Ne ţine în interiorul 
uscatului. Vom avea nevoie de toate vâslele noastre ca să 
ajungem în largul Mării de Mijloc. Dacă n-ai încredere nici în 
Shan Daki, nici în Nimrod, atunci în cine ai încredere? Către 
cine ne vom îndrepta? 

— Am încredere doar în faraonul Tamose, i-am spus eu, iarel 
a lăsat pentru prima dată să se vadă că e nemulţumit de 
răspunsul meu. 

— Deci, planul tău este să ne întoarcem la faraon pe aceeaşi 
rută pe care am venit aici? O să cărăm comoara pe capetele 
noastre, de la Ushu prin desertul Sinai şi vom înota cu el când 
vom traversa Marea Roşie? De acolo, va fi doar o scurtă 
plimbare până la Teba. Faraonul va fi surprins să te vadă - de 
asta poţi să fii sigur, mi s-a adresat el în batjocură. 

— Nu, Zaras. l-am zâmbit indulgent. De aici, vom naviga spre 
sud, pe Nil. Vom naviga cu aceşti trei monştri cretani şi cu 
argintul din calele lor direct până la Teba. 

— Ai înnebunit, Taita? S-a oprit din râs. Beon controlează 
fiecare metru al fluviului de aici până la Asyut. Nu poţi naviga 
trei sute de leghe printre hoardele hicsoşilor. 

E o adevărată nebunie. 

În agitația lui, trecuse de la hicsosă la egipteană. 

— Dacă vorbeşti hicsosă, totul e posibil, l-am contrazis eu cu 
reproş. Oricum, am sabordat deja două dintre navele noastre 
şi îi voi da foc celei de-a treia înainte de a pleca de la Tamiat, 
ca să mă asigur că nu lăsăm nicio urmă care să trădeze cine 


suntem cu adevărat. 

— În numele măreţei Isis şi a preaiubitului ei fiu Horus, cred 
că tu chiar crezi ce spui, Taita. A început din nou să rânjească. 
Şi planul tău este să mă aduci în acelaşi hal de nebunie în 
care eşti tu, cu spume la gură, astfel încât, în nebunia mea, să 
fiu de acord cu tine. Nu-i aşa? 

— În bătălie, nebunia devine sănătate mintală. Este singura 
modalitate de a supravieţui. Urmează-mă, Zaras. Te duc 
acasă. 

Am luat-o pe pasarelă, spre puntea triremei. Douăzeci dintre 
oamenii lui Zaras se aflau deja acolo. Am văzut că deja 
preluaseră controlul asupra ambarcaţiunii şi a celor aflaţi pe la 
bord. Pe punte, membrii echipajului cretan erau îngenuncheaţi 
într-un şir, cu capetele aplecate şi mâinile legate la spate; cei 
mai mulţi aveau răni proaspete, care sângerau. Erau numai 
şase. Oamenii lui Zaras îi vegheau cu săbiile scoase din teacă. 

— Bună treabă, băieţi, i-am încurajat eu, după care m-am 
întors spre Zaras. Acum pune-ţi oamenii să i dezbrace pe 
prizonieri de uniforme şi de armuri, apoi să-i ducă sub pază la 
țărm. 

În vreme ce el dădea ordinele, eu am urcat scara spre puntea 
superioară de vâslit. Pe bănci nu se afla nimeni, iar vâslele 
lungi erau trase la bord. Dar aveam cincizeci de oameni de-ai 
mei care să ocupe poziţiile Aproape fără să mă opresc, am 
coborât scara ce ducea la puntea inferioară, a sclavilor. M-a 
întâmpinat o duhoare de nedescris. Era atât de puternică, 
încât mi s-a tăiat respiraţia, dar am continuat să cobor. 

Lămpi cu ulei afumate ardeau în locaşurile din tavanul jos, 
dând suficientă lumină pentru ca eu să pol desluşi rândurile de 
trupuri aproape goale ghemuite pe bănci sau odihnindu-şi, în 
somn, capetele pe vâslele lungi aflate în faţa lor. Aceia dintre 
ei care erau treji au ridicat spre mine priviri goale, indiferente. 
Când se mişcau, lanţurile de la gleznele lor zăngăneau. 

Mă gândisem să le ţin un mic discurs, poate să le ofer 
libertatea odată ce ajungeam la Teba, dacă aveau să dea la 
vâsle cu forţă şi repede. Insă am abandonat această idee când 
mi-am dat seama că mai erau doar parţial oameni, Fuseseră 
reduşi la stadiul de animale prin îndelungaţii întemniţare 
abjectă şi tratamentul crud. Cuvintele mele amabile n-ar fi 
însemnat nimic pentru ei. Singurul lucru de care încă 


înțelegeau era biciul. 

Aplecându-mă să-mi feresc capul de plafonul jos, m-am 
grăbit să străbat culoarul dintre băncile sclavilor şi să ajung la 
uşa care, cu siguranţă, dădea în cală. Un lacăt mereu ţinea 
uşa încuiată. Zaras m-a urmat îndeaproape. M-am dat la o 
parte şi l-am lăsat să înlăture lacătul cu sabia şi să deschidă 
uşa. 

Apoi, am luat una dintre lămpile cu ulei din suportul ei și am 
tinut-o sus când am intrat în cala spațioasă. 

Cuferele cu lingouri de argint erau stivuite de jos până sus. 
Cu toate astea, exista un gol în mijloc. Am estimat rapid 
numărul de lăzi care fuseseră deja duse pe țărm de cretani. 
Am apreciat că era vorba de cel puţin o sută. 

Preţ de o clipă, mi-a trecut prin minte ideea de a abandona 
acea mică parte a comorii şi de a pleca de-acolo cu ce aveam 
la bord, dar am alungat gândul. 

„Când zeii îţi zâmbesc, Taita, profită din plin până nu se 
încruntă din nou”, mi-am spus eu şi m-am întors spre Zaras. 

— Vino cu mine. Adu câţi oameni poţi. 

— Unde mergem? 

Am arătat spre spaţiul gol dintre cufere. 

— Ne ducem în fort, să vedem unde au depozitat cretanii 
lăzile care lipsesc. În ele există suficient argint pentru a echipa 
o armată întreagă şi a o trimite pe impui de luptă. Trebuie să 
avem grijă ca nimic să nu ajungă în mâinile lui Beon. 

Ne-am grăbit să ne întoarcem pe punte, iar Zaras m-a urmat 
pe pasarele spre chei. Zece dintre oamenii lui venit în urma 
noastră, aducându-i cu ei pe marinarii cretani capturați. li 
dezbrăcaseră la piele. Dincolo de porţile fortului, i-am găsit pe 
Dilbar şi alţi treizeci de egipteni păzindu-i pe soldaţii şi pe 
sclavii capturați pe mal. 

l-am poruncit lui Dilbar să-i dezbrace şi pe aceşti ostateci. 
Aveam nevoie de cât mai multe uniforme cretane şi de cât 
mai multe armuri. Ofițerii purtau cu toţii coliere, inele şi 
brățări din argint şi aur bătute cu pietre preţioase. 

— la şi astea de la prizonieri, l-am instruit pe Dilbar. 

Am luat din grămadă două dintre podoabele cele mai 
deosebite şi le-am vârât în săculeţul meu de piele. La fel ca 
majorităţii femeilor, şi celor două prințese ale mele le plăceau 
fleacurile strălucitoare. 


Mi-am îndreptat atenţia spre sclavii capturați, care stăteau 
apatici în lanţurile lor. Am văzut pe dată că, deşi erau un grup 
amestecat, care includea libieni, hurieni şi sumerieni, cei mai 
mulţi erau egipteni. După toate probabilitățile, fuseseră 
capturați de hicsoşi şi predaţi cretanilor pentru a-i ajuta să 
construiască fortul. L-am ales pe unul dintre ei, care avea un 
chip inteligent şi care nu părea să se fi lăsat încă pradă 
disperării. 

— Du-l pe ăsta în camera cealaltă, i-am poruncit lui Dilbar, iar 
el l-a înşfăcat pe egiptean şi l-a târât în anticamera fortului. 
Acolo, i-am spus să ne lase singuri. După plecarea lui, o 
vreme l-am privit în tăcere pe sclav. Avea o atitudine 
resemnată, dar în ochi i-am văzut sfidarea pe care încerca s-o 
ascundă. 

„Bine! M-am gândit eu. Încă e om.” 

În cele din urmă, i-am vorbit pe un ton blând, în dulcea 
noastră limbă: 

— Eşti egiptean. 

El m-a privit pătrunzător şi mi-am dat seama că înţelesese. 

— Ce regiment? L-am întrebat eu, însă el a ridicat din umeri, 
prefăcându-se că nu pricepe. 

Şi-a coborât ochii spre picioarele sale. 

— Uită-te la mine! l-am poruncit eu şi mi-am îndepărtat coiful 
de bronz şi mătasea care îmi acoperea jumătatea inferioară a 
feţei. Uită-te la mine! Am repetat. 

El şi-a înălţat capul şi a tresărit surprins. 

— Cine sunt eu? L-am întrebat. 

— Eşti Taita. Te-am văzut la Luxor, în Templul lui Hathor, 
când eram copil. Tata mi-a spus că eşti unul dintre cei mai 
mari egipteni în viaţă, a şoptit el cu evlavie, iar apoi s-a 
aruncat la picioarele mele. 

Am fost mişcat de acea venerație vădită, dar mi-am menţinut 
vocea neutră: 

— Da, soldat. Sunt Taita. Tu cine eşti? 

— Eu sunt Rohim, din regimentul 26 care de luptă. Am fost 
capturat de porcii hicsoşi, cu cinci ani în urmă. 

Te vei întoarce cu mine în Egiptul nostru? L-am întrebat eu, 
iar el a zâmbit. 

Îi lipsea un dinte de sus, iar faţa îi era rănită. Fusese bătut, 
dar încă era un războinic egiptean, iar replica i-a fost fermă: 


— Sunt omul tău până la moarte! 

— Unde au depozitat cretanii cuferele pe care v-au silit să le 
descărcaţi de pe navă, ieri? 

— În încăperea de la baza scărilor, dar uşa e încuiată. 

— Cine are cheia? 

— Grasul cu centură verde. El răspunde de sclavi. 

Îl văzusem pe omul descris de el îngenuncheat alături de 
ceilalţi prizonieri. 

— Tot el are şi cheia de la lanţurile tale, Rohim? Vei avea 
nevoie de ele pentru că eşti din nou un om liber. 

El a zâmbit la acest gând. 

— Ţine toate cheile pe un lanţ prins la brâu. Le ascunde sub 
centură. 

Am aflat de la Rohim că peste optzeci dintre sclavii din fort 
erau egipteni, arcaşi şi războinici care mânau care de luptă. 
După ce le-am scos lanţurile, au ajutat cu însufleţire la căratul 
cuferelor cu argint înapoi în cala triremei lui Zaras. 

În timp ce argintul era transportat pe navă, Rohim m-a 
condus în armurărie. După ce am deschis uşa, am fost 
încântat să văd mulţimea de uniforme, armuri şi arme 
depozitată acolo. 

Am ordonat ca tot acest echipament să fie dus pe nave şi 
împachetat pe puntea principală de vâslit, pentru a se putea 
ajunge uşor la el când avea să fie nevoie. 

În cele din urmă, i-am încuiat pe toţi prizonierii cretani în 
barăcile sclavilor lor, iar noi ne-am îmbarcat pe cele trei 
trireme. 


Îi împărţisem pe toţi oamenii noştri în mod egal pe cele trei 
vase, astfel că toate băncile de vâslit era complet ocupate. La 
ordinele mele, sclavilor încă înlănţuiţi pe punţile inferioare li se 
dăduse o masă alcătuită din pâine tare, peşte uscat şi bere, 
pe care le găsisem în cămările din fort. 

A fost jalnic să-i privesc îndesându-şi mâncarea în gură cu 
mâinile  bătătorite înnegrite de mizerie şi de propriile 
excremente. Au înghiţit cu nesaţ berea pe care le-am dat-o, 
până când n-a mai încăput în stomacurile lor micşorate. Unii 
dintre ei au vomat-o în santina dintre picioarele lor desculţe. 
Dar mâncarea şi tratamentul prietenos i-a înviorat. Ştiam că 
mă vor sluji bine. 


Când zorii începeau să licărească în est, noi eram gata de 
plecare. Mi-am ocupat locul la prora triremei conducătoare, 
alături de Zaras, cu un coif hicsos tras pe frunte şi pe nas, cu 
gura acoperită de eşarfa din mătase. 

Zaras a dat ordinul de plecare, iar toba de pe fiecare punte a 
bătut lăsarea vâslelor la apă. Lungile rame s-au scufundat şi 
au tras, şi s-au ridicat din nou, în ritmul bătăilor de tobă. Am 
transmis ordinul oamenilor de la cârmă şi am virat, intrând pe 
cursul principal al râului. Celelalte două trireme au întors pe 
rând după noi. În şir, ne-am îndreptat cu îndrăzneală către 
sud, spre capitala hicsosă şi cele două sute de leghe de fluviu 
controlate de duşmani. 

Fumul ambarcaţiunilor care încă ardeau plutea gros peste 
rău, acoperind uneori cu totul tabăra cretană aflată pe malul 
îndepărtat. Dar, când o pală de vând dinspre nord a despărţit 
perdeaua de fum, am văzut că nu doar echipajele mele 
fuseseră luate prin surprindere de faptul că ne îndreptam spre 
sud. 

Trupele din tabăra cretană care supravieţuiseră distrugerii 
podului din vase erau înşirate pe malul deschis al râului în 
formaţie de luptă. Ofițerii comandanţi aleseseră un loc unde 
canalul navigabil era îngustat. Rândurile de arcaşi se aflau pe 
malul apei, cât de aproape posibil. Erau pregătiţi pentru 
trecerea noastră spre nord, ca să ajungem în largul mării. 
Arcurile lor erau încordate și fiecare avea o săgeată pregătită, 
gata să fie trasă. 

Patru dintre ofiţerii seniori, cei cu panaşurile cele mai înalte 
la coifuri şi cu cele mai numeroase decoraţii strălucindu-le pe 
piepturi şi pe umeri, erau călare. $edeau pe cai, în spatele 
formațiunilor de arcaşi, pregătiţi să direcţioneze săgețile 
oamenilor lor către noi, atunci când aveam să trecem 
îndreptându-ne spre Marea de Mijloc. 

Era evidentă stupefacţia lor în vreme ce ne priveau întorcând 
spre braţul sudic al râului şi îndepărtându-ne de ei. Pentru 
scurt timp, niciunul dintre ei n-a reacţionat. Abia când trirema 
comandată de Dilbar a urmat nava noastră după cotul apei, s- 
au pus şi ei în mişcare. Apoi, când Akemi, al cărui vas era 
ultimul, a virat după noi, vocile ofiţerilor cretani au început 
frenetic să strige ordine. Vocile lor se auzeau clar peste apă, 
iar eu am început să râd văzându-i cum dau pinteni cailor pe 


mal, într-o încercare futilă de a ne ieşi în cale. 

Arcaşii cretani au rupt rândurile perfecte şi au luat-o la goană 
în dezordine după ofiţerii lor, însă, văzând că ne îndepărtam 
implacabil de ei, s-au oprit. Şi-au ridicat arcurile şi au trimis o 
ploaie de săgeți după noi, cu o traiectorie înaltă. Oricum, toate 
au căzut la mică distanţă, pleoscăind în siajul ambarcaţiunii lui 
Akemi. 

Ofițerii călări au refuzat să abandoneze urmărirea. Şi-au 
biciuit caii pe drumul de edec, încercând să ne ajungă din 
urmă. Când, treptat, au ajuns în dreptul triremei lui Akemi, şi-a 
scos săbiile din teacă. S-au ridicat în scări, strigându-le, peste 
apă, insulte şi provocări sălbatice oamenilor lui Akemi. 

Akemi avea ordine stricte de la mine să nu tragă cu săgeți în 
cretani. Cu toate că ar fi fost o ţintă uşoară pentru arcaşii lui 
de pe puntea superioară a triremei, el şi echipajul său i-au 
ignorat. Acest lucru a părut să-i înfurie pe minoiani. Au galopat 
mai departe pe potecă, trecând întâi de vasul lui Akemi, apoi 
de al lui Dilbar. În cele din urmă au ajuns în dreptul locului 
unde stăteam pe nava conducătoare. 

La ordinele mele, oamenii n-au făcut nicio încercare de a se 
ascunde. Cvartetul ofiţerilor cretani a putut să examineze 
autenticele noastre uniforme şi echipamente hicsose, de la o 
distanţă de cel mult o sută de paşi, în vreme ce alergau pe 
drumul de edec, ţinând pasul cu vasul nostru. 

Deja ne urmăriseră mai bine de trei leghe, iar caii lor 
începuseră să obosească. Când briza dinspre Marea de Mijloc 
a început să se înteţească, împingându-ne către sud, ne-am 
îndepărtat repede de ei. Poteca lor s-a transformat în 
mlaştină. Copitele cailor ridicau jerbe de noroi negru, iar la un 
moment dat, animalele, luptându-se să înainteze, s-au 
cufundat până la genunchi în nămol. Au fost siliţi să 
abandoneze urmărirea. Şi-au strunit caii să se oprească şi au 
privit nefericiţi cum ne îndepărtam de ei. 

Eram mulţumit de cum decursese totul. Ofițerii cretani 
văzuseră tot ce dorisem eu să vadă, adică trei echipaje de 
pirați hicsoşi cu cinci sute de lakhi ai Supremului Minos în 
lingouri de argint luând-o în amonte, spre capitala regelui 
Beon, Memphis. 


Acum era vremea să începem transformarea pentru 
următorul nostru rol. Am dat ordin ca uniformele şi armele 
cretane pe care le capturaserăm din fortul de la Tamiat să fie 
aduse pe punte. Apoi, oamenii noștri, râzând şi glumind, şi-au 
dat jos uniformele şi echipamentul hicsos şi le-au înlocuit cu 
întreaga etalare a splendorii militare minoiane, de la coifurile 
poleite şi săbiile gravate la cizmele până la genunchi făcute 
din piele fină. 

Atât Akemi, cât şi Dilbar aveau ordine stricte de la mine să nu 
le permită oamenilor să arunce în râu uniformele hicsose. 
Dacă acestea aveau să fie duse de apă şi găsite de trupele 
cretane de la Tamiat, înşelăciunea mea ar fi fost descoperită. 

N-ar fi fost nevoie de un mare efort de imaginaţie pentru ca 
minoianii să realizeze cum îi trăsesem pe sfoară. Aşa că am 
cerut ca echipamentul hicsos să fie adunat şi dus sub punți. 
Cu vântul bătându-ne direct din spate, cu velele umflate şi 
rândurile de vâsle ridicându-se şi coborând precum aripile de 
argint ale unor măreţe lebede albe în zbor, am gonit către 
sud. Aceste trireme cretane erau cele mai mari şi mai rapide 
nave existente. În ciuda uriaşei încărcături de oameni şi de 
argint pe care o purtau, viteza lor era palpitantă. Pe lângă 
viteză, exista şi un entuziasm molipsitor datorită faptului că ne 
îndreptam spre casă, care îi înveselea pe oameni. 

După ce am lăsat în urmă delta cu miriadele de canale şi am 
intrat în sfârşit pe cursul principal, cele trei vase ale flotilei 
noastre s-au răsfirat şi s-au luat la întrecere către sud. 
Echipajele strigau provocări şi tachinări prietenoase de la o 
triremă la alta. 

Am trecut în zbor pe lângă bărci de pescuit ancorate şi am 
depăşit în viteză alte mici vase încărcate cu produse 
comerciale şi mărfuri. De la înălţimea punţii noastre 
superioare, m-am putut uita în ele. Am văzut câteva chipuri 
egiptene printre membrii echipajelor care îşi ridicau mirate 
privirile spre noi, dar majoritatea erau hicsoşi. 

Mi-e uşor să-mi dau seama de diferenţa dintre aceste două 
popoare. Egiptenii mei sunt oameni frumoşi, cu chipuri 
însufleţite şi inteligente, cu frunţi înalte, cu distanţe mari între 
ochi şi trăsături frumos sculptate. Pe scurt, e uşor de spus de 
la prima privire că este vorba de o rasă superioară. 


Hicsoşii, pe de altă parte, au foarte puţine dintre aceste 
atribute. In niciun caz n-am prejudecăţi prosteşti față de ei. Cu 
toate astea, am nenumărate motive să-i urăsc profund şi 
amarnic. Sunt hoţi şi bandiți absolut toţi, fără nicio excepţie. Îi 
încântă cruzimea şi tortura. Limba lor aspră şi guturală 
ofensează urechile oamenilor civilizaţi. Îl venerează pe Seth, 
care este cel mai spurcat dintre toţi zeii. Ne-au furat pământul 
şi i-au făcut sclavi pe oamenii noştri. 

Dar eu nu sunt fanatic. Mi-e scârbă de cei care sunt. Am 
încercat cu adevărat să găsesc trăsături lăudabile la poporul 
hicsos. Toţi zeii ştiu că nu-i vina mea că n-am descoperit 
niciuna. 

Acum, în timp ce priveam exemplare ale acestei naţii 
nefericite, mi-a trecut prin minte gândul că, la un moment dat 
în viitor, s-ar putea să fie cazul să-mi exprim dezaprobarea 
într-un mod mai clar, lipsit de ambiguităţi. Voi face un gest pe 
care până şi regele Beon să-l recunoască fără dubii ca fiind 
bine meritat. 

„Aceasta va fi o zi cu adevărat frumoasă pentru toţi 
egiptenii”, am cugetat eu. Am zâmbit, apoi gândul mi s-a 
cuibărit în minte: De ce să nu vină mai curând ziua aceea? 
Intregul plan mi s-a conturat în cap aproape în totalitate, de la 
concepţie la naştere trecând doar câteva momente. 

Văzusem câteva papirusuri şi o tăbliță de scris în cabina 
căpitanului, pe puntea de jos. Cretanii sunt oameni cultivați. 
Folosesc o variaţiune a cuneiformelor nu foarte diferită de a 
sumerienilor. Pot s-o citesc şi recunosc simbolurile, cu toate 
că, trebuie să admit, la vremea aceea încă nu vorbeam fluent 
minoiana. 

După cum e de aşteptat, hicsoşii sunt total necultivaţi. Totuşi, 
aflasem datorită iscoadelor mele că aceştia capturaseră şi 
făcuseră sclavi scribi egipteni pe care îi siliseră să citească, să 
scrie şi să le traducă hieroglifele noastre. 

Mai ştiam şi că ei aflaseră de la aceşti scribi cum să se 
folosească de păsări pentru a trimite rapid mesajele la mare 
depărtare. La fel ca maimuţele, hicsoşii sunt mari imitatori, 
dar, cu toate astea, rar sunt capabili să rezolve singuri o 
problemă - cel mai adesea, plagiază invențiile unor minţi 
superioare. 

Cu câteva cuvinte scurte, mi-am cerut scuze faţă de Zaras şi 


m-am grăbit să mă duc în cabina de sub puntea principală. 
Ustensilele de scris erau acolo unde le văzusem ultima oară. 
Se aflau într-un sipet ornamentat, decorat cu imagini în 
miniatură ale lui Thot, zeul cu cap de ibis al scrisului. 

M-am aşezat cu picioarele încrucişate pe punte şi am deschis 
cutia. Spre încântarea mea, am văzut că, în afară de sulurile 
de papirus de diferite forme şi mărimi, sipetul mai conţinea 
patru săculeţe miniaturale, măiestrii împletite din fire de păr 
din coamă de cal. Săculeţele puteau fi legate de piciorul unui 
porumbel obişnuit, din cei pe care îi creştem pentru a-i mânca. 
Aceste păsări mai au şi abilitatea stranie de a reveni negreşit 
în acele cuibare unde au ieşit din ouă, cărând cu ele, 
neştiutoare, câte un săculeţ minuscul ataşat de picior. 

Am ales rapid o bucăţică de papirus suficient de mică pentru 
a intra într-un săculeţ. Apoi, am ales cea mai fină dintre 
pensulele de scris şi am preparat vopsea proaspătă din negru 
de fum. 

N-a trebuit să pierd timpul gândindu-mă ce să scriu deoarece 
conţinutul mesajului îmi era clar în minte. Când este necesar, 
sunt capabil să desenez nu doar hieroglife minuscule şi foarte 
apropiate, ci şi foarte clare ca sens şi lizibile, deoarece am fost 
dăruit cu talent la scris. 

„Măreţului Beon, faraonul Egiptului de Sus şi de Jos”, am 
început eu cu formula de bineţe obişnuită. Fireşte că nu era 
deloc aşa, însă erau unele dintre calităţile la care aspiră. „Eu, 
Supremul Minos al Cretei, te salut. Ca dovadă a prieteniei şi 
bunăvoinţei mele, trimit Alteţei Tale trei dintre marile mele 
nave-tezaur încărcate cu tributul meu. Acestea vor pleca în a 
doua zi a lunii Epiphi de la avanpostul meu aflat la Tamiat, în 
delta Nilului. Am încredere că vor ajunge la palatul tău de la 
Memphis în ziua a cincea a aceleiaşi luni. Am întârziat să te 
informez asupra acestor evenimente până în ultimele ore 
pentru a evita ca această veste să cadă în mâinile acelor 
oameni diabolici înainte ca ea să parvină nobilei tale atenţii. 
Mă bizui pe prietenia ta că vei primi aceste daruri în acelaşi 
spirit al respectului şi bunei înţelegeri cu care sunt trimise.” 

De îndată ce s-a uscat cerneala, am rulat cu grijă micuțul 
papirus şi l-am vârât în unul dintre săculeţe. Apoi, am părăsit 
cabina, am coborât pe putea inferioară și m-am îndreptat spre 
uşa calei. 


Încuietoarea nu fusese reparată după intervenţia dură a lui 
Zaras. S-a deschis uşor sub mâna mea. Cufărul pe care îl 
deschisesem pentru a-i cerceta conţinutul se afla într-o parte. 
Capacul nu era bine ferecat. L-am deschis din nou, cu 
pumnalul cu care era dotat costumul meu cretan. După aceea, 
am îngenuncheat şi am scos unul dintre lingourile de argint. 
Deşi era greu, l-am pus în săculeţul de la cingătoare. 

Apoi, m-am întors pe puntea superioară şi mi-am reluat locul 
lângă Zaras. l-am vorbit încet, astfel încât nimeni din echipaj 
să nu-mi audă cuvintele. 

— Peste vreo oră, ar trebui să ajungem în portul fluvial 
Kuntus, unde Beon are un punct vamal de colectare a taxelor 
de la navele care trec... 

Zaras m-a întrerupt cu un chicotit. 

— N-are nicio importanţă, stăpâne Taita. N-o să întârziem 
prea mult. li voi zdrobi ca pe țânțari... 

— Nu, Zaras. Vei retrage vâslele şi vei cobori pânzele pentru 
a permite bărcii vămii să se apropie de noi. Când o va face, le 
vei arăta respect oamenilor. Trebuie să fiu politicos cu cel care 
colectează taxele deoarece am nevoie de cooperarea lui. 

M-am îndepărtat înainte ca el să mă cicălească şi cu alte 
întrebări. Adevărul era că nu ştiam la ce să mă aştept când 
vom ajunge la Kuntus. 

Ne-am îndreptat în viteză spre amonte, luând prin 
surprindere celelalte ambarcaţiuni. Erau cele mai rapide nave 
de pe Nil. Nici măcar un om călare n-ar fi putut să ne 
depăşească pentru a vesti apropierea noastră. De îndată ce 
ne vedea urcând împotriva curentului, fiecare barcă încerca să 
se ferească fie retrăgându-se la mal, fie coborând pânzele şi 
cotind spre nord, pentru a permite curentului să-i dea la o 
parte din calea noastră. Nu ştiau cine eram. Dar, în aceste 
vremuri tulburi, cu norii războiului planând peste lumea 
întreagă, niciun om cu minte la cap nu-şi asuma riscuri. 

După ce am trecut de un alt cot larg al fluviului, am văzut 
portul Kuntus pe malul estic, în faţa noastră. 

L-am recunoscut după înaltul turn de veghe, din piatră, aliat 
pe dealul de deasupra oraşului. Un steag negru mare flutura 
pe un catarg în vârful turnului. Aceasta era emblema 
colectorilor de taxe. Ştiam că existau oameni în turn care 
urmăreau fiecare vas ce ar fi încercat să treacă fără a plăti 


dările. 

Pe când ne apropiam de port, o felucă pe care flutura un alt 
steag negru s-a desprins de cheiul de piatră al portului şi a 
pornit pe o traiectorie astfel încât să ne intercepteze în 
mijlocul fluviului. l-am ordonat lui Zaras să strângă pânzele şi 
să oprească vâslitul pentru ca feluca să poată veni lângă noi. 
Pe puntea deschisă a felucii se afla un grup de hicsoşi înarmaţi 
până-n dinţi. Zaras s-a aplecat peste bord şi, ţipând, a început 
să discute cu unul dintre ei, care ne-a spus că numele lui era 
Grall şi că era administratorul provincial care se ocupa de 
taxe. 

M-am simţit uşurat că această conversaţie se purta în 
hicsosiană. Dacă acest individ, Grall, ni s-ar fi adresat în 
minoiană, ar fi fost extrem de dificil să încercăm să-l lămurim 
cum de nimeni dintre cei aflaţi la bordul unei trieme minoiane 
nu ştia un cuvânt din limba respectivă, În clipa aceea, m-am 
hotărât ca să mă apuc s-o învăţ cu prima ocazie. Cu talentul 
meu de a stăpâni limbile străine, eram încrezător că, în câteva 
luni, voi putea trece drept un locuitor al Cretei. 

De pe puntea felucii, Grall cerea, în numele regelui Beon, să 
fie lăsat la bordul navei noastre. După cum îl instruisem, Zaras 
nu a protestat, ci a cerut de îndată echipajului să coboare o 
scară din frânghii pentru a-i permite lui Grall să urce la bord. 
Era un omuleţ musculos şi s-a căţărat cu agilitatea unei 
maimuțe. 

— Dumneata eşti stăpânul acestui vas? L-a întrebat el pe 
Zaras. Este datoria mea să cercetez documentele de 
transport. 

— Desigur, domnule, a fost de acord Zaras. Dar, întâi, dă-mi 
voie să te invit în cabina mea pentru a gusta un pahar cu 
excelentul nostru vin cretan, iar apoi vei căpăta tot ce este 
necesar. 

Cu o strângere prietenoasă, l-a luat pe omuleţ de braţ şi l-a 
condus spre scara către cabina căpitanului. 

Până în acest moment, rămăsesem retras. Acum, am 
aşteptat până ce l-am auzit pe Zaras trântind uşa cabinei de 
sub picioarele mele, apoi i-am urmat în tăcere sub punte. 

Eu şi Zaras plănuiserăm în detaliu această întâlnire, iar eu 
avusesem grijă să dau o gaură în perete ca să pot să văd şi să 
aud ce se petrecea în cabină. Am văzut că Zaras îl instalase 


pe vizitator cu faţa spre locul unde mă aflam. Grall semăna 
foarte mult cu o broască râioasă gigantică. Avea aceeaşi gură 
largă şi ochi ca nişte mărgele. In plus, faţa îi era decorată cu 
negi mari. Când a luat o înghiţitură mare din vinul pe care 
Zaras i-l turnase, tot gâtul i s-a contractat ca şi cum ar fi 
înghiţit un şobolan de apă, festinul preferat al unei broaşte 
râioase gigantice. M-am pomenit fascinat de spectacolul atât 
de asemănător cu ceea ce se petrecea în natură. 

— Ştii, desigur, că regele Beon a acordat încărcăturii noastre 
scutire diplomatică de la taxe, a rostit Zaras pe un ton 
respectuos şi chibzuit. 

— Este sarcina mea să stabilesc dacă te califici sau nu pentru 
această scutire, căpitane. Grall a pus pe masă cana cu vin. Cu 
toate astea, chiar dacă te califici, s-ar putea să te taxez pentru 
cheltuielile mele. Zâmbetul îi era viclean și cu înţeles. Dar te 
asigur că va fi o sumă neînsemnată. 

— Desigur, a încuviinţat Zaras. Cu toţii trebuie să trăim. 
Totuşi, sunt recunoscător pentru această ocazie de a vorbi cu 
dumneata în particular. Trebuie să trimit un mesaj la 
Memphis, pentru a-l anunţa pe regele Beon de iminenta 
noastră sosire. Îi duc o mare cantitate de lingouri din argint ca 
tribut din partea Supremului Minos. Zaras a băgat mâna sub 
masă şi a scos lingoul pe care i-l dădusem mai devreme. L-a 
pus pe masă între ei. lată o mostră, a rostit el. 

Grall a dat încet cana deoparte şi a privit fix lingoul. Ochii lui 
au părut să-i iasă din orbite. Gura ca de broască i s-a căscat 
lent, aşa că vinul i-a picurat de pe buze şi s-a prelins în barba 
neîngrijită. A părut că şi-a pierdut graiul. Probabil că niciodată 
în viaţa lui nu dăduse cu ochii de o asemenea bogăţie. 

— Mă întrebam dacă n-ai porumbei călători aici, la Kuntus, 
păsări care să poată zbura la Memphis şi să-i ducă regelui 
mesajul, pentru ca el să ştie că vom sosi în capitală, a 
continuat Zaras. 

Grall a mormăit ceva şi a dat din cap. Era incapabil să 
răspundă coerent sau să-şi ia ochii de la strălucitorul lingou de 
argint. 

— Poate că ar trebui să considerăm acest lingou plata pentru 
nepreţuitele dumitale servicii. Zaras a împins lingoul câţiva 
centimetri spre el. Un simbol al acordului care există între 
marile noastre naţiuni. Zaras a pus săculeţul conţinând misiva 


mea alături de lingou. Acesta este mesajul care trebuie trimis 
regelui tău, Beon, dacă ești de acord. 

Una din mâinile lui Grall s-a târât pe masă asemenea unui 
păianjen mare şi păros şi s-a întins peste lingoul de argint. L-a 
ridicat cu respect şi l-a băgat sub vesta de piele pătată pe 
care o purta, după care a legat şnururile acesteia. Mâinile îi 
tremurau de emoție. Lingoul forma o umflătură considerabilă 
sub vestă, dar el l-a strâns la piept la fel de tandru ca o mamă 
care îi dădea copilului ei să sugă. S-a ridicat nesigur în 
picioare şi, cu mâna liberă, a luat săculeţul pentru porumbel. 
— Înţeleg acum că eşti implicat în afaceri de mare 
însemnătate, Înălţimea Ta. A făcut o plecăciune adâncă în faţa 
lui Zaras. Te rog, iartă-mi amestecul. Desigur, mă consider 
privilegiat să am onoarea de a-i trimite regelui Beon mesajul 
cu unul dintre porumbeii mei. Regele îl va avea în mâinile sale 
înainte de apusul soarelui. Nici chiar cu aceste magnifice nave 
nu veţi reuşi să ajungeţi la Memphis decât poimâine la prânz. 
— Eşti extrem de amabil. Acum te voi conduce în siguranţă la 
bordul felucii tale, s-a oferit Zaras, însă Grall se afla deja la 
jumătatea scării care ducea spre puntea superioară. 

Eu şi Zaras am privit feluca grăbindu-se să se întoarcă la 
Kuntus. Am zăbovit suficient pentru a-l vedea pe Grall 
împleticindu-se la coborârea din felucă pe chei şi apoi pornind 
rapid către sat. Abia atunci am dat din cap spre Zaras. Am 
întins velele şi am pus vâslele în mişcare pentru a ne relua 
drumul spre sud. 

M-am uitat dincolo de pupa şi am văzut un călăreț ieşind 
dintre clădirile răsfirate din Kuntus şi galopând spre turnul de 
veghe de pe promontoriu. Mi-am dus mâna la ochi, ca să mă 
feresc de soare, şi l-am urmărit oprindu-se la baza turnului şi 
azvârlindu-i hăţurile unui rândaș, iar apoi, sărind la pământ şi 
grăbindu-se să între în clădirea înaltă. 

După puţin timp, acelaşi bărbat a apărut pe platforma de sus 
a turnului. Silueta lui se profila pe fundalul cerului, iar el şi-a 
ridicat amândouă mâinile deasupra capului. Un porumbel 
vineţiu şi-a luat zborul dintre palmele sale și s-a îndepărtat cu 
bătăi repezi din aripi. 

Pasărea a dat de trei ori ocol turnului, iar apoi a pornit 
hotărâtă spre sud. A ajuns pe mijlocul râului, urcând rapid. 
Dar, când a trecut chiar pe deasupra navei noastre, se afla 


încă suficient de jos pentru ca eu să pot distinge forma 
săculeţului legat de unul din picioruşele ridicate sub evantaiul 
cozii. 


Tot restul după-amiezii am navigat spre sud. Apoi, de îndată 
ce soarele a coborât dincolo de dealurile de pe malul vestic, i- 
am ordonat lui Zaras să găsească un loc sigur unde să 
ancorăm peste noapte. El a ales o porţiune cu apă mică într- 
un cot al Nilului, departe de cursul principal. 

Ştiam că estimarea lui Grall fusese corectă şi că mai aveam o 
zi şi jumătate de navigat până la Memphis. Zaras a pus pe 
cineva de veghe la ancora fiecărui vas. Apoi, a postat 
santinele pe mal, pentru a se asigura că niciun bandit nu se va 
furişa la bord, la adăpostul întunericului. 

În timp ce luam cina în jurul unuia dintre focurile de tabără, 
am discutat cu cei trei căpitani ai mei tacticile de atacare cu 
pintenul etravei a navelor inamice. Studiasem teoria acestei 
manevre în vreme ce scriam renumitul meu tratat de bătălii 
maritime. Le-am spus în detaliu cum pot să provoace 
pagubele cele mai mari unei corăbii inamice şi echipajului său, 
fără să distrugă propria navă şi iară să-şi omoare oamenii. Am 
reiterat faptul că lucrul cel mai important este să-ţi înveţi 
oamenii ce poziţii să adopte înainte de coliziunea cu vasul 
inamic. 

În toate celelalte privinţe, a fost o noapte liniştită şi lipsită de 
evenimente. Eram deja treji înainte de a se crăpa de ziuă, iar 
de îndată ce a fost suficientă lumină pentru a vedea fluviul, 
am ridicat ancorele şi am întins pânzele din nou. Vântul 
devenise mai puternic în timpul nopţii, suflând cu forţă dinspre 
nord-est. Ne-a purtat cu o asemenea viteză, încât apa era 
împroşcată peste bord la proră, udându-ne feţele în timp ce 
priveam înainte. Oamenii erau binedispuşi. Chiar şi sclavii, 
încă legaţi pe punţile inferioare, răspundeau bine la creşterea 
raţiilor de hrană şi la promisiunea mea că vor fi eliberaţi de 
îndată ce vom ajunge la Teba. Chiar şi de la cârmă, unde 
stăteam, îi auzeam cântând. 

Cred că eram probabil singurul de la bord care avea îndoieli 
legate de planul nostru cutezător. Totul mersese atât de bine 
de când plecaserăm din Teba, încât oamenii începeau să 
creadă că eu eram infailibil şi că ei erau invincibili. Ştiam însă 


prea bine că ambele presupuneri erau greşite. Nici măcar eu 
nu ştiam ce aveam să găsim când vom ajunge la Memphis. 
Am început să regret amarnic că avusesem îndrăzneala să-i 
anunţ regelui Beon sosirea noastră. Retrospectiv, m-am gândit 
că ar fi fost mult mai bine şi mai sigur să ne furişăm pe lângă 
capitala lui, cu vâslele învelite în cârpe, în timpul nopţii. Nu m- 
a liniştit cu nimic faptul că Zaras a venit lângă mine şi m-a 
plesnit pe spinare cu atâta bonomie, încât m-am clătinat. 

— În ciuda reputației tale, nu mi-am dat seama niciodată că 
eşti atât de cutezător, Taita. Nu cunosc pe nimeni altcineva 
care să fi visat măcar la una dintre aceste escapade ale tale. 
Ar trebui să compui o baladă care să-ţi omagieze propriul 
eroism. Dacă n-o faci, s-ar putea să fiu obligat s-o fac eu 
pentru tine. 

A izbucnit într-un hohot de râs şi m-a plesnit din nou. M-a 
durut chiar mai tare decât prima lovitură. 

Cu toate că teritoriul prin care navigam era egiptean, fusese 
capturat de duşmanii noştri cu mulţi ani în urmă. Nu mai 
văzusem această parte a fluviului din copilărie. Imi era o 
regiune total nefamiliară, şi la fel era pentru toţi oamenii de la 
bord, cu o singură excepţie. 

Aceasta era Rohim din regimentul 26 care de luptă, sclavul 
egiptean pe care îl găsisem şi îl eliberasem la fortul de la 
Tamiat. Hicsoşii îl ţinuseră captiv vreme de cinci ani, iar 
jumătate din acest timp fusese legat cu lanţuri de băncile de 
vâslit ale unei galere care patrulase această porţiune a Nilului. 

A stat în spatele meu şi al lui Zaras cât am navigat cu trirema 
spre sud, cu toate pânzele întinse şi fiecare vâăslași trăgând 
din greu. Ne-a spus de toate şerpuirile şi coturile canalului 
navigabil cu mult înainte să ajungem la ele şi ne-a avertizat în 
privinţa obstacolelor aflate sub suprafaţa apei. 

Când s-a înserat, am făcut popas peste noapte. Dar, în zorii 
zilei următoare, am pornit din nou la drum, urcând pe Nil. 
Aceasta era a cincea zi a lunii Epiphi, ziua în care îl anunţasem 
pe Beon să aştepte sosirea noastră la Memphis. 

Am navigat vreme de patru ore până când, în cele din urmă, 
am intrat într-un cot îngust, ca un picior de câne îndoit, printre 
maluri joase. Am ieşit din el într-un canal drept, cu ape calme, 
ce se întindea cale de cel puţin două leghe în faţa noastră. 

— Aceasta este ultima porţiune dreaptă înainte de Memphis, 


ne-a spus Rohim. Albia o ia apoi spre stânga, iar imediat după 
cot, oraşul se întinde pe ambele maluri. 

— Opreşte vâslele! l-am ordonat eu lui Zaras. Lasă-i pe 
oameni să se odihnească până ajungem la cot. Dă-le să bea 
apă din burdufuri. Trebuie să fie pregătiţi pentru a ajunge la 
viteza de abordaj atunci când o să poruncesc. 

Celelalte două trireme ne-au urmat exemplul de îndată ce am 
tras văslele la bord. Am continuat să înaintăm doar cu 
pânzele. 

Fluviul era plin de ambarcaţiuni de toate tipurile şi mărimile, 
de la galere la lughere şi şlepuri. Acestea aveau un 
comportament total diferit de al celorlalte bărci întâlnite până 
acum. Cu toate că se dădeau respectuoase la o parte din 
calea noastră, nu încercau să fugă de noi. Echipajele ne 
făceau cu mâna şi strigau saluturi prietenoase când treceam 
pe lângă ele. 

— Ne aşteaptă, i-am spus eu satisfăcut lui Zaras, încercând 
să-mi ascund uşurarea. Se pare că porumbelul nostru şi-a 
găsit drumul înapoi la cuib. 

Zaras m-a privit cu uimire nedisimulată. 

— Nu asta ai plănuit? Te aşteptai la mai puţin de-atât, 
stăpâne? A vrut el să ştie, iar eu am clătinat din cap şi m-am 
răsucit. 

Mi se pare intimidant faptul că oamenii se aşteaptă ca eu să 
fac minuni. Ştiu că sunt mai inteligent şi mai viclean decât 
majoritatea oamenilor, dar, după părerea mea, norocul este 
de preferat creierului, iar norocul este o amantă capricioasă. 
Nu sunt niciodată sigur când mă va părăsi. 

M-am plimbat printre rândurile de bănci şi am găsit și aici 
aceeaşi încredere copilărească şi aceleaşi aşteptări nelimitate. 
Oamenii m-au întâmpinat cu zâmbete şi mici glume stupide, la 
care am răspuns cu francheţe. Cu toate astea, scopul meu 
real a fost să mă asigur că arcurile ascunse sub bănci aveau 
corzile bine întinse şi că tolbele aflate alături de ele erau pline 
cu săgeți. 

Cu vântul bătând gălăgios de la pupa, tăiam apa şi, în cele 
din urmă, ultimul cot al fluviului a părut a goni spre noi. Fără 
urmă de grabă, încă surâzând şi schimbând replici cu oamenii, 
m-am întors la postul meu de la cârmă. 

M-am uitat într-o parte şi în cealaltă pentru a mă asigura că 


triremele lui Dilbar şi Akemi erau în formaţie de atac vârf de 
săgeată, flancându-ne. Atât Dilbar, cât şi Akemi au ridicat 
braţul drept pentru a mă saluta şi a-mi de de veste că erau 
gata pentru bătălie. 

Am dat din cap spre Zaras când am început să cotim și am 
strigat un singur cuvânt: 

— Vâsle! 

Ne-am întins aripile, palele ca nişte pene ale vâslelor 
brăzdând suprafaţa apei. 

— Trageţi! Am dat eu comanda, iar vâslele s-au scufundat şi 
s-au opintit în apă, şi ne-au aruncat înainte, aproape dublând 
viteza. 

Toboşarii au stabilit ritmul, intensificându-l pe măsură ce 
viteza creştea. 

Brusc, ne-am pomenit dincolo de cot. Malurile fluviului s-au 
deschis de o parte şi de cealaltă, iar oraşul Memphis s-a 
înfăţişat dinaintea noastră. Lumina orbitoare a soarelui se 
reflecta în pereţii şi turnurile de marmură, în domurile şi 
turlele poleite cu aur. Splendoarea palatelor și a templelor 
care se întindeau în faţa noastră aproape că rivaliza cu a 
iubitei noastre Tebe. De-a lungul fiecărui mal se aflau câte 
trei, patru şiruri de ambarcaţiuni mici, iar fiecare dintre ele era 
ticsită cu oameni. Erau atât de mulţi, că nu puteau fi 
numărați. Cele mai multe bărci erau împodobite cu steaguri 
alb cu roşu - ştiam că acestea erau culorile hicsoşilor pentru 
desfătare şi bucurie. Mulţimile fluturau frunze de palmier în 
semn de salut. Vocile erau un tumult de cântece şi ţipete 
sălbatice. 

Mijlocul Nilului fusese lăsat liber pentru noi. La capătul 
îndepărtat al acestui drum pe ape se afla ancorat un grup de 
corăbii şi galere fluviale magnific pictate. In mijlocul lor stătea 
corabia regală, pe lângă care orice altceva de pe fluviu părea 
o piticanie, cu excepţia celor trei trireme ale noastre. 

— Măriţi ritmul până la viteza de abordaj, mi-am ridicat eu 
vocea pe deasupra vacarmului pentru a fi auzit de Zaras. 
Corabia roşie din mijloc trebuie să fie a lui Beon. Pe aia s-o 
ţintiţi. 

Mi-am ridicat ambele mâini şi m-am asigurat că masca de 
mătase îmi acoperea partea de jos a feţei până sub ochi, apoi 
mi-am îndesat mai bine pe cap coiful de bronz. Am vrut să fiu 


absolut sigur că niciunul dintre curtenii lui Beon nu mă va 
putea recunoaşte vreodată, în vreun moment nepotrivit din 
viitor. 

Cei doi bărbaţi de la cârmă au îndreptat pintenul de bronz al 
etravei triremei noastre către centrul corăbiei regelui Beon. 
Celelalte două trireme ale flotilei noastre se aflau la distanţă 
de jumătate de navă de o parte şi de cealaltă a noastră şi 
puţin în urmă, pentru ca noi să lovim primii. Toboşarul nostru 
a început să bată pentru vâslit la viteză de abordaj, iar eu mi- 
am auzit inima bubuind aproape în acelaşi ritm. 

Distanţa dintre noi şi corabia roşie s-a micşorat repede de la 
patru sute de paşi la două sute. Am văzut că era ancorată la 
proră şi la pupă, fiind pusă de-a curmezișul curentului. În 
centrul punţii superioare se afla o piramidă în trepte, deasupra 
căreia era un baldachin. Sub baldachin, am zărit un tron, iar 
pe el ședea o siluetă masivă. Dar distanţa era încă prea mare 
pentru a putea desluşi detaliile. 

In jurul tronului se afla o gardă de onoare formată din 
lăncieri, cu toţii înarmaţi complet şi purtând armuri. 

Coifurile şi platoşele completau imaginea războinică şi 
strălucitoare. 

De o parte şi de alta a corăbiei regale era ancorat câte un şir 
de vase mai mici. Erau ticsite de curteni care alcătuiau suita 
lui Beon. Mi s-a părut că erau câteva sute, dar era imposibil să 
faci o estimare exactă deoarece erau înghesuiți unul în altul, 
iar cele mai multe dintre femei se aflau ascunse în spatele 
bărbaţilor mai înalţi. 

Cu toţii râdeau, ovaţionau şi îşi fluturau mâinile. Unii dintre 
bărbaţi purtau armuri de ceremonie şi coifuri metalice 
ornamentate. Ceilalţi, atât femeile, cât şi bărbaţii, erau 
îmbrăcaţi în materiale lucioase şi exotice, de toate nuanțele 
imaginabile. Erau la fel de fantastici și de colorați ca un stol de 
fluturi proaspăt apăruţi pe lume dând din aripi, rotindu-se şi 
dansând în adierea vântului. 

Pe o ambarcaţiune mai micuță, care era ancorată lângă 
corabia regală, o formaţie de muzicanți cânta barbara muzică 
hicsosă. Era o cacofonie de tobe şi lăute, de trompete făcute 
din coarne de animale, suflători şi fluiere din trestie. 

Goneam atât de repede spre corabia regală, încât puteam 
deja să disting detaliile pe care nu le putusem desluşi de la 


distanţă. Pe podiumul în formă de piramidă, sub baldachinul 
pictat, pe tronul său din argint şedea regele Beon. Preluase 
acel tron după moartea tatălui său, regele Salitis. 

L-am recunoscut de îndată ce l-am văzut. Il mai zărisem pe 
câmpul de luptă de la Teba. Fusese comandantul flancului 
drept al hicsoşilor, având patruzeci de mii de infanterişti şi de 
arcaşi pe care să-i mâne în luptă. Nu era genul de om pe care 
să-l uiţi cu uşurinţă. 

Era un colos. Toga lui albă era voluminoasă ca un cort, 
umflându-se peste pântecele rotund. Barba era din cârlionţi 
negri împletiţi în şuviţe groase, unele atârnându-i pe piept, 
altele, aruncate peste umeri. In ele erau prinse lanţuri şi 
ornamente din argint şi aur strălucitor. Purta un coif înalt din 
argint cu modele ornamentale din pietre preţioase. Avea o 
înfăţişare magnifică, aproape ca a unui zeu. Chiar şi eu, care 
dispreţuiam toate lucrurile hicsose, am fost impresionat. 

Regele Beon avea o mână ridicată, cu palma desfăcută şi 
îndreptată spre noi în semn de salut sau de binecuvântare - 
nu eram sigur care din ele, însă zâmbea. 

Din câteva cuvinte concise, i-am arătat lui Zaras care era 
punctul cel mai vulnerabil în bordajul corabiei regale, locul de 
curbură maximă a bârnelor. Acesta se afla puţin în faţa 
înaltului podium. 

— la asta drept reper, Zaras, şi îndreaptă-te spre el până în 
momentul impactului. 

Deja ne apropiaserăm atât de mult, încât vedeam că regele 
Beon nu mai zâmbea. Maxilarul său prelung atârna, căscându- 
i gura şi lăsându-i la vedere dinţii cu pete maronii. Brusc, şi-a 
închis gura. În acest ultim moment, a realizat că intenţiile 
noastre erau ostile. Şi-a proptit labele păroase pe braţele 
tronului şi a încercat să se ridice în picioare. Insă era prea 
mătăhălos şi prea lent. 

Curtenii înghesuiți pe ambarcaţiunile aflate de o parte şi de 
alta a corăbiei regale şi-au dat brusc seama de pericolul 
reprezentat de triremele noastre care goneau direct spre ei. 
De unde stăteam, am auzit clar ţipetele femeilor. Bărbaţii se 
luptau să ajungă la marginile vaselor ancorate, scoţându-şi 
armele din teci şi provocându-ne cu inutile strigăte de război 
şi mugete furioase. Am văzut multe dintre femeile lor trântite 
şi călcate în picioare. Altele au fost împinse spre balustradele 


corăbiilor. Au sărit sau au fost împinse peste bord, în Nil. Ne- 
am prăbușit peste această confuzie ca o avalanşă de la 
munte. 

Vâsle! Şi-a strigat Zaras ordinul suficient de tare pentru a fi 
auzit peste vacarmul vaietelor şi ţipetelor hicsoşilor. 

Oamenii de pe fiecare parte a triremei noastre şi-au ridicat 
vâslele la verticală şi le-au fixat în locaşurile lor, astfel încât să 
nu fie frânte de impact. Viteza noastră n-a scăzut cât timp am 
parcurs ultimii iarzi. 

În clipa de dinaintea impactului, am căzut în genunchi pe 
punte şi am strâns în braţe banca de vâslit aflată în faţa mea. 
Am văzut că oamenii din jurul meu îmi luau în sfârşit 
instrucţiunile în serios. Cu toţii erau ghemuiţi, cu braţele 
cuprinzându-şi picioarele şi cu feţele lipite de genunchi. 

Am lovit corabia regală exact în locul pe care i-l indicasem lui 
Zaras. Masivul pinten de bronz al etravei a frânt buştenii 
corăbiei cu pocnete vuitoare. Din cauza forţei coliziunii, 
majoritatea oamenilor noştri au fost aruncaţi de pe băncile de 
vâslit pe punte, dar eu am reuşit să rămân prins de banca din 
lemn dur. Am reuşii să văd tot ce se petrecea în jurul meu. 

Am privit cum toată forţa şi toată greutatea triremei noastre 
se concentra într-o mică zonă a lateralei corabiei regale. 
Precum lama unui topor greu lovind un mănunchi de surcele, 
am trecut prin ea. Cele două jumătăţi ale cocii acesteia s-au 
rostogolit sub nava noastră când am trecut peste ele. 

În vreme ce corabia lor se scufunda, am văzut gărzile hicsose 
fugind de pe treptele piramidei regale, agitau du-se haotic, ca 
frunzele de toamnă desprinse de pe crengile înalte ale 
smochinilor de vânturile puternice ale iernii. Regele Beon a 
fost aruncat cel mai sus dintre toţi. Toga lui albă s-a umflat în 
jurul trupului gras, iar împletiturile bărbii i-au biciuit faţa. Cu 
braţele şi picioarele fluturând, a căzut în fluviu. Aerul captiv în 
veşmântul său l-a ţinut la suprafaţa apei, la nici treizeci de 
paşi de locul unde eu mă ridicam în picioare, folosindu-mă ca 
sprijin de banca de vâslit. 

De o parte şi de alta, celelalte trireme au lovit corăbiile mai 
mici ale formaţiunii hicsose. Le-au scufundat fără efort, 
frângându-le carenele, catapultându-i pe pasagerii panicaţi de 
pe punți în apele fluviului. 

Epava corabiei regale s-a frecat pe părţile inferioare ale 


triremei noastre, într-un muget de vele sfâşiate, parâme 
rupte, lemne frânte şi ţipete agonizante ale oamenilor zdrobiţi 
de carenele care se loveau una de alta. Propria punte era mult 
înclinată, oameni şi echipament nelegat alunecând către 
babord. 

Apoi, minunata noastră navă s-a scuturat eliberându-se de 
epavă şi, cu o graţie aproape feminină, şi-a recăpătat 
echilibrul şi s-a aşezat mândră pe apă. 

Zaras striga din nou să se vâslească, iar oamenii i-au dat 
ascultare suficient de repede. Au desprins vâăslele grele din 
locaşurile lor şi le-au instalat în furcheţi. 

— Vâsliţi invers! A strigat Zaras din nou. 

Numai vâslaşii de pe băncile din spate reuşeau să atingă apa 
cu vâslele lor. Oamenii de pe băncile din faţă erau împiedicaţi 
de epava corabiei regale care încerca să se menţină la 
suprafaţă. 

Cei care puteau au scufundat văslele şi, din câteva lovituri 
puternice, ne-au eliberat. In câteva secunde, cele două părţi 
ale corăbiei regale s-au umplut cu apă, s-au dat peste cap şi s- 
au scufundat. O erupție de aer captiv sub punți a ieşit cu un 
muget la suprafaţă. 

M am uitat la celelalte două trireme. Dilbar şi Akemi le 
strigau ordine oamenilor lor. Echipajele lor s-au instalat rapid 
pe băncile de vâslit, au coborât vâslele şi au început să le 
mişte în ritmul bătăilor de tobă. Cârmacii le puneau din nou în 
formaţie sub conducerea noastră. 

Intre noi, suprafaţa fluviului era acoperită cu capete omenești 
care se legănau, trupuri care împroşcau apă şi se luptau cu ea 
şi resturi ale epavelor. Ţipetele bărbaţilor și femeilor care se 
înecau erau la fel de jalnice ca behăitul oilor când trec de 
porţile abatorului şi simt miros de sânge. 

Vreme de un minut, am privit cu oroare carnajul. Aproape că 
eram copleşit de vină şi de remuşcare. Nu mă mai puteam sili 
să privesc aceste creaturi nenorocite ca pe nişte animale 
hicsose. Erau fiinţe omeneşti care se luptau pentru viaţă. Mi s- 
a făcut milă de ele. 

Apoi, l-am văzut pe regele Beon şi sentimentele mi s-au 
schimbat instantaneu. Inima mea aflată în deriva a revenit la 
locul ei la fel de rapid şi de precis ca un porumbel la cuibul lui. 
Mi-am amintit ce le făcuse Beon celor două sute dintre cei mai 


buni şi mai viteji arcaşi ai noştri atunci când brutele lui hicsose 
îi capturaseră în timpul bătăliei de la Naquada. Îi baricadase în 
Templul lui Seth de pe dealul de deasupra câmpului de luptă 
şi îi arsese de vii, ca pe un sacrificiu adus monstruosului său 
zeu. 

Acum, Beon se agăța cu o mână de o pasarelă rupta a 
corabiei sale regale, în vreme ce cu cealaltă îşi flutura sabia 
bătută cu pietre preţioase, retezând capetele femeilor din 
haremul lui care încercau să se refugieze pe pasarelă, alături 
de el. Le alunga fără milă, nedorind să-şi împartă scândura 
nici măcar cu una. L-am văzut lovind o copilă care nu era mai 
mare decât draga şi micuța mea Bekatha. Sabia lui i-a 
despicat craniul până la bărbie, ca pe o rodie coaptă. In vreme 
ce sângele ei strălucitor a împroşcat apa din jur făcând-o 
trandafirie, Beon i-a strigat un cuvânt murdar şi a lovit-o din 
nou. 

M-am aplecat repede şi am luat arcul de război de sub banca 
din faţa mea. Săgeţile se vărsaseră din tolbă şi se 
împrăştiaseră în jurul picioarelor mele. Am cules una în timp 
ce îmi îndreptam trupul şi am potrivit-o în arc, trăgând coarda 
la maximum. Ca oricare arcaş expert, de fiecare dată îi dau 
drumul atunci când coarda îmi atinge buzele. Insă de data 
aceasta, mâinile îmi tremurau de furie, iar săgeata a plecat cu 
boltă. 

În loc să-l lovească pe Beon în gât, unde ţintisem, săgeata i-a 
țintuit antebraţul de pasarela pe care se afla, scândura pentru 
care îşi omorâse propria mireasă-copil. 

Zaras şi ceilalţi care priveau au urlat de bucurie. Cu toţii ştiau 
cât de bine pot trage şi au crezut că intenţionat l-am priponit 
pe Beon. Am luato altă săgeată şi, de data asta, recunosc că 
am dat un spectacol pentru public. 

Deliberat i-am țintuit de scândură braţul în care ţinea sabia, 
astfel că a ajuns să fie întins pe pasarelă de parcă era 
crucificat. A urlat ca un şacal care se dădea înspăimântat 
îndărăt, ceea ce şi era. 

Sunt din fire o persoană miloasă, aşa că nu l-am lăsat să 
sufere atât de mult cum merita din plin. A treia săgeată s-a 
înfipt exact în mijlocul gâtului. 

Echipajele tuturor celor trei trireme ale mele mi-au urmat 
exemplul. Şi-au luat arcurile şi s-au instalat pe laturile navelor 


noastre, potopindu-i cu săgeți pe nefericiţii care se zbăteau în 
apele de sub ei. 

N am avut nicio putere să împiedic asta sau poate că mla 
lipsit motivarea şi înclinația de a o face. Mulţi dintre oamenii 
mei îşi pierduseră taţii şi fraţii din cauza acestor indivizi 
dezgustători. Surorile şi mamele lor fuseseră siluite iar casele 
le fuseseră incendiate de către ei. 

Aşa că am stat şi m-am uitat cum floarea nobilimii hicsose 
era retezată rapid. După ce ultimul cadavru împănat cu săgeți 
a fost dus de curent, am recâştigat controlul asupra oamenilor 
mei şi i-am făcut să-şi reia locurile pe băncile de vâslit. 

Fără urmă de căinţă, încă urlând de bucurie însetată de 
sânge, au întins pânzele şi au pus din nou vâslele în mişcare. 
l-am lăsat pe hicsoşi la mila ticălosului lor zeu Seth şi am gonit 
spre Teba şi adevăratul Regat al Egiptului. 


Graniţa dintre Egiptul nostru şi teritoriul cotropit de hoardele 
hicsose n-a fost niciodată clar demarcată. Era o zonă care se 
schimba zilnic, cu atacuri urmate de contraatacuri, iar războiul 
era ca mareea care se retrăgea şi apoi acoperea pământul. 

Părăsiserăm Teba în ziua a cincea a lunii Payni. La vremea 
aceea, lordul Kratas îi alungase pe invadatorii hicsoşi cale de 
douăzeci de leghe nord de oraşul Sheik Abada. Totuşi, acum 
eram în luna Epiphi, aşa că multe puteau să se fi schimbat în 
absenţa noastră. Dar încă aveam de partea noastră elementul 
surprizei. 

Nici trupele hicsose din prima linie, nici oamenii noştri 
luptând sub comanda lordului Kratas nu se aşteptau la 
miraculoasa apariţie a unei flotile formate din vase de război 
minoiane pe Nilul nostru, la peste patru sute de leghe de 
țărmurile Mării de Mijloc. 

În regiunile sudice ale Nilului nu existau nave, nici hicsose, 
nici egiptene, care să se poată măsura cu triremele noastre. 
Tocmai dovediserăm că eram de neoprit. Desigur, hicsoşii ar fi 
putut trimite porumbei călători în încercarea de a-şi avertiza 
trupele care se aflau între noi şi Egipt. Dar porumbeii sunt 
spirite libere şi zboară doar încotro au ieşit din ouă, nu spre 
orice destinaţie ar prefera cei care îi au în grijă. 

N-am ancorat la căderea nopţii, deoarece acum ne aflam în 
ape familiare şi cunoşteam fiecare cot şi banc de nisip, fiecare 


canal şi fiecare obstacol din această zonă a fluviului. 

La şase zile şi şase nopţi după ce am trecut de Memphis, cu 
câteva ore înainte de miezul nopţii, tocmai când luna la primul 
pătrar se ridica, am trecut prin locurile unde erau campate 
armatele. 

Focurile de veghe ale legiunilor inamice se întindeau cale de 
câteva leghe pe ambele maluri ale Nilului. Abia dacă exista o 
fâşie foarte îngustă de întuneric între ele, demarcând 
pământul nimănui. 

Pe navele noastre nu era nicio lumină, cu excepţia unei mici 
lămpi la pupa, astfel încât să putem păstra legătura unii cu 
alţii pe întuneric. Aceste lumini slabe nu erau vizibile de pe 
maluri. Nu doream să fim recunoscuţi de niciuna dintre 
armate, aşa că am navigat pe mijlocul fluviului. Am trecut fără 
vreo problemă şi, în cele din urmă, am ajuns înapoi în Egiptul 
nostru. 

În zori, am dat peste o mică flotilă formată din opt galere de 
râu, care se îndrepta către noi dinspre Teba. Chiar şi de la 
distanţă, am putut vedea că erau încărcate cu trupe egiptene 
şi arborau culorile albastre ale faraonului Tamose. Am ştiut că 
erau probabil întăririle pentru armata lordului Kratas. 

De îndată ce au zărit ciudatul nostru grup venind spre ei, 
toate au cârmit şi au încercat să fugă panicate din calea 
noastră. In zilele precedente, le ordonasem oamenilor să 
coasă steaguri albastre - grosolane, dar eficiente -, 
pregătindu-ne pentru o astfel de întâlnire. Fiecare dintre 
triremele noastre arbora câte unul pe catargul principal, iar 
galerele au tras la mal şi ne-au lăsat să trecem. Membrii 
echipajelor se uitau surprinşi cum ne îndreptam spre Teba 
după ce le-am salutat în treacăt. Sunt sigur că niciunul dintre 
ei nu mai văzuse vreodată nave precum triremele noastre. 
Aceasta a fost o întâlnire pe care aş fi evitat-o dacă ar fi fost 
posibil. Era mult mai bine ca soarta triremelor pe care se afla 
comoara să rămână pe vecie un mister pentru Supremul 
Minos al Cretei. Nu trebuia să se îndoiască niciodată că 
hicsoşii erau falşii aliaţi care îl jefuiseră de tezaurul alcătuit din 
lingouri de argint. Pentru asta, trebuia să mă asigur că prada 
noastră, indiferent cât de colosală şi de remarcabilă, va 
dispărea fără urmă. Aceasta era o sarcină care l-ar fi 
descurajat pe un om mai puţin iscusit, dar eu găsisem deja 


soluţia. 


Pe vremea când oamenii noştri încă nu fuseseră goniţi de pe 
pământul lor de hicsoşi, înainte de exodul nostru, conducător 
fusese faraonul Mamose. Pe atunci, eu, Taita, eram sclav al 
lordului Intef, care era monarhul din Karnak şi marele vizir al 
tuturor celui douăzeci şi două de nome din Egiptul de Sus. 
Totuşi, printre numeroasele sale titluri şi onoruri se numărau 
şi cele de lord de Necropolis şi îngrijitor al mormintelor regale. 

Era responsabil cu menţinerea în bună stare a mormintelor 
tuturor faraonilor din trecut şi prezent, morţi sau în viaţă. Dar, 
mult mai important, era şi arhitectul oficial al mormântului 
faraonului Mamose. 

Lordul Intef nu fusese deloc dăruit cu spirit creator, Talentele 
sale vizau mai mult haosul şi distrugerea. Mă îndoiesc că ar fi 
fost în stare să proiecteze un grajd pentru vite sau măcar un 
porumbar, darămite un mormânt regal elaborat, potrivit 
pentru un faraon. Păstrând pentru sine recunoştinţa regală şi 
favorurile aferente titlului, el a lăsat munca grea, care nu era 
pe placul lui ori care depășea abilităţile şi competențele sale 
limitate, în seama mea. 

Amintirile mele despre lordul Intef nu sunt fericite. El a fost 
cel care i-a poruncit unuia dintre servitorii săi să ia cuțitul şi să 
mă castreze. Era un om crud şi întru totul lipul de compasiune. 
Dar, până la urmă, i-am plătit-o cu vârf şi îndesat. 

Cu mult înainte de acea zi fericită, eu am fost cel care a 
proiectat fiecare cameră şi tunel, şi amfiteatrul funerar al 
magnificului mormânt al faraonului Mamose. Apoi, eu i-am 
supravegheat şi îndrumat pe constructorii, pietrarii, artiştii şi 
toţi artizanii care au fost chemaţi să muncească la această 
construcţie. 

Sarcofagul exterior al faraonului Mamose era sculptat dintr- 
un gigantic bloc de granit. Era suficient de spaţios pentru a 
putea găzdui şapte sicrie de argint băgate unul în altul. 
Ultimul dintre acestea urma să conţină trupul îmbălsămat al 
faraonului. Toate astea însemnau o povară de un volum uriaş 
şi de o greutate aşijderea. Aceasta trebuia transportată cu 
mare respect cale de două mii de iarzi de la templul funerar 
de pe malul fluviului Nil până la mormântul de la poalele 
dealurilor din Valea Regilor. 


Pentru realizarea acestui transport, am conceput şi construit 
un canal care să ducă direct, ca orice săgeată, de la Nil, peste 
solul negru, până la intrarea în mormântul regal. Acest canal 
era suficient de lat şi suficient de adânc ca să permită 
trecerea corabiei funerare a faraonului. 

Faraonul Mamose fusese luat prin surprindere de destin şi nu 
zăcuse nici măcar o zi în mormântul său înainte ca hicsoşii să 
ne alunge de pe pământul nostru. Când am pornit în lungul 
nostru exod, soţia lui, regina Lostris, ne-a poruncit să luăm cu 
noi trupul lui îmbălsămat. 

Mulţi ani mai târziu, regina Lostris mi-a ordonat să proiectez 
şi să construiesc un alt mormânt în sălbăticia nubiană, la mii 
de leghe în sud. Acolo zăcea Mamose acum. 

Mormântul original din Valea Regilor rămăsese gol în toţi 
aceşti ani. Dar mai important pentru planurile mele era că 
acel canal pe care îl construisem de la templul funerar de pe 
malul Nilului până la mormântul regal se afla încă în stare 
excelentă. Ştiam asta deoarece, doar cu puţin timp în urmă, 
călărisem de-a lungul malului cu cele două tinere prințese ca 
să le arăt mormântul gol al tatălui lor. Trebuie că recunosc că 
niciuna din ele nu a dovedit prea mult interes faţă de această 
lecţie de istoric despre familia lor. 

Chiar şi după toţi aceşti ani, îmi aminteam dimensiunile 
exacte ale corăbiei funerare a lui Mamose. Memoria îmi este 
infailibilă. Nu uit niciodată un lucru, un număr sau un chip. 
Acum am măsurat dimensiunile generale ale triremelor 
minoiene  rechiziţionate. Apoi, i-am poruncit lui Zaras să 
ancoreze pentru scurtă vreme în ape calme, cât timp eu am 
înotat pe lângă chila triremei şi am măsurat cât de mult este 
scufundată în apă cu toată încărcătura de lingouri aflată în 
cală. Această adâncime variază întru câtva de la 
ambarcaţiune la ambarcaţiune. 

Am revenit la suprafaţă mulţumit de rezultatele investigaţiilor 
mele. Acum puteam să compar dimensiunile corabiei funerare 
a faraonului Mamose cu cele ale triremelor capturate. Canalul 
funerar avea să permită tranzitul celei mai mari dintre 
triremele mele, de o parte și de alta rămânând până la mal 
zece coţi*l de apă, iar până la fundul apei cincisprezece. Chiar 
mai încurajator era faptul că, în urmă cu atât de mulţi ani, 

căptuşisem canalul cu blocuri de granit şi proiectasem un 
sistem de ecluze pentru a-l menţine permanent umplut cu apă 
din Nil. 

Din experienţa mea, dacă îi tratezi pe zei cu toată veneraţia 
şi cu tot respectul pe care ei le merită şi la care se aşteaptă, 
adesea sunt înclinați să-ţi răspundă pe măsură. Cu toate că 
pot fi capricioşi, de data asta îşi amintiseră de mine. 

Am plănuit ultima etapă a călătoriei astfel încât să ajungem 
la intrarea în canalul funerar la puţin timp după apusul 
soarelui. Pe întuneric, am acostat la cheiul de piatră de la 
poalele templului funerar al faraonului Mamose. Desigur, 
Mamose este zeu acum şi are propriul templu care străjuieşte 
Nilul. Se află la mică distanţă de cheiul pe care eu şi Zaras am 
debarcat. 

Nu este un templu foarte impozant. Trebuie să-mi asum 
această responsabilitate. Când ne-am întors la Teba, după 
exod, şi i-am înfrânt pe hicsoşi în bătălia de la Teba, stăpâna 
mea, regina Lostris, s-a hotărât să-i dedice un templu soţului 
ei, de multă vreme decedatul faraon. A vrut să-l onoreze pe el 
şi, în acelaşi timp, să aducă mulţumiri pentru că ne 
întorseserăm teferi din sălbăticie. 

Desigur, mie mi-a cerut să construiesc templul. Când am 
văzut mărimea şi somptuozitatea edificiului pe care îl avea în 
minte, am fost şocat şi alarmat. Ar fi întrecut în dimensiuni şi 
strălucire marele palat al faraonilor, care se afla pe malul 
celălalt al râului. Faraonul Mamose aproape că adusese la 
sapă de lemn Egiptul din cauza construcţiei celor două 
morminte: cel de aici, de la intrarea în Valea Regilor, şi cel 
chiar şi mai complex, şi mai scump din Nubia. 

Acum, stăpâna mea, pe care o adoram şi o veneram, plănuia 
a sărăci din nou poporul construind un alt edificiu magnific în 
amintirea lui. 

Din fericire, am o influenţă considerabilă asupra unicului ei 
fiu, actualul faraon Tamose, care este un flăcău rezonabil. Intr- 
o măsură mult mai mică, învăţasem dintr-o experienţă lungă 
şi amară cum să controlez excesele mai sălbatice ale reginei 
mele. Dimensiunile templului lui Mamose pe care l-am 
construit în cele din urmă erau la jumătate faţă de cele ale 
clădim administraţiei financiare din Teba şi chiar am reuşit s-o 
fac să renunţe la duşumelele din marmură. 


Un stabiliment de asemenea mărime nu mai necesită 
serviciile numeroşilor preoţi la care se gândea regina mea. l- 
am subminat hotărârea până când, la un moment dat, şi-a 
azvârlit resemnată braţele în sus şi a fost de acord cu 
propunerea mea, de patru preoţi, renunțând la cei patru sute, 
cât estimase iniţial că ar fi necesari. 

Acum, după ce eu şi Zaras am urcat de pe malul apei spre 
intrarea din spate a templului şi am intrat în naos fără să ne 
anunţăm sosirea, i-am descoperit pe cei patru domni evlavioşi 
într-o stare de ebrietate destul de avansată provocată de vin 
ieftin de palmier. Se aflau în compania a două tinere doamne 
care, dintr-un motiv straniu şi obscur, erau goale. Erau prinse 
într-un ritual de rugăciune cu doi dintre preoţii lui Mamose, 
care părea să constea din rostogoliri pe duşumeaua din 
cărămizi de lut, încleştări şi sălbatice ţipete de abandon. 
Ceilalţi doi preoţi stăteau în picioare şi îi priveau bătând din 
palme și îndemnându-le pe credincioase la o manifestare şi 
mai intensă a devotamentului religios. _ 

A trecut ceva timp până să ne remarce prezenţa. In acel 
moment, doamnele şi-au înşfăcat grăbite veşmintele și au 
dispărut prin uşa secretă din spatele statuii zeului Mamose. Nu 
le-am mai văzut apoi şi nici n-au fost pomenite în conversaţia 
pe care am avut-o ulterior cu preoţii. 

Preoţii lui Mamose sunt foarte prietenoşi cu mine. De la 
moartea reginei Lostris, mi-am luat sarcina de a le plăti 
lefurile lunare. Toţi patru au îngenuncheat în faţa mea, 
ploconindu-se cu însufleţire şi binecuvântându-mă în numele 
zeului. 

Când încă erau îngenuncheaţi la picioarele mele, am scos de 
sub pelerină sigiliul cu şoim al faraonului. Au rămas năuci de 
venerație. Marele preot s-a aplecat la pi. Lua rele mele şi a 
încercat să le sărute. Mirosea cumplit a sudoare, vin ieftin şi 
feminitate şi mai ieftină. M-am dat îndărăt, iar Zaras, lovindu-l 
cu latul sabiei peste fesele goale, i-a curmat manifestările de 
pietate. 

Apoi, m-am adresat scurt, dar ferm celor patru, avertizându-i 
strict că prezenţa celor trei mari vase de război acostate la 
cheiul din faţa uşii lor principale nu trebuia menţionată ori 
recunoscută faţă de nimeni, cu excepţia faraonului Tamose în 
persoană. În plus, zi și noapte, gărzi înarmate vor fi postate la 


templul lor şi la mormântul gol de la capătul îndepărtat al 
canalului. Pe viitor, doar oamenii aflaţi sub comanda 
căpitanului Zaras vor avea voie să între în incintele sacre. 
Aceleaşi gărzi se vor asigura că preoţii vor rămâne în interiorul 
acelor lăcaşuri. 

În cele din urmă, i-am poruncit marelui preot să-mi înmâneze 
marele mănunchi de chei ale mormântului şi ale celorlalte 
monumente aflate în grija lui. l-am lăsat susţinându-şi 
devotamentul faţă de mine şi de faraon şi supunerea 
neabătută faţă de ordinele mele. Eu şi Zaras ne-am întors la 
navele noastre. 

Diferenţa de nivel între intrarea în Valea Regilor şi fundul 
canalului era mai mică de douăzeci de coţi, dar a fost nevoie 
de patru ecluze pentru a ridica triremele noastre şi a le aduce 
la mormânt. Cu ajutorul vâslelor, am adus primul vas în ecluza 
de sub templu şi apoi am închis porţile. Nivelul de apă din 
ecluză era cu cinci coţi mai mic decât cel din canal. 

Le-am demonstrat celor trei căpitani ai mei cum să deschidă 
porţile. Apa din canalul superior a curs în ecluză şi a ridicat 
încet enorma navă la acelaşi nivel cu apa din canalul superior. 
Odată ce porţile au fost închise, cincizeci de oameni au fost 
gata să tragă cu parâmele marea triremă până în ecluza 
următoare, în vreme ce, în urma ei, procesul era repetat 
pentru a ridica a doua triremă. 

Niciunul dintre oamenii mei nu mai văzuse ceva atât de 
impresionant, ceea ce nu era de mirare deoarece eu însumi 
inventasem sistemul. Aşa ceva nu mai exista nicăieri în lume. 
Erau entuziasmați şi încântați de ceea ce ei considerau a fi 
vrăjitorie. Dar, de obicei, genul meu de magie presupunea 
muncă grea. 

Din fericirea, aveam peste două sute de oameni care să facă 
această muncă. Printre ei, şi sclavii înlănţuiţi de cretani. Acum, 
erau oameni liberi, dar erau obligaţi sa muncească pentru 
libertatea lor. 

Apa scursă din canalul superior pentru a ridica nava trebuia 
înlocuită. Am rezolvat asta pompând apă proaspătă din fluviu 
cu ajutorul unei baterii de cumpene cu găleți. Fiecare dintre 
ele era manevrată de doi oameni. Asta presupunea o muncă 
laborioasă care a trebuit repetată de patru ori pentru fiecare 
triremă. 


Înainte ca fiecare vas să fie ridicat prin prima ecluză, pânzele 
şi catargele au fost coborâte pe puntea superioară. Apoi, coca 
a fost acoperită cu rogojini făcute din stuf, până când a ajuns 
să semene cu o grămadă informă de noroi. Când cetăţenii 
Tebei aveau să se trezească în dimineaţa următoare şi să 
privească peste fluviu, nu aveau să vadă nimic neobişnuit pe 
celălalt mal. Cele trei măreţe trireme dispăruseră ca şi cum n- 
ar fi existat niciodată. 

Până să tragem ambarcaţiunile la intrarea în mormântul lui 
Mamose s-a apropiat răsăritul soarelui. Oamenii erau epuizați, 
aşa că i-am ordonat lui Zaras să le dea porţii suplimentare de 
peşte uscat, bere şi pâine şi să-i lase să se odihnească în orele 
fierbinţi ale zilei. 

Am luat-o pe drumul de edec al canalului înapoi spre templu. 
Preoţii păreau să-şi fi revenit după ritualurile obositoare, 
devoţiunea şi rugăciunile din seara precedentă. M-au trecut 
fluviul cu barca templului. Mă duceam să-i raportez faraonului 
succesul expediției noastre. 

Era o sarcină plăcută, pe care aşteptam cu nerăbdare s-o 
îndeplinesc. Devotamentul meu faţă de faraon este depășit 
doar de cel pe care l-am avut faţă de mama lui, regina Lostris. 
Desigur, este inutil să compari superlative, așa că intenţionat 
nu pomenesc în această ecuaţie de cele două prințese regale. 
E de ajuns să spun că devotamentul meu faţă de familia 
regală îi include pe toţi membrii ei. 

Supuşii mei preoţi m-au lăsat pe treptele bazarului de pe 
malul fluviului, care era deja aglomerat, în ciuda orei matinale. 
Am luat-o pe ulițele înguste către porţile palatului. Purtând pe 
cap coiful lovit şi pe faţă masca murdară, nimeni nu m-a 
recunoscut, dar o ceată de mici derbedei a ţopăit în jurul meu, 
insultându-mă şi aruncând cu pietre în mine. Am prins din 
zbor unul dintre proiectilele lor pe care l-am trimis îndărăt cu 
mult mai multă forţă decât fusese aruncat spre mine. 
Derbedeul care era evident şeful lor a urlat de durere şi şi-a 
dus mâna la rana de la cap, ce sângera abundent, apoi a fugit 
urmat de tovarăşii lui, ca să se pună la adăpost. 

Când am ajuns la porţile palatului, mi-am îndepărtat 
deghizamentul, iar căpitanul gărzilor m-a recunoscut pe dată. 
M-a salutat respectuos. 

— Trebuie să-l văd pe faraon, i-am zis eu. Trimite un mesager 


să-i spună că aştept să mă primească atunci când va binevoi. 

— Îmi cer scuze, lord Taita. 

Nu l-am corectat. Începeam să mă obişnuiesc cu noul meu 
titlu. 

— Faraonul nu se află în Teba şi nu îl aşteptăm să se întoarcă 
prea curând. 

Am dat din cap. Era o dezamăgire pentru mine, dar nu chiar o 
surpriză. Faraonul îşi cheltuia cea mai mare parte a timpului şi 
energiei cu interminabila campanie împotriva hicsoşilor, în 
nord. 

— Atunci, du-mă la şambelan, lordul Aton. 

Când am ajuns în încăperile lui particulare, Aton s-a grăbit să 
mă îmbrăţişeze la uşă. 

— Ce veşti ai prietene? A vrut el să ştie. Cum a decurs 
aventura noastră? 

— Veşti grave. Mi-am compus o expresie sumbră. Tezaurul 
Supremului Minos de la fortul său de la Tamiat a fost jefuit, iar 
regele Beon a fost ucis. 

Aton m-a ţinut la distanţă de un braţ şi s-a uitat în lui mei. 

— Glumeşti cu mine, bunule Taita, m-a acuzat el. Toţi 
oamenii cinstiţi ar trebui să plângă la auzul unor asemenea 
veşti. Cine ar comite asemenea crime oribile? 

— Vai! Ambele au fost comise de aceeaşi mână, Aton. Una pe 
care s-ar putea s-o recunoşti. 

Și mi-am ridicat mâna dreaptă în faţa lui. El a privit-o cu 
stupefacţie iscusit simulată. Pentru a supravieţui atât de mult 
în rolul de şambelan regal, trebuia să fii un actor talentat. 

Apoi, a clătinat din cap şi a început să chicotească, încet 
întâi, dar veselia s-a intensificat rapid, până a ajuns să râdă în 
hohote şi să ţipe de bucurie. A dat ocol încăperii, clătinându- 
se, lovindu-se de mobile şi râzând. Pântecele şi toate părţile 
trupului i se cutremurau de râs. Apoi, brusc, s-a oprit din râs şi 
s-a repezit în odaia alăturată. A urmat un moment de tăcere, 
după care, înainte de a apuca să-l urmez, s-a auzit un sunet 
asemănător cu cel făcut de NII la trecerea prin cataracte. A 
trecut o bună bucată de vreme până când Aton s-a întors în 
camera unde îl aşteptam. Acum, în vreme ce îşi aranja 
veşmintele, expresia îi era din nou serioasă. 

— Eşti norocos, dragă prietene, că am ajuns la timp la vasul 
meu, fiindcă altfel te-ai fi putut îneca la fel ca regele Beon. 


— De unde ştii că Beon s-a înecat? 

— N-am doar urechile şi ochii pe care îi vezi tu. 

— Dacă ştii atât de multe, atunci spune-mi tu despre 
comoara cretană. 

— N-am auzit nimic despre asta. A clătinat mâhnii din cap. 
Ştii tu ceva? 

— Doar că ai greşit. 

— Cu ce-am greşit? 

— Mi-ai spus că acea comoară s-ar putea să fie de o sută de 
lakhi, nu-i aşa? El a dat din cap, iar eu am continuat: Ai socotit 
greşit. 

— Poţi să-mi dovedeşti? A vrut el să ştie. 

— Pot să fac mai mult de-atât, Aton. Te pot lăsa s-o 
cântăreşti, l-am asigurat eu. Totuşi, înainte de a părăsi palatul, 
trebuie să-i trimit un mesaj faraonului. 

Aton a arătat spre caseta cu obiecte de scris, care stătea 
deschisă într-un colţ al încăperii. 

— Scrie-ţi mesajul, iar faraonul îl va avea în mână înainte de 
căderea nopţii, a rostit el. 

Mesajul meu a fost scurt şi criptic. 

— Te rog, ai răbdare cu mine, l-am rugat pe Aton pe când i-l 
dădeam, dar nu m-am mai îmbăiat şi n-am mai purtat 
veşminte curate de aproape două luni. Trebuie să-mi vizitez 
camerele din palat înainte de a mă întoarce cu tine la 
mormântul lui Mamose. 

N-am crezut că merita să pomenesc faptul că, de la 
întoarcerea mea, nici nu le văzusem pe cele două micuţe 
prințese. 

De îndată ce am ajuns în odăile mele, l-am trimis pe unul 
dintre sclavii mei la încăperile femeilor, unde locuiau 
prinţesele regale, pentru a le transmite un mesaj Alteţelor 
Sale. 

Cele două au sosit cu forţa şi furia khamsinului” din deşert, 
tocmai când intram în cada cu apă fierbinte. 

Sunt singurele persoane din lume cărora le îngădui să mă 
vadă dezbrăcat, cu excepţia sclavilor mei. Insă toţi sclavii mei 
sunt eunuci, la fel ca mine, aşa că nu se pun la socoteală. 

Acum, Tehuti şi Bekatha s-au cocoţat pe marginile de 

marmură ale căzii şi m-au potopit cu întrebări. Nici n-au băgat 
în seamă nuditatea mea. Cu mulţi ani în urmă, Bekatha 
vorbise în numele amândurora despre acest subiect: „Tu eşti 
la fel ca mine şi ca Tehuti - toţi trei arătăm mult mai îngrijiţi 
fără acele lucruri care să ne atârne în faţă”. 

Acum, şi-a legănat picioruşele în apa din cada mea și s-a 
văitat: 

— Este atât de plictisitor de când ai plecat. Ce-ai făcut de a 
durat atât de mult? Trebuie să juri că data viitoare ne vei lua 
cu tine. 

Mi-am turnat pe cap un urcior cu apă fierbinte, pentru a evita 
jurământul pe care mi-l ceruse. 

— Ne-ai adus cadouri, Taita? Sau ai uitat? A preluat Tehuti 
interogatoriul. 

Ca soră mai mare, cunoaşte mai bine valoarea intrinsecă a 
lucrurilor. 

— Sigur că am adus fiecăreia ceva. Cum aş putea să uit 
vreodată de voi, ştrengăriţelor? Am replicat eu, iar ele au 
bătut încântate din palme. 

— Arată-ne! A ciripit Bekatha. 

— O, da, dragă Taita, a fost Tehuti de acord. Te rog, arată-ne. 
Te iubim atât de mult. 

— Atunci, aduceţi-mi punga. Am arătat spre camera cealaltă, 
unde se afla pe patul meu, şi, ca de obicei, Bekatha a fost 
prima care a ajuns la ea. 

S-a apropiat dansând de mine, fluturând punga de piele. 
Apoi, s-a lăsat să cadă pe lespezile de marmură, cu picioarele 
încrucişate sub ea şi cu punga în poală. 

— Deschide-o, i-am spus eu. 

Avându-le pe prințese în minte, alesesem două giuvaiericale 
din prada pe care o luasem de la ofiţerii cretani pe care îi 
capturasem la Tamiat. 

— E ceva acolo înfăşurat în pânză roşie? Am întrebat eu, iar 
Bekatha a ţipat entuziasmată. 

— Da, grozavul şi iubitul meu Taita. E al meu. Cel în roşu e al 
meu? 

— Sigur că da. 

Mâinile ei tremurau de încântare în vreme ce desfăcea micul 
pacheţel. Când a ridicat colierul de aur, ochii i s-au umplut cu 
lacrimi de bucurie. 


— Este cel mai frumos lucru pe care l-am văzul vreodată! A 
şoptit ea. 

De lanţ erau agăţate două figurine din aur. Cu toate că erau 
foarte mici, fiecare detaliu era lucrat cu migală. Cea mai mare 
reprezenta un taur în atac. Capul îi era aplecat, gata a lovi cu 
ameninţătoarele sale coarne curbate. Ochii îi erau 
reprezentaţi de două mici pietre preţioase care sclipeau 
mânioase. Umerii lui masivi erau expresia forţei şi a furiei. 
Ataca silueta cealaltă: trupul zvelt al unei fete frumoase. 
Aceasta părea să danseze ferindu-se de coarnele ucigătoare. 
Pe frunte, purta o ghirlandă de flori, iar sfârcurile sânilor îi 
erau două rubine. Capul îi era dat pe spate, fata râzând de 
taurul furios. 

— Este atât de rapidă, încât taurul n-o prinde niciodată. 

Bekatha a legănat colierul între palme, pentru a face 
figurinele să danseze. 

— Ai dreptate, Bekatha. Este o amuletă împotriva primejdiei. 
Cât timp o porţi, nicio primejdie nu te poate atinge. Taurul 
dansator te va feri de toate relele. 

l-am luat colierul din mâini şi i l-am prins la ceafă. 

Ea şi a coborât privirea şi şi-a legănat umerii ca să facă 
figurinele să danseze pe pielea lucioasă a pieptului ei 
băiețesc. A fost încântătoare când a râs. 

Tehuti aşteptase tăcută să-i acord atenţie, iar eu m-am simţit 
puţin vinovat când m-am răsucit spre ea. Nu-mi place să am 
favoriţi. 

— Cadoul tău este în pânza albastră, Alteța Ta regală. 

Ea a despachetat-o cu grijă şi a icnit când a zărit strălucirea 
inelului. 

— N-am văzut niciodată ceva care să strălucească atât de 
puternic! A ţipat Tehuti. 

— Pune-l pe degetul mijlociu, i-am spus eu. 

— E prea mare. Alunecă de pe el. 

— Asta pentru că este o piatră foarte specială. Nu trebuie să-l 
arăţi niciodată unui bărbat, decât dacă... 

— Decât dacă? 

— Decât dacă vrei ca el să se îndrăgostească de tine. 
Altminteri, trebuie să-l ţii ascuns în palmă. Nu uita că magia 
va funcţiona doar o dată. Aşa că ai mare grijă cui îi arăţi inelul. 

Ea şi-a încleştat degetele în jurul lui. 


— Nu vreau ca bărbaţii să se îndrăgostească de mine, a 
replicat ea cu fermitate. 

— De ce nu, scumpa mea? 

— Pentru că, dacă o fac, încearcă să bage un copil în tine. 
Când copilul e în tine, nu mai vrea să iasă. Le-am auzit pe 
femeile din harem ţipând, iar eu nu vreau asta. 

— Într-o zi, s-ar putea să te răzgândeşti. Am zâmbit, însă 
piatra are şi alte calităţi care o fac specială. 

— Spune-ne! De ce este atât de specială, Taita? 

Bekatha nu era deranjată de temerile prosteşti ale surorii ei. 
— Un motiv îl reprezintă faptul că este cel mai dur obiect din 
întreaga lume. Nimic nu-l poate tăia şi nimic nu-l poate zgâria, 
nici chiar cel mai ascuţit pumnal de bronz. De aceea se 
numeşte diamant: „cel dur”. Apa nu-l poate uda. Dar se 
lipeşte ca o vrajă de pielea femeilor care îl posedă. 

— Nu te cred, Taita. Tehuti părea neîncrezătoare Asta-i o altă 
poveste inventată de tine. 

— Aşteaptă şi vezi dacă spusele mele sunt adevărate. Dar 
ţine minte... l-am făcut cu asprime semn cu degetul... 
niciodată să nu-l arăţi unui bărbat decât dacă îl iubeşti foarte 
mult şi vrei ca el să te iubească pentru totdeauna. 

N-o să ştiu niciodată de ce i-am zis asta, doar că fetelor le 
plăceau poveştile mele, iar mie nu-mi plăcea să le 
dezamăgesc. 

M-am ridicat din cadă şi i-am cerut lui Rustie, şeful sclavilor 
mei, să aducă un prosop cu care să mă şteargă. 

— Pleci iarăşi, Taita, m-a acuzat Tehuti, care are instinctele 
unei femei mature. Te-ai întors abia de-o oră şi pleci iarăşi. 
Poate că, de data asta, pentru totdeauna. 

Era cât pe ce să izbucnească în lacrimi. 

— Nu! Nu! Am lăsat prosopul să cadă şi am cuprins-o în 
braţe. Nu este adevărat. Mă duc doar până la mormântul gol 
al tatălui tău, pe malul estic. 

— Dacă spui adevărul, atunci lasă-ne să venim cu tine 
sugerat Bekatha. 

— O, da, te rugăm! Lasă-ne să venim cu tine, dragă Taita, a 
insistat Tehuti. 

Am tăcut câteva momente, analizând propunerea, şi mi-a 
plăcut la fel de mult cum părea să le placă fetelor mele. 

— Există o singură problemă cu această idee, m-am prefăcut 


eu că ezit. Ceea ce vom face este un mare secret și va trebui 
să juraţi că nu veţi spune nimănui ce veţi vedea şi ce veţi face 
acolo. 

— Un secret! A ţipat Bekatha, iar ochii i-au scânteiat la acest 
gând. Jur, Taita! Jur pe toţi zeii că nu voi spune niciodată, 
nimănui, un cuvinţel. 


Cele trei nave cu argint încă erau acostate la cheiul de la 
intrarea în mormântul faraonului Mamose atunci când eu, 
prinţesele şi Aton am ajuns acolo. 

Zaras şi oamenii lui făcuseră treabă bună în absenţa mea. 
Urmându-mi instrucţiunile, instalaseră paravane din rogojini 
de stuf în jurul mormântului, pentru a nu fi văzuţi de pe 
dealurile învecinate. Eram hotărât să muncim toată noaptea 
pentru a descărca triremele. Totuși, iscoadele hicsoşilor se 
puteau furişa aproape, la adăpostul întunericului, iar noi, 
desigur, va trebui să lucrăm la lumina torţelor. Paravanele 
aveau să fie vitale pentru menţinerea secretului. 

Folosindu-mă de experienţa căpătată la Tamiat, plănuisem în 
detaliu cum era cel mai bine să descărcăm navele. l-am 
instruit şi supravegheat pe Dilbar şi un grup din oamenii lui în 
timp ce au făcut paleţi grei din bârne, pe care i-au desprins 
din puntea primei trireme. Aceştia aveau opt coţi pătraţi şi 
urmau să între prin gurile calelor. Apoi, pe puntea superioară 
a fiecărei nave am instalat trepiede şi scripeţi care să coboare 
în cale. Cu ajutorul acestora, oamenii mei coborau paleţii în 
cale, în vreme ce echipe de lucrători aflate acolo le încărcau 
cu lăzi în care se aflau lingouri. 

Apoi, aceste cufere ridicate pe punte, în grupuri de douăzeci, 
erau trecute peste bord şi coborâte pe chei. 

— Ce este în lăzile alea, Taita? A vrut Tehuti să ştie. 

Mi-am atins laterala nasului, într-un gest conspirativ. 

— Acela este mare secret. Dar ţi-l voi arăta curând. Trebuie 
doar să mai ai puţină răbdare. 

— Nu-mi place niciodată să am răbdare, mi-a amintit 
Bekatha. Nici măcar puţin. 

Un lung şir de oameni prelua cuferele pe măsură ce erau 
descărcate de pe paleţi. Şirul se întindea de pe chei, trecea 
prin intrarea în mormânt, cobora patru rânduri de scări, o lua 
prin tunelurile pictate şi ornamentate, trecea prin trei vaste 


anticamere până ajungea în cele patru trezorerii. Acestea se 
aflau în imediata apropiere a camerei funerare a faraonului, în 
care sarcofagele goale aşteptau trupul îmbălsămat care n-a 
mai sosit niciodată. Acest vast complex a fost cioplit în piatră, 
iar pentru realizarea lui, eu împreună cu două mii de lucrători 
am muncit vreme de douăzeci de ani, aşa că, pe bună 
dreptate, sunt mândru de el. 

— Voi, fetelor, ne puteţi fi de mare ajutor mie şi unchiului 
Aton, le-am spus prinţeselor. Ştiţi să socotiți și să scrieţi, ceva 
ce doar unul din o sută de astfel de prostănaci ştie să facă. 

Am arătat cu capul spre şirul de truditori pe jumătate goi. 

Cele două fete şi-au asumat rolurile de contabile, ca şi cum 
ar fi fost un joc. Erau încântate să-şi arate cunoştinţele. 

Îi lăsasem instrucţiuni lui Zaras şi, în absenţa mea, instalase 
două balante grele în prima trezorerie. Acum, eu şi Aton ne- 
am apucat să le mânuim. După ce cuferele erau cântărite, le 
spuneam fetelor greutatea. Bekatha lucra cu Aton, în vreme 
ce eu o aveam pe Tehuti drept asistentă. Scriau fiecare 
greutate pe un sul lung de papirus şi făceau totalul după 
fiecare al zecelea cufăr. 

După ce prima încăpere a fost umplută, în ea se aflau două 
sute douăzeci şi trei de lakhi de argint pur. l-am trimis pe 
oameni la suprafaţă şi le-am dat o pauză de o oră în care să 
se odihnească, să mănânce şi să bea. După ce am rămas 
singuri, am profitat de răgaz şi le-am arătat fetelor ce 
conţineau lăzile. Am ridicat capacul uneia şi am scos un 
lingou, lăsându-le să-l cântărească în palme şi să-l admire. 

— Nu e la fel de frumos precum colierul meu, a remarcat 
Bekatha şi şi-a mângâiat talismanul de la gât. 

— Totul este al tău, Taita? A întrebat gânditoare Tehuti 
privind în jur la stivele de cufere. 

— Este al faraonului, am răspuns eu, iar ea a dat serioasă din 
cap. Ş 

Am văzut-o cum socotea. Se pricepe foarte bine la numere. In 
cele din urmă, după ce a făcut totalul, a zâmbit. 

— Suntem foarte mulţumiţi de tine, Taita. 

A folosit pluralul regal ca şi cum ar fi fost dreptul ei. 


Când oamenii s-au întors, i-am pus din nou la treabă. Au 
mutat balanţele în a doua trezorerie, care era puţin mai mică 
decât prima. Aici, au depozitat alţi două sute şaisprezece lakhi 
de argint. 

In acest moment, Zaras a venit de pe chei pentru a raporta 
că primele două trireme fuseseră complet descărcate, dar că 
o mare parte din comoară încă se mai afla pe a treia şi ultima 
navă, urmând să fie adusă la mal. 

— Zorii sunt aproape, lord Taita, m-a avertizat el, deoarece 
uitasem de trecerea timpului, iar oamenii sunt aproape 
complet epuizați. 

In tonul lui am desluşit o urmă de dojană, iar expresia îi era 
lugubră. M-am gândit să mă iau de el, fiindcă nu sunt obişnuit 
să fiu criticat de inferiori şi eram eu însumi obosit, dar nu 
epuizat. In ciuda fizicului meu suplu, am o rezistenţă mai mare 
decât a majorităţii bărbaţilor, dar m-am abținut să-i zic vreo 
două. 

— Oamenii tăi au lucrat bine, Zaras, la fel şi tu. Dar o să vă 
rog să mai răbdaţi puţin. Voi veni cu tine pe chei, ca să văd ce 
mai e de făcut. 

In clipa aceea, am făcut o greşeală fatală. 

M-am uitat la Tehuti, care stătea ghemuită pe un taburet în 
spatele meu, cu capul lăsat pe papirus. Părul curgea ca un văl 
des de aur, acoperindu-i faţa. Nu găsise răgaz să se oprească 
din lucru ca să şi-l strângă la loc. 

— Tehuti, ai muncit ca o sclavă, i-am spus eu. Vino cu mine la 
suprafaţă. O gură din aerul rece al nopţii te va înviora. 

Tehuti s-a ridicat. Şi-a dat capul pe spate, îndepărtându-şi 
părul de pe chip, şi s-a uitat la Zaras. Şi el s-a uitat la ea. 

La lumina lămpii, am văzut dilatându-se pupilele ochilor verzi 
ai lui Tehuti şi, în acelaşi timp, i-am auzit pe zeii întunecaţi 
râzând. Era un sunet îndepărtat şi batjocoritor, dar am ştiut 
instinctiv că mica noastră lume se schimbase dramatic. 

Cei doi au rămas nemişcaţi ca o pereche de statui de 
marmură, privindu-se unul pe celălalt. 

Am încercat să-l văd pe Zaras cu ochii ei. Cu toate că sunt în 
măsură să apreciez mai bine frumuseţea feminină decât cea 
masculină, am văzut pentru prima oară că înfăţişarea lui 
depăşea cu mult normalul. Deşi ştiam că nu provine dintr-o 


familie strălucită, avea o aură maiestuoasă. Avea ţinuta şi 
comportamentul unui nobil. 

Ştiam că tatăl lui era un negustor din Teba care făcuse o 
mare avere prin propriile eforturi. Avusese grijă ca fiul lui să 
primească educaţia cea mai bună pe care argintul o putea 
cumpăra. Zaras era inteligent şi un foarte bun soldat, după 
cum confirma rangul lui militar. Cu toate astea, condiţia lui era 
modestă, el nefiind în niciun caz o pereche potrivită pentru o 
prinţesă din Casa Tamose. In orice caz, faraonul avea să 
decidă cine era potrivit, cu ajutorul unui mic sfat din partea 
mea. 

Am păşit repede între cei doi, curmând contactul vizual. 
Tehuti s-a uitat la mine de parcă eram un străin pe care nu-l 
mai văzuse nicicând. l-am atins mâna, iar ea s a cutremurat 
uşor, după care şi-a aţintit privirea asupra mea. 

— Vino cu mine, Tehuti, i-am cerut eu. 

M-am uitat la chipul ei. Cu un efort uriaş, îşi recăpătase 
controlul. 

— Da, desigur. lartă-mă. Gândurile îmi erau altundeva, Taita. 
Fireşte că voi veni cu tine. 

Am condus-o spre uşa trezoreriei. Zaras a urmat-o 
îndeaproape. Pasul îi era elastic şi o expresie de uimire 
amestecată cu euforie îi inundase chipul. Îl cunoşteam bine, 
dar nu-l văzusem niciodată într-o asemenea stare. 

Din nou, m-am interpus între cei doi tineri. 

— Nu şi tu, căpitane Zaras. Ai grijă ca balanţele să fie 
transferate în cealaltă trezorerie, după care oamenii pot să 
mai ia o scurtă pauză. 

Acestea erau ordine nedemne pentru un ofiţer de rangul lui, 
însă trebuia să-i distrag atenţia de la actuala fascinaţie 
primejdioasă. 

Abia acum, mi-am dat seama că era posibil ca Tehuti şi Zaras 
să nu se mai fi întâlnit niciodată. Ea trăia în mica lume a 
haremului de la palat, de unde i se permitea să iasă doar cu 
un strict sistem de escortă. Şi probabil că eu eram veriga cea 
mai importantă din acel lanţ protector. 

Ca prinţesă frumoasă, virginitatea ei era de o valoare 
inestimabilă pentru coroană şi stat. Desigur, era posibil ca 
Zaras s-o fi zărit de la distanţă, cu ocazia vreunei procesiuni 
regale sau în alaiul festivalurilor religioase. Totuşi, nu se aflase 


niciodată printre gărzile de la palat. Serviciul militar şi-l făcuse 
pe câmpul de luptă sau antrenându-şi trupele. Eram sigur că, 
până în ziua aceasta, nu mai fusese vreodată suficient de 
aproape de ea pentru a avea măcar o idee de frumuseţea ei 
extraordinară. 

l-am dat repede o poruncă lui Zaras: 

— Hrăneşte-i pe oameni şi dă-le câte o cană în plus de bere. 
Lasă-i să se odihnească până le voi cere să reia lucrul. 

Apoi, le-am condus pe cele două prințese la suprafaţă, 
lăsându-l pe Zaras să se holbeze în urma noastră. 


După ce am ieşit pe porţile mormântului, m-am oprit ca să 
mă uit spre est şi am văzut că mesagerii trandafirii ai zorilor 
apăruseră deja pe cerul răsăritului. Apoi, am privit spre şirurile 
de oameni şi mi-am dat seama că mulţi dintre ei se clătinau 
de epuizare. Zaras avusese dreptate în ambele privinţe. 

Am urcat grăbit pasarela celei de-a treia trireme şi, când am 
ajuns pe punte, am auzit sunetele trompetelor şi ale roţilor 
carelor de luptă apropiindu-se rapid din direcţia fluviului şi a 
oraşului aflat pe malul îndepărtat. M-am apropiat repede de 
balustrada navei şi am privit prin întuneric, peste câmpie. 

Se zăreau lumini de torţe şi era o asemenea agitaţie, încât nu 
putea să însemne decât un lucru: faraonul îmi primise mesajul 
şi se întorsese la Teba. Inima a început să îmi bată mai 
repede, ca de fiecare dată când ştiu că acea prezenţă regală 
se află în apropiere. Am luat-o la fugă înapoi pe pasarelă, 
strigând să se aducă torţe suplimentare şi să se alcătuiască o 
gardă de onoare, însă faraonul a fost mai rapid decât mine. 
Carul lui a ieşit bubuind din noapte, restul escadronului 
urmându-i îndeaproape. Faraonul avea hăţurile înfăşurate în 
jurul încheieturilor, iar când m-a zărit a strigat un salut voios şi 
a tras de frâie. 

— Mă bucur să te văd, Taita! Ne-ai lipsit. 

A aruncat hăţurile însoţitorului său şi a sărit pe pământ în 
timp ce roţile se învârteau încă. Şi-a păstrat echilibrul ca un 
bun conducător de car ce este şi a ajuns lângă mine din zece 
paşi rapizi. M-a cuprins într-o îmbrăţişare zdrobitoare, 
săltându-mă de la pământ în faţa tuturor oamenilor, fără să-i 
pese de demnitatea mea. Dar lui pot să-i iert totul, aşa că am 
râs împreună cu el. 


— Chiar aşa, Majestate. A trecut prea mult timp. O oră fără 
prezenţa ta e ca o săptămână fără soare. 

M-a lăsat jos şi s-a uitat în jur cu o expresie întrebătoare. Am 
văzut acum că era plin de praful şi mizeria unei campanii 
dure, dar, de asemenea, avea graţia şi noblețea un faraon 
adevărat. Şi-a zărit surorile aşteptând să-l salute. Le-a 
îmbrăţişat pe amândouă, apoi s-a întors la mine. 

A arătat spre cele trei trireme acostate la chei. 

— Ce corăbii sunt astea? Deşi au catargele coborâte şi 
vâslele ridicate la bord, sunt de două ori mai mari decât 
oricare corabie pe care am văzut-o vreodată. Unde le-ai găsit, 
Taita? Mesajul pe care i-l trimisesem fusese criptic şi lipsit de 
detalii, însă, cu toate astea, nu mi-a aşteptat răspunsul, ci a 
continuat imediat: Şi cine sunt toţi aceşti sălbatici? Te-am 
trimis cu o mână de oameni, iar tu te-ai întors cu o mică 
armată, Taita. 

Şi-a îndreptat privirea spre şirurile de oameni care se 
întindeau de pe chei până în adâncurile mormântului regal. 
Cei aflaţi mai aproape de noi lăsaseră jos cuferele şi se 
aruncaseră supuşi în genunchi. 

— Te rog, nu te lăsa păcălit de aparenţe, Majestatea Ta. Nu 
există niciun sălbatic aici. Cu toţii sunt bărbaţi viteji şi 
adevăraţi războinici ai Egiptului tău. 

— Dar ce-i cu aceste corăbii? S-a răsucit pentru a studia 
triremele cu mare interes. Cum de te-ai ales cu ele? 

— Faraonul meu, lasă-mă să te conduc într-un loc unde să 
putem vorbi mai liber, l-am implorat eu. 

— O, prea bine, Taita. Mereu ţi-au plăcut secretele, nu-i aşa? 

S-a îndreptat cu paşi mari către porţile mormântului, lară să 
se uite îndărăt spre mine. L-am urmat pe faraonul Tamose în 
aşa-zisul mormânt al tatălui său. 

Când a intrat în prima sală a tezaurului, s-a oprit şi a studiat 
stivele de cufere din lemn care umpleau marea încăpere. M- 
am gândit că s-ar putea să întrebe din nou despre conţinutul 
lăzilor, dar ar fi trebuit să ştiu că era prea demn pentru asta. 
— Este ciudat că aceste cufere trebuie să poarte emblema 
Supremului Minos, a fost tot ce a spus el înainte de a intra în 
următoarea încăpere, iar apoi, în a treia, unde Aton a 
îngenuncheat în faţa lui. 

— Şi e şi mai ciudat că respectabilul meu şambelan trebuie 


să fie părtaş la escrocheria ta, Taita. Faraonul s a aşezat pe o 
stivă incompletă de cufere, şi-a întins picioarele în faţă şi ne-a 
privit cu o curiozitate intensă. Acum, spune-mi, Taita. Spune- 
mi tot! 

— Poate că e mai bine să-ţi arăt, faraonul meu, am obiectat 
eu şi m-am apropiat de lada pe care o deschisesem pentru 
prințese. 

Am dat capacul deoparte şi am luat acelaşi lingou strălucitor 
pe care îl arătasem prinţeselor. M-am lăsat într-un genunchi 
pentru a i-l oferi. El l-a luat din mâinile mele şi l-a răsucit încet 
în ale lui. Cu vârful degetului a urmărit conturul emblemei 
stanţate în metal. Din nou, era taurul dezlănţuit al Cretei. 

În cele din urmă, a rostit încet: 

— Are greutatea şi se simte la pipăit ca argintul veritabil. Cu 
siguranţă nu poate fi aşa ceva, nu? 

— Sigur că poate fi şi chiar este, faraonul meu. Fiecare cufăr 
pe care îl vezi aici este plin cu asemenea lingouri. 

El a rămas iarăşi tăcut, vreme îndelungată, iar pe sub praful 
şi bronzul soarelui, i-am văzut chipul înroşindu-se de o emoție 
profundă. Când a vorbit din nou, vocea îi era răguşită. 

— Cât se află aici, Tata? 

A folosit numele meu familiar, ceea ce era întotdeauna o 
exprimare a recunoştinţei şi afecțiunii faţă de mine. 

— Fiecare dintre aceste cufere e plin, Mem, am folosit eu în 
replică numele lui de copilaş, fiind singurul căruia îi permitea 
să-l folosească. 

— Încetează cu jocurile tale prosteşti. Spune-mi cât argint mi- 
ai adus. Încerc să-mi dau seama cât de mult este. 

Tonul încă îi era plin de venerație. 

— Eu şi Aton am cântărit cea mai mare parte, am replicat eu. 

— Asta nu răspunde la întrebarea mea, Tata. 

— Am cântărit doar lingourile de pe primele două nave 
cretane şi o parte din cele de pe a treia şi ultima. Până acum, 
sunt patru sute patruzeci şi nouă de lakhi, faraonule. Probabil 
că mai sunt alţi o sută de lakhi de cântărit, cu toate că s-ar 
putea să fie o sută cincizeci. p 
A rămas iarăşi tăcut, clătinând din cap şi încruntându-se. În 
cele din urmă, a vorbit din nou: 

— Aproape şase sute de lakhi. E suficient pentru a construi 
un oraş de două ori cât Teba, cu toate templele şi palatele 


sale. 

— Şi pentru a construi apoi zece mii de nave, şi încă ar mai 
rămâne destul pentru a purta o duzină de războaie, faraonul 
meu, am confirmat eu încet. Suficient pentru a recâştiga 
Egiptul de la barbarii hicsoşi. 

— Mi-ai oferit mijloacele necesare pentru a-l învinge şi a-l 
distruge pe Beon şi gloatele sale, a fost de acord faraonul, 
vocea devenindu-i mai grăbită şi crescându-i în intensitate în 
timp ce vizualiza totul. 

— E prea târziu, Majestatea Ta. Aton s-a ridicat în picioare şi 
a venit în faţa mea pentru a avea parte de atenţia faraonului. 
Beon al hicsoşilor a fost deja ucis şi înecat. S-a dat îndărăt şi a 
arătat spre mine cu un gest al mâinii. Taita l-a omorât, a 
declarat el. 

Privirea faraonului s-a îndreptat iarăşi spre mine. 

— Sunt adevărate vorbele lui Aton? Pe lângă toate celelalte 
servicii aduse coroanei mele, l-ai ucis pe Beon? A vrut faraonul 
să ştie. 

Mi-am înclinat capul, confirmând. Lăudăroşenia mi se pare 
dezgustătoare la oricine, dar mai ales la mine. 

— Povesteşte-mi, Taita. Vreau să cunosc toate detaliile morţii 
acestui animal monstruos. 

Înainte să-i pot răspunde, Aton a intervenit: 

— Te rog, mai acordă-mi puţin atenţia ta regală, Majestatea 
Ta. A făcut o plecăciune către faraon. Aceasta este o povestire 
care merită toată atenţia ta regală. După triumful nostru final 
asupra tiranului hicsos, aceasta va deveni parte a glorioasei 
noastre istorii militare. Generaţiile viitoare vor cânta despre 
ea fiilor lor, iar fiii, fiilor lor. O implor pe Majestatea Ta să-mi 
îngăduie să aranjez o petrecere triumfală în seara aceasta, la 
care să participe toţi membrii înaltului consiliu de stat şi 
întreaga familie regală. Va fi o întrunire prin care ne vom arăta 
respectul pentru o faptă de arme care probabil nu are egal în 
istoria noastră. 

— Ai dreptate, lord Aton. Taita mi-a pus dinainte un festin 
care nu poate fi dat gata dintr-o singură înghiţitură. Fiecare 
îmbucătură trebuie savurată. O să-mi informez consiliul în 
legătură cu acest noroc incredibil. Opt dintre sfetnicii mei se 
află în palatul meu din Teba, adică aproape. Lord Kratas vine 
în urma mea, dinspre nord, iar voi doi sunteţi deja aici. Putem 


întruni consiliul în trei sau patru ore. 

— Timp suficient ca să te îmbăiezi şi să te odihneşti, faraonul 
meu. 

Mi-am coborât privirea spre veşmintele lui. 

— E murdărie cinstită, Taita, şi plătită cu sânge hicsos. 
Faraonul mi-a zâmbit. Dar, ca de cele mai multe ori, ai 
dreptate. Pune-i pe sclavii mei să-mi încălzească apă, ca să 
mă îmbăiez. 


Până la întrunirea completă a înaltului consiliu, a treia şi 
ultima triremă fusese descărcată, iar lingourile din cală, 
cântărite. Petrecerea fusese pregătită, iar soarele apunea. 

M-am dus să-l informez pe faraon, aşteptându-mă să-l găsesc 
odihnindu-se. Ca să-l scutesc de necesitatea de a pleca de la 
palat pentru ca, mai apoi, să se întoarcă înainte de căderea 
nopţii, ordonasem ca încăperea funerară a tatălui său să fie 
pregătită ca reşedinţă temporară. În ea nu se aflase niciodată 
un cadavru, aşa că nu fusese întinată de moarte. Era un loc 
tăcut şi răcoros, aerisit prin guri de ventilaţie săpate în stâncă 
până la suprafaţă. Servitorii lui îi instalaseră aici patul pliant şi 
mobilierul de campanie. 

Departe de a se odihni, l-am găsit pe faraon cât se poate de 
treaz şi alert, păşind prin încăpere şi dictând ordine către trei 
dintre secretarii săi. Era îmbrăcat cu o uniformă curată peste 
care purta un pieptar din bronz cu ornamente din aur. Părul îi 
era proaspăt spălat şi buclat. 

Era la fel de arătos pe cât de frumoasă fusese şi mamă-sa. 

Când m-am lăsat într-un genunchi în faţa lui, el m-a oprit 
punându-mi o mână pe umăr. 

— Nu, Taita, m-a mustrat el. Am intenţia fermă de a te face, 
cât mai curând, nobil şi membru al consiliului meu personal. 
Nu mai trebuie să îngenunchezi în faţa mea. 

— Faraonul este prea bun. Nu merit o asemenea onoare, am 
adoptat eu o atitudine modestă. 

— Fireşte că nu, a fost el de acord. O fac doar ca să împiedic 
ridicările şi coborârile tale nesfârşite în faţa mea. Pe Seth cel 
cu gheare la picioare, cum ar zice Kratas, jur că îmi provoci 
amețeli! Ridică-te şi spune-mi care e socoteala finală pentru 
comoara pe care ai depozitat-o aici. 

— Ţi-am promis şase sute de lakhi, faraonul meu, dar avem 


cu douăzeci mai puţini. 

— E suficient şi mai mult decât suficient ca eu să-mi recâştig 
regatul, iar tu să-ţi păstrezi capul pe umeri. 

Uneori umorul regal devine cam macabru. 

— S-au adunat membrii consiliului? 

— Absolut toţi, inclusiv lordul Kratas. A sosit cu o oră în urmă. 

— Du-mă la ei. 

Când am ieşit pe porţile mormântului, mi-am dat Imediat 
seama de magnificul şi amploarea a ceea ce organizase Aton 
în onoarea mea. Faraonul m-a condus printre şirurile de gărzi 
regale îmbrăcate în uniformă completă de ceremonie, către 
marele cort care fusese ridicat pe malul canalului. 

Când am intrat, toată curtea lui se afla deja acolo, aşteptând 
să ne salute. Erau inclusiv membrii familiei regale: cele două 
surori ale lui, cele douăzeci şi două de soţii şi cele o sută 
douăsprezece concubine. Apoi mai erau nobilii lorzi, generalii 
de armată şi sfetnicii şi funcţionarii superiori - toţi bărbaţii şi 
femeile din Egipt cărora faraonul avea încredere să le 
încredinţeze secretul comorii minoiene erau adunaţi aici 
pentru a mă întâmpina. 

Când am intrat, s-au ridicat la unison, iar bărbaţii şi-au scos 
săbiile pentru a forma o boltă pe sub care să trecem eu şi 
faraonul. In acelaşi timp, afară, în deşert, o formaţie alcătuită 
din lăute şi cornuri a izbucnit într-un marş eroic. 

Mie şi faraonului ne-a luat ceva vreme să ajungem la 
scaunele care fuseseră pregătite pentru noi. Fiecare persoană 
a dorit să mă atingă, să-mi strângă ambele mâini şi să mă 
potopească din plin cu complimente şi urări. 

De-a lungul pereţilor cortului, la mici intervale se aflau 
amfore enorme cu vin, fiecare mai înaltă de un stat de om. 
Când, în cele din urmă, toată lumea s-a aşezat, servitorii au 
umplut pocale mari cu vin roşu, iar unul i l-au oferit faraonului. 
Acesta l-a refuzat cu un gest. 

— Ne aflăm aici pentru a-l onora pe Taita. Serveşte-l pe el cu 
acest vin bun şi lasă-l pe el să fie primul care bea. 

Toţi ochii din cort s-au aţintit asupra mea atunci când m-am 
ridicat în picioare şi am ridicat pocalul spre faraon. 

— Toate onorurile le merită faraonul. El este însuşi Egiptul 
nostru. Fără faraon şi Egipt, suntem doar praf în vânt. Toate 
strădaniile noastre mărunte nu înseamnă nimic. 


Mi-am dus pocalul la buze şi am băut îndelung în timp ce 
bărbaţii şi femeile s-au ridicat în picioare şi mi-au strigat 
numele. Chiar şi faraonul a zâmbit. 

Am simţit că mă vor îndrăgi cu atât mai mult cu cât voi vorbi 
mai puţin, aşa că m-am înclinat către faraon şi m-am aşezat 
din nou. 

Faraonul s-a ridicat şi şi-a pus mâna dreaptă pe umărul meu. 
Apoi a grăit cu voce puternică şi limpede, care a ajuns în toate 
colţurile uriaşului cort. 

— Lordul Taita mi-a câştigat bunăvoința, a început el amplu. 
Ne-a făcut mie şi Egiptului un serviciu enorm, mai mare decât 
oricine înaintea lui. Merită să fie onorat de mine şi de oricare 
egiptean în viaţă ori care urmează să se nască. L-am ridicat la 
rang de nobil. De aici înainte, va fi cunoscut drept lordul Taita 
de Mechir. 

Faraonul a făcut o pauză şi toată lumea a păstrat o tăcere 
politicoasă, în timpul căreia cea mai mare partea a ilustrei 
audienţe a încercat să-şi disimuleze surprinderea. Mechir este 
un sat pe malul estic al fluviului, aflat la treizeci de leghe sud 
de Teba. E alcătuit din câteva colibe indescriptibile de lut şi 
are o populaţie formată din specimene la fel de indescriptibile 
ale rasei umane. Faraonul ne-a lăsat doar puţin să ne gândim 
la această ghicitoare. 

— De asemenea, i-am acordat drept de proprietate pentru 
totdeauna asupra terenurilor regale situate pe malul estic al 
fluviului Nil între zidul sudic al oraşului Teba şi Mechir. 

Toată lumea a icnit stupefiată. Malul estic de la Mechir până 
la Teba înseamnă treizeci de leghe din cel mai bogat pământ 
irigabil de pe toate domeniile regale. 

Dintr-o suflare, faraonul mă făcuse unul dintre cei mai bogaţi 
zece oameni din Egipt. 

Aşa cum se cuvine, m-am arătat uimit şi încântat de 
mărinimia lui. Cu toate astea, pe când îi sărutam mâna 
dreaptă mi-a trecut prin minte gândul necuviincios că, din 
moment ce eu îl făcusem unul dintre cei mai bogaţi oameni 
din lume, niciunul dintre noi nu avea prea mult de suferit de 
pe urma acestui schimb de favoruri. 

Acum faraonul şi-a ridicat pocalul de argint plin cu vin şi le-a 
zâmbit celor din cort. 

— Reginelor, prinților şi prinţeselor, domnilor şi doamnelor, îi 


mulţumesc, îl onorez şi îi urez viaţă lungă lordului Taita. 

Toţi s-au ridicat în picioare, au înălţat cupele şi au strigat în 
cor: 

— li mulţumim, îl onorăm şi îi urăm viaţă lungă lordului Taita. 

Probabil că a fost prima dată în istoria noastră când un faraon 
egiptean a toastat pentru unul dintre supuşii săi. Apoi s-a 
aşezat din nou şi a făcut un gest prin care invita pe toată 
lumea să ia loc. 

— Lord Aton! S-a adresat el în lungul mesei. Vinul este 
excelent. Ştiu că nici banchetul nu va fi altfel. 

Aton are reputaţia de a fi cel mai bun connoisseur din ţară. 
Unii spun că acesta e motivul principal pentru care a căpătat 
înalta poziţie de administrator al casei regale. 

Reputaţiile nu sunt întotdeauna meritate. Aton este bun, dar 
nu e cel mai bun. Fileurile de biban de Nil pe care le-a servit 
nu fuseseră sărate suficient, iar dropia de deşert era puţin 
prea făcută. În plus, îi îngăduise bucătarului-şef al palatului să 
exagereze puţin cu baharatul!. Dacă această sarcină mi-ar fi 
fost încredinţată mie, bănuiesc că mâncărurile ar fi fost mai 
bine pregătite, însă vinul era suficient de bun pentru a dilua 
aceste deficienţe banale. 

Lumea era deja binedispusă şi gălăgioasă când Aton s a 
ridicat ca să-l anunţe pe cel care avea să-mi aducă omagiul. 
M-am gândit în treacăt pe care poet l-aş fi ales dacă m-aş fi 
aflat în sandalele lui. Fireşte, eu eram descalificat de la 
selecţie de faptul că eram subiectul acestei compoziţii. Aşa că 
m-am aşteptat ca Aton să-l fi ales fie pe Reza, fie pe Thoiak 
pentru această mare onoare. 

Cu toate că le recunoştea meritele şi îi aprecia pe barzii 
Egiptului, a încercat să-şi justifice decizia finală subliniind 
faptul că persoana aleasă de el fusese martoră la 
evenimentele petrecute. Desigur, era o idee absurdă. 

De când erau faptele reale de mare importanţă pentru o 
poveste bună? 

— Mărite faraon şi distinse doamne, vă rog să vă apropiaţi şi 
să-l ascultați pe un viteaz ofiţer din Divizia de gardă Crocodilul 
Albastru, care a navigat împreună cu lordul Taita. A făcut o 
pauză teatrală. Vi-l prezint pe căpitanul Zaras. 

Lumea a rămas nemişcată şi neimpresionată când Zaras a 


Un amestec de şapte condimente (n.tr.). 


păşit printre draperiile cortului şi a făcut o plecăciune în faţa 
faraonului, care părea la fel de surprins ca toţi ceilalţi. M-am 
gândit că, probabil, eram singurul dintre toţi cei prezenţi care 
auzise vreodată de căpitanul Zaras din Divizia Crocodilul 
Albastru. Apoi, în capul meu, ceva a căzut la locul lui la fel de 
precis cum intră un pumnal în teaca sa. 

M-am uitat rapid la prinţesa Tehuti, care stătea între lordul 
Kratas şi lordul Madalek, vistiernicul faraonului. Stătea 
aplecată în faţă pe scaunul ei, cu chipul strălucitor şi cu o 
expresie pierdută, privindu-l fix pe Zaras. Nu era atât de 
nesăbuită, încât să atragă atenţia asupra ei aplaudând sau 
manifestându-şi altfel aprobarea pentru alegerea făcută de 
Aton - însă ştiam că era mâna ei. Cumva, îl forţase pe Aton să 
ia această decizie ridicolă. 

N-am subestimat niciodată talentele diplomatice ale celor 
două prințese ale mele, dar asta părea să aibă iz de vrăjitorie. 
Mi-am îndreptat atenţia spre Bekatha şi am văzut pe dată că 
şi ea luase parte la această conspirație. 

De la celălalt capăt al mesei de banchet, îşi dădea ochii peste 
cap şi se strâmba încercând să atragă atenţia surorii sale mai 
mari. Tehuti o ignora intenţionat. 

Eram supărat din cale-afară. Dar, de asemenea, mi-era foarte 
milă de Zaras. Era un tânăr straşnic şi un bun ofiţer, şi 
ajunsesem să-l iubesc aşa cum un tată şi-ar iubi fiul. Acum se 
afla în faţa tuturor acestor oameni, urmând a se face de râs. 
Cele două vulpiţe regale fără inimă născociseră această 
cruzime cumplită. 

M-am uitat iarăşi la Zaras. Părea să nu-şi dea seama de 
dezastrul care-l păştea. Era înalt şi frumos, şi netulburat în 
uniforma lui. Mi-am dorit să pot face ceva pentru a-l salva, dar 
n-aveam ce. Poate că avea să izbutească s-o scoată la capăt 
cu o recitare şcolărească, dar eforturile lui aveau să fie pentru 
totdeauna comparate cu talentul lui Reza şi Thoiak sau chiar, 
ferească zeii, cu preamăritele capodopere ieşite de sub mâna 
mea. 

Apoi, mi-am dat seama de susurul vocilor feminine, un sunet 
ca de albine pe un covor de flori de primăvară din grădina 
mea, în timp ce sugeau nectarul. l-am privit din nou pe cei 
aflaţi acolo şi am văzut că Tehuti nu era singura femeie care îl 
aprecia pe Zaras. Câteva dintre doamnele mai în vârstă îşi 


exprimau chiar mai făţiş interesul. Zâmbeau şi şuşoteau în 
spatele evantaielor. Zaras nu fusese niciodată la curte, astfel 
că ele nu-şi mai coborâseră niciodată privirile lascive asupra 
lui. 

Apoi, Zaras a făcut un gest autoritar, iar cei din cort au rămas 
atât de nemişcaţi şi de tăcuţi, încât am putut auzi un şacal 
urlând departe în deşert. 

Zaras a început să vorbească. Îi auzisem vocea când dădea 
ordine oamenilor săi, conducându-i în zarva bătăliei sau 
încurajându-i când ezitau, însă nu realizasem niciodată ce 
timbru şi ce profunzime avea. Vocea lui suna ca un clopot şi 
se avânta precum khamsinul peste dunele din deşert. Bubuia 
precum marea în furtună izbindu-se de recif şi fremăta ca 
vântul printre crengile înalte ale cedrului. 

După câteva strofe, îi captivase pe toţi. 

Alegerea cuvintelor era superbă. Nici măcar eu n-aş fi putut 
să le aduc cine ştie ce îmbunătăţiri. Sincronizarea era aproape 
hipnotică, iar naraţiunea, irezistibilă. l-a purtat cu el cum 
poartă Nilul aluviunile atunci când se revarsă. 

Când a descris zborul celor trei săgeți cu care l-am străpuns 
pe impostorul hicsos Beon, toţi lorzii Egiptului au ţâşnit în 
picioare şi au început să aclame, iar faraonul mi-a înşfăcat 
braţul într-o strânsoare atât de sălbatică, încât vânătăile mi-au 
rămas pe piele multe zile după aceea. 

M-am pomenit râzând şi plângând împreună cu ceilalţi şi, la 
final, m-am ridicat odată cu ei ca să-l aplaud. 

In vreme ce Zaras recita ultima strofa, s-a răsucit spre 
intrarea în marele cort şi şi-a întins braţele. 

— „Apoi a strigat nobilul Taita către toţi zeii Egiptului şi 
faraonul său, Tamose: «Acesta este doar un simbol al prăzii pe 
care am câştigat-o pentru voi. Este doar a mia parte a comorii 
pe care v-o aştern la picioare. Este dovada şi jurământul iubirii 
şi al supunerii faţă de tine, faraonule Tamose»”. 

Afară, în deşert, o tobă a început să bată solemn, iar în cort 
au intrat zece războinici în armuri şi cu coifuri. Purtau un paiet 
pe care se afla o strălucitoare piramidă din lingouri de argint. 

Ca unul, întreaga audienţă a ţâşnit în picioare, într-un tumult 
de laude şi exaltare. 

— Slavă faraonului! Au strigat ei, iar apoi: Cinste lordului 
Taita! 


După ce a terminat de vorbit, n-au vrut să-l lase pe Zaras să 
plece. Faraonul a stat de vorbă cu el câteva minute, bărbaţii i- 
au strâns mâinile ori l-au bătut pe spinare, iar câteva femei 
care băuseră vin au chicotit şi s-au frecat de el ca nişte pisici. 

Când a venit la mine, ne-am îmbrăţişat scurt, iar eu l-am 
lăudat: 

— Bine scris şi bine grăit, Zaras. Eşti şi războinic, şi poet. 

— Mă bucur s-o aud din partea unui bard atât de renumit ca 
tine, lord Taita, a replicat el şi am fost mişcat să constat că 
era sincer. 

A plecat de lângă mine şi a trecut printre oameni. Nu a lăsat 
să se vadă evident care era destinaţia finală, dar, în cele din 
urmă, a făcut o plecăciune în faţa prinţesei Tehuti. 

Cei doi se aflau în partea îndepărtată a cortului faţă de locul 
unde stăteam eu, însă pot să citesc cuvintele pe buze, fără a 
le auzi, la fel de bine cum pot citi hieroglifele de pe un sul de 
papirus. 

— Să-ţi fie ruşine, căpitane Zaras! Poezia ta m-a făcut să 
plâng. 

Acelea erau primele cuvinte pe care i le adresa, şi l-au făcut 
să cadă într-un genunchi în faţa ei. Nu stătea cu faţa la mine, 
aşa că n-am văzut ce i-a răspuns. Insă a făcut-o pe Tehuti să 
râdă. 

— Eşti galant, căpitane. Dar te voi ierta cu o singură condiţie. 
Dacă îmi promiţi că ne vei cânta din nou, cât de curând. Zaras 
trebuie să fi consimţit, deoarece ea a continuat: O să am grijă 
să-ţi ţii această promisiune. 

El s-a ridicat în picioare şi s-a dat respectuos îndărăt. 

„Bine! Am gândit eu. Pleacă de-acolo, copil prost. Nu vă 
potriviţi. În clipa asta, eşti într-o primejdie mai mare decât ai 
fost vreodată pe câmpul de luptă.” 

Dar Tehuti l-a oprit cu un gest grațios. 

— Câtă neîndemânare din partea mea! l-am citit eu iarăși pe 
buze. Se pare că mi-am scăpat unul dintre inele. 

Il aveam pe deget, cu o clipă în urmă. Te rog, poţi să mi-l 
găseşti, căpitane Zaras? 

El era la fel de nerăbdător ca un căţeluş. S-a lăsat din nou la 
picioarele ei şi a căutat pe jos, în faţa ei. Aproape imediat, a 
cules ceva, iar când s-a ridicat, se afla pe jumătate cu faţa 
spre mine, aşa că i-am putut citi vorbele pe buze. 


— Acesta este inelul pe care l-ai pierdut, înălţimea Ta? 

— Da. Chiar acesta. Mi-a fost dăruit de o persoana foarte 
specială, bărbatul pe care l-ai elogiat atât de frumos în 
această seară. 

Nu s-a grăbit să ia giuvaierul de la el. 

— Vorbeşti despre lordul Taita? 

— Aşa el A dat din cap. Dar priveşte piatra inelului pe care îl 
ţii în mână. Uită-te cât de limpede este. 

— E la fel de limpede ca apa, a fost el de acord ţinând inelul 
în lumina celei mai apropiate torţe. 

Îl făcuse să-l examineze cu atenţie, aşa că acum era 
satisfăcută şi şi-a întins mâna spre el. 

— Mulţumesc, căpitane! 

El i-a pus inelul în palmă, iar ea i-a zâmbit. 

Eu am gândit: „Chiar dacă inelul însuşi nu are nimic magic, în 
zâmbetul tău, prinţesă Tehuti, e suficienta magie pentru a 
face zidurile Memphisului şi ale Tebei să se prăbuşească. Cum 
să reziste un tânăr neexperimentat ca Zaras farmecelor 
tale?”. 


Prima şi cea mai urgentă sarcină pe care o aveam de 
îndeplinit era să fac cele trei mari trireme cretane să dispară 
de pe faţa pământului. Nu trebuia să las nici urmă de îndoială 
în mintea Supremului Minos al Cretei că nu Beon al hicsoşilor 
era răspunzător pentru furtul comorii lui. Furia avea să-i fie 
exacerbată de faptul că vinovatul era un presupus aliat al lui. 

Primul meu gând a fost să dau foc celor trei nave şi sa arunc 
cenuşa în Nil, astfel încât misterul dispariţiei lor să se 
perpetueze de-a pururi. Însă apoi m-am gândit la uriaşa 
cantitate de lemn pe care ar fi trebuit s-o distrug. 

Egiptul este o ţară care n-are aproape deloc păduri, Pentru 
noi, lemnul este aproape la fel de preţios ca aurul şi argintul. 
M-am gândit la corăbiile şi la carele de luptă pe care le 
puteam construi din carenele celor trei trireme şi nu am avut 
suflet să pun torţa pe o pradă atât de greu dobândită. 

Am discutat cu faraonul şi cu lordul Kratas, ei fiind 
comandanții supremi ai armatei noastre. 

— Dar unde în tot Egiptul să ascunzi o asemenea cantitate de 
lemn, Taita, ticălos bătrân? A vrut Kratas să știe. La asta nu 
te-ai gândit, nu-i aşa? 


Faraonul mi s-a aliat. 

— De un lucru putem fi absolut siguri, lord Kratas, şi imune 
că Taita s-a gândit la asta. Taita se gândeşte la tot. 

— Faraonul este prea bun cu mine. Dar încerc să fac tot ce 
pot, am murmurat eu, iar Kratas a râs în hohote auzindu-mi 
protestele. 

— N-ai nimic umil în tine, Taita. Chiar şi mirosul pârțurilor tale 
este vanitos şi ostentativ. 

Lordul Kratas e bădăranul meu favorit - în tot Egiptul, nu poţi 
găsi pe cineva care să-l întreacă în privinţa mitocăniei pure. L- 
am ignorat şi m-am adresat faraonului. 

— Faraonul are dreptate, ca întotdeauna. Cert este că vom fi 
nevoiţi să staţionăm un întreg regiment la mormântul divinului 
tău tată, zeul Mamose, pentru a păzi lingourile de argint 
depozitate acolo. Acel regiment ar puica îndeplini două sarcini. 

Chiar şi Kratas asculta cu atenţie acum. 

— Continuă, Taita! M-a îndemnat faraonul. 

— Ei bine, faraonul meu, am măsurat din nou anticamerele 
mormântului. Dacă e să dezmembrăm carenele în scânduri, 
există loc să le stivuim în acele încăperi de sub pământ unde 
să rămână ascunse până când vom avea nevoie să le folosim 
pentru vreun război. M-am răsucit pentru al provoca pe 
Kratas. Fără îndoială, lordul Kratas are un plan mai bun. Poate 
că le-am putea duce în apele adânci ale Mării Roşii, unde 
lordul Kratas le-ar putea scufunda sub povara excrementelor 
care ies cu atâta generozitate dintre buzele sale? 

— Pe toţi păduchii din încâlcitul păr pubian al lui Seth, asta-i 
una dintre cele mai bune zeflemele ale tale de până acum. 
Trebuie s-o ţin minte. 

Kratas a râs zgomotos. Apreciază o glumă chiar dacă îl 
vizează pe el. Aceasta este una dintre numeroasele calităţi pe 
care i le admir. 

A fost nevoie de multe săptămâni şi de o jumătate de 
regiment pentru a desface triremele în scânduri şi apoi pentru 
a număra scândurile şi a le depozita în anticamerele 
subterane. Dar, în cele din urmă, mi-am finalizat numărul de 
magie, iar cele trei nave uriaşe au dispărut cu totul. 

Acest subterfugiu mi-a adus un beneficiu suplimentar. Am 
putut să-l manevrez pe faraon astfel încât să-i dea lui Zaras 
sarcina de a se ocupa de dezmembrarea corăbiilor şi 


depozitarea lor, cu ordine stricte să rămână la mormânt până 
la încheierea misiunii. Aşa că, atunci când cele două prințese, 
Tehuti şi Bekatha, m-au întrebat separai şi împreună unde se 
află el, am putut să le informez cu toată sinceritatea că 
faraonul îl trimisese într-o misiune militară foarte secretă, din 
care era probabil să se întoarcă după o bună bucată de timp. 
Pentru Zaras, palatul din Teba era un loc mult mai primejdios 
decât orice câmp de bătălie cu hicsoşii. Zăceam noaptea şi 
asudam îngrozit pentru protejatul meu. Dincolo de faptul că îl 
consideram un prieten loial care îşi riscase viaţa pentru mine, 
era un soldat viteaz, un învăţat, iar acum se dovedise a fi şi 
poet. Aveam multe în comun. În ciuda acestui fapt, ca toţi 
bărbaţii de vârsta lui, avea o slăbiciune copleşitoare, care nu 
era absolut deloc atenuată de faptul că, în cea mai mare parte 
a timpului, o ţinea ascunsă sub fustanela lui. 

De asemenea, ştiam cât de nemiloase şi de nesăbuite pot 
deveni tinerele atunci când li se încing ovarele. Gonadele 
scumpei mele Tehuti se aprinseseră de îndată ce dăduse cu 
ochii de el. Nu am reuşit să mă gândesc la nicio modalitate 
fezabilă de a stinge flăcările. 


În zilele care au urmat întoarcerii mele la Teba, m-am 
pomenit copleşit de treburi care mă asaltau din toate 
direcţiile. Faraonul îmi solicita prezenţa la orice oră, pentru a 
discuta despre furtuna politică îngrijorătoare care clocotea 
între hicsoşi şi Supremul Minos. 

Eu şi Aton căzuserăm de acord că, având în vedere urgenţa şi 
pericolul situaţiei, ar trebui să declarăm un armistițiu între 
serviciile noastre de spionaj rivale şi, pentru moment, să 
cumulăm resursele şi să cooperăm pentru siguranţa şi, 
probabil, supraviețuirea Egiptului nostru. 

Oameni ciudaţi şi fără nume, bărbaţi şi femei, apăreau și 
dispăreau de la uşile noastre la toate ceasurile nopţii aducând 
mesaje şi informaţii din Nord. Numărul lor era depăşit doar de 
al porumbeilor călători care străbăteau acelaşi drum. Uneori 
îmi închipuiam că atât de multe păsări zburau în acelaşi timp, 
încât cerul nostru se făcea vineţiu de la culoarea penajului lor. 


Eu şi Aton trebuia să examinăm şi să discutăm fiecare cuvânt 
pe care îl primeam, să-l cântărim cu grijă înainte de a-l 


prezenta faraonului şi statului său major. 

Foarte important a fost raportul iscoadelor noastre despre 
incinerarea regelui, pe care îl ucisesem cu o săgeată pe când 
se afla în Nil, înainte de Memphis. Hicsoşii au obiceiul de a 
arde trupurile eroilor ucişi până devin cenuşă, în loc să le 
îmbălsămeze, aşa cum facem noi, un popor mult mai evoluat 
şi mai civilizat. 

În acelaşi timp, au făcut şi sacrificii umane pentru a-i împăca 
pe monstruoşii lor zei al căror şef este Seth. Eu şi Aton am 
aflat că o sută dintre egiptenii noştri care fuseseră capturați 
de hicsoşi au fost aruncaţi de vii în flăcările rugului funerar al 
lui Beon, iar aceştia fuseseră urmaţi de o sută de fecioare, 
pentru a-i satisface plăcerile lui Beon pe lumea cealaltă. Unele 
dintre aceste virgine abia dacă aveau cinci ani, adică erau 
suficient de mari ca să ştie ce li se întâmplă atunci când au 
fost împinse în flăcări. După ce aude aşa ceva, cum poate o 
persoană cu mintea la cap să încerce a susţine că hicsoşii nu 
sunt cea mai inferioară formă de viaţă animală? 

Eu am fost primul om din Teba care a aflat că, după 
incinerarea lui Beon, fratele mai mic al acestuia, Gorrab, a fost 
încoronat rege al hicsoşilor. 

Prima grijă a lui Gorrab a părut să fie răzbunarea morţii 
fratelui său mai mare. A retras zece mii dintre oamenii săi din 
primele linii ale luptei care se dădea cu forţele noastre 
egiptene la graniţa dintre Sheik Abada şi Asyut. Decizia lui 
Gorrab a fost una fericită pentru Egipt. Faraonul era implicat 
din plin în bătălia care se dădea de-a lungul acestui întreg 
front. Hicsoşii nu sunt niciodată zgârciţi cu vieţile propriilor 
trupe, fiind mereu gata să se implice într-o luptă de uzură, 
dacă se lvea ocazia. Până în acel moment, faraonul pricinuise 
pierderi grele armatei lui Beon, dar propriii oameni erau sever 
pedepsiţi în replică. 

Acum, într-o clipită, această presiune dispăruse, iar 
faraonului i s-a oferit şansa de a-şi consolida poziţia, deoarece 
Gorrab a ordonat ca aproape un sfert din armata sa din nord 
să atace forţele cretane pe care eu le lăsasem intacte la 
Tamiat. 

Gorrab fusese martor la moartea fratelui său. Fusese 
comandantul gărzilor aflate la bordul corabiei regale. Văzuse 
cele trei trireme cretane năpustindu-se peste ei şi văzuse 


uniformele minoiene ale ofiţerilor și echipajului atunci când au 
lansat asupra lor un atac neprovocat şi mişelesc. 

Gorrab îl văzuse pe unul dintre arcaşii cretani trăgând 
intenţionat trei săgeți în fratele lui neînarmat, în vreme ce 
acesta se lupta să rămână la suprafaţa apei. Mai târziu, 
recuperase din fluviu cadavrul străpuns de săgeți al regelui 
Beon şi îl plânsese atunci când aşezase torţa aprinsă pe rugul 
funerar. Apoi, cu propriile mâini, își pusese coroana hicsosă pe 
cap şi declarase război nimicitor Cretei. 

Fu şi Aton am urmărit cu bucurie campania lui Gorrab 
împotriva minoianilor. Am aflat de la iscoadele noastre că 
ofiţerii comandanţi seniori se întorseseră în Creta de la 
Tamiat, cu galera pe care le-o lăsasem. In mica ambarcaţiune 
nu încăpeau decât patruzeci de oameni, aşa că restul 
rămăseseră la fort. Când galera a ajuns în Creta, comandantul 
i-a raportat Supremului Minus despre ruşinosul şi laşul atac al 
hicsoşilor asupra fortului şi despre capturarea navelor cretane 
pe care se afla comoara. L-a informat pe Minos că piraţii nu 
făcuseră nicio încercare de a-şi ascunde identitatea, ci 
purtaseră uniforme hicsose întregi şi îi auzise vorbind în acea 
limbă. 

Supremul Minos a trimis imediat o escadră de galere de 
război la Tamiat, pentru a-i salva pe cei două mii de soldaţi 
cretani izolaţi acolo. Totuşi, navele sale au sosit prea târziu. 

Regele Gorrab ajunsese acolo înaintea lor cu zece mii de 
războinici. Cretanii au rezistat cu dârzenie, dar Gorrab i-a 
măcelărit pe cei mai mulţi dintre ei. Supraviețuitorii s-au 
predat. Gorrab i-a decapitat pe toţi şi a făcut o piramidă din 
capetele lor pe cheiul din faţa fortului. 

Escadra salvatoare a sosit din Creta abia după ce regele 
Gorrab se întorsese la Memphis, lăsând un morman de capete 
umane să putrezească la soare şi ca vulturii să devoreze ce 
mai rămăsese din oamenii lui Minos. Escadra s-a întors în 
Creta pentru a-l informa pe rege despre masacru. 

Supremul Minos a făcut un jurământ de răzbunare pe altarul 
bizarilor săi zei şi şi-a trimis flota să distrugă porturile şi 
bazele hicsose aflate de-a lungul întregii coaste nordice a 
Africii. 

Regele Gorrab şi-a luat revanşa printr-un pogrom împotriva 
tuturor cretanilor care locuiau în nordul Egiptului, sub domnia 


lui. Cretanii sunt oameni inteligenţi şi ageri. Sunt foarte 
pricepuţi la toate meşteşugurile şi meseriile. Oricum, sunt mai 
presus de toţi comercianții şi întreprinzătorii. Oriunde se simte 
mirosul dulce al argintului şi profitului vei găsi şi cretani. 

Cum altfel ar fi putut locuitorii unei insule atât de mici 
precum Creta să devină puterea dominantă a tuturor 
teritoriilor din jurul Mării de Mijloc? 

Există câteva mii de cretani care locuiesc în Egiptul de Nord. 
Regele Gorrab s-a năpustit asupra acestei populaţii locale cu 
toată cruzimea şi ferocitatea animalică pentru care hicsoşii 
sunt renumiţi. l-au târât pe cretani afară din casele lor şi au 
violat femeile şi copiii chiar şi de cea mai fragedă vârstă. Apoi, 
i-au mânat pe toţi, bărbaţi, femei şi copii, în templele pe care 
cretanii le ridicaseră pentru zeii lor şi au dat foc acoperişurilor 
de deasupra capetelor lor. 

Cu toate că au încercat să fugă din ţară, foarte puţini cretani 
au reuşit să scape. Navele Supremului Minos i-au salvat pe 
câţiva dintre cei mai norocoşi, care locuiau în oraşele şi 
porturile aflate de-a lungul țărmului Mării de Mijloc. Alţii, care 
locuiau în interiorul continentului, au fugit în deşertul care 
înconjoară Egiptul. Acolo au murit de sete sau de sabia 
beduinilor, care şi ei sunt un popor crud şi rapace. 

Totuşi, câteva sute de cretani au fugit împreună cu familiile 
lor la sud de Memphis şi Asyut, iar unii dintre ei au reuşit să 
scape de urmărirea carelor de luptă hicsose și să ajungă în 
liniile noastre. Lordul Kratas le-a ordonat oamenilor noştri să 
le ofere refugiaților adăpost şi protecţie şi să se poarte frumos 
cu ei. 

De îndată ce am auzit de asta, am încălecat şi m-am 
îndreptat cât de repede am putut către liniile frontului unde 
legiunile noastre îi înfruntau pe hicsoşi. 

Pe câţiva dintre comandanții noştri seniori îi cunoşteam de 
când erau ţânci. Îi învăţasem ştiinţa şi arta războiului, iar 
influenţa mea îi ajutase să se ridice la înaltele ranguri militare 
actuale. 

Lordul Remrem fusese înnobilat de faraon pe câmpul de luptă 
de la Teba, iar acum avea comanda unui regiment sub 
generalul Kratas, comandantul suprem. 

Hui, care fusese un proscris când îl capturasem, era acum 
ofiţer senior comandând cinci sute de care de luptă. Toţi 


aceşti vechi prieteni şi cunoştinţe au fost încântați să mă 
întâmpine în tabăra lor - inclusiv Kratas, acel bătrân ticălos 
reprobabil care era comandant-şef la ordinele faraonului. In 
seara sosirii mele, lordul Kratas a încercat să mă îmbete criţă. 
Mai târziu, eu am fost unul dintre cei care l-au cărat până la 
patul său şi cel care i-a ţinut capul în timp ce a vomitat tot din 
el. În dimineaţa următoare, mi-a mulţumit scurt şi şi-a trimis 
ordonanța să-i aducă în faţa mea pe refugiații minoiani care 
reuşiseră să scape de mânia regelui Gorrab şi ajunseseră în 
liniile noastre. 

Erau vreo patruzeci de nefericiţi. Formau un grup jalnic, 
apucând să fugă doar cu sărmanele lucruri de pe ei, iar 
familiile fiindu-le decimate de hicsoşi. 

Am trecut încet prin faţa lor, tratându-i pe fugari cu respect şi 
bunătate, dar punându-le întrebări viclene. 

Exista şi o familie formată din trei persoane care stăteau 
înghesuite una în alta la capătul îndepărtai al şirului prin faţa 
căruia treceam. Tatăl vorbea o egipteană acceptabilă, dar cu 
accent puternic. Numele lui era Amithaon. Până cu trei 
săptămâni în urmă fusese negustor în Memphis, făcând 
comerţ cu cereale, vin şi piele. Fusese un afacerist de succes 
dacă până şi eu auzisem de el de la iscoadele mele din oraş. 
Hicsoşii îi dăduseră foc la casă şi depozit şi îi violaseră soţia în 
faţa sa, până când aceasta sângerase de moarte. 

Fiul lui avea 19 ani. Numele său era Icarion. Mi-a plăcut de el 
pe dată. Era înalt şi avea o constituţie solidă. Capul îi era 
acoperit cu o claie de păr negru, gros şi cârlionţat şi avea un 
chip vesel. Nu fusese copleşit şi zdrobit de nenorocire, aşa 
cum părea să fie cazul cu tatăl său. 

— Desigur, ai zburat din Memphis cu aripile pe care ţi le-ai 
făcut singur, nu-i aşa? L-am întrebat eu. 

— Desigur, a replicat lIcarion, dar am avut grijă să stau 
departe de soare, domnule. 

Pricepuse imediat aluzia pe care o făcusem la numele lui. 

— Ştii să citeşti şi să scrii, Icarion? 

— Da, domnule. Cu toate că nu-mi place la fel de mult ca 
surorii mele. 

M-am uitat la sora lui, care stătea în spatele celor doi bărbaţi 
ai familiei, şi i-am studiat chipul. Era drăguță, cu păr lung şi 
negru şi cu o faţă strălucind de inteligenţă, dar nu era la fel de 


frumoasă precum cele două prințese ale mele. Dar, în fond, 
foarte puţine femei sunt mai frumoase decât ele. 

— Numele meu este Loxias şi am 15 ani, mi-a anticipat ea 
întrebările. 

Avea aproape aceeaşi vârstă ca draga mea Tehuti. Egipteana 
ei era perfectă, ca şi cum îi era limbă maternă. 

— Ştii să scrii, Loxias? 

— Da, domnule. Ştiu să scriu în toate cele trei sisteme: 
hieroglific, cuneiform şi minoian. 

— Ea îmi ţine socotelile şi îmi scrie toată corespondenţa, a 
intervenit Amithaon, tatăl ei. Este o fată deşteaptă. 

— Poţi să mă înveţi minoiana şi scrierea lineară A? Am 
întrebat-o eu. 

S-a gândit câteva clipe, apoi a răspuns: 

— Poate, dar o să depindă de abilitatea ta, lord Taita. 
Minoiana nu este o limbă uşoară. 

Am remarcat că mi-a folosit numele întreg şi titlul. Acest 
lucru demonstra că era tot atât de deşteaptă cum susţinea 
tatăl ei. 

— Pune-mă la încercare. Spune ceva în minoiană, am invitat- 
o eu. 

— Foarte bine, a fost ea de acord, apoi a rostit o frază lungă, 
plină de expresii susurătoare şi exotice. 

Le-am repetat. Am ureche muzicală pentru sunete, atât 
instrumentale, cât şi vorbite. Sunt capabil să reproduc 
ireproşabil cadenţa şi accentul oricărui grai omenesc. În acest 
caz, habar n-aveam ce spuneam, dar am repetat fraza perfect. 
Toţi trei au părut uimiţi, iar Loxias s-a înroşit de enervare. 

— Îţi baţi joc de mine, lord Taita. N-ai nevoie să te învăţ eu. 
Vorbeşti limba aproape la fel de bine ca mine, m-a acuzat ea. 
Unde ai învăţat-o? 

Am zâmbit misterios şi am lăsat-o să-şi dea cu presupusul. 

Am cerut cai de la regimentul lui Hui şi, în aceeaşi zi, toţi 
patru am pornit călare spre sud, către Teba. Am găsit o 
locuinţă confortabilă pentru mica familie rătăcită, la scurtă 
distanţă de zidurile oraşului, în unul dintre sătucele de pe noul 
meu domeniu, Mechir. 

În fiecare zi, mi-am petrecut câteva ore cu Loxias, învățând 
să vorbesc şi să scriu în minoiană. În câteva luni, Loxias a 
recunoscut că nu mai avea ce să mă înveţe. 


— Elevul l-a depăşit pe profesor. Cred că sunt multe lucruri 
pe care şi eu le pot învăţa de la tine, lord Taita. 

Cele două prințese ale mele nu erau eleve la fel de dornice 
sau de pricepute ca mine. La început, au fost amândouă foarte 
hotărâte că nu vor să aibă nimic de-a face cu o limbă atât de 
stupidă şi de barbară ca minoiana. ŞI nici n-au vrut să aibă de- 
a face cu o ţărăncuţă minoiană de condiţie umilă. M-au 
informat că era decizia lor comună şi că era absolut finală şi 
ireversibilă, şi că nu puteam face nimic în privinţa asta. Tehuti 
a fost cea care a vorbit, iar sora ei mai mică i-a stat alături şi a 
dat din cap pentru confirmare. 

M-am dus să vorbesc cu fratele lor mai mare, faraonul 
Tamose. l-am subliniat necesitatea ca noi, egiptenii, să 
dezvoltăm şi să exploatăm relaţia înfloritoare cu Creta şi cum 
asta depindea în mare măsură de abilitatea de comunicare a 
celor două fete cu Supremul Minos şi curtenii săi. Apoi, i-am 
prezentat în detaliu planurile pe care le aveam pentru surorile 
lui. 

Faraonul a trimis după cele două mici rebele şi le-a dojenit. 
Şi-a terminat discursul unilateral cu ameninţări atât de 
cumplite şi de convingătoare, încât până şi eu am fost 
îngrijorat că le-ar putea pune în practică. Prinţesele au 
renunţat de îndată la decizia lor absolut finală. Dar, câteva zile 
după aceea, şi-au manifestat nemulţumirea faţă de mine. 

Ranchiuna lor a fost rapid uitată când am instituit un premiu 
pentru eleva care dovedea cele mai multe cunoştinţe 
asimilate după câte o săptămână, după cum aprecia noua lor 
profesoară, Loxias. Premiul era mereu o podoabă feminină 
extrem de atrăgătoare, pe care Amithaon o lua pentru mine 
din bazarul oraşului. 

Foarte curând, erau capabile să sporovăiască, să se certe şi 
să joace diverse roluri într-o minoiană fluentă, iar Loxias şi-a 
depăşit atribuţiile învăţându-le cuvinte şi expresii care se 
potriveau mai bine în tavernele şi bordelurile din cartierele 
sărace ale oraşului decât în palat. În lunile următoare, cele trei 
mici diavoliţe s-au distrat şocându-mă cu acest limbaj. 

In curând, au devenit un trio atât de unit, încât prinţesele au 
luat-o pe Loxias să locuiască împreună cu ele în haremul 
regal. 


Faptul că eram stăpânul domeniului Mechir îmi oferea o 
scuză excelentă pentru a scăpa de la palat ori de câte ori 
aveam chef să călăresc liber şi nestingherit pe pământurile 
mele - de obicei, cu prinţesele şi cu omniprezenta Loxias 
drept companie. Le-am învăţat să încalece un cal şi să-l 
călărească, lucru care este o realizare remarcabilă pentru 
oricare egiptean, bărbat sau femeie, şi cu atât mai mult 
pentru surorile faraonului. 

In plus, am făcut arcuri speciale pentru cele trei fete, 
potrivite puterilor lor. Exersând, au ajuns să poată trage 
coarda până la buze şi, cu două din trei săgeți, să nimerească 
ţinta plasată de mine la o sută de paşi. Le-am menţinut 
entuziasmul pentru acest sport acordându-le premii şi 
lăudând-o din plin pe cea mai bună din ziua respectivă. 

Când oamenii mei îmi semănau pământurile cu cereale, 
păsările coborau în stoluri pentru a fura seminţele. Le-am 
oferit fetelor câte o recompensă extravagantă pentru fiecare 
pasăre doborâtă cu o săgeată. Toate trei au devenit curând 
vânători formidabili, capabile să lovească dăunătorii cu pene 
sus în zbor. 

Călăritul şi vânătoarea erau deprinderi care ştiam că le vor fi 
fetelor de mare folos mai târziu în viaţă. 

M-am bucurat din plin de timpul petrecut cu fetele mele, 
deoarece, odată întors la palat, eram iarăşi permanent la 
dispoziţia faraonului. Rar trecea câte o zi în care să nu mă 
cheme măcar o dată, pentru a rezolva o problemă, pentru a-i 
da un sfat sau pentru a-mi spune părerea. Am învăţat să nu 
insist când îmi respingea sfatul, ci să-l reiau puţin mai târziu 
ca fiind ideea lui. 


Una dintre celelalte probleme cu care a trebuit să mă 
confrunt a fost modul de folosire a comorii pe care i-o 
adusesem faraonului Tamose de la fortul minoian de la 
Tamiat. 

Faraonul era nerăbdător să înceapă a cheltui din ea pentru 
bunăstarea supuşilor săi. A trebuit să-l împiedic să plătească 
datoriile ţării cu lingouri de argint purtând emblema 
Supremului Minos al Cretei. 

— Mărite faraon, amândoi ştim că Minos are iscoade în toate 


oraşele Egiptului nostru, i-am spus eu. Nu va trece mult până 
când unul dintre ei va trimite un mesaj în Creta pentru a 
anunţa că fiecare piaţă şi cârciumă din Teba e inundată cu 
lingouri de argint pe care se află laurul Cretei. 

— Vrei să zici că niciodată nu voi putea să folosesc comoara 
aflată în trezoreria mea de acolo? A arătat cu bărbia spre 
mormântul tatălui său, de pe celălalt mal al Nilului. Pentru ca 
Minos să nu afle de existenţa lui? Tonul i-a fost amar, iar 
expresia de pe chip, furioasă. 

— Te implor să mă ierţi, Alteța Ta. Tu eşti părintele acestei 
naţiuni. Comoara îţi aparţine pentru a o folosi oricum doreşti. 
Cu toate astea, trebuie să-i schimbăm înfăţişarea astfel încât 
niciun om de pe pământ, şi mai ales Supremul Minos, să nu o 
poată recunoaşte. 

— Şi cum vom izbuti asta, Taita? 

Era doar puţin îmbunat. Dar măcar mă privea în ochi cu o 
expresie care era din nou prietenoasă şi interesată. 

— Trebuie să împărţim lingourile în fragmente mai mici, de 
greutate egală - să zicem jumătate de deben!!. Fiecare dintre 
ele va avea stanţată imaginea capului tău regal. 

— Hm! A murmurat el. 

Ştiusem că o să-i placă ideea de a avea chipul său pe aceste 
fragmente. 

— Şi cum să numim aceste fragmente din argintul meu, Tata? 

— Sunt sigur că faraonul va găsi un nume mai bun, dar eu m- 
am gândit că ar trebui să fie cunoscute ca memi de argint. 

A zâmbit încântat. 

— Cred că este foarte potrivit, Tata. Şi ce imagine vom ştanţa 
pe reversul memilor mei de argint, dacă pe avers e capul 
meu? 

— Fireşte, faraonul va decide asta. 

Mi-am înclinat capul şi i-am ocolit privirea. 

— Desigur, eu voi decide asta, a fost el de acord, dar văd că 
ai vrea să faci o sugestie. 

Am ridicat din umeri. 

— Am fost împreună chiar din clipa naşterii tale, Majestatea 
Ta. 

— Da. Horus ştie că am auzit asta de la tine de destule ori. 

Când povesteşti că primul lucru pe care l-am făcut a fost să 
urinez pe tine, mă gândesc mereu că ar fi trebuit să fac mai 
mult pipi. 

M-am prefăcut că nu auzisem ultima parte a remarcii. 

— Ţi-am fost întotdeauna aproape, ţi-am fost loial şi 
credincios. Poate că ar fi bine ca această tradiţie să continue. 
Am făcut o pauză, însă el m-a îndemnat să vorbesc mai 
departe. 

— Continuă! Oricum, cred că îmi dau seama încotro ne 
îndreptăm. 

— Poate că - şi o spun cu toată umilinţa -, poate că faraonul 
ar considera potrivit ca imaginea şoimului rănit să decoreze 
reversul memului de argint, am sugerat eu, iar el a izbucnit 
într-un hohot de râs. 

— Nu mă dezamăgeşti niciodată, Tata. Te-ai gândit la toate 
de la bun început! 

Şoimul rănit, cu o aripă frântă, este hieroglifa mea personală. 

Cu acordul regal şi în mare secret, am instalat un atelier în 
mormântul lui Mamose pentru a confecţiona monedele. 
„Monedă” era noul cuvânt pe care îl Inventasem pentru a 
denumi aceste bucăţi de argint, faraonul îl acceptase fără să 
mă contrazică. 

Monedele au fost o altă realizare de-a mea şi s-au dovedit a 
reprezenta un imbold extraordinar pentru progresul şi 
prosperitatea Egiptului nostru. În aceste vremuri, un sistem 
monetar care funcţionează fără greş este un instrument 
esenţial de guvernare şi comerţ. Este unul dintre darurile 
făcute de mine Egiptului şi unul dintre principalele motive 
pentru care mereu vom fi cea mai de frunte naţiune a lumii. 
Cu toate că, de atunci, şi alte ţări ne-au imitat, memul de 
argint este acum moneda recunoscută şi acceptată cu plăcere 
în toate statele lumii. 

La sugestia mea, faraonul a schimbat numele mormântului 
tatălui său în „Monetăria Regală”, ştergând astfel de acolo 
amprenta dăunătoare şi funebră a morţii. După aceea, 
faraonul m-a numit guvernator al acestei instituţii, 
suplimentându-mi astfel substanţial sarcinile ŞI 
responsabilităţile pe care le aveam deja. Cu toate astea, când 
e vorba de chemarea datoriei, nu mă plâng niciodată. 

Unul dintre primele lucruri pe care le-am făcut în noua mea 


calitate de guvernator a fost să-l numesc pe Zaras gardian al 
Monetăriei şi Trezoreriei Regale. L-am convins pe faraon să-i 
dea comanda unui batalion de gărzi pentru a-l ajuta să-şi 
îndeplinească îndatoririle. Desigur, asta îl plasa pe Zaras 
complet sub autoritatea mea. 

Fiindcă prinţesa Tehuti apelase la o stratagemă ca să-l 
silească să-i privească inelul cu diamant, intenţiile ei devenind 
astfel clare pentru mine, avusesem mare grijă să-l ţin pe 
Zaras izolat pe malul vestic al Nilului. Ştiam că, atunci când 
scumpa mea îşi punea ceva în minte, era extrem de greu, 
dacă nu chiar imposibil, să-i distragi atenţia şi s-o faci să 
renunţe. 

Singurul lucru la care m-am putut gândi a fost să împiedic 
orice contact între ea şi Zaras până când reuşeam să-mi dau 
seama care era cel mai bun destin pentru ea. In mod clar, 
destinul ei era să devină regină şi soţia celei mai puternice 
personalităţi militare din lume, nu jucăria care-l urmează 
peste tot pe un soldat de rând, oricât de plăcut şi de atrăgător 
ar fi acel soldat. 

Unul dintre puţinele lucruri pe care le ştiam despre 
enigmaticul personaj care era Supremul Minos îl reprezenta 
predilecţia lui pentru femeile frumoase de sânge regal. Ca să 
fiu absolut sincer, nici măcar asta nu era ceva dovedit. Era 
doar un zvon care, prin repetare frecventă, devenise fapt cert. 
Cu toate acestea, aveam încredere că acest personaj 
necunoscut, dar omnipotent avea să le găsească irezistibile pe 
ambele mele prințese şi că, prin ele, voi putea să-l manipulez 
pe cretan după bunul plac şi spre binele Egiptului. M-am 
consolat cu faptul că Tehuti nu putea spera o onoare şi o 
îndatorire mai mare decât de a ocupa un tron şi de a-şi salva 
patria natală de barbari. Când îşi va da seama de asta, va da 
deoparte dragostea ei banală pentru Zaras. 

Dar, între timp, trebuia să-l ţin pe acest tânăr valoros în 
Monetăria Regală, cu puţine şanse sau cu niciuna de a 
traversa fluviul, ca să adulmece prin jurul haremului regal ca 
un câine care simte în nări mirosul unei căţeluşe înfierbântate. 


Până acum faraonul şi noi, membrii consiliului său regal, 
urmăriserăm cu cea mai mare atenţie conflictul în creştere 
dintre Supremul Minos şi regele hicsos, Gorrab. Şi făcuserăm 
tot ce ne stătuse în putere ca să sporim ostilitatea unuia faţă 
de celălalt. Din păcate, nu prea multe. Creta era departe şi nu 
aveam niciun contact cu al ei conducător. 

În vreme ce aşteptam să-mi pot pune în practică planul cu 
Tehuti şi Bekatha, încercam să aflu cât mai multe despre 
Creta şi Supremul Minos. În privinţa aceasta, Amithaon şi fiica 
lui, Loxias, mi-au furnizat informaţii de nepreţuit despre acest 
stat insular - istoria și populaţia sa, resursele şi, cel mai 
important, conducătorii săi. 

Am folosit deliberat pluralul „conducători”, deoarece se pare 
că în Creta sunt patru regi. Supremul Minos, după cum 
sugerează şi titlul, este mai mare peste ceilalţi trei regi. Ei 
locuiesc în palate diferite, dar care sunt legate de marele 
palat din Knossos prin drumuri magnific pavate cu lespezi de 
marmură. În Egipt, noi îi numim satrapi sau guvernatori, nu 
regi. 

Când i-am chestionat mai amănunţit, am aflat că Amithaon 
se născuse într-un mic sat aflat la doar trei leghe de zidurile 
de la Knossos, citadela Supremului Minos. Tatăl lui fusese 
ofiţer la palat şi, copil fiind, Amithaon văzuse multe festivaluri 
şi procesiuni. El a fost prima persoană din toate cu câte 
vorbisem vreodată care îl văzuse efectiv pe Minos. 

Potrivit spuselor lui Amithaon, are o siluetă superbă şi 
impozantă, purtând mereu mască atunci când apare în public. 
Masca pe care o poartă înfăţişează un cap de taur şi este 
făcută din argint pur. Niciunul dintre supuşii lui nu i-a văzut 
vreodată chipul. 

— Este nemuritor, a declarat Amithaon. E conducător încă de 
la naşterea naţiunii, o dată pierdută în negura vremurilor. 

Am dat din cap cu înţelepciune, însă m-am gândit că, dacă 
niciunul dintre supuşii lui nu i-a văzut vreodată chipul, de unde 
ştiau că era acelaşi om care conduce dintotdeauna? Mie mi se 
părea foarte probabil ca, la moartea celui care deţinea funcţia 
de Suprem Minos, succesorul să-şi pună masca de argint în 
formă de cap de taur şi să continue să conducă ţara. 

— Are o sută de soţii, a continuat Amithaon şi s-a uitat la 


mine aşteptându-se să fiu impresionat. 

Am afişat o expresie de uimire. 

— Supremul Minos primeşte soţii de la toţi ceilalţi regi ai 
oraşelor-stat din insulele de pe Marea Egee. De patru ori pe 
an, la festivalurile care marchează schimbarea anotimpurilor, 
acestea îi sunt trimise ca tribut. 

— Câţi regi vasali are Supremul Minos, Amithaon? 

— El este un monarh puternic. Cu totul, are douăzeci și şase 
de vasali, domnule, mi-a spus el, inclusiv cei trei de pe insula 
Creta. 

— Câte soţii îi trimit? 

— În fiecare an, fiecare vasal îi trimite şapte soţii. 

— Asta înseamnă o sută douăzeci şi opt de soţii noi în fiecare 
an. Eşti de acord cu socoteala mea, Amithaon? 

L-am privit făcând adunarea pe degete şi, în cele din urmă, a 
încuviinţat. 

— Este corect, domnule. 

— Atunci, poţi să-mi explici cum de numărul soțiilor rămâne o 
sută, aşa cum ai afirmat iniţial? 

— Nu sunt sigur, domnule. Asta mi-a zis tata când eram copil. 
A rămas perplex, iar eu i-am pus o altă întrebare pentru a-i 
alunga stânjeneala. 

Amithaon mi-a fost de un ajutor chiar mai mare descriindu-mi 
topografia insulei Creta şi populaţia sa. Adunasem un număr 
destul de mare de hărţi presupus corecte ale insulei, care 
toate însă difereau substanţial una de cealaltă. Eu şi Amithaon 
le-am studiat împreună, iar el le-a corectat substanţial şi în 
detaliu, rezultând până la urmă o hartă despre care el a 
garantat că era perfectă. Harta arăta toate oraşele şi satele, 
porturile şi locurile de ancorare, drumurile şi trecătorile prin 
munţii cretani. 

Datorită legăturilor de familie, Amithaon a putut să-mi dea 
cifre de încredere în privinţa armatei şi flotei minoiene. 
Numărul infanteriştilor era substanţial. Cu toate astea, erau 
în special mercenari recrutaţi de pe celelalte insule elene sau 
dintre mezii şi arienii din estul Asiei. Mi-a mai spus că, dat 
fiind relieful muntos al Cretei, minoianii aveau relativ puţine 
care de luptă comparativ cu hicsoşii sau cu faraonul nostru. 

Se pare că Supremul Minos compensează asta cu forţa flotei 
sale, care o depăşeşte de departe pe oricare alta din Marea de 


Mijloc. Amithaon a putut să-mi dea numerele estimative ale 
tuturor tipurilor de ambarcaţiuni care o alcătuiau. 
Numerele pe care mi le-a dat Amithaon erau atât de mari, 
încât am ştiut că sunt exagerate. Dar m-am gândit că, dacă 
mă înşelam, iar numerele lui Amithaon erau corecte, atunci 
Supremul Minos era cu adevărat un om puternic. 


Înarmat cu toate aceste informaţii, am socotit în cele din 
urmă că venise vremea ca noi, egiptenii, să intervenim activ 
de partea Cretei în războiul dintre minoiani şi hicsoşi şi că era 
posibil să producem impulsul critic care era necesar pentru a-i 
înfrânge în sfârşit pe barbarii hicsoşi şi a-i alunga din patria 
noastră. 

Eu şi Aton am adunat toate informaţiile pe care le 
obţinuserăm de la iscoadele noastre, iar el a fost impresionat 
de volumul celor deţinute de mine, care era mult mai mare 
decât al celor căpătate de el, însă nu i-am subapreciat 
eforturile. 

După o analiză îndelungată, am căzut de acord că planul cel 
mai fezabil era să iniţiem o relaţie prietenoasă direct cu 
minoianii şi să urmărim încheierea unei alianţe cu ei, astfel 
încât cele două naţiuni ale noastre să devină cele mai mari 
puteri de pe pământ - o forţă cu care hicsoşii să nu poată 
niciodată spera să se măsoare. 

Atunci s-a întâmplat ca, în entuziasmul meu, să fac o eroare. 
l-am spus lui Aton: 

— Îmi amintesc că, înainte ca hicsoşii să cotropească Egiptul, 
am avut mereu relaţii diplomatice cu Creta, slabe, dar reciproc 
avantajoase. Cu toate astea, invadarea Egiptului de Sus de 
către hicsoşi a izolat zona de sud a ţării noastre. Asta a făcut 
să ne fie aproape imposibil să continuăm legătura cu Creta. 
Cele două ţări ale noastre s au îndepărtat, despărțite de 
bariera pe care hicsoşii au ridicat-o între noi. 

Aton m-a ascultat, o expresie mirată apărând încet pe chipul 
lui rotofei. Când m-am oprit pentru a-i asculta răspunsul, el a 
continuat să mă privească în tăcere. Am fost obligat să-l 
presez. 

— Deci, care e părerea ta, Aton? Nu-ţi convine planul meu? 
Nu mi-a răspuns la întrebare, ci a revenit cu bruscheţe la 
ceea ce spusesem la început. 


— Te-am auzit bine, Taita? Ai spus că îţi aminteşti de 
vremurile de dinainte ca hicsoşii să ne invadeze ţara? 

De obicei, sunt extrem de reticent când vine vorba de vârsta 
mea. Chiar şi cei care mă cunosc bine, cum este Aton, mă 
consideră cu câteva decenii mai tânăr decât sunt în realitate. 
Dacă ar fi să le spun câţi ani am cu adevărat, m-ar crede 
dement în cel mai bun caz sau mincinos în cel mai rău caz. 
Invazia hicsoşilor a avut loc cu aproape nouăzeci de ani în 
urmă şi, da, mi-o amintesc bine. Dar acum trebuia să-mi 
corectez greşeala. 

l-am alungat întrebarea cu un chicotit. 

— M-am exprimat greşit. Ce-am vrut să spun este că, din ce- 
am citit şi ce-am auzit legat de vremurile de dinaintea invaziei 
hicsoşilor, Egiptul avea relaţii de prietenie cu Creta. Apoi am 
adăugat grăbit: Dacă vrem să încercăm să refacem acele 
relaţii amicale şi să încheiem un alt tratat de apărare 
reciprocă între ţările noastre, va fi extrem de dificil s-o facem 
direct. Nu eşti de aceeaşi părere, Aton? 

Nu mi-a răspuns imediat. Incă mai avea acea expresie 
ciudată pe chip şi i-am văzut privirea coborând cercetătoare 
de pe gâtul pe mâinile mele care se sprijineau pe biroul din 
lemn de cedru aflat în faţa mea. Aton ştie la fel de bine ca 
mine că ravagiile timpului se văd cel mai bine pe acele părţi 
ale trupului omenesc. 

Cu toate astea, eu reprezint o excepţie. Pielea care îmi 
acoperă tot trupul este la fel de fină şi de imaculată ca a unui 
tânăr căruia nu i-au mijit încă tuleiele. Aton n-a putut să 
găsească dovada vârstei mele adevărate, pe care o căuta 
acolo. Aşa că a dat gânditor din cap şi şi-a îndreptat din nou 
întreaga atenţie asupra subiectului deschis de mine. 

— Fireşte că tot ce spui despre situaţia prezentă este 
adevărat, Taita. Ar fi aproape imposibil de luat legătura direct 
cu Minos. Ai identificat corect problema, dar acum spune-mi 
care crezi că ar fi soluţia. 

Şi-a îmblânzit provocarea rostind-o cu o voce blândă. 

— Ştii, desigur, că Supremul Minos menţine o misiune 
diplomatică la curtea regelui Nimrod al Akkadului şi 
Sumerului, în capitala sa, Babilon. 

— Desigur! A fost Aton de acord. Dar chiar dacă trimitem un 
sol la Babilon pentru a lua legătura cu ambasadorul cretan, 


asta ar presupune o călătorie chiar mai anevoioasă decât cea 
făcută de tine pentru a ataca loriul de la Tamiat. 

— Aşa este, Aton. Ar fi de două ori mai lungă şi categoric mai 
primejdioasă şi mai nesigură. Solul nostru ar trebui să 
călătorească spre est, către țărmurile Mării Roşii. Apoi, ar 
trebui să traverseze nu doar acea mare, ci şi vastul şi ostilul 
Deşert al Arabiei, care se întinde dincolo de acea mare. Acela 
este un pământ uitat de toţi zeii binevoitori şi locuit doar de 
ostilele triburi ale beduinilor şi de toţi criminalii şi tâlharii care 
au scăpat vreodată de mâna legii. Distanţa e cu mult peste o 
mie cinci sute de leghe de la Teba la Babilon şi cu asta oricum 
nu vom rezolva problema. 

— De ce nu, Taita? Credeam că am căzut de acord asupra 
faptului că Minos are un ambasador în Babilon. 

— Da, asta aşa este, dar ambasadorul n-ar avea puterea sau 
autoritatea să negocieze o alianţă între Creta şi Egipt. Ar fi 
obligat să-l trimită pe sol nostru împreună cu mesajul lui la 
curtea Supremului Minos din Creta. Omul nostru ar fi silit să 
găsească o corabie în porturile Tirului sau Sidonului, în 
extremitatea estică a Mării de Mijloc. După ce se va înţelege 
cu căpitanul corabiei, va trebui să străbată cu el jumătate din 
Marea de Mijloc, evitând furtunile iernii şi atenţia piraţilor şi a 
galerelor de război hicsose, ca să ajungă la Supremul Minos, 
aflat în Knossos, pe insula Creta. 

— Cât crezi că ar dura acea călătorie, Taita? 

— Probabil că ar dura un an, dacă avem noroc şi dacă zeii 
sunt de partea lui, sau doi, dacă nu. 

— Multe se pot schimba în doi ani, a murmurat Aton. 

— Oricum, lucrurile nu s-ar încheia cu asta, am spus eu, 
deoarece, după ce Supremul Minos va studia mesajul de la 
faraon şi îl va discuta în consiliul său, răspunsul va trebui să 
fie adus aici, la Teba, pe aceeaşi rută. Călătoria înapoi s-ar 
putea să dureze vreo trei sau patru ani. 

— Nu! A exclamat Aton pe un ton hotărât. Nu ne permitem să 
aşteptăm atât de mult. Până atunci, regele Gorrab s-ar putea 
să năvălească în Teba cu o sută de mii de sălbatici ucigaşi. 
Trebuie să existe o altă soluţie. 

— Sunt sigur că ai dreptate, dragul meu Aton. La ce te 
gândeşti? 

l-am pasat problema înapoi. Uneori, chiar şi răbdarea mea 


poate ajunge la capăt tot trebuind să le dau cu linguriţa idei 
celor din jurul meu ca şi cum ar fi copiii mei. 

— N-am avut atâta vreme să mă gândesc la această 
problemă cum ai avut tu. Poate că deja ai găsit un soi de 
soluţie. 

Mi-a zâmbit mieros, iar eu, desigur, am cedat. Mă gândesc 
adesea că sunt prea indulgent cu cei care nu au mintea la fel 
de ascuţită ca a mea. Marele Horus ştie că am parte de prea 
puţine mulţumiri pentru asta. 

— Dacă unui ambasador egiptean numit de faraon i se dă o 
escortă atât de puternică, încât să poată traversa în siguranţă 
şi rapid Marea Roşie şi deşertul de dincolo de ea fără a se 
teme de bandiți ori de beduini? Dacă acestui ambasador i se 
dă suficient argint pentru a închiria o corabie în Tir, una 
suficient de mare şi de iute pentru a întrece sau pentru a 
înfrânge orice ambarcaţiune a piraţilor sau a hicsoşilor? 

— Ah! 

Ochii lui Aton au strălucit. 

— Dacă această corabie grozavă ar naviga direct până la 
Knossos, în Creta? Şi dacă acest ambasador ar duce daruri 
râvnite şi apreciate de Supremul Minos? Mi-am aplecat capul 
într-o parte şi mi-am îngustat semnificativ ochii. Ai idee ce fel 
de daruri i s-ar părea extrem de acceptabile lui Minos? 

— Cred că da, bătrâne prieten, a râs Aton. Dacă tot ce-am 
auzit este adevărat, Minos are o pereche de testicule de 
câteva ori mai grele decât cele de care am fost lipsiţi noi. Are 
un apetit insaţiabil pentru acele lucruri de care nouă nu ne 
pasă în mod deosebit. 

Am râs ca să-i fac pe plac, cu toate că deficienţa mea fizică 
nu mi se părea prea amuzantă. 

— Dar spune-mi, Taita, ce-am câştiga cu toate astea? 

Cum ne vor ajuta să coordonăm ofensiva împotriva regelui 
Gorrab? Comanda armatei egiptene o va avea tot faraonul, 
care se află aici, în Teba. Toate ordinele lui vor trebui 
transmise pe lungile distanţe despre care am discutat deja şi 
pe care le-am deplâns. 

— Din nou, ai pus degetul exact în mijlocul chestiunii, i-am 
felicitat eu. Însă eu m-am gândit deja la asta. Dacă 
ambasadorul faraonului va purta sigiliul cu şoim regal, va 
putea să ia decizii împreună cu Minos şi consiliul lui în Creta 


fără să apară acele lungi întârzieri. Reacţia rapidă la o 
schimbare de situaţie duce adesea la câştigarea bătăliilor. 
Aton a clătinat atât de violent din cap, încât fălcile i-au 
fluturat precum aripile unui pelican. 

— Niciodată! Faraonul n-ar încredința niciodată comanda 
armatelor sale şi conducerea unui război cuiva în care n-are 
încredere desăvârşită. 

— Aha, Aton! Crezi că nu există nimeni în Egipt în care 
faraonul nu se încrede fără rezerve? 

— Nu, nu cred... S-a întrerupt şi s-a holbat indignat la mine. 
Tu, Taita? Doar nu sugerezi că ţi s-ar da comanda totală a 
aripii nordice a armatei egiptene prin sigiliul cu şoim? Tu nu 
eşti soldat, Taita! Ce ştii tu despre război? 

— Dacă nu mi-ai citit papirusurile intitulate Arta războiului, 
mă îndoiesc că ai dreptul să mă judeci în privinţa asta. Fiecare 
candidat la colegiul militar este obligat să studieze tratatele 
mele ca fiind sursa supremă de învăţăminte. 

— Recunosc că nu le-am citit niciodată. Faimoasele tale 
papirusuri sunt prea plictisitoare şi este un subiect care nu-mi 
suscită în mod deosebit interesul din moment ce este puţin 
probabil să comand vreodată o legiune, a recunoscut Aton. 
Dar ceea ce am vrut să spun este că a scrie un papirus nu-i 
totuna cu a lua decizii în focul luptei. Ce cunoştinţe directe şi 
practice ai tu în ceea ce priveşte comanda unei armate? 

— Sărmane Aton, ştii atât de puţine despre mine, am rostit 
eu pe un ton compătimitor. Înainte de a încheia acest subiect, 
poate că ar trebui să menţionez că eu am proiectat primele 
care de luptă pentru armata noastră şi că eu am fost cel care 
a mânat carul ce l-a purtat în luptă pe faraonul Tamose în 
bătălia de la Teba. Faraonul s-a bazat pe sfatul meu pentru 
luarea celor mai rapide decizii în focul luptei. Rolul meu în 
bătălie a fost atât de important, încât, după ce am obţinut 
victoria, faraonul m-a răsplătit cu medalia de aur a valorii şi 
medalia de aur a slavei. Faraonul mi-a încredinţat viaţa lui în 
acea zi. Poate că se va hotărî s-o facă din nou. 

— Nu ştiam nimic din toate astea, Taita. lartă-mi 
presupunerea, prietene. Eşti un om înzestrat. 

Din când în când, consider că e necesar să-i reamintesc lui 
Aton care îi este locul în ordinea lucrurilor. Cu toate astea, am 
considerat extrem de util ajutorul lui în elaborarea prezentării 


despre misiunea în Creta pe care o pregăteam pentru faraonul 
Tamose. Odată ce este îndreptat în direcţia cea bună, Aton 
are un ochi bun pentru detalii. 


Faraonul nu s-a grăbit la fel de tare ca Aton să-mi 
discrediteze abilităţile, mai ales având în vedere recentul 
succes de care mă bucurasem la fortul de la Tamiat. A fost 
dispus să acorde toată atenţia şi toată consideraţia planurilor 
mele de a lua legătura cu Minos. Două zile întregi am discutat 
împreună fiecare detaliu, căutând vreun neajuns sau vreun 
aspect care era posibil să-mi fi scăpat. În cele din urmă, a 
concluzionat simplu: 

— Nu văd nicio eroare evidentă în planurile tale, Tata. Este 
însă posibil ca generalul Kratas şi statul lui major să aibă unele 
obiecţii. 

In prezenţa faraonului şi a întregului consiliu, mi-am expus 
planurile dinaintea lordului Kratas. Acesta a sărit în picioare şi 
a început să păşească furios prin încăpere, învineţindu-se de 
furie pe măsură ce mă asculta. Şi-a fluturat degetul pe sub 
nasul meu şi a izbit cu pumnii imenşi şi păroşi masa de 
consiliu, în timp ce-şi striga nemulţumirile şi prevestirile de 
dezastru către toţi zeii, și buni, şi răi. Kratas este un sălbatic în 
suflet şi are manierele unui bădăran. Cu toate astea, este un 
bun războinic, dacă nu chiar unul mare. 

Am aşteptat până când vocea i-a răguşit şi până când şi-a 
folosit toate  înjurăturile şi blestemele din bogatul lui 
vocabular, rămânând fără cuvinte şi ajungând să-şi deschidă 
şi să-şi închidă gura ca un peşte scos pe uscat. Apoi, am 
intervenit pe un ton blând şi rezonabil: 

— Mai e un lucru pe care n-am apucat să-l menţionez, 
domnule. Voi avea nevoie să-i iau cu mine în Creta pe Hui şi 
pe Remrem. Sunt sigur că, dintre oamenii tăi, vei găsi 
înlocuitori potriviţi pentru amândoi. 

Kratas s-a holbat la mine cu o oroare fără cuvinte, iar apoi, 
brusc, a început să râdă. Veselia lui a început ea un chicotit 
ezitant şi estompat, apoi a crescut în volum, ajungând să 
umple sala mai mult decât blestemele pe care le revărsase 
puţin mai înainte. De atâta voioşie, picioarele au părut să-i 
slăbească până într-atât, încât n-au mai fost capabile să-i 
susţină greutatea lui considerabilă. Împleticindu-se, s-a dat 


îndărăt şi s-a prăbuşit pe scaunul lui. Această piesă de 
mobilier a fost construită special pentru a rezista masivităţii 
sale şi călătoreşte pretutindeni cu el Dar acum încheieturile 

sale au scârţâit a protest faţă de greutatea lui, iar picioarele i 
s-au curbat până aproape de punctul de frângere. 

A încetat să râdă la fel de brusc cum a început şi şi-a ridicat 
cu ambele mâini poalele tunicii pentru a-şi șterge lacrimile de 
veselie de pe chip, expunându-şi cu această ocazie bărbăţia 
abundentă. Apoi, a lăsat fustele să-i cadă în jurul genunchilor 
şi i s-a adresat faraonului cu vocea lui normală: 

— Majestate, după o reflecţie serioasă, am ajuns la concluzia 
că planul lui Taita pare să aibă merite reale. Numai el s-ar fi 
putut gândi la aşa ceva şi numai el ar fi avut coaie suficient de 
mari pentru a-l prezenta consiliului. Şi-a apucat fruntea cu 
mâna, într-un gest «lc căinţă batjocoritoare. lertaţi-mă, 
domnilor, cred că am ales o metaforă nepotrivită, a rostit el 
serios, apoi a izbucnit iarăşi în hohote de râs. 

— Să înţeleg din asta că Hui şi Remrem pot să mă însoţească 
în Creta? 

Am reuşit să-mi păstrez o expresie neutră în ciuda nefericitei 
sale aluzii la părţile mele lipsă. 

— la-i, Taita. Aspiraţiile tale la gloria războiului merită să fie 
răsplătite. Cu binecuvântarea mea, ia-mi doi dintre cei mai 
buni oameni. Poate că ei vor reuşi să te salveze de tine însuţi, 
cu coaie sau fără coaie. Deşi mă îndoiesc serios că există 
cineva capabil s-o facă. 


Pregătirile pentru călătoria spre Babilon au durat aproape 
două luni. 

Preocuparea mea cea mai mare o reprezenta siguranţa și 
confortul prinţeselor şi anturajului lor. Acestea aveau nevoie 
de optzeci şi trei de sclavi şi de servitori pentru a se ocupa de 
nevoile lor imediate. Asta includea bucătari, ajutoare la 
bucătărie, cameriste,  garderobiere, machieuze, coafeze, 
masori, muzicieni şi alţi oameni care să se ocupe de distracţia 
lor. In plus, fetele au insistat să ia cu ele o ghicitoare şi trei 
preotese ale lui Hathor, zeiţa bucuriei, iubirii şi maternității, 
pentru a avea grijă de nevoile lor spirituale. În ciuda sfaturilor 
mele, fratele lor mai mare le-a acceptat extravaganţele, 
nerefuzându-le nimic. 


Vistieria faraonului era plină, iar el a revărsat monedele de 
argint fără a se zgârci nici măcar la una. După mulţi ani de 
domnie în care trebuise să fie chibzuit, cred că se bucura de 
această extravaganţă sălbatică mai mult chiar decât surorile 
lui. 

Astfel încurajate, fetele mele au decis că mai aveau nevoie 
de îngrijitori pentru animalele de companie pe care le luau cu 
ele, pisici, maimuțe şi păsări, câini şi şoimi de vânătoare. Asta 
pe lângă grăjdarii şi rândaşii de care aveau nevoie pentru a se 
îngriji de cei douăzeci de cai pe care îi aleseseră din grajdurile 
regale. 

Din punctul meu de vedere era esenţial ca fetele să fie 
superb îmbrăcate şi să arate extrem de bine în Creta, sub 
privirile Supremului Minos şi ale curtenilor săi. Faraonul a fost 
de acord cu mine, şi cele mai bune croitorese din Egipt au fost 
puse să taie şi să coasă magnificele garderobe pe care le 
desenasem pentru fiecare prinţesă în parte. 

Eu şi fetele am scotocit prin prăvăliile din pieţele Tebei şi am 
reuşit să umplem câteva lăzi mari cu bijuterii strălucitoare 
care să-l ademenească pe Minos, iar el şi miniştrii săi să fie 
impresionați de bogăţia şi importanţa regatului nostru. Cu o 
săptămână înainte de plecarea din Teba, Tehuti şi Bekatha s- 
au acoperit cu toate aceste podoabe şi au defilat prin faţa 
faraonului şi a mea pentru a fi admirate şi a căpăta aprobarea 
noastră. Am fost satisfăcut să constat că niciun om, fie el rege 
sau de rând, n-ar fi în stare să reziste frumuseţii lor. 

Până în această etapă, cele două fete fuseseră aproape 
isterice de entuziasmul stârnit de pregătiri şi de descrierile pe 
care Loxias le făcuse insulei Creta. Niciuna nu mai văzuse 
marea şi nici nu navigase pe ea. Nu văzuseră niciodată munţi 
înalţi şi crânguri dese de copaci înalţi. Nu văzuseră niciodată 
munţi din care să se reverse fum şi flăcări. Ne-au ţinut pe 
mine şi pe Loxias până târziu în aproape toate nopţile, 
punându-ne întrebări şi cerând descrieri detaliate ale acestor 
minunăţii. 

Monetăria Regală de pe malul vestic a lucrat fără întrerupere 
în ultimele zile de dinaintea plecării, transformând o sută de 
lingouri cretane mari în memi de argint care să acopere 
cheltuielile călătoriei şi din care să ne putem întreţine când 
aveam să ajungem în Creta, dar şi pe alte meleaguri străine 


prin care aveam să trecem în drumul nostru. 

Escorta militară care avea să acompanieze caravana noastră 
până în Babilon era alcătuită din două batalioane călare ale 
Diviziei de gardă Crocodilul Albastru. Aceasta era cea mai 
renumită din armata egipteană. Faraonul a pus să i se facă 
fiecărui om câte o armură întreagă, cu coif cu creastă, platoşă 
şi protecţii pentru picioare. Aveau în dotare arcuri de război, 
lănci, săbii şi scuturi. Costul producerii acestor arme a depăşit 
două mii de debeni de argint. Totuşi, înfăţişarea lor superbă 
era menită a-i impresiona pe toţi cei care îi vedeau. 

— Este un preţ mic de plătit pentru supraviețuirea Egiptului 
nostru. A ridicat din umeri când l-am informat care a fost 
costul. N-are rost să mi te plângi acum. A fost Ideea ta, Tata. 
Nu l-am putut contrazice. 

Pregătirile pentru călătorie decurgeau atât de lin, încât ar fi 
trebuit să ştiu că nu vor continua în acelaşi mod, mai ales nu 
în condiţiile în care prinţesa Tehuti s-a implicat cu atâta 
ardoare. 


Plănuisem să părăsim Teba în ultima zi a lunii lui Epiphi - 
care mereu fusese o lună norocoasă pentru mine. Totuşi, când 
i-am prezentat ghicitoarei mele favorite o oală cu fecalele 
mele proaspete, le-a cercetat, apoi m-a avertizat că data pe 
care o alesesem era nepotrivită şi că trebuia să o evit cu orice 
chip. 

M-a sfătuit să amân începerea călătoriei pentru prima zi a lui 
Mesore. Am constatat mereu că prezicerile ei sunt de 
încredere. Cu părere de rău, i-am anunţai despre întârziere pe 
toţi cei care urmau să facă parte din caravană, inclusiv, 
fireşte, pe prințese. 

În mai puţin de o oră, cele două s-au năpustit în camerele 
mele de la palat, fără a fi invitate şi fără de veste. Tehuti 
conducea atacul, dar, ca de obicei, Bekatha îşi susţinea cu 
fermitate sora mai mare. 

— Of, ai promis, Tata! Cum poţi să fii atât de crud să ne strici 
distracţia, Tata? Aşteptam asta de secole. Nu ne mai iubeşti? 

Nu sunt vreun papă-lapte - de cele mai multe ori reuşesc să- 
mi impun voinţa de fier, dar nu când e vorba de prinţesele 
mele. Când atacă simultan, niciun om nu îndrăzneşte să le 
stea în cale, nici măcar eu. 


Devreme în dimineaţa următoare, am traversat Nilul şi m-am 
îndreptat călare spre Monetăria Regală. Mă duceam să-l anunţ 
pe Zaras de schimbarea datei plecării conform dorinţei 
prinţeselor regale şi să mă asigur cu, înainte de asta, Zaras 
avea să livreze ultimii zece saci cu memi de argint vistieriei 
regale de la palat. 

Cantitatea totală de argint pe care o luam cu noi depăşea 
zece lakhi, suficient pentru a construi o flotă de corăbii de 
război şi a plăti o armată de mercenari Totuşi, nu eram 
împăcat cu gândul că ignoram sfatul prezicătoarei mele şi că 
puneam în pericol o asemenea comoară uriaşă. 

Când am intrat în Monetăria Regală, am constatat că erau o 
căldură şi o gălăgie ca într-o fierărie. Flăcările răgeau în forje, 
iar bubuiturile ciocanelor îmi spărgeau urechile. 

L-am zărit pe Zaras în partea cealaltă a atelierului. Era 
dezbrăcat de tunică şi legăna un ciocan de bronz deasupra 
capului. Braţele lui musculoase străluceau de transpiraţie, iar 
sudoarea i se prelingea pe obraji şi îi picura de pe bărbie. Era 
tipic pentru el să nu stea degeaba când era treabă de făcut. În 
ciuda gradului militar înalt, se dedicase cu tot sufletul muncii 
de sclav care era baterea monedelor. 

L-am privit cu plăcere. Nu-l văzusem de câteva săptămâni şi 
aproape că uitasem cât de mult mă ataşasem de el în timpul 
expediției noastre la Tamiat. Am simţit chiar o puternică 
împunsătură de regret că nu îndrăznisem să-l am de-a dreapta 
mea în lunga călătorie care ne aştepta, spre Babilon şi 
Knossos. 

Probabil că Zaras mi-a simţit privirea aţintită asupra lui. Şi-a 
ridicat ochii şi m-a zărit. A aruncat ciocanul, care a căzut 
zăngănind pe duşumeaua din piatră, şi, cu mâinile în şolduri, 
mi-a zâmbit prin fumul forjei. 

În ciuda prieteniei noastre, am fost surprins de căldura 
întâmpinării lui când s-a apropiat cu paşi mari de mine. 

— Am crezut că ai uitat de mine şi că m-ai lăsat să putrezesc 
aici, dar ar fi trebuit să ştiu că nu-i aşa. Un om ca tine nu-şi 
părăseşte niciodată un prieten. Mi-am lustruit armura şi mi-am 
ascuţit sabia. Sunt gata să plec cu tine, de îndată ce dai 
ordinul. 

Am fost luat prin surprindere şi am avut nevoie de toată 
stăpânirea de sine pentru a nu mi se vedea refuzul sau pentru 


a nu-mi dezvălui în vreun alt mod confuzia. 

— Nici nu mă aşteptam la altceva din partea ta, i-am spus eu 
şi am sperat că zâmbetul îmi era convingător. Dar de unde ai 
ştiut că...? 

Am lăsat vocea să mi se piardă înainte de a-i dezvălui faptul 
că nu aveam nici cea mai vagă idee despre ce vorbeşte. 

— Chiar în această dimineaţă, un soldat mi-a adus un ordin 
de la Consiliul de război. Dar, desigur, ştiam că trebuia să mă 
fi cerut. A râs din nou, iar eu mi-am amintit ce sunet plăcut şi 
firesc era. Nu am niciun alt prieten sus-pus. 

— Al cui sigiliu se afla pe ordin, Zaras? 

— Ezit să rostesc numele cu voce tare, însă... 

S-a uitat în jur cu un aer secretos înainte de a băga mâna în 
punga de la brâu şi de a scoate un mic papirus pe care mil-a 
înmânat cu grijă şi profund respect. 

Am tresărit când am recunoscut semnul regal cu care era 
sigilat papirusul. 

— Faraonul? 

Am fost stupefiat de faptul că faraonul s-a preocupat el însuşi 
de o problemă atât de banală. 

— Nimeni altul. 

Zaras a privit solemn cum desfăceam papirusul. Ordinul era 
scurt şi explicit. 

„Te vei pune de îndată sub comanda directă a lordului Taita. 
Te vei conforma necondiţionat ordinelor date de acesta, sub 
ameninţarea pedepsei cu moartea în caz contrar.” 

— Unde mergem, Taita? Zaras şi-a coborât vocea, aceasta 
devenind o şoaptă nerăbdătoare. Şi ce vom face când vom 
ajunge acolo? Sunt sigur că vom avea parte de lupte grele. 
Am dreptate? 

— O să-ţi răspund la aceste întrebări când va veni vremea. 
Am clătinat cu severitate din cap. Dar să fii pregătit. 

El m-a salutat cu pumnul strâns, dar, cu toate că a reuşit să- 
şi alunge rânjetul de pe chip, ochii îi scânteiau încă. 

M-am ocupat rapid de problema monedelor pe care venisem 
să o discut cu el, apoi m-am grăbit să mă întorc la palat. 
Doream cu disperare să stau de vorbă cu faraonul şi să-l fac 
să revoce ordinul dat lui Zaras, dar nu puteam totuşi să dau 
buzna neanunţat sau neinvitat în încăperile sale. Există un 
protocol regal strict care trebuie urmat de cei care vor o 


audienţă. 

M-am dus direct în anticamera apartamentului regal, unde o 
duzină de scribi stăteau cu picioarele încrucişate în faţa 
tăbliţelor de scris, mânuind grăbiţi pensulele, scriind mesaje şi 
ordine. Şeful lor m-a recunoscut imediat şi s-a zorit să-şi ofere 
serviciile. Însă nu m-a putut ajuta. 

— Faraonul a plecat de la palat în zorii zilei. N-a lăsat vorbă 
când s-ar întoarce. Ştiu că ar fi dorit să discute cu tine dacă 
era aici. Poate că doreşti să-l aştepţi, lord Taita? 

Tocmai voiam să-i resping sugestia când, deodată, am auzit 
inconfundabilă voce a faraonului răsunând pe coridoare. 
Faraonul a intrat în anticameră urmat de o mulţime de oficiali 
şi demnitari. De îndată ce m-a văzut, s-a apropiat de mine şi 
şi-a pus o mână pe umărul meu. 

— Mă bucur că eşti aici. Încă o dată, mi-ai anticipat dorinţele, 
Taita. Tocmai aveam de gând să trimit după tine. Vino cu 
mine. 

Cu mâna încă pe umărul meu, m-a condus la el în cameră şi 
imediat am început să discutăm o serie de probleme 
complicate. Apoi, la fel de brusc cum mă întâmpinase, m-a 
concediat şi şi-a îndreptat atenţia spre papirusurile întinse pe 
masa joasă din faţa lui. 

— Te implor să-mi mai acorzi un moment din timpul tău, 
Mem. 

Şi-a ridicat capul şi s-a încruntat întrebător la mine. 

— În privinţa căpitanului Zaras şi a ordinelor... 

— Cine? Faraonul a părut uşor surprins. Care ordine? 

— Zaras. Căpitanul Zaras care a fost cu mine la Tamiat. 

— A, el! A răspuns faraonul. Da, vrei să te însoţească în 
misiunea din Creta. Nu înţeleg de ce ai avut nevoie de 
permisiunea mea ca să-l numeşti sau de ce n-ai vorbit direct 
cu mine dacă ai considerat că era necesar. Nu-ţi stă în fire să-i 
ceri surorii mele să intervină pentru tine. Şi-a coborât privirea 
spre papirusuri. Oricum, s-a rezolvat şi sper că eşti satisfăcut, 
Taita. 

Fireşte că avusesem suspiciuni în privinţa persoanei implicate 
în tărăşenia asta, dar subestimasem tupeul şi viclenia 
prinţesei mele. Era pentru prima dată când intervenea direct 
în funcţionarea ierarhiei militare. Acum, trebuia să iau o 
decizie rapidă: să capitulez în mod laş sau să am o 


confruntare cu prinţesa Tehuti, care nu se jenase niciodată să 
se folosească de prerogativele ei regale sau de oricare alt 
subterfugiu pentru ca lucrurile să desfăşoare aşa cum dorea 
ea? Mi-am înclinat capul. 

— Eşti mărinimos, Alteța Ta, şi îţi sunt recunoscător. 

Am acceptat inevitabilul. 


După ce am terminat pregătirile, iar caravana era gata să 
plece din Teba, i-am cerul lordului Aton să elibereze un 
porumbel călător. Pasărea ieşise din ou într-un porumbar al 
ambasadorului egiptean în Babilon şi ştia unde îi era cuibul. În 
mesajul purtat de ea, îi ceream ambasadorului nostru să-l 
informeze pe regele Nimrod al Akkadului şi Sumerului că 
prinţesele regale veneau cu o misiune diplomatică în capitala 
sa şi că faraonul Tamose i-ar fi extrem de recunoscător 
Majestății Sale regele Nimrod dacă acesta le-ar face o primire 
cordială celor două doamne. 

Patru zile mai târziu, un alt porumbel a sosit în hulubăria 
regală din Teba, întorcându-se din Babilon cu un mesaj din 
partea regelui Nimrod transmis de ambasadorul egiptean în 
acel oraş. 

Regele îşi reafirma angajamentul de a menţine alianţa dintre 
cele două naţiuni şi îşi exprima plăcerea de a le primi pe cele 
două doamne regale la palatul său, unde spera că se vor 
bucura de ospitalitatea sa pe durata unei vizite lungi. 

De îndată ce am primit mesajul, l-am trimis pe Zaras cu o 
puternică escortă militară în faţa caravanei regale, pentru a 
deschide calea de la Teba până la țărmurile Mării Roşii. 
Pretextul era că doream să se asigure că nu existau bandiți 
care să ne pregătească vreo ambuscadă pe drum. Motivul real 
era că voiam să-l ţin departe de draga mea Tehuti. 

Nu sunt sigur cum a ajuns să afle Tehuti despre încercarea 
mea de a o păcăli. Are iscoade pretutindeni, iar haremul regal 
este un focar de intrigi şi de zvonuri. 

Chiar în acea dimineaţă, îi dădusem ordin lui Zaras să preia 
comanda avangardei, iar acum şedeam în grădina mea de 
lângă bazinul cu peşti, bucurându-mă de paharul cu vin cu 
care obişnuiesc să întâmpin căderea nopţii şi să celebrez 
trecerea zilei, cu toate realizările şi succesele ei, şi 
ocazionalele eşecuri. A venit în spatele meu la fel de tăcută ca 


o umbră şi mi-a acoperit ochii cu mâinile ei reci şi fine, după 
care mi-a şoptit la ureche: 

— Ghici cine-i! 

— Habar n-am cine-i, Alteța Ta regală. 

— O! Probabil că ai tras cu coada ochiului, a protestat ea şi 
mi s-a aşezat în poală. Şi-a petrecut braţele pe după gâtul 
meu. Te iubesc atât de mult, dragă Tata. O să fac tot ce-mi 
ceri. Tu o să faci tot ce-ţi cer? 

M-a îmbrăţişat. 

— Desigur, Alteța Ta regală. O să fac tot ce nu-ți 
primejduieşte siguranţa sau nu contravine securităţii şi 
intereselor Egiptului. 

— Nu ţi-aş cere niciodată aşa ceva. A părut îngrozită de 
insinuarea mea. Oricum, până în Sumer şi Akkad, o să fie o 
călătorie lungă prin deşertul acela cumplit. Eu şi sora mea o să 
ne plictisim în mod cert şi o să avem mare nevoie de 
distracţie. Ar fi atât de minunat dacă am avea un bard care să 
ne cânte şi să ne recite poezii. 

— De aceea i-ai cerut fratelui tău, faraonul Tamose, să-l pună 
pe căpitanul Zaras să facă parte din caravana care ne duce pe 
toţi la Babilon? 

— Căpitanul Zaras! A exclamat ea cu ochii măriţi de surpriză. 
Vine cu noi? Ce minunat! Este un poet talentat şi are o voce 
atât de frumoasă. Poate să călărească împreună cu mine şi cu 
Bekatha în timpul zilei şi să ne distreze. 

— În primul şi-n primul rând, căpitanul Zaras este ofiţer şi 
războinic, nu un menestrel rătăcitor. Avem deja profesionişti - 
muzicanți, actori şi actriţe, bufoni, jongleri, dansatori, acrobaţi 
şi animale dresate, inclusiv un urs care dansează. Zaras va 
comanda avangarda, trupele care se află în faţa caravanei. Ne 
va deschide calea şi va oferi protecţie tuturor, mai ales ţie şi 
surorii tale mai mici. 

Zâmbetul mieros a dispărut de pe buzele lui Tehuti. S-a lăsat 
pe spate şi m-a privit cu răceală. 

— De ce eşti atât de rău cu mine, Taita? A vrut ea să ştie. 

Eram Taita acum, avertismentul sigur al nemulțumirii regale. 

— Îţi cer un lucru atât de mărunt. 

— Acesta este motivul, înălţimea Ta. 

l-am luat mâna dreaptă şi am întors-o cu palma în jos pentru 
a se vedea inelul cu diamant pe care, din clipa în care i-l 


dădusem, nu şi-l scosese de pe deget decât ca să-l facă pe 
Zaras să i-l găsească. 

Şi-a smuls mâna din a mea şi a dus-o la spate. Ne-am uitat 
unul la altul în tăcere. 

Trasase liniile de luptă şi îşi scosese pumnalul metaforic. S-a 
ridicat şi s-a îndepărtat de mine legănându-şi graţioasă 
şoldurile, fără să se uite îndărăt şi fără să rostească alt cuvânt. 


În prima zi a lunii Mesore, Zaras, în fruntea gărzilor 
avangardei, a ajuns în portul Sagafa pe ţărmul cel mai 
apropiat al Mării Roşii. A dat drumul unui porumbel cu un 
mesaj către mine, în care îmi spunea că găsise flotila de 
dhow??-uri şi de corăbii alcătuită şi pregătită să ia la bord 
întreaga caravană pentru a traversa marea. Având această 
certitudine, am dat ordin să pornim la drum. 

Faraonul a călărit împreună cu mine în fruntea caravanei cât 
am urcat faleza Nilului. Când am ajuns sus, am descălecat cu 
toţii. 

Prinţesele stăteau pe taburete capitonate, de o parte şi de 
cealaltă a faraonului. Toţi consilierii şi ofiţerii de rang înalt au 
format un cerc în jurul trioului regal. Apoi, faraonul mi-a cerut 
să mă apropii, iar eu am îngenuncheat în faţa lui. Stând în 
picioare lângă mine, s-a adresat audienței: 

— Le cer tuturor celor dragi mei şi supuşilor mei adunaţi aici 
să fie martori la ceea ce va urma. 

Toţi cei prezenţi, inclusiv Tehuti şi Bekatha, au răspuns cu un 
strigăt: 

— Trăiască faraonul! Fie el onorat şi ascultat! 

Cu ambele mâini, faraonul a ridicat mica statuetă din aur a 
unui şoim deasupra capului său. 

— Acesta este şoimul meu sigiliu, simbolul şi pecetea mea. 
Cel care îl deţine vorbeşte cu toată autoritatea dată mie de 
către zei. Martorii să ia aminte şi să se ferească de puterea şi 
de mânia mea. 

Încă îngenuncheat, mi-am ridicat palmele, iar faraonul 
Tamose s-a aplecat spre mine şi mi-a pus în mâini sigiliul- 
şoim. 

— Foloseşte-l cu înţelepciune, lord Taita, şi dă-mi-l înapoi 


12 Ambarcaţiune tradiţională, cu unul sau două catarge, utilizată 
în Marea Roşie şi Oceanul Indian (n.tr.). 


data viitoare când ne vom întâlni. 

— Cuvântul tău este poruncă, înălţimea Ta! Am strigat eu cu 
voce puternică şi clară. 

M-a ridicat în picioare şi m-a îmbrăţişat. 

— Fie ca Horus şi toţi zeii Egiptului să privească mărinimoşi 
misiunea ta. 

S-a îndepărtat pentru a-şi lua rămas-bun de la surorile sale. 
Apoi a încălecat, iar alaiul s-a strâns în jurul său. A dat pinteni 
armăsarului şi a pornit în galop să coboare faleza, 
îndreptându-se spre zidurile strălucitoare ale Tebei aflate pe 
malurile Nilului. A trecut de coada caravanei noastre, care 
urca. 

Sclavii au întins un umbrar din păr de cămilă sub care să 
stăm feriţi de soarele care ardea sus pe cer. Ne-am aşezat şi i- 
am urmărit pe faraon şi escorta lui dispărând în aerul 
tremurător de sub noi. Capul caravanei a ajuns în dreptul 
nostru şi a început să treacă pe lângă noi. 

În frunte călărea un batalion din gărzile Crocodilul Albastru. 
Acesta era urmat îndeaproape de cincizeci de cămile şi de 
călăreţii lor. Fiecare dintre aceste animale dizgraţioase căra 
patru burdufuri enorme cu apă, câte două de fiecare parte a 
spinării cocoşate. Eram nevoiţi să ne bazăm pe ele pentru a 
traversa lungile pustiuri care separau ochiurile de apă şi 
oazele de pe arzătoarele întinderi ale Arabiei. 

În spatele cămilelor şi a preţioasei ape călărea un al doilea 
batalion din gărzile Crocodilul Albastru. Era ideal plasat pentru 
a păzi proviziile de apă sau pentru a se întoarce şi a le apăra 
pe prințese şi mijlocul vulnerabil al convoiului, în caz că eram 
atacați de duşmani. 

Cu toate că plănuisem ca ruta noastră să treacă mult la sud 
şi est faţă de peninsula Sinai, despre care hicsoşii pretindeau 
că ar fi teritoriul lor, nu voiam să risc în caz că regele Gorrab 
ar fi aflat de intenţiile noastre şi ar fi trimis un batalion de care 
de luptă să ne intercepteze. 

În spatele compactei formaţii a gărzilor se aflau alte cincizeci 
de cămile. Acestea cărau corturile, mobilierul şi alte obiecte 
sofisticate de campare care aveau să fie instalate la fiecare 
popas din timpul călătoriei. 

În urma lor venea pe jos gloata vivandierelor, a servitorilor şi 
sclavilor. Din procesiune mai făceau parte douăzeci de 


dromaderi. Aceştia cărau sacii grei cu monede de argint. 
Ariergarda era alcătuită din un al treilea batalion de gărzi 
Crocodilul Albastru, din cai fără călăreţi şi care cu bagaje. 
Când au ajuns în dreptul locului unde ne odihneam, am dat 
ordin să se strângă umbrarul sub care stăteam. 

Am călărit până am ajuns la mijlocul lungii procesiuni 
şerpuitoare care se întindea pe aproape o leghe în deşert. 
Greoaiei şi lentei mase de oameni şi animale i-au fost 
necesare zece zile pentru a ajunge pe ţărmul vestic al Mării 
Roşii. 


Zaras a venit călare din portul Sagafa pentru a se întâlni cu 
noi. El şi garda lui de onoare au galopat de-a lungul 
convoiului, iar el şi-a strunit calul când a ajuns în dreptul 
grupului regal şi a sărit din şa pentru a le saluta pe cele două 
prințese. 

S-a lăsat într-un genunchi în faţa lui Tehuti şi a salutat-o cu 
pumnul strâns. Ea l-a răsplătit cu un zâmbet zglobiu. 

— Căpitane Zaras, sunt foarte încântată că vom avea parte 
de compania ta tot restul călătoriei până la Babilon. Imi 
amintesc bine declamaţia ta despre atacul fortăreței de la 
Tamiat, după ce tu şi lordul Taita v-aţi întors din misiune. Mi-ar 
face mare plăcere să cinezi cu noi în seara asta, iar după 
aceea, să ne distrezi cu o altă recitare. Cât priveşte restul 
călătoriei până la Babilon, dorinţa şi porunca mea este să-i 
cedezi altui ofiţer locul în avangarda acestei caravane şi să îţi 
alegi o poziţie astfel încât să ne poţi oferi protecţie directă mie 
şi surorii mele, prinţesa Bekatha. 

Am suspinat suficient de tare pentru ca ea să mă audă, dar 
mi-a ignorat protestul discret şi şi-a concentrat toată atenţia 
asupra lui Zaras. El a părut stânjenit şi s-a bâlbâit uşor când i- 
a răspuns - a fost prima dată când l-am auzit bâlbâindu-se. 

— Cuvântul tău este poruncă, înălţimea Ta! Cu toate astea, 
te voi ruga să mă ierţi. Trebuie să-i dau de îndată raportul 
lordului Taita, căruia faraonul i-a încredinţat comanda acestei 
caravane şi sigiliul-şoim. 

Am fost impresionat de loialitatea lui Zaras faţă de mine şi de 
încercarea lui de a-i aminti lui Tehuti cine deţinea autoritatea 
supremă. Sărmanul flăcău încerca disperat să iasă cu faţa 
curată din conflictul de interese în care ea voia să-l implice. 


Mi-am adunat tot curajul ca să-i sar în ajutor atunci când 
furtuna regală avea să se reverse asupra capului său. Tehuti 
nu era obişnuită ca ordinele ei să fie puse nici măcar vag sub 
semnul întrebării. Dar m-a surprins din nou. In loc să i-o reteze 
lui Zaras, a zâmbit şi a dat din cap. 

— Să faci asta imediat, căpitane Zaras. Datoria de soldat este 
mai presus de orice altceva. 

Zaras a venit lângă mine, iar eu am avut intenţionat grijă să 
rămânem la distanţă de urechile prinţeselor în vreme ce am 
călărit spre marginea falezei sub care, pe ţărmul mării, se 
aflau clădirile răsfirate din Sagafa. 

Pricepându-mi intenţia, Zaras şi-a coborât vocea când mi-a 
spus că, în vreme ce aştepta sosirea noastră, a profitat de 
ocazie pentru a se duce cu un dhow rapid în micul sat 
pescăresc El Kumm, de pe malul îndepărtat. Mersese acolo 
pentru a se asigura că beduinul care avea să ne fie călăuză 
primise ordinele noastre şi ne aştepta împreună cu oamenii lui 
pentru a ne conduce prin Deşertul Arabiei. 

Acesta era Al Namjoo, aceeaşi călăuză care ne condusese 
când am traversat peninsula Sinai, în călătoria noastră spre 
țărmurile Mării de Mijloc şi spre fortul Tamiat. 

— Sunt încântat să-ţi pot spune că Al Namjoo aştepta sosirea 
noastră de mai bine de două luni, de când a primit mesajul de 
la noi. Zaras părea mulţumit de sine. Cei doi fii ai lui sunt cu 
el, dar i-a trimis înainte, pentru a cerceta ochiurile de apă şi 
oazele de pe traseul caravanei. Până acum, rapoartele pe care 
i le-au trimis confirmă că în toate e apă, după cum ne şi 
aşteptam în acest anotimp al anului. 

— Sunt uşurat să aud asta, i-am zis eu, apoi m-am uitat pieziş 
la el. Continuă, Zaras. Voiai să mai spui ceva, l-am îmboldit 
eu, iar tânărul a părut surprins. 

— De unde ai...? A început el, iar eu am completat întrebarea 
în locul lui. 

— De unde am ştiut? Am ştiut pentru că nu prea te pricepi să 
ascunzi ceva de mine. O spun ca pe un compliment, nu ca pe 
o mustrare. 

El a clătinat din cap şi a râs cu amărăciune. 

— Am fost despărțiți prea mult timp, domnule. Uitasem cât 
de bine ştii să citeşti gândurile oamenilor. Dar ai dreptate, 
domnule. Voiam să mai menţionez ceva, însă am ezitat ca să 


nu crezi că sunt alarmist. 

— Nimic din ce mi-ai putea spune nu mă va face să cred aşa 
ceva, l-am asigurat eu. 

— Atunci, trebuie să-ţi zic că, în vreme ce mă aflam în tabăra 
lui Al Namjoo, trei refugiaţi au fost aduşi din deşert. Erau într-o 
stare foarte proastă, aproape morţi de sete şi din cauza 
rănilor. Ca să spun adevărul, unul dintre ei a murit la scurtă 
vreme după ce a ajuns în siguranţa corturilor lui Al Namjoo, iar 
ceilalţi erau incapabili să vorbească. 

— De ce nu, Zaras? Ce soartă i-a năpăstuit pe aceşti 
nefericiţi? 

— Domnule, primul fusese jupuit cu săbii încinse, aşa că 
partea cea mai mare a pielii de pe trup îi era arsă. Moartea nu 
se poate să fi fost decât o fericită eliberare din chinuri. Altuia, 
limba îi fusese tăiată cu brutalitate din gât. Nu putea decât să 
mârâie şi să urle ca un animal. 

— În numele lui Horus cel milostiv, ce se întâmplase cu ei? L- 
am întrebat eu pe Zaras. 

— Al treilea bărbat scăpase de asemenea răni cumplite. A 
putut să ne spună că fusese căpetenia unei caravane de 
cincizeci de cămile şi la fel de mulţi bărbaţi şi femei, care căra 
sare şi lingouri de cupru din oraşul Turok când au fost atacați 
de Jaber al Hawsawi. Acesta e cel pe care oamenii îl numesc 
Şacalul. 

— Îl cunosc doar după reputaţie, am recunoscut eu. Este unul 
dintre cei mai temuţi oameni din Arabia. 

— Există toate motivele pentru a fi temut. l-a castrat şi i-a 
eviscerat pe toţi ceilalţi bărbaţi şi femei din caravană doar 
pentru a se distra. Desigur, şacalul şi oamenii lui i-au violat pe 
captivii lor, atât bărbaţi, cât şi femei, înainte de a-i masacra. 

— Unde se află Şacalul acum? Ştia acest om încotro au luat- 
0? 

— Nu, domnule. A dispărut înapoi în deşert. Dar un lucru e 
sigur, şi anume că va pândi rutele caravanelor precum 
animalul al cărui nume îi este poreclă. 

În acel moment, Tehuti s-a răsucit în şa şi ne-a strigat peste 
umăr: 

— Ce discutaţi atât de serios? Veniţi aici şi călăriţi alături de 
mine şi de Bekatha. Dacă tu şi Zaras vă spuneţi unul altuia 
poveşti, atunci vrem şi noi să le auzim. 


Nici măcar eu nu îndrăzneam să-i nesocotesc două ordine 
date rapid unul după celălalt. Ne-am îmboldit caii ca să 
ajungem în dreptul prinţeselor. Tehuti şi-a băgat cu abilitate 
calul între al meu şi al lui Zaras pentru a ne împiedica să 
discutăm lucruri care n-o interesau în mod deosebit. În clipa 
aceea, drumul accidentat şi stâncos pe care îl urmam a ajuns 
pe coama dealurilor, iar Tehuti şi-a strunit calul şi a scos un 
țipăt de surpriză şi de încântare. 

— Uitaţi! O, uitaţi-vă la asta! Aţi văzut vreodată un fluviu atât 
de mare şi de albastru? Pe capul încornorat al lui Hathor, cred 
că-i de o sută de ori mai lat decât Nilul nostru. Nici măcar nu-i 
văd celălalt mal. 

— Asta nu-i un fluviu, înălţimea Ta, i-a spus Zaras. Asta-i 
marea, Marea Roşie. 

— Este enormă, s-a entuziasmat Tehuti, iar Zaras n-o 
cunoştea suficient de bine pentru a-şi da seama că era un 
spectacol pe care îl dădea pentru el. Trebuie că este cea mai 
întinsă mare din întreaga lume! 

— Nu, Alteța Ta regală, a corectat-o Zaras respectuos. Este 
cea mai mică dintre toate mările. Marea de Mijloc este cea 
mai mare, dar înţelepţii au calculat că Marele Ocean întunecat 
pe care pluteşte această lume este şi mai mare. 

Tehuti s-a răsucit spre el, deschizând larg ochii de admiraţie. 
— Căpitane Zaras, cunoşti atât de multe lucruri, poate la fel 
de multe ca lordul Taita. Trebuie să călăreşti alături de mine şi 
de sora mea, Bekatha, măcar câteva ore în fiecare zi pentru a 
ne învăţa toate astea. 

Tehuti nu este uşor de abătut de la țelul ei. 


Traversarea Arabiei a fost infinit mai dificilă şi mai solicitantă 
decât fusese călătoria spre Tamiat, cu un an în urmă. Atunci, 
fuseserăm mai puţin de două sute de oameni călătorind rapid 
şi fără bagaje, şi trebuise să trecem doar golful Suez, acea 
îngustă fâşie de apă dintre Egipt şi peninsula Sinai, care are o 
lăţime mai mică de cincizeci de leghe. 

Acum, trebuia s-o luăm mult prin sud, ca să evităm cu orice 
preţ să intrăm în peninsula Sinai, unde era posibil să stea la 
pândă carele de luptă pe care regele Gorrab s-ar fi putut să le 
fi trimis pentru a ne intercepta. 

Am fost siliţi să traversăm Marea Roşie pe unde avea cea mai 


mare lăţime. Asta a presupus o călătorie de peste două sute 
de leghe, transportând peste o mie de oameni şi animale în 
cincizeci de dhow-uri. O asemenea ambarcaţiune mică nu 
putea să care decât zece cămile o dată. Toate trebuiau să 
facă mai multe traversări. 

Ţinând cont de toţi aceşti factori, trebuia să accept că aveau 
să fie necesare două luni pline pentru a trece toată caravana 
noastră în Arabia. 

Am campat alaiul regal pe ţărmul egiptean în vreme ce 
elementele principale erau transportate peste marea îngustă. 
Aflasem pe pielea mea că nu era înţelept să le laşi pe prințese 
să se plictisească sau să le laşi prea mult timp liber. 

Tabăra regală a fost separată cu grijă de restul corturilor. Cu 
toate că avea dimensiunea unui mic sat, depăşea chiar şi un 
oraş mare în privinţa somptuozităţii şi a nenumăratelor 
obiecte de confort şi lux care îi înconjurau pe ocupanţii ei. 

La fiecare câteva zile, prinţesele luau parte la o partidă de 
vânătoare călare condusă de mine. Fie urmăream câte o 
gazelă de deşert iute de picior, care zbura la fel de uşoară ca 
un fluture peste întinderile sărate, fie urcam dealurile către 
locurile unde ibecşii cu coarne curbate hălăduiau pe stânci. 
Când nu practicau acest soi de vânătoare, fetele îşi asmuţeau 
şoimii dresați asupra rațelor şi gâştelor sălbatice aflate de-a 
lungul țărmului. 

Alteori, organizam picnicuri pe insulele din larg, unde fetele 
puteau să înoate în apele translucide sau să vâneze cu lancea 
peşti-spadă şi bibani-de-mare care se aflau din belşug printre 
recifele de coral subacvatice. 

Un lucru asupra căruia am insistat a fost ca, în majoritatea 
dimineţilor, să studieze. Adusesem cu noi doi scribi erudiţi 
care să le înveţe scrierea, matematica şi geometria. Şi mie îmi 
plăcea să le dau lecţii. Orele noastre însemnau muncă grea şi 
solemnă intercalate cu accese de veselie şi chicoteli de 
fetişcane. Pentru mine, aceasta era perioada favorită a zilei. 
Vorbeau cu  Loxias în  minoiană, excluzându-mă din 
conversaţia lor de parcă nu înţelegeam un cuvânt în acea 
limbă. Discutau cu detalii senzuale cele mai intime subiecte. 
Loxias era cea mai mare dintre ele, aşa că se impusese drept 
autoritate în materie de tot ce însemna carnal şi erotic. Cu 
toate astea, ascultând-o, mi-a fost clar că nu avea absolut 


deloc experienţă practică. Pentru detalii, se baza întru totul pe 
o imaginaţie bogată. 

În timpul acestor ore, am reuşit cu adevărat să le cunosc mai 
bine şi să aflu ce se petrecea de fapt în acele frumoase şi 
înfierbântate căpşoare. 

Fiecare susţinea că descoperise iubirea vieţii ei. Loxias se 
decisese asupra lordului Remrem. Cu toate astea, încremenea 
ca piatra în prezenţa lui - îi pierea glasul şi era incapabilă să 
facă altceva decât să-şi plece ochii şi să se îmbujoreze. Cred 
că era mai mult stânjenită de faptul că el era lord al Consiliului 
Regal, iar ea era o fată de rând şi o străină. Nu părea deloc 
deranjată de faptul că el avea de două ori vârsta ei, că avea 
deja trei soţii şi că nici măcar nu era conştient de existenţa ei. 

Bekatha fusese fermecată de Hui, faimosul călăreț şi luptător 
în care de luptă. Habar n-avea că, atunci când îl capturasem, 
era frate de sânge cu infamul criminal Basti cel Crud. Făcusem 
tot posibilul să-l îmblânzesc şi să-l civilizez, dar încă mai avea 
o doză zdravănă de barbarie în el, care se manifesta mai ales 
în privinţa simțului umorului. Bekathei nimic nu-i plăcea mai 
mult decât să fie zgâlţâită pe cel mai denivelat teren pe care 
Hui îl putea găsi în carul lui de luptă, agăţându-se de el cu 
ambele braţe petrecute pe după talia lui şi ţipând ca un suflet 
pierdut în Hades. Cei doi făceau glume şi îşi adresau insulte 
total de neînțeles pentru oricine îi auzea, dar care îi făceau pe 
amândoi să se îndoaie de râs. Ca semn al atenţiei speciale de 
care se bucura, Bekatha îl bombarda peste masă cu bucățele 
de pâine şi fructe, atunci când el accepta invitaţia să mănânce 
cu noi. 

Tehuti se ţinea la distanţă de aceste discuţii şi manifestări ale 
afecțiunii. Niciunul dintre noi n-a presat-o în legătură cu acest 
subiect. 

Serile treceau cu ghicitori, poveşti şi poezii, cântat din gură şi 
la instrumente muzicale sau piese de teatru. 

Prin aceste mijloace şi cu o planificare atentă, am reuşit să le 
tin pe cele trei fete pe care le aveam în grijă departe de 
năzbâtii primejdioase, iar zilele treceau în zbor la fel de rapid 
ca al păsărilor migratoare. În cele din urmă, cea mai mare 
parte a convoiului nostru a fost trecută pe ţărmul estic al mării 
şi a venit vremea să-l urmăm. 

Înainte de răsăritul soarelui în a cincisprezecea zi a lunii lui 


Athyr, ne-am adunat cu toţii pe plajă, iar cele trei preotese ale 
lui Hathor, ajutate cu pricepere de Tehuti şi de Bekatha, au 
sacrificat pentru zeiţă un frumos berbec alb. 

l-am promis zeiţei că îi vom aduce drept ofrandă o cămilă 
dacă ne arăta bunăvoință atunci când aveam să ne aflăm pe 
apă şi dacă ne ajuta să ajungem teferi pe ţărmul îndepărtat. 
Apoi ne-am îmbarcat şi ne-am îndepărtat de plajă. 

Zeița ne-a ascultat pesemne ruga, deoarece a trimis o briză 
caldă şi sprinţară dinspre Egipt, care să ne umfle pânzele şi să 
ne poarte în grabă flotila prin apele agitate. Inainte de apusul 
soarelui, Africa s-a cufundat în valurile din spatele nostru. 

La coborârea întunericului, pe fiecare ambarcaţiune a fost 
înălţat un felinar pe catarg, ca să ne vedem unii pe alţii. 
Călăuzindu-ne după stele, ne-am menţinut cursul spre est. 
Când au mijit zorii, am zărit în depărtare ţărmul Arabiei, ca un 
şir de dinţi de rechin cariaţi, negri pe fundalul cerului albastru 
şi proaspăt al dimineţii. Am navigat către el toată ziua, iar 
soarele se afla la o palmă deasupra orizontului când cincizeci 
de oameni din gărzile Crocodilul Albastru au intrat în apă ca să 
tragă dhow-urile sus pe plajă. Fetele au păşit pe pământul 
Asiei fără să-şi ude picioruşele graţioase. Tabăra regală cu 
toate minunăţiile ei era instalată departe de apă, gata să le 
primească. Eu poruncisem să se întâmple astfel. 

Totuşi, n-am îndrăznit să întârziem acolo fiindcă în fiecare zi 
consumam cantităţi uriaşe din preţioasa apă dulce. 

Partea principală a convoiului, cu tot cu bagaje, plecase cu 
multe zile înaintea noastră. Deja trebuia să fi parcurs peste o 
sută de leghe. A doua zi după sosirea noastră în Arabia, am 
încălecat pe cai şi pe cămile şi am pornit pe urmele sale. 


De îndată ce ne-am îndepărtat de influenţa răcoritoare a 
mării, soarele, aflat sus pe cer, a devenit prea dogoritor 
pentru a ne îngădui să călătorim în miezul zilei. De atunci 
încolo, ne-am început fiecare etapă după-amiază târziu, când 
soarele îşi pierdea puţin potrivnicia copleşitoare. Am călătorit 
noaptea, oprindu-ne doar pentru câte o oră la miezul nopţii, ca 
să adăpăm caii şi cămilele cu apa depozitată pentru noi de cei 
din caravana principală. Apoi, mergeam până la răsăritul 
soarelui. Când căldura devenea de nesuportat, ridicam 
corturile şi zăceam asudând la umbra lor, până când soarele 
cobora suficient pentru a ne îngădui să repetăm ciclul. 

După cincisprezece zile şi nopţi, am ajuns în sfârşit convoiul 
principal. Burdufurile din piele erau deja mai mult de jumătate 
golite, doar câţiva litri de apă verde şi sălcie clipocind pe 
fundul lor. Am fost silit să reduc raţia zilnică la două căni de 
persoană. 

Intrasem în plin deşert. Dunele se unduiau la nesfârşit în faţa 
noastră. Caii dădeau semne de istovire. Chiar şi dacă aveau în 
spinare un călăreț uşor, nisipul moale le îngreuna teribil 
înaintarea. l-am lăsat să se alăture cailor de schimb din faţa 
caravanei şi am ales cele mai bune cămile pentru fete şi 
pentru restul grupului nostru. 

Al Namjoo m-a asigurat că vom găsi apă după doar câteva 
zile de mers. Aşa că le-am luat pe fete şi, împreună cu Zaras şi 
escorta lui, am luat-o înaintea convoiului principal pentru a 
găsi ochiul de apă promis. 

Al Namjoo mi l-a dat pe Haroun, fiul lui cel mare, să ne fie 
călăuză. Astfel, am putut să călătorim mult mai repede decât 
convoiul principal. Am călărit din răsputeri, iar la prima licărire 
a zorilor, Haroun s-a oprit pe culmea unei alte monstruoase 
dune din nisip roşu şi a arătat în faţă. 

Înaintea noastră se întindea o stâncă înaltă, din rocă striată. 
Straturile orizontale aveau culori contrastante, dar aprinse, 
variind de la galben ca mierea şi alb precum creta la roşu şi 
albastru, şi negru. Unele dintre straturile mai moi fuseseră 
erodate mai profund decât cele de deasupra şi de dedesubt. 
Acestea formau galerii ieşite în afară şi caverne adânci 
alungite arătând aproape ca şi cum ar fi fost proiectate de un 
arhitect dement. 


— Acest loc se numeşte Miyah Keiv, ne-a spus Haroun. 
Tradus din arabă, ar însemna „peştera apei”. 

Haroun ne-a condus sub peretele vertical al stâncii, la baza 
căruia se deschidea o fisură laterală joasă. Era exact atât de 
înaltă cât să poată intra fără să se aplece un bărbat bine 
făcut, dar avea o lăţime mai mare de o sută de paşi şi era atât 
de adâncă, încât n-am reuşit să văd până unde se întindea în 
stâncă. 

— Apa se află în adâncurile acestei peşteri, ne-a zis Haroun. 

Prinţesele şi Loxias şi-au îndemnat cămilele să îngenuncheze, 
apoi au sărit de pe şeile din lemn sculptat. Le-am condus pe 
toate trei spre intrare, în vreme ce Zaras şi-a ţinut oamenii 
locului pentru a ne lăsa singuri. 

Duşumeaua de piatră cobora lin sub picioarele noastre şi, pe 
măsură ce înaintam, lumina zilei pălea, iar aerul devenea mai 
rece, până când diferenţa de temperatură faţă de căldura 
directă a soarelui de-afară ne-a făcut să tremurăm. 

Deja simţeam mirosul apei şi o auzeam picurând undeva în 
faţa noastră. Gâtul mi s-a încleştat de sete. Am încercat să 
înghit, dar aveam prea puţină salivă în gură. Fetele m-au 
apucat de mâini şi m-au tras spre baza pantei. 

Un bazin larg se întindea în faţa noastră, suprafaţa sa 
strălucind datorită luminii reflectate de la intrarea în peşteră. 
Aceeaşi lumină crea iluzia că apa era neagră precum cerneala 
de sepie. Niciunul dintre noi n-a ezitat, ci, cu ţipete vesele, ne- 
am aruncat cu toţii în apă, încă purtând tunicile şi sandalele. 
Am îngenuncheat până ce apa mi-a ajuns la bărbie. Mi-am 
privit trupul şi am văzut că, departe de a fi neagră, apa era 
limpede precum diamantul pe care i-l dădusem lui Tehuti. Mi- 
am umplut gura şi am suspinat de plăcere. 

Am băut cele mai bune vinuri din pivnițele palatului din Teba 
al faraonului, dar niciunul nu se putea compara cu apa acestui 
divin şi neştiut izvor. 

Fetele se aflau în mijlocul bazinului, stropindu-mă pe mine şi 
una pe alta, icnind şi ţipând din pricina apei reci. Incurajaţi de 
hărmălaie, Zaras şi oamenii lui au venit alergând în josul 
pantei. Ţipau şi râdeau şi s-au aruncat şi ei în apa întunecată. 

După ce am băut până ne-am umflat burţile, oamenii au 
umplut burdufurile pe care le aduseserăm cu noi şi le-au cărat 
afară la cămile. Zaras nu le-a îngăduit să aducă animale 


acelea mari la bazin. Acoperişul de stâncă era prea jos ca ele 
să poată trece pe sub el, iar riscul să întineze sublima apă cu 
balegile lor era prea mare. 


Haroun mi-a confirmat estimarea că restul caravanei se afla 
la cel puţin trei zile în urma noastră. Asta nu m-a îngrijorat din 
cale-afară deoarece fetele erau obosite de călătorie, iar acum 
ar fi avut ocazia să-şi recapete pe deplin forţele. 

Ceea ce mă preocupa cu adevărat era vulnerabilitatea 
noastră în acest loc. Amplasarea ochiului de apă era bine 
cunoscută de toate triburile beduinilor cale de sute de leghe în 
jur. Noi eram un grup mic, însă animalele noastre, armele şi 
armurile erau foarte preţuite de acele triburi şi ar fi fost foarte 
atrăgătoare pentru nelegiuiţii care se găseau printre ei. Dacă 
aflau de prezenţa noastră la ochiul de apă şi cât de puţini 
eram, am fi fost în mare primejdie. Trebuia să fim atenţi şi să 
ne asigurăm că nu aveam să fim luaţi prin surprindere. 

De îndată ce Zaras şi oamenii lui s-au primenit, i-am scos din 
peşteră, am postat santinele şi am organizat apărarea pentru 
a păzi zona. 

Apoi, i-am luat cu mine pe Zaras şi pe Haroun ca să explorăm 
împrejurimile şi să vedem dacă există urme că vreo altă fiinţă 
omenească trecuse recent pe-aici. 

Toţi trei eram complet înarmaţi. Eu îmi purtam arcul lung pe 
un umăr şi o tolbă cu săgeți pe celălalt. In plus, sabia de bronz 
îmi atârna în teaca de pe şoldul drept. 

Când am ajuns pe culmea celei mai apropiate dune, ne-am 
despărţit. Dar, înainte de asta, ne-am înţeles să ne întâlnim 
înapoi la Miyah Keiv înainte ca soarele să ajungă la zenit, ceea 
ce avea să se întâmple în aproximativ o oră. L-am trimis pe 
Zaras să descrie un cerc spre nord, iar pe Haroun să 
investigheze ceea ce părea a fi urma unei caravane în valea 
de sub noi. Eu am mers pe creasta dunei către sud. 

Era greu să rămâi neobservat, deoarece aproape că nu aveai 
niciun fel de acoperire în acest teren, dar am avut grijă să nu 
mă profilez deasupra liniei orizontului, unde un duşman m-ar fi 
putut zări de la mare distanţă. 

Foarte curând, m-am pomenit fermecat de acest peisaj sterp 
şi sumbru, dar în acelaşi timp halucinant de frumos. Existau o 
infinitate de dune la fel de nestatornice ca unduirile unei mări 


liniştite, netede şi flexibile ca trupul unei femei frumoase, 
lipsite de muchii dure, maleabile şi măiestrit modelate. 
Crestele acestor valuri de nisip erau spulberate de vânt, care 
le schimba formele dinaintea ochilor mei. Urmele paşilor de 
om şi de copite se contopeau foarte repede şi curând 
dispăreau cu totul. 

Umblând prin ea, n-am găsit nimic în această lume care să- 
mi indice că om sau animal existaseră vreodată aici. Până 
când, brusc, am remarcat o mică bucată de os albită de soare 
ieşind din nisipul de la picioarele mele. Am îngenuncheat 
pentru a-l dezgropa şi am fost surprins să constat că era 
craniul şi ciocul căscat al unei păsări de noapte. Probabil că 
fusese purtată de un vânt neobişnuit departe de meleagurile 
ei. 

M-am întors şi am coborât duna. După ce am ajuns la poale, 
m-am îndreptat spre intrarea în peştera unde se afla ochiul de 
apă subteran. Apropiindu-mă, am auzit râsete feminine şi 
zgomot de apă împroşcată. 

Zaras se întorsese înaintea mea. El şi oamenii lui scoseseră 
şeile de pe cămile şi le duseseră sub ieşindul de deasupra 
peşterii, pentru a îngenunchea la umbră. Oamenii le ţesălau şi 
le hrăneau cu orz din traiste legate sub bot. L-am întrebat pe 
Zaras: 

— Ai găsit ceva? 

— Nu, domnule. Nimic. 

— Unde este Haroun? S-a întors? 

— Nu încă, dar va veni curând, a răspuns el. 

Am ezitat în gura cavernei. Totul părea perfect normal şi 
firesc. Nu pricepeam motivul senzaţiei de anxietate care nu-mi 
dădea pace, dar ştiam că nu trebuie s-o ignor. 

În loc să intru în peşteră, m-am răsucit şi am luat-o pe lângă 
peretele de stâncă în direcţie opusă. Peştera nu se mai vedea 
când am ajuns într-un loc unde o fisură îngustă brăzda 
suprafaţa verticală a pietrei. Nu o remarcasem înainte, aşa că 
am studiat-o câteva clipe şi apoi m-am decis că aş putea să 
urc pe stâncă şi să văd ce se află dincolo de ea. Am întins 
mâna şi am pus-o pe piatră. 

Soarele o încinsese, aşa că m-a ars ca un cărbune aprins. Mi- 
am retras mâna atât de repede, încât am scăpat craniul de 
pasăre pe care îl ţineam încă. Mi-am supt degetul ars, până 


când durerea s-a domolit, iar apoi m-am aplecat să iau craniul. 
M-am oprit înainte ca degetele mele să-l atingă. 

Foarte aproape de stâncă, acolo unde vântul încă n-o 
erodase, în nisipul întărit se afla urma unui picior de om. 

În timp ce o priveam, o parte a amprentei a dispărut din 
pricina unei uşoare alunecări a nisipului, demonstrând cât de 
recent era. 

Cu siguranţă, nu fusese lăsată de vreuna dintre fetele inele. 
Era urma unui picior mare de bărbat, purtând o sanda cu talpă 
din piele netedă. Din spate, încă mai auzeam vocile slabe şi 
râsetele ocazionale ale lui Zaras şi ale oamenilor săi. M-am 
întors repede într-un loc de unde puteam vedea intrarea în 
peşteră şi grupul de oameni aflat în faţa ei. O privire rapidă a 
fost suficientă pentru a fi absolut sigur de ceea ce ştiam deja. 
Toţi bărbaţii purtau obişnuitele sandale militare cu tălpi având 
ţinte de aramă. 

Exista un străin printre noi. 

Următorul lucru la care m-am gândit a fost siguranţa tetelor. 
Mi-am aplecat capul pentru a asculta vocile care încă răsunau 
din adâncul cavernei. Am recunoscut Imediat două dintre ele, 
dar n-am izbutit s-o disting pe a treia. Incercând să-mi ascund 
neliniştea de oameni, am trecut grăbit pe lângă ei şi am intrat 
în peşteră. Am coborât repede panta de piatră care ducea 
spre marginea bazinului. M-am oprit câteva momente ca să le 
îngădui ochilor să se acomodeze cu semiîntunericul şi m-am 
uitat la trupurile albe şi nubile care se zbenguiau ca nişte 
vidre neastâmpărate în apele întunecate. Insă erau numai 
două. 

— Bekatha! Am strigat eu la ea, vocea ridicându-mi-se pe 
măsură ce se instala panica. Unde-i Tehuii? 

Capul i s-a ridicat din apă, părul roşu-auriu acoperindu-i ud 
faţa. 

— S-a dus afară ca să-i aducă o ofrandă lui Seth! 

Acesta era eufemismul lor copilăresc pentru încheierea 
procesului digestiv. 

— Încotro a luat-o? 

— Nu m-am uitat. A spus doar că se duce afară pentru asta. 

Tehuti era o copilă delicată. Ştiu că s-ar fi ascuns ca să facă 
acest lucru intim. N-ar fi rămas în cavernă. S-ar fi dus în 
deşert. Am fugit înapoi către gura peşterii. Zaras şi oamenii lui 


încă se aflau acolo unde îi văzusem ultima oară, grupaţi în 
stânga intrării. Am strigat la Zaras: 

— Ai văzut-o pe prinţesa Tehuti ieşind din cavernă? 

— Nu, domnule. 

— Dar restul oamenilor? A văzut-o vreunul dintre voi? 

Au clătinat din cap fără să rostească un cuvânt. 

Tehuti i-ar fi evitat. Mi-am zis că, probabil, găsise o altă ieşire 
din peşteră. M-am răsucit şi am luat-o la fugă pe lângă 
despicătura în stâncă unde văzusem urma de picior străină. 

— Horus, ascultă-mă! Am apelat eu la zeul meu, rugându-mă 
cu toată forţa minţii, dezlănţuind ciudata putere din mine pe 
care am învăţat s-o chem în vremuri de restrişte şi 
deznădejde. Deschide-mi ochii, o, Horus! Lasă-mă să văd. O, 
zeu iubit, lasă-mă să văd! 

Am închis strâns ochii timp de zece bătăi de inimă, iar când i- 
am deschis din nou, privirea mea căpătase o intensitate 
luminoasă. Marele zeu Horus mă auzise. Vedeam cu ochiul 
meu interior. În jurul meu culorile erau mai vii, formele, mai 
clare şi având contururi mai bine definite. 

M-am uitat în lungul bazei peretelui de stâncă şi am văzut-o. 
Nu era Tehuti, ci amintirea locului unde se aflase de curând, 
ca un ecou sau o umbră a ei. Era ca o pată în strălucire, un 
mic nor intangibil. Ea dansa îndepărtându-se de mine, 
mişcându-se paralel cu peretele striat. 

Am ştiut instinctiv că era urmărită şi că încerca să scape de 
primejdie. Îi simţeam teama rezonând în inima mea şi 
simţeam pe limbă gustul terorii. 

— La arme, Zaras! Am urlat eu. N-am realizat că vocea mea 
putea avea o asemenea forţă. Lasă cinci oameni cu Bekatha şi 
Loxias. Restul încălecaţi şi urmaţi-mă! 

Ştiind că Zaras mă auzise, am luat-o la goană fără să mă uit 
îndărăt, concentrându-mă cu totul asupra efemerului nor care 
nu era Tehuti, dar era însăşi esenţa ei. 

Deodată, am simţit că am aripi la picioare. Alergam tot mai 
repede şi mai repede, dar norişorul se îndepărta la fel de 
repede, trăgându-mă după el de parcă eram prins în siajul lui. 
Apoi, brusc, s-a dizolvat în neant acolo unde stânca striată 
cotea. 

Strălucirea s-a estompat în ochii mei, iar vederea mi-a revenit 
la normal. Picioarele au încetinit şi au devenit grele, lipsite 


fiind de sprinteneala dăruită de divinitate. M-am silit să 
înaintez până când am ajuns în locul unde umbra ei dispăruse. 

M-am oprit, răsuflarea arzându-mi plămânii. 

Am privit cu sălbăticie în jur, dar nu am zărit nimic. 

Ea dispăruse. 

Apoi, mi-am coborât privirea spre pământ şi, cu toate că 
viziunea ei pierise, lăsase urme ale picioarelor desculţe în 
nisip, acolo unde era ferit de vânt. Mi-am ridicat ochii pentru a 
le urmări şi am văzut că, după câţiva paşi, dispăreau din nou, 
dar, de data asta, nu din cauza vântului. Nisipul fusese 
scormonit de picioare bărbăteşti purtând sandale cu tălpi 
netede. Nu mi-am putut da seama câţi erau, dar am bănuit că 
o duzină sau mai mulţi. Mi-a fost clar că Tehuti fusese 
urmărită de aceşti oameni. Când o prinseseră, se luptase cu 
ei. Tehuti poseda forţa unei pisici sălbatice atunci când era 
stârnită, dar, în cele din urmă, o copleşiseră. 

Captivă între ei, o târâseră până la baza stâncii. Aici, am 
văzut o altă despicătură în piatră. Insă aceasta era mai lată şi 
nu atât de abruptă ca prima. 

Era mai mult ca o casă a scării, nu ca un horn. Ştiam că aş 
putea să mă urc uşor, dar cămilele aveau să trebuiască a găsi 
o altă cale de a ajunge pe creasta stâncii. M-am uitat îndărăt 
şi l-am văzut pe Zaras călărind prima cămilă de-a lungul bazei 
stâncii şi apropiindu-se de mine. Văzând că mă uit la el, a 
strigat neliniştit: 

— Ce se petrece, Taita? Ce vrei să facem? 

— Tehuti a fost răpită. Probabil că au aşteptat-o aici. Am 
arătat către fisura din stâncă. Au târât-o pe aici în sus, pe 
unde cămilele nu pot urca. 

— Cine sunt oamenii aceştia? De unde au venit? 

— Nu ştiu, Zaras. Nu mai pune întrebări fără rost. Luaţi-o 
călare pe lângă baza stâncii, până găsiţi un loc pe unde să 
puteţi urca. Eu pornesc pe aici după ei. 

— O să-mi trimit jumătate din oameni după tine, ca să te 
ajute. Apoi, îi iau pe ceilalţi cu mine şi ne întâlnim pe creasta 
stâncii. 

Nu i-am răspuns, ci mi-am păstrat suflul pentru urcuşul pe 
care îl aveam în faţă. Urcam cu paşi egali, economisindu-mi 
forţele. Îi auzeam pe oamenii lui Zaras venind în urma mea. 
Deşi toţi erau mai tineri decât mine, m-am menţinut cu 


uşurinţă în faţa lor. 

La jumătatea drumului către vârf, am auzit voci de deasupra. 
M-am oprit câteva secunde, ca să ascult. Nu vorbesc perfect 
limba arabă, dar înţeleg suficient ca să pricep despre ce-i 
vorba. 

Bărbaţii de sus erau beduini şi se îndemnau unul pe altul să 
meargă mai repede. Apoi, am auzit ţipătul slab al lui Tehuti - 
aş fi recunoscut vocea aceea oriunde şi în orice condiţii. 

— Fii curajoasă, Tehuti, am strigat eu la ea, cu capul dat pe 
spate. Sosesc! Şi vine şi Zaras cu toţi oamenii lui. 

Sunetul vocii ei a fost un imbold pentru mine - am urcat şi 
mai repede, cu o forţă înzecită şi o hotărâre de nestrămutat. 
Apoi, deasupra mea, am auzit nechezatul unui cal, zgomot de 
copite şi zornăitul harnaşamentului. Oamenii care o ţineau 
captivă încălecau. 

Tehuti a ţipat din nou, însă cuvintele i-au fost acoperite de 
strigătele arabilor care urcau pe cai şi apoi de pocnetele 
bicelor cu care îşi îndemnau bidiviii la galop. Caii au fornăit, iar 
după aceea, copitele au bufnit surd în nisipul moale. 


Mi-am dat seama atunci de ce bandiții îşi lăsaseră caii pe 
coama stâncii. Ştiau că se vor putea întoarce repede la ei, în 
vreme ce noi aveam să pierdem timpul căutând o altă cale de 
a urca masivele cămile pe stânca inaccesibilă. 

Am străbătut în goană ultimii iarzi ai urcuşului şi m-am 
rostogolit peste buza stâncii. M-am oprit pentru a evalua 
situaţia. 

In faţa mea se afla un grup de treizeci sau patruzeci de 
călăreţi arabi îmbrăcaţi în burnuzuri prăfuite şi cu keffieh-uri 
pe cap. Cu toţii încălecaseră deja şi se îndepărtau în goană, 
îmboldindu-şi bidiviii cu strigăte sălbatice, strigând triumfători 
unul la altul. 

Unul dintre aceşti bandiți încă se lupta cu Tehuti. O aruncase 
peste partea din faţă a şeii şi, în vreme ce eu priveam, a 
încălecat în spatele ei. Era o brută mare şi puternică, având o 
barbă neagră şi cârlionţată. Corespundea descrierii pe care Al 
Namjoo i-o făcuse banditului Al Hawsawi, Şacalul. Dar nu 
putem fi sigur că el era. 

Tehuti îl lovea şi ţipa, însă el o ţine cu uşurinţă pe şa, 
imobilizându-le cu o singură mână pe ale ei. Am văzut că 


tunica şi părul ei încă erau ude după baia făcută. Buclele jilave 
îi dansau în jurul capului. 

S-a uitat îndărăt şi m-a văzut pe buza stâncii, iar chipul i s-a 
luminat de o mişcătoare licărire de speranţă. Am citit pe 
buzele ei că mi-a rostit numele. 

— Tata! Te rog, ajută-mă! 

Cu mâna liberă pe hăţuri, cel care o răpise a tras într-o parte 
capul animalului şi i-a dat pinteni s-o ia la goană peste câmpia 
stâncoasă, îndepărtându-se de mine. S-a uitat îndărăt pe sub 
braţ şi a rânjit jubilând. Acum, am fost sigur că era Şacalul. M- 
am întrebat repede de unde ştiuse că veneam la această 
Miyah Keiv din stânca striată. 

Banda lui s-a strâns în grup compact în jurul său. Nu i-am 
putut număra. Privindu-i îndepărtându-se, aproape că am fost 
copleşit de un val de furie sălbatică, dar inutilă, care m-a 
cuprins şi care ameninţa să mă sufoce. 

Mi-am revenit rapid în fire şi mi-am dat jos de pe umăr arcul 
de război. Din trei mişcări iuți, fixasem coarda şi duceam 
mâna la spate ca să scot o săgeată din tolbă. 

Distanţa creştea repede. Ştiam că, în câteva secunde, atât 
Tehuti, cât şi răpitorul ei aveau să se afle dincolo de bătaia 
arcului. Mi-am luat poziţia cu umărul stâng îndreptat spre ţintă 
şi mi-am ridicat ochii peste linia orizontului, apreciind unghiul 
pe care trebuia să-l dau săgeţii pentru a-l nimeri pe Şacal. 

Bucuria luptei mi-a cuprins sufletul când mi-am dat seama că 
trupul Şacalului era interpus între mine și Tehuti şi că, fără să 
vrea, o proteja de săgeata mea. 

Puteam trimite săgeata fără grijă că o voi lovi pe ea. Am tras 
coarda şi penele săgeţii mi-au atins buzele. Fiecare muşchi din 
braţe şi din partea superioară a pieptului era tensionat de 
imensa greutate a arcului încordat. Sunt foarte puţini alţi 
oameni capabili să întindă la maximum arcul meu. Nu este 
vorba doar de forţă brută. Mai e nevoie de o poziţie anume şi 
de un echilibru corespunzător, de a deveni una cu arcul. 

Când mi-am desfăcut cele trei degete care ţineau coarda, 
aceasta s-a smucit năprasnic, jupuindu-mi pielea de pe 
antebraţ. Am simţit sângele ţâşnind strălucitor din rană. Nu 
avusesem timp să-mi pun apărătoarea de piele pentru a mă 
proteja. 

N-am simţit nicio durere. În schimb, inima mi s-a avântat la 


fel ca săgeata pe care o trimisesem în zbor, deoarece am 
văzut că trăsesem perfect. Am ştiut că porcul care o răpise pe 
Tehuti era mort încă înainte ca el să fie conştient de asta. 

Apoi, brusc, am urlat de furie şi de frustrare văzând cum 
călăreţul care gonea în spatele țintei mele a tras calul într-o 
parte. Numai Horus ştie de ce a făcut asta - probabil, ca să 
evite o groapă. Indiferent de motiv, mi-a acoperit ţinta. Am 
văzut cum săgeata cade asupra lui ca un şoim în picaj şi îl 
loveşte în partea de sus a spinării, la trei centimetri de 
coloana vertebrală. Şi-a aruncat capul pe spate şi s-a zvârcolit 
în agonie, în vreme ce încercă să-şi ducă mâna îndărăt ca să 
apuce săgeata. Dar încă mă împiedica să-mi văd ţinta. 

Am scos o a doua săgeată şi am trimis-o în zbor cu speranţa 
disperată că bărbatul rănit s-ar putea să alunece din şa şi să 
cadă la pământ cât aceasta încă era în zbor, descoperind 
astfel întregul trup al lui Al Hawsawi. Însă arabul rănit se agăța 
cu încăpățânare de şa; abia când a doua săgeată i s-a înfipt în 
ceafă, trupul inert s-a prăbuşit din şa şi s-a rostogolit în praful 
ridicat de caii din faţa lui. 

Dar deja Al Hawsawi nu se mai afla în bătaia săgeţii mele. Am 
tras încă una în urma lui, deşi ştiam că nu mai exista nicio 
şansă să-l atingă. Insă m-am blestemat pe mine şi pe toţi zeii 
întunecaţi care îl protejaseră pe Al Hawsawi, atunci când 
ultima săgeată a căzut la douăzeci de paşi în urma calului său. 

Am luat-o la fugă spre locul unde zăcea trupul omului cu 
două săgeți înfipte în el. Voiam să ajung la el înainte să 
moară, ca să apuc să-l bat şi să smulg nişte informaţii de la el. 
Poate că, dacă aveam noroc, reuşeam să aflu numele real al 
tâlharului care o răpise pe Tehuti şi unde l-aş putea găsi. 

N-a fost să fie. Banditul fără nume era mort când am ajuns la 
el. Un ochi îi era dat peste cap, aşa că doar partea albă i se 
vedea, pe când celălalt se holba la mine cu ofensă mută. L-am 
lovit oricum, şi nu doar o dată. Apoi, m-am aşezat lângă el şi 
am înălţat o rugăciune disperată către Hathor, Osiris şi Horus, 
implorându-l pe fiecare să aibă grijă de Tehuti până când 
izbuteam s-o eliberez. 

Lucrul pe care îl urăsc cel mai mult când vine vorba de zei 
este că îţi sunt rareori la îndemână atunci când ai cea mai 
mare nevoie de ei. 

Aşa că, în vreme ce aşteptam ca Zaras să mă găsească, în 


am apucat să scot săgețile din cadavrul banditului pe care îl 
doborâsem. In tot Egiptul nu există nimeni care să se priceapă 
mai bine decât mine la confecţionarea săgeţilor. 


Lui Zaras i-a luat aproape o oră să sosească. Până atunci, 
ceata bandiţilor beduini dispăruse de mult în praful şi lumina 
orbitoare de la orizont. De obicei, îmi stăpânesc perfect 
emoţiile. Pot să rămân calm şi lucid în faţa dezastrelor şi 
tragediilor. Când spun asta, mă refer la cucerirea oraşelor, 
masacrarea armatelor şi alte asemenea neplăceri. Dar 
pierderea lui Tehuti mi-a provocat o furie copleşitoare, 
cutremurătoare şi neputincioasă. Cu cât aşteptam mai mult, 
cu atât emoţiile mele se intensificau şi dădeau în clocot. 
Oamenii pe care Zaras îi trimisese să urce pe stâncă după 
mine au devenit ţinta furiei mele. Am urlat la ei, reproşându-le 
că erau atât de înceţi şi de ineficienţi. l-am acuzat de laşitate 
şi delăsare când am avut nevoie de ajutorul lor. 

Când, în cele din urmă, am zărit praful stârnit de cămilele lui 
Zaras, care se apropiau de marginea de sus a peretelui de 
stâncă striată, nu m-am mai putut stăpâni nici măcar o clipă. 
Am luat-o la fugă spre el. Îi strigam să se grăbească, deşi nu 
mă putea auzi încă. 

Cu toate astea, când s-a apropiat suficient pentru a desluşi 
expresia de pe chipul lui, am realizat că nefericirea lui o egala 
sau poate o întrecea pe a mea. Pe cât de tare şi de amarnic 
urlam eu la el să se grăbească, pe atât de tare sau chiar mai 
tare, mă implora el să-i spun unde se afla Tehuti şi dacă mai 
trăia. 

Atunci mi-am dat seama că între aceşti doi tineri nu era doar 
o dragoste trecătoare oarecare. Era aceeaşi pasiune măreaţă 
şi imaculată pe care eu o nutrisem pentru mama lui Tehuti, 
regina Lostris. Am văzut că durerea lui Zaras pricinuită de 
pierderea lui Tehuti era la fel de devastatoare cum fusese cea 
pe care mi-o provocase cândva pierderea mamei ei. 

În clipa în care am conştientizat acest fapt, am realizat şi că 
lumea se schimbase pentru noi trei. 


L-am privit pe Zaras aducându-şi oamenii spre mine cu toată 
viteza cu care cămilele puteau să galopeze. Erau toate nişte 
animale magnifice. 

Pe distanţă scurtă, caii beduinilor puteau întrece cămilele 
mele, însă nu puteau menţine acel ritm mai mult de două sau 
trei ore. Pe de altă parte, cămilele mele puteau alerga o zi 
întreagă pe solul nisipos şi nesigur. Cămilele mele îşi făcuseră 
recent plinul cu apă. În aceste condiţii de sete, căldură şi 
goană pe nisip, caii aveau să fie epuizați până a doua zi la 
răsăritul soarelui, în vreme ce cămilele puteau alerga o 
săptămână întreagă de azi înainte. 

Îmi pregătisem deja ordinele pentru Zaras, până să ajungă el 
la mine. Avea câte un om înarmat în spinarea fiecărei cămile. 
Numaidecât i-am pus pe jumătate din ei să descalece şi să se 
întoarcă pe jos la cavernă, pentru a le veghea pe celelalte 
două fete. Fireşte, siguranţa Bekathei era de o sută de ori mai 
importantă decât a lui Loxias, dar ajunsesem s-o îndrăgesc şi 
pe micuța fetişcană cretană. 

Zaras dăduse dovadă de înţelepciune încărcând fiecare 
cămilă cu burdufuri pline cu apă. Acesta fusese unul dintre 
motivele întârzierii lui. Acum, jumătate din şei erau goale, aşa 
încât călăreţii puteau schimba cămilele la intervale regulate. 
De asemenea, am fost mulţumit de faptul că Zaras o adusese 
cu el pe căpetenia călăuzelor noastre, Al Namjoo. Nimeni nu 
cunoştea zona mai bine decât el. 

În vreme ce încălecam - fiecare călăreț ducând în urma lui, 
de căpăstru, o cămilă şi cu apa din burdufuri clipocind liniştitor 
-, am fost gata să fac pariu pe un sac cu memi de argint că, 
până a doua zi la prânz, îl vom ajunge din urmă pe Al 
Hawsawi. 

Vântul se transformase într-o adiere domoală, însă era prea 
cald pentru a simţi vreo uşurare. Dar măcar nu mai avea forţa 
de a ascunde urmele Şacalului înainte de a apuca să le văd. 
Am pus cămilele să alerge cu o iuţeală pe care am calculat-o 
cu grijă. 

Am socotit trecerea timpului după unghiul soarelui, iar trei 
ore mai târziu, am putut constata că ne apropiasem bine de 
prada noastră. Ne-am oprit pentru foarte scurt timp ca să 
schimbăm cămilele şi le-am îngăduit oamenilor să bea câte 


două căni cu apă înainte de a porni din nou în urmărire. Încă 
nu trăgeam din greu, ci menţineam un trap legănat pe care 
cămilele îl făceau să pară foarte relaxat şi uşor. 

După alte două ore, am avut dovada fermă că ne apropiam 
de fugari. Am dat peste unul dintre caii Şacalului, care 
şchiopăta epuizat pe urmele lăsate de tovarăşii lui de 
herghelie. Am fost foarte încântat de modul cum înaintam şi i- 
am spus lui Zaras că speram că i-am putea prinde totuşi 
înainte de căderea nopţii. 

Această opinie s-a dovedit a fi prematură. La o oră după ce 
mi-o exprimasem, am ajuns la prima bifurcaţie a urmelor. Mi- 
am ridicat mâna pentru a semnala grupului să se oprească. 
Apoi, am confirmat gestul dându-i o comandă verbală lui 
Zaras. 

— Lasă-i pe oameni să descalece şi să-şi întindă picioarele. 
Fiecare poate să bea două căni de apă. Dar să rămână în 
spate şi să aibă grijă să nu strice urmele înainte ca eu să le 
pot interpreta. 

Despărțirea era o veche stratagemă a beduinilor care consta 
în separarea în două grupuri egale. Fiecare grup o lua în altă 
direcţie. În acest caz, eficienţa era dublă deoarece era 
imposibil să ne decidem care dintre cele două grupuri o luase 
pe Tehuti. Aveam să fim siliţi să ne despărţim şi noi pentru a 
le urmări pe amândouă. 

Am descălecat şi i-am dat lui Zaras frâiele cămilei mele. Am 
înaintat pe jos, păşind cu grijă până când am ajuns în locul 
unde ceata lor se separase. Am văzut că nu descălecaseră 
înainte de a face asta. Motiv pentru care n-am putut identifica 
urmele lui Tehuti. Am privit cu atenţie şi din nou am invocat 
ajutorul zeilor. 

— Mărite Horus, lasă-mă să văd! Deschide aceşti ochi slabi şi 
orbi şi arată-mi calea, te implor. Deschide-mi ochii, preaiubită 
Hathor, şi îţi voi aduce o ofrandă de sânge pentru a-ţi încânta 
sufletul. 

Am închis ochii şi mi-am ascultat inima bătând de douăzeci 
de ori înainte de a-i deschide din nou. M-am uitat cu grijă în 
jur, dar vederea îmi era neschimbată. Deşertul era la fel. Nicio 
strălucire translucidă nu lumina nisipurile aspre, nicio umbră 
nu dansa pentru a-mi arăta calea. 

Apoi, am auzit o voce şi mi-am aplecat capul ca s-o ascult. 


Însă era doar vântul foşnind printre dune. Am întors încet 
capul pentru a îngădui vântului să-mi atingă urechea. Şi atunci 
am auzit-o încet, dar distinct. 

— Las-o pe Hathor să-ţi arate calea. 

Era vocea lui Tehuti. M-am uitat repede într-o parte, 
aşteptându-mă s-o zăresc lângă umărul meu. Insă nu era 
acolo. Am închis ochii şi am aşteptat micul miracol care ştiam 
că va urma. Încet, mi-am înclinat capul şi am închis ochii 
căindu-mă faţă de zeiţa Hathor pentru gândurile nu tocmai 
frumoase pe care le avusesem recent faţă de ea. 

— Avem nevoie de tine, dulce Hathor. Eu şi Tehuti avem 
nevoie de tine. 

Apoi, o scenă petrecută cu mulţi ani în urmă a început să mi 
se deruleze în spatele pleoapelor coborâte. Eu şi Tehuti eram 
iarăşi în mica barcă din trestie, plutind pe apele sacre ale 
Nilului. Ea surâdea încântată şi ţinea în mâini darul pe care 
tocmai i-l făcusem pentru a celebra apariţia florii roşii a 
feminităţii ei. Era o bijuterie încântătoare în care, 
confecţionând-o, îmi pusesem toată dragostea şi toată 
măiestria. De un lănţişor fin atârna un minuscul cap din aur al 
lui Hathor, zeiţa cu coarne a iubirii şi virginităţii. 

Incă zâmbind, Tehuti şi-a pus lănţişorul de aur în jurul gâtului 
şi, cu amândouă mâinile, a prins încuietoarea la ceafa. Capul 
de aur s-a legănat în valea cu piele mătăsoasă dintre sânii ei, 
iar imaginea zeiţei mi-a zâmbit enigmatic. 

— O voi purta întotdeauna, Tata, mi-am amintit eu cuvintele 
exacte ale lui Tehuti. De fiecare dată când o voi simţi 
atingându-mi pielea, mă voi gândi la tine, iar dragostea pe 
care ţi-o port va deveni mai puternică. 

Se ţinuse de promisiune. Ori de câte ori ne întâlneam, chiar şi 
după o scurtă despărţire, îmi arăta amuleta legănându-se pe 
lănţişorul de aur, iar apoi o ducea la buze. 

De ce mă gândisem la asta acum, când timpul şi viteza erau 
critice, nu mi-am putut da seama şi am încercat să-mi alung 
gândul din minte. Dar amintirea persista. Apoi, cu un 
entuziasm subit, am realizat că bijuteria trebuie să fi fost deja 
impregnată cu spiritul lui Tehuti. Puteam s-o detectez fără 
greş, ca şi cum ar fi fost ea în carne şi oase. lar vocea vântului 
mi-a confirmat ceea ce simţisem deja: 

— Găseşte-o pe Hathor şi mă vei găsi pe mine. 


M-am ridicat repede în picioare. Încă mă aflam în locul unde 
banda lui Al Hawsawi se despărţise. Am văzut că un grup 
format din zece persoane cotise spre nord. M-am hotărât să-l 
urmez pe acesta mai întâi. Am pornit încet, pe lângă urmele 
lăsate de copitele cailor. 

Mi-am deschis simţurile interioare pentru a primi instrucţiuni 
fie de la Tehuti, fie de la Hathor. N-am simţit nimic. Am 
continuat să înaintez şi, la un moment dat, am avut o senzaţie 
de frustrare şi de singurătate care creştea în mine cu fiecare 
pas pe care îl făceam. 

M-am întors către locul de unde pornisem, iar neplăcuta 
senzaţie a început să pălească treptat şi apoi s-a evaporat 
când am ajuns acolo unde banda se despărţise. 

Al doilea grup de bandiți o luase spre sud. Am pornit pe 
urmele lor. 

Aproape imediat, starea de spirit mi s-a îmbunătăţit. Mă 
simţeam mai încurajat cu fiecare pas făcut, apoi am simţit o 
mânuţă caldă cuprinzându-mi palma şi strângând-o. Mi-am 
coborât privirea, dar mâna mea era goală, aşa încât am ştiut 
cu certitudine că lângă mine se afla o prezenţă care mă ghida. 
Am alergat înainte, cercetând nisipul ars de soare. Am 
parcurs alţi o sută de paşi înainte de a vedea ceva strălucind 
pe jos, în faţa mea. Era pe jumătate îngropat în nisipul galben, 
dar l-am recunoscut de îndată. M-am lăsat într-un genunchi şi 
am îndepărtat nisipul. Apoi am ridicat micuța piesă de aur 
galben şi am dus-o la buze. 

M-am uitat îndărăt, către Zaras. Acesta stătea în picioare 
lângă cămila lui şi mă urmărea cu privirea. Mi-am fluturat 
mâna deasupra capului, făcându-l semn să vină. A încălecat 
grăbit şi şi-a îmboldit cămila, trăgând de căpăstru şi animalul 
meu. 

— Cum poţi fi sigur că ea a luat-o încoace şi nu în cealaltă 
direcţie? A vrut el să ştie în timp ce-mi dădea frâiele cămilei. 
— Cunoşti această podoabă? 

Mi-am desfăcut palma şi i-am arătat capul zeiţei. A dat din 
cap fără să rostească o vorbă. 

— A lăsat-o pentru mine, ca semn. 

— Este atât de minunată. Vocea lui era plină de venerație. În 
toată lumea asta, nu poate exista altă femeie care să se 
compare cu ea. 


Am călărit vreme de două ceasuri înainte de a întâlni alt cal 
epuizat al beduinilor. Stătea cu capul atârnând, incapabil să 
mai facă un pas. Călărețul lui îl biciuise fără milă, înainte de a-l 
abandona. Crupele îi erau sfâşiate de lovituri, iar sângele se 
închegase negru şi strălucitor pe răni. 

— Daţi-i apă, am ordonat eu, iar Zaras însuşi a descălecat 
pentru a umple o găleată din piele cu apă din burduful cărat 
de cămila lui. 

Am descălecat şi eu şi m-am dus în dreptul greabănului 
animalului. Mi-am scos sabia. Zaras a pus găleata cu apă în 
faţa nefericitului cal, iar acesta şi-a scufundat botul în ea. L- 
am lăsat să înghită de câteva ori înainte de a-mi înălța cu 
ambele mâini sabia deasupra capului. Animalul încă bea când 
am coborât-o cu toată greutatea şi cu toată forţa asupra lui. 

Retezat curat, capul a căzut de pe ciotul gâtului. Trupul s-a 
prăbuşit în genunchi, sângele ţâşnind din vasele tăiate. Apoi, 
s-a lăsat pe-o parte. 

— Nu irosi apa, l-am avertizat pe Zaras în vreme ce-mi 
ştergeam lama spadei de trupul animalului, după care am pus- 
o la loc în teacă. 

L-am privit pe Zaras turnând restul de apă din găleată înapoi 
în burduf. Am avut nevoie de câteva minute pentru a-mi veni 
în fire. Suferisem aproape la fel de mult precum calul înainte 
de lovitura eliberatoare. Detest cruzimea inutilă şi suferinţa în 
toate formele ei, iar calul fusese abuzat cu sălbăticie. Oricum, 
am avut grijă să ascund ce simţeam cu adevărat. Dacă mi-ar fi 
aflat sentimentele, oamenii probabil că m-ar fi considerat 
excentric şi aş fi pierdut puţin din respectul lor. 

Până când soarele a coborât la orizont, am trecut de alţi trei 
cai istoviţi şi, după adâncimea urmelor din nisip, mi-am dat 
seama că unii dintre fugarii arabi erau câte doi în şa. Alţii 
ajunseseră să meargă pe jos, agăţându-se de scăriţele din 
piele ale cailor tovarăşilor săi pentru a se ţine pe picioare. 

Cu fiecare oră care trecea, ne apropiam tot mai mult de ei. 
Am continuat să înaintăm şi după apusul soarelui. In cele din 
urmă, luna plină s-a ridicat şi ne-a arătat drumul. Avea o 
lumină argintie atât de strălucitoare, azvârlea câte o umbră pe 
fiecare din gropile lăsate în nisip de copitele cailor arabi. Le 
puteam zări până departe. Hathor este zeiţa lunii, astfel încât 
am ştiut că acesta era răspunsul rugăciunilor mele. Am 


început să gonim cu o viteză aproape dublă comparativ cu cea 
de până atunci. Cămilele n-au avut nicio ezitare. 

Am trecut pe lângă alţi doi cai epuizați aflaţi pe lângă şirul de 
urme, dar am văzut că deja erau dincolo de orice suferinţă, 
aşa că nu mi-am mai pierdut timpul cu ei. Apoi am dat peste o 
siluetă omenească zăcând chiar în drumul nostru. Avea ceva 
care îmi era familiar. De data aceasta, mi-am oprit cămila şi 
am pus-o să îngenuncheze. 

— Ai grijă, Taita! A strigat Zaras îngrijorat. Ar putea fi o 
capcană. Poate că se preface a fi mort. Vezi să n-aibă un cuţit 
în mână. 

l-am luat în seamă avertismentul şi mi-am scos sabia. Dar, 
când am ajuns lângă forma umană de pe jos, aceasta s-a 
răsucit, şi-a ridicat îndurerată capul şi s-a uitat la mine. 
Lumina lunii a dansat pe chipul omului, şi l-am recunoscut. 

M-am holbat la el atât de stupefiat, încât, iniţial, nici n-am 
putut să vorbesc. ă 

— Ce este, Taita? Ce-ai păţit? A strigat Zaras la mine. Il 
cunoşti pe om? 

N-am răspuns direct la întrebările lui. 

— Trimite-l pe Al Namjoo la mine, am ordonat eu fără să mă 
uit la Zaras. 

Omul de la picioarele mele scâncea terorizat în vreme ce se 
uita la mine. Apoi, şi-a acoperit partea inferioară a feţei cu 
keffiehul ferfeniţit care era legat la gât şi şi-a răsucit capul 
dinspre mine. 

L-am auzit pe Zaras strigându-i pe Al Namjoo să se apropie, 
iar apoi am desluşit sunetul făcut de cămila pusă să 
îngenuncheze în spatele meu. 

— Vino aici, Al Namjoo, am rostit eu pe un ton aspru. 

Am auzit scrâşnetul paşilor săi în nisip, pe când venea lângă 
mine. Nu m-am întors să-l privesc. 

— Sunt aici, stăpâne, a spus el cu voce moale. 

— Il recunoşti pe acest bărbat? 

L-am atins cu vârful sandalei pe omul care zăcea la picioarele 
mele. 

— Nu, stăpâne, nu-i văd faţa... a murmurat Al Namjoo, dar 
mi-am dat seama după tremuratul vocii că minţea. 

M-am aplecat, am apucat keffiehul de un colţ şi l-am smuls 
de pe chipul omului. L-am auzit pe Al Namjoo icnind. 


— Acum, îi vezi faţa, i-am zis eu. Cine este? 

A urmat o tăcere îndelungată, iar făptura de pe jos şi-a 
îngropat chipul la încheietura braţului şi a început să plângă în 
hohote. Nu era în stare să-şi ridice privirea spre noi. 

— Spune-mi, Al Namjoo, cine este acest rahat împuţit? 

Expresia aleasă pentru a-l descrie era o dovadă a furiei şi 
durerii mele. 

— Este fiul meu Haroun, a şoptit bătrânul. 

— Şi de ce plânge fiul tău, Al Namjoo? 

— Plânge pentru că a trădat încrederea pe care noi doi i-am 
acordat-o, stăpâne. 

— Cum a trădat încrederea noastră, bătrâne? 

— l-a spus lui Al Hawsawi, Şacalului, unde ne poate găsi. L-a 
condus pe acesta la peştera cu apă, pentru a ne aştepta 
acolo. 

— Care este pedeapsa potrivită pentru o astfel de trădare, Al 
Namjoo? 

— Pedeapsa cu moartea. Trebuie să-l ucizi pe Haroun, 
stăpâne. 

— Nu, bătrâne. Mi-am scos sabia. Nu-l voi ucide. Este fiul tău. 
Tu trebuie să-l ucizi. 

— Nu-mi pot omori propriul fiu, stăpâne. S-a dat îndărăt. Ar fi 
cea mai întunecată şi cea mai cumplită faptă imaginabilă. Eu 
şi fiul meu am fi blestemaţi să hălăduim pe vecie în întunecata 
lume de dincolo a lui Seth. 

— Ucide-l, iar eu mă voi ruga pentru sufletul tău. Ştii că am 
puteri. Ştii că pot lua legătura cu zeii. Este mereu posibil ca ei 
să-mi asculte rugăciunile. Va trebui să-ţi asumi acest risc. 

— Te implor, iubite stăpân. Cruţă-mă de această cumplită 
sarcină. 

Acum, şi el plângea, dar în tăcere. l-am văzut lacrimile 
strălucindu-i pe barbă, argintii în lumina lunii. A căzut în 
genunchi şi mi-a sărutat picioarele. 

— Să moară de mâna tatălui său este singura pedeapsă 
potrivită pentru el. N-am dat ascultare rugăminţilor lui. Ridică- 
te, Al Namjoo. Ucide-l sau eu îi voi ucide întâi pe cei doi fii mai 
tineri ai tăi, Talal şi Moosa, apoi îl voi ucide pe Haroun, iar în 
cele din urmă, pe tine. N-o să mai existe spiţă bărbătească în 
casa ta. N-o să mai existe nimeni care să se roage pentru 
umbra ta. 


S-a ridicat clătinându-se, iar eu i-am întins mânerul sabiei 
mele. M-a privit fix în ochi şi a văzut că hotărârea mea era 
dură ca un diamant. Şi-a plecat resemnat privirea. 

— Fă-o! Am insistat eu, iar el şi-a şters cu ambele mâini 
lacrimile de pe chip. Apoi, şi-a ridicat hotărât bărbia şi a 
apucat mânerul sabiei pe care i-o ofeream. A trecut pe lângă 
mine şi s-a oprit lângă Haroun. 

— Fă-o! Am repetat eu, iar el a ridicat sabia şi a lovit o dată, 
de două ori, de trei ori. 

Apoi, a lăsat sabia să-i cadă şi s-a prăbuşit peste cadavrul 
fiului său cel mare. A strâns la piept capul despicat, iar creierii 
gălbui i s-au prelins printre degete. Şi-a început bocetul de 
doliu. 

Mi-am ridicat sabia şi i-am şters lama de cadavru. După 
aceea, m-am îndreptat spre cămila mea şi am încălecat. L-am 
lăsat pe Al Namjoo să se împace cu pierderea suferită, iar eu 
am pornit din nou pe urmele Şacalului. 

Compasiunea mea nu îi include pe toţi oamenii. Mărinimia 
mea nu poate ierta toate păcatele comise împotrivă-mi. 


La prima licărire a zorilor, am ajuns în locul unde Al Hawsawi 
şi-a împărţit din nou trupa. Era un gest disperat. Până acum, 
trebuie că aflase că prima separare nu îl scăpase de mine. 

Am descălecat şi am studiat urmele pentru a face o estimare 
a numărului beduinilor. 

Erau şase cai într-un grup şi patru în celălalt. Fiecare cal căra 
doi călăreţi. Insumat, însemna că erau douăzeci de oameni. Pe 
lângă aceştia, mai erau cinci bărbaţi care mergeau pe jos. 

Mi-am ridicat privirea ca să văd urmele lăsate de grupul mai 
mare, care cotise spre nord, iar inima mi-a bubuit în piept 
când am văzut urmele mici şi delicate pe care le cunoşteam 
prea bine. O luaseră pe Tehuti cu ei. 

Totuşi, nu mai era călare şi urmele mi-au spus că era târâtă 
de doi arabi. M-am apropiat în fugă şi am examinat urmele ei 
cu mai multă atenţie. Uşurarea mi s a transformat în furie 
când am văzut că unul dintre picioare îi sângera. Una dintre 
aşchiile de cremene risipite prin nisip îi tăiase piciorul. 

Urma era clară şi indiscutabilă. N-am avut nici cea mai mică 
îndoială că Tehuti făcea parte din grupul care pornise spre 
nord, dar, cu toate astea, ştiam că era posibil ca mânia să-mi 


întunece judecata. Trebuia să mă asigur categoric. 

— Stai aici până te chem, am strigat eu la Zaras. 

L-am lăsat şi am luat-o pe urmele care se vedeau clar. Am 
făcut doar o sută douăzeci de paşi până când au dispărut 
complet, dar nu mi-am făcut prea multe griji. 

Mi-am dat seama că fusese săltată de unul dintre arabii aflaţi 
călare, poate chiar de către Al Hawsawi. Acum, probabil că se 
afla din nou pe şaua lui. Nu doar că aceste semne erau 
evidente, însă erau susţinute de aura din capul lui Hathor pe 
care îl tineam în mâna dreaptă. 

Am privit îndărăt şi i-am făcut semn lui Zaras să mi se 
alăture. Mi-a adus cămila. Am încălecat şi am condus trupa pe 
urmele arabilor care cotiseră spre nord, luând-o pe Tehuti cu 
ei. 


Am urcat pe o mică dună şi, în clipa în care am ajuns pe 
vârful celei de-a doua, am observat că aura bijuteriei de aur a 
lui Tehuti pălea. Am oprit brusc cămila. Am privit încet vastul 
peisaj mohorât din jur. 

— Ce te nemulţumeşte, domnule? 

Zaras şi-a adus cămila lângă a mea. 

— Până la urmă, Tehuti n-a luat-o pe-aici, am zis eu convins. 
Şacalul ne-a păcălit. 

— Nu e posibil, Taita. l-am văzut urmele picioarelor. Nu poate 
exista nicio îndoială, m-a provocat el. 

— Uneori, minciuna se vede clar în vreme ce adevărul 
rămâne ascuns, am spus eu în timp ce întorceam capul 
cămilei. 

— Nu pricep, domnule. 

— Ştiu asta foarte bine, Zaras. Sunt multe lucruri pe care nu 
le vei înţelege niciodată. Aşa că nu voi pierde vremea 
încercând să-ţi explic. 

A fost o răutate din partea mea, dar trebuia să-mi revărs 
frustrarea pe cineva. 

Deşi în surdină, am auzit murmurele şi văicărelile oamenilor 
siliţi să se întoarcă şi să mă urmeze. Zaras i-a redus la tăcere 
cu un mârâit. 

M-am întors la locul unde dispăruseră urmele picioarelor 
goale ale lui Tehuti atunci când a fost ridicată în şa de Al 
Hawsawi. Am descălecat şi i-am dat hăţurile unuia dintre 


oameni. 

Ştiam că era ceva ce-mi scăpase, dar tot nu-mi dădeam 
seama ce anume. 

M-am întors în locul unde cele două grupuri de beduini se 
despărţiseră şi am examinat cu meticulozitate solul. M-am 
întrebat dacă nu erau urme care să meargă în direcţie opusă. 
Răspunsul a fost că nu erau. Din punctul unde se despărţiseră, 
cele două grupuri merseseră drept înainte, nimeni nu se 
întorsese. 

Totuşi, ştiam că mă uitam la explicaţia acestei anomalii, însă 
n-o puteam recunoaşte. 

— Trebuie să se fi întors, am şoptit eu pentru mine. N-a mers 
înainte cu al doilea grup, aşa că trebuie să fi mers îndărăt. 

Am stat să mă gândesc. De ce folosisem cuvântul „îndărăt”? 
Era incorect în acel context, iar modul în care eu utilizez 
cuvintele este de obicei impecabil. 

— O persoană nu merge îndărăt, am vorbit eu cu voce tare 
de data asta. Ştiam că soluţia era aproape. O persoană fie se 
întoarce, fie merge cu spatele... 

M-am întrerupt din nou. Asta era! Ştiam! 

Am alergat spre locul unde se sfârşeau urmele paşilor lui 
Tehuti. 

Pentru că acum ştiam ce să caut, am găsit imediat. Exista un 
alt set de urme masculine care părea să ducă spre nord, la fel 
ca şi celorlalţi membri ai grupului. Cu toate astea, acum am 
sesizat diferenţele subtile. 

Aceste amprente ciudate începeau acolo unde urmele lui 
Tehuti se terminau şi se suprapuneau tuturor celorlalte. 
Indiferent cine le făcuse, cărase o povară grea. ŞI, cel mai 
important, la fiecare pas călcâiele sandalelor aruncaseră o 
mică jerbă de nisip îndărăt... deşi era de aşteptat ca vârful să 
împroaşte nisip înainte. 

— Şacalul a lăsat aceste urme, am explicat în timp ce 
vorbeam aproape văzând ce se întâmplase. Întâi, a dat-o jos 
pe Tehuti în locul unde banda s-a despărţit. A silit-o să meargă 
în faţa calului său, în urma grupului care a luat-o spre nord. 
După ce au parcurs o sută douăzeci de paşi, el a descălecat. 
Şi-a trimis calul mai departe cu acest grup. 

Apoi, a luat-o pe Tehuti în braţe şi a cărat-o spre locul unde îl 
aştepta celălalt grup, dar, de data asta, mergând cu spatele şi 


purtând-o pe umăr. Acest grup avea un alt cal care îi aştepta 
pe el şi pe Tehuti. Cu acest cal a dus-o pe Tehuti spre sud, 
lăsându-ne pe noi să urmărim grupul care a luat-o către nord. 
Toată treaba asta a fost diabolic de complicată şi de vicleană. 
Am zâmbit feroce. 

— Dar nu suficient de vicleană, am rostit eu cu satisfacţie. 
Zaras şi oamenii lui mă priveau cu o uimire care s-a adâncit 
şi mai mult când am întors spatele urmelor lăsate de Tehuti şi 
i-am condus spre locul unde cele două grupuri de beduini se 
despărţiseră. 

Când am pornit în urmărirea grupului mai mic, care o luase 
spre sud, m-am aşteptat ca Zaras sau măcar unul dintre 
oamenii lui să protesteze şi am fost cumva dezamăgit că 
niciunul dintre ei nu a avut suficient curaj să-mi conteste 
decizia. Cu fiecare leghe străbătută către sud, căldura radiată 
de capul de aur al zeiţei, pe care îl ţineam în mână, devenea 
tot mai puternică. 


Ştiam cât de tare ajunsese Tehuti să sufere deja. Când 
Şacalul o capturase, purta numai o tunică uşoară de bumbac, 
care nu putea s-o protejeze decât prea puţin de şaua de lemn 
de sub ea sau de soarele de deasupra. Văzusem sângele care 
cursese din piciorul zgâriat atunci când fusese silită să meargă 
pe jos. Picioarele unei prințese egiptene sunt mai delicate 
decât ale unei ţărăncuţe. 

O consolare pentru mine era reprezentată de faptul că 
Şacalul nu şi-ar fi îngăduit niciodată şi nu le-ar fi permis nici 
oamenilor lui să-i violeze trupul abia maturizat. Era mult mai 
valoroasă pentru ei dacă rămânea virgină. Probabil că era 
suficient de isteţ ca să-şi dea seama că putea să cumpere 
zece mii de sclave drăguţe cu banii de răscumpărare. Cu toate 
astea, eram amarnic tentat să măresc ritmul şi să forţez 
cămilele la maximum pentru a o salva chiar şi de o oră de 
chin. 

Obişnuitul meu bun-simţ m-a împiedicat s-o fac. Ştiam că 
Şacalul mai putea avea câteva trucuri disperate pe care să le 
folosească, iar eu trebuia să le dejoc. Am menţinut cămilele 
într-un galop relaxat, dar n-au mai existat popasuri pentru a 
bea apă sau pentru odihnă. Am călărit toată dimineaţa. 

Apoi, la o oră după ce soarele trecuse de amiază, am urcat 


un alt deal de gresie, iar când am ajuns pe culme am văzut o 
depresiune întinsă cale de multe leghe. Era o vale cu sculpturi 
naturale gigantice, dăltuite de vânturi de o eternitate. 
Metereze şi foişoare de stâncă roşie se înălţau atât de sus, 
încât capetele lor păreau să atingă pântecul cerului de un 
albastru palid, însă bazele lor fuseseră mâncate de vânt până 
când rămăseseră doar nişte coloane subţiri pe care capetele 
masive stăteau în echilibru. 

Ochii mei erau cei mai bătrâni din grupul nostru, dar, ca de 
obicei, sau dovedit a fi cei mai buni. Am fost primul care i-a 
zărit pe fugari. Nici chiar când i-am arătat lui Zaras şi 
celorlalţi, aceştia n-au reuşit să distingă grupul de oameni în 
umbrele de la baza unuia dintre monoliţii uriaşi. Ca să fiu 
cinstit faţă de ei, aerul fierbinte care se ridica din rocile 
încinse de soare era tremurător, împiedicându-i să vadă bine. 


Apoi, o rază de soare s-a reflectat într-o sabie sau într-un vârf 
de lance, iar asta le-a atras imediat atenţia. Trupa din spatele 
meu a izbucnit în ţipete triumfătoare şi însetate de sânge, însă 
eu ştiam că tot ce era mai greu de-abia acum urma. Aveam 
de-a face cu oameni disperaţi, iar Tehuti era în cel mai mare 
pericol de când fusese răpită de Şacal. 

Cu un gest, i-am redus pe oameni la tăcere şi i-am condus 
înapoi, de cealaltă parte a crestei. Am lăsat un sergent de 
încredere şi pe încă doi soldaţi să-i supravegheze pe beduini. 
Apoi, după ce n-am mai fost la vedere, am îngăduit restului 
trupei să descalece, să se odihnească şi să-şi pregătească 
armele pentru luptă. 

Mi-am scos arcul de luptă aflat în husa lui de piele şi tolba cu 
săgeți. Le-am luat cu mine când l-am tras pe Zaras deoparte. 
Am găsit o lespede de piatră şi l-am poftit pe Zaras să şadă 
alături de mine. 

— Toţi caii lor sunt terminaţi. Nu pot alerga mai departe. 
Şacalul şi-a ales zona pentru a da ultima bătălie, am început 
eu, apoi i-am explicat pe larg ce are de făcut ca s-o scăpăm pe 
Tehuti nevătămată din ghearele Şacalului. 

După ce am isprăvit, l-am pus să repete instrucţiunile, ca să 
fiu sigur că nu s-a strecurat nicio neînțelegere. 

În timp ce vorbeam, am înlocuit coarda arcului meu. Apoi am 
ales din tolbă trei săgeți care, la prima vedere, păreau 


perfecte. Le-am rulat între palme, ca să depistez chiar şi cea 
mai mică imperfecţiune. După ce au trecut testul minuţios, le- 
am pus la cingătoare. Am lăsat celelalte săgeți în tolba pe 
care am legat-o pe spinare. Era improbabil să am ocazia de a 
trage mai mult de o săgeată, iar asta, de la mare distanţă. 
Dacă mai apărea vreo oportunitate, n-aş mai fi avut niciun 
moment de pierdut ca să aleg o săgeată. 

— Eu sunt gata, Zaras. M-am ridicat şi l-am bătut pe umăr. Tu 
eşti? 

A sărit în picioare. 

— Da, Taita! Sunt gata să mor pentru prinţesă. 

A fost o declaraţie melodramatică, dar am fost mişcat de 
sinceritatea lui. Dragostea tinerilor are o splendoare ciudată. 

— Cred că prinţesa Tehuti, la fel ca şi mine, ar prefera să 
rămâi în viaţă, am remarcat eu pe un ton sec şi l-am condus 
înapoi la trupa care ne aştepta. 

În timp ce Zaras le dădea ordinele, am luat platoşa din piele 
de crocodil şi coiful din bronz de la una dintre santinele şi mi 
le-am pus ca să-mi ascund veşmintele distincte şi părul lung. 
Nu voiam să ies în evidenţă. 

Când ne-am terminat pregătirile, am încălecat din nou şi, 
trecând de culme, am început să coborâm în valea cu monoliţi 
din gresie, mânând încet cămilele către locul unde ne 
aşteptau Şacalul şi oamenii săi. 

Am profitat de această ultimă ocazie pentru a-mi potrivi 
protecţia din piele pe antebraţul drept, ca să mă protejez de 
biciuirea corzii arcului. Rana pe care mi-o provocasem deja 
era încă deschisă şi sângera. 

Zaras conducea trupa. Oamenii noştri erau grupaţi în ordine 
la douăzeci de paşi în urma lui. Eu nu mai călăream alături de 
Zaras. 

De neremarcat în armura împrumutată, mă aflam în extrema 
flancului stâng al celui de-ai doilea rând. Mi-am ascuns arcul 
de război sub țesătura şeii cămilei, unde nu putea fi văzut de 
duşman până nu-l ridicam. 

Zaras călărea bine în faţa formaţiei noastre, putând atrage 
atenţia Şacalului asupra sa. Ţinea sabia în cealaltă mână, cu 
mânerul ridicat. Era semnul universal de armistițiu. 

Ştiam că Şacalul avea să se aştepte la această invitaţie la 
negocieri, deoarece se afla în impas. Nu putea scăpa. Toţi caii 


lui erau epuizați, şi nici oamenii nu se simțeau mai bine. 

Pe de altă parte, noi nu puteam ataca atâta vreme cât el 
avea un cuţit la gâtul lui Tehuti. 

A trebuit să mă bazez pe Zaras pentru a ajunge într-o poziţie 
favorabilă, din care să-l pot nimeri atât de precis pe Şacal, 
încât el să nu mai aibă timp de o reacţie ucigaşă. Pe măsură 
ce ne apropiam, am avut ocazia să studiez terenul mai bine. 

După urmele lăsate, ştiam că numărul oamenilor lui Al 
Hawsawi fusese redus, din cauza despărţirilor şi a deşertului 
ostil, la cincisprezece supraviețuitori. Eu aveam cincizeci şi 
şase de oameni, inclusiv pe Zaras. Toţi erau relativ odihniţi şi 
apți de luptă. Dacă se ajungea la o confruntare, rezultatul nu 
putea fi decât unul singur. Ei toţi ar fi murit, dar la fel s-ar fi 
întâmplat şi cu prinţesa Tehuti. 

Al Hawsawi alesese cu grijă poziţia finală, sub un înalt 
monolit de gresie. Stânga îi asigura ambele flancuri şi îi mai 
oferea un avantaj. Acoperişul de piatră care se întindea peste 
grupul lor limita raza de acţiune chiar şi a marelui meu arc de 
război. Nu puteam trage cu boltă, de la mare distanţă, pentru 
a-l ucide pe Şacal, fiindcă săgeata ar fi lovit întâi stânca de 
deasupra capului său. Trebuia să mă apropii mai mult şi să 
imprim săgeţii o traiectorie mai dreaptă. 

Cu toate astea, stânca roşie era şi peretele închisorii 
Şacalului. li reteza orice cale de retragere. Trebuia să 
negocieze un schimb cu noi: vieţile lui şi ale oamenilor lui 
pentru viaţa prinţesei mele. 

Conduşi de Zaras, am călărit încet către locul unde ne 
aştepta Şacalul încolţit. 

Acum, am putut să văd că bidiviii beduinilor muriseră cu toţii 
de sete şi din pricina condiţiilor potrivnice. Arabii târâseră 
ultimele câteva cadavre într-un semicerc având arcul 
îndreptat spre noi. În spatele pateticei redute erau ghemuiţi 
supraviețuitorii. Li se vedeau doar creştetele şi vârfurile 
lăncilor şi ale iataganelor ridicate spre noi. 

Apropiindu-ne, am văzut că trei arabi cel puţin aveau arcuri 
în care săgețile erau gata să fie trase spre noi. Dar beduinii nu 
sunt arcaşi de temut. Arcurile lor sunt fragile, cu o bătaie pe 
jumătate cât a măreţei mele arme recurbate, care era 
ascunsă la îndemână, sub țesătura şeii de sub genunchiul 
meu. 


Acum, totul depindea de cât de aproape de aceste fortificaţii 
şubrede reuşea Zaras să mă ducă înainte ca Al Hawsawi să ne 
ceară să ne oprim. Socoteam permanent distanţa care se 
scurta cu fiecare pas al cămilei mele. 

Am ajuns la punctul critic din care ştiam că-mi pot cobori 
traiectoria săgeţii şi pot lovi pe oricare dintre arabi fără teama 
de a atinge acoperişul de piatră care atârna deasupra 
capetelor lor. Am oftat uşurat. Fiecare pas făcut de-aici înainte 
de cămila mea îmi consolida poziţia. 

Soldatul care călărea în rândul din faţa mea m-a acoperit 
când am întins mâna şi am apucat arcul. Apoi, fără să-mi 
cobor privirea, cu mâna liberă, am ales o săgeată din cele 
aflate la cingătoare. Am sprijinit-o de pumnul cu care ţineam 
arcul şi am ţinut-o acolo cu arătătorul mâinii stângi. 

Cămila m-a dus mai aproape cu alţi cinci paşi lenți şi 
maiestuoşi, înainte ca un bărbat să se ridice în picioare din 
mijlocul beduinilor. Şi-a dat pe spate gluga burnuzului, pentru 
a-şi descoperi chipul, şi a urlat la noi în arabă: 

— Opriţi-vă! Nu vă mai apropiaţi. 

Ecourile vocii lui au bubuit de acoperişul de gresie de 
deasupra lui. 

Am recunoscut-o de îndată pe bruta cu barbă neagră pe care 
o văzusem cu trei zile în urmă, aruncând-o pe Tehuti în şa şi 
privindu-mă urât pe sub braţul ridicat. Şi mi-a confirmat 
imediat cine era, când a ţipat din nou: 

— Eu sunt Al Hawsawi, căpetenia războinică a beduinilor. Toţi 
oamenii se tem de puterea mea. 

S-a aplecat şi, din spatele cadavrului calului său, unde o 
ascunsese, a ridicat-o pe Tehuti în picioare. 

A tinut-o astfel încât s-o putem vedea şi să-i recunoaştem 
faţa. Braţul lui stâng era încleştat din spate în jurul gâtului ei, 
sufocând-o pentru ca ea să nu îndrăznească să se lupte sau să 
tipe. In mâna dreaptă, îşi ţinea sabia scoasă din teacă. Trupul 
lui Tehuti îl acoperea în vreme ce el ne privea peste umărul ei. 

Al Hawsawi o dezbrăcase pe Tehuti de absolut toate 
veşmintele ei. Ştiam că făcuse asta ca s-o umilească şi ca să 
demonstreze că se afla complet în stăpânirea lui. Braţele şi 
picioarele ei păreau mai subţiri şi mai copilăreşti în 
comparaţie cu braţul masiv şi păros din jurul gâtului ei. Pielea 
corpului gol era opalescentă ca sideful. Ochii îi erau atât de 


enormi de teamă, încât păreau să-i acopere tot chipul. 

Zaras a sărit de pe spinarea cămilei şi, cu sabia încă ridicată 
în semn de pace, a pornit încet spre locul unde Al Hawsawi o 
ţinea pe Tehuti. A ridicat viziera coifului, dezvăluindu-şi 
identitatea la fel cum făcuse Al Hawsawi. 

Când l-a recunoscut pe Zaras, am văzut cum teroarea a pălit 
în ochii lui Tehuti, fiind înlocuită de lumina puternică a 
curajului şi speranţei. Buzele ei s-au mişcat rostindu-i numele, 
dar sunetul a fost înăbuşit de braţul gros din jurul gâtului ei. 
Am fost mândru de ea atunci, la fel de mândru cum fusesem 
mereu de mama ei. Dar mi-am alungat din minte toate aceste 
gânduri şi amintiri care îmi distrăgeau atenţia. Ochii mei au 
măsurat distanţa, iar mintea a calculat înălţimea şi abaterea 
zborului săgeţii mele. 

Am simţit adierea uşoară pe umărul meu stâng, însă am 
văzut că, acolo unde stătea, Al Hawsawi era adăpostit de 
lespedea mare de gresie. Numai un arcaş desăvârşit putea fi 
sigur că va nimeri ţinta: întâi, vântul bătea spre dreapta, iar 
apoi, cu câţiva coţi înainte de a lovi ţinta, săgeata trebuia să 
treacă printr-o masă de aer nemişcat. 

Al Hawsawi s-a lansat într-o serie insulte furioase și l-a 
avertizat pe Zaras să rămână unde era, să nu se apropie. 
Ţinea iataganul scurt în mâna dreaptă şi apăsa vârful lamei de 
bronz sub maxilarul lui Tehuti, în umflătura delicată a gâtului 
ei. 

— Stai unde eşti sau o voi ucide pe căţeaua asta şi îi voi 
spinteca ovarele putrede şi bolnave, a strigat el la Zaras. 

— Nimeni nu trebuie să moară, a ţipat Zaras la rându-i, pe un 
ton conciliant. Putem sta de vorbă. 

A continuat să se îndrepte către cei doi. Mi-am îmboldit 
cămila să înainteze. Zaras îmi câştiga teren preţios. 

Cu fiecare pas al cămilei, lovitura mea devenea mai puţin 
dificilă. 

Şi, mai important, îl forţa pe Al Hawsawi să se răsucească 
uşor, pentru a rămâne cu faţa la el. Mărea ţinta pentru 
săgeata mea. 

Mai trebuia doar ca atenţia Şacalului să fie abătută în timpul 
necesar pentru a-mi încorda arcul şi a trage şi săgeţii să-şi 
atingă ţinta. 

Fără să-mi mişc capul, am scos ţipătul unui şoim de 


vânătoare înainte de a-şi începe picajul. Simbolul meu este un 
şoim rănit. Mi-am perfecţionat acel țipăt. Nici cel mai 
experimentat şoimar nu este în stare să diferenţieze ţipătul 
meu de al unei păsări adevărate. Pereţii stâncii au amplificat 
şi au format ecouri ale sunetului, aşa încât a acoperit tirada 
injurioasă a lui Al Hawsawi. 

Toţi beduinii sunt şoimari avizi, aşa că Al Hawsawi a 
recunoscut chemarea şi nu a fost capabil să-i reziste. Şi-a 
întrerupt insultele şi şi-a ridicat privirea spre locul de unde 
credea că se auzise ţipătul. Era o distragere scurtă, însă doar 
de atât aveam nevoie. 

Mi-am pus în arc săgeata perfectă, iar cele două s-au lipit şi 
s-au potrivit precum trupurile a doi îndrăgostiţi divini în 
paradisul iubirii lor. Am tras coarda şi, când mi-a atins buzele, 
am eliberat-o. Am urmărit săgeata urcând, ajungând la zenit. 
A trecut razant pe sub acoperişul de piatră de deasupra 
capului Şacalului, fără să-l atingă, iar apoi şi-a început 
coborârea. 

Mi s-a părut că zbura cu o graţie maiestuoasă, însă ştiam că 
doar un ochi atât de ager ca al meu putea s-o urmărească. 
Apoi, am văzut ochii Şacalului clipind în găvane. Deşi ştiam 
că era imposibil, văzuse sau, ca un animal sălbatic, simţise 
săgeata căzând spre el. Capul i s-a smucit uşor, iar trupul a 
început să se răsucească. Apoi, săgeata mea l-a lovit în partea 
de sus a pieptului, la o palmă în lateral. Se mişcase suficient 
pentru a-mi deplasa ţinta şi am ştiut că vârful săgeţii nu-i 
intrase în inimă. 

Cu toate astea, forţa şi viteza loviturii l-au împins îndărăt. 
Instinctiv, şi-a desfăcut braţele în încercarea de a-şi recăpăta 
echilibrul, dar picioarele nu l-au mai susţinut, iar el s-a 
prăbuşit pe gresie. 

Tehuti a fost aruncată învârtindu-se din strânsoarea lui. Am 
văzut răsucirea trupului ei în aer, după care a aterizat cu 
agilitatea unei pisici. S-a înălţat pe picioare şi, cu echilibrul 
regăsit, goală şi minunată, a fost câteva clipe surprinsă de 
brusca agitaţie stârnită în jurul ei. 

Zaras fusese pregătit să audă ţipătul şoimului, despre care 
căzusem de acord mai devreme. De îndată ce l-am scos, se 
repezise spre locul unde se afla Tehuti. 

A fost la fel de rapid ca un ghepard la vânătoare. A trebuit să 


treacă în fugă de trupul prăbuşit al Şacalului pentru a ajunge 
la Tehuti. A văzut săgeata mea ieşind din pieptul lui Al 

Hawsawi şi s-a gândit că îl ucisesem. Nu i-a mai acordat nicio 
atenţie. A ajuns la Tehuti înainte ca vreun beduin să-şi dea 
seama ce se petrecea. A înşfăcat-o şi a împins-o în spatele lui, 
ferind-o cu trupul său. Şi-a aruncat în cealaltă mână sabia pe 
care o ţinea invers, a prins-o de mâner din cădere şi a luat 
poziţia de luptă, pregătindu-se să înfrunte atacul arabilor. 

— Atacaţi! l-am trimis pe oamenii noştri să-i apere pe cei doi. 
Doborâţi-i, băieţi! 

Mi-am mânat cămila într-un galop nebun şi, în acelaşi timp, 
am potrivit în arc o altă săgeată. L-am văzut pe unul dintre 
arcaşii arabi oprindu-se din fugă şi ridicându-şi arcul spre 
Zaras. 

Am lansat săgeata înainte ca arabul să apuce a o trimite pe-a 
lui. L-am lovit în gât, la vreme pentru ca el să rateze ţinta. 
Săgeata lui a zburat într-o parte, iar arabul a căzut în 
genunchi încleştându-şi mâna pe săgeata mea, care îi ieşea 
din gât, sânge strălucitor ţâşnindu-i din gura căscată. 

Neînfricat, unul dintre camarazii săi s-a repezit spre Zaras şi, 
cu iataganul ridicat, a încercat să-l lovească în cap. Zaras a 
deviat sabia arabului, iar apoi, s-a folosit de inerție pentru a 
reteza de la cot braţul în care omul ţinea arma. Arabul a urlat 
şi s-a dat împleticindu-se îndărăt, ţinându-se de ciotul braţului. 
S-a împiedicat de trupul îngenuncheat al omului care avea în 
gât săgeata mea. Au căzut grămadă, punându-se în calea 
atacului celorlalţi. 

Am tras a treia săgeată şi am doborât încă un bandit beduin. 
Zaras şi-a răsucit capul şi mi-a rânjit aprobator. Fără să-mi 
vină a crede, mi-am dat seama că tânărul idiot se distra de 
fapt. 

— Întoarce-te! Am strigat eu la el. Adu-o pe Tehuii la loc 
sigur. 

El a ridicat-o în braţe de parcă ar fi fost un copilaş şi a pus-o 
pe umărul drept. 

— Lasă-mă jos! A ţipat ea la el şi a început să dea cu 
sălbăticie din picioare, pentru a se elibera. 

El i-a ignorat protestele şi a pornit în întâmpinarea noastră, în 
vreme ce noi goneam înainte, pentru a-i acoperi retragerea. 

Al Hawsawi încă zăcea acolo unde săgeata mea îl doborâse. 


Cu toţii ne îndreptaserăm atenţia spre beduinii care ne atacau. 
Am fost la fel de vinovat ca oricare dintre ei. Ştiam că Şacalul 
reuşise să evite lovitura care îi ţintise inima şi că, probabil, 
încă trăia. Dar m-am gândit că măcar îl rănisem grav, aşa că 
nu mai reprezenta o ameninţare pentru noi. Trupul lui inert 
zăcea răschirat, iar sabia i se afla sub el. 

Zaras fusese silit să treacă pe lângă el pentru a ajunge la 
Tehuti. Acum, se retrăgea şi se îndrepta cu spatele către el. 
Toată atenţia lui Zaras era concentrată asupra beduinilor care 
îl amenințau. 

Brusc, Al Hawsawi s-a rostogolit şi s-a săltat în şezut. Ţinea 
sabia în mâna dreaptă, dar nu avea putere să se ridice în 
picioare. 

— Fereşte, Zaras! Am strigat eu la el în vreme ce căutam o 
altă săgeată, dar capacul închis al tolbei mă întârzia. In spate, 
Zaras! Atenţie la Şacal! 

Poate că vocea mea a fost acoperită de tumultul bătăliei sau 
poate că nu a înţeles avertismentul meu. A făcut un alt pas 
îndărăt, ceea ce l-a adus în raza de acţiune a săbiei lui Al 
Hawsawi. 

Cu un incoerent strigăt de disperare, Şacalul a plonjat spre el. 
Lovitura a venit de jos şi din spate. N-a avut forţă, însă vârful 
era suficient de ascuţit pentru a străpunge fusta din piele a lui 
Zaras şi a ajunge între tinerele picioare musculoase. 

Al Hawsawi a încercat slăbit să tragă lama din carnea care o 
ţinea încleştată, dar nu a avut forţa necesară. A căzut pe 
spate şi s-a sprijinit în coate. In vreme ce gâfâia răguşit, 
săgeata care îi ieşea din piept se legăna în ritmul respirației, 
iar un firicel de sânge a început să-i curgă din colţul gurii. 
Trupul lui Zaras s-a încovoiat, iar apoi a devenit rigid. Sabia i- 
a căzut din mâna dreaptă. Tehuti s-a desprins din strânsoarea 
braţului drept şi a aterizat în picioare. 

— Fugi la Taita, l-am auzit gâfâind din cauza durerii. Am fost 
ucis. Taita te va apăra. 

S-a aplecat şi mai tare, ţinându-se de partea inferioară a 
pântecului, unde simţea lama sabiei înfiptă adânc în el. 

Tehuti i-a ignorat instrucţiunile. A rămas încremenită lângă 
el. La început, mi s-a părut că era incapabilă să înţeleagă ce 
se petrecuse; apoi şi-a coborât privirea şi a zărit sabia 
Şacalului ieşind de sub fusta lui Zaras şi sângele curgând 


dintre picioarele lui. 

Zaras a căzut în genunchi. Şi-a aplecat capul până când 
fruntea a atins pământul. 

În picioare lângă el, chipul lui Tehuti a devenit o mască a 
furiei, iar ea a ţipat la Al Hawsawi: 

— L-ai ucis pe Zaras! L-ai ucis pe bărbatul meu! 

A înşfăcat sabia lui Zaras de unde căzuse. S-a năpustit spre 
Şacal cu o forţă total disproporţională cu delicateţea trupului 
ei şi cu o furie pe măsura feminităţii ei. A înfipt vârful sabiei în 
gâtul Şacalului. 

Respirația i-a devenit şuierătoare când traheea i-a fost 
retezată, iar el a apucat cu ambele mâini lama, ca pentru a o 
împiedica să-l înjunghie din nou. Când a fost trasă printre 
degetele încleştate ale lui Al Hawsawi, tăişul ascuţit ca briciul i 
le-a retezat până la os. 

Tehuti l-a înjunghiat iarăşi şi iarăşi în piept, printre coaste şi 
în organele vitale. 

Oamenii mei au trecut pe lângă Tehuti, gonindu-i pe beduini 
şi aplecându-se din şa pentru a-i străpunge cu lungile lor lănci 
de cavalerie. 

l-am lăsat să se îndepărteze. Mi-am oprit cămila lângă Tehuti 
şi am sărit din şa. Am cuprins-o în braţe şi am ţinut-o până s-a 
liniştit, iar apoi i-am desprins sabia din mâini. 

— L-ai ucis de zece ori deja, i-am spus eu cu asprime. Acum 
Zaras are nevoie de ajutorul tău. 

Ştiam că numele lui îi va potoli furia şi o va face să-şi adune 
minţile. 


N-am vrut să-l mişc pe Zaras deoarece, făcând asta, o rană 
de genul celeia pe care o avea el se agravează adesea. l-am 
pus pe oameni să construiască un adăpost rudimentar 
deasupra lui. 

În vreme ce făceau asta, i-am ordonat sergentului gărzilor să 
adune cele mai curate şi mai puţin pătate cu sânge veşminte 
ale arabilor morţi şi să mi le aducă. Le-am folosit pentru a o 
feri pe Tehuti de soare şi de privirile fascinate ale oamenilor. 
Apoi, le-am ordonat să târască trupurile cailor morţi şi 
cadavrele Şacalului şi ale oamenilor săi cale de o leghe în 
direcţia vântului şi să le lase în deşert. Pe căldura asta, aveau 
să între în putrefacție în mai puţin de-o oră. Ultima oară când 


l-am văzut pe Şacal era gol şi târât de o cămilă, legat de 
glezne şi cu capul lovindu-se de solul stâncos. Cu braţele 
întinse deasupra capului, parcă şi le flutura luându-şi rămas- 
bun. 

Îmi luasem la mine trusa medicală şi o mică provizie de 
ierburi şi leacuri. Le port mereu şi pretutindeni, şi aproape că 
fac parte din mine. Dar am ştiut chiar înainte de a începe să 
examinez rana lui Zaras că erau nepotrivite pentru sarcina pe 
care o aveam de dus la bun sfârşit. 

Nu aveam niciun ajutor calificat care să mă ajute. Asprii 
soldaţi care mă însoțeau erau cu toţii foarte eficienţi când 
venea vorba de luat viaţa cuiva, dar cumplit de nepricepuţi în 
a salva una. 

Singura în care puteam avea încredere era Tehuti. Mă ajutase 
să îngrijesc cai şi alte animale domestice. Dar eu încă o 
consideram o copilă. Nu să-l privească pe Zaras murind, şi 
erau toate şansele să se întâmple asta. Însă nu aveam de 
ales. 

— Prinţesă, va trebui să mă ajuţi să-l îngrijesc, i-am spus eu 
în vreme ce preparam puţin suc de opiu din floare roşie de 
mac, care era suficient de puternic pentru a ameţi un bou. 

— Da, a răspuns ea încet, dar cu o asemenea hotărâre de 
neclintit, încât mi-a amintit de mama ei. Spune-mi doar ce vrei 
să fac şi voi face. 

— În primul rând, asigură-te că bea toată asta. 

l-am dat cupa din cupru plină cu narcotic. Tehuti i-a luat 
capul în poala ei. l-a dus cupa la buze şi i-a ţinut nările strânse 
pentru a-l sili să bea tot. Între timp, eu mi-am pregătit 
instrumentele chirurgicale. 

Când pupilele ochilor lui Zaras s-au dilatat, iar el a căzut într- 
o stare de amorţeală indusă de drog, amândoi i-am scos 
armura şi veşmintele. Apoi l-am întins pe burtă, pe un pat din 
pături de şa. Fireşte că îl mai văzusem pe Zaras gol, dar, ca 
întotdeauna, am fost impresionat de fizicul lui magnific. Am 
simţit un profund junghi de regret la gândul că era posibil ca 
atât de curând să  încredinţăm pământului această 
capodoperă a naturii. 

l-am despărţit picioarele pentru a putea ajunge la locul de 
intrare al sabiei Şacalului. Desigur că lama încă astupa rana. 
Ştiu că unii care susţin că ar fi medici ar fi smuls-o fără nicio 


grijă sau fără să se gândească, pecetluind în acea cilipită 
soarta pacientului. 

În vreme ce studiam unghiul şi adâncimea rănii, am văzut că 
sabia ratase complet organele masculine. Am avut sentimente 
amestecate în privinţa asta. 

M-am bucurat în tăcere de dragul lui Zaras şi Tehuti. Cu toate 
astea, în ceea ce mă privea, n-am fost la fel de încântat. Poate 
că ar fi fost de preferat ca aceste organe ale lui Zaras să fi fost 
îndepărtate întâmplător, de tăişul unei săbii. Dacă s-ar fi 
întâmplat aşa, multe dintre problemele la care mă aşteptam 
ar fi fost eliminate dintr-o lovitură. Am îndepărtat gândurile 
nedemne şi mi-am concentrat întreaga atenţie asupra 
scoaterii lamei. 

Aceasta intrase în fesa stângă. Dacă se înfipsese în osul 
pelvian, poate că nu trecuse mai departe. 

Dar nu se întâmplase aşa. Mi-am dat seama că găsise o cale 
de a intra în cavitatea osoasă care conţinea măruntaiele lui 
Zaras. Am avut ocazia să disec şi să studiez sute de cadavre 
omeneşti. Ştiu că hrana pe care o mâncăm trece prin aceste 
tuburi până când este eliminată prin orificiul aflat între fesele 
noastre. 

Acum, eram serios alarmat. Dacă sabia Şacalului găurise unul 
dintre aceste tuburi ale maţelor lui Zaras, reziduurile s-ar fi 
scurs în cavitatea abdominală. Aceste reziduuri pe care noi le 
numim excremente sunt compuse din materii rele care dau 
neplăcutul miros caracteristic. Aceste materii sunt şi ucigător 
de otrăvitoare, iar dacă sunt eliberate în corp, duc la 
necrozarea lui. Moartea este consecinţa inevitabilă. 

Sabia trebuia scoasă imediat. l-am chemat pe şase dintre cei 
mai puternici oameni să-l ţină pe Zaras deoarece, în ciuda 
drogului puternic pe care i-l dădusem, durerea pe care urma 
s-o îndure avea să facă opiul ineficient. 

Tehuti îi ţinea capul în poală. Îi mângâia părul şi îi fredona 
încetişor, ca o mamă copilului ei. Soldaţii şi-au ocupat locurile 
şi i-au țintuit membrele. Am îngenuncheat între picioarele lui 
şi am apucat mânerul sabiei cu amândouă mâinile. 

— Ţineţi-l! Am ordonat eu, m-am lăsat pe spate şi am tras cu 
toată greutatea şi forţa, menţinând lama pe tăietura de intrare 
ca să evit a-l răni şi mai rău. 

Tot trupul lui Zaras s-a încordat. Fiecare muşchi s-a 


contractat, devenind dur ca marmura, iar el a scos un muget 
ca un taur în agonie. Celor şase bărbaţi puternici le-a fost greu 
să-l ţină. Vreme de câteva clipe îndelungate, nimic nu s-a 
petrecut. Lama de bronz era ţinută ca într-o menghină, 
captivă din cauza osului pelvian şi a sucţiunii create de țesutul 
din jur. Apoi, strânsoarea a cedat, iar sabia a ieşit din rană. 
Am căzut pe spate. 

Zaras a scos un ultim geamăt tremurat, iar trupul i s-a 
prăbuşit inconştient. Aveam pregătită o compresă din lână de 
miel, pe care am pus-o pe rană, iar apoi i-am ordonat lui 
Tehuti: 

— Ţine-o pe rană, dar apas-o cu toată greutatea, ca să 
opreşti sângerarea. După aceea, m-am uitat la oamenii care îl 
ţineau. Daţi-i drumul! Le-am ordonat eu. 

Mi-am îndreptat atenţia către sabia pe care o tineam în mână 
şi am măsurat din ochi cât de adânc pătrunsese. 

— O palmă şi jumătate, o jumătate de cot, am estimat eu, 
groaza umbrind speranţa. Adânc, prea adânc! 

Am ridicat compresa pe care Tehuti o apăsa pe rană. M-am 
aplecat pentru a o examina. 

Era o tăietură lată cât două degete de-ale mele lipite. De 
îndată ce n-a mai fost apăsată, din rană s-a prelins un liricei 
de sânge. Părea curat şi sănătos. Mi-am apropiat faţa şi am 
mirosit sângele. Nu se simţea miros de fecale. 

Am simţit un licăr de speranţă renăscută - era posibil ca lama 
ascuţită ca briciul să nu-i fi găurit măruntaiele. 

Tehuti mă privea cu intensitate. 

— Ce faci, Taita? 

— Încerc să evaluez şansele pe care le avem. 

Am legat compresa din lână de miel astfel încât să acopere 
rana de intrare şi am turnat pe ea distilat de vin pentru a 
distruge umorile rele. Apoi, m-am dus în dreptul lui Zaras şi 
mi-am pus câte o mână pe fesele lui. M-am întărit şi le-am 
separat. Am scos un uşor oftat de uşurare. Anusul era curat. 

Mai era un test pe care trebuia să-l fac. Am pus o mână pe 
noadă şi am apăsat cu putere. A urmat o bolboroseală de gaze 
eliberate din intestinele sale, urmată de un puseu de 
excremente apoase şi sânge strălucitor ţâşnind din anus. 
Duhoarea ne-a făcut pe mine şi pe Tehuti să tresărim. 

Acum, ştiam cu certitudine fatală că sabia chiar îi 


străpunsese măruntaiele. M-am simţit devastat de durere şi 
disperare. Zaras era un om mort. Niciun chirurg de pe lumea 
asta, oricât de talentat, nu-l putea salva - nici măcar eu. De- 
acum, îi aparţinea lui Seth. 

Nu mi-am ridicat privirea spre Tehuti, deşi simţeam că se uită 
la mine. Eram neajutorat şi detestam senzaţia. Este ceva cu 
care nu m-aş putea obişnui niciodată. 

— Taita, mi-a şoptit ea numele. 

Tot nu mi-am putut ridica ochii spre ea şi să-mi recunosc 
neputinţa. 

— Te rog, Taita. Vocea ei a crescut uşor. Poţi să-i salvezi 
viaţa, nu-i aşa că poţi? Poţi să-l salvezi pe Zaras pentru mine? 
Trebuia să-i răspund. Nu puteam îngădui ca ea să mai sufere. 

Mi-am ridicat capul şi m-am uitat la ea. Nu mai văzusem 
nicicând atâta suferinţă şi atâta durere ca în ochii ei - şi 
văzusem femei care tocmai rămăseseră văduve. 

Mi-am formulat în minte şi aveam pe limbă răspunsul 
negativ, ba chiar am clătinat din cap. Dar n-am putut rosti 
cuvântul „nu”. N-am putut să-i abandonez pe aceşti doi tineri. 

— Da! Pot să-l salvez pentru tine, Tehuti. 

Ştiam că eram lipsit de suflet spunând asta. Adevărul 
tranşant este cu siguranţă mai bun decât speranţa falsă, dar 
n-am putut suporta durerea şi disperarea ei. 

Aşa că, în tăcere, i-am implorat pe zei să-mi ierte minciuna şi 
m-am pregătit de lupta cu Seth pentru sufletul lui Zaras. 


Tot ce ştiam cu certitudine era că trebuia să lucrez repede. 
Niciun om nu poate supravieţui unui chin atât de îndelungat. 

Nu aveam cunoştinţe pe care să le aplic. Niciun alt chirurg de 
pe lumea asta nu îndrăznise vreodată să se bage acolo unde 
voiam eu să mă aventurez. 

Mai aveam un sigur flacon cu opiu, care era posibil să fie 
suficient pentru a-l menţine pe Zaras inconştient vreme de cel 
mult o oră. Aveam nevoie de tot. 

Trebuia să deschid cavitatea abdominală şi să găsesc locul 
unde măruntaiele lui Zaras fuseseră străpunse. 

Trebuia să repar tăieturile de sabie cosându-le. Apoi, trebuia 
să îndepărtez materia scursă din mate în stomac. 

Din fericire, ca noi toţi, Zaras mâncase puţin de când 
plecasem de la Miyah Keiv. Nu am avut prea multă mâncare, 


aşa că a trebuit să o raţionalizez cu stricteţe. Măruntaiele nu îi 
erau pline de materie reziduală. Aveam infuzii din scoarță de 
salcie şi sevă de cedru, dar în cantităţi insuficiente pentru a 
spăla otrăvurile. Cel mai eficient dintre toate era distilatul din 
vin. Aveam doar un burduf mic plin cu distilat. Şi eu, şi Tehuti 
ne-am spălat mâinile într-un mic vas în care am turnat 
preţiosul lichid. 

Descoperisem cu mult timp în urmă că fierbinţeala uituce 
dacă nu chiar distruge umorile rele. La instrucţiunile mele, doi 
dintre oameni au pus pe foc un mare vas plin cu apă. Când 
apa a început să clocotească furioasă, mi-am înmuiat în ea 
bisturiele de bronz, acele şi lirele de catgut. 

L-am silit pe Zaras să înghită încă o doză mare de opiu, în 
vreme ce Tehuti îi ştergea pântecele cu distilat din vin. 

Apoi, puternicii mei soldaţi l-au țintuit pe Zaras încă o dată. l- 
am pus între dinţi o bucată de piele împăturită pentru a nu şi-i 
fisura sau zdrobi dacă fălcile i se încleştau în agonie. Totul era 
pregătit. Nu mai aveam niciun motiv să întârzii. 

Am făcut prima incizie lungă prin peretele abdomenului 
începând chiar de sub buric şi până la creasta osului pubian. 
Zaras a urlat de durere, în ciuda căluşului de piele, şi şi-a 
smucit capul dintr-o parte în alta. 
l-am arătat lui Tehuti cum să ţină deschisă o rană, băgându-şi 
degetele de o parte şi de alta a tăieturii şi trăgându-i marginile 
într-o parte. Am reuşit acum să-mi bag mâinile până la 
încheieturi în cavitatea abdominală. Aveam în minte imaginea 
traseului lamei sabiei atunci când îi fusese înfiptă în burtă şi 
am luat-o de-a lungul lui. 

Aproape imediat, am găsit o perforaţie cât degetul meu mic 
de lungă, în funia alunecoasă a maţelor sale. Resturile urât 
mirositoare de mâncare digerată se prelingeau prin acea 
despicătură. 

Am cusut-o strâns cu catgut, din împunsături regulate făcute 
cu acul meu de bronz curbat. Apoi, am luat şarpele elastic al 
maţelor sale şi l-am strâns în ambele mâini, pentru a mă 
asigura că nu mai existau alte scurgeri. Sutura mea era 
perfectă, dar presiunea a făcut ca mizeria maronie şi tulbure 
să ţâşnească prin alte trei tăieturi existente mai departe în 
intestine. 

Am cusut şi aceste tăieturi mai mici, încercând să fiu şi rapid, 


şi eficace. Vedeam că Zaras începea să fie tot mai slăbit din 

pricina acestui tratament extrem pe care am fost silit să i-l 
aplic. 

Până să ajung să fiu satisfăcut că nu-mi scăpase vreo altă 
tăietură făcută de sabie, şi eu, şi Tehuti ne-am obişnuit cu 
mirosul fecalelor. Cu toate astea, îmi reamintea permanent 
cât de vital era să-i îndepărtez toată această materie din corp 
înainte de a închide cavitatea abdominală. Orice mirosea atât 
de atroce trebuia să fie dăunător. 

În timp ce Tehuti încă îi ţinea abdomenul deschis, mi-am 
umplut de câteva ori gura cu distilat din vin, pe care l-am 
împroşcat cu putere dintre buzele strânse printre răsucirile 
complicate ale maţelor lui. Apoi l-am răsucit pe o parte şi am 
lăsat lichidul să se scurgă din burta lui. 

După aceea, i-am spălat maţele şi cu apă iartă răcită la 
temperatura corpului, pe care i-am scurs-o din corp. 

În cele din urmă, l-am spălat cu urina noastră. Aceasta este 
una dintre cele mai eficiente reţete împotriva umorilor, însă 
urina trebuie să fie proaspătă şi necontaminată de vreun alt 
lichid sau substanţă din corp. În mod ideal, ar trebui să 
provină direct din vezică, fără să atingă organele sexuale 
externe ale donatorului - penisul şi prepuţul în cazul bărbaţilor 
sau labiile în cazul femeilor. g 
În cazul meu, nu exista nicio dificultate. Îndepărtarea 
emblemelor sexului meu este o poveste atât de străveche, 
încât amintirea lor nu-mi mai provoacă nici măcar un fior. În 
timp ce-mi turnam apa în Zaras, Tehuti s-a şters cu o feşă de 
lână înmuiată în distilat din vin, apoi, după ce eu m-am dat la 
o parte, s-a aşezat deasupra lui Zaras, și-a despărţit buzele 
vulvei şi a eliberat un jet sâsâitor în pântecele lui. Când a 
terminat, am rostogolit pe o parte trupul inert al lui Zaras, ca 
să scurgem lichidul pentru a treia şi ultima oară. 

Apoi, i-am închis pântecele şi la fiecare împunsătură am rostit 
câte un vers din rugăciunea pentru închiderea unei răni. 

— Îţi închid cruda gură roşie, o, diabolice Seth! 

Părăseşte acest loc. lţi poruncesc. Pleacă! 

— Pleacă de lângă mine, Anubis cu cap de şacal, zeu al 
cimitirelor. Lasă-l să trăiască. 

— Plângi pentru el, Hathor cu inima bună. Arată-i mila ta şi 
uşurează-i durerea. Ajută-l să trăiască! 


Era întuneric deja când am ajuns să-i leg burta cu fâşii de 
pânză rupte din fustele veşmântului meu şi l-am culcat pe 
aşternutul încropit în adăpostul lui. Eu şi Tehuti am stat de o 
parte şi de cealaltă a lui pentru a-i oferi tot ajutorul şi toată 
alinarea posibile. 

Când Zaras, în delir, a început să se certe şi să se lupte cu 
demonii reali şi imaginari care se înghesuiau în jurul 
aşternutului său, Tehuti s-a întins lângă el şi l-a luat în braţe. 
L-a ţinut strâns şi i-a cântat. 

Am recunoscut cântecul de leagăn. Era unul dintre acelea pe 
care regina Lostris i le cântase lui Tehuti când era mică. 
Treptat, Zaras s-a liniştit. 

Oamenii lui au făcut focuri de veghe în cerc în jurul 
adăpostului în care stăteam cu Zaras. Cred că s-au rugat 
pentru el la fel cum am făcut şi noi. Am auzit murmurul vocilor 
lor de-a lungul întregii nopţi fierbinţi. 

Către zori, am adormit. Nu mai puteam face altceva decât să- 
mi păstrez rezervele de putere pentru treburile pe care ştiam 
că va trebui curând să le duc la bun sfârşit. 


Am simţit o mână mică şi fierbinte apucându-mă de umăr şi 
m-am trezit instantaneu. 

Am văzut prin spărturile din acoperişul adăpostului nostru că 
dimineaţa nu era departe. Dormisem foarte puţin, dar m-am 
simţit atât de vinovat de parcă aş fi comis o crimă. 

— Taita, trezeşte-te. Trebuie să mă ajuţi. 

Auzeam efortul pe care îl făcea pentru a se stăpâni să nu 
plângă. 

— Ce este, prinţesă? 

— Pielea lui arde. Zaras arde pe dinăuntru. Este atât de 
fierbinte, încât aproape că e dureros să-l atingi. 

Aveam o vergea din lemn de cedru. l-am băgat vârful în 
tăciunii pe cale să se stingă şi am suflat în ei. După ce a luat 
foc, am aprins lampa cu ulei de la capul aşternutului şi m-am 
aplecat spre Zaras. 

Faţa lui era roşie şi strălucea de transpiraţie. Ochii îi erau 
deschişi, dar, în delirul lui, nu vedea nimic. Când am încercat 
să-l ţin nemişcat şi să-l liniştesc, ne-a înjurat. Şi a smucit capul 
dintr-o parte în alta şi a strigat blesteme. 

Mă aşteptasem la asta. Cunoşteam bine febra arzătoare care 


vesteşte atacul umorilor rele. Văzusem multe cazuri cu 
simptome aproape identice. Însă îmi pregătisem prima linie de 
apărare. 

l-am chemat pe cei şase viteji şi am reuşit să-l imobilizăm pe 
Zaras într-un cocon din pături de şa, astfel încât nu mai putea 
să-şi mişte decât capul. Apoi, am îmbibat păturile cu găleți de 
apă şi le-am ventilat pentru a grăbi evaporarea. Asta i-a 
scăzut temperatura corpului lui Zaras până când a ajuns să 
tremure de relativa răcoare. 

Am repetat asta cea mai mare parte a dimineţii, dar, până la 
prânz, puterile lui Zaras au început să scadă. Se repeta acelaşi 
scenariu ca în cazul tuturor celorlalţi pacienţi ai mei pe care 
umorile îi doborâseră. Nu mai avea forţă să reziste 
tratamentului la care îl sileam. 

Nu mai spunea nimic, doar clănţănea din dinţi. Pielea lui 
căpătase o nuanţă albăstruie. 

L-am despachetat, iar Tehuti l-a cuprins din nou în braţe şi m- 
a privit peste trupul lui umed şi tremurând. 

— Ai zis că poţi să-l salvezi, Taita. Dar acum înţeleg că n-o 
poţi face. 

Profunzimea disperării ei m-a străpuns la fel de adânc cum 
sabia Şacalului îl rănise pe Zaras. 

Pe vremea exodului, când noi, egiptenii, am fost alungaţi din 
patria noastră de invadatorii hicsoşi, am fugit spre sud, 
scăpând dincolo de cataractele Nilului, în îndepărtata Africă. 
Timp de mulţi ani în care am fost rătăcitori, am supravieţuit în 
sălbăticie, până când am devenit suficient de puternici pentru 
a ne întoarce şi a redobândi ce era dreptul nostru din naştere. 
În acele vremuri, am învăţat să înţeleg triburile de negri. 
Acestea aveau puteri şi talente speciale, pe care le invidiam. 
Mă atrăgea în mod deosebit tribul Shilluk şi îmi făcusem 
prieteni printre ei. 

Unul dintre aceştia era un vraci bătrân, pe nume Umtaggas. 
Ceilalţi din compania noastră îl priveau ca pe un doctor 
vrăjitor primitiv, care se însoțea cu demonii. Abia dacă îl 
considerau o treaptă mai presus de animalele sălbatice care 
erau atât de numeroase pe acel meleag îndepărtat din sud. 
Însă eu am ajuns să-mi dau seama că era un înţelept care 
pricepea multe lucruri ce ne scăpau nouă, intruşilor din nord. 
M-a învăţat mai multe lucruri decât am putut să-l învăţ eu. 


Când povara anilor l-a copleşit în cele din urmă şi mai avea 
câteva zile până să moară, mi-a pus în palme un săculeţ din 
piele cu ciuperci uscate la soare, de un soi pe care nu-l mai 
văzusem. Erau acoperite cu un mucegai gros şi verzui. M-a 
avertizat să nu îndepărtez mucegaiul deoarece era un 
element esenţial pentru puterile vindecătoare ale leacului. 
Apoi m-a învăţat cum să prepar din aceste ciuperci o băutură 
despre care mi-a spus că ucidea mai des decât vindeca. 
Trebuia s-o folosesc doar atunci când nu se mai putea face 
nimic altceva pentru pacient. 

De-a lungul anilor de când m-am întors în Egipt, am îndrăznit 
să folosesc această infuzie doar în şapte ocazii. În fiecare caz, 
pacientul meu era pe moarte, doar o atingere cu o pană a 
păsării-soare fiind suficientă pentru a-l arunca în prăpastia 
eternității. Cinci dintre pacienţii mei au murit aproape imediat 
ce au sorbit-o. Unul s-a luptat zece zile să reziste, 
înzdrăvenindu-se încet, până când sfârşitul a venit pe 
neaşteptate. 

Doar al şaptelea pacient a supravieţuit săgeţii care i-a intrat 
în plămân şi umorilor rele care au urmat rănirii. Şi-a recăpătat 
puterile. Incă locuieşte în Teba şi, în fiecare an la aniversarea 
a ceea ce el numeşte miracolul meu, vine cu toţi nepoţii lui să 
mă viziteze. 

Ştiu foarte bine că unul din şapte nu este un scor încurajator, 
dar vedeam că Zaras abia dacă mai avea o oră de trăit, iar 
Tehuti mă privea cu acei ochi uriaşi şi plini de reproş. 

In săculeţul din piele de gazelă rămăsese mai puţin de o 
mână de ciuperci cu mucegai. Le-am fiert într-un vas de 
cupru, până când am obţinut un suc negru şi lipicios. Apoi l- 
am lăsat să se răcească, după care am pus o pană de lemn în 
colţul gurii lui Zaras pentru a i-o ţine deschisă ca să-i pot turna 
poţiunea. Gustasem o picătură din acest elixir într-una din 
ocaziile anterioare. A fost un experiment pe care nu am de 
gând să-l repet vreodată. 

Reacţia lui Zaras când i-a simţit gustul a fost similară cu a 
mea. S-a luptat atât de sălbatic, încât a fost nevoie de toate 
cele şase ajutoare şi de Tehuti pentru a-l potoli, iar apoi a 
vomitat mai mult de jumătate din ceea ce îl silisem să înghită. 
Am adunat ce vărsase şi l-am făcut să înghită din nou. După 
aceea, am scos pana dintre maxilare şi i-am ţinut gura închisă 


până când am fost sigur că preţioasele mele ciuperci 
rămâneau sub punte în ciuda încercărilor lui repetate de a le 
scuipa. 

Apoi, eu şi Tehuti l-am înfăşurat în păturile de şa şi le am dat 
liber celorlalţi. Ne-am aşezat de o parte şi de alta a lui şi am 
aşteptat să moară. _ 

La căderea nopţii, părea să fi atins această stare. In ciuda 
păturilor, temperatura i-a scăzut, ajungând cât a unui somn 
proaspăt prins, iar respiraţia îi era aproape inaudibilă. Ne 
apropiam cu rândul urechea de gura lui ca să ascultăm dacă 
mai respiră. 

La scurt timp după miezul nopţii, când luna răsărise, Tehuti 
mi-a spus cu fermitate: 

— E rece ca un cadavru. Trebuie să mă întind lângă el ca să-l 
încălzesc. 

Şi-a scos veşmintele pătate cu sânge şi prea mari, pe care le 
luasem de pe trupurile beduinilor, şi s-a băgat sub pătură 
lângă Zaras. 

Niciunul dintre noi nu mai dormise de trei zile, dar n-am 
dormit nici acum şi nici n-am vorbit. Nu mai aveam ce să ne 
spunem. Renunţaserăm la speranţă. 

A venit şi ora morţii, cel mai întunecat ceas al nopţii. Exista o 
despicătură în acoperişul adăpostului nostru, acolo unde două 
pături nu fuseseră bine unite. Mi-am ridicat privirea şi am 
văzut că marea stea roşie rătăcitoare, cunoscută nouă ca 
ochiul lui Seth, era perfect încadrată în ea. 

Diabolicul zeu se uita la noi. Spiritul meu s-a cutremurat. Am 
ştiut că Zaras pierduse bătălia şi că Seth venise să-l ia. 

Apoi, un lucru ciudat şi minunat s-a întâmplat. Lumina stelei 
s-a stins într-o clipită. Inima mi-a tresăltat în piept. N-am putut 
interpreta semnul, dar am ştiut că trebuia să fie bun. M-am 
ridicat încet în picioare, pentru a nu o alarma pe Tehuti, care 
era ghemuită lângă Zaras. Am ieşit din adăpost şi mi-am 
ridicat capul ca să privesc cerul nopţii. 

Întregul firmament licărea de strălucirea nenumăratelor stele 
- cu excepţia locului aflat exact deasupra capului meu, unde, 
cu o clipă în urmă, văzusem ochiul roşu al lui Seth holbându- 
se la mine. Acum, ochiul nu se mai vedea. 

Un mic norişor întunecat îl acoperea. Era singurul nor de pe 
cer. Nu era mai mare decât pumnul meu, însă cumplitul zeu 


Seth fusese orbit de el. 

Apoi am auzit voci. Nu veneau din cerul înstelat de deasupra 
mea, ci din rudimentarul adăpost pe care tocmai îl părăsisem. 

— Unde mă aflu? A şoptit vocea lui Zaras. Şi de ce mă doare 
burta atât de groaznic? 

Glasul pe care îl cunoşteam atât de bine i-a răspuns imediat: 

— Nu încerca să te ridici, Zaras, prostuţule. Trebuie să stai 
întins. Ai fost rănit grav. 

— Prinţesă Tehuti! Eşti în patul meu. Vocea lui Zaras a 
crescut şocată şi vibrând. Şi eşti dezbrăcată. Dacă Taita ne 
găseşte aşa, o să ne omoare pe amândoi. 

— Nu de data aceasta, Zaras, l-am asigurat eu intrând înapoi 
în adăpost, cu inima cântând. Am îngenuncheat lângă 
aşternutul pe care stăteau întinşi cei doi. Însă data viitoare o 
voi face cu siguranţă. 


De îndată ce lumina zilei a fost suficient de puternică, l-am 
examinat minuţios pe Zaras. Pielea i se răcise, aşa că acum 
avea temperatura mâinii mele. Inflamaţia aprinsă a cusăturilor 
marii tăieturi din burtă pălise. Am mirosit crustele şi am 
constatat că erau curate. 

Lui Zaras i s-a făcut sete, iar Tehuti i-a adus un bol mare cu 
apă. L-a golit şi a cerut încă unul. Am fost entuziasmat. Acesta 
era un semn sigur că îşi revenea. Cu toate astea, mi-am adus 
aminte că burdufurile erau aproape goale şi că sursa de apă 
cea mai apropiată se afla în caverna unde îi lăsasem pe 
Bekatha şi pe ceilalţi. Trebuia să pornim imediat pe drumul de 
întoarcere. 

Cu toate că Zaras a protestat, susţinând că era în stare să 
meargă sau cel puţin să călărească o cămilă, eu i-am ignorat 
bravada şi am proiectat şi asamblat o targă pentru el. Aceasta 
era alcătuită din două lănci lungi cu o pătură de şa întinsă 
între ele. Am ataşat-o de câte o parte a unei şei, vârfurile 
lăncilor târându-se în spatele animalului. L-am întins pe Zaras 
pe această targă. 

Tehuti a insistat să călărească pe cămila lui. S-a aşezat cu 
faţa în spate, ca să-l poată supraveghea. Când terenul era 
prea denivelat sau prea stâncos, sărea jos şi se urca pe targă 
lângă Zaras, ca să-l ţină şi ca să-l ferească de zgâlţâielile prea 
puternice. 


De-a lungul călătoriei noastre, s-a agitat pe lângă el şi l-a 
hărțuit fără ruşine. Cu toate că el s-a opus, mi-am dat seama 
că savura atenţia pe care i-o acorda. 

În după-amiaza celei de-a treia zile, a insistat să se ridice de 
pe targă şi să meargă puţin pe lângă ea, dar încovoiat şi 
şontâcăind ca un bătrân. S-a sprijinit cu o mână de targă. 
Tehuti l-a luat de celălalt braţ ca să-l susţină şi să-l încurajeze. 
A sporovăit cu el, făcând glume prosteşti şi spunându-i ce 
băiat deştept era. Când l-a făcut să râdă, el a trebuit să se 
oprească şi să se ţină cu ambele mâini de burtă, dar asta nu a 
părut să-i diminueze cu nimic capacitatea de a se veseli. 

Când ne-am oprit să ne odihnim, am examinat neliniştit 
cusăturile lui Zaras şi am fost uşurat să constat că erau 
intacte. l-am administrat ultima gură de opiu pe care o mai 
aveam în flacon, iar el a dormit ca un prunc. 

În ziua următoare, a fost şi mai în puteri şi a putut să meargă 
mai mult şi mai repede. Ştiam că pentru el compania lui 
Tehuti avea un efect terapeutic mai bun decât a mea, aşa că 
m-am dus în avangarda coloanei noastre. Cu toate că m-am 
ţinut departe de ei, am reuşit să le urmăresc discret 
conversaţia. 

Niciunul din ei nu ştia că pot citi de pe buze. Aşa că au vorbit 
fără reţineri. Glumele lor aveau ceva licenţios şi nedelicat 
pentru o tânără dintr-o familie atât de nobilă. 

Dar i-am lăsat să se bucure de moment, deoarece niciunul 
dintre noi nu ştia când aveau să mai aibă parte de altul. 

Un schimb de replici dintre ei mi-a rămas în minte până în 
ziua de astăzi, cu toate că ei trebuie să fi crezut că erau 
singurele persoane din lume care ştiau de el. 

Înaintarea noastră fusese întârziată de starea lui Zaras, aşa 
că întoarcerea la Miyah Keiv a fost mult mai lentă decât 
urmărirea Şacalului şi a cetei sale de banditi. În ziua a cincea, 
încă nu ajunsesem la destinaţie. Trimisesem cinci cămile 
înainte, ca să ne aducă apă, dar încă nu se întorseseră. 
Aproape toate burdufurile erau goale şi ne mai rămăsese 
foarte puţină mâncare. Fusesem obligat să reduc raţia zilnică 
la trei căni de apă şi la o jumătate de felie de pâine tare 
pentru fiecare om. Fireşte că aceste restricţii nu i se aplicau 
prinţesei. Era dreptul ei regal să mănânce şi să bea ori de câte 
ori poftea din rezervele noastre aproape epuizate. Am păstrat 


câteva lucruri exclusiv pentru ea: o jumătate dintr-o bucată de 
brânză şi o bucată şi mai mică de carne de vită sărată şi 
uscată. Totuşi, în ciuda insistențelor mele, ea a refuzat să 
profite şi s-a limitat la raţia generală. 

Apoi, în seara celei de-a patra zile, am văzut-o scoțând pe 
furiş din mânecă o felie groasă de brânză tare şi o alta de vită 
uscată şi încercând să-l convingă pe Zaras să le accepte. 

— Eşti rănit, Zaras. Trebuie să-ţi cruţi forţele. 

— Sunt doar un soldat de rând, înălţimea Ta. Eşti prea bună 
cu mine. Îţi sunt recunoscător pentru amabilitate, dar nu mi-e 
foame deloc. 

— Eşti un cavaler, Zaras. A vorbit atât de încet şi cu atâta 
sfială, încât mi-a fost greu să-i citesc pe buze. Mi-ai salvat 
viaţa şi aproape că ţi-ai sacrificat-o pe a ta făcând asta. Ţi-aş 
da bucuroasă orice doreşti de la mine. 

Dacă vorbele i-au fost sugestive, expresia de pe chip i-a fost 
lipsită de orice ambiguitate. 

Inima mi s-a înmuiat. Dragostea lor care îmbobocea era ceva 
frumos de privit. Mai mult decât oricine, eu ştiam că avea să 
fie curând zdrobită de datoria neînduplecată. 


Deci, în cele din urmă, am ajuns la stânca striată care se 
înălța la Miyah Keiv, iar cei care ne aşteptau au dat năvală să 
ne întâmpine. Ne-au înconjurat strigând de bucurie şi s-au 
prosternat la picioarele prinţesei Tehuti. Apoi au luat-o pe sus 
şi au purtat-o spre locul unde sora ei Bekatha aştepta 
împreună cu lordul Remrem şi colonelul Hui să-i ureze bun 
venit. 

Am chefuit trei nopţi în şir. Am ucis trei cămile tinere şi am 
prăjit carnea lor dulce pe cărbunii a cincizeci de focuri. In 
fiecare seară, prinţesa Tehuti a ordonat să fie deschise 
cincizeci de amfore cu bere şi distribuite tuturor. M-am gândit 
că era exagerat, dar, cu toate astea, am renunţat la scrupule 
şi am gustat o cană sau două cu bere. Insă am acordat mai 
mult respect vinului, mai puţin abundent, din pivnițele 
palatului faraonului. M-am justificat faţă de mine însumi 
spunându-mi că acest nectar ar fi fost irosit dacă ar fi fost 
oferit gloatei de soldaţi nesofisticaţi. 

Muzicanţii de la curte au cântat pentru noi, iar lumea a 
dansat şi a cântat în jurul focurilor, până când luna a coborât 


de pe cer. Apoi prinţesele regale au insistat să cânt, însă eu l- 
am chemat pe Zaras să mi se alăture. Îi dădusem nişte lecţii 
când avusesem ocazia. Am reuşit să dau talentului său natural 
un lustru şi o sofisticare întrecute doar de ale mele. Când am 
cântat în duet, audiența abia a îndrăznit să respire de teamă 
să nu piardă chiar şi numai o singură notă minunată. 


M-am dus la culcare simţindu-mă mulţumit de mine. În foarte 
scurt timp, am adormit. Rar dorm foarte profund. Mintea îmi 
este prea activă şi alertă pentru a-mi îngădui un astfel de 
răsfăţ. 

M-am trezit cu certitudinea că intrase cineva foarte încet în 
cortul meu şi, în acel întuneric desăvârşit, se apropia de patul 
meu. l-am auzit respiraţia şi am ştiut că, dacă reuşise să se 
furişeze pe lângă santinele de la intrarea în tabăra regală, 
intenţiile sale erau rele, iar el reprezenta o ameninţare şi o 
primejdie serioase. 

Fără să-mi modific ritmul respirației şi fără să scot cel mai 
mic sunet, am întins mâna spre capul patului, acolo unde îmi 
atârnă mereu pumnalul aflat în teaca sa specială. 

Lumina lunii era filtrată prin pânza cortului, iar eu am o 
vedere nocturnă excelentă, aşa că am reuşit să desluşesc 
forma capului asasinului deasupra mea. Cu mâna dreaptă, mi- 
am scos pumnalul din teacă şi, în acelaşi timp, mi-am petrecut 
mâna stângă pe după gâtul ticălosului, strângându-i cu 
putere. 

— Dacă mişti, te ucid! L-am avertizat eu, iar el a scâncit ca o 
fetişcană. 

Apoi, am simţit mirosul de lapte al respirației sale şi am simţit 
inconfundabilele umflături şi adâncituri ale trupului pe care îl 
lipise de al meu. 

— Nu mă ucide, Taita! Sunt eu, Bekatha. Şi deja mor. Am 
venit la tine ca să mă salvezi. Sângerez de moarte. Te rog, nu 
mă lăsa să mor. 

l-am dat repede drumul şi am sărit din aşternut. Mi-a luat 
doar un minut să aprind fitilul lămpii cu ulei. Până s-o fac, 
Bekatha se ghemuise pe patul meu, suspinând amarnic şi 
ţinându-se de burtă. 

— E atât de groaznic, Taita. Te rog, fa durerea să dispară. 

Am luat-o cu tandreţe în braţe. 


— Pe unde sângerezi, micuţo? 

— Îmi curge dintre picioare. Te rog, fă să înceteze. Nu vreau 
să mor. 

Am gemut în sinea mea. Deci, de-acum trebuia să mă lupt nu 
cu una, ci cu două mânze în călduri. 

Colonelul Hui s-ar putea să aibă curând probleme mai 
serioase decât cocoloaşele de pâine şi curmalele aruncate 
peste masă. 

Am zăbovit la Miyah Keiv cât timp am aşteptat ca rănile lui 
Zaras să se vindece suficient pentru a-i îngădui să înceapă 
ultima parte a călătoriei către Ţara dintre cele Două Râuri şi 
oraşul Babilon. Aceasta avea să fie partea cea mai lungă şi 
cea mai dură, aşa încât eram hotărât să nu-mi asum niciun 
risc în privinţa sănătăţii sale. 

Mă surprinde adesea ce pedepse grele poate accepta un trup 
tânăr şi cât de repede se poate vindeca. In ciuda sabiei pe 
care, cu doar câteva zile în urmă, Şacalul i-o înfipsese în 
măruntaie, Zaras se purta ca şi cum se antrena pentru jocurile 
atletice anuale pe care faraonul le ţine în prima săptămână a 
lui Epiphi, în faţa templului lui Horus din Teba, pentru a 
celebra ziua recoltei. 

La început, aceste eforturi se limitau la o plimbare scurtă şi 
anevoioasă de-a lungul bazei stâncii, însoţit de Tehuti. La 
fiecare aproximativ cincizeci de paşi, era silit să se oprească şi 
să se apuce de burtă, încercând să nu geamă şi să nu lase 
mâna lui Tehuti. 

În ciuda avertismentelor şi protestelor mele, în fiecare zi îşi 
lungea plimbarea şi mărea ritmul. În curând, a luat la purtare 
întreaga armură şi a început să care pe umăr o lespede de 
gresie. 

În fiecare zi îi porunceam să se dezbrace şi îi examinam 
rănile. Păreau să se închidă şi să se transforme iu cicatrice 
palide chiar sub ochii mei. Avea o rară abilitate de a ignora şi 
de a-şi supune durerea trupească. Și-a silit muşchii răniţi să 
lucreze atunci când o persoană mai puţin curajoasă ar fi zăcut 
neputincioasă săptămâni de zile sau chiar mai mult. In cazul 
lui, această activitate a părut să grăbească procesul de 
vindecare, în loc să-l întârzie. 

Oricum, rănile îl aduseseră pe Zaras chiar pe marginea 
prăpastiei. Chiar şi vastele mele cunoştinţe abia dacă fuseseră 


suficiente pentru a-l salva, iar amintirea celorlalţi pacienţi pe 
care îi tratasem cu ciuperci cu mucegai încă îmi era prea 
proaspătă în minte. 

Dincolo de afecțiunea pe care o căpătasem faţă de Zaras şi 
de faptul că devenise un simbol şi o dovadă a talentelor mele 
tămăduitoare, am considerat starea lui fizică precară 
oportunitatea perfectă de a-l despărţi de prinţesa Tehuti 
înainte ca ei să aibă ocazia de a-mi distruge complet planurile 
alcătuite cu grijă de a stabili o alianţă între Supremul Minos al 
Cretei şi faraonul Tamose, o alianţă esenţială pentru 
supraviețuirea Egiptului ca naţiune supremă. 

Aşa că, în a cincea seară de la întoarcerea noastră la stânca 
striată, i-am chemat pe lordul Remrem şi pe Hui în cortul meu, 
pentru a le da noi ordine. l-am cerut şi lui Zaras să participe la 
întâlnire. Fireşte, am intenţionat ca el şi Hui să fie doar 
observatori, nu participanţi la discuţiile principale. 

Abia ne instalaserăm toţi patru pentru a ne apuca de treabă, 
fiecare cu câte un pocal de vin bun în faţă ca să ne aline 
chinul deciziilor dureroase cu care ne confruntam, când, am 
simţit brusc pe ceafa o pală din aerul răcoros al serii. M-am 
întors repede, aşteptându-mă să descopăr pe cineva care 
trăgea cu urechea la conversaţia noastră. Dar, spre 
consternarea mea, prinţesa Tehuti a intrat plutind graţioasă 
pe un val al parfumului ei deosebit. 

— Nu doresc să vă întrerup discuţiile, domnilor. Vă rog să mă 
ignoraţi cu totul. Nu voi scoate nici măcar un cuvinţel. O să fiu 
atât de tăcută, încât veţi uita curând de prezenţa mea. 

Pentru a se face complet neremarcată, purta o splendidă 
rochie de mătase aurie, rară şi diafană, pe care i-o 
cumpărasem cu mare cheltuială din bazarul din Teba. La 
vremea aceea, acceptase cerința mea de a nu o purta până 
nu ajungeam în Creta, când avea să-i fie prezentată 
Supremului Minos. Uitase oare pactul nostru? 

În picioare, purta conduri de argint. La gât îi atârna 
medalionul cu capul lui Hathor şi un altul, din pietre colorate 
strălucitoare, în special safire şi smaralde. Părul îi era un 
miracol lucios, întrecut doar de zâmbetul ei. 

Era mai frumoasă ca niciodată. 

Cu o rotire a fustelor argintii, s-a aşezat la picioarele mele şi 
şi-a pus coatele pe genunchi şi bărbia în palme, astfel încât 


inelul cu diamant dăruit de mine să scânteieze în lumină. Apoi 
i-a zâmbit pieziş lui Zaras şi a încercat să pară inocentă. 

Cum de ştiu femeile aceste lucruri care sunt atât de obscure 
pentru noi, inferiorii muritori de sex opus? Nu o informasem 
despre întâlnirea noastră. De fapt, îi chemasem pe ceilalţi 
doar cu o oră în urmă şi nu le dădusem niciun indiciu despre 
ce intenţionam să discutăm. Era imposibil ca ea să ştie ce se 
punea la cale. Dar iat-o îmbrăcată pentru bătălie şi cu acea 
scânteiere hotărâtă în ochi pe care o cunoşteam atât de bine. 
— Te rog, continuă ce doreai să spui, dragă Taita. Am promis 
că nu te voi întrerupe. 

— Mulţumesc, Alteţa Ta. 

Am ezitat. Exista oare vreo modalitate de a evita 
confruntarea? Fireşte că da. Eu eram purtătorul sigiliului şoim 
al faraonului. Vorbeam cu vocea unui rege. Nimeni nu putea 
îndrăzni să mă sfideze, nu-i aşa? Mi-am adunat curajul. 

— Domnilor, am vorbit cu Al Namjoo, călăuza noastră, şi cu 
Condos, grăjdarul-şef de la Grajdurile Regale. Amândoi au fost 
de acord cu mine că grupul nostru este prea numeros pentru a 
mai zăbovi aici, la Miyah Keiv. Vă amintesc că avem peste trei 
sute de cai şi cămile, în afară de oamenii noştri şi de 
doamnele din familia regală. În ritmul în care o consumăm, 
apa din peşteră se va termina complet în câteva zile. După 
cum veţi fi de acord, asta ar fi un dezastru. 

— Desigur! Nici nu se pune problema, trebuie să plecăm. 

Dând glas acceptului său, Remrem şi-a mângâiat barba, 
despre care ştiam că era cenuşiu-argintie, dar pe care o 
vopsise cu henna în arămiu strălucitor, pentru a-şi ascunde 
vârsta adevărată. Este un mare lord şi un războinic viclean şi 
viteaz. Îl iubesc ca pe fratele meu, ceea ce şi este în multe 
feluri. Totuşi, Remrem are un cusur. Este nesuferit de vanitos 
când vine vorba de înfăţişarea sa. 

Am dat din cap, mulţumindu-i pentru susţinere, şi am 
continuat să vorbesc. 

— Nu este chiar atât de simplu, domnule. Al Namjoo mi-a 
spus că următoarea oază de pe ruta noastră se numeşte 
Zaynab, ceea ce înseamnă „piatră prețioasă”, şi se află la 
peste două sute de leghe în faţa noastră. Ne va lua zece zile 
să parcurgem această distanţă. Asta înseamnă că, atunci când 
vom ajunge acolo, animalele noastre vor fi epuizate şi vor 


suferi amarnic de sete. Va trebui să le lăsăm să se odihnească 
la Zaynab cel puţin două săptămâni, ca să se refacă. Totuşi, 
Zaynab este o oază mică. Apa de-acolo este insuficientă 
pentru a acoperi necesarul întregii caravane mai mult de 
câteva zile. 

M-am oprit pentru a-l lăsa pe Remrem ori pe altcineva să 
propună o soluţie logică la această dilemă. Asta mi-ar fi 
permis să arunc o parte din vină în cârca altcuiva atunci când 
prinţesa Tehuti va riposta dezlănţuind haosul, lucru care în 
mod cert se va petrece curând după ce va afla toate 
ramificaţiile planului meu. A urmat o tăcere grea, aşa că am 
fost silit să continui şi să fac faţă singur consecinţelor. 

— Unica soluţie este să ne despărţim; să trimitem jumătate 
din oameni şi animale înainte, la Zaynab. Cealaltă jumătate va 
rămâne aici vreme de două săptămâni, pentru a-i oferi primei 
un avans. Vom rămâne despărțiți tot restul călătoriei. Nu ne 
vom reuni până nu vom ajunge în Ţara dintre cele Două Râuri. 
În acest mod, nu vom fi în primejdie să epuizăm complet apa 
din vreo oază din cauza numărului nostru mare. 

A urmat o perioadă de tăcere, timp în care toţi au reflectat la 
asta. 

— Ca întotdeauna, planul tău este deosebit, Taita, a rostit în 
cele din urmă Remrem, cu măreaţa lui voce hodorogită. Şi, 
dacă te cunosc câtuşi de puţin, deja ai hotărât divizarea 
forţelor noastre. 

Am zâmbit şi mi-am înclinat uşor capul în semn de 
confirmare. 

— Tu, lord Remrem, vei prelua comanda avangardei. Aceasta 
va consta din jumătate din oameni şi toate cămilele. În plus, le 
vei lua în grija ta pe prinţesele Bekatha şi Tehuti. Fireşte, fata 
cretană, Loxias, va merge cu ele ca doamnă de onoare. 

— Îţi rămân îndatorat, lord Taita. Încrederea pe care mi-o 
acorzi este extrem de măgulitoare. 

Remrem avea talentul de a face ca şi cele mai alese 
sentimente să sune pompos. 

Am tras adânc aer în piept şi am continuat: 

— Două săptămâni mai târziu, când te voi urma, voi aduce 
caii. De asemenea, îi voi păstra alături de mine pe căpitanul 
Zaras şi pe colonelul Hui, în al doilea grup. 

Voi avea nevoie de Hui ca să se ocupe de cai. M-am uitat la 


el, iar Hui a dat din cap. Nu suporta să fie despărţit de 
animalele sale iubite. Apoi, m-am răsucit spre Zaras. Două 
săptămâni de-acum încolo ar trebui să fii suficient de 
înzdrăvenit de pe urma rănilor tale ca să poţi călători în 
siguranţă. 

Planul meu era aproape genial. Prinţesele aveau să se ducă 
înainte cu Remrem. Eu aveam să-i păstrez pe Zaras şi pe Hui. 
Dintr-o singură lovitură, le despărţisem pe fete de băieţi şi 
aranjasem ca atât Zaras, cât şi animalele să ajungă la Babilon 
bine adăpate şi în stare bună. Şi, cel mai important, mă 
asigurasem că prinţesele mele aveau să ajungă intacte şi 
neprihănite. 

Nu voiam să mă uit la Tehuti. Speram că nu-i lăsasem niciun 
spaţiu de manevră şi că avea să capituleze cu graţie. 

— Nu! Vocea ei s-a auzit încet, dar limpede. Nu cred deloc că 
este o idee bună, lord Taita. 

Încă o dată, devenisem lord Taita, nu dragă Taita. 

Ştiam că fusesem exagerat de optimist. Mi-am vârât palma în 
mânecă şi am apucat sigiliul-şoim pe care îl purtam 
întotdeauna cu mine. Aveam nevoie de toată autoritatea. 

— Îmi pare foarte rău să aud asta, înălţimea Ta. Am fost sigur 
că vei înţelege necesitatea acestor aranjamente, aşa cum a 
făcut-o atât de repede lordul Remrem. 

Am scos din mânecă sigiliul-şoim şi l-am frecat absent între 
degete. 

— O, îmi oferi jucărioara aia? 

Fără să aştepte răspunsul meu, s-a întins şi mi l-a luat din 
mână. Am fost atât de surprins, încât i l-am dat fără să 
protestez. 

— Este adevărat ce se spune, lord Taita? 

— Ce se spune, înălţimea Ta? 

— Se spune că acela care are sigiliul-şoim vorbeşte cu vocea 
faraonului. 

— Da, înălţimea Ta. E adevărat. 

— Uite cine îl are acum, domnule. 

Deja cei trei bărbaţi din cort erau conştienţi că se desfăşura o 
luptă a voinţelor şi încercau fără succes să şi ascundă 
fascinația. Până şi pentru mine era evident că începeam să 
par ridicol. Am simţit că încruntarea începe să-mi rideze 
fruntea şi am înlăturat-o făcându-i o plecăciune respectuoasă 


lui Tehuti. 

— Aştept să te aud vorbind cu nobila voce a faraonului! Am 
încercat eu o mică glumă. 

N-a fost bine primită. Zâmbetul lui Tehuti a devenit o ruină 
tragică, iar ochii ei minunaţi s-au umplut cu lacrimi. 

— O, dragul meu Taita, a şoptit ea aproape suspinând, te rog, 
nu fi atât de crud cu mine. Tu eşti singurul tată pe care l-am 
cunoscut vreodată. Nu mă alunga, te implor. 

Le-ai promis fratelui şi mamei mele că vei avea mereu grijă 
de mine. Vocea i s-a înecat, iar ea mi-a dat înapoi sigiliul-şoim. 
Poftim! la-l. Alungă-mă dacă trebuie. Voi face tot ce-mi 
porunceşti. 

Interesata noastră audienţă a încetat să mai zâmbească. 
Expresiile lor au devenit consternate şi îngrozite. La unison, şi- 
au îndreptat spre mine privirile acuzatoare. Brusc, eu eram 
ticălosul. 

Fireşte că niciunul dintre ei nu ştia ce actriţă talentată este 
ea. M-a făcut să par un tiran şi un mişel desăvârşit. Intr-o 
clipită, mi-a pierit orice putere de a o contrazice. 

— lartă-mă, Tehuti! Spune-mi ce vrei şi îţi voi da. 

— Eu şi Bekatha vrem doar să rămânem cu tine, tatăl nostru 
adevărat. Asta-i tot. 

Şi-a stăpânit un alt suspin, dar acesta era de prisos. 
Câştigase şi ştia asta. Îşi atinsese scopul fără măcar să 
pomenească numele omului în legătură cu care ne certam de 
fapt. 


Patru zile mai târziu, în răcoarea după-amiezii târzii, lordul 
Remrem a pornit să străbată cu jumătate din caravana 
noastră cele două sute de leghe spre nord până la oaza 
Zaynab. Am luat-o pe Tehuti cu mine şi l-am însoţit pe 
Remrem cale de cinci leghe, pentru a-l vedea plecat cu bine în 
călătoria lui. Apoi, în cele din urmă, ne-am luat rămas-bun şi 
ne-am întors spre Miyah Keiv. Garda noastră de douăzeci de 
oameni din Crocodilul Albastru ne urma la o distanţă discretă, 
suficient de aproape ca să ne sară în ajutor în caz de 
primejdie, dar nu atât de aproape, încât să ne audă 
conversaţia. 

Înainte de a pleca de la Miyah Keiv, o invitasem pe prinţesa 
Bekatha să vină cu noi, dar, spre surprinderea mea, refuzase 


motivând că vrea să termine papirusul cu hieroglife pe care i-l 
dădusem ca temă. De obicei, Bekatha nu era o elevă atât de 
sârguincioasă şi de dedicată. Acum, eram pe cale să aflu cine 
îi stârnise subitul interes pentru scris. 

Am străbătut prima leghe alături de Tehuti într-o tăcere 
amicală. Apoi m-a întrebat brusc: 

— Îl cunoşteai foarte bine pe tata, nu-i aşa? Eu nu ştiu 
aproape nimic despre el. Te rog, povesteşte-mi despre el, 
Taita. 

— Toată lumea din Egipt îl cunoaşte foarte bine pe tatăl tău. 
A fost un zeu, faraonul Mamose, al optulea care a purtat acest 
nume. A fost stâlpul de susţinere al regatului, cel drept, cel 
mare, atoateştiutor şi preamilostiv... 

— Nu, n-a fost el, m-a contrazis ea pe un ton sec. Te rog, nu 
mă minţi, dragă Taita. 

Acuzaţia mi-a risipit minţile în tot deşertul, iar în vreme ce 
mă răsuceam în şa şi o priveam alarmat, mi le-am adunat la 
loc. 

— Se pare că am fost dezinformat! Am încercat să râd 
nepăsător, dar până şi mie mi s-a părut fals. Dacă n-a fost 
faraonul, atunci spune-mi, te rog, cine a fost persoana 
suficient de norocoasă să te aibă drept fiică. O invidiez sincer. 

— Tatăl meu adevărat a fost lordul Tanus, iar tatăl lui a fost 
Pianki, lordul Harrab. Mama lui a fost o sclavă din Tehenou”, 
eliberată, cu părul blond şi ochii albaştri, pe care i-am 
moştenit. Se zice că era foarte frumoasă. Se spune că tata 
semăna cu ea şi că şi el era foarte frumos. Se zice că a fost cel 
mai frumos bărbat din Egipt. 

— Cine ţi-a spus toate aceste...? 

A fost cât pe ce să zic „toate aceste prostii fără margini”, dar 
am reuşit să fac un efort şi să mă abţin. 

— Mama mi-a spus. Regina Lostris. Mai zi acum că a minţit. 

Am fost stupefiat şi mai aproape ca niciodată de panica 
totală. Tronul faraonului şi însăşi fundaţiile Egiptului meu se 
clătinau. Firmamentul era pe cale să se prăbuşească asupra 
mea. Era cea mai primejdioasă declaraţie pe care o auzisem 
vreodată. 

— Cui altcuiva ai mai spus? Am rostit eu în cele din urmă, cu 
răsuflarea tăiată. 


3 Libia antică (n.tr.). 


— Nimănui. Doar ţie. 

— Ştii ce se va întâmpla dacă spui vreodată altcuiva? 

— Dragul meu Taita, nu sunt complet idioată. 

S-a aplecat din şa şi mi-a luat mâna ca o mamă care-şi 
linişteşte copilul înspăimântat. 

— Eşti sigură că n-ai vorbit despre asta cu fratele tău? Am 
vrut eu să ştiu, vocea ridicându-mi-se ascuţită. Ştie faraonul 
de asta? Bekatha? l-ai zis ei ceva? 

— Nu. Vocea îi era calmă, liniştitoare. Bekatha este 
deocamdată o fetiţă prostuţă. lar pe Mem l-ar ucide să afle că 
nu este faraon adevărat. 

— Tot mama ta ţi-a spus asta? l-am scuturat nerăbdător 
mâna. Eram îngrozit deja. Ţi-a zis totul? Te rog, spune-mi că 
am înţeles greşit. Te rog! 

— Ai înţeles perfect. Mama mi-a zis că toţi trei suntem copiii 
lordului Tanus, nu ai faraonului Mamose. Suntem trei mici 
bastarzi. 

— De ce îmi spui toate astea, Tehuti? 

— Pentru că, în curând, mă voi afla într-o situaţie foarte 
similară cu a mamei. Tu ai salvat-o... a început ea, însă eu am 
clătinat din cap refuzând să accept. 

— Nu mai clătina din cap spre mine, lord Taita! 

A râs. Mi-a râs în faţă! 

— Ai salvat-o pe mama, iar acum trebuie să faci acelaşi lucru 
pentru mine. 

Măcar atât era adevărat. Regina Lostris fusese iubirea vieţii 
mele, dar acum, fiindcă ea nu mai era, Tehuti îi luase locul. 
Nu-i puteam refuza nimic, dar puteam cel puţin să-mi impun 
regulile şi condiţiile. Aproape sigur le va ignora, aşa cum 
făcuse şi mama ei, însă măcar încercasem. 

— Spune-mi exact ce vrei de la mine, Tehuti. 

— Mama a fost măritată cu un rege, însă soţ i-a fost cel pe 
care şi l-a dorit. A purtat copiii lui, nu pe ai regelui. N ar fi 
putut face asta de una singură. Tu ai ajutat-o să reuşească 
toate astea. Nu aşa s-a întâmplat? 

— Ba da, aşa s-a întâmplat, am mărturisit eu. 

Părea că n-am de ales. 

— Am trăit în haremul fratelui meu aproape toată viaţa, a 
continuat Tehuti. Are două sute de neveste, însă o iubeşte 
doar pe una dintre ele. Masara a fost prima şi i-a dăruit trei fii. 


Dacă aş putea avea ce are ea, aş fi mulţumită. Dar am văzut 
nefericirea celorlalte soţii. Cele mai multe dintre ele n-au fost 
vizitate de fratele meu decât o dată sau de două ori în tot 
timpul de când sunt căsătoriţi. Ştii ce fac ele, Taita? A întrebat 
ea pe un ton dezaprobator. 

Am clătinat din cap, iar ea a continuat: 

— Se joacă singure sau cu alte femei din harem, în loc să fie 
cu un bărbat... un bărbat pe care îl iubesc şi îl doresc. Au 
penisuri de jucărie, făcute din fildeş sau din argint. Işi bagă 
aceste lucruri oribile în ele ori în altele. S-a întrerupt şi s-a 
cutremurat. Nu vreau să fiu ca ele. 

l-am văzut expresia de pe chip schimbându-se, întunecându- 
se de tristeţe. L-am văzut lacrimile adunându-i-se în ochi. De 
data asta, nu juca teatru. 

— Ştiu că mă duci într-o ţară ciudată şi străină. Acolo, mă vei 
da unui bătrân ridat şi cărunt, cineva cu mâini reci şi respiraţie 
urât mirositoare, care îmi va întoarce stomacul pe dos. El o să- 
mi facă lucruri urâte... Şi-a stăpânit un suspin. Măcar o dată, 
înainte să se întâmple asta, vreau să am ce i-ai dăruit tu 
mamei. Doresc să am un bărbat care mă face să râd şi care 
îmi face inima să bată mai repede. Vreau un bărbat care mă 
iubeşte cu adevărat şi pe care să îl iubesc cu adevărat. 

— ÎI vrei pe Zaras, am rostit eu încet, iar ea şi-a ridicat bărbia 
şi, printre lacrimi, mi-a întâlnit privirea. 

— Da, îl vreau pe Zaras. Măcar o dată, vreau să fiu 
îndrăgostită şi să păstrez acel lucru preţios în inima mea. 
Vreau să-l am pe Zaras drept soţ şi adânc în mine. Dacă îmi 
îngădui asta numai pentru scurt timp, după aceea mă voi duce 
bucuroasă şi îmi voi face datoria faţă de faraon, faţă de Egipt 
şi faţă de tine, dragul meu Taita. 

— Îmi promiţi asta, Tehuti? Şi nu vei spune nimănui, nici 
măcar copiilor tăi? 

— Mama... a început ea, dar i-am retezat protestul. 

— În cazul mamei tale a fost o situaţie specială. La tine nu va 
fi aşa. Trebuie să-mi promiţi cu sinceritate. 

— Îţi promit cu sinceritate, a acceptat ea, iar eu nu m-am 
putut îndoi de cuvântul ei. 

— Trebuie să înţelegi că nu vei putea avea copiii lui Zaras 
niciodată! 

— AŞ vrea să nu fie aşa, Taita. Mi-ar plăcea tare mult să am 


un mic Zaras al meu. Dar ştiu că trebuie să fie aşa cum spui 
tu. 

— În fiecare lună, când floarea roşie a feminităţii tale va fi pe 
cale să înflorească, îţi voi da să bei o poţiune. Copilul îţi va fi 
scos din pântec cu valul de sânge. 

— Voi plânge gândindu-mă la asta. 

— Când vei deveni soţia Supremului Minos, vei renunţa la 
Zaras pentru totdeauna. Vei locui în haremul regal din Creta. 
Zaras se va întoarce în Egipt. Nu-l vei mai vedea niciodată. 
înţelegi asta, Tehuti? 

A dat din cap. 

— Vorbeşte! l-am poruncit eu. Spune că înţelegi. 

— Înţeleg, a rostit ea cu voce clară. 

— În noaptea nunţii tale cu Minos, îţi voi pregăti o vezică de 
miel plină cu sânge. Aceasta se va sparge când te va lua în 
patul său. Îl va convinge de virginitatea şi de castitatea ta. 

— Înţeleg, a şoptit ea. 

— Nu vei spune nimănui, am insistat eu. Nici măcar Kekathei. 
Mai ales nu Bekathei. 

Sora ei mai mică era o gură-spartă fără pereche, faimoasă 
pentru faptul că nu era în stare să ţină un secret. 

— N-o să spun nimănui, a fost ea de acord, nici măcar surorii 
mele. 

— Tehuti, înţelegi în ce primejdie te afli? Minos va avea drept 
de viaţă şi de moarte asupra ta. E o nesăbuinţă să înşeli un 
rege. Trebuie să ai cea mai mare grijă să nu fii descoperită 
niciodată. 

— Pricep. Ştiu că îţi asumi acelaşi risc ca şi mine. Te iubesc şi 
mai mult pentru asta. 

Fireşte că era o nebunie, dar am făcut multe lucruri 
nebuneşti în viaţa mea. Singura mea consolare era că mai 
aveam un pic de timp în care să fac toate pregătirile. Rănile 
lui Zaras îl făceau inaccesibil deocamdată. Incă nu se afla într- 
o stare care să-i permită excesele mai sălbatice ale iubirii. Cu 
toate astea, se vindeca rapid. 


Două zile mai târziu, Zaras a venit la mine şi mi-a cerut 
permisiunea să vorbească. 
— De când trebuie să-mi ceri permisiunea? Lipsa ei nu te-a 
oprit niciodată până acum. 


A părut stânjenit. 

— Prinţesa Tehuti vrea s-o învăţ mânuirea armelor şi s-o 
instruiesc în privinţa folosirii săbiei. l-am spus că va trebui să 
obţin permisiunea ta pentru asta. 

— Cred că ăsta n-a fost un lucru înţelept din partea ta, Zaras. 
Înălţimea Sa de obicei obţine ceea ce vrea. 

— N-am vrut să fiu lipsit de respect, s-a grăbit el să mă 
asigure, iar eu am râs de neliniştea lui. 

— Prinţesa este un arcaş excelent, i-am spus eu. E foarte 
rapidă. Are privirea ascuţită şi braţe puternice. Aşa încât nu 
mă îndoiesc că va fi un bun luptător cu sabia. Este o 
deprindere care i-ar putea fi de folos la un moment dat. Cine 
ştie? S-ar putea chiar să-i salveze viaţa într-o bună zi. Nu sunt 
sigur de ce am zis asta. În orice caz, s-a dovedit a fi unul 
dintre cele mai importante adevăruri rostite de mine vreodată. 
Ai vreo obiecţie faţă de dorinţa ei, Zaras? 

— Nici cea mai mică, domnule, m-a asigurat el grăbit. 
Dimpotrivă, aş considera că este o mare onoare şi un 
privilegiu. 

— Atunci, apucă-te de treabă. Va fi foarte interesant de văzut 
ce poţi să scoţi din ea. 

Nu m-am mai gândit la asta, afirmaţie care nu reprezintă 
adevărul adevărat. M-am gândit prea puţin la altceva. În 
săptămânile care au urmat, m-am chinuit cumplit gândindu- 
mă la Zaras şi la Tehuti. 

Zaras a devenit tot mai puternic cu fiecare zi. Dacă era dur 
cu oamenii lui, cu el însuşi era extrem de dur. 

Din zorii fiecărei dimineţi şi până la prânz, îi alerga pe 
oamenii lui pe terenul cel mai dur. Am alergat împreună cu ei. 
Am fost binecuvântat cu o forţă şi cu o rezistență 
extraordinare şi mă pot întrece cu oameni care au pe 
jumătate vârsta mea sau sunt chiar mai tineri. 

La început, am văzut cum suferea Zaras şi am fost 
impresionat de modul cum reuşea să-şi ascundă suferinţa de 
toţi ceilalţi, cu excepţia mea. Dar, în câteva zile, alerga cot la 
cot cu mine, făcându-i pe oameni să cânte cu el cântecul de 
marş al batalionului şi râzând fără reţineri la glumele şi 
vorbele mele de duh. 

l-am apreciat sârguinţă şi permanenta năzuinţă de a fi mai 
bun. Pe de altă parte, toate lucrurile au o limită. 


Comportamentul care este acceptabil la oamenii de rând nu e 
întotdeauna potrivit cu demnitatea stratului superior al 
societăţii. 

Când, fără să mă consulte, Zaras a decis ca, la alergarea din 
dimineaţa următoare, fiecare om să care un sac cu nisip 
având un sfert din greutatea sa, mi-am dat seama că îmi 
neglijasem alte îndatoriri mai importante. În loc să alerg 
prosteşte prin deşert, încercând să mă întrec cu o şleahtă de 
găligani tineri, trebuia să le învăţ pe prinţesele mele ştiinţele 
matematicii şi astrologiei, plus că aveam de scris capitolele 
finale ale tratatului despre genealogia zeilor. Din punctul meu 
de vedere, mintea trebuie să aibă întotdeauna prioritate în 
faţa muşchilor. 


În vreme ce noi zăboveam la Miyah Keiv pentru a-i îngădui 
lordului Remrem şi oamenilor lui să ajungă la oaza Zaynab 
înaintea noastră, am avut răgaz să citesc şi să plănuiesc 
sosirea noastră la Babilon. Timpul trecea în mod plăcut, dacă 
nu repede. 

Alţii din grupul nostru au avut parte de evenimente mai 
spectaculoase şi mai explozive. Cel mai remarcabil a fost 
terminarea prieteniei dintre Bekatha şi colonelul Hui. 

La insistenţele Bekathei, Hui îi dădea lecţii de călărie în 
fiecare seară. Sub îndrumarea lui, devenea rapid o călăreaţă 
îndrăzneață. Fusese mereu neînfricată, iar echilibrul şi ţinuta 
în şa le surclasau pe ale majorităţii soldaţilor lui Hui. Aceşti 
vajnici bărbaţi fuseseră mereu luptători în care de luptă, iar 
cei mai mulţi dintre ei preferau să se afle în spatele unui cal, 
nu călare pe el. 

Pe de altă parte, Bekathei îi plăcea să călărească dreaptă şi 
maiestuoasă, aşa cum o învăţasem eu. Fusese mereu capabilă 
să obţină totul de la calul ei. Îi plăcea să-şi etaleze talentul şi, 
de fiecare dată când avea public, dădea tot ce avea mai bun. 
Într-o seară, Hui o învăţa jocul sferelor. Sfera este o minge 
mare şi grea făcută din fâşii de piele neargăsită ţesute între 
ele. Cele două echipe adversare sunt alcătuite din câte patru 
călăreţi, iar scopul este să duci sfera între două prăjini 
verticale înfipte în capătul terenului marcat, în vreme ce 
echipa cealaltă încearcă să te împiedice. Era un joc dur, de 
obicei urmărit şi aplaudat de o mulţime numeroasă. 


În această seară anume, Hui o pusese pe Bekatha să 
exerseze aplecarea din şa pentru a lua sfera care se 
rostogolea şi sărea pe terenul nisipos din faţa calului. Ca de 
obicei, exista un public format din o parte din cei cincizeci de 
soldaţi care nu erau de gardă şi alţi oameni fără treabă care 
stăteau la marginea terenului pentru a urmări ce se petrecea. 

Bekatha a venit în plin galop de-a lungul terenului. Mâinile îi 
erau libere şi strunea calul din genunchi. 

Hui stătea pe linia laterală, ţinând sfera şi aşteptând-o pe ea. 
Când s-a apropiat, i-a aruncat sfera în faţă. Ea s-a aplecat din 
şa pentru a o ridica - toată greutatea i se sprijinea în scăriţă. 
În opinia mea de cunoscător, m-am gândit că era o 
performanţă elegantă şi atletică. 

Mulțimea a scos strigăte încurajatoare, iar eu m-am alăturat 
acesteia. 

Bekatha arăta aproape ca un spiriduş pe spinarea enormului 
animal, dar a reuşit să se aplece suficient de mult pentru a 
apuca unul dintre cele patru mânere de piele ale sferei care se 
rostogolea. Triumfătoare, a dat să-şi ridice premiul. 

În clipa aceea, scăriţa de piele a plesnit şi, spre consternarea 
mea, Bekatha a zburat din şa. Am luat-o la fugă înainte ca ea 
să atingă pământul. Am fost sigur că murise sau că fusese 
serios rănită. Hui a fost la fel de rapid ca mine, dar se afla mai 
aproape atunci când ea a fost azvârlită de pe cal. 

Spre uşurarea mea, Bekatha a sărit în picioare şi a rămas pe 
loc, tremurând de stupoare şi de furie. Aterizase într-un 
morman de balegă de cal proaspătă. Asta îi amortizase 
căderea şi probabil că îi salvase viaţa, dar nu făcuse mare 
lucru în privinţa înfăţişării ei şi absolut nimic pentru 
demnitatea ei. 

Era mânjită de la buclele arămii până la tălpi cu bălegar 
verde. Hui s-a oprit brusc înainte de a ajunge şi a rămas 
holbându-se la Bekatha. Mi-am dat seama că nu avea nici cea 
mai vagă idee ce să facă în continuare, înainte ca eu să ajung 
şi s-o liniştesc, rezolvând astfel criza, Hui a făcut singurul lucru 
capabil s-o amplifice. A Izbucnit în râs. 

Bekatha a replicat în singurul mod firesc pentru ea. Şi a 
dezlănţuit temperamentul vulcanic. Încă ţinea sfera în mâna 
dreaptă. A aruncat-o direct în capul lui. Hui nu se aştepta să 
fie atacat, aşa că a fost luat pe nepregătite. Distanţa era 


scurtă şi fără obstacole. Sfera era grea, iar pielea uscată la 
soare era dură ca osul. L-a lovit chiar la rădăcina nasului său 

proeminent, iar sângele a ţâşnit şiroaie. Nici măcar asta nu a 
fost suficient pentru a potoli mândria rănită a Bekathei. 

S-a aplecat şi, cu o mişcare rapidă, a adunat două mâini de 
bălegar din grămada în care stătea, iar apoi s-a năpustit spre 
Hui şi i le-a trântit în nasul rănit. 

— Dacă tu crezi că sunt amuzantă, ar trebui să te vezi pe 
tine, colonele Hui, i-a spus ea cu furie rece. 

Apoi, s-a răsucit şi a plecat de pe teren, îndreptându-se spre 
tabăra regală. Nimeni altcineva din mulţimea de spectatori n-a 
îndrăznit să râdă, nici măcar eu. 

Hui n-a mai fost niciodată invitat la masa regală. Nu s-a mai 
bucurat de onoarea de a fi bombardat cu mâncare sau să dea 
lecţii de călărie cuiva din familia regală. 

Câteva zile mai târziu, am auzit o conversaţie între Bekatha 
şi Loxias. Era purtată în minoiană, iar ele se aflau în cortul din 
tabăra regală în care se desfăşurau lecţiile fetelor. Eu eram 
afară, în spatele cortului şi admiram priveliştea stâncilor 
multicolore de deasupra taberei. Evident că nu trăgeam 
intenţionat cu urechea la ce vorbeau elevele mele, dar uneori, 
când mă opresc pentru scurt timp în acest loc înainte de a 
intra în cort, aud întâmplător schimburi interesante de replici 
între ele. 

— L-ai iertat deja pe colonelul Hui? Am auzit-o pe Loxias 
întrebând, iar Bekatha a răspuns cu vehemenţă: 

— N-o să-l iert niciodată! Este un bădăran şi un barbar. Când 
o să fiu regina Cretei, probabil că o să pun să fie decapitat. 

— Asta ar trebui să fie amuzant. O să mă inviţi să privesc? 

— Nu glumesc, Loxias. Vorbesc serios. 

— Dar ne-ai spus mie şi lui Tehuti că este singurul bărbat din 
lume pentru tine. 

— M-am răzgândit. Tonul Bekathei era trufaş. De ce aş vrea 
un bărbat urât şi bătrân, şi fără maniere, şi cu patruzeci de 
neveste la fel de urâte ca el? 

— Nu este atât de bătrân, Bekatha, şi e mai degrabă frumos. 
Şi ştiu sigur că are doar cinci soţii în Teba, iar unele dintre ele 
sunt foarte drăguţe. 

— E străvechi, a replicat Bekatha cu fermitate. Probabil că e 
chiar mai bătrân decât Taita. Şi nu mi se pare deosebit de 


frumos cu nasul rupt şi cu bălegar pe toată faţa. Cele cinci 
soţii ale lui n-au decât să şi-l ţină. Eu nu vreau să mai am 
vreodată de-a face cu el. 

l-am iertat Bekathei cuvintele violente şi ofensatoare cu 
referire la vârsta mea. Măcar una dintre problemele mele 
imediate se rezolvase singură. Nu mai era necesar să veghez 
şi virginitatea Bekathei pe lângă a surorii ei mai mari. 

Mi-am îngăduit un acces de tuse, iar vocile din cort au tăcut. 
Când am intrat, capetele celor două tinere doamne erau 
aplecate asupra tăbliţelor de scris. Spre cinstea lor, amândouă 
erau absorbite de sarcina pe care le-o dădusem: să copieze un 
manuscris de istorie egipteană după versiunea pe care eu 
însumi o scrisesem cu nişte ani în urmă, iar apoi să-l traducă 
în cretană. Bekatha abia dacă şi-a ridicat privirea când m-am 
oprit lângă ea. 

— Sunt foarte impresionat de sârguinţă şi de perfecțiunea 
hieroglifelor, înălţimea Ta. Dar de ce sora ta nu e cu voi? 

— O, este atât de ocupată acolo. A arătat cu pensula. Mi-a 
spus că ni se va alătura mai târziu. 

Apoi, şi-a îndreptat întreaga atenţie asupra manuscrisului la 
care lucra. 

Auzisem strigătele soldaţilor venind dinspre terenul 
improvizat de antrenament de la marginea taberei, dar era 
ceva atât de comun, încât nu-i acordasem atenţie. Acum, că 
Bekatha îmi stârnise curiozitatea, m-am dus să investighez. O 
mulţime formată din rândaşi, animatori, servitori, sclavi şi alte 
persoane se afla pe marginile terenului. Oamenii erau atât de 
absorbiți, încât a trebuit să-i împing cu bastonul pentru a mă 
lăsa să trec. Am ajuns la marginea terenului şi m-am uitat 
după Tehuti, dar n-am reuşit s-o zăresc imediat. 

Zaras stătea cu faţa la oamenii săi. Cu toţii purtau o jumătate 
de armură. Cu toate astea, vizierele coifurilor erau ridicate, 
dezvăluindu-le chipurile. Erau în poziţie de salut, cu săbiile 
scoase, lamele lor atingându-le buzele. 

— Pasajul de arme! A ordonat Zaras. Douăsprezece lovituri şi 
fandări. Una... 

— Una! Au strigat oamenii lui şi, perfect sincronizaţi, au 
fandat jos în stânga, iar apoi au revenit. 

Săbiile au strălucit ca aurul în lumina soarelui. 

Apoi, brusc, privirea mea a poposit pe o siluetă mai mică, 


aflată în centrul primului rând de soldaţi. Preţ de o clipă, nu 
mi-a venit să cred ce vedeam. După aceea, mi-am dat seama 
că nu greşeam şi că era într-adevăr Tehuti. Purta o uniformă a 
gărzilor care i se potrivea perfect. Cel puţin trei dintre 
servitoarele ei nubiene erau croitorese experte, care i-ar fi 
putut-o coase într-o seară. Oricare dintre fierarii regimentului 
i-ar fi putut ajusta jumătatea de armură pentru a se potrivi pe 
trupul zvelt. Flutura o sabie grea de luptă, care fusese făcută 
pentru un om de două ori cât ea. 

Faţa îi era roşie. Părul îi era ud de transpiraţie, la fel şi tunica 
ei. Arăta ca o fată de la ţară care îşi petrecuse ziua secerând 
sau prăşind câmpul soţului ei. Era înconjurată de o ceată de 
soldaţi aspri şi se comporta de parcă nu avea nicio jenă pentru 
aspectul şi atitudinea ei exaltată şi nici respect pentru rangul 
ei. 

Sigur că fusesem de acord să primească lecţii de luptă cu 
sabia de la Zaras. Recunosc că încurajasem chiar acest plan. 
Cu toate astea, considerasem de la sine înţeles că lecţiile 
aveau să se desfăşoare în particular, şi bine ascunse de 
hoarda oamenilor de rând. 

Zeii cei buni pot oricând să confirme că nu sunt vreun snob, 
însă ar trebui să existe nişte limite ale bunăvoinţei regale. 

Primul meu impuls a fost să mă reped pe terenul de 
antrenament, s-o înşfac pe Tehuti de ceafă, s-o târăsc în 
intimitatea taberei regale şi să insist cu fermitate e a, pe 
viitor, să fie îmbrăcată mai potrivit şi să aibă un 
comportament mai decent când se află în faţa publicului. 

Apoi, bunul meu simţ a prevalat. Ştiam că n-ar fi ezitat să mă 
sfideze în faţa întregului regiment, afectând astfel respectul şi 
veneraţia pe care le aveau faţă de mine. In timp ce 
cumpăneam situaţia, ocazia a trecut. 

Am văzut-o strecurându-se prin pasajul de arme cu o abilitate 
şi o graţie atât de desăvârşite, încât i-a făcut pe durii 
războinici din jurul ei să pară nişte plugari greoi. N-a ratat 
niciun pas şi nici n-a pierdut ritmul. Şi-a trecut cu uşurinţă 
sabia dintr-o mână în alta, fandând şi lovind cu aceeaşi 
repeziciune şi acuratețe şi cu stânga, şi cu dreapta. Chipul îi 
era o mască a concentrării şi hotărârii. Spectacolul pe care îl 
dădea era de mare talent şi de o frumuseţe deosebită, iar 
puterea  firavelor braţe care ţineau sabia cea grea era 


evidentă. A făcut-o să şoptească şi să cânte un cântec de 
ameninţare letală în vreme ce a continuat exerciţiile. La 
sfârşit, a încremenit ca o statuie de fildeş, perfect echilibrată 
într-o extensie completă şi ţinând sabia ca şi cum ar fi fost 
făcută din voal, nu din metal greu. 

— Pe loc repaus! A ordonat Zaras. 

Spectatorii au izbucnit în ropote de aplauze, bătând din 
palme şi tropăind din picioare. Apoi, o voce i-a strigat numele 
despărţit în trei silabe distincte: 

— Te-huu-tii! 

Imediat a fost preluat de ceilalţi: 

— Te-huu-tii! 

Adulaţia lor era contagioasă. M-am simţit plin de mândrie şi 
de iubire pentru micuța mea protejată. M-am pomenit prins în 
fervoarea venerării eroului. 

— Te-huu-tii! 

Am uitat de demnitatea mea şi m-am alăturat corului care 
ovaţiona. 


În cele din urmă, un soldat pe cămilă a sosit la Miyah Keiv, 
dinspre nord. Aducea un mesaj de la lordul Remrem, prin care 
acesta mă informa că grupul lui era pe cale să părăsească 
oaza de la Zaynab unde se refăcuseră în ultimele două 
săptămâni. 

Remrem m-a asigurat că totul era în regulă. Nu pierduse 
niciun om, ci doar o cămilă, care îşi rupsese piciorul luptându- 
se cu un alt mascul. Fusese silit să taie animalul şi împărţise 
carnea în raţii cu care îşi hrănise oamenii. Mă chema să vin la 
Zaynab cât de repede puteam, fiindcă aveam să găsesc oaza 
părăsită şi rezerva de apă refăcută de izvorul subteran. 

l-am transmis ordinul lui Zaras, dar a mai trecut o zi până am 
strâns tabăra şi am încărcat bagajele pe animale. În timpul 
acesta, l-am chemat pe Zaras în cortul meu şi i-am cerut să se 
dezbrace pentru a-i cerceta stadiul de vindecare al rănilor. Am 
constatat că era într-o condiţie fizică magnifică. Cicatricele 
operaţiei erau greu de detectat, mai ales având în vedere 
faptul că părul întunecat de pe trup crescuse suficient pentru 
a le acoperi. M-a asigurat că, în ciuda rănilor interne, 
funcţionarea intestinelor era la fel de eficientă cum fusese 
întotdeauna, iar eu n-am simţit că era necesar sa i solicit o 


demonstraţie. Chiar în acea dimineaţă îl văzusem întorcându- 
se după o alergare de zece leghe în fruntea trupei, îmbrăcat în 
armura întreagă şi cu un sac mare de nisip pus pe umăr. 
Caravana noastră a plecat de la Miyah Keiv după-amiază 
târziu, când soarele nu mai ardea atât de nimicitor. Am mers 
toată noaptea, luna argintie luminându-ne calea. Am ridicat 
tabăra când soarele arzător a răsărit din nou şi după ce am 
lăsat în urmă aproape douăzeci de leghe. Eram foarte 
mulţumit. Inainte de a mă duce să mă odihnesc, am străbătut 
tabăra ca să mă asigur că totul era în regulă. Mă surprinde 
mereu cum câteva cuvinte amabile sunt preţuite chiar şi de 
cei mai de jos membri ai anturajului nostru. Adesea ai tendinţa 
să uiţi cum te venerează cei mai puţin dăruiţi decât tine. 
Oricum, cu această ocazie, calmul mi-a fost spulberat de 
vacarmul cu care am fost întâmpinat când m-am întors în 
tabăra regală. De fapt, l-am auzit de la distanţă. Plânsetele, 
tânguirile disperate, ţipetele de protest, toate erau purtate 
clar prin aerul deşertului. Am luat-o la fugă convins că 
tragedia şi moartea ne loviseră. 

Când am intrat în tabăra regală, le-am văzut pe servitoare 
aproape amuţite de teroare. N-au reuşit să răspundă 
întrebărilor mele nerăbdătoare. M-a enervat atât de tare 
prostia lor, încât am apucat-o de umeri pe una dintre 
slujnicele nubiene şi am început s-o zgâlţâi ca s-o fac să-şi 
vină în fire. S-a dovedit a nu fi un gest înţelept. Vacarmul din 
jurul meu a devenit balamuc total. 

l-am dat repede drumul fetişcanei şi am asigurat-o că nu 
aveam de gând s-o pedepsesc, apoi m-am îndreptat spre 
cortul central, care îi aparţinea lui Tehuti. Când am intrat, a 
trebuit să-mi croiesc drum printre femeile care se lamentau cu 
voce tare, ca să ajung la prinţesa mea care zăcea pe pat. Era 
întinsă pe burtă, cu faţa îngropată în palme. Tot trupul i se 
cutremura de suspine. 

De îndată ce mi-a auzit vocea, a sărit de pe pat şi mi s-a 
aruncat în braţe. 

— Ce este, micuța mea? A murit cineva? Ce tragedie 
cumplită ţi s-a întâmplat? 

— Inelul meu! Mi-am pierdut inelul... şi sunt sigură că mi l-a 
furat cineva. 

— Care inel? 


Pentru o clipă, n-am înţeles despre ce vorbea. 

Şi-a ridicat mâna stângă, cu degetele larg desfăcute. 

— Inelul meu a dispărut. Inelul pe care tu mi l-ai dăruit, 
magicul inel cu diamant pe care mi l-ai adus de la fortăreaţa 
de la Tamiat. 

— Linişteşte-te! O să ţi-l găsim. 

Am fost uşurat că acea calamitate nu era chiar o calamitate. 

— Şi dacă nu reuşiţi să-l găsiţi? Este lucrul pe care-l iubesc 
cel mai mult din toată lumea asta. O să mă sinucid dacă s-a 
pierdut. 

— In primul rând, scoate-le pe toate femeile astea de-aici, iar 
apoi vom putea vorbi despre asta cu calm şi raţional. 

M-am folosit de baston şi de cel mai persuasiv limbaj ca să le 
dau afară din cort pe femeile măcănitoare. Apoi, m-am aşezat 
pe pat lângă Tehuti şi i-am luat mâna. 

— Acum, spune-mi unde şi când l-ai văzut ultima oară, am 
invitat-o eu. 

Ea a cumpănit întrebarea mea, iar eu, privindu-i chipul, mi- 
am dat seama că, în ciuda tuturor suspinelor şi lamentărilor, şi 
amenințărilor cu sinuciderea, minunaţii ei ochi erau lipsiţi de 
lacrimi. De fapt, acum, că rămăseserăm singuri, părea destul 
de relaxată şi chiar că se distra. Suspiciunile mi-au fost 
imediat stârnite. 

— A, da! Îl am! Faţa i s-a luminat cu uşurare teatrală, îmi 
amintesc acum. Ştiu unde e posibil să-l fi pierdut. Chiar înainte 
de a pleca de la Miyah Keiv, ieri după-amiază, eu, Bekatha şi 
Loxias ne-am dus să înotăm pentru ultima oară în peşteră. Imi 
amintesc că mi-am scos inelul de pe deget înainte de a intra în 
apă şi l-am pus în gaura din stâncă unde îl puneam mereu, ca 
să nu-l pierd. Probabil că l-am lăsat acolo. 

— Eşti sigură? Nu e posibil să-ţi fi căzut în altă parte? Am 
întrebat eu pe un ton serios, prefăcându-mă că nu mi-am dat 
seama de minciunile şi fanteziile ei. 

— Da, sunt sigură. Şi nu, nu mi-ar fi putut cădea în altă parte, 
m-a asigurat ea. 

— Ei bine, atunci e foarte simplu. l-am zâmbit. Nu mai ai de 
ce să-ţi faci griji. O să-l trimit pe colonelul Hui înapoi la Miyah 
Keiv, ca să-l recupereze. Cu calul sau rapid, va ajunge acolo şi 
se va întoarce până mâine dimineaţă. 

— Dar... A fost luată prin surprindere şi şi-a frecat nefericită 


mâinile. Nu... Nu vreau să-l trimiţi pe Hui. 

— De ce nu? Am întrebat eu pe un ton nevinovat. Hui e un 
om bun. 

— Cred că... 

A făcut o pauză încercând să găsească un motiv convingător. 
l-am lăsat timp să inventeze ceva. 

— Va fi greu să-i descriu lui Hui unde exact să-l găsească. Hui 
e un străin. Egipteana lui nu este foarte bună. 

Am privit-o pătrunzător, iar ea a evitat să se uite în ochii mei. 

— Poate că are un accent străin, dar egipteana lui e suficient 
de bună ca să comande un regiment, i-am respins eu 
pretextul, însă ea s-a repliat rapid. 

— N-am încredere în Hui. Ştii doar cum a umilit-o pe micuța 
noastră Bekatha. Probabil că va fura inelul. Nu i-aş da nimic pe 
mână. 

— În cazul acesta, poate că ar trebui să te întorci tu la 
cavernă şi să-l recuperezi. 

— Nu mă gândisem la asta! A exclamat ea entuziasmată că 
mă făcuse să ajung la concluzia dorită de ea de la bun 
început. Dar ai dreptate, Taita. Va trebui să mă duc eu însămi. 

— Dar nu te poţi duce singură. Va trebui să trimit pe cineva 
cu tine. Nu pe Hui, desigur, pentru că nu ai încredere în 
străini. M-am prefăcut că mă gândesc. L-aş fi trimis pe lordul 
Remrem, dar, desigur, el nu e aici. M-aş fi dus eu cu tine, însă 
mă doare spatele şi trebuie să mă odihnesc. 

Mi-am dus mâinile la noadă şi am scos un uşor geamăt de 
durere. 

— Săracul meu Taita! Pentru nimic în lume, nu ţi-aş îngădui 
să rişti să te doară mai tare. 

Mi-a privit cu nervozitate chipul. 

— Ştiu! Am exclamat eu. O să-l trimit pe căpitanul Zaras cu 
tine. 

Şi-a coborât privirea. Şi-a dat seama că o testasem şi a avut 
eleganța de a fi stânjenită. S-a uitat la mine şi a văzut că 
aveam o expresie neutră. A renunţat să joace teatru şi a 
chicotit adorabil. Apoi, şi-a aruncat braţele pe după gâtul meu 
şi m-a îmbrăţişat atât de tare, că m-a durut. 

— Te iubesc! A şoptit ea. Te iubesc cu adevărat şi din tot 
sufletul. 

Am îmbrăţişat-o şi eu şi i-am şoptit: 


— Poate că ar fi mai discret dacă mi-ai lăsa mie afurisitul ăla 
de inel, în caz că îţi cade de-adevăratelea de pe deget. 

A băgat palma în mânecă, iar când a scos-o, îi era strânsă în 
pumn. L-a ridicat în faţa mea, tachinându-mă. 

— Ţi-aş încredința orice altceva, numai asta nu. 

Şi-a desfăcut pumnul şi am zărit faimosul inel cu diamant în 
palma ei. 

— Când mă voi întoarce, se va afla pe degetul meu şi nu-l voi 
mai da jos niciodată. Va fi pentru totdeauna un simbol al iubirii 
mele pentru Zaras. Chiar dacă datoria mă sileşte să mă 
despart de el pentru totdeauna, îmi va rămâne acest inel ca 
să-mi amintească de el. 

Ea şi Zaras au plecat într-o oră. Şi-au mânat caii atât de tare 
către sud, încât garda lor personală rămăsese deja cu o leghe 
în urma lor atunci când au dispărut după o dună îndepărtată. 

M-am simţit doar un pic vinovat din cauza acestei abateri 
flagrante de la datoria mea. Oricum, sentimentul de vinovăție 
mi-a fost alungat de euforia de-a fi putut să acord acest 
episod de fericire trecătoare unor tineri foarte dragi mie. 


Nu credeam că cei doi se vor grăbi să se întoarcă de la Miyah 
Keiv pentru a se alătura caravanei. Nu m-au dezamăgit. l-am 
aşteptat la oaza Zaynab aproape o săptămână, până când au 
apărut în cele din urmă. 

După ce au descălecat în faţa cortului meu de comandă, 
Tehuti i-a şoptit lui Zaras: 

— Aşteaptă aici. Trebuie să-i vorbesc între patru ochi. Se 
aflau în lumina strălucitoare a soarelui, aşa că nu m-au văzut 
privindu-i din umbra cortului. Am putut citi cuvintele de pe 
buzele lui Tehuti fără ca ea să ştie. 

A venit în fugă spre intrarea în cortul meu. Când i-am ieşit în 
întâmpinare, a scos un țipăt uşor de bucurie şi s-a aruncat în 
braţele mele deschise. Pe când o îmbrăţişam, mi-am dat 
seama că, în scurtul răstimp care trecuse de când o văzusem 
ultima oară, se transformase miraculos dintr-o copilă într-o 
femeie în toată puterea cuvântului - din zgură în aur regal. 

— Ai găsit ce te-ai dus să cauţi? Am întrebat-o eu fără să-i 
dau drumul. 

— O, da, am găsit. Şi-a ridicat mâna în faţa mea. Diamantul a 
strălucit, dar nu la fel de tare ca ochii ei. lubesc inelul. Dar 


iubesc incomparabil mai mult cealaltă comoară pe care am 
găsit-o în peşteră. 

— Nu cred că ar trebui să discutăm despre asta, am 
întrerupt-o eu grăbit şi m-am desprins din îmbrăţişare. Nu 
vreau să aud. 

— Dar îţi voi spune totul, fiecare detaliu, pentru că este cel 
mai minunat lucru care mi s-a întâmplat vreodată, a rostit ea 
cu sinceritate deplină. 

M-am uitat prin deschizătura cortului. Sărmanul Zaras încă 
mai stătea acolo, arătând ca un câine bătut sau ca un băieţel 
care fusese prins într-o livadă în timp ce fura mere şi se 
aştepta s-o încaseze pentru asta. Am lăsat baltă subiectul. 

Eu şi Tehuti eram atât de înrudiţi în spirit, încât o parte din 
extazul ei a părut să mi se transfere, iar de la mine, şi tuturor 
celorlalţi din caravană. 

Toată tabăra a devenit un loc fericit, plin de zâmbete şi 
râsete. Cu toate astea, am fost plăcut surprins de discreţia cu 
care Tehuti şi Zaras îşi perpetuau povestea de dragoste. Cred 
că, probabil, eram singurul care ştia ce se petrece. Nici chiar 
Bekatha, căreia puţine îi scapă, nu părea să aibă habar. Eram 
mulţumit şi chiar mândru de decizia mea de a fi gardianul 
iubirii lor, în loc s-o împiedic. Îmi aminteam cu durere cum, cu 
atât de mult timp în urmă, făcusem acelaşi lucru pentru tatăl 
şi mama lui Tehuti. 

Şederea în oaza Zaynab a fost prea scurtă pentru noi toţi. A 
trebuit să plecăm mai departe. Săptămână după săptămână, 
am înaintat pe urmele lăsate de Remrem şi caravana lui în 
această magnifică sălbăticie. Ca niciun alt loc din lume, 
deşertul are o frumuseţe şi o grandoare care potoleşte inimile 
zbuciumate şi ne aduce mai aproape de zei. Aceasta era una 
dintre cele mai memorabile şi mai bune perioade din viaţa 
mea. 

Dar, cu fiecare etapă spre nord, ne apropiam tot mai mult de 
lordul Remrem şi de caravana lui, până când, în sfârşit, i-am 
ajuns din urmă şi ne-am unit forţele. Asta făcea parte din 
planurile mele întocmite cu grijă, iar întâlnirea a avut loc la 
doar patruzeci de leghe sud de Eufrat, cu toate că nu exista 
niciun indiciu că un fluviu atât de măreț se afla atât de 
aproape în faţa noastră. Incă eram înconjurați de dealuri 
stâncoase şi de vai pline de praf şi arse de soare. 


Al Namjoo, călăuza noastră cu un singur ochi, ne adusese în 
ultima oază de dinainte de a ajunge la râu. Acest loc se numea 
Khrus. Aici se află un grup de cincisprezece fântâni, fiecare cu 
apă dulce şi bună. Apa era suficientă pentru un sat cu mulţi 
locuitori şi o mare plantație de palmieri, plus diverse soiuri de 
culturi. Era chiar destulă apă pentru o caravană cu atât de 
mulţi oameni şi animale, o scurtă perioadă de timp. 

Nici nu apucaserăm să ridicăm bine tabăra, că Al Namjoo a 
venit la mine cu o expresie chiar mai lugubră decât aceea 
care îi decora de obicei faţa urâtă. 

— Venerate lord Taita! 

A făcut o plecăciune în faţa mea. Constatasem că de la 
executarea trădătorului său fiu un astfel de comportament 
slugarnic anunţa, de obicei, o cerere scandaloasă sau o veste 
deosebit de neplăcută şi pesimistă. 

— De aici încolo, ruta spre oraşul Ur al caldeenilor de pe 
fluviul Eufrat este circulată şi marcată clar. Fluviul e aproape. 
Nu v-aţi putea rătăci, mi-a spus el. 

— În acest caz, nu-ţi va fi greu să ne duci până la Ur, conform 
înţelegerii noastre, nu-i aşa, Al Namjoo? 

— Măreţe lord Taita, te implor să-mi acorzi înţelegerea şi 
compasiunea ta. Nu îndrăznesc să intru în oraşul Ur. Aş plăti 
cu viaţa mea mizerabilă. Am duşmani de moarte acolo. Aceşti 
akkadieni sunt oameni răzbunători şi primejdioşi. Te implor să 
mă eliberezi şi să mă laşi să mă întorc în sud, la Zuba, pentru 
a-l jeli acolo pe fiul meu cel mare. 

Din orbita goală i-a curs o lacrimă. Nu a fost o privelişte 
plăcută. 

— Desigur, vrei să-ţi plătesc suma întreagă pentru care ne- 
am înţeles, nu-i aşa? Am întrebat eu, iar el a căzut în genunchi 
şi a început să-şi smulgă din barbă smocuri de păr cârlionţat. 

— Eşti părintele şi stăpânul meu. Tu hotărăşti, însă eu sunt 
un om sărac. Trebuie să am grijă de văduva fiului meu Haroun 
şi de toţi copiii ei. Soarta a fost nemiloasă cu mine. 

Am ascultat înşiruirea problemelor sale în vreme ce îi 
analizam cererea. Nu puteam trece cu vederea faptul că era 
tatăl unui fiu trădător şi că un fiu este făcut din acelaşi aluat 
ca şi tatăl său. Pe de altă parte, îl silisem să-şi ucidă băiatul. 
M-am întrebat dacă asta nu-i plătise datoria. Poate că suferise 
destul. 


Sunt un om cumsecade şi generos din fire, dar poate că ăsta 
este mai degrabă un defect decât o calitate. Am ridicat din 
umeri şi i-am spus: 

— Ai făcut o treabă bună pentru mine, Al Namjoo. Ai 
binecuvântarea mea să pleci. 

Mi-am deschis punga şi am scos doi memi de argint din ea. l- 
am lăsat să cadă în palmele făcute căuş. Apoi i-am îngăduit 
să-mi sărute picioarele şi să plece. 

Patru zile mai târziu, mă aflam pe dealurile joase care 
străjuiau Urul caldeenilor şi priveam pentru prima dată oraşul 
şi Eufratul, fluviul cel verde. M-a întristat să constat că era mai 
lat decât Nilul nostru despre care, până atunci, nu mă 
îndoisem niciodată că era cel mai mare fluviu din lume. 

Malurile Eufratului erau bogat împădurite, cât se vedea cu 
ochii în ambele direcţii. Intinse câmpii semănate fuseseră 
răpite pădurii. După ariditatea peisajului deşertic prin care 
călătorisem vreme atât de îndelungată, o asemenea vegetaţie 
luxuriantă era o încântare pentru ochii mei. La poalele dealului 
pe care mă aflam, pe malul fluviului se întindea oraşul Ur. In 
mijlocul lui se afla un mare zigurat, un templu dedicat zeiţei 
Iştar, divinitatea principală a akkadienilor şi sumerienilor. Era 
un edificiu în formă de piramidă, cu cinci terase de dimensiuni 
descrescătoare puse una peste alta. Nu era doar un templu, ci 
servea şi ca loc de refugiu pentru preoţi şi preotese atunci 
când fluviul se revărsa peste maluri şi inunda oraşul şi 
împrejurimile sale. 

Am început să coborâm pe drumul spre oraş. Eu călăream în 
fruntea caravanei, alături de lordul Remrem şi de prințese, iar 
înainte de a ajunge la baza dealului, o procesiune de preoţi şi 
preotese a ieşit de pe poarta principală din zidul oraşului, 
făcut din cărămizi de lut roşu uscat, şi a venit în întâmpinarea 
noastră. 

Cu toate că Babilonul se afla la o sută douăzeci de leghe în 
amonte, nu dorisem să sosim în capitala regelui Nimrod 
imediat după traversarea deşertului. Am vrut să-i impresionez 
pe sumerieni cu bogăţia şi măreţia noastre. Murdari de pe 
drum, arătam mai degrabă ca beduinii din deşert decât ca 
reprezentanţii uneia dintre cele mai mari şi mai prospere 
naţiuni de pe pământ. 

Pe măsură ce procesiunea se apropia, l-am recunoscut pe 


lordul Phat Tur, care mergea în frunte, între preotul şi 
preoteasa de cel mai mare rang. Phat Tur era ambasadorul 
egiptean în Sumer. Noi doi ne cunoscuserăm cu mult înainte 
ca el să părăsească Teba pentru a ocupa actualul post. Era un 
oficial sârguincios şi pe care te puteai baza, aşa încât aveam 
toată încrederea că pregătirile pentru sosirea noastră la 
Babilon fuseseră făcute aşa cum trebuia. Am descălecat 
pentru a-l saluta cu căldură, iar apoi, în timp ce ne îndreptam 
pe jos spre porţile oraşului, am sporovăit ca doi vechi prieteni. 

— După cum ai cerut, Taita, am închiriat trei corăbii mari şi 
confortabile care să vă ducă pe tine, pe prințese şi pe cei 
importanţi din delegaţia ta la Babilon, de îndată ce sunteţi 
gata de drum. Fireşte, eu vă voi însoţi. Dar, între timp, îţi 
sugerez respectuos ca partea cea mai mare a caravanei să 
plece înaintea voastră, pe drumul spre Babilon, şi să vă 
aştepte acolo. 

Până să ne instalăm în încăperile pregătite pentru noi de Phat 
Tur în marele zigurat, soarele a ajuns la apus. Le-am lăsat pe 
prințese şi pe femeile lor să despacheteze toate gătelile pe 
care le aduseseră cu ele de la Teba. In sfârşit, puteau începe 
să se aranjeze pentru sosirea lor la curtea regelui Nimrod din 
Babilon. 

Le explicasem prinţeselor cât de important era să-şi lacă o 
apariţie spectaculoasă pentru a le impresiona pe Majestatea 
Sa regele Nimrod şi pe ambasadorul cretan, care avea să 
raporteze totul stăpânului său, Supremul Minos din Creta. 

In seara aceea, am cinat cu Phat Tur şi cu Remrem. Am stat 
afară, pe terasa cea mare a ziguratului, sub panoplia de stele, 
şi ne-am satisfăcut apetitul cu un uriaş biban auriu, lung cât 
braţul meu, care fusese pescuit în acea dimineaţă din Eufrat. 
Am însoţit delicioasa carne roz cu câteva carafe pline cu un 
plăcut vin roşu făcut din strugurii viilor care creşteau de-a 
lungul fluviului. 

După ce am mâncat, ne-am îndreptat întreaga atenţie spre 
marele meu plan de a duce la bun sfârşit războiul împotriva 
hicsoşilor. 

— După cum bine ştiţi, intenţia mea este să-i atrag pe regele 
Nimrod şi pe Supremul Minos într-o coaliţie militară cu iubitul 
nostru faraon. Odată realizat acest lucru, regele Gorrab se va 
afla întins pe o nicovală, trei ciocane lovindu-l până la 


anihilare. 

— Ca întotdeauna în cazul tău, bunul meu Taita, alegerea 
cuvintelor este captivantă, însă nu deosebit de edificatoare. 
Nu mi-e foarte clar cine e nicovala şi cine sunt ciocanele 
despre care vorbeşti atât de elocvent, a obiectat Remrem. 

Am oftat în sinea mea. Uneori, conversaţia cu Remrem e ca şi 
cum ai duce un olog la munte. Trebuie să fie ajutat la fiecare 
pas. 

— Te rog să mă ierţi. Am folosit o metaforă. Ar fi trebuit să 
mă exprim mai clar. Sahara este nicovala, iar armatele Cretei, 
Sumerului şi Egiptului nostru sunt ciocanele. 

— Atunci, puteai să fi spus că îl vom încercui pe Gorrab, m-a 
instruit Remrem pedant. Referirea ta la ciocane şi nicovale a 
fost oarecum confuză. Vorbirea directă este mereu 
preferabilă, nu crezi? 

— Indubitabil, şi îţi sunt recunoscător, domnule, pentru sfatul 
erudit, am replicat eu cu o stăpânire de sine care m-a surprins 
până şi pe mine. În sfârşit, ceea ce voiam să subliniez este că 
nici Creta, nici Sumerul nu sunt atât de interesaţi să lupte 
împotriva hicsoşilor cum suntem noi. Uşurat, mi-am îndreptat 
atenţia de la Remrem spre Phat Tur. Aş dori foarte mult să-ţi 
aud părerile despre poziţia regelui Nimrod. Poate că vei reuşi 
să ne lămureşti. 

Phat Tur şi-a înclinat supus capul. 

— Aşteptam cu nerăbdare să ne întâlnim faţă în faţă ca să-ţi 
explic lucrurile mai detaliat decât e posibil prin mesaje legate 
de piciorul unui porumbel. Desigur, ştiţi că Nimrod a moştenit 
coroana de la tatăl său, regele Marduk, care a murit cu 
paisprezece ani în urmă. 

— Da, am confirmat eu. Ştiu toate astea. 

— În ultimii treizeci de ani ai domniei lui Marduk, Babilonul a 
fost reconstruit şi transformat în cel mai splendid oraş 
existent. 

— Auzisem că Marduk a făcut lucrări ample. Cu toate astea, 
mă îndoiesc că Babilonul poate egala vreodată splendoarea 
Tebei. 

— Atunci, cred că vei avea o surpriză. Phat Tur a zâmbit. Se 
crede că regele Marduk a cheltuit peste şase sute de lakhi de 
argint pentru acest proiect. Ceea ce se şt ie sigur este că a 
golit vistieria pentru a-şi vedea obsesia împlinită. 


M-am uitat mirat la el. Mi-a luat ceva timp până să formulez 
un răspuns. 

— Am crezut că Sumerul e la fel de bogat, dacă nu chiar mai 
bogat decât Creta. 

Am clătinat neîncrezător din cap. 

— Da. Asta cred cei mai mulţi oameni. Locuiesc de cinci ani în 
Babilon şi, la început, am crezut şi eu mitul marii bogății a 
Sumerului. Abia de foarte curând, am aflat adevărul. Regele 
Nimrod nu are suficienţi bani pentru a-şi plăti vizirii. Serviciul 
public este la pământ. Armata n-are arme şi echipamente. 
Soldaţii dezertează în masă deoarece nu-i poate plăti. Nici 
vorbă să poată lansa o ofensivă împotriva hicsoşilor, deşi este 
conştient că, nefăcând asta, îşi pune ţara în primejdie de 
moarte. 

Şi eu, şi Remrem ne-am holbat muţi la el. 

Remrem părea copleşit. Ştiam că se gândea că se alesese 
praful de tot planul nostru. Fusese sigur că Nimrod al 
Sumerului avea să ne fie un aliat puternic. Phat Tur îi 
distrugea repede această speranţă. 

Pe de altă parte, eu eram încântat. Pentru mine, calea de 
urmat era clară. Nimrod era lefter. Îşi pierdea armata şi ţara. 
Probabil că era disperat. Eu aveam aproape zece lakhi de 
argint ascunşi sub podelele false ale căruţelor şi în coburii 
cămilei mele şi alte sute de lakhi stivuiţi în vistieria faraonului 
din Valea Regilor. Sumerul şi rege le Nimrod ne aparţineau. 
Puteam să stabilesc eu preţul. Nimrod nu va îndrăzni să mă 
refuze. 

In ciuda reproşurilor lui Remrem în ceea ce priveşte jocurile 
de cuvinte şi metaforele, aveam primul ciocan în mână. 
Celălalt ciocan mă aştepta pe insula Creta. Pentru acesta, 
preţul în argint era minim, dar preţul în nefericire şi inimi 
frânte se putea dovedi exorbitant. 


În dimineaţa următoare, m-am trezit binedispus, atunci când 
şeful sclavilor mei, Rustie, mi-a adus micul dejun şi, odată cu 
el, un pocal din argint cu vinul meu favorit. Am diluat vinul cu 
apă de trandafiri şi am sorbit din el în vreme ce m-am plimbat 
pe terasa care dădea spre măreţul fluviu ce fusese un punct 
central al istoriei încă de la începutul timpurilor. 

In ciuda celor recent aflate despre lipsa de bani a regelui 


Nimrod, a magnificii panorame a fluviului şi a munţilor cu 
crestele acoperite cu zăpadă, din depărtare, precum şi a 
vinului excelent din pocalul meu, am simţii cum buna 
dispoziţie mi se evaporă. Am ştiut că era ceva important pe 
care îl treceam cu vederea, dar, asemenea unui ţânţar care îţi 
bâzâie în jurul capului, îmi scăpa şi, cu toate că mă străduiam, 
nu-l puteam prinde. 

Am dat încă o dată ocol terasei, iar apoi, brusc, m-am oprit cu 
piciorul drept în aer. Rustie m-a privit alarmat. 

— E ceva în neregulă, stăpâne? A vrut el să ştie. 

Mi-am lăsat jos piciorul. 

— Nimic care să nu poată fi rezolvat, l-am asigurat eu. 

M-am dus la masa de scris şi am pictat câteva cuvinte pe un 
papirus. L-am împăturit, l-am sigilat şi i l-am dat lui Rustie. 

— Te rog, du-i ăsta imediat înălţimii Sale prinţesa Tehuti şi ai 
grijă să i-l dai în mână. Apoi, du-te la grăjdarul-şef şi spune-i 
că vreau cei mai buni doi cai să aştepte înşeuaţi în curte. Voi 
cobori imediat, dacă nu chiar mai repede. Nu vreau să aştept. 

Rustie a fugit să-mi îndeplinească ordinele. 

Ceea ce voiam să fac nu putea fi făcut în zigurat. Nu aveam 
nicio îndoială că existau camere ascunse construite în zidurile 
de piatră şi ferestre secrete, şi posturi de ascultare ocupate de 
oamenii de încredere ai regelui Nimrod sau ai marelui preot. 
Imi puteam foarte bine imagina cu ce încântare ar fi povestit 
stăpânului că vindeam un fruct răscopt. 

Am sorbit restul de vin din pocal cu mai puţină ceremonie 
decât merita şi m-am grăbit să intru în camera mea ca să-mi 
pun pelerina de călărie. Apoi am coborât la grajduri, care se 
aflau în spatele ziguratului. Tehuti m-a lăsat să aştept mai 
puţin de o oră, dar, când a venit, era veselă şi râdea. Chipul ei 
minunat strălucea de fericire şi de bună dispoziţie, şi de o 
nouă şi delicată frumuseţe care nu existase înainte. A dat fuga 
să mă îmbrăţişeze şi s-a ridicat pe vârfuri pentru a-mi şopti la 
ureche: 

— Rustie spune că ai o surpriză pentru mine. De aceea, nu 
trebuia să le zic celorlalte fete că vin să mă întâlnesc cu tine. 
A râs. Spune-mi! Spune-mi! Ştii că nu suport secretele, dragul 
meu Tata... 

— Hai să mergem undeva unde putem fi singuri. 

In ciuda amenințărilor ei, că se va trânti la pământ şi va muri 


din cauza suspansului, am săltat-o în şa, iar apoi am luat-o la 
galop pe malul fluviului Eufrat. După ce am călărit o vreme pe 
drumul de edec, am încetinit calul la pas de plimbare şi am 
lăsat-o pe Tehuti să vină în dreptul meu. 

— Cum poţi să fii atât de crud? Ştiu că ai un dar pentru mine. 
Jur pe dragostea mea pentru Osiris că nu mai suport tortura ta 
nici măcar un moment! 

— De data asta, n-am niciun cadou pentru tine. Tot ce am 
este o mică întrebare. Cât timp a trecut de când tu şi Zaras v- 
aţi întors de la bazinul de la Miyah Keiv? 

— O, asta-i o întrebare simplă. Au trecut patruzeci şi trei de 
zile şi... Şi-a ridicat privirea spre soare pentru a-i estima 
înălţimea... Şi vreo şapte ore. 

Am dat din cap fără să zâmbesc. 

— Şi, de atunci, n-ai mai pierdut nimic? 

— O, nu! Încă mai am inelul meu magic. 

Şi-a ridicat mâna spre mine, iar diamantul de pe deget a 
strălucit aproape la fel de luminos ca ochii ei. 

Nu i-am întors zâmbetul, ci m-am uitat pur şi simplu în acei 
ochi minunati. După un timp, văzând că nu zic nimic, bucuria 
de pe chipul ei a pălit, fiind înlocuită de confuzie până când, 
brusc, şi-a dat seama exact de rostul întrebărilor mele. Şi-a 
coborât privirea. 

— Ai uitat să-mi spui, nu-i aşa, Tehuti? Tonul meu era 
necruţător. N-ai avut luna roşie de aproape o lună şi ai 
încercat să ascunzi asta de mine, cu toate că ţi-ai dat 
cuvântul. 

— N-am vrut să te înşel, a şoptit ea. Am vrut doar ca pruncul 
să mai trăiască puţin în mine. Ţi-aş fi spus, Tata, jur că ţi-aş fi 
spus. 

— Da, am rostit eu, sunt sigur că mi-ai fi spus după ce ar fi 
fost prea târziu. Ai pus viaţa ta şi tronul Egiptului în pericol cu 
egoismul tău nechibzuit. 

— N-o să mai fac niciodată asta, dragă Tata. 

Vocea i s-a înecat, iar ea şi-a întors faţa de la mine ca să şi 
ascundă lacrimile, pe care le-a şters cu dosul mâinii pe al cărui 
deget purta inelul cu diamant. 

— Asta zici acum. Eram supărat şi n-am încercat să ascund 
asta. Vino cu mine! 

— Unde mergem? 


— În apartamentul meu din zigurat. 

Pregătisem poţiunea înainte de a cobori ca să mă întâlnesc 
cu ea la grajduri. Fiersesem scoarţa uscată de salcâm-ţepos 
pe care o adusesem cu mine din ţinuturile sălbatice de dincolo 
de cataractele Nilului. Până să ajungem în apartamentul meu, 
puternicul suc se răcise. Am condus-o pe Tehuti în dormitor şi 
am pus-o să se aşeze pe canapea. Apoi i-am adus cupa şi am 
pus-o să bea până şi ultima picătură din licoarea neagră. 
Ştiam că avea un gust amar ca fierea, dar nu aveam de gând 
s-o cruţ. De trei ori i-a venit să vomite, însă am fost inflexibil. 
Abia când cupa a fost goală, putea să-mi fie milă de ea. Când 
a terminat, faţa îi era palidă ca oasele albite de soare, iar ochii 
îi erau congestionaţi şi înotau în lacrimi. 

— Îmi pare atât de rău, Tata. A fost o răutate şi o prostie din 
partea mea. Ţi-am trădat încrederea şi ştiu că nu mă vei putea 
ierta niciodată. 

M-am aşezat lângă ea, am luat-o în braţe şi am legănat-o 
până când suspinele i s-au potolit. Când a adormit, am 
acoperit-o cu o pătură din blană şi am coborât să vorbesc cu 
celelalte două fete. Le-am explicat că Tehuti fusese doborâtă 
de o febră contagioasă şi gravă şi că, din cauza pericolului de 
a se molipsi, nu le puteam îngădui s-o viziteze până nu se 
vindeca. 

M-am întors în camera unde zăcea Tehuti şi am stat lângă ea 
în zilele şi nopţile chinuitoare care au urmat. În timpul zilelor, 
i-am citit, am cântat la lăută şi i-am cântat toate baladele 
favorite. În timpul nopţilor, am luat-o la mine în pat şi am avut 
grijă de ea ca de un copil bolnav, până când substanţele din 
leacul pe care i-l dădusem şi-au făcut efectul. 

In a treia noapte, m-a trezit cu gemete şi scâncete de durere. 
Am luat-o în braţe şi am legănat-o, şi i-am murmurat într-una 
cuvinte de dezmierdare şi de încurajare, până când am simţit 
că au început contracţiile uterului. l-am masat abdomenul 
pentru a-i alina durerea şi pentru a-i ajuta pe zeii cei buni să 
elimine din ea lucrul mort. 

Când, în cele din urmă, a fost expulzat cu un val de sânge şi 
de mucus, ea s-a luptat să se ridice în coate şi m-a implorat: 

— Te rog, lasă-mă să-l văd. Te rog, lasă-mă să-mi văd copilul. 

Legat de placentă era un mic făt hidos, alcătuit din materie 
vâscoasă şi sânge, atât de oribil, încât am ştiut că imaginea lui 


ar fi bântuit-o pentru tot restul zilelor. 

N-am putut da ascultare rugăminţilor ei. Am pus boţul acela 
fără viaţă în pocalul meu de argint şi, înainte să treacă 
noaptea, l-am dus pe furiş la grajduri, am încălecat şi m-am 
dus departe în pădurea de pe malul fluviului, iar acolo am 
îngropat-o în micul ei sarcofag din argint, la baza unui platan 
gigantic. Am îngenuncheat lângă mormântul nemarcat şi m- 
am rugat lui Isis, zeiţa copiilor, să aibă grijă de acel sufleţel. 
M-am întors în dormitorul meu din zigurat. Credeam că Tehuti 
dormea, dar, când m-am strecurat lângă ea în pat, am 
constatat că plângea încă. Am tinut-o strâns în braţe şi am 
suferit pentru durerea pe care i-o provocasem şi pentru vina 
de a fi stins preţioasa scânteie a vieţii zămislită de un bărbat 
şi o femeie pe care îi iubeam atât de mult. 


Am mai stat doar douăsprezece nopţi în ziguratul din Ur. În 
timpul acesta, Tehuti îşi revenise din calvarul prin care 
trecuse, iar frumuseţea îi era neatinsă. 

În ultima dimineaţă, eu şi lordul Remrem am ieşit călare pe 
porţile oraşului. Caravana noastră fusese campată chiar lângă 
ziduri.  Corturile fuseseră strânse, bagajele încărcate pe 
animalele de povară, iar oamenii erau gata să pornească în 
ultima şi scurta etapă a lungii călătorii spre Babilon. 

Garda personală a lui Remrem era pregătită să-l întâmpine. l- 
am adresat un rămas-bun călduros. Remrem este un soldat şi 
un gentleman grozav, dar un cot străbătut în tovărăşia lui 
poate să pară o leghe. O oră cu el poate părea o lună. Am fost 
fericit să-l las să plece. 

Am aşteptat până când şi-a ocupat locul în fruntea caravanei, 
înconjurat de ofiţerii lui. Şi-a ridicat mâna dreaptă, iar 
cornurile au sunat pornirea la drum. Tobele au început să 
bată, iar el a luat-o din loc. Mi-am întors calul şi, cu inima 
uşoară, am pornit înapoi spre Ur. 

Prinţesele mele şi alaiul lor aşteptau deja pe chei când eu am 
ajuns pe malul fluviului. Corăbiile pe care Phat Tur le închiriase 
erau ancorate în mijlocul cursului de apă. Erau decorate cu 
steaguri şi fanioane colorate. De îndată ce am descălecat şi 
mi-am îmbrăţişat prinţesele, prima corabie a ridicat ancora şi 
s-a apropiat de chei pentru a începe îmbarcarea. 

Phat Tur organizase echipajele cu eficienţă obişnuită. Le-a 


ajutat pe prințese să urce la bord şi le-a condus spre patul 
aflat sub o copertină la pupa primei corăbii. Pajii le-au servit 
cu şerbet cu miere din pocale de aur, răcite cu gheaţă adusă 
de pe vârfurile muntelui Zagros cu care rapide, în lădiţe 
special izolate. Fetele nu gustaseră niciodată ceva atât de 
dulce, aşa că au scos mici ţipete de surpriză şi de încântare. 
Bătea un vânt numai bun să umfle pânzele şi să-i ajute pe 
vâslaşi să crească viteza corabiei care urca în susul măreţului 
fluviu. Pe puntea deschisă, cântăreții cântau, clovnii făceau 
clovnerii şi jonglerii jonglau. Am lăsat-o pe Bekatha să mă 
bată la bao, iar Zaras şi-a recitat ultima poezie, spre 
delectarea lui Tehuti. Versurile nu se ridicau la înaltele 
standarde ale poemelor sale despre legiuni care se ciocneau şi 
bătălii până la moarte. În schimb, se refereau la inimi zdrobite 
şi la o pasiune neîmpărtăşită, care au făcut-o pe cel puţin o 
membră a audienței regale să izbucnească în lacrimi, dar care 
pe mine nu m-au impresionat, dorindu-mi să se termine cât 
mai repede. 

Când nu eram ocupați cu distracţia prinţeselor, eu şi Phat Tur 
încercam să găsim cea mai bună modalitate de a prelua 
comanda legiunilor şi a carelor de luptă ale regelui Nimrod. 
Fără lordul Remrem care să ne întârzie, am reuşit să punem la 
cale, să rafinăm şi să finalizăm planurile cu mult înainte ca 
ambarcaţiunea noastră să treacă de ultimul cot al fluviului, iar 
splendorile Babilonului să ne apară în faţa ochilor. 


A fost una dintre foarte puţinele dăţi din viaţa mea când am 
fost cu adevărat năucit de stupefacţie. Mi-am dat seama 
numaidecât că descrierile oraşului, pe care le respinsesem ca 
foarte exagerate, erau mai degrabă o subestimare şi foarte 
reţinute. 

lubita mea Teba, minunatul oraş cu o sută de porţi, era un 
sat umil în comparaţie cu acest oraş strălucitor care se 
întindea pe ambele maluri ale fluviului. Am recunoscut multe 
dintre monumente deoarece le văzusem desenele şi schiţele. 
Cu toate astea, reprezentările pe un sul de papirus ale acestor 
edificii uimitoare erau la fel de ineficiente ca încercarea de a 
descrie uriaşa Mare de Mijloc arătând o găleată cu apă sărată. 
Palatul lui Marduk domina malul sudic. Era construit cu totul 
din marmură albă, strălucitoare. Phat Tur stătea alături de 


mine la prora corabiei, confirmând ceea ce ochilor mei nu le 
venea să creadă. 

— Fațada palatului are o jumătate de leghe de la est la vest 
şi este de trei ori mai înaltă decât palatul faraonului din Teba. 
Era încântat de stupoarea mea. In faţa lui, pe malul nordic se 
află Grădinile suspendate. Marduk a cerut să fie făcute acolo 
pentru ca, de pe fiecare terasă şi de la fiecare fereastră, să se 
poată bucura de vederea întregii lor splendori. Grădinile 
cuprindeau o serie de galerii deschise, de multe ori mai înalte 
decât palatul din faţa lor. Geniul arhitecţilor regelui Marduk 
crease iluzia că acestea nu stăteau pe pământ solid, ci, în mod 
miraculos, atârnau din cer. Erau înclinate la un anumit unghi, 
astfel încât un privitor din palatul de pe celălalt mal al fluviului 
să poată vedea complet fiecare copac şi plantă care 
acopereau precum o pădure galeriile. 

De când faraonul îmi dăruise domeniul Mechir, de pe malul 
fluviului, fascinația mea faţă de cultivarea plantelor devenise 
obsesie. Această minunată grădină din cer făcea ca toate 
câmpiile mele fertile să pară meschine. 

— Îmi plac copacii şi toate lucrurile verzi. Îmi bucură inima şi- 

mi fac sufletul uşor, i-am spus eu lui Phat Tur în vreme ce 
priveam împreună grădinile aeriene. 

— Probabil că regelui Marduk îi plac plantele la fel de mult ca 
şi ţie. Şi-a adus ţara la sapă de lemn ca să facă ce-a vrut. 

M-am gândit că e mai prudent să schimb subiectul. 
Ambasadorul nu ştia că în coburii cămilei mele se afla o 
comoară mare în argint. Un cuvânt scăpat de el l-ar fi putut 
avertiza pe regele Nimrod de existenţa sa, şi toţi conducătorii 
sunt nişte bandiți în suflet şi lacomi de argint. N-aveam niciun 
motiv să cred că Nimrod reprezenta o excepţie. 

— Cum duc apa la copaci? L-am întrebat eu pe Phat Tur. 

— Inginerii regelui Marduk au proiectat nişte conducte cu 
apă. 

A arătat spre coloanele din bronz care se ridicau înclinate de 
pe suprafaţa fluviului până la cele mai înalte puncte ale 
galeriei superioare a grădinilor. Studiindu-le cu mai multă 
atenţie, am văzut că acele coloane erau ţevi care se roteau 
încet. 

— Ce le face să se rotească? Am vrut eu să ştiu. _ 

— După cum vezi, deasupra lor sunt nişte mori de vânt. In 


fluviu sunt pompe de apă, mi-a explicat Phat Tur. Curentul 
apei roteşte spiralele care se află în interiorul ţevilor. Rotindu- 
se, spiralele trag apa şi o ridică până în partea de sus a ţevii. A 
arătat în sus. Acolo! Vezi? 

Mi-am ridicat privirea şi am văzut apă din fluviu curgând din 
partea superioară a ţevilor în jgheaburi care o transportau 
către galeriile de dedesubt. La fel ca toate ideile frumoase, era 
foarte simplă. M-am simţit umilit că nu mă gândisem eu la 
asta. Implementarea ideii avea să fie proiectul meu principal 
de îndată ce mă întorceam la Mechir. Prin folosirea 
compostului şi a fertilizantului, sporisem de patru ori producţia 
terenurilor mele. Puteam s-o dublez din nou dacă introduceam 
acest sistem de irigație. Desigur, nu era necesar să spun 
nimănui din Teba că invenţia nu-mi aparţinea. Toată lumea 
din Teba îmi considera geniul ceva firesc. Nu aveam niciun 
motiv să-i deziluzionez. 

— Ce este acel edificiu din spatele grădinilor? 

Am arătat spre turnul de piatră atât de înalt, încât părea să 
zgârie norii care veneau grăbiţi dinspre Golful Persic. 

— Este Turnul norilor, închinat zeiţei Iştar. Şi acesta a fost 
construit de regele Marduk, după ce s-a înălţat singur la 
rangul de zeu. A dorit să se însoare cu zeiţa Iştar. După cum 
ştii, Taita, Iştar este zeiţa iubirii, a sexului şi a victoriei în 
război. Acestea erau lucrurile cele mai apreciate şi râvnite de 
Marduk. A ordonat construcţia turnului pentru a o impresiona 
pe Iştar cu bogăţia şi puterea lui, şi pentru a o ademeni să 
coboare în vârful turnului, unde să se poată căsători cu ea. 
Apoi, cei doi urmau să conducă întreaga lume ca soţ şi soţie. 
Din păcate pentru amândoi, Marduk a murit înainte ca turnul 
să ajungă la înălţimea proiectată, de trei sute de coţi. Aşa că 
Iştar a putut rezista tentaţiei de a cobori pe pământ. 

Phat Tur a chicotit amuzat de ironia sorții, iar eu am zâmbit. 
— Ce se va întâmpla cu acest turn acum, că Marduk nu mai 
are nevoie de el? Am vrut eu să ştiu. 

— Marduk l-a lăsat fiului său, actualul rege Nimrod, pe care îl 
vei cunoaşte curând. Nimrod n-are nici bogăţia, nici dorinţa să 
continue planul tatălui său de a o ademeni pe Iştar să coboare 
din reşedinţa ei divină. 

— Am auzit că oamenii îi spun lui Nimrod Marele Vânător, 
pentru că a ucis o sută de lei şi o sută de zimbri pe muntele 


Zagros, am rostit eu. Dacă este un vânător atât de mare, nu 
este şi un mare iubitor de femei? Şi atunci, de ce să rateze 
şansa unui flirt cu zeiţa? 

— Cred că nimic nu i-ar face o plăcere mai mare decât să se 
distreze cu zeiţa în patul lui. Are reputaţia de a fi un prodigios 
atlet sexual, la fel ca şi un vânător de seamă. Este mare păcat 
că bogăţia sa nu este la fel de mare ca organul genital. 

L-am luat de braţ pe Phat Tur şi l-am condus spre babordul 
corăbiei, de unde aveam o vedere mai bună asupra palatului 
regelui Nimrod. Mărimea şi grandoarea clădirii mi-au menţinut 
interesul ceva vreme, după care privirea mi s-a îndreptat spre 
amonte şi a poposit asupra unui zigurat aflat pe malul 
fluviului, alături de palat. 

Acesta era un alt edificiu uriaş, de trei sau patru ori mai mare 
decât cel din Ur, în care am stat când am ajuns pe malul 
Eufratului. Avea o formă mai degrabă circulară decât 
piramidală. Terasa se înălța într-o spirală continuă în jurul 
clădirii principale, de la sol până la vârf. 

Phat Tur m-a văzut că îl studiam, aşa că mi-a spus: 

— Acesta este Templul lui Iştar şi nu trebuie confundat cu 
turnul zeiţei. E un loc fascinant. Nu-ţi pot descrie felul 
ceremoniilor care au loc între pereţii săi. Trebuie neapărat să 
te duc acolo cu prima ocazie, pentru a vedea cu ochii tăi. 

— Mi-ai stârnit curiozitatea, Phat Tur, l-am asigurat eu. 

— Îmi va face plăcere să ţi-o satisfac. 

A zâmbit misterios. Apoi a arătat în faţă, spre mulţimea de 
oameni îmbrăcaţi ţipător de pe cheiul de piatră aflat la baza 
zidurilor palatului. 

— Lordul Tuggarta, marele şambelan, şi alţi nobili Importanţi 
de la curtea regelui Nimrod s-au adunat aici să te întâmpine 
ca trimis al faraonului şi purtător al sigiliului-şoim. Este o 
dovadă de mare respect. Majestatea Sa te va aştepta în sala 
tronului. 

M-am grăbit să străbat puntea către locul unde prinţesele 
mele se aflau înconjurate de sclavele şi de servitoarele lor. Am 
făcut o plecăciune adâncă, spre beneficiul comitetului de 
primire care ne privea de pe cheiul palatului, după care le-am 
reamintit fetelor în șoaptă să se comporte aşa cum mă 
aşteptam de la ele şi aşa cum trebuiau să se comporte în 
calitate de reprezentante ale casei faraonului din Egipt. Apoi, 


mi-am ocupat poziţia în spatele lor, cu Phat Tur alături. 

În vreme ce vâslaşii aliniau corabia la chei, am profitat de 
ocazie pentru a studia nobilimea sumeriană venită să ne 
întâmpine. 

Am văzut imediat că femeile, chiar şi cele în vârstă, erau mai 
plăcute vederii decât bărbaţii lor, la fel ca în cazul fiecărei 
naţiuni pe care o cunoşteam. Pielea lor arămie era lucioasă şi 
fără cusur. Fără excepţie, aveau părul întunecat ca noaptea, 
iar ochii lor negri erau machiaţi cu măiestrie. Aveau o 
demnitate aparte, chiar şi cele mai tinere. 

Bărbaţii erau în general înalţi, cu trăsături aspre. Nasurile le 
erau proeminente şi încovoiate. Pomeţii le erau înalţi. Părul 
negru era lung până la umeri şi cu bucle mici. Bărbile lungi 
atârnau în valuri până la talii. Veşmintele purtate atât de 
bărbaţi, cât şi de femei erau făcute dintr-o țesătură din lână 
cu modele complicate. 

Nu exista nicio îndoială că era un popor nobil, războinic şi 
extraordinar. 

O pasarelă elaborat decorată a fost coborâtă de pe cheiul de 
piatră pe puntea vasului, iar noi ne-am dus pe mal, unde am 
fost întâmpinați de lordul Tuggarta. Phat Tur a jucat rolul de 
translator. 

Am stat retras. Nu doream ca gazdele noastre să ştie că 
eram foarte familiarizat cu limba lor. Ştiam că ne aşteptau 
negocieri dificile şi voiam să profit de toate avantajele 
disponibile. 

De pe chei, ne-am îndreptat într-o măreaţă procesiune 
condusă de lordul Tuggarta spre sala tronului de la palat. 
Aceasta era o încăpere cavernoasă, cu un tavan înalt şi boltit. 
Pe pereţi atârnau trofee de pe câmpul de luptă şi de la 
vânătoare. Văzând respectiva etalare, am avut impresia că 
regele Nimrod măcelărise mult mai multe animale pe lângă 
cei o sută de lei şi o sută de zimbri despre care se zvonea. 
Atmosfera din sala tronului era îmbâcsită de duhoarea pieilor 
şi craniilor de animale prost conservate şi de a trupurilor 
omeneşti nespălate şi asudate. Phat Tur mă avertizase că 
sumerienii considerau  îmbăierea profund dăunătoare 
sănătății. 

Când regele Nimrod s-a ridicat de pe tronul din aur și fildeş 
instalat pe un soclu din marmură incrustată cu pietre 


semiprețioase, am văzut că era mai înalt decât cei mai înalţi 
dintre supuşii lui. Umerii îi erau largi, lar braţele, foarte 
musculoase. Când şi-a ridicat mâna dreaptă şi şi-a răsfirat în 
semn de salut degetele încărcate cu inele, m-am gândit că 
palma lui era suficient de mare pentru a-mi cuprinde capul. Cu 
o sclipire lascivă în ochii întunecaţi, şi-a coborât privirea spre 
cele două prințese ale mele, iar eu mi-am dat seama pe dată 
că nu era doar un mare vânător, ci şi un desfrânat la fel de 
mare. 

Prin intermediul tălmacilor noştri, ne-am petrecut următoarea 
oră făcând schimb de complimente banale și nesincere şi de 
urări de bine. Apoi, regele Nimrod s-a retras, iar noi am fost 
conduşi spre încăperile care ne-au fost alocate în incinta 
palatului pe durata şederii noastre. 

Am fost mulţumit să descopăr că gazdele noastre uni 
recunoscuseră importanţa şi statutul şi că îmi demonstraseră 
asta prin camerele puse la dispoziţie. Erau spaţioase şi 
aerisite, şi dădeau spre fluviu şi spre templul lui Iştar, care se 
afla foarte aproape de palat, încăperile erau decorate cu 
mobilier magnific, făcut din lemn rar şi materiale exotice. 
Patul era vast ca mărime şi neprimitor ca aspect. M-am 
hotărât imediat că voi dormi în altă parte. 

Cu ajutorul lui Phat Tur, am reuşit să-i fac pe slujitorii de la 
palat să-mi aducă nişte găleți mari cu apă fierbinte pe terasa 
apartamentului. Apoi, m-am dezbrăcat, iar sclavii mei mi-au 
turnat apă pe cap şi pe trup. Până să-mi termin baia, soarele 
aproape coborâse la orizont. Cu toate astea, căldura a rămas 
sâcâitoare până când o plăcută adiere de aer rece a început 
să bată dinspre crestele acoperite cu zăpadă ale muntelui 
Zagros, aflat în est. 

Le-am dat liber sclavilor şi am zăbovit pe terasă, încă gol 
după baie. Am savurat apusul de soare şi jocul luminii pe 
suprafaţa fluviului de dedesubt. 

Brusc, am simţit că mă privea cineva. M-am răsucit repede 
spre templul-zigurat înalt care se afla lângă palat. Terasa 
spiralată care urca de la pământ spre vârful templului se afla 
atât de aproape de locul unde stăteam, încât mi s-a părut că 
aş fi putut arunca uşor o piatră mică până acolo. 

Pe terasa templului, vizavi de mine, se afla o siluetă învăluită 
într-o pelerină şi cu capul acoperit de o glugă. Nu i-am putut 


vedea ochii în umbra glugii, dar i-am simţit aţintiţi asupra 
chipului meu. Nu m-am simţit deloc stânjenit de faptul că se 
uita la mine, dar m-a intrigat identitatea străinului. Sunt pe 
deplin conştient că, exceptând rănile care mi-au fost făcute cu 
atât de mult timp în urmă, trupul meu este înalt şi excepţional 
de bine făcut. Musculatura mea a fost perfecționată de călărie 
dură şi de exerciţii cu armele. De obicei, modestia mă 
împiedică să folosesc cuvântul „frumos” atunci când mă 
descriu pe mine, dar, în acest caz, sinceritatea îmi cere s-o 
fac. 

Atât eu, cât şi străinul ne-am studiat calmi unul pe celălalt. 
Apoi, încet, silueta ascunsă în pelerină şi-a ridicai ambele 
mâini, şi-a dat jos gluga de pe cap şi a lăsat-o să-i cadă în 
falduri pe umeri. În mod greşit, presupusesem că străinul era 
bărbat, dar acum aveam dovada clară că mă înşelasem. 

In faţa mea se afla o femeie, o femeie mult dincolo de cele 
mai extravagante visuri ale mele despre frumuseţe. Chipul ei 
era atât de divin, încât să mă uit la ea îmi provoca o suferinţă 
profundă. Am căutat cuvinte pentru a o descrie, dar toate 
superlativele glorioasei noastre limbi păleau şi erau prea 
banale şi lumeşti ca să i se potrivească. Nu mai trăisem 
niciodată o emoție atât de sfâşietoare. Era tot ce râvnisem şi 
care îmi fusese refuzat, ceva deosebit de preţios care îmi 
fusese răpit de o soartă crudă, pentru totdeauna. Era 
încarnarea întregii glorii feminine. 

Încet, am întins mâna către ea, înțelegând că era un gest 
jalnic, ştiind prea bine că o asemenea splendoare îmi va fi de- 
a pururi inaccesibilă, dar şi că îmi va rămâne etern neştirbită 
în amintire. 

Mi-a zâmbit cu tristeţe, o expresie de compasiune pentru 
starea mea şi de profund regret că ajunsesem astfel. Apoi şi-a 
acoperit capul cu gluga pelerinei, s-a răsucit şi a intrat în 
templu, lăsându-mă pustiit. 


Am crezut că nu voi mai putea dormi niciodată, că toate 
nopţile până la moartea mea îmi vor fi bântuite de imaginea 
femeii cu glugă. Dar nu a fost aşa. 

Chiar în acea seară, m-am întins în patul pus pe terasa 
palatului, sub stele, am închis ochii şi am căzut imediat într-un 
somn profund şi fără vise. Următorul lucru pe care l-am simţit 


a fost mâna lui Phat Tur zgâlţâindu-mă, apoi i-am auzit vocea, 
care mă îndemna să mă trezesc. 

M-am ridicat în capul oaselor şi mi-am dat seama că soarele 
era deasupra orizontului şi o trupă de servitori şi fie sclavi era 
aliniată în spatele lui Phat Tur, toţi ţinând în mâini însemnele 
şi veşmintele care mă arătau a fi trimisul faraonului Tamose şi 
purtătorul sigiliului-şoim. 

— Trezeşte-te, domnule! M-a îmboldit Phat Tur. Regele 
Nimrod a convocat consiliul de război şi te invită să iei parte la 
discuţii. 

Am clipit în lumina strălucitoare a soarelui dimineţii timpurii. 
Mă aşteptam să fiu sleit şi deprimat din cauza amintirii 
ciudatei vizite din seara precedentă. In schimb, am fost 
surprins să constat cât de minunat mă simţeam. 

— Dacă Majestatea Sa mă aşteaptă, atunci de ce mă faci să- 
mi pierd vremea aici, Phat Tur? Hai să trecem la treabă. 

Faptul că puteam glumi în asemenea momente era o dovadă 
că mă simţeam exuberant. 

Până să ajungem în sala de consiliu, majoritatea liderilor 
militari sumerieni se adunaseră deja - toţi în ţinută completă 
şi purtându-şi însemnele şi decoraţiile. Singurul care lipsea era 
regele Nimrod însuşi. Tronul gol din capul mesei lungi era un 
avertisment pentru mine că el intenţiona să stea deoparte 
până când avansam propunerea de formare a unei alianţe. 

După ce ne-am conformat protocolului, am răspuns 
discursurilor de bun venit folosindu-l pe Phat Tur ca tălmaci. 
Încă nu voiam ca sumerienii să ştie că vorbeam fluent limba 
lor. Apoi am deschis negocierile cu o propunere atrăgătoare, 
menită a-l face pe regele Nimrod să ni se alăture la masă. 

— Domnilor, ştiu, desigur, că flota voastră este una dintre 
cele mai formidabile de pe toate mările - corăbiile voastre 
sunt cele mai puternice, ofiţerii voştri sunt cei mai pricepuţi, 
iar marinarii voştri sunt cei mai viteji. 

Au părut încântați de aceste complimente exagerate. 
Supremul Minos al Cretei are o flotă mult mai mare şi mai 
puternică. Volumul negoţului pe mare este de trei ori mai 
mare decât al  Sumerului. Am continuat făcându-le 
propunerea: 

— Vreau să cumpăr şase dintre cele mai bune corăbii ale 
voastre pentru a le trimite să lupte împotriva impostorului şi 


uzurpatorului hicsos, Gorrab. 

Amiralul Alorus era comandantul-şef al marinei sumeriene. 
Era un bărbat subţire, cu şuviţe albe în barba încreţită cu grijă, 
cu cearcăne negre sub ochi şi dinţi strâmbi şi cariaţi. A primit 
cererea mea cu o ridicare de sprânceană şi un chicotit nu 
batjocoritor, ci oarecum amuzat. 

— Lord Taita, ştiu că regele Nimrod apreciază intenţiile 
voastre războinice faţă de duşmanul nostru comun. Mai ştiu şi 
că vorbesc cu vocea Majestății Sale când îţi amintesc faptul că 
până şi o singură corabie de război costă mult, darămite o 
flotă de atâtea... 

S-a întrerupt clătinând semnificativ din cap. 

— Nimic de valoare nu este ieftin, am fost eu de acord cu el. 
Faraonul meu ştie prea bine acest lucru, la fel ca și regele tău, 
Nimrod. Egiptul se află într-o poziţie de neinvidiat. Hicsoşii 
deţin controlul asupra fluviului Nil de la nord de Akhenaten şi 
până la Marea de Mijloc. Nu avem corăbii de război pentru 
mare cu care să-i facem faţă uzurpatorului Hicsos, Gorrab. 
Avem numai galere fluviale, iar acestea sunt blocate pe Nil. 
Dacă am lansa un atac-surpriză asupra flotei sale în largul 
mării, am putea s o distrugem. 

Am scos din mânecă un papirus şi l-am pus pe masă între 
noi. Amiralul Alorus l-a privit neutru, dar, când şi-a dat seama 
că pe el scrisesem lista numelor şi specificaţiilor a şase dintre 
cele mai mari galere de război sumeriene, l-a înşfăcat şi l-a 
studiat cu aviditate. In cele din urmă, s-a uitat la mine, pe 
deasupra papirusului. 

— De unde ai obţinut aceste informaţii? A întrebat el cu 
bruscheţe. Toate sunt extrem de confidenţiale. 

A fost rândul meu să ridic din umeri şi să clatin din cap ca şi 
cum n-aş fi înţeles întrebarea. Fireşte, iscoadele lui Phat Tur 
ne pregătiseră lista. 

— Aţi fi de acord să ne vindeţi aceste vase? Am întrebat eu 
cu voce joasă şi cumpătată. Şi, dacă da, ce preţ ar considera 
regele Nimrod că este acceptabil? 

— Te rog să mă scuzi, a zis Alorus şi a făcut o plecăciune spre 
mine. Desigur, va trebui să o consult pe Majestatea Sa înainte 
de a răspunde acestor întrebări. 

A ieşit grăbit din sala de consiliu şi, conform ceasului cu apă 
aflat lângă peretele din faţa mea, a trecut aproape o oră până 


să se întoarcă. 

— Regele Nimrod doreşte să te informez că acele vase 
anume pe care le-ai ales costă o sută cincizeci de debeni de 
argint fiecare pentru a fi construit şi lansat la apă. Dacă ar fi 
să ţi le vândă, ceea ce este extrem de improbabil, nu ar putea 
accepta un preţ mai mic decât acesta, m-a anunţat amiralul 
Alorus. 

În vreme ce Phat Tur încă traducea oferta, am făcut un calcul 
rapid. Un lakh de argint înseamnă zece mii de debeni. Numai 
în unul dintre coburi aveam suficient metal pentru a cumpăra 
patruzeci de corăbii de război, însă contraoferta mea pentru 
Alorus a fost de şaptezeci şi cinci de debeni pentru o navă. 
Alorus a părăsit încăperea pentru a doua oară, ca să discute 
cu regele, iar când Nimrod a venit împreună cu el, am ştiut că 
era nerăbdător să vândă la preţul propus de mine. 

Eu şi Majestatea Sa ne-am târguit ca nişte negustori de cai 
arabi tot restul dimineţii şi aproape toată după-amiaza. În cele 
din urmă, ne-am înţeles la un preţ de cinci sute de debeni din 
argint pentru toate cele şase nave şi să-mi fie livrate în portul 
sumerian Sidon, de pe coasta estică a Mării de Mijloc, până la 
sfârşitul lunii lui Phamenoth. 

Încântat de ceea ce el considera a fi o afacere profitabilă, 
regele Nimrod ne-a invitat pe mine şi pe prințese la un 
banchet special care urma să fie dat în acea seară pentru a 
sărbători înţelegerea noastră. 


Phat Tur se afla lângă mine când am părăsit sala de consiliu 
şi mi-a murmurat la ureche astfel încât numai eu să-l aud: 

— Ţi-am promis că te duc să vizitezi Templul lui Iştar. 
Templul nu se închide niciodată, aşa că putem merge acolo 
oricând doreşti. Avem câteva ore înainte de banchetul regal 
din această seară. 

Eram la fel de încântat de achiziţionarea navelor de război de 
la Nimrod cum era el că mi le vânduse. Fusesem gata să 
plătesc dublu. În consecinţă eram într-o dispoziţie atât de 
bună, încât am răspuns pe dată sugestiei lui Phat Tur: 

— Dacă este atât de instructiv şi de interesant cum ai 
sugerat, atunci hai să vizităm imediat templul. 

Am ieşit din palat şi, în timp ce mergeam pe malul fluviului 
către Templul lui Iştar, Phat Tur mi-a amintit Istoria acestuia. 


— Ţi-am spus deja că regele Marduk avea peste o sută de 
soţii şi concubine, dar marea lui pasiune a fost zeiţa Iştar. Intâi 
a construit templul pentru a-i câştiga favorurile, iar apoi, când 
s-a dovedit insuficient pentru a o atrage, a început să ridice 
marele turn de pe celălalt mal. 

Amândoi ne-am răsucit pentru a contempla vârful turnului 
neterminat, care se vedea pe deasupra galeriei superioare a 
magnificelor Grădini suspendate. 

— i-am zis deja că Marduk a murit înainte ca pasiunea lui 
pentru zeiţă să primească răspuns. Cu toate că iubirea lui 
Marduk era concentrată asupra unei singure fiinţe, a fiului său 
Nimrod este mult mai risipită. Se făleşte cu faptul că doreşte 
ca, înainte de a muri, să aibă o relaţie carnală cu toate femeile 
nubile din Sumer - tinere sau bătrâne, măritate sau virgine. 

— Nu este o ambiţie cu totul nerezonabilă pentru un rege, am 
comentat eu păstrându-mi chipul lipsit de expresie. Ca şi în 
cazul vânătorii, se pare că Nimrod este mai preocupat de 
cantitate decât de calitate. Dar nu sunt oare ochii lui mai mari 
decât celelalte organe ale corpului? 

— Se ştie foarte bine că regele Nimrod este insaţiabil. Phat 
Tur a clătinat din cap. Deocamdată, este ferm în hotărârea sa. 

— Dar nu pricep ce legătură are asta cu templul tatălui său, l- 
am încurajat eu să continue. 

— La şase luni după ce regele Nimrod a ajuns pe tron, a dat 
un ordin care o obligă pe fiecare femeie din regat să stea o zi 
din viaţă în templu. Pentru o plată indiferent cât de mare sau 
cât de mică, trebuie să aibă relaţii sexuale cu oricare bărbat i- 
o cere, indiferent că-i este prieten, duşman sau străin. Nicio 
femeie nu are dreptul să refuze şi niciun bărbat nu poate 
interzice această uniune. 

— Asta înseamnă că regele Nimrod trebuie să stea la coadă 
cu toţi supuşii săi pentru a le avea pe doamnele care se oferă? 
Am întrebat eu. 

Phat Tur a zâmbit cu înţeles şi a clătinat din cap. 

— Conform ordonanţei regale, femeile trebuie să-şi ocupe 
postul în zorii zilei, însă doar un singur bărbat are voie să între 
în templu până la prânz, pentru a alege. Fără îndoială, poţi 
ghici despre cine este vorba. Mi-a zâmbit conspirativ. După 
prânz, oricare alt cetăţean sumerian poate intra şi alege dintre 
femeile rămase. 


Până să ajungem la intrarea din faţă a templului, se făcuse 
după-amiază târziu. Era o coadă de cincizeci de bărbaţi sau 
poate mai mulţi, care aşteptau să între în sacrul edificiu. Unii 
dintre ei erau soldaţi sau marinari în permisie, alţi purtau pe 
cap berete albe indicând faptul că erau avocaţi, iar alţii aveau 
robe negre pătate cu sânge, uniforma medicilor. Ceilalţi erau o 
adunătură pestriță de bărbaţi atât tineri, cât şi bătrâni, 
aparţinând fiecărei clase din regat, de la nobili la lucrători. 

— Preoţii şi preotesele zeiţei se disting prin robele lor verzi, 
mi-a explicat Phat Tur. Acela e unul dintre ei. A arătat spre 
bărbatul care ieşise pe poartă şi se grăbea spre noi. Numele 
lui este Onyos, şi am aranjat cu el să ne fie ghid în templu şi 
să-ţi explice misterele sale. 

Onyos ne-a salutat respectuos, iar apoi ne-a condus spre o 
poartă zăbrelită existentă în zid la o oarecare distanţă de 
porţile principale. La apropierea noastră, grilajul a fost deschis 
din interior, iar noi am intrat în naosul templului. 

Era o încăpere atât de vastă, încât tavanul boltit, aflat sus 
deasupra noastră, era în penumbră. O singură rază de lumină 
răzbătea şi făcea să strălucească statuia de aur a zeiţei aflată 
în mijlocul duşumelei. 

— Pe acoperişul templului există o enormă oglindă de bronz, 
mi-a anticipat Phat Tur întrebarea. Este pusă pe roţi şi 
învârtită de zece sclavi pentru a urma drumul soarelui din zori 
şi până la asfinţit, astfel încât să reflecte razele sale asupra 
statuii. 

Efectul era magnific şi, dinspre strălucitoarea statuie, aşchii 
de lumină mişcătoare erau azvârlite pe pereţii naosului. 

— Ai remarcat frescele, lord Taita? A întrebat Phat Tur. Se 
spune că a fost nevoie de două sute de artişti care le-au pictat 
în douăzeci de ani. 

— Sunt remarcabile, am acceptat eu fără tragere de inimă. 
Nimic din ce-am văzut în oricare alt templu pe care l-am 
vizitat nu le egalează în frumuseţe, nici măcar cele din templul 
funerar al faraonului Mamose. 

Eu concepusem picturile murale din mormântul lui Mamose, 
aşa că eram nesincer făcând o asemenea comparaţie ridicolă. 
— Subiectele sunt fascinate - sunt sigur că eşti de acord. 
Phat Tur afişa o asemenea mândrie de parcă opera de artă îi 
aparţinea. Toate pasiunile arzătoare ale zeiţei Iştar sunt 


înfăţişate aici. Le-a indicat una după alta. Războiul... 

Legiuni îmbrăcate în armuri mărşăluiau în formaţie de luptă 
pe zidurile înalte ale templului. Care de luptă erau mânate 
prin nori de praf. Săgeţi în zbor umpleau cerul. Oraşe ardeau, 
iar mulţimi de refugiaţi alergau din calea armatelor 
dezlănţuite. Femei care plângeau îşi ridicau în braţe copiii 
morţi şi implorau mila cuceritorilor. Măreţe corăbii de război 
cu pinteni solizi din bronz la etrave se înfigeau în 
ambarcaţiunile mai firave, aruncându-le echipajele în marea 
deja plină cu cadavre şi resturi care pluteau. Zeița plutea 
deasupra câmpului de luptă, binecuvântându-i pe învingători 
şi condamnându-i pe învinşi. 

— Război, iubire şi sex... Phat Tur s-a răsucit încet, arătând 
spre ceilalţi pereţi, iar apoi şi-a lăsat capul pe spate pentru a- 
mi atrage atenţia spre tavanul boltit aflat la cincizeci de coţi 
deasupra noastră. În niciun alt templu de care am auzit 
vreodată nu mai există o asemenea etalare de artă erotică. 
Am privit încotro arăta fluturarea mâinilor sale. Oriunde mă 
uitam, existau reprezentări grafice cu oameni excitaţi, bărbaţi 
şi femei cuprinşi în îmbrăţişări desfrânate sau ale vreunui zeu 
cu organe genitale enorme vârâte adânc în unul dintre 
orificiile trupului unei zeițe. Plutind pe o mare de spermă 
clocotitoare şi ejaculări feminine, participanţii erau pentru 
totdeauna încremeniţi în contorsionările lor voluptoase. 

Pe deasupra tuturor plutea lIştar, cu aripile ei de un alb 
strălucitor, capul superb fiindu-i încercuit de un nimb de loc, 
îndemnându-i la o abandonare şi mai mare. 

Eu şi Phat Tur am dat încet ocol naosului, minunându-ne de 
imaginaţia celor două sute de artişti apocrifi care lucraseră 
vreme de douăzeci de ani pentru a realiza aceste lucrări 
monumentale. 

La intervale regulate de-a lungul pereţilor naosului se aflau 
nişte nişe mari. Am numărat paisprezece astfel de cămăruţe, 
câte şapte pe fiecare latură a naosului. N-am reuşit să vedem 
dincolo de intrările în acestea deoarece erau ticsite de 
oameni, atât bărbaţi, cât şi femei uitându-se fascinaţi la cele 
ce se petreceau înăuntru. Ştiam că Phat Tur se aştepta să-l 
întreb ce se petrecea înăuntru, însă eu am preferat să nu 
renunţ la demnitatea mea. În cele din urmă, i s-a adresat 
ghidului nostru îmbrăcat într-o robă verde, iar preotul ne-a 


condus spre cea mai apropiată odăiţă şi, cu bastonul său, i-a 
împins pe cei îngrămădliţi la intrare, cerându-le cu voce tare: 

— Faceţi loc pentru onoraţii oaspeţi ai regelui Nimrod! 

Supăraţi şi mormăind proteste, oamenii s-au dat la o parte 
din faţa noastră şi s-au înghesuit din nou, în urma noastră, 
după ce am ajuns în primul rând. De unde ne aflam, puteam 
vedea nestingheriţi interiorul încăperii. 

De-a lungul pereţilor odăii circulare se aflau saltele acoperite 
cu pături din lână ţesute în culori strălucitoare. 

— In fiecare dintre cele paisprezece compartimente se află 
paisprezece femei pe paisprezece paturi. Paisprezece este un 
număr magic pentru zeiţa Iştar, căreia îi este dedicată toată 
această activitate frenetică, mi-a explicat vesel Phat Tur. 

Ştiam că îi era devotat zeiţei Hathor şi că avea prea puţin 
respect pentru oricare altă zeitate. 

M-am uitat prin încăpere şi le-am numărat pe femei pentru a- 
i verifica afirmaţia. Era corectă. Cu toate astea, niciuna dintre 
cele paisprezece femei nu era deosebit de atrăgătoare. Cele 
mai multe erau trecute de vârsta mijlocie, iar câteva erau de-a 
dreptul  respingătoare. l-am împărtăşit lui Phat Tur 
constatarea, iar el a fost întru totul de acord cu mine. 

— Regele Nimrod le-a ales deja pe cele tinere şi drăguţe. A 
luat caimacul de pe lapte şi a cules cele mai coapte cireşe de 
pe cracă. Aceste jalnice creaturi sunt ce a refuzat el. 

Mi-am îndreptat din nou atenţia spre femeile din cameră. 
Cinci dintre ele şedeau cu picioarele încrucişate, fiecare pe 
salteaua ei. Cu toate purtau pe cap coroniţe din trandafiri 
roşii. Doar atât purtau, în rest erau goale. Aşteptau 
răbdătoare, cu ochii plecaţi. 

— Trandafirul roşu este floarea zeiţei, mi-a explicat Phat Tur 
rostul coroniţelor. 

Celelalte nouă saltele erau ocupate de femeile care îşi 
dăduseră jos coroniţele şi acum se cuplau cu bărbaţi mai mult 
sau mai puţin dezbrăcaţi. Bărbaţii mârâiau în vreme ce le 
penetrau, iar femeile înălţau cântece de slavă zeiţei în vreme 
ce primeau şi răspundeau în aceeaşi măsură ardorii lor 
devotate. 

Cu un dezgust tot mai mare, am văzut cum unul dintre 
bărbaţi şi-a arcuit brusc spinarea, ajuns la paroxismul 
extazului, iar apoi cu un lung strigăt tremurător, s-a rostogolit 


de pe femeia de sub el. Partenera lui s-a ridicat imediat în 
picioare, şi-a cules roba aflată la capul saltelei şi şi-a tras-o pe 
cap. S-a oprit doar pentru a-i arunca bărbatului în faţă mica 
monedă de cupru cu care acesta trebuie s-o fi plătit, iar apoi, 
plângând în tăcere, şi-a croit drum prin mulţimea fascinată din 
prag şi a fugit în strada de dincolo de porţile templului. 

În spatele meu se afla un marinar. M-a împins cu cotul şi a 
intrat în cameră. S-a îndreptat spre una dintre femeile care 
purtau coroniţe. 

— Îţi cer să-ţi plăteşti datoria către zeiţă, a rostit el şi i-a 
aruncat o monedă în poală. 

Ea şi-a ridicat impasibilă privirea spre el, în vreme ce acesta 
şi-a ridicat fustanela peste talie şi, cu mâna liberă, şi-a frecat 
viguros bărbăţia pentru a o excita. Pântecul îi era protuberant 
şi acoperit cu o pătură deasă de păr negru. Femeia s-a 
strâmbat când el i-a îndepărtat coroniţa de pe cap şi a întins-o 
pe saltea, desfăcându-i picioarele. 

L-am luat pe Phat Tur de braţ şi l-am tras din mulţimea de 
spectatori, apoi l-am condus hotărât spre porţile templului. 

Imaginea  sordidă a oamenilor interpretând o parodie 
grotescă a ceva atât de frumos în esenţă mai degrabă mă 
deprima decât să-mi facă plăcere. 


Mi-am petrecut după-amiaza următoare cu Nimrod, după ce 
se întorsese de la devoţiunile lui matinale din Templul lui Iştar. 
În timpul negocierilor noastre, regele a fost însoţit de membrii 
statului-major şi de sfetnicii săi de frunte. 

Eu şi lordul Remrem încercam să-i convingem să continue 
campania împotriva hicsoşilor cu mai multă hotărâre şi 
vigoare. Dar, odată ce o maşinărie militară şi-a pierdut direcţia 
şi avântul, este extrem de dificil să-i faci roţile să se 
învârtească din nou. 

Totul era condiţionat de lipsa de fonduri a regelui Nimrod. 
Suma pe care i-o plătisem pentru flotila de şase nave de 
război era nesemnificativă în comparaţie cu nevoile lui. În 
ciuda faptului că îşi secătuise cetăţenii cu taxele impuse, de 
aproape doi ani Nimrod nu reuşise să-şi plătească armata şi 
marina. Armele lor, carele de luptă şi celelalte echipamente 
erau într-o stare jalnică. Trupele pe care le mai avea erau la 
un pas de revoltă. 


Pentru faraon şi pentru Egiptul nostru, situaţia era la un pas 
de catastrofa. Dacă Sumerul nu ni se alătura, tot frontul 
nostru estic avea să fie expus. Cumva, trebuia să găsesc o 
cale de a-l scoate pe regele Nimrod din această situaţie 
neplăcută. Nu de dragul lui, ci pentru supraviețuirea noastră 
ca naţiune. 

Făcusem socoteala că regele Nimrod avea nevoie de 
minimum treizeci de lakhi de argint pentru ca Sumerul să 
devină din nou o forţă militară semnificativă. 

Criza pe care trebuia s-o evit avea două aspecte neplăcute. 
Nimrod era unul dintre ele, iar celălalt, deşi nu-mi făcea nicio 
plăcere să recunosc, era preaiubitul meu faraon. Nimrod era 
sărac, în vreme ce Memnon Tamose se bălăcea într-un ocean 
de argint. Nimrod se resemnase cu sărăcia lui, în timp ce 
faraonul era proaspăt îmbogăţit. Stătea pe o fabuloasă 
comoară de aproape şase sute de lakhi de argint. Nu însemna 
nimic faptul că eu, şi aproape fără niciun ajutor, câştigasem 
această comoară pentru el. Comoara era a lui, însă Îl 
cunoşteam atât de bine pe Mem al meu. Eu îl crescusem din 
fragedă copilărie şi îl învăţasem tot ce ştia. Eu îl învăţasem că 
argintul este foarte greu de câştigat şi ridicol de uşor de 
cheltuit. Acum, trebuia să-l dezvăţ cumva de această lecţie. 
Trebuia să-l fac să se despartă de treizeci de lakhi de argint şi 
să-i dea unui om pe care nu îl cunoştea şi în care nu avea 
încredere. Şi nu eram deloc sigur că eu însumi aveam 
încredere în Nimrod. Cu toate astea, ştiam că n-avem de ales. 
Trebuia să ne încredem în el dacă doream supraviețuirea 
Egiptului nostru. 

După o zi dificilă petrecută în compania regelui Nimrod şi a 
statului său major, m-am retras în apartamentul meu, 
devreme în acea seară. Am cinat singur, o smochină coaptă şi 
puţină brânză cu pâine tare, deoarece nu aveam poftă de 
mâncare. Desigur, mi-am turnat câteva picături de vin, dar 
prima înghiţitură a avut gust de oţet. Am dat pocalul la o parte 
şi m-am concentrat asupra compunerii unui mesaj pentru 
Mem, un mesaj care trebuia să încapă pe o mică bucăţică de 
papirus pe care un porumbel s-o poată duce în Teba, un mesaj 
care trebuia să-l convingă pe faraonul Tamose să comită un 
act pe care avea să-l considere de o nebunie abisală. 

După multe ore, aruncasem a şasea ciornă şi eram disperat. 


Nu uitaţi că sunt un om priceput la cuvinte, însă tot nu puteam 
să le găsesc pe acelea care să-l convingă pe faraon. Ştiam că 
nu era bine ce scriam încă înainte să încep. Mi-am îndreptat 
picioarele amorţite şi m-am ridicat de la masa de scris. M-am 
dus către uşa de la terasă. Mi-am ridicat privirea către luna 
nouă şi, după înălţimea ei, mi-am dat seama că era trecut 
bine de miezul nopţii. 

În vreme ce priveam, un nor nu mai mare decât mâna mea a 
acoperit luna şi a cufundat în întuneric lumea din jurul meu. M- 
am gândit că dispariţia luminii lunii îmi va amplifica 
deprimarea. Dar, în mod miraculos, a avut un efect complet 
opus asupra stării mele de spirit. Am simţit un calm profund 
cuprinzându-mă, înlocuind disperarea de mai devreme. 

Apoi, am auzit o voce rostindu-mi numele. Era o voce 
înceată, dar clară ca fluieratul unui sturz la prima licărire a 
zorilor - atât de limpede, încât m-am uitat în jur pentru a 
descoperi cine vorbise. Eram singur. 

Brusc, soluţia problemei mi-a apărut în minte. M-am întrebat 
cum de nu mă gândisem la ea până atunci. 

Deţineam sigiliul-şoim. Aveam toate puterile faraonului într-o 
singură mână. Am ştiut că, pentru a-mi salva ţara de la 
dezastru şi pe faraon de la ruină, trebuia să-mi exercit acel 
puteri. Chiar dacă acţiunile mele aveau să contravină dorinţei 
faraonului, chiar dacă aveau să-i stârnească furia. 

In timp ce am luat decizia, m-am întrebat de unde şi de la 
cine primisem îndrumare. Soluţia era atât de departe de 
loialitatea mea adânc înrădăcinată şi de crezul meu, încât, cu 
un pios sentiment de venerație, mi-am dat seama că nu 
luasem singur acea decizie. 

Micul nor care umbrise luna a trecut mai departe şi, din nou, 
palida lumină a ei a izbucnit pentru a îmbăia lumea de la 
miezul nopţii. A strălucit pe zidurile de marmură ale Templului 
lui Iştar. 

Doamna cu glugă se afla pe terasa de vizavi, exact acolo 
unde o văzusem ultima oară. Ca şi înainte, gluga robei argintii- 
cenuşii îi acoperea chipul. Am ştiut de unde îmi venise 
inspiraţia. 

Am vrut cu disperare să-i văd iarăşi faţa. Într-un mod 
miraculos, mi-a simţit dorinţa. Cu o mişcare a capului, şi-a 
aruncat gluga pe umeri, iar trăsăturile i s-au dezvăluit. Chipul 


îi era mai palid decât lumina lunii care dansa pe el. Era mai 
minunată decât îmi aminteam, mai frumoasă decât orice 
văzusem sau Îmi imaginasem vreodată. 

Mi-am întins mâinile spre ea, spre vidul adânc care ne 
despărţea. Însă expresia de pe faţa ei a devenit distantă și 
tristă. S-a îndepărtat de mine. S-a pierdut încet în noapte, 
până a dispărut complet, iar luna a pierit odată cu ea. 


Dimineaţă, când Phat Tur a venit în apartamentul meu, eram 
deja complet îmbrăcat şi îl aşteptam. Forţa şi hotărârea mea 
fuseseră însufleţite, iar eu mă simţeam extrem de încrezător. 
Am străbătut coridoarele şi pasajele palatului cu paşi atât de 
uşori şi de nerăbdători, încât lordul Remrem, Phat Tur şi restul 
anturajului meu au trebuit să se grăbească pentru a nu 
rămâne în urmă. 

Când am intrat în sala de consiliu, tronul lui Nimrod era gol. 
Cu toate astea, încăperea era plină cu consilierii şi 
comandanții lui militari. Aceştia s-au ridicat pentru a mă saluta 
şi a mă pofti la masa cea lungă, iar curând după ce ne-am 
ocupat locurile, trompetiştii din faţa uşilor principale au 
început să cânte. 

Regele Nimrod a intrat solemn în încăpere. Când l-am văzut 
atât de devreme dimineaţă, primul meu gând a fost că 
renunţase la luatul caimacului şi la culesul de cireşe din 
Templul lui Iştar pentru a fi cu noi. Am respectat cu toţii 
protocolul regal, iar apoi m-am ridicat în picioare şi m-am 
adresat direct regelui. 

Eram conştient de respectul pe care mi-l acorda, iar asta mi-a 
întărit încrederea în ceea ce aveam de gând să fac. 

— Majestate, am o propunere atât de delicată şi de 
confidențială, încât aş vrea s-o adresez doar persoanei tale 
regale şi celui mai de încredere confident. Te asigur că 
propunerea mea va fi în beneficiul amândurora şi că se referă 
la o modalitate de a rezolva în mare măsură situaţia dificilă în 
care ne aflăm acum. 

Nimrod a fost clar luat prin surprindere şi, pentru o vreme, a 
ezitat să ia o decizie, dar nu aveam de gând să-i ofer vreo 
alternativă, aşa că, în cele din urmă, a dat ascultare dorinţei 
mele. 

l-am păstrat pe lordul Remrem în dreapta mea şi pe Phat Tur 


în stânga, ca să traducă. Nimrod i-a făcut semn amiralului 
Alorus să rămână la masă. Apoi le-a cerut celorlalţi să plece. 

Când doar noi cinci am rămas în încăpere, am scos sigiliul- 
şoim din mâneca robei şi l-am pus pe masă între noi. 

— Sunt sigur că Majestatea Ta cunoaşte semnificaţia acestui 
simbol. 

— Cu toate că este prima dată când îl văd efectiv, înţeleg că 
acesta este sigiliul-şoim care confirmă că vorbeşti cu vocea şi 
autoritatea faraonului Tamose al Egiptului. 

— Aşa este, Majestate. 

Regele Nimrod şi-a aţintit asupra mea ochii negri şi reci. Nu a 
mai spus nimic, ci a aşteptat cu încordarea leopardului lângă 
un ochi de apă atunci când simte apropierea prăzii. L-am privit 
cu aceeaşi intensitate. 

— Majestate, amândoi suntem războinici căliţi în lupte, având 
experienţa şi înţelepciunea de a şti că războaiele se câştigă nu 
doar cu vitejie şi cu o sabie măiastră, ci şi cu greutatea 
argintului pe care o putem folosi împotriva duşmanului. 

— N-am mai auzit niciodată o asemenea exprimare, dar sunt 
cuvinte înțelepte cele pe care le-ai rostit şi pline de adevăr, a 
zis Nimrod încet. 

— În numele faraonului Tamose al Egiptului şi prin 
autoritatea dată de sigiliul-şoim pe care îl deţin, îţi ofer argint 
în greutate şi valoare de treizeci de lakhi cu singura condiţie 
de a intra într-o alianţă militară cu Egiptul şi de a folosi 
această sumă exclusiv pentru distrugerea regelui Gorrab şi a 
hoardei lui hicsose. 

L-am auzit pe Remrem, aflat alături de mine, trăgând adânc 
aer în piept. Ştia că nu aveam acceptul faraonului pentru a 
face această ofertă şi îşi dădea seama ce risc îmi asumam. 
Dar nu am catadicsit să mă uit la el. Pe tronul lui, Nimrod s-a 
lăsat pe spate şi m-a privit neîncrezător, în tăcere. Am văzut 
cum mici bobiţe de sudoare îi apar din pielea de pe frunte, de 
sub marginea coroanei. 

Când în cele din urmă a vorbit, vocea îi era răguşită de 
neîncredere şi avariţie. 

— Chiar are faraonul tău o sumă atât de mare de care se 
poate lipsi? 

— Majestate, te asigur că are. Faraonul mi-a cerut să 
pecetluiesc înţelegerea dintre naţiunile noastre înmânânducţi 


de îndată trei lakhi de argint. Este doar un avans din ceea ce 
urmează să primeşti. 

Vreme îndelungată, Nimrod m-a privit în tăcere. Apoi, brusc, 
a sărit în picioare şi a început să se plimbe rapid dintr-o parte 
în cealaltă a încăperii. Chipul îi era schimonosit de o 
încruntare feroce şi şi-a ros buza până când un strop de sânge 
i-a picurat de pe bărbie pe tunica brodată. Nu a arătat niciun 
semn de durere. 

Deodată, s-a oprit în faţa mea şi s-a uitat în ochii mei. 

— Trei lakhi acum şi alţi douăzeci în decurs de un an? Mi-a 
cerut el să-i confirm. 

Am aşteptat ca Phat Tur să facă traducerea înainte de a-mi 
da acceptul. 

— După cum spune Majestatea Ta. Cu toate astea, va trebui 
să trimiţi un regiment format din cei mai buni oameni la Teba 
pentru a lua restul comorii. Faraonul nu va accepta riscul 
transportului cu oamenii lui. 

Nimrod s-a răsucit şi şi-a reluat plimbarea. Sandalele lui cu 
ţinte de bronz răsunau pe lespezile duşumelei în timp ce 
străbătea sala. A început să vorbească singur în limba 
sumeriană. 

— Cum pot avea încredere în acest ciudat prefăcut şi fără 
coaie? Nu este niciun secret că este de partea lui Seth şi a 
tuturor diavolilor întunecaţi. Există chiar unii care cred că el 
însuşi este unul dintre spiritele întunecate de pe lumea 
cealaltă, iar apoi, după ce a realizat ce spusese, s-a întors şi a 
tipat la Phat Tur: 

— Dacă traduci cuvintele mele, o faci pe riscul tău! 

Dacă o faci, te voi sugruma cu măruntaiele tale, pricepi? 

Phat Tura pălit şi şi-a coborât privirea. 

— Cum porunceşte Majestatea Ta, a acceptat el. 

Nimrod şi-a reluat mersul dintr-o parte în cealaltă a camerei 
şi cearta cu el însuşi. 

Apoi s-a oprit iarăşi în faţa mea. 

— Spune-i că am încredere în el, i-a ordonat lui Phat Tur. Dar 
trebuie să stabilesc o uniune fermă cu faraonul Tamose al 
Egiptului înainte de a fi de acord cu o alianţă. 

În timp ce expunea această condiţie, am văzut o licărire de 
viclenie lascivă în ochii lui. 

— Dacă este posibil, ştiu că faraonul va fi de acord, am 


răspuns cu prudenţă. 

— Doresc să-mi unesc familia cu familia regală a Egiptului, a 
declarat Nimrod. Doresc ca acele două surori ale faraonului, 
Tehuti şi Bekatha, să-mi fie soţii. În felul acesta, eu şi faraonul 
vom deveni cumnaţi. 

Am fost uimit cât de mari erau lăcomia, neruşinarea şi 
obsesia lui sexuală. Acest ticălos voia şi banii, şi carnea. 

— Este o mare onoare pe care o faci Egiptului. În oricare alte 
circumstanţe, ştiu că faraonul meu nu ar ezita nici măcar o 
secundă înainte de a fi de acord cu această sugestie. Cu un 
ton cumpătat al vocii, mi-am ascuns furia de această creatură 
respingătoare care întâi mă insultase pe mine, iar acum 
poftea ostentativ la fetele mele dragi. Totuşi, faraonul a 
promis deja că le va da în căsătorie pe cele două surori ale 
sale Supremului Minos al Cretei, pentru a pecetlui alianţa 
militară dintre ţările noastre. N-ar îndrăzni să-şi ia înapoi 
această promisiune. Minoianul n-ar accepta insulta adusă 
onoarei sale. 

Nimrod a ridicat din umeri şi a murmurat o obscenitate. Cu 
toate astea, mi-am dat seama că nu a fost foarte deranjat de 
refuzul meu. Amândoi ştiam că fusese o încercare oportunistă 
din partea lui de a obţine orice avantaj posibil din înţelegerea 
noastră. Indiferent cât de mult li se oferă unor oameni, ei tot 
vor puţin mai mult. 

Nimrod s-a mai plimbat puţin, gândindu-se la altceva, apoi a 
mai făcut o încercare: 

— Mi-ar plăcea să văd cei trei lakhi de argint de care ai vorbit 
mai devreme - în niciun caz pentru că nu aş avea încredere că 
tu şi faraonul tău nu aţi onora înţelegerea noastră, dar pur şi 
simplu sunt interesat să văd unde i-ai ascuns până acum... 

Nimrod mi s-a adresat direct, sperând, sunt sigur, să mă 
păcălească să trădez faptul că înţelegeam sumeriană. l-am 
zădărnicit planurile Uitându-mă la Phat Tur în aşteptarea 
tălmăcirii. Începea să mă distreze ocolirea capcanelor lui 
Nimrod. Semăna cu a juca bao cu lordul Aton. 

l-am trimis pe Zaras şi pe Hui să aducă argintul din tabăra 
noastră, aflată lângă zidurile oraşului. A fost nevoie de două 
căruţe şi de cincizeci de oameni pentru asta. În cele din urmă, 
a format o impresionantă grămadă de argint pe duşumeaua 
sălii de consiliu. Nimrod s-a plimbat în jurul mormanului 


strălucitor, mângâind monedele, adresându-le cuvinte tandre, 
de parcă ar fi fost animăluţele lui dragi. 

In seara aceea, am benchetuit din nou la masa lui Nimrod. 
Vinul a fost indiscutabil mai bun decât poşirca pe care ne-o 
servise înainte. Cu toate astea, efectul lui asupra manierelor şi 
comportamentului gazdei mele şi a supuşilor săi a fost mai 
puţin remarcabil. 

Regele Nimrod ratase exerciţiile matinale din Templul lui 
Iştar. Că ne făcea plăcere sau nu, am avut parte de o etalare a 
insaţiabilităţii Măreţului Vânător. Jumătate din femeile de la 
banchet au încheiat seara într-o stare de abandon lasciv. 

Am fost mulţumit când cele două prințese ale mele s-au 
încuiat în apartamentul lor, Zaras şi o duzină din oamenii lui 
stând de gardă la uşa lor. 


Cele şase galere de război pe care le cumpărasem de la 
Nimrod erau reparate în Sidon şi nu puteam să preiau 
comanda lor până la sfârşitul lunii lui Phamenoth. 

M-am folosit de acest răstimp pentru a lucra cu regele 
Nimrod şi statul său major la planurile campaniei noastre 
combinate împotriva hicsoşilor. ÎI alesesem pe lordul Remrem 
să rămână în Babilon ca ataşat militar al faraonului. 

Fără tragere de inimă, acceptasem ca Hui să rămână cu 
Remrem, ca asistent al lui. Sub îndrumarea mea, Hui devenise 
unul dintre cei mai dăruiţi specialişti în ştiinţa războiului cu 
care de luptă. Ştiam că îmi vor lipsi amarnic el şi priceperea 
lui atunci când aveam să pornim ostilitățile asupra hoardelor 
hicsose din nordul Egiptului, de-a lungul coastei Mării de 
Mijloc. Insă Bekatha îşi exprimase clar aversiunea faţă de el. 
Ştiam că va face o criză de furie dacă îl luam pe Hui în Creta. 
La câteva săptămâni după ce Nimrod îşi primise stimulentul 
în argint, atelierele sale militare lucrau fără întrerupere la 
fabricarea noilor armuri şi arme, la repararea carelor de luptă 
şi la construirea altor câteva sute conform planurilor şi 
specificaţiilor mele, mult superioare. Străzile Babilonului s-au 
umplut cu coloane în marş formate din recruți, iar pieţele şi 
dughenele vuiau de tocmelile cumpărătorilor şi vânzătorilor. 
Datorită lui Phat Tur şi agenţilor săi, am aflat că fiecare oraş 
din Sumer se bucura de aceeaşi resuscitare războinică. Miile 
de luptători până de curând fără lucru reveneau sub steagul 


regelui - şi la monedele sale de argint. 

Treaba pe care eu însumi o aveam de făcut era suficient de 
dificilă şi de complicată pentru a o înrăutăţi şi mai tare 
pretinzând că nu vorbeam fluent sumeriană. Am început să 
vorbesc cu gazdele mele o sumeriană poticnită şi 
copilărească, dar care zi de zi devenea mai fluentă şi mai 
corectă gramatical. Chiar şi Majestatea Sa regele Nimrod a 
fost silit ca, în prezenţa mea, să înceteze cu remarcele 
jignitoare la adresa mea, pe care le făcea faţă de lingăii săi. În 
curând, am reuşit să le uluiesc pe gazdele noastre cu 
persiflările mele şi cu jocurile de cuvinte în limba lor. 

Intr-o dimineaţă, l-am văzut pe amiralul Alorus, aflat 
împreună cu regele Nimrod de cealaltă parte a terenului de 
antrenament cu care de luptă, remarcând că rapida mea 
învăţare a limbii sumeriene era absolut miraculoasă. Când am 
traversat largul teren ca să-i mulţumesc pentru compliment, 
Alorus s-a dat îndărăt cu o venerație superstiţioasă şi a făcut 
semnul de alungare a diavolului. Nu cred că auzise vreodată 
de cititul pe buze. Dar, desigur, credea în vrăjitorie, ca oricare 
persoană educată şi cu bun-simţ. 

In răcoarea după-amiezilor, înotam în Eufrat sau călăream pe 
dealurile de la sud de oraş împreună cu prinţesele. Mă amuza 
cât de des ne întâlneam cu Zaras chiar şi în escapadele în 
locuri îndepărtate. Era aproape ca şi cum cineva îl informa 
unde ne ducem. Fireşte, nu se putea să fie Tehuti. Surpriza ei 
când îl vedea rătăcind pe lângă drumul pe care veneam 
aproape că o întrecea pe a mea. 

Seara, primeam mereu invitaţii de a cina cu gazdele noastre 
sumeriene sau cu ofiţerii mei. Dacă regele Nimrod era 
prezent, insistam ca prinţesele să stea aproape de mine, 
pentru a le putea supraveghea. 

Când ceilalţi se retrăgeau, rămâneam singur pe terasa 
apartamentului meu, aşteptând până târziu după miezul nopţii 
întoarcerea doamnei cu glugă. Noapte după noapte, m-a lăsat 
dezamăgit. 

Cu toată această agitaţie, zilele au trecut repede. Apoi, un 
mesager a sosit de la baza navală din Sidon cu vestea că 
acele şase galere de război pe care le cumpărasem de la 
Nimrod aveau să fie gata de lansarea la apă cu douăzeci de 
zile mai devreme decât se anticipase. 


Lentei noastre caravane aveau să-i fie necesare aproape 
zece zile pentru a ajunge la Sidon, pe coasta Mării de Mijloc. 
Le-am ordonat lui Zaras şi lui Hui să lacă pregătirile finale 
pentru plecarea din Babilon spre coastă. 

In seara aceea, după ce le escortasem pe prințese în 
apartamentul lor regal din aripa estică a palatului, m-am dus 
în camerele mele înainte ca luna să răsară. Sclavii mei îmi 
lăsaseră lămpile aprinse în dormitor şi lângă patul pliant de pe 
terasă. Conform instrucţiunilor mele amestecaseră uleiul din 
ele cu ierburi al căror fum alungă ţânţarii şi alte insecte 
nocturne, dar, în acelaşi timp induce un somn odihnitor şi vise 
plăcute. 

Rustie aştepta să mă vadă băgat în pat. S-a apropiat să-mi ia 
veşmintele purtate şi mi-a pus un pocal de argint plin cu vin 
lângă pat. 

— Este trecut de miezul nopţii, stăpâne, m-a dojenit el. N-ai 
dormit mai mult de câteva ore de la începutul săptămânii. 

Rustie era sclavul meu de atât de mult timp, încât amândoi 
pierdusem socoteala anilor. De multă vreme, îşi acordase 
permisiunea de a se purta cu mine de parcă îmi era dădacă. 
Cu ajutorul lui, m-am dezbrăcat, apoi m-am dus pe terasă şi 
am luat pocalul de vin cu mine. Mi-am umezit buzele şi am 
suspinat de încântare. Era un vin de zece ani, din viile mele de 
pe domeniul Mechir. După aceea, m-am răsucit pentru a privi 
spre terasa de vizavi a templului zeiţei. Am fost dezamăgit, 
dar resemnat să constat că era pustie. Trecuseră săptămâni 
de când o văzusem ultima oară pe doamna cu glugă. 

l-am dat liber lui Rustie, iar acesta a plecat încă bombănind, 
apoi am început să mă plimb pe lespezile de marmură, 
parcurgând în minte punctele importante ale negocierilor pe 
care le avusesem cu regele în acea seară. 

Brusc, m-am oprit din mers. Aspectul lunii se modificase, 
căpătând o luminozitate aurie diafană. Mi-am ridicat privirea 
spre lună. Am ştiut pe dată că era vorba de forţe 
supranaturale, însă nu mi-am putut da seama imediat dacă 
erau forţe bune sau rele. Cu două degete, am făcut semnul lui 
Horus pentru a îndepărta răul, apoi am aşteptat în tăcere ca 
forţele mistice să-şi dezvăluie prezenţa. 

Treptat, am perceput o aromă subtilă şi nedefinită în aerul 
cald al nopţii. Nu mai simţisem niciodată un asemenea miros, 


dar, cu toate că nu-l puteam identifica, mi-a stârnit luate 
simţurile. Am simţit o senzaţie neobişnuită, însă plăcută 
cuprinzându-mi gâtul şi umerii şi coborând pe şira spinării. 
Asta m-a făcut să conştientizez puternica prezenţă aflată 
aproape în spatele meu. 

M-am răsucit cu faţa la ea şi am fost atât de surprins, încât 
am scăpat pocalul cu vin, care s-a rostogolit zăngănind pe 
duşumea. Preţ de o clipă, inima mi-a stat în piept, apoi a 
început să bubuie cu putere, ca a unui cal de curse. 
Misterioasa doamnă din templu se afla în faţa mea, atât de 
aproape, încât i-am putut distinge trăsăturile umbrite de 
glugă. Dacă aş fi întins mâna, aş fi putut s-o ating, însă nu 
eram în stare să mă mişc. 

În cele din urmă, mi-am regăsit vocea, dar, când am vorbit, 
am descoperit că era şoptită de atâta venerație. 

— Cine eşti? 

— Numele meu este Inana. 

Am fost străfulgerat până în adâncul fiinţei mele atât de 
sunetul glasului, cât şi de semnificaţia răspunsului ei. Mi-a 
răsunat în urechi ca o muzică divină. Am ştiut pe dată că 
niciun sunet atât de frumos nu putea fi scos de o gură 
omenească. Semnificaţia vorbelor ei era chiar şi mai izbitoare. 
Inana este numele străvechi, de la începutul timpurilor, al 
zeiţei Iştar. 

— Numele meu este Taita. 

A fost singura replică la care m-am putut gândi. 

— În afară de numele tău, ştii foarte puţine despre tine însuţi, 
nu-i aşa? Nu ştii nici măcar numele tatălui şi al mamei tale. 

A zâmbit cu compasiune blândă în timp ce rostea cuvintele. 
— Nu. Nu le-am ştiut niciodată, am recunoscut eu adevărul 
afirmației sale. 

Compătimitoare, a întins o mână spre mine, iar eu, fără să 
ezit, am luat-o. Imediat, i-am simţit căldura şi forţa curgând în 
mine. 

— Nu te teme, Taita. Sunt prietena ta, şi mai mult decât 
prietenă. 

— Nu mi-e frică de tine, Inana. 

Şi-a întins şi cealaltă mână, iar când i-am luat-o, am simţit că 
o puternică legătură de sânge şi de gânduri exista între noi. 

— Te cunosc! Am exclamat eu mirat. Simt că te-am cunoscut 


de la început. Spune-mi cine eşti. 

— N-am venit să-ţi vorbesc despre mine. Am venit să-ţi 
vorbesc despre tine. Vino cu mine, Taita. 

Incă ţinându-mi ambele mâini, s-a dat îndărăt, trăgându-mă 
de pe terasă în dormitor. Paşii ei - admițând că păşea - nu 
scoteau niciun sunet. Se auzea doar foşnetul moale al fustelor. 
Am simţit că, sub ele, picioarele nu atingeau pământul şi că ea 
era suspendată în aer. 

Frumoasa încăpere luminată de lampă, în care am intrat, îmi 
fusese casă în toate aceste ultime săptămâni şi credeam că îi 
cunoşteam fiecare centimetru pătrat, dar acum am văzut că, 
în peretele din faţă, era o uşă pe care n-o mai văzusem 
niciodată. In vreme ce Inana mă conducea spre ea, aceasta s- 
a deschis singură. Dincolo de uşă era un întuneric total. Încă 
ţinându-ne de mâini, am intrat în întuneric, iar acesta ne-a 
învăluit. Am simţit că ne prăbuşim, însă ea mă ţinea de mâini, 
aşa că nu mi-a fost frică. Curentul creat de căderea noastră 
îmi sufla în faţă cu o asemenea forţă, încât a trebuit să-mi 
mijesc ochii pentru a mă feri. Am zburat prin întuneric ceea ce 
mie mi s-a părut a fi o eternitate, dar ştiam că era o iluzie. 
Apoi, am simţit ceva solid sub picioare şi am încetat să ne mai 
mişcăm. A apărut o lumină - la început, doar un licăr. Am 
desluşit din nou conturul capului Inanei, iar apoi şi trupul i-a 
apărut. Am văzut că acum era la fel de goală ca mine. 

Am văzut trupurile multor femei frumoase în timpul lungii 
mele vieţi, dar al Inanei le întrecea pe toate. Şoldurile îi erau 
voluptuoase, dar, deasupra lor, talia îngustă le sublinia forma 
elegantă. Cu toate că era la fel de înaltă ca mine, picioarele şi 
mâinile ei erau atât de fine şi de delicat sculptate, încât nu m- 
am putut abţine să nu le mângâi. Încet, mi-am plimbat 
degetele de la încheieturile până la umerii ei. Pielea îi era 
mătăsoasă, dar muşchii de sub ea erau duri ca diamantul. 

Părul îi era strâns în creştet, dar, când şi-a scuturat capul, i-a 
căzut ca o cascadă strălucitoare peste umeri, ajungându-i 
până la genunchi. Acest văl unduitor nu-i acoperea sânii, care 
se iţeau printre şuviţe ca nişte vietăţi. Erau perfect rotunzi, 
albi ca laptele de iapă şi cu sfârcuri rubinii care s-au întărit 
când privirea mea a poposit asupra lor. 

Trupul îi era complet lipsit de păr. Şi zona pubiană îi era 
complet lipsită de păr. Vârfurile buzelor interioare se iveau 


timide din despărţitura verticală. Dulcea rouă a excitării 
feminine strălucea pe ele. 

Lumina a devenit mai puternică, iar eu mi-am dat seama că 
ne aflam în Grădinile suspendate, mult deasupra Babilonului. 
Abundenţa de tufe şi flori care ne înconjura era minunată, dar 
banală în comparaţie cu splendoarea Inanei. Mi-a luat mâinile 
de pe umerii ei şi le-a sărutat pe rând. M-am cutremurat 
datorită senzaţiei care mi-a cuprins întreaga fiinţă. 

— Ce vrei de la mine, Inana? 

Nu mi-am recunoscut vocea când am rostit întrebarea. 

— Vreau să mă unesc cu tine. 

— Ştii, desigur, că nu sunt bărbat întreg, am şoptit eu ruşinat. 
Am fost emasculat cu mult timp în urmă. 

— Da. Vocea ei era blândă, plină de compasiune. Am fost 
acolo când ţi-au făcut asta. Am simţit cuțitul la fel de cumplit 
cum l-ai simţit şi tu. Am plâns pentru tine, Taita. Dar m-am 
bucurat pentru mine. A te cupla nu este acelaşi lucru cu a te 
uni. Nu vorbeam despre acea scurtă îmbinare a cărnii care se 
termină atât de repede cu un firav spasm muscular, palidă 
răsplată pentru bărbat, care îşi varsă sămânţa, sau pentru 
femeie, care o acceptă în pântecul ei. Aceasta e doar soluţia 
practică a naturii pentru a crea o altă viaţă muritoare, mult 
prea curând curmată de moarte. 

Mi-a coborât mâna dreaptă de la buzele ei şi mi-a vârât 
adânc degetele în deschizătura dintre coapsele seducătoare. 
Era îngustă cât să-mi între două degete şi alunecoasă. Mi-am 
simţit vintrele topindu-se de căldura alor ei. 

— Nu vorbeam despre asta. Cu vârful degetelor mi-a 
mângâiat cicatricea cumplită dintre picioare, acolo unde 
fusese cândva bărbăţia mea. Şi nici despre asta, a adăugat ea. 
— Ce altceva uneşte un bărbat şi o femeie, Inana? 

— Există uniunea sufletelor, care e mai presus decât cea 
trupească.  Contopirea  minţilor superioare. Asta este 
adevăratul miracol al existenţei şi foarte rar se întâmplă. 

M-a tras jos, pe iarba grădinii secrete. Era mătăsoasă și 
moale sub noi, precum puful de rață sălbatică. Cu o mişcare 
rapidă şi sinuoasă, s-a întins deasupra mea şi, pe dală, 
trupurile noastre s-au încătuşat atât de strâns şi de intim cum 
le meniseră zeii. Picioarele şi braţele noastre s-au împletit, iar 
respiraţiile noastre au devenit una. Îi simţeam inima bătând 


lipită de a mea. 

Treptat, inimile noastre au devenit un singur Organ comun şi 
au început să bată ca una. Respiraţiile noastre combinate s-au 
armonizat susţinute de plămânii amândurora. Era cea mai 
înălţătoare şi mai perfectă senzaţie pe care o simţisem 
vreodată. Voiam să mă cufund şi mai mult în trupul ei şi s-o 
cuprind complet în nune, astfel încât să devenim o singură 
fiinţă. 

Apoi, am avut o trecătoare senzaţie de panică şi de 
neajutorare când i-am simţit mintea preluând controlul minţii 
mele. Am încercat s-o împiedic, însă apoi am realizat că şi eu 
îi invadam mintea exact la fel cum făcea și ea cu a mea. In 
vreme ce ea îmi lua amintirile, eu i le luam pe ale ei. Intre noi, 
nimic nu era pierdut sau uitat, împărtăşeam o existenţă care 
se întindea mult în trecutul îndepărtat. 

— Acum ştiu cine este tatăl meu, am şoptit eu şi mi-am auzit 
mirarea din propria voce. 

— Cine este? A întrebat ea. 

Cunoştea răspunsul încă dinainte de a rosti întrebarea, lar eu 
am auzit întrebarea, deşi nu îi dăduse glas. 

— Este Meniotos, zeul mâniei şi al moralității, am răspuns eu 
în tăcerea divină pe care o împărtăşeam. 

— Şi cine este mama ta? A întrebat Inana, iar eu am găsit 
răspunsul în mintea unică a amândurora. 

— Mama mea a fost Selias, dar era om şi muritoare. Şi-a 
pierdut viaţa dându-mi naştere. 

— Eşti semizeu, Taita. Nu eşti nici pe de-a-ntregul om, nici 
complet zeu. Cu toate că trăieşti mult, într-o zi şi tu va trebui 
să mori. Mi-a îmbrăţişat sufletul şi mai strâns, şi mai protector 
cu al ei. Însă ziua aceea este îndepărtată. Cu toate acestea, 
voi fi alături te tine pentru a te proteja şi a te susţine atunci 
când se va întâmpla. După ce nu vei mai fi, te voi jeli o mie de 
ani. 

— Cine eşti tu, Inana? De ce mă simt aşa de legat de tine 
atât trupeşte, cât şi spiritual? Cine este tatăl tău? 

— Tatăl meu este Hyperion, zeul luminii. Este frate cu 
Meniotos. Aşa că noi doi avem acelaşi sânge divin, a răspuns 
ea direct. 

— Ţi-am auzit răspunsul înainte de a pune întrebarea, i-am 
spus eu în tăcere. Şi mama ta? Era muritoare sau zeiţă? 


— Mama mea este Artemis, a răspuns Inana. 

— Artemis e zeiţa vânătorii şi a tuturor animalelor sălbatice. 
De asemenea, este şi zeiţa virgină, şi zeiţa fecioarelor. Cum 
poate fi şi virgină, şi mama ta naturală? 

— Taita, trebuie să ştii că, în privinţa celor care sunt zei şi 
semizei, orice este posibil. Tatăl meu, Hyperion, i-a refăcut 
mamei virginitatea la o oră după ce m-am născut. Am zâmbit 
auzind cât de încântător de practică a fost soluţia tatălui ei şi 
am simtit-o pe Inana surăzând înainte de a continua: Dar eu 
sunt virgină, la fel ca mama, şi, printr-un decret al lui Zeus, 
care este părintele tuturor zeilor, trebuie să rămân virgină 
pentru totdeauna. Asta este pedeapsa pentru că l-am refuzat 
pe Zeus, care e bunicul meu, atunci când a avut gândul 
incestuos de a face dragoste cu mine. 

— Este o pedeapsă crudă pentru o asemenea jignire banală, 
am compătimit-o eu. 

— Nu cred, Taita. Cred că e răsplata cea mai bună şi cea mai 
plăcută - cum altfel am fi putut noi doi să fim iubiţi de-a lungul 
timpurilor care au trecut şi a celor care vor veni, şi totuşi să ne 
păstrăm virginitatea şi puritatea? 

— Cum ar fi putut cineva să ne cunoască destinul, Inana? Nici 
măcar nu mă născusem în acele vremuri îndepărtate despre 
care vorbeşti. 

— Am fost acolo când te-ai născut, Taita. Am fost acolo când 
ţi-a fost retezată bărbăţia şi am plâns pentru tine cu toate că 
ştiam cât de bună va fi pentru noi această luptă crâncenă de-a 
lungul mileniilor. 

— Vorbeşti de milenii. Noi doi vom fi împreună atât de mult 
timp, Inana? 

Nu mi-a răspuns direct la întrebare. 

— Cu toate că n-ai fost conştient de asta, te-am urmărit 
îndeaproape încă din ziua naşterii tale. Am ştiut tot ce ţi sa 
întâmplat - fiecare bucurie şi fiecare agonie cumplită. 

— De ce eu, Inana? 

— Pentru că noi suntem o singură fiinţă, Taita. Suntem de-un 
sânge şi un suflet. 

— Nu-ţi pot ascunde nimic, am recunoscut eu. Cu toate astea 
nu sunt virgin, aşa cum eşti tu. În viaţa mea, am avut relaţii 
carnale cu alte femei. 

Inana a clătinat cu tristeţe din cap. 


— Ai cunoscut o singură femeie, Taita. Am fost acolo când s-a 
întâmplat. Te-aş fi putut avertiza să n-o faci, deoarece 
pedeapsa pentru această plăcere trecătoare a fost lama 
cuţitului de castrat. l-am simţit respiraţia în gura mea şi 
tristeţea în propria inimă când a continuat: Te-aş fi putut cruța 
de acea agonie, dar, dacă aş fi făcut-o, dacă te-aş fi atenţionat 
în privinţa consecinţelor, atunci noi doi n-am fi putut niciodată 
să fim un cuplu ca acum, în eternă şi divină castitate. 

M-am gândit la cele spuse de ea, apoi am suspinat când ea a 
suspinat în mine. 

— Totul s-a petrecut atât de demult. Nici măcar nu-mi mai 
amintesc chipul fetei. Nu-mi amintesc nici numele ei, am 
recunoscut eu. 

— Asta pentru că ţi-am şters amintirea din minte, a şoptit ea. 
Dacă doreşti, ţi-o pot reda, iar tu s-o păstrezi pentru următorii 
cinci mii de ani, însă nu-ţi va aduce nicio bucurie. Asta vrei? 

— Ştii că nu vreau. 

Renunţam la acel biet suflet pierdut, care fusese o sclavă 
pentru mine. În nefericirea noastră comună, ne oferiserăm 
unul altuia o oarecare alinare. Îmi dăruise iubire. Dar ea 
fusese cu multă vreme în urmă înghițită de abisul spaţiului şi 
timpului, ajungând într-un loc unde nimeni n-o putea urma, 
nici măcar un semizeu emasculat ca mine. 

Am cedat momentului, ospătându-mă cu cele aflate în mintea 
şi în amintirea Inanei, la fel cum şi ea se ospăta cu ale mele. 
Cu trupurile şi sufletele unite, timpul nu mai era un râu care se 
grăbea fără a-şi trage sufletul. A devenit un ocean blând, pe 
care pluteam împreună, savurând fiecare clipă ca şi cum ar fi 
fost o felie de eternitate. Ea mi-a consolidat meterezele 
sufletului, făcându-mă nemăsurat mai deştept şi invulnerabil 
la rău. 

Împreună, am atins o stare de înălţare spirituală. 

După o eternitate, sufletul meu i-a vorbit sufletului ei: 

— Inana, vreau ca asta să nu se sfârşească niciodată. Vreau 
să rămân cu tine aşa pentru totdeauna. 

Apoi, am auzit vocea ei răspunzându-mi din străfundurile 
fiinţei mele: 

— Tu faci parte din mine, Taita, iar eu fac parte din tine. Dar, 
în acelaşi timp, suntem separați, fiecare fiind o făptură. Avem 
existenţe distincte, la care trebuie să ne întoarcem. Avem 


propriile destine pe care trebuie să le împlinim. 

— Te rog, nu mă părăsi, am implorat-o eu. 

— Te voi părăsi acum. A venit vremea să plec. 

Vocea nu-i mai era unită cu a mea. 

— Te vei întoarce la mine? 

— Da. 

— Unde? Am vrut eu să ştiu. 

— Oriunde te vei afla? 

— Când, Inana? Când te voi vedea din nou? 

— Peste o zi, un an sau poate peste o sută de ani. 

l-am simţit trupul mişcându-se pentru a se desprinde din 
îmbrăţişare şi îndepărtându-se. 

— Mai stai doar puţin, am implorat-o eu, dar ea deja plecase, 
iar eu m-am ridicat în capul oaselor. 

Am privit uimit în jur. M-am pomenit stând pe patul pliant de 
pe terasa palatului. Am sărit în picioare şi am dat fuga în 
dormitorul principal. M-am oprit în mijlocul marii încăperi şi m- 
am uitat la peretele în care văzusem uşa spre grădina secretă 
unde Inana zburase cu mine. Nu mai era nicio uşă acum. 

Am traversat camera încet şi am început să examinez cu 
atenţie zidul, trecându-mi vârfurile degetelor peste suprafaţa 
lui, căutând balamalele dintre uşă şi cadru. Tencuiala era 
netedă şi fără întreruperi. Apoi mi-am amintit ce-mi spusese 
Inana: „Trebuie să ştii, Taita, că, în privinţa celor care sunt zei 
şi semizei, orice este posibil”. 

Mi s-a părut că trecuseră mulţi ani de când stătusem ultima 
oară în acel loc. M-am întrebat dacă timpul ca dimensiune 
exista în locul îndepărtat unde mă transportase Inana. Chiar 
dacă da, poate că timpul rămăsese îngheţat în această lume, 
în vreme ce eu mă aflam în cealaltă, cu ea. 

Pe când încercam să separ realitatea de fantezie şi adevărul 
de falsitate, ochii mei au căzut pe buchetul de trandafiri roşii 
din enorma amforă de bronz aflată în mijlocul duşumelei. M- 
am apropiat şi am examinai florile de pe tulpinile cu spini. 
Erau la fel de proaspete ca atunci când le văzusem ultima 
oară. 

— E posibil ca buchetul să fi fost schimbat de multe ori în 
absenţa mea, am vorbit eu cu voce tare. 

Apoi mi-am coborât privirea. Pe lespezile din marmură zăcea 
o floare roşie. Mi-am adus aminte că o desprinsesem de pe 


tulpină în după-amiaza de dinainte, pentru a-i savura 
parfumul, după care o lăsasem să cadă pe podea pentru ca 
servitorii palatului s-o ia. 

M-am aplecat s-o ridic şi am mirosit-o. Parfumul era la fel de 
puternic ca atunci când o mirosisem ultima dată, iar când am 
examinat-o mai îndeaproape, am descoperit că, deşi nu fusese 
în apă, nu se ofilise, ci era la fel de proaspătă ca atunci când o 
desprinsesem de pe tulpină. 

Oare eu şi Inana petrecuserăm o singură noapte în acea 
îmbrăţişare divină, şi nu o viaţă întreagă, aşa cum îmi 
imaginasem? Nu părea posibil. Uimit, am rămas locului, 
trecându-mi peste buze petalele trandafirului roşu. 

Am auzit uşile principale ale apartamentului deschizându-se, 
apoi voci estompate vorbind în egipteană. 

— Cine este? Am strigat eu, iar una dintre voci mi-a răspuns: 

— Sunt eu, stăpâne. 

Am recunoscut vocea lui Rustie. Câteva momente mai târziu, 
a apărut în pragul uşii dormitorului. 

— Unde ai fost? Am vrut eu să ştiu. 

— Stăpâne, mi-ai spus să nu te trezesc până când soarele nu 
ajunge deasupra orizontului, a protestat el cu indignare prost 
ascunsă. 

— Când ţi-am zis asta? 

— Seara trecută, când mi-ai dat liber. 

Deci, fusesem plecat doar o noapte. Dar, de fapt, poate că 
nici nu se întâmplase. Poate că doar visasem, însă speram cu 
disperare să nu fi fost aşa. Deja tânjeam după următoarea 
întâlnire cu Inana - desigur, dacă era reală, şi nu o zămislire a 
minţit mele. Voi afla vreodată răspunsul la acest mister: 
zămislire sau realitate, ce şi cine era Inana? 

— Uitasem. Te rog să mă ierţi, Rustie. 

— Desigur, stăpâne. Dar eu sunt cel care trebuie să-şi ceară 
scuze. 

Rustie este atât de uşor de calmat. E un om minunat şi îmi 
este cu adevărat foarte drag. Totuşi, i-am amintit cu asprime: 

— Să nu uiţi că plecăm spre Sidon peste cinci zile. Până 
atunci, trebuie să fii gata de drum. 

— Deja am împachetat şi am urcat în care majoritatea 
bunurilor tale. Pot fi gata de drum într-o oră. 


Fiecare oră a celor ultime cinci zile pe care le-am petrecut la 
Babilon a însemnat o activitate frenetică. Am avut ultimele 
întâlniri cu Nimrod şi consiliul său, am semnat acordurile între 
ţările noastre şi am făcut aranjamentele pentru ca restul 
argintului promis să poată fi luat de oamenii lui Nimrod din 
Teba. Eram foarte mulţumit că nu aveam să fiu acolo atunci 
când ordinul semnat de mine pentru plata a douăzeci şi şapte 
de lakhi de argint avea să-i fie prezentat faraonului Tamose. 

Pe deasupra, a mai fost şi sosirea la Babilon a emisarului 
trimis de Supremul Minos, pentru a mă anunţa că misiunea 
mea avea să fie primită cu plăcere şi că avea să călătorească 
împreună cu noi spre Creta. Acesta venise din Knossos cu o 
flotilă de galere de război şi însoţit de anturajul său. Îşi lăsase 
navele în portul sumerian Sidon şi venise pe uscat cu alaiul lui, 
pentru a se întâlni cu mine. 

Numele lui era Toran, ceea ce, tradus din minoiană, însemna 
„Fiul taurului”. Era un bărbat frumos, în floarea vârstei şi 
călătorea în condiţii conforme reprezentantului celui mai 
bogat şi mai puternic monarh de pe pământ. Regele Nimrod i- 
a pus la dispoziţie o întreagă aripă a palatului în care să stea 
cu alaiul său. Numai pentru a-i hrăni şi distra pe vizitatorii 
cretani, Nimrod era obligat să cheltuiască mult din cei trei 
lakhi de argint pe care i-i dădusem. Ardea de nerăbdare să-l 
vadă pe Toran întorcându-se pe insula lui şi făcea tot ce-i 
stătea în puteri pentru a-i grăbi plecarea. 

Dincolo de frumuseţea lui fizică şi manierele regale, Toran 
era unul dintre bărbaţii cei mai vicleni şi mai inteligenţi pe 
care îi cunoscusem vreodată. De la prima întâlnire, între noi s- 
a format o puternică legătură de respect reciproc - aproape 
imediat, fiecare a recunoscui calităţile superioare ale celuilalt. 

Unul dintre numeroasele lucruri pe care le aveam în comun 
era dezgustul faţă de barbarii hicsoşi şi orice le era chiar şi de 
departe asociat. Mi-am petrecut aproape o oră deplângând cu 
el mişelescul şi neprovocatul atac asupra fortăreței minoiene 
de la Tamiat, precum şi atrocitățile pe care ei le comiseseră 
faţă de trupele cretane pe care le capturaseră acolo. Fiul cel 
mai mic al lui Toran fusese unul dintre tinerii ofiţeri pe care îi 
decapitaseră după ce aceştia se predaseră. 

Totuşi, niciunul din noi nu a menţionat cele trei mari trireme 


cretane şi nici cei cinci sute optzeci de lakhi în lingouri de 
argint pe care hicsoşii îi furaseră de la Supremul Minos. Era ca 
şi cum uriaşa comoară nu existase niciodată. In orice caz, eu 
unul aş fi jurat fără ezitare, în faţa tuturor zeilor, că habar n- 
aveam de ea. 

Ceea ce m-a convins în final de calităţile deosebite ale lui 
Toran şi de intelectul lui superior a fost stăpânirea fluentă a 
limbii egiptene şi faptul că citise şi studiase multe dintre 
lucrările mele pe teme variate. Mi-a spus că îmi considera 
genial tratatul despre tacticile războiului naval şi că tradusese 
multe dintre poemele mele în minoiană. 

Abia în a doua zi a discuţiilor, am deschis subiectul propusei 
alianţe dintre cele două puternice naţiuni ale noastre şi a 
modului în care am putea confirma şi consolida acest tratat. 
Aceste deliberări au durat alte trei zile, timp în care amândoi 
ne-am folosit din plin talentele de negociatori, iar apoi, în a 
patra zi, am semnat un acord pe care eu îl scrisesem atât cu 
hieroglife egiptene cât şi cu litere minoiene. 

Am considerat că acum era un moment propice să le prezint 
pe prinţesele mele lui Toran. l-am invitat pe el şi suita lui să 
cineze cu noi în seara următoare. 

Am supravegheat personal alegerea vinurilor şi am decis ce 
feluri de mâncare să fie servite. Meniul meu a fost aproape la 
fel de lung ca tratatul cu Creta pe care tocmai îl semnaserăm, 
dar considerabil mai plăcut. Apoi, mi-am dedicat întreaga 
după-amiază pregătirii celor două prințese pentru acea ocazie. 
Era esenţial pentru scopul meu, ca să nu mai vorbesc de 
binele Egiptului, ca Toran să fie determinat să trimită la 
palatul din Knossos o descriere entuziastă a tuturor calităţilor 
lor. 

Cu cea mai mare grijă am ales din uriaşa garderobă pe care o 
adusesem de la Teba acele materiale şi culori care puneau cel 
mai bine în valoare frumuseţea celor două fete ale mele: roz 
pentru Bekatha şi verde pentru Tehuti. 

Am stat alături de cele două femei care le aplicau machiajul. 
N-aveam de gând să accept decât perfecțiunea de la 
amândouă. Până să fiu satisfăcut de eforturile lor, le făcusem 
pe amândouă să izbucnească în lacrimi, dar rezultatele au fost 
demne de insistenţele mele. Singura frumuseţe care o 
întrecea pe a fetelor mele în acea seară anume era a chipului 


zeiţei Inana în lumina lunii. Ştiam că nici Toran, nici stăpânul 
lui din Creta nu vor fi în stare să reziste fetelor mele - la fel 
cum nici eu nu putusem vreodată. 

În acea seară, am aşteptat până când Toran şi restul alaiului 
s-au aşezat la masa magnific decorată pe care o pregătisem şi 
cu toţii fuseseră serviţi cu vin înainte de a da semnalul ca 
fetele să-şi facă intrarea. 

Când au venit parcă plutind pe uşile duble din capătul sălii, 
una lângă alta, peste întreaga adunare s-a aşternut o tăcere 
imediată şi profundă. Bărbaţii erau muţi de admiraţie, iar 
femeile, de invidie. 

Prinţesele mele s-au oprit în faţa lui Toran şi amân două au 
făcut o plecăciune graţioasă. Erau urmate de Loxias. Şi ea s-a 
înclinat politicoasă. Desigur, nimic din atenţia mea nu o vizase 
pe fetişcana cretană. Purta o rochiţă mai degrabă mohorâtă, 
care îi expunea genunchii. Chipul şi genunchii îi erau drăguţi, 
dar nu aveau nimic excepţional. Era evident că se ocupase 
singură de coafură şi de machiaj. La urma urmelor, era o 
servitoare şi avea mare noroc că îi îngăduisem să participe la 
banchet. 

M-am uitat pe furiş la Toran, pentru a-i vedea reacţia la 
această etalare de frumuseţe feminină, şi am constatat că se 
uita peste capetele celor două prințese ale mele şi că zâmbea. 
Mi-am îndreptat atenţia în aceeaşi direcţie ca el şi, spre 
surprinderea şi supărarea mea, am văzut că Loxias îi surâdea 
cu timiditate. Mi-am adus aminte de admiraţia ei anterioară 
faţă de lordul Remrem şi mi-am dat seama că acea copilă 
avea o predilecție pentru bărbaţii mai în vârstă. 

De îndată părerea mea exagerat de bună despre Toran s-a 
temperat. Poate că o fi el un om de stat abil şi erudit, cu un 
gust deosebit pentru literatură, dar, când venea vorba de 
femei, nu putea face diferenţa între un colibri strălucitor şi o 
vrăbiuţă cenuşie. 

Le-am făcut semn fetelor mele să-şi ocupe locurile de o parte 
şi de cealaltă a lui Toran. Primiseră deja instrucţiunile că 
trebuiau să-l uimească pe cretan cu felul în care stăpâneau 
limba acestuia. Apoi, cu un semn din cap, am trimis-o pe 
Loxias în capătul îndepărtat al sălii, unde n-avea decât să-şi 
exercite farmecele banale asupra tinerilor mei ofiţeri mai 
apropiaţi de ea ca vârstă şi poziţie socială. 


De-a lungul următoarelor câteva săptămâni, am fost obligat 

să petrec o mare parte din timp în discuţii serioase cu Toran, 
lordul Remrem şi înaltul comandament sumerian, plănuind şi 
coordonând campaniile noastre comune împotriva regelui 
Gorrab. Zilele au trecut în zbor şi mi s-a părut că n-am avut 
niciun moment de respiro. 

Cu două zile înainte de plecarea caravanei noastre din 
Babilon spre portul Sidon, n-am mai rezistat tentaţiei obsesive 
de a face o vizită de bun-rămas la Templul lui Iştar. Aveam 
speranţa arzătoare că voi putea da de o urmă a Inanei în acea 
clădire bizară, poate să găsesc vreun mesaj criptic de la ea 
sau măcar o urmă ezoterică a prezenţei ei. 

Am aranjat cu Onyos, preotul cu robă verde al zeiţei, să-mi 
îngăduie accesul în templu după ce acesta se închidea pentru 
ceilalţi adoratori. M-am dus singur, îmbrăcat într-o robă 
cenuşie cu glugă, care semăna cu cea pe care Inana o purta 
întotdeauna. Trecuse o oră după miezul nopţii când am ajuns 
la uşa zăbrelită a templului unde mă aştepta Onyos. 

— Vreau să fiu singur, l-am concediat eu punându-i un mem 
de argint în palmă. 

El s-a dat îndărăt respectuos, a făcut o plecăciune adâncă şi 
a dispărut în umbrele naosului hipostil. 

Fără reflexia soarelui în marea oglindă de pe acoperiş, 
templul era un loc sumbru şi straniu. Cu excepţia câtorva 
preoţi şi preotese în robe verzi, era pustiu. Odăile în care 
femeile aşteptau să îndeplinească serviciul obligatoriu faţă de 
zeiţă erau goale. Câteva dintre frescele cele mai 
spectaculoase erau luminate de lămpi cu ulei prevăzute cu 
reflectoare din cupru lustruit. 

Lumina unduitoare dansa pe siluetele pictate conferindu-le o 
viaţă proprie lugubră. M-am oprit în faţa unora dintre ele şi am 
reflectat la hăul care despărţea aceste imagini de firea 
adevărată a divinei şi castei zeități căreia îi erau dedicate. In 
timpul călătoriei în care mă purtase Inana, am aflat că tot ce 
cred oamenii despre zei este în general propria imaginaţie. 
Ideea că un om îi poate face pe nemuritori să se plece spre el 
prin rugăciuni şi sacrificii sau prin confesiuni pioase este 
absurdă. Nemuritorii fac doar ce le convine, adică se preocupă 
doar de puterea şi de plăcerea lor. 


Am cercetat încet şi cu atenţie sălile cavernoase şi 
coridoarele, dar nu am reuşit să depistez nicăieri nici cea mai 
mică urmă a existenţei Inanei. Regele Marduk îşi înălţase 
enormul edificiu în încercarea de a o ademeni pe zeiţă în el şi 
de a o captura, însă acum ştiam că zeiţa nu este niciodată 
prada - e vânătorul. 

M-am dus pe terasa care urca în spirală pe zidurile exterioare 
ale templului. Aici îmi apăruse adesea, dar acum nu era nici 
urmă de ea. Am ajuns pe acoperişul plat şi m-am aşezat lângă 
gigantica oglindă de metal care, în orele zilei, reflecta razele 
soarelui în naos. 

Am cercetat bolta împodobită cu stele a cerului de la miezul 
nopţii. Dar nici acolo nu lăsase nimic pentru mine. Tot ce 
aveam era amintirea ei şi promisiunea că, într-o zi, se va 
întoarce la mine. 


Regele Nimrod ordonase construirea unui pavilion regal în 
faţa porţilor principale ale oraşului. Era decorat cu steaguri, 
flori şi frunze de palmier. În ziua în care am plecat spre Sidon, 
Majestatea Sa s-a urcat pe podium pentru a ne saluta. 

Era înconjurat de nobili sumerieni, de ofiţerii cu rang înalt şi 
de demnitarii oraşului. Lordul Remrem, colonelul Hui şi ceilalţi 
ofiţeri egipteni care rămâneau cu el în Babilon şi-au ocupat şi 
ei poziţia privilegiată pe estradă. 

Cu o zi în urmă, îi trimisesem pe toţi servitorii, sclavii şi 
personalul necombatant înaintea convoiului principal. Odată 
cu ei plecaseră carele cu bagaje şi efectivele refăcute de cai şi 
cămile. Aşa că alături de mine rămăseseră doar ofiţerii şi 
soldaţii atunci când am defilat pe lângă regele Nimrod. 

Toate carele noastre de luptă, armele şi armurile fuseseră 
reparate şi lustruite, astfel încât străluceau în lumina soarelui. 
Caii şi cămilele fuseseră hrănite, ţesălate şi erau odihnite, 
aflându-se în cea mai bună formă. Zaras avusese grijă ca şi 
oamenii să se bucure de aceeaşi atenţie, delăsarea nefiind 
îngăduită. Arătam ca o mică armată periculoasă, ceea ce şi 
eram. 

Mulţi dintre oameni stabiliseră relaţii cu populaţia locală, aşa 
că de-a lungul drumului care ducea spre coastă se aflau multe 
doamne înlăcrimate. Unele dintre acestea aveau deja sarcini 
vizibile. Toate acestea contribuiau din plin la emoția şi 


dramatismul momentului. 

Toran călărea în stânga mea, iar cele două prințese, în 
dreapta. Loxias reuşise cumva să-şi găsească un loc foarte 
aproape în spatele ambasadorului minoian. Asta de mult nu 
mă mai surprindea sau supăra. Aflasem că nu mai dormea în 
cameră cu fetele mele şi că, de la sosirea lui Toran în Babilon, 
îşi găsise alt dormitor. Nu m-am străduit să aflu mai multe în 
această privinţă. 

Cu ambasadorul şi prinţesele călărind alături de mine şi cu 
formaţia de cornuri, fluiere şi tobe a regimentului în spatele 
nostru, mi-am condus oamenii pe porţile oraşului. Am oprit 
coloana când am ajuns în dreptul pavilionului regal. Am 
descălecat şi am urcat treptele spre podiumul unde stătea 
regele Nimrod. 

Muzicienii au încetat să cânte, iar mulţimea a tăcut 
respectuoasă când m-am lăsat într-un genunchi în faţa regelui 
Nimrod. Majestatea Sa m-a ridicat în picioare şi m-a îmbrăţişat 
cu aceeaşi dragoste cu care ar fi făcut-o fratele meu, dacă aş 
fi avut unul. Asta pentru că eu îi pusesem pe picioare regatul 
şi armata. De asemenea, îl făcusem un om bogat redându-i o 
mare parte din averea risipită de tatăl lui, regele Marduk. 

Am schimbat jurăminte de prietenie eternă, care, din partea 
mea, nu erau cu totul sincere. Apoi, ne-am despărţit. 

După ce am încălecat pe cal, am ridicat mâna dreaptă, 
pregătindu-mă să dau ordinul de plecare, iar trupa a cântat 
notele de început ale imnului regimentului. 

In acea clipă tensionată, o foarte dragă voce din stânga mea 
a scos un strigăt care s-a reverberat în masivele ziduri ale 
oraşului. 

— Stop! A ţipat prinţesa Bekatha, iar noi toţi i-am ascultat 
porunca. 

Muzica formaţiei şi ovaţiile mulţimii s-au stins într-o facere 
ciudată. Toţi ochii, inclusiv ai mei, s-au îndreptat şi. S-au 
concentrat asupra ei. 

— Ce te nemulţumeşte, draga mea? Am întrebat eu pe un ton 
conciliant. 

Am văzut că era pe punctul de a face una dintre faimoasele 
ei crize. Poate că sunt parţial răspunzător pentru manifestările 
temperamentale ale Bekathei. Se poate să fi fost exagerat de 
îngăduitor cu ea, în trecut. 


— Ce crede Hui că face pe estradă, ascunzându-se în spatele 
lordului Remrem în vreme ce eu plec de una singură pe o 
insulă sumbră şi uitată de zei, de la capătul pământului? 
Bekatha şi-a ridicat mâna dreaptă şi a arătat spre persoana 
care o ofensase atât de cumplit. Uită-te la el cum stă pitit 
acolo! 

Toate capetele, inclusiv al regelui Nimrod, s-au întors spre 
Hui. 

— Ai spus că nu vrei să-l mai vezi niciodată pe Hui, i-a 
reamintit Loxias Bekathei. 

Bekatha s-a răsucit spre ea. 

— Nu te amesteca sau o să-ţi pară foarte rău! 

— Loxias are dreptate. Ai zis că-l urăşti pe Hui, a intervenit 
Tehuti cu vitejie în sprijinul fetei cretane. 

— N-am spus niciodată asta. N-am folosit niciodată cuvântul 
„ură”! 

— Ba da, l-ai folosit, au rostit cele două fete la unison, iar 
Tehuti a intrat în detalii: Ai zis chiar că o să pui să fie 
decapitat. 

— N-am spus niciodată „decapitat”. Ochii Bekathei s-au 
umplut cu lacrimi de furie. Am zis „pedepsit”. Am spus că o 
să-l pedepsesc. 

Persoanele aflate în spate în mulţimea de pe podium au 
început să le ceară informaţii celor din faţă, care înțelegeau 
puţin egipteana: 

— Ce-a zis? 

— Zice că o să pună să fie cineva decapitat. 

Copiii mici aflaţi în mulţime au început să scâncească 
insistenţi pentru a fi ridicaţi pe umeri de către părinţii lor, ca 
să vadă mai bine execuţia. 

— Chiar şi eu te-am auzit spunând că Hui este un bădăran şi 
un barbar, am intervenit eu circumspect în conversaţie, 
acoperit de hărmălaie. 

— Tot ce am zis a fost că Hui n-ar fi trebuit să râdă de mine. 
— Nu crezi că e urât? 

Şi-a coborât privirea şi vocea. 

— Nu tocmai. De fapt, e chiar drăguţ, într-un mod amuzant. 
— Şi cum rămâne cu cele cinci soţii ale sale. 

— Mi-a promis că le trimite acasă la mamele lor. 

Am clipit. Era evident că lucrurile ajunseseră mult dincolo de 


controlul meu. 

— Poate că ar fi mai bine dacă l-am lăsa în Babilon, ca să nu- 
ţi vină ideea să te ţii de promisiune şi să pui să fie decapitat, 
am sugerat eu. 

— Nu fi atât de oribil, Tata. 

— Eşti absolut sigură că vrei ca Hui să vină cu noi în Creta? 

A dat din cap, iar zâmbetul i-a fost irezistibil - pentru mine 
cel puţin. M-am ridicat în scări şi am strigat peste capetele 
mulţimii: 

— Hui! Strânge-ţi lucrurile şi vino după noi. N-o să te aştept. 
Dacă nu te alături regimentului până la apusul soarelui, o să 
te consider absent nemotivat. 

Am pocnit din călcâie şi tot convoiul a pornit spre coastă. Cu 
coada ochiului, l-am zărit pe colonelul Hui coborând de pe 
podium cu o grabă indecentă. Ignorând protestele lordului 
Remrem, a luat-o la fugă spre porţile oraşului, pentru a-şi lua 
echipamentul. 

M-am întrebat de ce mă simţeam atât de mulţumit de mine 
însumi. Tocmai transformasem o situaţie dificilă în una 
aproape în totalitate de neconceput. Eu n-aveam niciun profit 
din asta, cu excepţia faptului că acum îl aveam din nou sub 
comanda mea pe cel mai bun războinic cu care de luptă din 
Egipt şi a faptului că o făcusem din nou fericită pe micuța mea 
Bekatha. 


Am mers spre nord-vest pe malul fluviului Eufrat vreme de 
şase zile, până am intrat pe Drumul Regilor, în dreptul oraşului 
Resafa. Am urmat acest drum prin munţi până la Ash-Sham**, 
Oraşul lasomiei. 

De când plecaserăm de pe ţărmul Mării Roşii, călătoriserăm 
pe un traseu descriind un enorm cerc care nu ne dusese 
niciodată mai aproape de şapte sute de leghe de teritoriile 
aflate sub dominație hicsosă, în partea de nord a Nilului. 

Din Oraşul lasomiei, puteam în sfârşit să ne îndreptăm direct 
spre vest, către portul Sidon, aflat pe ţărmul extrem estic al 
Mării de Mijloc. Aceasta era cea mai frumoasă şi mai plăcută 
etapă a lungii noastre călătorii. Ne-a dus prin munţii şi 
pădurile Feniciei. 

Drumul era străjuit de cedri gigantici, care nu simţiseră 

niciodată tăişul vreunui topor. Păreau să fie coloane pe care 
se sprijinea cerul, ajungând până la lăcaşul zeilor, în acest 
anotimp al anului, ramurile superioare erau acoperite cu 
ghirlande încărunţite de zăpadă proaspătă, iar aerul era 
înmiresmat de răşina lor. 

Coborând spre coastă, vremea s-a încălzit, iar noi ani putut 
lepăda blănurile şi grelele şaluri de lână pe care le 
cumpăraserăm din Oraşul lasomiei. Am ieşit din pădurile de 
cedri şi am descoperit un alt munte înălțându-se în faţa 
noastră. Călăuzele m-au asigurat că era muntele Rana, ceea 
ce, în canaanită!” înseamnă „Perfect în frumuseţe”. 

Acesta străjuieşte ţărmul Mării de Mijloc între porturile 
feniciene Tir şi Sidon, despărţindu-le cale de aproape douăzeci 
de leghe. 

Drumul comercial pe care îl urmam se bifurca în faţa 
muntelui. Am luat-o prin dreapta şi, pe când ocoleam muntele 
Rana, am putut să zărim pentru prima dată marea. Avea o 
minunată nuanţă de albastru profund ca al cerului şi se 
întindea până la orizont. Chiar şi partea inferioară a norilor de 
deasupra munţilor reflecta albăstrie apele de dedesubt. 

Portul Sidon era unul dintre cele mai prospere şi mai 
însufleţite oraşe comerciale de pe această coastă. Portul era 
ticsit de ambarcaţiuni. Chiar şi de la această distanţă, am 
reuşit să desluşesc stema cu o secure cu două capete a Cretei 
de pe pânzele multora dintre corăbiile cele mai mari. Acestea 
făceau parte din flotila care îl adusese pe Toran din Creta. 
Acesta s-a apropiat de mine pentru a-şi lua rămas-bun, apoi s- 
a dus călare mai departe către port, ca să se urce la bordul 
navei-amiral şi să preia comanda. Avea să plece înaintea 
noastră pentru a-i anunţa Supremului Minos iminenta noastră 
sosire. 

Am ales un loc deschis la marginea drumului, la o jumătate 
de leghe de zidurile de piatră ale portului. Aici, un pârâu care 
curgea de pe pantele muntelui Rana avea să ne asigure 
necesarul de apă. l-am ordonat lui Zaras să ridice tabăra în 
acest loc. Inainte să apuce să facă asta, o delegaţie a ieşit de 
pe porţile principale ale oraşului şi s-a apropiat de noi. 

Am văzut că bărbatul care o conducea purta uniformă de 


15 Canaan (Ţara Făgăduinţei) - vechiul nume al Palestinei şi al 
Feniciei, îndeosebi al părţii de la est de lordan (n.tr.). 


ofiţer sumerian de rang înalt. S-a apropiat călare de mine, 
apoi a descălecat. 

— Sunt Naram Sân, guvernatorul provinciei Sidon. Şi-a dus la 
inimă pumnul strâns, în semn de respect. Desigur, ştiu că eşti 
lordul Taita. Numele tău este deja cunoscut şi prețuit în tot 
Sumerul. Majestatea Sa regele Nimrod mi-a poruncit să-ţi 
acord tot respectul şi să mă supun pe dată şi fără comentarii 
ordinelor tale. Voi avea grijă ca ţie şi prinţeselor aflate în grija 
ta să nu vă lipsească nimic. 

— Mulţumesc pentru această primire prietenoasă. Prima mea 
rugăminte este ne asiguri hrana animalelor noastre. 

Naram Sân s-a răsucit pe călcâie şi a rostit repede un şir de 
ordine pentru subordonații săi. Aceştia s-au grăbit să le 
îndeplinească, iar guvernatorul s-a răsucit spre mine. 

— Îţi mai pot fi de folos cu ceva, domnule? 

— Du-mă, te rog, la şantierul naval unde flotila mea este 
reparată. Sunt nerăbdător să văd ce treabă s-a făcut. 


Cele şase galere pe care le cumpărasem de la Nimrod au 
reprezentat, la prima vedere, o mare dezamăgire pentru mine. 
Se aflau pe schele, aşa că am putut să examinez cocile sub 
linia de plutire. Am făcut greşeala de a le compara cu marile 
trireme minoiene pe care le capturasem la fortul de la Tamiat. 
Aceste nave sumeriene erau aproape pe jumătate cât ele şi, 
după forma carenelor, mi-am dat seama că aveau să fie mult 
mai lente şi nici pe departe la fel de uşor manevrabile. 

Cu un efort, am dat deoparte deziluzia şi m-am hotărât să-mi 
concentrez toată atenţia pe a face tot ce se putea mai bine cu 
ce aveam. 

De-a lungul următoarelor câteva săptămâni, mi-am petrecut 
majoritatea orelor zilei pe şantier, împreună cu Zaras şi cu 
marangozii. Făceau tot ce puteau mai bine dintr-o treabă 
proastă, însă nu era suficient pentru a mă satisface. Doresc 
întotdeauna perfecțiunea. 

Am cercetat fiecare scândură şi fiecare vergă. Am scos la 
întâmplare cuie din carene şi am verificat cât de ruginite erau. 
Am făcut acelaşi lucru cu fitingurile din bronz. Am scobit cu 
vârful sabiei calafatul dintre scândurile bordajelor şi ale 
punților pentru a mă asigura de calitatea etanșării. Am dat jos 
toate pânzele şi le-am întins pe plajă pentru a le verifica în 


amănunţime, căutând locuri unde fuseseră reparate sau 
puncte slabe în țesătură. 

Apoi, am cerut să se facă o serie de modificări carenelor. Eu 
şi Zaras discutaserăm asta în detaliu, în timpul lungii călătorii 
de la Babilon. Când i-am arătat şefului de şantier desenele 
mele, acesta a mormăit şi a mârâit, şi a ridicat o duzină de 
obiecţii pe care i le-am desfiinţat fără drept de apel. 

Voiam ca aceste galere să susţină îndeaproape forţele 
noastre terestre care curând aveau să dea piept cu legiunile 
hicsose de-a lungul țărmului nordic al Egiptului. In ciuda 
îndoielilor iniţiale, acum eram încrezător că aceste nave aveau 
să fie capabile să transporte rapid un număr mare de oameni 
dintr-un loc în altul unde era cel mai mult nevoie de ei. Cu 
toate astea, trupele erau ineficiente fără carele de luptă şi caii 
lor. 

În cele din urmă, şeful de şantier a dat ascultare cererilor 
mele şi a construit rampe de încărcare la pupele galerelor 
mele. L-am pus să ranforseze podelele dintre băncile 
vâslaşilor, pentru a putea susţine douăsprezece care de luptă 
şi caii lor chiar şi pe o mare în furtună. 

Aveam să putem apropia navele cu spatele de orice plajă sau 
de oricare alt loc de debarcare potrivit şi să lăsăm pe țărm un 
escadron de douăzeci şi şapte de care de luptă cu perechile 
lor de cai gata înhămaţi şi cu oamenii lor în ele, pregătiţi să 
între imediat în acţiune. Odată ce îşi îndeplineau obiectivul, 
puteau fi recuperaţi de pe plajă la fel de repede. 

În vreme ce se făceau toate acestea, Toran a primit ordine de 
la Supremul Minos să-şi întârzie plecarea ca să navigheze în 
convoi cu noi. Trebuia să-mi pună la dispoziţie galerele sale 
mari şi confortabile pentru a le transporta pe prințese şi alaiul 
lor în condiţii mai bune decât ar fi avut la bordul corăbiilor 
mele mult mai mici. 

Am avut noroc că regele cretan a fost atât de amabil cu mine 
- altminteri, Toran n-ar fi avut ocazia să constate calităţile 
militare ale micii mele flote. 

Până să se facă toate modificările la carenele corăbiilor mele, 
sezonul furtunilor s-a încheiat. Zeii ne-au binecuvântat cu 
vreme frumoasă şi ape calme. Dar, înainte de a porni spre 
Creta, m-am hotărât să testez pe mare carenele modificate şi 
toate celelalte îmbunătăţiri pe care le făcusem. In acelaşi 


timp, aveam ocazia să-i instruiesc pe soldaţi să folosească 
rampele pentru carele de luptă. 

Am lansat corăbiile la apă şi am navigat în susul şi în josul 
coastei vreme de câteva zile, debarcând carele de luptă pe 
fiecare plajă şi promontoriu potrivit, iar apoi, recuperându-le. 
Mi-am pus oamenii să facă asta până când ei şi oamenii lor au 
ajuns suficient de antrenați şi de iscusiţi la aceste manevre. 
Când, în cele din urmă, am fost satisfăcut, ne-am întors în 
portul Sidon. 

Cu două zile înainte de plecarea spre Creta, dimineaţă 
devreme, mă duceam pe jos din tabără spre şantier, pentru a 
supraveghea treaba care trebuia făcută în acea zi, când, lângă 
port, am fost acostat de un cerşetor cu un singur ochi. Am 
încercat să-l dau la o parte şi să-mi continui conversaţia cu 
Zaras şi Hui, care mă însoțeau. Împuţitul ticălos a insistat. 
Scâncind, m-a apucat de mânecă. M-am răsucit şi mi-am 
ridicat bastonul pentru a-l alunga cu o lovitură, dar el nu a 
arătat nici urmă de teamă, ci a rânjit cu neruşinare. 

— Lordul Aton te provoacă la o partidă de bao, a murmurat 
el. 

Mi-am coborât bastonul şi m-am holbat la el cu gura căscată. 
Cuvintele erau atât de nepotrivite din partea unui vagabond 
fără dinţi şi urât mirositor, încât am fost luat complet prin 
surprindere. Inainte să-mi pot reveni, individul mi-a vârât un 
mic sul de papirus în mână, iar apoi s-a făcut nevăzut pe o 
alee aglomerată. Zaras s-a repezit imediat după el, însă l-am 
chemat înapoi. 

— Lasă-l în pace, Zaras. E prietenul unui prieten. 

Zaras s-a oprit neîncrezător şi s-a uitat la mine. 

— Eşti sigur că nu ţi-a tăiat punga? Nu vrei să-l bat până 
spune adevărul, pentru orice eventualitate? 

— L-a spus! l-am zis eu. Lasă-l să plece! Întoarce-te, Zaras. 

Mi-a dat ascultare, dar privind cu părere de rău peste umăr. 

M-am întors imediat în tabără şi m-am izolat în cort înainte de 
a desface papirusul. Dintr-o privire, am văzut că era într- 
adevăr un mesaj de la Aton. Caligrafia lui este inconfundabilă. 
La fel ca şi stilul, e pretențioasă. 

„În a cincea zi a lui Pachon, Vulturul a trimis o haită formată 
din două sute de şacali la est de Zanat, pentru a-l intercepta 
pe şoimul rănit la gaura din zid şi a-i împiedica zborul către 


noul cuib de pe insulă.” 

Conţinutul mesajului confirma fără echivoc identitatea 
autorului. În codul secret folosit de mine şi de Aton, Vulturul 
era regele Gorrab. Două sute de şacali însemnau două sute de 
care de luptă hicsose. Zanat era numele de cod pentru oraşul 
de graniţă Nello, aflat între Egiptul de Nord şi Sinai. Gaura din 
zid era Sidonul. Noua insulă era Creta. Desigur, şoimul rănit 
era hieroglifa mea personală. 

În limbaj simplu, Aton mă avertiza că, în urmă cu şaisprezece 
zile, Gorrab trimisese un detaşament de două sute de care de 
luptă pe drumul de coastă de la Nello la Sidon pentru a mă 
intercepta şi a mă împiedica să pornesc pe calea apei spre 
Creta. 

Nu a fost un mare şoc sau o surpriză pentru mine faptul că 
Gorrab şi oamenii lui aflaseră de misiunea mea. In orice 
caravană atât de mare şi de eterogenă ca aceea pe care am 
condus-o de la Teba la Babilon, iar acum, până în portul Sidon, 
era de aşteptat să existe cineva cu gura mare şi cineva cu 
urechi mari. Ne aflam de destulă vreme pe drum pentru ca 
veştile să ajungă în bârlogul lui Gorrab din Memphis, iar el să 
reacționeze la ele. Cu toate că luasem toate precauţiunile 
posibile pentru a-mi ascunde urmele, m-am resemnat cu 
faptul că Gorrab ştia că mă aflam la comanda acestei misiuni. 
Reputația mă precede. Probabil că ştia şi ce adversar 
formidabil sunt. 

N-am mai pierdut niciun moment întrebându-mă cum de 
aflase Aton această informaţie, dacă era autentică şi cum îmi 
fusese livrată. Aton are căi şi mijloace de a face anumite 
lucruri, la fel cum am şi eu. Nu făcea greşeli, la fel cum nu 
făceam nici eu. 

Mi-am scos capul prin deschizătura cortului şi l-am strigat pe 
Zaras. Aştepta în apropiere şi a sosit aproape imediat cu Hui 
pe urmele lui. 

— Urcaţi imediat oamenii şi carele de luptă pe corăbii. Vreau 
să plecăm înainte de prânz, le-am spus eu. 

— Încotro? A întrebat Hui. E un alt exerciţiu? 

— Nu pune întrebări idioate, s-a răstit Zaras la el. Execută 
ordinele lui Taita şi fă-o repede! 


Mai era o oră până la prânz când mi-am scos flotila din portul 


Sidon. La invitaţia mea, Toran a venit alături de mine la prora 
navei mele amiral pe care o botezasem Furia. Furia fusese 
reacţia mea iniţială când dădusem cu ochii de ea. 

De îndată ce am ieşit din apele portului, am pornit către sud. 
Restul corăbiilor mele mă urmau în şir, navigând paralel cu 
linia coastei. Făcusem nişte calcule rapide pe baza 
informaţiilor succinte pe care Aton mi le transmisese. 

Dacă, după cum mă avertizase Aton, plecaseră într-adevăr 
din Zanat în 5 ale lunii lui Shemu, aveau de făcut o călătorie 
de peste patru sute de leghe ca să ajungă la Sidon. Având în 
vedere drumul foarte lung, carele de luptă încărcate nu 
puteau parcurge decât circa douăzeci de leghe pe zi fără să-şi 
distrugă caii. Aceştia trebuiau să se odihnească şi să 
mănânce. Astfel, călătoria lor avea să dureze aproape 
douăzeci de zile cu totul. Conform informaţiilor lui Aton, se 
aflau deja pe drum de şaisprezece zile. Aşa că probabil se 
aflau la doar optzeci de leghe distanţă. Am ancorat corăbiile 
de îndată ce soarele a apus. 

Când Toran a vrut să ştie de ce nu doream să navighez 
noaptea, i-am explicat: 

— Nu pot risca să trec pe întuneric pe lângă duşman. Dar 
faptul că am aruncat ancorele, nu ne va amâna întâlnirea prea 
mult. Carele de luptă hicsose se vor apropia de noi cu toată 
viteza. Ne putem aştepta să-i întâlnim poimâine pe la prânz. 
După ce i-am prezentat lui Toran aceste calcule, a avut 
pentru mine o altă întrebare presantă: 

— Cum vom şti când vom ajunge în dreptul lor? Cu siguranţă, 
de pe puntea acestei corăbii, vom întrezări doar rareori 
drumul de coastă. 

— Praf şi fum, i-am spus eu. 

— Nu înţeleg. 

— Două sute de care de luptă vor ridica un nor de praf pe 
care îl vom putea vedea de la distanţă de pe mare. 

Toran a dat din cap, apoi a insistat: 

— Şi cum e cu fumul? 

— Unul dintre numeroasele obiceiuri fermecătoare ale 
hicsoşilor este să incendieze fiecare sat prin care trec, 
preferabil cu locuitorii închişi în clădiri. Poţi fi sigur că 
înaintarea lor va fi marcată de nori de praf şi de coloane de 
fum. Sunt cu adevărat nişte indivizi detestabili. 


După cum prezisesem, a doua zi, puţin după prânz, am zărit 
fum ridicându-se de după un crâng de copaci aflat la mai puţin 
de o sută de paşi de linia sinuoasă unde valurile mici de 
spărgeau de țărm. 

M-am urcat pe catargul principal, de unde am văzut foarte 
bine că focurile fuseseră aprinse recent. Mi-am dat seama de 
asta deoarece coloana de fum devenea tot mai densă şi se 
înălța tot mai sus în timp ce priveam. Apoi s-a înălţat fum din 
alte trei locuri aflate mai departe de prima coloană. 

— lată dispărând alt sat şi toate fiinţele din el, am murmurat 
eu şi în clipa aceea am văzut două siluete feminine ieşind 
dintr-un tufiş şi îndreptându-se spre plajă. Amândouă alergau 
îngrozite. Una ţinea un copilaş pe umăr şi, din când în când, se 
uita îndărăt. Au gonit pe nisipul galben al plajei către apă, iar 
apoi au cotit şi au fugit pe țărm, unde nisipul era mai ferm sub 
picioarele lor. Se uitau la corăbiile noastre şi ne făceau semne 
disperate. 

Deodată, un car de luptă hicsos a apărut gonind pe 
drumeagul desfundat dintre tufişurile de deasupra plajei, In el 
se aflau trei bărbaţi. Cu toţii purtau armuri hicsose şi coifuri 
din bronz în formă de castron. Cel care îi mâna a strunit caii 
înainte de a ajunge pe nisipurile înşelătoare de pe ţărmul 
mării. Toţi trei au sărit din car şi au pornit în urmărirea 
femeilor. Au acordat prea puţină atenţie corăbiilor noastre. Ne 
aflam prea departe de țărm pentru a reprezenta o ameninţare 
evidentă pentru ei. Este ciudat cât de puţine înţeleg despre 
nave şi ce pot face cu ele cei care nu sunt oameni ai mării. 
Toată atenţia lor era concentrată asupra femeilor pe care le 
urmăreau. Ştiam din experienţă amară că, după ce aveau să fi 
terminat cu mama, urmau să fie la fel de brutali şi cu copilul 
ei. 

— Le vei salva pe acele femei? A strigat Toran la mine de pe 
punte, cu mâinile făcute căuş la gură. 

— Nu este un loc unde să putem debarca în siguranţă. Mai 
bine îi lăsăm pe porcii ăştia hicsoşi să trăiască acum, ca să-i 
putem măcelări pe toţi două sute mai târziu, am răspuns, iar 
apoi am dat ordin cârmaciului să se îndepărteze de țărm. 

Toran a rămas la balustrada de la pupa, privind ce le făceau 
soldaţii femeilor capturate. l-am ignorat strigătele de furie şi 
de oroare. 


Nici măcar nu m-am uitat îndărăt, la cele ce se petreceau pe 
plajă. Văzusem asta de peste o sută de ori înainte, însă nu-mi 
era deloc mai uşor. În schimb, mi-am concentrat toată atenţia 
ca să-mi îndepărtez mica flotilă de țărm şi apoi să ne 
întoarcem paralel cu acesta în direcţia din care venisem. 

Cu câteva ore înainte, trecuserăm de un mic golf străjuit de 
promontorii stâncoase. Era o zonă răpită uscatului de către un 
râu măricel. În anotimpul secetos, râul se transforma în 
pârâiaş. Drumul de coastă îl traversa printr-un vad în dreptul 
căruia ambele maluri erau abrupte şi stâncoase. Acestea 
aveau să reprezinte un obstacol serios pentru coloana de care 
ce se îndrepta spre portul Sidon. Hicsoşii aveau să fie siliţi să 
treacă pe rând fiecare car prin vad. Fără spaţiu de manevră, 
urmau să fie vulnerabili în acest timp. 

Mai devreme în această zi, când am trecut prin dreptul 
golfului, remarcasem o plajă îngustă cu nisip gălbui, 
înghesuită lângă promontoriul nordic. Aceasta era protejată de 
intrândul mării tocmai prin acel promontoriu. Panta era lină, 
iar nisipul părea suficient de ferm pentru a îngădui carelor 
noastre să-l traverseze şi să ajungă pe solul tare de dincolo de 
el. 

Am luat-o îndărăt de-a lungul coastei spre acest loc creat de 
natură pentru o ambuscadă. Întorcându-mă, am trecut 
suficient de aproape de celelalte galere pentru a-mi striga 
ordinele oamenilor de la bordul lor. Una după alta, s-au întors 
şi au urmat Furia spre locul de debarcare ales de mine. Toate 
pânzele erau întinse, iar vâslaşii au trecut de la viteza de 
croazieră la cea de atac. Ritmul de croazieră poate fi menţinut 
de către oamenii de la vâsle vreme de trei ore fără oprire, în 
timp ce ritmul de atac îi epuizează complet într-un ceas. 

În siajul nostru, apa clocotea înspumată în vreme ce goneam 
către locul de debarcare. Înaintam atât de repede, încât mă 
îndoiam că vâslaşii vor putea menţine mult timp cadenţa. Cu 
toate astea, adrenalina le curgea în vine şi n-au încetinit deloc 
până când n-am văzut golful deschizându-se în faţa noastră. 

L-am studiat nerăbdător şi mi-am dat seama că se potrivea 
scopului meu chiar mai bine decât îmi închipuisem iniţial. Plaja 
era suficient de lată pentru a putea trage la țărm două galere 
simultan, ceea ce avea să mărească viteza debarcării. 

În plus, am văzut acum că drumul pe care coloana de care 


hicsose avea să fie silită să-l urmeze ca să se apropie de vad 
era străjuit de o pădure aproape impenetrabilă. Acest lucru 
încetinea foarte mult înaintarea carelor de luptă din 
ariergardă, căci calea avea să fie blocată de vehiculele care 
traversau vadul. Şi nu puteau să se retragă rapid deoarece 
drumul era prea îngust pentru a îngădui o manevrare facilă a 
carelor. Dacă îmi ascundeam arcaşii în pădurea aflată de o 
parte şi de cealaltă a drumului, puteau să-şi tragă săgețile de 
la o distanţă ucigător de mică în aceste vehicule blocate. 

În timp ce ne apropiam de golf, i-am făcut semn lui Hui să-şi 
tragă galera paralel cu a mea. l-am strigat ordinele peste mica 
distanţă care despărţea vasele noastre. A înţeles imediat ce-i 
ceream şi, când ne-am aflat la adăpostul oferit de 
promontoriu, am coborât pânzele la unison şi oamenii au tras 
invers la vâsle pentru a roti corăbiile în semicerc, astfel încât 
pupele să fie spre plajă. Carele noastre se aflau acum în 
dreptul rampei de încărcare. Caii erau înhămaţi, iar echipajele 
îşi ocupaseră locurile în carele de luptă, oamenii fiind complet 
înarmaţi şi îmbrăcaţi în armuri. 

În ultimul moment, Toran a coborât grăbit de pe puntea 
superioară şi a cerut să vină alături de mine în carul 
conducător. l-am admirat curajul, însă el nu era un războinic. 
Odată ajunşi pe țărm, n-ar fi fost decât o povară. Reprezenta 
legătura mea cu Supremul Minos şi nu îndrăzneam să risc să 
fie ucis în bătălia iminentă. 

— Rămâi la bord şi observă cele ce se vor petrece, astfel 
încât, mai târziu, să-i poţi raporta Supremului Minos! L-am 
refuzat eu cu asprime. 

În clipa aceea, nava s-a lovit atât de dur de nisipul ud, încât 
Toran s-a dezechilibrat şi a căzut prin sabord. Asta mi-a 
rezolvat problema şi l-am lăsat să-şi poarte singur de grijă. 

— Jos! Jos! Jos! Am strigat eu când rampa s-a prăbuşit pe 
țărm cu o bubuitură. 

Am biciuit caii, făcându-i să coboare rampa. Caii au sărit 
împroşcând apa care nu le ajungea mai sus de glezne. De 
îndată ce au ajuns pe nisip uscat, eu şi echipajul meu am sărit 
jos ca să ajutăm caii să tragă carul de pe plajă pe pământ 
tare. Apoi ne-am urcat imediat înapoi şi am pornit în galop. 
Carele au coborât rampa unul după altul şi m-au urmat rapid. 
Înainte de a ajunge pe drumul de coastă am dat brusc peste 


un mic sat amărât, care îmi fusese ascuns privirii de un dâmb. 

Nu avea mai mult de o duzină de cocioabe mizere. În timp ce 
galopam printre ele, ocupanţii lor s-au grăbit să iasă. Femeile 
şi pruncii lor ţipau cuprinşi de teroare. Erau şi zece bărbaţi. Cu 
toţii erau îmbrăcaţi în zdrenţe şi erau atât de împuţiţi, încât 
trăsăturile lor abia dacă puteau fi numite omeneşti. Dar 
bărbaţii erau înarmaţi cu bâte de lemn şi ne-au înfruntat cu o 
sfidare demnă de milă. 

Fără să opresc, am strigat la ei în sumeriană: 

— Luaţi-vă femeile şi copiii şi fugiţi la adăpost în pădure! O 
armată de violatori şi ucigaşi se apropie pe drum, dinspre sud. 
O să ajungă aici înainte de prânz, fugiţi! Plecaţi de-aici cât de 
repede puteţi. 

Ştiam că aveau probabil o ascunzătoare în pădure, nu prea 
departe. N-ar fi supravieţuit atât de mult fără să aibă una. M- 
am uitat îndărăt şi am văzut că se grăbeau să-mi dea 
ascultare. Cărându-şi copiii şi câteva bocceluţe amărâte cu 
bunurile lor, îşi abandonaseră bordeiele şi goneau spre pădure 
ca o turmă de sălbăticiuni îngrozite. Nu le-am mai dat atenţie, 
ci m-am îndreptat spre drumul de coastă pe care deja îl 
vedeam în faţă. 

Când am ajuns la el, am oprit înainte de a-l traversa. Toate 
cele şaptezeci de care de luptă ale mele se aflau aproape în 
spatele meu. M-am uitat spre mare şi am văzut că navele 
mele erau deja la o jumătate de leghe mai departe pe coastă, 
îndreptându-se spre celălalt promontoriu, în spatele căruia 
aveau să ancoreze. Desigur, vâslele lor erau ridicate la bord, 
deoarece acum aveau insuficienţi oameni care să le 
mânuiască. Toţi bărbaţii care nu erau necesari ca să se ocupe 
de pânze luaseră armele şi coborâseră pe țărm sub comanda 
lui Zaras. Veneau în marş forţat pe urmele escadronului de 
care de luptă. 

Nu puteam decât să bănuiesc cât avea să-i ia coloanei 
hicsose să ajungă la vad, dar, dacă nu erau întârziaţi de 
plăcerile devalizării şi violului, nu urma să dureze mai mult de 
două sau trei ore, suficient timp pentru a le da oamenilor 
dispoziţii în vederea confruntării cu ei. In vreme ce aşteptam 
nerăbdător ca Zaras să ajungă cu infanteriştii, am studiat cu 
grijă terenul de pe ambele maluri ale râului. 

Dincolo de vad, pădurea era prea deasă pentru carele mele. 


Aveam să-l trimit pe Zaras cu infanteria lui peste râu, pentru a 
profita de acoperirea de-acolo. Totuşi, pe acest mal era teren 
deschis de la plaja unde debarcaserăm până la liziera pădurii, 
cale de aproximativ patru sute de coţi în lungul drumului, 
unde acum se aflau carele noastre. Aici, aveam spaţiu pentru 
a profita cel mai bine de care. 

După ce m-am decis asupra planului de acţiune, i-am ordonat 
lui Hui să-şi ducă oamenii de partea cealaltă a drumului 
prăfuit şi să-i ascundă de-a lungul lizierei, iar acolo, să-mi 
aştepte ordinele ulterioare. Hui era un mare maestru al luptei 
cu care. Ştiam că pot avea încredere în el. L-am privit 
ordonându-le oamenilor să coboare din vehicule şi să-şi ducă 
încet caii peste drum, astfel încât să nu stârnească un nor de 
praf care să-i alerteze pe hicsoşi în legătură cu prezenţa 
noastră. 

De îndată ce toate vehiculele au traversat în siguranţă, 
oamenii s-au urcat din nou şi le-au mânat pe iarba de la 
lizieră. Aici s-au dat iarăşi jos şi au băgat carele cu spatele sub 
paravanul gros al pădurii. Apoi au intrat în pădure ca să taie 
crengi pline cu frunze pe care le-au tras ca să construiască 
paveze care să ascundă carele de luptă. M-am apropiat din 
nou cu Hui de marginea drumului şi ne-am asigurat că toate 
erau complet ascunse. 

În vremea aceasta, Zaras şi arcaşii lui au ajuns şi ei la drum. 
Pe lângă puternicele arcuri recurbate, fiecare avea o mână de 
corzi de rezervă puse pe după gât şi trei tolbe cu săgeți pe 
umăr, fiecare om având asupra sa câte cincizeci de săgeți. 

Le-am acordat câteva minute ca să-şi tragă sufletul în timp 
ce i-am arătat lui Zaras unde voiam să se plaseze, pe malul 
îndepărtat al vadului. Apoi, i-am trimis acolo și i-am privit de 
pe malul înalt cum traversează râul, pentru a ajunge la o 
distanţă de două sute de iarzi de vad. 

După ce au traversat vadul, şi-au mânjit feţele şi dosul 
palmelor cu noroi din râu, înainte de a urca malul. Zaras și 
Akemi, locotenentul său de încredere, au fost ultimii care au 
urcat panta, asigurându-se că nu rămăsese nicio urmă care 
să-i alerteze pe hicsoşi. 

Odată ce au ajuns sus, Zaras şi-a ascuns oamenii în pădurea 
deasă care mărginea drumul, plasându-i la intervale de 
douăzeci de paşi, de o parte şi de cealaltă. Frunzişul des şi 


măştile cu noroi îi făceau invizibili chiar şi de aproape. Coloana 
hicsosă avea să treacă printre aceste şiruri de arcaşi ucigaşi. 

După ce oamenii lui şi-au ocupat poziţiile pentru ambuscadă, 
m-am întors repede la liziera unde aşteptau carele mele de 
luptă. 

Constatând cu satisfacţie că erau complet ascunse, am ales 
un copac înalt, aflat lângă carul meu. Fără prea mare 
dificultate, m-am urcat pe crengile cele mai de sus. Din acest 
loc avantajos, aveam o vedere bună asupra drumului înainte 
şi după vad. Am fost mulţumit că nici chiar de la această 
înălţime nu se zărea nici urmă de oamenii lui Zaras, care se 
aflau pe malul opus al râului. 

În cele din urmă, am fost mulţumit de pregătirile tăcute 
pentru primirea soldaţilor hicsoşi, iar când m-am uitat spre 
mare, am descoperit că flotila mea de vase de război 
dispăruse complet în spatele promontoriului stâncos de la 
nord de gura de vărsare a râului. Marea era pustie, iar 
pădurea din jurul meu era nemişcată şi tăcută, nederanjată 
nici măcar de foşnetul unui animal sălbatic sau de ţipătul 
vreunei păsări. 

Am aşteptat pe ramura mea până când am socotit, după 
schimbarea înălţimii şi unghiului soarelui, că o altă oră trecuse 
la fel de încet ca un olog fără cârje. Apoi, la limita câmpului 
vizual, am desluşit un mic nor de praf ridicându-se deasupra 
pădurii la mare distanţă de locul unde aşteptau Zaras şi 
arcaşii lui. 

Treptat, norul de praf s-a apropiat şi a devenit mai dens, la 
baza sa am văzut licărul unei raze de soare reflectate de o 
suprafaţă metalică lustruită - un coif sau poate lama unei 
arme. 

La scurt timp după aceea, am zărit prima pereche de care de 
luptă apărând de după un cot îndepărtat al drumului. Nu 
exista nicio îndoială că erau hicsoşii. Inălţimea mare, aspectul 
greoi şi roţile butucănoase, având cuțite strălucitoare montate 
în canturi, erau distinctive. 

Coloana hicsosă a intrat pe acea porţiune a drumului unde 
Zaras aştepta cu arcaşii săi. Când cei din fruntea coloanei au 
ajuns în dreptul vadului, ofiţerul hicsos din carul conducător a 
ridicat pumnul înmănuşat pentru a semnala escadronul aflat 
în spatele său să se oprească. 


Apoi, comandantul a studiat cu atenţie vadul de sub el şi 
terenul de pe malul opus, unde ne aflam noi. În ciuda distanţei 
care ne despărţea, mi-am dat seama că era un filfizon. Mantia 
lui era de un albastru fenician aprins. Trei sau patru coliere 
strălucitoare îi atârnau la gât. Coiful îi era din bronz lustruit, cu 
acoperitorile de obraz din argint iscusit gravat, pentru care l- 
am invidiat. 

Satisfăcut în cele din urmă că nimic neplăcut nu-l aştepta, 
ofiţerul hicsos a sărit din vehiculul său şi a coborât în fugă 
panta stâncoasă spre râu. Nu a ezitat, ci, urmat de trei dintre 
oamenii lui, s-a năpustit în apă şi a traversat pe celălalt mal. 
Mulţumit că putea fi trecut cu piciorul, s-a întors şi a urcat 
spre locul unde îşi lăsase carul. S-a suit în el şi, cu strigăte de 
încurajare adresate cailor săi, i-a mânat spre râu. Caii s-au 
oprit când au ajuns lângă apă, dar el a pocnit din bici peste 
capetele lor, iar aceştia au pornit din nou, ezitând, înaintând 
până când apa a ajuns să le clipocească sub burţi. Apoi, brusc, 
roata exterioară a lovit o piatră aflată sub apă, iar carul s-a 
răsturnat pe o parte. Caii legaţi de el au fost traşi în genunchi 
şi au rămas ţintuiţi de greutatea vehiculului și de presiunea 
apei. Cel care mâna carul şi ceilalţi doi membri ai echipajului 
au fost aruncaţi peste bord şi traşi sub apă de greutatea 
armurilor şi a echipamentelor. 

Imediat, oamenii aflaţi în vehiculele din spate au sărit să-i 
ajute pe cei aflaţi în apă şi caii lor. Într-un vacarm de ordine şi 
contraordine strigate, i-au tras pe tovarăşii lor la suprafaţă 
înainte să se înece, iar apoi, au pus carul pe roţi. După ce caii 
au ajuns din nou în picioare, au tras vehiculul din apă şi au 
urcat malul abrupt, ajungând pe teren drept chiar în dreptul 
locului unde erau ascunse carele noastre de luptă. 

Precauţi, ceilalţi duşmani şi-au coborât carele în vad, unde 
câţiva dintre tovarăşii lor îi aşteptau pentru a-i ajuta să treacă 
râul. Din punctul meu de observaţie, vedeam foarte bine 
coloana de care inamice care se adunaseră dincolo de vad, 
aşteptând să le vină rândul să traverseze. Am putut să le 
estimez numărul şi, după socoteala mea, nu erau mai mult de 
o sută şaizeci, faţă de cele două sute în legătură cu care mă 
avertizase Aton. Ştiam că numărul scăzut putea fi explicat prin 
pierderile pe care probabil că le suferiseră hicsoşii în timpul 
lungii şi grelei călătorii din nordul Egiptului, care dura deja de 


şaisprezece zile. Modul în care erau construite făcea ca 
vehiculele lor să fie susceptibile la frângerea osiilor şi a 
canturilor roţilor. Mai apăruse şi epuizarea cailor din cauza 
lungilor ore de goană pe teren accidentat şi drumuri 
desfundate. 

După ce fiecare car trecea vadul şi urca malul, echipajele 
împiedicau caii şi apoi îi lăsau liberi să pască. Apoi oamenii fie 
se întindeau pe iarbă pentru a se odihni sau a dormi, fie se 
adunau şi aprindeau focuri la care să-şi pregătească o masă 
caldă. 

Am fost surprins, dar încântat de faptul că al lor comandant 
le îngăduia un asemenea comportament neglijent şi o 
asemenea lipsă de disciplină, deşi se aflau pe un teritoriu 
necunoscut şi potenţial ostil. N-au postat santinele sau oameni 
de veghe şi nici n-au trimis cercetaşi în recunoaştere pe 
drumul din faţa lor. Ba chiar le-a îngăduit oamenilor să-şi lase 
deoparte armurile grele şi armele în timp ce se relaxau. Cei 
mai mulţi păreau aproape epuizați şi niciunul nu s-a apropiat 
de liziera pădurii în care erau ascunse carele noastre de luptă. 
Nici măcar aceia care au trebuit să răspundă chemării naturii 
nu s-au îndepărtat prea mult de camarazii lor pentru a-şi face 
necesităţile. Aici, pe pământuri străine, trupele hicsose se 
ţineau instinctiv aproape ca să-şi ofere protecţie reciprocă. 

Pe malul opus al râului, înghesuiala de oameni, care şi cai a 
scăzut treptat. Aşteptam momentul în care inamicul avea să 
fie despărţit în două grupuri egale şi cu toţii aveau să fie 
complet păcăliţi de absenţa unei ameninţări. Fiindcă acea 
clipă se apropia, mi-am scos din buzunarul unde o 
ascunsesem eşarfa strălucitoare din mătase galbenă şi am 
desfăcut-o. 

Comandantul hicsos cu pelerină albastră şi coif care sărea în 
ochi încă stătea pe malul de deasupra vadului şi supraveghea 
traversarea trupelor sale. Oricum, încă nu se vedea nici urmă 
de Zaras sau de oamenii lui, deşi ştiam precis unde era ascuns 
fiecare. Când mă văzuse urcând în copac, Zaras îmi făcuse un 
semn vesel cu mâna înainte de a se retrage în ascunzătoarea 
lui. 

Următorul car hicsos a urcat pe malul râului, caii opintindu- 
se, iar oamenii împingând şi ţinându-i pe traiectorie. Acesta 
era carul cu numărul optzeci şi cinci din câte traversaseră râul 


până acum. Forţele hicsose erau în critica situaţie de a fi 
despărțite în două jumătăţi aproape egale şi niciuna nu-i 
putea oferi ajutor celeilalte. 

În tratatul meu despre arta războiului, scrisesem: „Un 
duşman despărţit este un duşman învins”. Aceasta era o 
ocazie de a demonstra înţelepciunea propriilor învățături. 

M-am ridicat încet, legănându-mă uşor pe creanga copacului. 
Mi-am fluturat de trei ori în jurul capului eşarfa galbenă 
strălucitoare. Dincolo de râu, l-am văzut pe Zaras ridicându-se 
imediat în picioare. Şi-a ridicat pumnul încleştat în direcţia 
mea, dându-mi de veste că mi-a văzut semnalul. În mâna 
cealaltă, ţinea arcul de război cu o săgeată pregătită în el. 

Am aşteptat doar cât să văd verdele dens de pe ambele 
margini ale drumului prinzând viaţă în timp ce oamenii lui 
Zaras se ridicau din ascunzătorile lor. Ca unul, şi-au ridicat 
arcurile şi au aşteptat ordinul de a slobozi prima ploaie de 
săgeți. 

Zaras a fost primul care a dat drumul săgeţii. S-a ridicat pe 
fundalul îndepărtaţilor munţi albaştri. Incă dinainte de a-şi 
începe coborârea, am ştiut ce ţintă îşi alesese. Comandantul 
hicsos încă stătea pe mal, cu spatele la Zaras. A fost aruncat 
înainte de lovitura puternică a săgeţii şi s-a rostogolind pe 
panta spre râu, ieşind din raza mea vizuală. 

Zaras trimisese deja alte trei săgeți. Este foarte rapid - la fel 
de rapid ca mine. Oamenii lui i-au urmat exemplul, săgețile lor 
ridicându-se ca un nor întunecat şi rapid de lăcuste, căzând 
asupra carelor hicsose înşirate pe drumul dintre cele două 
şiruri de arcaşi. 

Din pricina căldurii, hicsoşii îşi scoseseră coifurile şi armurile. 
Caii erau protejaţi doar de păturile groase de luptă care le 
acopereau spinările, dar care le lăsau expuse grebenele şi 
crupele. Am auzit clar sunetele estompate - „vump! vump!” - 
atunci când vârfurile săgeţilor loveau carnea şi se înfigeau 
adânc în ea. 

Au urmat imediat răcnetele oamenilor răniţi şi nechezatul 
cailor loviți şi ei. ladul a cuprins rândurile strânse ale 
duşmanilor noştri. 

Caii panicaţi s-au dat îndărăt şi i-au lovit cu copitele pe 
oamenii care încercau să-i strunească. Animalele lovite în 
crupe au dat cu putere din picioarele posterioare, distrugând 


partea din faţă a carelor şi aruncându-i afară pe ocupanţii lor. 

De îndată ce soldaţii au pierdut controlul animalelor 
înnebunite de durere au încercat să fugă, dar nu aveau cum 
să scape din învălmăşeală. Se loveau de carul care le bloca 
drumul în faţă, împingându-l la rându-i în cel din faţa sa. 
Foarte repede, a apărut o reacţie în lanţ care a răsturnat nişte 
care, a rupt roţile altora, a schilodit cai şi oameni şi, în cele din 
urmă, a împins carele din primele rânduri pe panta abruptă 
spre râu. 

Cai, care şi oameni au alunecat şi s-au rostogolit peste 
oamenii şi carele care se aflau deja în vad luptându-se să 
ajungă pe malul opus. Masa de oameni şi animale înnebunite, 
plus rămăşiţele carelor au ajuns să blocheze efectiv vadul. Nu 
exista scăpare în acea direcţie. 

Fiecare dintre arcaşii lui Zaras avea cincizeci de săgeți şi, 
dată fiind distanţa mică, puţine şi-au ratat ţinta. Am văzut un 
om aruncat cu capul înainte de pe podeaua carului său şi care, 
în mod miraculos, a reuşit să se menţină pe picioare fără să fie 
strivit sau tăiat de cuţitele din roţi. A luat-o la fugă pentru a 
scăpa din învălmăşeală, dar s-a oprit brusc când, după doar 
câţiva paşi, trei săgeți i s-au înfipt simultan în spinarea goală. 
Vârfurile din cremene ascuţite ca briciul au ieşit imediat din 
pieptul păros. Cu eleganța unui dansator, a făcut o piruetă 
înainte de a se prăbuşi şi de a fi absorbit în acest vârtej al 
morţii. 

Pe partea râului unde mă aflam eu, hicsoşii care reuşiseră 
deja să traverseze vadul au sărit de unde stăteau întinşi pe 
iarbă sau din jurul focurilor pe care găteau. S-au holbat cu 
oroare neputincioasă la măcelărirea camarazilor de pe malul 
celălalt. 

N-am mai stat să mă uit, ci am coborât repede din copac şi 
m-am repezit la carul meu de luptă. Unul dintre membrii 
echipajului s-a aplecat şi m-a înşfăcat de braţ pentru a mă 
trage în el. În timp ce apucam frâiele, am dat ordinul: 

— Cohortă, porneşte! leşi! La goană! Atacă! 

Strigătul meu a fost transmis de-a lungul întregii linii. Carele 
au ţâşnit în plin galop din pădure. Eu şi Hui ne aflam în mijloc, 
gonind roată la roată. De ambele părţi, carele ne urmau în 
formaţie de atac, ca un vârf de săgeată. 

In faţa noastră, cei mai mulţi dintre hicsoşii risipiţi până 


atunci pe terenul deschis fugiseră înapoi pe malul râului. 
Acum, erau înghesuiți acolo, privind îngroziţi soarta care se 
abătuse asupra camarazilor aflaţi în vadul de dedesubt şi pe 
drumul din dreptul pădurii lovit de furtuna de săgeți a lui 
Zaras. 

Niciunul dintre carele hicsose de pe acest mal al râului nu 
avea echipajul la bord. Caii nu erau înhămaţi la ele. Animalele 
priponite de genunchi fuseseră lăsate să pască libere pe 
pajişte. Cei mai mulţi dintre soldaţii inamici s-au întors de la 
râu şi au dat fuga după animale, în speranţa deşartă de a le 
prinde. Caii s-au speriat de zarva bruscă şi de confuzie şi au 
luat-o la sănătoasa. Faptul că aveau picioarele împiedicate nu 
făcea decât să-i încetinească, dar tot alergau cel puţin la fel 
de repede ca un om. 

Mi-am dat capul pe spate şi am hohotit de râs pentru a-mi 
potoli teama şi a-mi exprima bucuria. In ciuda huruitului făcut 
de roţi şi a bubuitului copitelor pe pământul tare, l-am auzit pe 
Hui râzând şi el, ca un ecou. Ne-am năpustit asupra lor ca o 
falangă solidă, gonind roată la roată, fără niciun spaţiu între 
noi prin care vreun hicsos să poată scăpa. Încă păreau să nu-şi 
dea seama de atacul nostru. Cei mai mulţi dintre ei nici măcar 
nu se uitau în direcţia noastră. Doar aceia care renunţaseră să 
mai alerge după caii lor erau acum încremeniţi de teroare şi 
ne priveau prostiţi. Ştiau că n-au cum să scape prin fugă. 
Arcurile noastre erau ridicate, iar săgețile, pregătite. 

Când ne-am aflat la mai puţin de şaptezeci de paşi de cel mai 
apropiat dintre ei, am strigat ordinul de lansare a săgeţilor. 
Chiar şi dintr-un car ce goneşte, majoritatea flăcăilor mei pot 
lovi de la cincizeci de paşi un om care aleargă. Majoritatea 
fugarilor au fost doborâţi înainte de a ajunge la vehiculele lor. 
Am văzut că doar unul a reuşit să ajungă la locul unde îşi 
lăsase carul. Şi-a scos arcul dintre armele aflate în el şi a luat 
o mână de săgeți din tolbă. Apoi s-a răsucit spre noi. Era o 
bestie uriaşă şi păroasă, puternică şi înnebunită de furie, ca 
un mistreţ încolţit de copoi. Şi-a ridicat arcul şi a reuşit să 
tragă o singură dată înainte ca săgețile noastre să înceapă a-l 
lovi. Săgeata lui l-a lovit pe cel care mâna al treilea car aflat în 
spatele meu. Era unul dintre fiii lordului Kratas. Era un flăcău 
grozav - viteaz ca tatăl său şi de cincizeci de ori mai frumos. 
Era unul dintre favoriţii mei, iar săgeata l-a ucis instantaneu. 


Am tras trei săgeți în bruta hicsosă înainte ca aceasta să mai 

apuce a trage vreuna. Apoi, fiecare al doilea arcaş din 
formaţia noastră a tras în el, până când a fost umplut de 
săgeți, ajungând să arate ca un porc spinos cu pene. Dara 
rămas în picioare şi a tras una spre mine. M-a lovit în partea 
de sus a coifului şi a ricoşat zbârnâind, dar forţa loviturii 
aproape că m-a aruncat din car. 

N-am sugerat niciodată că hicsoşii sunt laşi. Până la urmă a 
fost nevoie de şaptesprezece săgeți pentru a-l ucide pe 
acesta. Cinci dintre ele au fost ale mele. Le-am numărat mai 
târziu. 

După aceea, a fost măcel. Nu mă deranjează un mic măcel 
atunci când apare ocazia, mai ales în asemenea circumstanţe. 
Cu toate astea, să iei sclavi e considerabil mai profitabil decât 
să măcelăreşti oameni, aşa că am fost primul care a strigat la 
fugarii hicsoşi pe limba lor: 

— Predaţi-vă, javre scheunătoare ale lui Gorrab, sau veţi 
muri! 

— Predaţi-vă sau veţi muri! Strigătul a fost preluat de toată 
formaţia de care de luptă: Predaţi-vă sau veţi muri! 

Majoritatea hicsoşilor care fugeau au căzut în genunchi la 
primul meu strigăt şi şi-au ridicat mâinile goale în semn că se 
predau, însă câţiva au continuat să alerge până când formaţia 
mea s-a desfăcut şi s-a răsfirat pentru a-i încercui. Atunci, s-au 
oprit rapid, găâfâind de efort şi de groază. Au privit în jur, la 
arcurile încordate, aţintite către ei din toate direcţiile, iar apoi, 
groaza li s-a transformat în resemnare şi, unul după altul, au 
căzut la pământ strigând: 

— Ai milă, în numele tuturor zeilor! Cruţă-ne, măreţe lord 
Taita! N-am vrut să-ţi facem niciun rău. 

Bunul zeu Horus poate confirma că în niciun caz nu caut 
gloria. Cu toate astea, sunt suficient de sincer pentru a 
recunoaşte că am fost mulţumit şi flatat de faptul că am fost 
recunoscut pe câmpul de luptă de către duşmanii mei. 

— Legaţi-i cu funii pe aceşti mici eroi, i-am ordonat lui Hui. 
Duceţi-vă şi adunaţi toţi caii lor. Să nu scape niciunul. 

Mi-am întors caii într-un semicerc strâns şi i-am mânat spre 
malul de deasupra vadului. l-am condus pe creastă şi m-am 
uitat în jos spre carnajul care bloca vadul şi drumul de dincolo 
de el. 


Şi aici lupta se terminase, iar oamenii lui Zaras îşi legau 
prizonierii şi le adunau bunurile. Mi-am dat seama dintr-o 
privire că pierderile lor fuseseră similare cu ale noastre, cei 
aflaţi de această parte a râului - adică mici spre minime. Am 
fost mulţumit să constat că Zaras nu era rănit şi că 
supraveghea luarea prizonierilor şi prinderea cailor hicsoşilor. 
Aceste animale erau la fel de valoroase ca oamenii. 

Zaras s-a uitat brusc în sus şi m-a văzut stând pe vârful 
malului. M-a salutat, după care şi-a dus mâinile căuş la gură şi 
a strigat peste râu: 

— Mai multă putere pentru sabia ta, lord Taita! Chiar că a 
fost o altă zi bună la vânătoare. In curând, o să-mi pot permite 
o soţie. 

Era o glumiţă prostească. Deja îl îmbogăţisem pe Zaras cu 
partea lui din recompensa pentru captura de la fortul Tamiat. 
lar remarca lui despre luarea unei soţii nu era foarte subtilă. 
Cu toate astea, i-am zâmbit şi i-am făcut semn cu mâna 
înainte de a mă îndepărta. 

Am trimis un călăreț pe promontoriul în spatele căruia era 
ascunsă flotila noastră, cu ordin de a flutura steagul albastru 
care le chema înapoi. 

Deja satisfacția victoriei se evapora rapid, deoarece partea 
cea mai rea a zilei abia acum începea pentru mine. Trebuia să 
mă ocup de caii hicsoşilor, mulţi dintre ei fiind răniţi. Am avut 
dintotdeauna o afecţiune profundă faţă de aceste animale. 
Eram primul om din Egipt la domolirea şi îmblânzirea acestor 
bestii minunate, ceea ce făcea ca datoria pe care o aveam 
acum faţă de ele să fie şi mai împovărătoare. 

Călărind fără şa pe zece dintre caii care nu fuseseră răniţi, eu 
şi soldaţii care se îngrijeau de animale i-am verificat pe aceia 
care mai puteau să se ţină pe picioare. Rapid, am separat 
animalele care nu erau sau care erau puţin rănite, iar pe 
acestea le-am trimis spre nord pe drumul de coastă spre 
Sidon, însoţite de oamenii mei. 

Erau cai antrenați să tragă care de luptă, deci cu atât mai 
valoroşi. 

Am pus să fie curmate rapid suferinţele animalelor care erau 
grav sau fatal rănite. Intâi, le-am făcut o ofertă de pace 
punând mei zdrobit în faţa fiecăruia, iar după ce şi-au coborât 
capetele şi au luat o gură, oamenii mei le-au lovit cu câte o 


bâtă cu cap de bronz, între urechi, pentru a le zdrobi 
creştetele. Moartea lor a fost milostiv de rapidă. 

După ce această treabă oribilă a fost făcută, mi-am îndreptat 
atenţia spre prizonierii hicsoşi. Ordinea priorităţilor mele era 
clară. Pe cât de mult iubeam caii, pe atât profund îi uram pe 
stăpânii lor. Am trecut rapid prin faţa rândurilor de bărbaţi 
îngenuncheaţi, examinându-l fugitiv pe fiecare. Dacă nu erau 
răniţi sau dacă erau puţin răniţi, îi trimiteam pe plajă, să 
aştepte întoarcerea galerelor mele. 

Cu toate astea, mulţi dintre prizonieri erau prea grav răniţi 
pentru a mai fi buni de ceva, nici chiar ca sclavi. Un om cu o 
săgeată ascuţită înfiptă adânc în cavitatea toracică nu mai are 
mult timp să mânuiască o vâslă. Am ordonat ca aceste 
creaturi nefericite să fie întinse la umbră, să li se dea nişte 
apă care să le mai ţină puţin în viaţă şi să fie lăsate să-şi 
lămurească destinul cu diabolicul lor zeu care, nu mă îndoiam, 
plana în apropiere. 

Ştiu că ar fi trebuit să le curm suferinţele, aşa cum făcusem 
cu caii răniţi, cu o lovitură de bâtă în cap. Dar erau hicsoşi, aşa 
că nu le datoram favoruri speciale. 

În cele din urmă, am avut câteva clipe în care să mă gândesc 
la mine şi la cele două prințese ale mele. M-am urcat din nou 
în carul meu şi m-am întors la trecătoarea prin râu, oprindu- 
mă pe malul înalt. Am lăsat hăţurile în mâinile unui om din 
echipaj şi m-am plimbat pe coama sa. In această zonă a 
câmpului de luptă nu mai exista acum nicio fiinţă vie. Cu toate 
că ştiam unde să caut trupul comandantului inamic, nu l-am 
zărit imediat în maldărul de care zdrobite, echipamente 
risipite şi cadavre de pe malul opus. Apoi, am zărit o pată 
albastră indigo mult mai departe de locul unde mă 
aşteptasem să-l găsesc, aproape de râu. 

Am pornit să cobor panta abruptă, păstrându-mi echilibrul în 
ciuda pietrelor care mi se rostogoleau sub picioare. Când am 
ajuns jos, am intrat în apă şi m-am îndreptat spre malul 
celălalt. 

Am găsit cadavrul căpitanului hicsos înfipt adânc între două 
stânci mari. Se rostogolise pe pantă şi ajunsese aproape de 
apă. Doar un fald al pelerinei sale îmi dezvăluise locul său de 
odihnă. 

M-am aplecat, l-am apucat de glezne şi l-am tras din 


crăpătura unde se înfipsese trupul său. Era o pată mare de 
sânge pe pelerina lui, dar servitorul meu se pricepea foarte 
bine să spele haine. Am împăturit mantia şi am pus-o 
deoparte. Apoi, am căutat coiful mortului. A trebuit să urc 
panta spre locul unde căzuse iniţial. Acolo, am găsit-o, şi ea 
providenţial ascunsă, sub rămăşiţele unui car de luptă. 
Jefuitorii care fuseseră aici înaintea mea nu văzuseră nici 
coiful, nici cadavrul. 

M-am aşezat cu coiful în poală şi am admirat gravurile. Erau 
imagini minunat reproduse ale zeilor egipteni: Hathor şi Osiris 
pe apărătoarele pentru obraji şi Horus pe frunte. Căpitanul 
hicsos probabil că o luase de pe cadavrul unuia dintre ofiţerii 
egipteni de rang înalt, de pe un alt câmp de luptă. Era o 
comoară aproape nepreţuită. Făcea ca propriul coif să pară 
ponosit şi banal. Fusese înfundat rău acolo unde lovise 
săgeata hicsosă. 

L-am aruncat fără regrete, apoi, aproape cu venerație, l-am 
înlocuit cu opera de artă făcută din aur şi argint. Interiorul era 
căptuşit cu piele şi mi se potrivea de parcă ar fi fost făcut 
special pentru mine. În clipa aceea, aş fi dat mult pentru o 
oglindă. 

Am coborât înapoi spre locul unde lăsasem cadavrul 
căpitanului. Era împodobit cu trei coliere - la fel ca şi coiful, 
erau trei obiecte încântătoare. Dar unul dintre ele avea un 
cristal-de-stâncă tăiat în forma capului lui Seth. L-am aruncat 
în râu. Celelalte două aveau elefanţi şi cămile minunat 
sculptate în fildeş. Prinţesele aveau să le adore, deşi nu 
văzuseră niciodată un elefant în tinerele lor vieţi. 

Am urcat spre locul unde îmi lăsasem carul. lar soldatul care 
ţinea hăţurile a privit admirativ la coiful meu, ameţit de 
venerație. M-am dus pe plajă, iar majoritatea oamenilor s-au 
întrerupt din ce făceau pentru a se holba la mine. Probabil că 
arătam minunat. 


Corăbiile flotilei mele au ocolit promontoriul şi au intrat în 
golf. S-au apropiat de-a-ndărătelea de plajă şi au coborât 
rampele. 

Prizonierii pe care îi alesesem au fost urcați la bord, coborâţi 
pe puntea cea mai de joc şi legaţi la ambele glezne cu lanţuri 
de punţile de vâslit. Aveau să rămână aici, cu picioarele goale 


în apa de santină până când Seth avea să-şi trimită îngerul 
întunecat să-i elibereze din temniţă. 

Cu o oră înainte de apusul soarelui, toţi oamenii şi toate 
carele fuseseră urcate la bord şi eram gata să pornim spre 
Sidon. Toran se afla alături de mine pe puntea superioară de 
la pupa. S-a uitat îndărăt spre țărm şi a dat din cap spre 
hicsoşii răniţi pe care îi lăsasem deasupra plajei. 

— Văd că ai cruțat vieţile duşmanilor răniţi. N-am auzit 
niciodată de o asemenea clemenţă din partea unui general 
victorios. 

— Îmi pare rău că te-am dezamăgit. Dar i-am lăsat pe alţii să 
se ocupe de ei. lată-i că vin. 

Locuitorii satului, pe care îi trimisesem mai devreme să se 
ascundă de carele hicsoşilor care se apropiau, se întorseseră. 
Oamenii încă erau înarmaţi cu lopeţile şi sapele cu care 
încercaseră să ne ameninte. 

Acum, ne ignorau complet. Am văzut cum omul care părea a 
fi căpetenia acestor amărâţi s-a apropiat de un hicsos rănit şi 
şi-a ridicat lopata. Apoi, a repezit-o de deasupra capului ca şi 
cum ar fi spart un lemn pentru foc. Deşi ne aflam la mare 
distanţă, am auzit craniul victimei crăpând cu un sunet ca de 
pepene răscopt scăpat pe o duşumea de piatră. După aceea, 
omul cu lopata s-a îndepărtat implacabil, lăsând trupul 
războinicului hicsos rănit să se zbată în chinurile morţii. 

Următorul rănit l-a văzut apropiindu-se şi a încercat să se 
îndepărteze târându-se pe coate. Săgeata care îi retezase o 
vertebră încă îi ieşea din spinare. Picioarele paralizate erau 
trase de restul corpului. Ţipa ca o femeie în chinurile facerii. 
Țăranul a râs când a ajuns lângă el şi l-a împins cu lopata într- 
o poziţie mai potrivită pentru a primi lovitura miloasă. 

Femeile neîngrijite şi copiii lor nespălaţi îi urmau îndeaproape 
pe bărbaţii lor, mişunând pe cadavrele proaspete ale hicsoşilor 
precum muştele-de-carne, despuindu-i de fiecare petic al 
veşmintelor pătate de sânge şi de orice bun cât de cât de 
valoare. Râsetele lor entuziasmate erau purtate clar peste 
apă. 

— Domnule, este evident acum că, în ciuda aparenţelor, nu e 
de glumă cu tine. 

Toran s-a uitat la mine cu respect reînnoit. 


A doua zi, cu o oră înaintea prânzului, când am intrat cu Furia 

în port, cele două fete ale mele se aflau pe chei, fluturându-şi 
mâinile şi dansând entuziasmate. Mereu se întrec care să fie 
prima care mă salută atunci când mă întorc după vreuna 
dintre absenţele periodice. De obicei, Tehuti era mai serioasă 
şi mai reţinută, dar, de data asta, ne-a luat prin surprindere şi 
pe mine, şi pe sora ei. În urma lecţiilor pe care Zaras i le 
dăduse de curând, devenise o atletă şi o spadasină de 
excepţie. 

Acum, făcea o demonstraţie a acestor noi talente. Şi-a 
azvârlit sandalele şi a zburat desculţă pe dalele de piatră ale 
cheiului, apoi a sărit la bordul corabiei care încă nu ajunsese la 
țărm. Era o distanţă de zece coţi. Dacă ar fi căzut în apă, ar fi 
fost zdrobită între carenă şi chei, înainte de a o putea salva. 

Am murit de o sută de ori în agonie în scurtul interval cât ea 
s-a aflat în aer. Dar, când picioarele ei, au atins puntea, 
groaza mea s-a transformat instantaneu în furia uşurării. M- 
am apropiat în grabă, ca s-o dojenesc pentru un asemenea 
comportament nesăbuit. 

— Arăţi atât de minunat cu noua ta pelerină şi cu noul tău 
coif, Taita. Unde le-ai găsit? Te fac să arăţi la fel de nobil ca 
oricare rege! Dar nouă ne-ai adus vreun cadou? 

Toate astea au fost rostite dintr-o singură suflare. Mânia mi s- 
a stins şi am strâns-o la piept. 

— Fireşte că v-am adus câte un cadou. Dar, întâi, spune-mi 
dacă te-ai purtat frumos cât timp am fost plecat. 

— Nu mi-ai dat de ales. Ai luat toate tentaţiile cu tine. 

Zâmbetul îi era neastâmpărat, iar apoi s-a uitat spre galera 
care a urmat-o pe a mea în port. Zaras se afla pe puntea de 
comandă şi, în ciuda distanţei care îi despărţea, privirea 
schimbată între ei a fost ca un fulger. 

Ne-au trebuit alte patru zile ca să terminăm pregătirile pentru 
ultima etapă a călătoriei spre Knossos, în Creta. Toran ne-a 
invitat să călătorim la bordul navei sale amiral. Această 
magnifică triremă era de cel puţin două ori mai mare decât 
oricare dintre galerele mele sumeriene. 

— Tu şi prinţesele veţi călători mult mai confortabil la bordul 
Taurului sacru decât pe una dintre micuţele voastre corăbii. 

Acesta era numele corabiei sale - m-am gândit că era cam 
pretenţios. În plus, nu mi-a plăcut desconsiderarea lui faţă de 


galerele mele de luptă, care tocmai îşi dovediseră calităţile în 
prima lor victorie semnificativă împotriva hicsoşilor. Am ezitat. 

— Dacă vei călători cu mine, vom avea timpul şi ocazia să 
discutăm mai detaliat la ceea ce ar trebui să te aştepţi atunci 
când vom ajunge în Knossos. Politicile şi protocolul de la 
curtea Supremului Minos sunt foarte complicate, dar trebuie 
respectate cu stricteţe. Incă mai ezitam, aşa că el a continuat 
persuasiv: Bucătarul meu este considerat a fi unul dintre cei 
mai buni din lumea elenă, şi ar trebui să menţionez că am la 
bord douăzeci de amfore mari cu cel mai bun vin roşu din 
insulele Ciclade. Înţeleg că acesta este un motiv foarte 
atrăgător pentru a-ţi petrece două săptămâni în compania 
mea, însă îţi apreciez în mod deosebit spiritul şi îţi venerez 
erudiţia. Te rog să-mi faci această concesie, domnule, şi să 
accepţi ospitalitatea mea. 

Ultimele reţineri mi s-au evaporat în faţa unor argumente 
atât de convingătoare. 

— Eşti extrem de amabil, domnule ambasador, am acceptat 
eu, însă m-am întrebat dacă preţuia atât de tare compania 
mea sau pe a lui Loxias, servitoarea prinţeselor mele. 

Atât Tehuti, cât şi Bekatha au obiectat aprig faţă de aceste 
aranjamente de călătorie asupra cărora convenisem cu Toran. 
Au venit în cabina mea de pe Furia şi mi-au prezentat o lungă 
listă cu obiecţii, una mai nesemnificativă şi mai puţin 
convingătoare decât alta. 

M-am uitat la ele cu cea mai amenințătoare expresie şi le-am 
ascultat fără să le întrerup, până când protestele lor s-au 
domolit, iar ele m-au privit atât de nefericite, încât mi s-a 
făcut milă de ele. 

— Deci, trebuie să înţeleg că niciuna din voi nu are încredere 
în ambasadorul Toran şi că sunteţi de părere că încearcă să vă 
ademenească la bordul corabiei sale pentru a vă ucide în 
somn? 

S-au foit stânjenite. 

— Şi când v-a venit ideea că Taurul sacru este o corabie atât 
de mare, încât nu poate pluti şi că se va scufunda, iar noi toţi 
ne vom îneca? 

Tăcerea lor a continuat până când Bekatha a izbucni în 
lacrimi care i s-au prelins pe obraji. Am fost îngrozit. Dacă mi- 
aş fi dat seama că era atât de nefericită, nu aş fi tachinat-o 


atât de nemilos. Am sărit de pe taburetul meu şi m-am 
apropiat de ea, ca s-o liniştesc. Ea m-a îmbrâncit şi şi-a întors 
faţa de la mine. 

— N-o să-l mai văd niciodată, a suspinat ea. 

M-am prefăcut nedumerit de această declaraţie. 

— Pe cine n-o să mai vezi niciodată? Vorbeşti despre 
ambasadorul Toran? 

Mi-a ignorat întrebarea şi a continuat cu un talmeş-balmeş de 
cuvinte: 

— l-ai promis lui Tehuti că vom putea fi cu toţii împreună cel 
puţin până ajungem în Creta. Abia atunci, va trebui să fim 
sechestrate în seraiul Supremului Minos. Dar ai promis că, 
atâta vreme cât suntem discrete, ne putem vedea cu ei până 
ajungem în Creta. Dar acum n-o să-i mai putem vedea 
niciodată. Viaţa mea s-a sfârşit! 

— Am nevoie de clarificări, dragă Bekatha, am întrerupt-o eu. 
Despre cine discutăm aici? 

Bekatha şi-a întors iarăşi chipul spre mine, dar acum expresia 
îi era furioasă. 

— Ştii foarte bine despre cine vorbim. Vorbim despre Hui al 
meu. 

— Şi despre Zaras al meu, a rostit Tehuti încet, dar la fel de 
limpede ca sora ei mai mică. 

Într-adevăr, intenţia mea fusese să le desprind subtil şi cu 
blândeţe din primejdioasele lor relaţii, cu mult înainte de a 
ajunge în Creta şi de a locui în palatul lui Minos. Acum, planul 
meu se lovise de reciful intransigenţei lor şi se scufunda sub 
mine. 

Am încercat să le înveselesc, dar, de fiecare dată, am fost 
imediat respins de ele. Până la urmă, am capitulat. 

Atât Zaras, cât şi Hui s-au aflat la bordul Taurului sacru atunci 
când, în sfârşit, am ieşit din portul Sidon. 


Aveam o flotilă alcătuită din şapte corăbii. Taurul sacru se 
afla în centrul formaţiei. Două dintre galerele cele mai rapide, 
care ar fi trebuit să fie comandate de mine şi de Zaras, 
alcătuiau avangarda. Dilbar şi Akemi erau căpitani acum. 

Celelalte patru galere navigau pe flancuri şi în ariergarda 
flotilei. Fiecare vas menținea contact vizual cu vecinii din 
imediata apropiere. În felul acesta, aveam vedere asupra 


mării cale de şaizeci de leghe în fiecare direcţie. Concepusem 
un sistem de semnalizare cu steaguri pentru a putea fi 
avertizat cu mult înainte de materializarea primejdiei. 

Toate aceste precauţiuni erau esenţiale deoarece această 
parte a Mării de Mijloc era teren de vânătoare pentru oamenii 
mării. Aceştia erau renegaţi şi proscrişi din toate ţările 
civilizate şi supuse legilor. Exilaţi, ei se uniseră în bande de 
pirați. Nu aveau credinţă faţă de nimeni, nu numeau pe 
nimeni stăpân. Erau complet lipsiţi de moralitate, conştiinţă 
sau remuşcare. Erau la fel de primejdioşi ca leii feroce sau ca 
şerpii şi scorpionii veninoşi. Mai mult decât orice recif ascuns 
sau decât haitele de rechini mâncători de oameni, făceau ca 
mările să fie mai primejdioase. În Egipt, le spuneam „Fiii lui 
Yamm”. Yamm este zeul mării când e tulburată şi mugeşte. 
Nu este unul dintre zeii cumsecade. 

Totuşi, aceasta era perioada cea mai propice a anului pentru 
a a naviga pe Marea Verde, numele egiptean pentru această 
zonă a Mării de Mijloc. Vremea era bună, vânturile băteau atât 
cât trebuia, iar marea era calmă. Ca pasageri pe Taurul sacru, 
ne bucuram de călătorie. 

Zaras continua lecţiile de mânuire a armelor cu Tehuti. A 
improvizat o ţintă de lemn plutitoare pentru săgețile ei, trasă 
în urma corabiei de o parâmă care putea fi lungită sau 
scurtată. 

De asemenea, a luat cu el săbii de lemn pentru exerciţii, ale 
căror lame erau îmbrăcate în piele de oaie, precum şi scuturi 
de lemn. El şi Tehuti se antrenau pe puntea deschisă. 
Strigătele ei triumfătoare anunțau că izbutise o altă lovitură. 
Niciodată nu renunţa la ferocitatea împunsăturilor şi 
loviturilor. Erau mereu date cu toată forţa, iar Zaras, acel 
spadasin experimentat, părea să aibă dificultăţi în a le evita. 
În mod ciudat nu era niciodată capabil să ridice sabia la ea 
pentru a se răzbuna. 

Bekatha li se alătura luând lecţii de tras cu arcul, dar nu era 
suficient de puternică pentru a încorda bine un arc la fel de 
greu ca al surorii sale, aşa că nu putea trimite o săgeată la fel 
de departe sau la fel de precis. A stat bosumflată o zi, apoi a 
provocat-o pe Tehuti la o partidă cu săbii de lemn. Vânătăile 
pe care i le-a pricinuit sora ei au avut nevoie de o săptămână 
pentru a se estompa. 


S-a retras cu graţie din competiţie şi şi-a concentrat toată 
energia pe a-l învăţa pe colonelul Hui să joace bao. Hui s-a 
dovedit a fi un elev lamentabil. L-a bătut fără milă. Când, în 
cele din urmă, s-a răzvrătit împotriva chinului la care era 
suspus, s-a apucat să-l înveţe să cânte, să danseze şi să 
compună ghicitori. 

Spre surpriza tuturor, Hui avea o voce bună şi un pas uşor. A 
excelat la primele două discipline, mai ales că dansul îi oferea 
un pretext să-şi îmbrăţişeze profesoara. Totuşi, cea mai mare 
reuşită a avut-o la ghicitori. Bekatha a făcut eforturi pentru a 
ţine pasul cu logica lui întortocheată. 

— Două mame şi trei fiice se duc să călărească. De câţi cai 
au nevoie? A întrebat-o el. 

— De cinci, fireşte. 

— Greşit, s-a bucurat el. Au nevoie doar de trei. Sunt bunica, 
mama şi fiica. 

— Of, om sucit! A rostit ea şi i-a aruncat în cap rodia pe care 
o mânca. 

Hui a prins-o şi a muşcat din ea înainte de a i-o arunca înapoi. 

Bucătarul ambasadorului Toran a fost întru totul demn de 
laudele stăpânului său. Ne-a servit numeroase feluri 
delicioase, pe care le-am savurat sub o copertină din pânză 
instalată pe puntea de la pupa, pentru a ne feri de soare, în 
acordurile muzicii de flaut şi de alte instrumente de suflat, 
cântate de o formaţie alcătuită din patru membri. 

Vinurile de Ciclade oferite de Toran au reprezenta! O 
încântare pentru limbă şi doar conversaţia a fost mai 
scânteietoare. 

Au fost zile frumoase şi, ca nişte copii lipsiţi de griji, cu toţii 
am râs mult şi am fost fericiţi. 

Desigur, nimic nu este vreodată perfect. Se pare că Taurul 
sacru era infestat cu şobolani sau alte animale nocturne 
stranii. După ce ne-am retras în cuşetele noastre, le-am auzit 
furişându-se grăbite pe coridorul din faţa cabinei mele ori 
foşnind şi scoțând mici ţipete în cuşetele alăturate, unde eram 
sigur că inocentele mele fete dormeau deja. 

Nici chiar cabina principală, a ambasadorului cretan, aflată 
vizavi de a mea, nu era lipsită de asemenea manifestări 
misterioase. Nu păreau să-l deranjeze deoarece, la anumite 
intervale, îl auzeam chicotind şi şoptind, iar replicile pe care le 


primea îmi sunau foarte mult a îndemnuri feminine în 
minoiană la o strădanie mai mare. 


Eram deja de paisprezece zile pe mare, iar eu şi Toran 
şedeam pe puntea de la prora, la umbra velei mari. Eram 
cufundaţi într-o conversaţie însoţită de o carafă cu excelentul 
său vin când am fost întrerupţi de o activitate bruscă de la 
pupa. 

Mi-am ridicat privirea şi l-am văzut pe căpitanul Hypatos, 
comandantul minoian al 7aurului sacru făcând semne cu 
steagul pe catargul principal. M-am ridicat instantaneu, 
întrerupându-i pe Toran în mijlocul unei propoziţii. 

— Se întâmplă ceva care s-ar putea să fie important. Vino cu 
mine! 

Ne-am grăbit să străbatem puntea pentru a ajunge la grupul 
de ofiţeri adunaţi la pupa. Cu toţii priveau în zare. 

— Ce este, Hypatos? L-a întrebat Toran pe căpitanul său, iar 
acesta a arătat în larg. 

— Un semnal de la una dintre galerele noastre de 
recunoaştere, domnule. Dar distanţa e mult prea mare. Imi 
pare rău, însă mesajul nu este clar, s-a scuzat căpitanul 
Hypatos. 

M-am uitat la corabia aflată pe linia orizontului. Era chiar 
nava mea, Furia, comandată acum de Akemi. 

— Raportează că nava lor soră este atacată şi abordată de 
echipajul unei ambarcaţiuni ciudate, am tradus eu semnalul 
steagului. Akemi ne mai dă de veste că se duce în ajutorul lui 
Dilbar. 

— Cum ai dedus toate astea, domnule? A întrebat stupefiat 
Hypatos. 

— Pur şi simplu, am citit semnalul lui Akemi, am explicat eu 
răbdător. 

— De la distanţa asta? A intervenit Toran. Parcă ar fi o 
vrăjitorie, Taita. 

— Şoimul este hieroglifa mea personală, i-am spus eu pe un 
ton oarecare. Atât eu, cât şi pasărea avem ochi buni. Te rog, 
ordonă-i lui Hypatos să ridice toate pânzele şi să le 
poruncească vâslaşilor să treacă la viteză de atac. 

Ne-a luat aproape o oră să ajungem la galerele noastre. 
Apropiindu-ne, am constatat că erau în pană, cu vâslele 


ridicate la bord şi pânzele strânse. Erau încleştate în luptă cu 
un dhow arab. Era o navă mai mare decât oricare dintre 
galerele mele, având două vele latine şi o trincă, acum contra 
vântului şi în dezordine. Era evident că lupta era aproape pe 
sfârşite, fiindcă echipajul de pe dhow îşi arunca armele şi îşi 
ridica mâinile goale. 

Când am ajuns lângă vasele lipite, am văzut că numele dhow- 
ului capturat era pictat pe carenă cu hieroglife egiptene. Se 
numea Porumbelul. Neconcordanţa m-a făcut să zâmbesc. Cu 
siguranţă, nu era o pasăre a păcii. 

— Lipeşte nava noastră de a inamicului! l-am ordonat lui 
Hypatos. 

El a manevrat cu măiestrie, iar eu m-am urcat apoi pe scara 
de funie şi am ajuns pe puntea dhow-ului echipat pentru luptă. 
Zaras m-a urmat îndeaproape, ca un dulău de stână. Am 
simţit cât de dezamăgit era că ratase bătălia. Atât Dilbar, cât 
şi Akemi s-au apropiat de mine cu săbiile în mâini. 

— Ce s-a petrecut aici? l-am întrebat eu după ce ei m-au 
salutat. 

Cu lama însângerată a armei sale, Dilbar a arătat spre şirurile 
de prizonieri îngenuncheaţi pe punte. Mâinile le erau prinse la 
ceafa, iar frunţile le erau lipite de punte. 

— Aceşti mici ticăloşi au avut impresia că navigam singuri, a 
explicat Dilbar. S-au prefăcut că iau apă şi ne-au cerut 
ajutorul. Doar câţiva oameni se aflau pe puntea lor. Când am 
ajuns în dreptul lor, cei care se ascundeau au sărit şi au 
aruncat spre noi cârlige de abordaj. Apoi, s-au năpustit cu toţii 
la bordul navei noastre. Dilbar părea foarte mândru de el. 
Fireşte, noi îi aşteptam. l-am ţinut ocupați până când a sosit 
Akemi şi s-a alăturat distracţiei. 

— Câţi aţi capturat? Am vrut eu să ştiu. 

— Mă tem că am fost siliţi să-i ucidem pe câţiva dintre ei 
înainte ca restul bastarzilor fără mamă să aibă bunul-simţ să 
se predea, s-a scuzat Akemi ştiind că preferam sclavii 
cadavrelor. Oricum, pe treizeci şi opt i-am prins vii. 

— Aţi făcut amândoi o treabă bună. Împărţiţi-i între voi şi 
puneţi-i la vâslit pe galerele voastre. 

În vreme ce oamenii noştri au început să-i ridice pe prizonieri 
în picioare şi să-i ducă pe punţile pentru sclavi ale galerelor 
mele, am văzut că unul dintre captivi încerca să se ascundă în 


ultimul rând. Era un efort inutil. Era evident căpitanul piraţilor, 
pentru că avea veşmintele cele mai bogate şi, în ciuda 
încercării de a părea umil, avea o eleganţă şi o încredere în 
sine naturale. Oricum, evita să mă privească în ochi. 

— Nakati! L-am interpelat eu, iar el şi-a îndreptat spinarea şi 
şi-a ridicat bărbia înainte de a se uita la mine. 

Apoi, m-a salutat milităreşte, cu pumnul strâns la piept. 

— Domnule! Mi-a răspuns el. M-am rugat să nu te mai 
întâlnesc niciodată. 

— Zeii nu ne ascultă mereu rugăciunile, l-am compătimit eu. 

— Îl cunoşti pe acest animal, stăpâne? A intervenit Dilbar în 
conversaţia noastră. 

— A fost căpitan în Batalionul Roşu al gărzilor faraonului. Cu 
cinci sau şase ani în urmă, şi-a înjunghiat mortal colonelul cu 
ocazia unei bătăi între beţivi iscate din pricina unei prostituate 
dintr-o tavernă din Abydos. A dispărut înainte de a fi prins şi 
spânzurat. 

— Să-l ucid acum? 

Am clătinat din cap. 

— Hai să mai amânăm puţin această plăcere. Fusese o vreme 
când Nakati era un ofiţer de mare valoare, părând destinat 
unui grad mai mare şi unor fapte măreţe. Până atunci, pune-l 
să vâslească. 

— Să cer să nu fie biciuit? 

— Sigur glumeşti, Dilbar. Ai grijă să primească tot ce capătă 
un sclav, inclusiv lovituri de bici. 

— Îmi amintesc că ai fost mereu darnic, lord Taita, a rostit 
Nakati menţinându-şi chipul inexpresiv. 

Umorul lui mi s-a părut lăudabil date fiind circumstanţele, şi 
mi-a grăit numele cu respect. Am făcut semn din cap către 
ofiţerul de punte să-l ducă împreună cu ceilalţi prizonieri. Apoi, 
m-am îndreptat spre chepengul principal al calei de pe 
Porumbel. 

— Dilbar, pune-ţi oamenii să scoată penele de fixare şi să 
deschidă trapa. 

După ce aceasta a fost deschisă şi a căzut pe punte, m-am 
uitat în cală. Era plină cu lingouri de cupru şi cositor. Era 
evident că nu fuseserăm primii clienţi care avuseseră parte de 
atenţiile lui Nakati şi ale echipajului său. 

— Transferă această încărcătură pe Furia, i-am ordonat lui 


Dilbar. Apoi, trimite echipajul de rezervă pe nava piraţilor şi 
aduceţi-o în convoiul nostru până în Creta. 

Un plan plin de imaginaţie începea deja să mi se formeze în 
minte. Cu toate astea, doream ca Nakati să petreacă suficient 
timp pe banca de vâslit pentru a căpăta starea de spirit 
potrivită ca să-mi asculte cu toată atenţia propunerea. 

Am aşteptat cât să rămână patru sau cinci zile până la 
debarcarea pe insula Creta, apoi am ordonat să fie adus pe 
Taurul sacru şi condus în cabina mea. 

Toate penele lui frumoase fuseseră smulse. Avea doar 
lanţurile şi o cârpă împuţită în jurul şoldurilor. Atitudinea lui 
arogantă dispăruse. Spinarea îi era crestată de lovituri de bici. 
Braţele îi erau slabe şi întărite de trasul la vâsle. Pântecul îi 
era concav ca al unui ogar înfometat. Nu mai exista niciun 
exces de carne pe oasele lui. 

Totuşi, am constatat că, deşi fusese biciuit zdravăn, nu era 
încă înfrânt. Cărbunii încă străluceau sub cenuşa mândriei lui. 
Nu mă dezamăgise. 

— Mai ai o soţie în Teba sau a fugit cu altcineva? L-am 
întrebat eu, iar el m-a privit pătrunzător. 

Ochii îi erau duri şi strălucitori. Faimosul lui simţ al umorului 
era reţinut. 

— Copii? Am insistat eu. Câţi? Băieți sau fete? Mă întreb dacă 
se gândesc vreodată la tine. Tu te gândeşti vreodată la ei? 

— Ce-ar fi să-ţi pui o altă pereche de coaie şi să te fuţi singur 
până mori? A sugerat el, iar eu mi-am reţinut un zâmbet. 

Chiar îl admiram pe acest fanfaron. l-am ignorai sugestia şi 
am continuat de parcă nu-i dăduse glas. 

— Bănuiesc că, în sufletul tău, încă eşti un fiu al Egiptului 
nostru - un om civilizat, nu un pirat sângeros. N-a reacţionat 
în niciun fel, dar eu l-am presat. Ai făcut o singură greşeală, 
care te-a costat tot ce aveai de preţ. 

A clipit fără să vrea. Atinsesem cu precizie o coardă sensibilă, 
iar el s-a răstit la mine: 

— Ce-ţi pasă ţie, bastard îngâmfat? 

— Mie nu prea-mi pasă, am fost eu de acord. Dar bănuiesc că 
înseamnă foarte mult pentru soţia şi copiii tăi. 

— Acum, e prea târziu. Nimeni nu mai poate face nimic. 
Tonul i se schimbase din nou, în voce având un ocean de 
regret. 


— Îţi pot obţine iertarea, i-am spus eu. 

El a pufnit într-un râs amar. 

— Nu eşti faraon. 

— Nu, nu sunt, dar sunt purtătorul sigiliului-şoim. Cuvântul 
meu are aceeaşi greutate ca al faraonului. 

Am văzut speranţa mijind în ochii lui şi mi-a făcut plăcere s-o 
privesc. 

— Ce vrei de la mine, domnule? 

Avea un ton rugător acum, sfidarea dispăruse. 

— Vreau să mă ajuţi să eliberez Egiptul nostru de hoardele 
hicsose. 

— Faci să sune foarte simplu, însă eu mi-am petrecut mai 
mult de jumătate din viaţă pentru această cauză cu şanse 
foarte mici de succes. 

— Mi se pare că, de când ai fugit din Teba, ai devenit unul 
dintre prinții oamenilor mării. Sunt sigur că mulţi dintre 
camarazii tăi sunt şi ei proscrişi egipteni care ar lupta pentru 
şansa de a se întoarce în patria lor. 

Nakati şi-a înclinat capul, fiind de acord cu mine. 

— Ar lupta chiar şi mai aprig pentru puţin argint şi o mică 
bucată de pământ egiptean fertil, pe care să-l cultive, a 
sugerat el. 

— Aceasta este răsplata pe care pot să v-o promit şi ţie, şi 
lor, l-am asigurat eu. Adu-mi cincizeci de nave precum 
Porumbelul tău şi oameni care să servească pe ele şi care să 
lupte, iar eu vă voi reda mândria, onoarea şi libertatea. 

S-a gândit la spusele mele şi, în cele din urmă, a clătinat din 
cap. 

— N-aş putea găsi niciodată cincizeci de nave pentru tine. 
Dar dă-mi înapoi Porumbelul şi echipajul şi, în trei luni, mă voi 
întoarce cu cel puţin alte cincisprezece vase. Iţi jur solemn! 

M-am îndreptat spre uşa cabinei şi am deschis-o. Zaras şi trei 
dintre oamenii lui aşteptau cu săbiile scoase, gata să se 
repeadă să mă salveze. 

— Trimite vorbă la cambuză să mi se aducă mâncare şi vin. 

Când Zaras s-a întors, şedeam la masă cu Nakati în faţa mea. 
Se spălase pe faţă în ligheanul meu şi îşi pieptănase părul ud. 
Era îmbrăcat în hainele pe care i le dădusem. Cu toate că era 
înalt şi cu umeri largi, era la fel de zvelt ca mine, aşa că 
hainele mele i se potriveau. 


Musul care l-a urmat pe Zaras a pus un platou mare cu carne 
sărată dinaintea lui Nakati, iar eu am umplut trei cupe cu vin 
roşu şi i-am făcut semn lui Zaras să ni se alăture la masă. Am 
început să vorbim şi încă mai vorbeam în dimineaţa 
următoare când au mijit zorii. 


Căpitanul Hypatos a coborât pânzele, iar echipajul de rezervă 
a tras Porumbelul alături de noi. Nakati a trecut pe puntea lui 
şi a preluat comanda dhow-ului său, apoi l-a condus spre 
galerele pe care era prizonier echipajul său. A coborât pe 
punţile sclavilor fiecăreia, şi-a ales oamenii, care erau 
înlănţuiţi de bănci, şi i-a adus la lumina soarelui. 

Oamenii erau într-o stare jalnică. Purtau doar cârpe peste 
şolduri şi, la fel ca Nakati, cu toţii aveau urme de lovituri de 
bici. La ordinele mele, Akemi şi Dilbar îi munciseră din greu. 
Trecuseră graniţa disperării şi a resemnării. Ştiam că, dacă era 
să-i facă cineva să-şi revină, acela era Nakati. Nu mi-ar fi 
plăcut această provocare. 

Nakati m-a salutat de pe puntea de la pupa Porumbelului. 
Apoi, a rotit timona şi a pornit spre nord. Flota piraţilor se afla 
acolo, pândind din vizuinile risipite printre miriadele de insule 
nelocuite ale arhipeleagului egeean. 

— Crezi că o să-l mai vezi vreodată? A întrebat Zaras, iar eu 
am ridicat din umeri. 

N-am vrut să-i provoc pe zeii întunecaţi răspunzând afirmativ 
la această întrebare. Oricum, aveam o înţelegere cu Nakati şi 
mă pricep destul de bine la oameni pentru a crede că puteam 
avea încredere că va face tot posibilul s-o respecte. 

Dovedisem deja, spre propria satisfacţie şi spre nefericirea 
inamicului, că puteam să debarc un mare detaşament de care 
de luptă în orice loc slab apărat de pe teritoriul ocupat de 
hicsoşi, să răspândesc moarte şi haos printre trupele lui 
Gorrab, iar apoi să-l urc din nou pe corăbii înainte ca inamicul 
să se poată răzbuna. Desigur, mica mea armată n-ar fi putut 
niciodată spera să se angajeze într-o campanie pe scară largă 
împotriva tiranului, dar, cu siguranţă, îl puteam forţa să trimită 
un mare număr de trupe de la graniţa sudică, unde se afla 
Egiptul, pentru a apăra frontul nordic extins. 

Acceptasem să le plătesc lui Nakati şi tovarăşilor lui câte o 
mie de memi de argint pentru a compensa jafurile la care 


trebuiau să renunţe navigând sub comanda mea. Apoi, după 
ce campania împotriva hicsoşilor va duce, în cele din urmă, la 
eliberarea întregului Egipt, oamenii lui aveau să fie iertaţi de 
toate relele comise, inclusiv de piraterie şi crimă. Fiecare avea 
să fie demobilizat din marină şi urma să i se acorde cetăţenie 
egipteană. În plus, aveau să fie recompensaţi cu cinci sute de 
kha-ta de teren fertil şi irigabil din domeniul lordului Taita de 
Mechir, aflat de-a lungul fluviului Nil la sud de oraşul Teba. 

În vreme ce priveam Porumbelul îndepărtându-se, m-am 
întrebat cât de mult din această recompensă oferită cu 
largheţe puteam să scot din vistieria faraonului şi cât de mult 
va trebui să scot din cuferele proprii. Fără îndoială, faraonul 
avea să fie recunoscător, dar în privinţa exprimării concrete a 
gratitudinii în monede eram mai puţin încrezător. Mem al meu 
şi argintul lui nu se despart prea uşor. 


Despre căpitanul Hypatos ştiam că făcuse călătoria dintre 
Sumer şi Creta de mai multe ori înainte. 

Dar, întrebându-l când ne-am putea aştepta să ajungem la 
Knossos, a devenit oarecum evaziv: 

— Desigur, depinde de vânturi şi de curenţii pe care îi vom 
întâlni, dar aş zice că, în şaisprezece zile, vom ajunge pe 
pământul insulei sacre a Cretei. 

Am fost mulţumit de această estimare. Caii de la carele 
noastre de luptă fuseseră prea mult timp închişi în 
compartimentele lor de pe corăbii. Starea lor generală se 
deteriora. Pielea îşi pierduse luciul, pierdeau în greutate şi 
deveneau tot mai apatici. Hui era la fel de îngrijorat ca mine. 
La cina din cea de-a paisprezecea zi din cele şaisprezece 
promise, i-am amintit lui Hypatos de afirmaţia făcută, iar el şi- 
a susţinut-o: 

— Lord Taita, trebuie să înţelegi că toţi marinarii se supun 
voinţei şi toanelor marelui zeu Poseidon, care stăpâneşte 
mările. Am estimat că vor fi şaisprezece zile şi cred că e 
corect. 

Atât eu, cât şi Hypatos eram siguri de un lucru - că nu mai 
eram în primejdie să fim atacați de pirați. Niciunul n-ar fi riscat 
să opereze atât de aproape de portul principal al celei mai 
puternice flote de pe toate mările. Aşa că am semnalat tuturor 
galerelor mele să se apropie. Cu mult înainte de apusul 


soarelui, se aflau în formaţie de escortă în jurul Taurului sacru. 
Înaintea zorilor din dimineaţa următoare, am părăsit în tăcere 
cabina, m-am dus pe punte şi am urcat pe catargul principal. 
În lumina neclară şi cenuşie, am cercetat orizontul din faţă şi 
am constatat că e pustiu - nu se zărea nici urmă de pământ. 
Tocmai voiam să cobor şi să mă întorc în cabină când un 
albatros a apărut din pâclă şi a început să zboare în cercuri 
largi deasupra mea, întorcându-şi capul dintr-o parte în alta 
pentru a se uita la mine. Toate înaripatele mă fascinează, iar 
asta era prima ocazie pe care o avusesem vreodată de a 
studia de aproape vreuna dintre aceste magnifice păsări. Şi 
albatrosul părea la fel de interesat de mine, planând aproape 
suficient de aproape ca să-l ating, în vreme ce mă studia cu 
ochii săi negri şi strălucitori. Dar, când am întins mâna spre el, 
s-a ferit brusc şi a dispărut în negura din care se 
materializase. 

Am privit spre punte înainte de a începe să cobor şi am fost 
surprins să văd că, în timp ce fusesem absorbit de marea 
pasăre, un cuplu ieşise de sub punte şi stătea la prora, 
scrutând orizontul cu aceeaşi atenţie cu care o făcusem şi eu 
cu câteva minute în urmă. N-am putut fi sigur cine erau cei doi 
deoarece erau îmbrăcaţi gros pentru a se feri de răcoarea 
zorilor, iar chipurile le erau întoarse dinspre mine. 

Când, în cele din urmă, s-au răsucit unul spre celălalt, i-am 
putut recunoaşte pe Zaras şi Tehuti. S-au uitat în jur pe punte, 
dar nu şi-a ridicat ochii spre catarg. Satisfăcut că nu erau 
observați, Zaras a luat-o în braţe şi a sărutat-o. Ea s-a ridicat 
pe vârfuri şi s-a agăţat de el cu o disperare palpabilă. M-am 
simţit ca un un intrus în acest moment de intimitate. Dar, 
înainte de a apuca să-mi îndepărtez privirea, Tehuti s-a tras 
puţin îndărăt, ca să vorbească, iar eu i-am putut citi pe buze. 
— Ca întotdeauna, Taita a avut dreptate. Nu se vede nici 
urmă de pământ. Zeii ne-au dăruit cel puţin încă o zi prețioasă 
în care să fim împreună înainte ca ei să ne despartă pentru 
totdeauna. 

Expresia de pe chipul ei era tragică. 

— Tu eşti prinţesă, i-a amintit Zaras, iar eu sunt războinic. 
Amândoi avem o datorie sacră de îndeplinit, indiferent cu ce 
preţ. Vom suporta. 

— Ştiu că spusele tale reprezintă adevărul, dar, când vei 


pleca, vei lua cu tine inima mea şi voinţa de a trăi. Voi rămâne 
un înveliş gol. 

S-a întins spre el şi l-a sărutat din nou. 

Mi-am întors capul. Nu mai puteam privi nici măcar o clipă 
deznădejdea lor. Şi eu aveam o datorie sacră de îndeplinit. Cu 
toţii suntem doar nişte insecte prinse într-o plasă pe care zeii 
o ţes pentru noi. N-avem cum să scăpăm din ea. 

Am aşteptat până când ei au părăsit puntea, după care am 
coborât de pe catarg şi m-am dus în cabina mea. 

Nu mai plânsesem din îndepărtata zi când mama lui Tehuti 
murise. Dar acum am plâns din nou. 


În dimineaţa următoare, m-am urcat iarăşi pe ca târg şi, de 
data aceasta, n-am fost dezamăgit. În lumina zorilor, insula 
Creta se zărea joasă şi albastră pe linia orizontului de la 
tribord. Nu se afla acolo unde mă aşteptasem s-o văd, fiindcă, 
în loc să se afle chiar în faţă, era la cincizeci de leghe nord de 
noi. 

Ca să spun adevărul, nu eram nemulţumit de această 
abatere minoră. N-aveam nicio grabă disperată să fac 
cunoştinţă cu Supremul Minos dacă asta însemna să Ir lipsesc 
pe fete de câteva zile în plus de fericire. M-am hotărât să 
profit de această ocazie neaşteptată ca să viul mai mult din 
acest regat al legendelor. Forţa sa romantică şi mistică părea 
să ajungă deja la mine peste ape. 

Voiam să mă bucur din plin de ea, fără amestecul altora, dar 
n-a fost să fie. De pe Furia, care naviga în faţa noastră, s-a 
auzit o rumoare bruscă şi ţipete sălbatice: 

— Pământ la orizont! 

Aproape imediat, puntea de sub mine a început să 
viermuiască de oameni entuziasmați. S-au înghesuit cu toţii 
lângă balustrada de la tribord şi s-au urcat pe greement ca să 
vadă mai bine pământul. 

N-am mai rămas singur mult timp, deoarece ambasadorul 
Toran s-a cocoţat alături de mine pe catarg. Era chiar mai 
bucuros decât mine, dar, la fel ca mine, nici pe el nu-l deranja 
mica prelungire a călătoriei noastre. 

— Eroarea de navigaţie a lui Hypatos poate fi iertată dată 
fiind lunga perioadă cât am navigat fără să vedem pământul, 
plus variațiile vântului şi ale curenților. Navigaţia pe mare nu 


este niciodată o ştiinţă exactă. Mai degrabă, este un instinct 
dezvoltat. Într-adevăr, greşeala de calcul a lui Hypatos poate fi 
fortuită. 

M-am uitat chiorâş la el. 

— Vrei, te rog, să dezvolţi ideea? 

— Sigur îţi aminteşti că, înainte de a pleca din Sidon, ţi-am 
explicat că, printr-un decret al Supremului Minos, nicio navă 
de război străină nu are voie să între în portul Knossos, de pe 
ţărmul nordic al regatului. Acolo sunt ancorate galerele 
noastre de luptă. 

— Da, aşa este, mi-ai spus că vasele mele vor trebui să între 
în portul Krimad, de pe coasta sudică. De fapt, acel loc va fi 
mult mai convenabil pentru galerele mele. Nu vor trebui să 
călătorească atât de mult pentru a ajunge la poziţiile hicsose 
din delta Nilului. 

Toran mi-a arătat pământul din zare. 

— Vezi acele clădiri albe de la poalele muntelui Ida? Sunt ale 
şantierelor navale din portul Krimad. Ar trebui să-ţi trimiţi 
imediat corăbiile acolo pentru a ancora în port. Căpitanul 
Hypatos îl va trimite pe unul dintre ofiţerii săi pe post de pilot 
pentru căpitanii tăi. 

— Excelent! Am aprobat eu. Doreşte Supremul Minos să 
rămân cu flotila mea în Krimad? 

— Nu, nu, Taita! S-a grăbit el să mă asigure. Supremul Minos 
ştie foarte bine că eşti reprezentantul faraonului Tamose, aşa 
că meriţi cel mai deplin respect. O vilă aflată pe pantele 
muntelui Ida, deasupra oraşului Knossos a fost pregătită 
pentru folosinţa ta exclusivă. Totuşi... S-a oprit şi mi-a făcut 
conspirativ cu ochiul... Există membri ai anturajului tău care 
se află la bordul acestui vas şi pe care s-ar putea să vrei să-i 
cazezi mai degrabă în Krimad decât în Knossos. 

— Ah! Am simulat eu ignoranţa. Şi care ar fi acele persoane? 
— Nu vreau să sugerez că ar exista un comportament 
nepotrivit, dar sunt persoane care par prea familiare cu 
viitoarele mirese ale Supremului Minos. 

— Sigur nu te referi la micuța Loxias, camerista regală. 

Toran şi-a coborât privirea. l-am amintit discret că amândoi 
aveam secrete de ascuns. 

— Las la aprecierea judecății tale impecabile, s-a retras Toran 
cu graţie din discuţie. 


Când am coborât pe puntea principală, căpitanul Hypatos mă 
aştepta zâmbind. 

— Şaisprezece zile au fost, lord Taita. 

— Trebuie să te felicit pentru stăpânirea măiastră a artei 
navigaţiei, Hypatos, l-am lăudat eu. Te rog, semnalează-le 
căpitanilor galerelor mele să vină imediat la bordul acestei 
nave. 

Hypatos a dat ordin să se coboare pânzele navei-amiral şi să 
se transmită semnalul „Toţi căpitanii”. 

Comandanții galerelor mele şi-au lansat bărcile la apă, iar 
echipajele acestora au vâslit spre Taurul sacru. |n ordinea 
importanţei, cu Dilbar şi Akemi în frunte, au urcat la bord. Le- 
am arătat portul Krimad şi le-am explicat că acea avea să fie 
viitoarea lor bază de operaţiuni. 

Apoi, Zaras şi Hui au preluat comanda propriilor corăbii şi s- 
au pregătit să părăsească nava-amiral. Servitorii lor le 
făcuseră bagajele, iar acestea au fost coborâte în bărci pentru 
a fi duse pe galere. 

Intenţionat, îi anunţasem din scurt pe Zaras şi pe Hui despre 
transferul lor şi mă abţinusem să le informez pe Tehuti şi pe 
Bekatha de plecarea lor iminentă. Cu orice preţ, voiam să evit 
o manifestare publică a sentimentelor. _ 
Cu toate astea, fetele mele nu sunt uşor de păcălit. Işi 
dăduseră seama aproape imediat că se petrecea ceva ciudat. 
Şi-au părăsit cabinele şi au venit pe puntea de la pupa să 
investigheze. Erau într-o stare de spirit relaxată, care s-a 
schimbat imediat ce i-au văzut pe Zaras şi pe Hui pe puntea 
principală de sub ele, în fruntea oamenilor lor. 

M-am uitat pe furiş cum cele două fete ale mele conştientizau 
cumplitul fapt că temutul moment sosise şi că despărţirea era 
iminentă. 

Trăsăturile lui Tehuti au devenit reci şi palide ca ale unui 
cadavru întins pe o lespede pentru a fi înmormântat. 

Buza de jos a Bekathei a început să tremure, iar ochii să 
clipească des pentru a opri lacrimile. 

Pe puntea principală, Zaras şi-a chemat ofiţerii la ordine 
pentru a-i saluta pe cei de la pupa. Am văzut-o pe Bekatha 
căutând mâna surorii ei şi strângând-o cu atâta forţă, încât 
încheieturile degetelor i s-au albit. 


Buzele lui Tehuti s-au mişcat şoptindu-i: 

— Fii curajoasă, Bekatha. Toată lumea ne priveşte. 

Loxias, care se afla aproape în spatele celor două, a venit 
alături de Bekatha şi a luat-o de mâna cealaltă. 

Zaras i s-a adresat formal căpitanului Hypatos: 

— Căpitane, cer permisiunea să părăsim nava. 

Hypatos i-a răspuns la fel de formal: 

— Permisiune acordată, căpitane! 

Zaras s-a răsucit spre balustrada navei şi şi-a condus oamenii 
pe scara de funie în ambarcaţiunea care aştepta. Hui l-a 
urmat. Niciunul nu le-a observat pe fetele rămase în urma lor. 
Nu s-au uitat îndărăt. 

În vreme ce îl privea pe Hui îndepărtându-se, Bekatha s-a 
clătinat uşor pe picioare şi a scos un geamăt încet. Apoi, încă 
ţinându-se de mâini, cele trei fete s-au întors spre scara care 
cobora la cabinele lor. Bekatha s-a împiedicat puţin la prima 
treaptă, însă Tehuti a sprijinit-o discret ca să nu cadă. 

Toran stătea vizavi de mine, lângă balustrada de la babord. 
După ce fetele au dispărut sub punte, s-a uitai în direcţia mea 
şi a dat imperceptibil din cap, în semn de aprobare. 

Cu un simplu gest, deveniserăm complici. Ştiam că, pe viitor, 
ne vom putea încrede unul în altul. 


După ce bărcile s-au desprins de Taurul sacru şi s-au 
îndreptat spre galere, Hypatos a dat ordin să se ridice pânzele 
şi a schimbat cursul, pornind înapoi pentru a ocoli capul estic 
al insulei. 

M-am uitat peste balustrada de la pupa şi am urmărit cum 
galerele mele se îndreptau în şir spre portul Krimad. Încă eram 
întristat de nefericirea fetelor mele. Am încercat să-mi alung 
gândurile ducându-mă lângă Toran la babord şi punându-i o 
întrebare oarecare, la care deja ştiam răspunsul. 

— Pe uscat, care este cea mai scurtă distanţă între Knossos şi 
Krimad? 

— Nu distanţa în sine e cea care contează, mi-a explicat 
Toran. Abia dacă sunt patruzeci de leghe sau mai puţin. 
Problema este că drumul e abrupt şi înşelător în zona unde 
ocoleşte poalele muntelui Ida şi plin de hârtoape în rest. Cailor 
voştri le-ar trebui cam două zile pentru a face această 
călătorie. l-aţi ucide dacă i-aţi forţa mai tare. 


Ştiam că va fi nevoie să parcurg regulat acea rută pentru a 
menţine contactul cu ofiţerii de pe navele mele, dar şi cu 
fetele care aveau să stea în seraiul regal. Pe de altă parte, nu 
puteam accepta durata atât de mare estimată de Toran. Am 
decis că va trebui să instalez o serie de puncte de schimb pe 
insulă. Având cai odihniţi care să aştepte la intervale de zece 
leghe pe traseu, puteam să-i forţez din plin. În felul acesta, era 
posibil să traversez insula în şapte ore sau chiar mai puţin. 
Aceasta avea să fie prima mea preocupare după ce le voi fi 
instalat pe fete în noua lor casă. 

Am coborât pentru scurt timp, ca să le ademenesc pe fete să 
urce pe punte, în speranţa că astfel le voi distrage de la 
durerea lor. Dar au refuzat să vină cu mine. Nefericirea lor era 
atât de profundă, încât abia puteau să deschidă gura pentru a 
răspunde la întrebările mele îngrijorate. Stăteau pe un prici, 
agăţându-se una de alta pentru a avea o mică alinare. Loxias 
şedea cu picioarele încrucişate pe duşumea, lângă ele. Nu era 
pentru prima dată când loialitatea tinerei minoiene mă 
impresiona. 

Fetele mele aveau nevoie de timp pentru a accepta cruzimea 
destinului şi lipsa de inimă a zeilor. Necazurile vieţii sunt 
amplificate de sute de ori de tinereţe, dar sunt îndulcite în 
egală măsură de înaintarea în vârstă. Cu toţii trebuie să 
învăţăm să îndurăm. 

Le-am lăsat şi m-am întors pe punte. Şi Toran coborâse, aşa 
că m-am urcat iarăşi pe greement. 


Acestea erau apele lui Hypatos şi le cunoştea în amănunţime. 
Uneori trecea pe lângă recifuri şi pe lângă promontorii atât de 
aproape, încât părea că pot să păşesc de pe punte pe uscat 
fără să-mi ud picioarele. 

Am privit fascinat pământul pe lângă care treceam. Nu mă 
aşteptasem să fie atât de muntos şi nici să aibă păduri atât de 
bogate. Imi petrecusem o parte atât de mare a vieții în locuri 
deşertice, încât ceea ce vedeam acum mi se părea exotic şi 
frumos. 

Era trecut de prânz când am ocolit cel mai estic cap al insulei 
şi am schimbat cursul pentru a ne îndrepta, paralel cu ţărmul 
nordic, spre Knossos. Soarele bătea astfel încât apa avea o 
minunată nuanţă de albastru. 


Marea din faţa noastră era punctată cu ambarcaţiuni - de la 
mici bărci de pescuit ancorate la mari trireme comerciale cu 
şirurile de vâsle în mişcare şi norii de pânze însufleţite de 
vânt. 

Trecând pe lângă golfurile şi porturile care muşcau din linia 
țărmului, am văzut că şi acestea erau pline cu nave ancorate 
de pe care se descărcau sau pe care se încărcau mărfuri. 
Acestea reprezentau forţa generatoare a bogăției care 
transformase mica insulă într-un colos care domina lumea 
civilizată. 

Şi totuşi, ştiam din studiile mele că insula în sine era 
stâncoasă şi neprielnică vieţii. Solul era sărac în minerale 
preţioase şi deloc bun pentru a fi cultivat. Deşi marile păduri 
au crescut din abundență, rădăcinile lor reprezentau un 
obstacol suplimentar pentru obţinerea de recolte 
semnificative. 

Minoianii rezolvaseră problema trimiţându-şi corăbiile peste 
mări pentru a aduce materiile brute furnizate de alte 
pământuri. Plăteau o nimica toată pe ele şi le aduceau în 
Creta. Aici, aplicând cunoştinţele de inginerie şi geniul lor 
pentru proiectare şi inovare, le transformau în produse dorite 
cu ardoare de restul lumii. 

Prelucrau minereul pe care popoare mai primitive îl scurmau 
din pământ cu bețe ascuţite, iar apoi transformau metalul 
obţinut în săbii şi pumnale, coifuri şi armuri pentru războinici, 
sape, furci şi pluguri pentru agricultori. 

Perfecţionaseră arderea nisipurilor bogate în bioxid de siliciu 
şi a altor minerale pentru a fabrica sticlă: o substanţă 
extraordinară pe care ei o transformau în farfurii şi vase, şi 
ustensile care înfrumuseţau mesele de banchet ale regilor; în 
ornamente şi giuvaiere în miriade de culori, spre încântarea 
soțiilor de oameni bogaţi; şi în mărgele pe care unele triburi le 
foloseau drept monede de schimb. Existau ţări primitive în 
care cu un şirag de asemenea mărgele de sticlă puteai 
cumpăra un cal de rasă sau o fecioară frumoasă. 

Minoianii dădeau aceste produse pe cânepa şi bumbacul, 
pânzeturile şi lâna agricultorilor săraci de pe alte meleaguri. Ei 
le prelucrau şi le ţeseau, transformându-le în veşminte, 
pasmanterii, corturi şi pânze pentru ambarcaţiuni. 

Pe acestea le vindeau apoi, repetând la nesfârşit ciclul până 


când nicio altă ţară nu s-a mai putut compara în bogăţie cu ei 
- nici măcar Egiptul nostru. 

Exista însă un preţ ascuns al acestei goane neîncetate şi 
hotărâte după bogății. 

Din poziţia mea avantajoasă de pe greementul Taurului 
sacru, am privit pământul şi am văzut fum ridicându-se din 
nenumărate forje şi cuptoare unde erau prelucrate 
minereurile, iar nisipurile erau transformate în sticlă. 

Pe pantele muntelui de deasupra oraşelor şi atelierelor 
existau mari suprafeţe pustii, pământ plin de cicatrice în urma 
pădurilor căzute sub lama toporului pentru a furniza lemnul 
necesar construirii corăbiilor comerciale minoiane sau pentru 
a fi ars în cuptoare. 

Am văzut râurile cu ape murdărite şi otrăvite de coloranţi şi 
lichide corozive folosite în ateliere, care curgeau direct în 
mare. 

Ca oricărui om, îmi place greutatea şi strălucirea argintului şi 
aurului în mâinile mele. Dar, văzând această pângărire a 
naturii pure, m-am întrebat care este preţul suprem pe care 
un om e dispus să-l plătească pentru a-şi satisface lăcomia 
insaţiabilă. 

Cugetările mi-au fost întrerupte de un strigăt venit de jos, iar 
când mi-am îndreptat privirea într-acolo, am văzut că 
ambasadorul Toran se întorsese pe punte şi îmi făcea semn să 
cobor. Când am ajuns la el, mi-a spus pe un ton de scuză: 

— Nu pot să stau prea mult sus, mi-a explicat el. Mi se pare 
că legănarea corabiei este neplăcut exagerată de înălţimea 
catargului şi n-aş vrea să mă despart de excelentul mic dejun 
pentru care bucătarul meu şi-a dat atâta osteneală ca să-l 
pregătească. M-a luat de braţ şi m-a condus spre prora. 
Priveliştea de aici e la fel de bună ca de pe catarg, şi vreau să- 
ţi arăt locurile interesante după ce trecem de insula 
Dragonada şi putem vedea pe de-a-ntregul Knossosul şi 
muntele Cronos. 

Ne-am instalat confortabil la umbra trincii în vreme ce 
corabia ocolea capul insulei şi o nouă panoramă a coastei 
nordice a Cretei se întindea în faţa noastră. 

La babord, aveam o privelişte minunată a muntelui Ida, care 
arăta complet altfel faţă de versantul sudic. Din acest unghi, 
muntele părea chiar mai înalt, mai abrupt şi mai sălbatic. La 


poalele lui, oraşul Knossos şi portul lui ni se înfăţişau privirii. 

Portul era vast, însă apele lui abia dacă păreau suficiente 
pentru a adăposti flota minoiană de galere de război şi corăbii 
comerciale ancorate acolo. Unele dintre ele erau suficient de 
mari pentru ca Taurul sacru, pe puntea căruia ne odihneam, 
să pară un pitic. 

Deasupra portului se ridicau clădirile oraşului. Mi-am dat 
seama imediat că era de multe ori mai mare decât Teba şi 
Babilonul combinate. Cu toate astea, comparativ cu 
Knossosul, cele două oraşe mai mici erau mai frumoase, mai 
vesele şi mai primitoare. 

In ciuda fundalului alcătuit din muntele înalt şi maiestuos şi a 
grandorii arhitecturii sale, Knossosul era un loc sumbru şi în 
tonuri întunecate. Simţurile mele sunt atât de fin acordate la 
nuanțele subtile şi ascunse ale supranaturalului, încât am ştiut 
imediat că oraşul fusese construit pe unul dintre acele rare 
câmpuri de forţă în care zeii şi-au concentrat toate energiile. 

In această epocă iluminată, oamenii educați acceptă că 
pământul este o creatură vie, care respiră, o gigantică 
broască-ţestoasă care înoată de-a pururi în oceanul întunecat 
al eternității. Plăcile care formează carapacea de pe spinarea 
sa se unesc de-a lungul acestor linii de forţă. Când pământul 
se mişcă, aceste îmbinări îi permit să-şi flexioneze trupul şi 
membrele. Acestea sunt centre ale unei forţe inimaginabile - 
uneori bune, alteori rele. 

Aici, era rea. l-am simţit gustul rânced pe limbă şi duhoarea 
în nări. 

M-am cutremurat încercând să-i accept enormitatea. 

— Ţi-e rece, Taita? M-a întrebat Toran grijuliu. 

Deşi am clătinat din cap şi am zâmbit, n-am fost sigur că faţa 
nu-mi va dezvălui adevăratele sentimente. Mi-am întors-o de 
la el şi am privit spre mare. Departe de a-mi calma presimţirile 
negre, acestea s-au amplificat când am dat cu ochii, pentru 
prima dată de aproape, de cele două vârfuri gemene ale 
muntelui Cronos. Tulburarea mea probabil că a fost evidentă 
pentru el, deoarece Toran a chicotit şi m-a bătut prieteneşte 
pe umăr. 

— Înveseleşte-te, Taita! Majoritatea oamenilor au aceeaşi 
reacţie ca tine când văd pentru prima dată citadela lui Cronos, 
părintele tuturor zeilor. Cunoşti istoria acestor locuri şi 


povestea despre cum s-au întâmplat toate aceste mistere? 

— Ştiu prea puţine sau chiar nimic. 

De fapt, eram sigur că ştiam mai multe decât Toran însuşi, 
dar adesea e mai bine să te prefaci ignorant. În felul acesta, 
este mult mai probabil să afli secrete care altminteri ţi-ar 
rămâne ascunse. 

Toran s-a apucat cu mare plăcere să mă instruiască. 

— Ca om de litere şi erudit, probabil eşti de acord că zeul 
Cronos este tatăl tuturor zeilor. Înainte de el a existat doar 
Geea, Pământul, şi Uranus, Cerul. Din unirea lor s-a născut 
Cronos. 

— Măcar atât lucru ştiu, am recunoscut eu cu grijă. Nu voiam 
să fiu atras într-o dispută, deşi ştiam că existau alte explicaţii 
mai plauzibile ale creaţiei. Dar, te rog, continuă, bunule Toran. 

— După o vreme, Cronos s-a bătut cu tatăl său, Uranus, şi l-a 
înfrânt. Apoi, l-a castrat şi l-a făcut sclavul său. Cronos a 
condus în epoca de aur a zeilor. Cu toate astea, cunoştea 
profeția că unul dintre copiii lui se va ridica împotriva sa, aşa 
cum făcuse şi el cu tatăl său. Aşa că şi-a devorat propriii copii 
atunci când se năşteau, pentru a împiedica acest lucru. 

— Date fiind condiţiile, să-i mănânce a fost probabil o opţiune 
rezonabilă. Cunosc destui părinţi muritori care îşi doresc să fi 
făcut acelaşi lucru, l-am ironizat eu, dar cu o expresie serioasă 
pe chip, astfel că Toran m-a luat în serios şi a dat din cap. 

— Chiar aşa! Oricum, atunci când Rhea, care era nevasta lui 
Cronos, a născut al şaselea copil, l-a numit pe băieţel Zeus şi 
l-a ascuns de tatăl său într-o peşteră de pe muntele Ida. A 
arătat spre muntele aflat dincolo de golf. În acest fel, Zeus a 
supravieţuit până la maturitate. Apoi, după cum spunea 
profeția, s-a bătut cu Cronos. După ce l-a înfrânt, a despicat 
pântecul tatălui său, şi toţi fraţii şi surorile lui au fost eliberaţi 
de-acolo. 

— După aceea, Zeus împreună cu fraţii şi surorile lui au 
zburat pe vârful muntelui Olimp, unde trăiesc până în ziua de 
azi, conducând de sus vieţile oamenilor, am continuat eu 
povestirea într-un ritm accelerat. Uneori, Toran poate fi 
enervant de pedant. Zeus este acum părintele zeilor şi 
stăpânul furtunilor. Fraţii lui sunt Hestia, zeiţa căminului şi a 
vetrei, Demetra, zeiţa fertilităţii, a grâului, a holdelor, Hera, 
zeiţa căsătoriei, Hades, zeul infernului, şi Poseidon, zeul 


mărilor. 

— Ai spus că nu cunoşti istoria lor. Toran părea puţin ofensat, 
dar apoi s-a grăbit să continue înainte ca eu să pot spune 
restul poveştii. Zeus n-a reuşit să-şi omoare tatăl, fiindcă era 
nemuritor, aşa că, înainte să plece spre Olimp, l-a întemnițat 
pe Cronos în adâncurile de foc ale acelui vulcan care acum îi 
poartă numele. 

O vreme, amândoi am privit muntele în tăcere. 

— Este cel mai vechi şi mai puternic vulcan din lume, a 
curmat Toran tăcerea. Toată puterea lui e controlată de 
Cronos. Cu această forţă, ne protejează de invidia regilor 
străini şi de avariţia ţărilor mai puţin civilizate. De exemplu, 
odată, când euboenii!* şi-au trimis flota să ne atace, Cronos a 
aruncat asupra lor stânci aprinse, de pe înălțimile muntelui 
său, scufundându-le majoritatea corăbiilor şi gonindu-i pe 
supraviețuitori înapoi de unde veniseră. 

Am privit muntele. Avea cu adevărat o înfăţişare 
amenințătoare. Nu exista nici urmă de vegetaţie sau de viaţă 
animală pe abruptele metereze în formă de piramidă. Acestea 
cădeau aproape direct în mare, cu suprafeţe negre sau de un 
roşu strălucitor reprezentând lavă vitroasă solidificată. 

Din deschizăturile gemene aflate pe cele două creste, lava 
topită încă se scurgea, şerpuind strălucitoare şi tremurătoare 
din cauza căldurii, râuri de foc care explodau în nori de aburi 
atunci când se întâlneau cu marea care clipocea la baza 
muntelui. 

— Când Cronos este ori foarte fericit, ori extrem de furios 
scoate fum şi foc, a explicat Toran. Intensitatea furiei sau 
bucuriei lui poate fi apreciată după volumul şi forţa respirației 
sale de foc. După respiraţia blândă de acum, îţi dai seama că 
doarme sau e binedispus. Când este cu adevărat stârnit, suflă 
roci topite şi nori de fum sulfuros, care ajung atât de sus în 
cer, încât se combină cu norii. Atunci, mugetele şi răcnetele 
sale pot fi auzite peste tot în Creta, iar cutremurările lui 
violente se simt şi pe pământurile îndepărtate de dincolo de 
mare. 

— Ce l-ar putea înfuria atât de tare? L-am întrebat eu pe 
Toran. 

— El este cel mai măreț dintre toţi zeii. Cronos n-are nevoie 
de un motiv pentru a fi furios şi, cu siguranţă, nu ne dă nouă 
socoteală pentru toanele şi poftele sale. E furios pentru că-i 
furios - asta este. 

Am dat cu înţelepciune din cap ascultându-l pe Toran 
preamărindu-i puterile şi justificând excesele acestui zeu al 
lui. Desigur, nu am fost de acord cu el. Am studiat istoria şi 
originea tuturor zeilor. Există sute. Precum muritorii şi 
semizeii, diferă foarte mult între ei ca putere şi temperament, 
ca virtuţi şi ca nelegiuiri. 

Ceea ce m-a surprins a fost că un om superior cum era Toran 
îl proslăvea şi i se supunea unui monstru furios, şi nu unui zeu 
nobil şi binevoitor ca Horus. 

N-am încredere nici în Cronos, nici în Seth. Mai mult, n-am 
fost niciodată complet sigur de Zeus. Cum poţi să ai încredere 
în cineva, fie el şi zeu, care îşi găseşte plăcerea în a juca feste 
proaste omenirii şi familiei sale imediate? 

Nu, îi sunt cu totul dedicat lui Horus. 


Aglomeraţia din şi de pe lângă portul Knossosului era atât de 
mare, încât căpitanul acestuia, văzând că ne apropiem, a 
trimis un mesager, interzicând intrarea imediată a 7aurului 
sacru şi ordonându-ne să ancorăm în radă până când ni se 
găsea o dană în portul propriu-zis. 

Ambasadorul Toran s-a dus la țărm cu ambarcaţiunea 
căpitanului portului pentru a vesti la palat sosirea noastră. 

Cam la o oră după plecarea lui Toran, un mic vas s-a apropiat 
de noi. Avea arborat drapelul regal al Cretei. Pe o parte era 
taurul auriu, iar pe cealaltă se afla securea cu două tăişuri a 
călăului - semnificând dreptul de viaţă şi de moarte deţinut de 
Supremul Minos. 

Fusesem avertizat de Toran, înainte să se ducă pe țărm, că 
Tehuti şi Bekatha, ca viitoare mirese regale, trebuiau să stea 
în cabinele lor, departe de ochii bărbaţilor. Când apăreau în 
public, feţele lor trebuiau să fie bine acoperite cu văluri groase 
şi chiar mâinile şi picioarele trebuiau să fie complet acoperite 
până când aveau să fie cazate în siguranţă, în seraiul regal. 

Când le-am spus despre codul vestimentar minoian, fetele au 
fost revoltate. Erau obişnuite să umble goale puşcă atunci 
când aveau chef. A fost nevoie de tot tactul meu şi de toate 


abilităţile de negociator pentru a le convinge să se supună 
obiceiurilor minoiene şi să se comporte ca membre ale familiei 
regale din această ţară. 

Foarte preocupat de aceste îngrădiri, m-am pomenit singurul 
necretan de pe puntea de la pupa Taurului sacru care 
întâmpina delegaţia de la palat. 

Lângă balustrada de la prora vasului care se apropia, alături 
de ambasadorul Toran se aflau trei oficiali de la palat. Unul 
dintre ei a vorbit de îndată ce s-a aflat la o distanţă suficientă 
pentru a fi auzit. In numele Supremului Minos, a cerut 
permisiunea să urce la bord - o solicitare la care căpitanul 
Hypatos a răspuns cu însufleţire. 

Aceşti trei vizitatori erau îmbrăcaţi în lungi robe negre, ale 
căror poale măturau puntea în vreme ce se apropiau de mine 
cu un mers ferm şi plin de demnitate. Cu toţii purtau pălării 
înalte, fără boruri şi împodobite cu panglici negre. Bărbile lor 
erau vopsite negre ca pana corbului şi cu cârlionţi mici, făcuţi 
cu cleşti fierbinţi. Feţele le erau pudrate cu cretă albă, dar 
ochii le erau machiaţi cu kohl. Contrastul era şocant. 
Expresiile lor erau lugubre. 

Ambasadorul Toran îi urma îndeaproape şi mi i-a prezentat 
când s-au oprit în faţa mea. M-am înclinat în faţa fiecăruia 
când Toran i-a rostit numeroasele nume şi complicatele titluri. 

— Lord Taita! Emisarul-şef s-a înclinat la rându-i în faţa mea. 
Supremul Minos mi-a ordonat să-ţi urez bun venit în regatul 
Cretei... 

A continuat asigurându-mă că sosirea noastră a fost 
aşteptată cu nerăbdare. Cu toate astea, la palat existaseră 
incertitudini legate de momentul exact al fericitului 
eveniment. Acum, solicitau alte douăzeci şi patru de ore 
pentru a pregăti o primire potrivită pentru prinţesele egiptene 
promise în căsătorie Supremului Minos. 

— O corabie oficială va sosi mâine la amiază, pentru a te 
conduce pe tine şi pe miresele regale la palatul unde 
Supremul Minos le va aştepta ca să le ureze bun venit în 
familia sa. 

— Supremul Minos este extrem de binevoitor! Am răspuns eu 
la ceea ce era în esenţă o poruncă regală diplomatic 
formulată, şi nu o invitaţie. 

— Majestatea Sa mi-a cerut să le asigur pe prințese de 


bucuria pe care i-o face sosirea lor. Şi mi-a mai cerut să le 
prezint aceste dovezi ale favorurilor regale. 

A arătat spre cuferele grele din argint cărate de ajutoarele 
îmbrăcate în negru care îl însoțeau. Acestea au pus darurile pe 
punte şi s-au îndepărtat  de-a-ndărătelea, făcându-mi 
plecăciuni adânci. 

Întâlnirea s-a terminat. Delegaţia s-a întors pe vasul care o 
adusese. Aflam că minoianii erau un popor serios, care 
pierdea foarte puţin timp cu ceremonii sau formalităţi 
politicoase. 

Speram că darurile pe care le trimisese Supremul Minos ar 
putea lumina puţin mohoreala în care se cufundaseră 
prinţesele mele. Într-adevăr, s-au dovedit a fi demne de cel 
mai bogat monarh al lumii. Aurul şi argintul străluceau, iar 
pietrele preţioase au luminat cabina cu razele lor multicolore. 
Tehuti şi Bekatha le-au examinat indiferente, apoi le-au dat 
deoparte şi au revenit la melancolia lor. 

Până acum mă asigurasem cu stricteţe ca fetele mele să nu 
se bucure vreodată de consolarea oferită de struguri, dar mi- 
am dat seama că la vremuri disperate se cer măsuri disperate. 
Am coborât în cala vasului şi am luat una dintre amforele 
ambasadorului Toran. Am umplut pe jumătate trei carafe mari 
din cupru cu vin dulce şi roşu de Ciclade. Apoi, le-am umplut 
cu apă şi l-am trimis pe musul corabiei să se ducă în cabina 
unde sufereau fetele mele. 

— Vrei să bem otrava asta? A dorit să ştie Tehuti. Dar ne-ai 
spus că o să ne facă să chelim. 

— Asta doar dacă bei când eşti foarte tânăr. Dar voi sunteţi 
mari acum, am explicat eu. Uitaţi-vă la mine. Sunt eu chel? 

Şovăind, au recunoscut că nu. 

— Ne-ai mai zis şi că o să ne cadă dinţii, mi-a amintit 
Bekatha. 

În replică, i-am rânjit cu toată dantura mea perfectă. S-au 
gândit o vreme la asta. 

— O să vă facă să vă simţiţi mai vesele şi mai fericite, le-am 
momit eu. 

— Nu vreau să mă simt veselă şi fericită, a rostit Bekatha cu 
fermitate. Vreau doar să mor. 

— Cel puţin, vei muri fericită, am argumentat eu. 

— Poate că ar trebui s-o punem pe Loxias să-l încerce întâi. 


Tehuti s-a uitat gânditoare la tânăra minoiană. Bekatha a 
împins una dintre carafe spre ea, pe masă. Loxias a suspinat 
resemnată. Se obişnuise de mult să i se dea sarcinile cele mai 
neplăcute şi potenţial primejdioase. A ridicat vasul la buze şi a 
luat o înghiţitură mică, apoi şi-a îndreptat trupul, ţinând vinul 
în gură. 

— Înghite-l! l-a poruncit Tehuti. 

Ea i-a dat ascultare, iar ele au privit-o cu atenţie, aşteptând 
să vadă dacă avea să-şi piardă părul sau dinţii. Loxias a 
zâmbit. 

— Are gust bun. 

Şi-a aplecat din nou capul spre carafa. 

— Destul! Nu trebuie să-l bei pe tot, a protestat Tehuti şi i-a 
luat carafa din mâini. 

Şi-au trecut-o una alteia, discutând cu însufleţire despre 
gustul vinului. Bekatha era de părere că are gust de prune, 
dar Tehuti spunea că are categoric gust de rodie coaptă. 
Loxias n-a avut nicio opinie, dar s-a asigurat că nu era sărită la 
rând. Ea a fost prima care a râs. Celelalte două au privit-o 
surprinse. Apoi, Bekatha a chicotit. 

Într-o oră, toate trei îşi lepădaseră hainele şi se împodobiseră 
cu bijuteriile strălucitoare trimise de Supremul Minos. Eu 
cântam la liră una dintre melodiile lor de dans favorite, iar ele 
țopăiau prin cabină, râzând în hohote. Era deja trecut de 
miezul nopţii când Bekatha s-a prăbuşit în cele din urmă pe 
patul ei, dar nici celelalte n-au întârziat prea mult până s-o 
urmeze. Le-am acoperit cu cearşafuri, le-am sărutat de noapte 
bună şi am stins lampa. Am urcat scara spre puntea 
principală, pentru a savura aerul nopţii, simţindu-mă destul de 
mulţumit de mine. 


Prinţesele mele erau îmbrăcate în stil minoian şi aşteptau pe 
puntea principală când corabia regală a ieşit din port, la prânz 
în ziua următoare, şi s-a îndreptat spre Taurul sacru. Până nu 
s-au mişcat, nimic nu sugera că, sub straturile de haine şi de 
voaluri negre care le acopereau, s-ar fi aflat o făptură vie. 
Ambasadorul Toran le trimisese cu o barcă aceste costume şi 
accesorii, mai devreme în acea dimineaţă. Avusesem nevoie 
de toată viclenia şi de toată ingeniozitatea mea pentru a le 
convinge pe fete să îmbrace această costumaţie bizară. Loxias 
fusese cruţată de această insultă. Cu toate că şi rochia ei era 
lungă şi neagră, iar pălăria, înaltă, conică şi împodobită cu 
panglici negre, măcar faţa şi mâinile îi erau descoperite. Insă 
ea era doar o servitoare şi sunt sigur că nici dacă ar fi avut 
pieptul dezgolit n-ar fi băgat cineva de seamă. 

Le-am condus pe corabie în ritmurile solemne ale tobelor la 
care băteau patru preoţi de la templul lui Cronos, care se aflau 
la pupa. Apoi, corabia a pornit spre port, iar eu am avut ocazia 
să studiez mai îndeaproape edificiile înalte care îl înconjurau, 
înghesuindu-se până în apropierea apei. 

Erau construite în întregime din blocuri de piatră de un 
cenuşiu-închis, despre care am aflat mai târziu că proveneau 
de la o carieră din munţi. Foarte puţine elemente diferenţiau o 
clădire de vecinele sale. Acoperişurile erau plate. Ferestrele 
erau nişte fante înguste acoperite cu sticlă cenuşie opacă. 

Cea mai mare clădire se afla chiar în dreptul intrării în port. 
Nu era nevoie de statuia taurului de aur al Cretei de pe 
acoperişul ei pentru a indica faptul că aceasta era unul dintre 
cele patru palate mari ale Supremului Minos. 

Cu o precizie obţinută în urma practicii îndelungate, vâslaşii 
au adus corabia la cheiul din faţa palatului unde un grup de 
demnitari aştepta să întâmpine micul meu alai. Toţi purtau 
uniforme identice, negre şi lungi, şi pălării conice înalte. Feţele 
tuturor era albe de cretă şi ochii le erau subliniaţi cu kohl. 
Câţiva purtau lanţuri de aur şi argint şi alte decoraţiuni pe 
hainele lor, denotându-le rangul şi statutul superioare. 

Chiar şi eu eram îmbrăcat într-o robă lungă şi neagră, pe care 
mi-o trimisese ambasadorul Toran. Dar îmi purtam magnificul 
coif din aur cu creasta lui cu pene, iar faţa nu îmi era dată cu 
cretă sau cu kohl. 


Singurele persoane care nu erau înveşmântate în negru erau 
cei patru războinici supli şi cu pielea foarte întunecată, care 
purtau strălucitoare tunici verzi cu curele din piele în partea 
superioară a trupului şi coifuri din piele pe cap, care s-au 
grăbit să le întâmpine pe prințese când au păşit pe țărm. Erau 
înarmaţi cu săbii scurte şi pumnale. Doi dintre ei aveau bice, 
care speram că erau ceremoniale, nu funcţionale. Şi-au ocupat 
poziţiile de o parte şi de alta a fetelor mele. 

Era ceva ciudat de feminin la aceşti paznici de corp îmbrăcaţi 
în verde. Chipurile lor erau lipsite de bărbi şi fine. Trăsăturile 
le erau delicate şi dăltuite cu eleganţă, la fel ca şi mâinile. Le 
lipseau doar protuberanţele pieptului feminin, al lor fiind la fel 
de plat ca al unui băiat. Am decis că erau un soi de 
hermafrodiţi - o altă ciudăţenie ca atât de multe altele pe 
acest meleag straniu. Mi i-am scos din minte şi le-am urmat 
pe fete pe uşă, în cavernosul vestibul al palatului. 

Acesta era ticsit cu oameni înveşmântaţi în negru şi având 
feţele date cu cretă. Totuşi, n-am văzut nici măcar o femeie în 
întreaga mulţime. Noi, egiptenii, suntem mândri de femeile 
noastre şi ne aşteptăm să joace un rol major şi foarte vizibil în 
viaţa naţiunii noastre. Am considerat acest izolaţionism sexist 
extrem de nefiresc şi respingător. 

Prin mijlocul duşumelei din marmură fusese lăsat un culoar 
liber, doar atât cât să aibă loc fetele mele şi escortele lor în 
uniformă. Acesta ducea către o altă pereche de uşi, aflată în 
capătul celălalt al încăperii. Micul nostru alai a pornit pe acest 
culoar, dar, după nici douăzeci de paşi, cineva a ieşit din 
mulţime şi a venit alături de mine. Pentru o clipă, n-am 
realizat că era ambasadorul Toran, deoarece şi el era îmbrăcat 
complet în negru, iar faţa îi era de un alb cadaveric, cu 
orbitele negre, însă purta un lanţ de aur pe care l-am 
recunoscut şi, cu toate că mi-a vorbit pe un ton sepulcral, 
vocea îi era inconfundabilă. 

— Totul se desfăşoară aşa cum a fost plănuit. Supremul 
Minos şi întregul consiliu ne aşteaptă în sala tronului, care se 
află dincolo de uşile din faţă. Le-a arătat cu o ridicare a 
bărbiei. Chiar şi regina mamă e cu el. Asta-i o onoare rară. Nu 
se aşteaptă de la tine să participi la evenimentele de azi, dar 
de mâine vei lucra cu marele amiral şi Consiliul său de război 
pentru a plănui campania împotriva hicsoşilor. 


— Sunt uşurat şi încântat să te aud spunând asta. Cu toate că 
am vorbit cu o voce la fel de coborâtă ca a lui, era adevărul. 
Îmi trebuiseră ani de planificare intensă şi de acţiuni şi mai 
intense pentru a ajunge în acest punct. Ne aflam în pragul 
succesului. Totuşi, când va avea loc ceremonia de căsătorie? 
Am întrebat eu. 

Toran mi-a aruncat o privire surprinsă, dar, înainte de a 
apuca să-mi răspundă, uşile din lemn de cedru decorate cu 
câte un taur de aur s-au deschis fără zgomot în faţa noastră. 
La bătaia solemnă a unei tobe, am intrat în sala tronului şi ne- 
am oprit în vreme ce uşile se închideau silențios în urma 
noastră. 

Încăperea era slab luminată. Nu existau lămpi. Cele câteva 
ferestre înguste erau acoperite cu draperii de lână în culori 
închise. Cu toate astea, ochii mi s-au obişnuit repede, aşa că 
detaliile siluetelor şi chipurilor au apărut din penumbră. 

În centrul sălii se afla un tron instalat pe un podium. Un grup 
compact de oameni era strâns în jurul bazei tronului. In stânga 
sa erau adunaţi preoţii lui Cronos. Purtau pelerine lungi, cu 
glugi care le ascundeau trăsăturile. Aceste veşminte aveau o 
culoare roşiatică intensă, despre care am aflat de la Toran, 
mai târziu, că se numea roşu sânge de taur. 

Vizavi de tron se afla un alt grup de curteni şi nobili. Unii 
dintre ei purtau tradiţionalele robe negre şi lungi şi pălăriile 
înalte. 

În faţa lor stăteau militarii de rang înalt şi comandanții navali. 
Uniformele lor erau pe atât de ţipătoare şi colorate, pe cât de 
mohorâte erau hainele nobililor. 

Tronul în sine era masiv. Era sculptat din abanos şi avea 
incrustaţii de sidef. Cu toate că era suficient de mare ca pe el 
să aibă loc cinci bărbaţi mari îmbrăcaţi în armuri, doar două 
persoane şedeau pe el. Una dintre ele era singura femeie din 
sala tronului, cu excepţia prinţeselor mele şi a lui Loxias. 
M-am uitat la ea nevenindu-mi să cred. Era cea mai bătrână 
femeie pe care o văzusem vreodată. Părea la fel de bătrână ca 
timpul însuşi. Trupul şi membrele descărnate erau acoperite 
cu o dantelă de un negru prăfuit, însă nu purta mănuşi. 
Degetele îi erau grotesc răsucite de artrită şi de vârstă. Dosul 
palmelor scheletice îi era plin de o reţea de vinişoare albastre 
torsadate. 


Faţa îi era galbenă şi ridată ca un măr desprins de vânt din 
copac şi care a zăcut la poalele sale câteva luni în soare. Nici 
nu mai părea omenească. Şuviţele de păr rare şi năclăite erau 
vopsite în roşu aprins şi lipite de craniu sau cârlionţate în jurul 
urechilor. Ochii îi erau cufundaţi în orbitele adânci. Un ochi îi 
era negru şi strălucitor ca obsidianul lustruit. Celălalt îi era 
opac şi din el picurau lacrimi pe obrazul ofilit, prelingându-se 
pe dantela neagră ce îi acoperea partea de sus a corpului. 

In tăcerea din sală a tuşit şi a expectorat nişte mucus verde 
şi galben. Când a deschis gura pentru a-l scuipa pe 
duşumeaua din marmură, am văzut că dinţii îi erau negri şi 
zdrenţuiţi precum  cioturile rămase în pădure după un 
incendiu. 

— Pasiphae, regina mamă, a şoptit Toran atât de încet, încât 
numai eu l-am auzit. 

Alături de ea şedea o siluetă umanoidă gigantică, 
înveşmântată într-o robă cu filigran de aur şi cu un pieptar din 
aur cu desene în relief. Totuşi, creatura părea prea mare 
pentru a fi om. M-am întrebat dacă era oare vreo bestie 
supranaturală sau aparținea  panteonului  minoian de 
nemuritori? 

Mâinile lui erau acoperite de mănuşi făcute din piele neagră 
îmblănită, despre care am presupus că era de bivol sălbatic. 
Picioarele erau vârâte în cizme înalte, din acelaşi material. 

Cel mai surprinzător era însă capul creaturii. Era complet 
acoperit de o mască din metale preţioase, făcută în formă de 
taur sălbatic cu nări fremătând şi o coamă zburlită. Coarnele 
masive montate în mască erau autentice, desprinse de pe 
craniul unui animal autentic. Erau lungi, curbate spre faţă şi 
cu un aspect letal. Văzusem specimene aproape identice 
printre trofeele regelui Nimrod, în Babilon. 

Găurile pentru ochi păreau să fie negre şi goale, până când 
m-am dat puţin într-o parte. Capul mascat s-a întors să-mi 
urmărească mişcarea şi, făcând asta, unghiul luminii venite 
dinspre ferestrele înalte s-a modificat. Am reuşit să desluşesc 
licărul unor ochi vii adânc în găvane. Erau ochi de om, de fiară 
sau divini? Nu aveam de unde să ştiu. 

Toboşarul ascuns a bătut de două ori, apoi s-a lăsat tăcerea. 
Nimic şi nimeni n-a mişcat în liniştea bruscă. Atunci, silueta 
mascată s-a ridicat de pe tron şi şi-a întins braţele. A scos un 


muget ca de taur sălbatic când simte în nări mirosul estrului. 
Sunetul a creat un ecou de o asemenea intensitate în masca 
acelei creaturi, încât mi-am dat seama că învățații minoiani 
trebuie să fi folosit nişte mijloace pentru a-l amplifica la acest 
volum extraordinar. 

La unison, întreaga congregaţie, inclusiv preoţii, au scos un 
geamăt de venerație atât de profund şi de intens, încât a 
sunat a teroare, după care s-au prosternat în faţa lui. Gărzile 
îmbrăcate în verde, aflate de o parte şi de alta a fetelor mele, 
le-au silit să-şi lipească feţele de duşumeaua din marmură. 
Ambasadorul Toran m-a apucat de încheietură şi m-a tras în 
jos odată cu el. 

— Stai nemişcat! Mi-a şuierat el. Pentru nimic în lume să nu-ţi 
ridici capul! 
l-am dat ascultare. Habar n-aveam ce se petrece, dar ştiam 
că nu era momentul să-l contrazic sau să obiectez. Am stat 
nemişcat, gemând când restul mulţimii gemea, lovindu-mi 
fruntea de duşumea doar când toţi ceilalţi o făceau. 

Tirada dinspre tron a continuat neabătută, dar crescând în 
volum până când capul a început să-mi vâjâie. 

Deşi studiasem cu asiduitate minoiana, n-am înţeles nici 
măcar un cuvânt din spusele Supremului Minos. Fie ţinea 
discursul într-un limbaj cabalistic, fie amplificarea îi 
distorsionase cuvintele dincolo de capacitatea mea de a le 
înţelege. 

Am o brățară pe care o port la încheietura dreaptă în astfel 
de ocazii. Pe un lanţ uşor este suspendat un mic disc de aur 
pe care l-am lustruit până la perfecțiunea unei oglinzi. Privind 
reflexia sa, văd orice sau pe oricine e în faţa sau în spatele 
meu, fără a-mi înălța capul. În felul acesta, am aflat multe 
lucruri interesante şi nu doar o dată am evitat astfel moartea. 

Brusc, în mica mea oglindă, am zărit o draperie circulară 
neagră coborând tăcută din umbrele tavanului. Avea exact 
dimensiunea podiumului pe care se afla tronul. l-a învăluit 
complet atât pe Supremul Minos, cât şi pe mama sa, Pasiphae. 
Apoi, a fost ridicată la fel de repede precum fusese coborâtă 
- şi atât tronul, cât şi podiumul erau acum pustii. Supremul 
Minos şi mama lui dispăruseră. Era cea mai inteligentă 
scenografie la care fusesem martor vreodată. 

Toboşarul ascuns a început din nou să bată. La acest semnal, 


ne-am ridicat cu toţii în genunchi şi ne-am înălţat capetele. S- 
a auzit un murmur de venerație şi mici ţipete de surpriză când 
am realizat că Supremul Minos şi mama lui dispăruseră. M-am 
alăturat celorlalţi fără să am nevoie de îndemnul lui Toran. 

După ce mi-am exprimat din plin stupefacţia faţă de puterile 
miraculoase ale regelui Cretei, m-am ridicat în picioare alături 
de Toran şi l-am întrebat: 

— Presupun că Supremul Minos a stabilit o dată pentru 
ceremonia de căsătorie, nu-i aşa? 

— Te rog să mă ierţi, lord Taita. Ar fi trebuit să-ţi explic mai 
amănunţit. Am presupus că înţelegi ce se petrece. Părea 
sincer stânjenit. Tocmai am luat parte la ceremonia de 
căsătorie. 

Nu-mi amintesc când am rămas mut ultima dată, fără să 
găsesc ceva inteligent sau spiritual de spus, dar, în cele din 
urmă, cu toate că vocea îmi era spartă, am izbutit să vorbesc: 

— Nu înţeleg, Toran. Te-am întrebat de nunta prinţeselor 
mele egiptene. 

— Asta a fost nunta. Nu mai sunt prințese. Acum sunt regine 
minoiane. Noi doi am reuşit ce ne-am propus. 

M-a luat de braţ parcă pentru a mă susţine. Incă privindu-l 
fix, i-am îndepărtat mâna. 

— Ce se petrece cu fetele mele acum? Am insistat eu. 

— Femeile-bărbat le vor conduce în seraiul regal. 

A arătat cu capul spre paznicii de corp în uniforme verzi. 

— Încă nu sunt pregătit să le însoțesc, am protestat eu. Întâi, 
trebuie să-mi iau lucrurile de pe Taurul sacru. 

— Bărbaţii nu au voie în Palatul soțiilor regale. Imi pare foarte 
rău, domnule. 

— Toran, ştii foarte bine că nu sunt cu adevărat bărbat. N-am 
fost niciodată despărţit cu forţa de fetele mele. 

— Conform legii minoiane, eşti bărbat, a insistat el. 

— Atunci, cum e cu creaturile alea? Am vrut eu să ştiu, 
arătând spre gărzile în uniforme verzi, care le ridicau pe fetele 
mele în picioare. Nu sunt ele bărbaţi - chiar mai mult decât 
mine, Toran? 

— Nu, Taita. Acestea sunt femei din tribul Mbelala, aflat în 
vestul Africii. 

— Dar nu au sâni! Am protestat eu. 

— Sânii le-au fost extirpaţi la pubertate, pentru a putea să 


mânuiască mai bine sabia, dar jos sunt pe deplin femei. O să-ţi 
dovedesc asta. 

S-a răsucit spre căpitanul gărzilor şi i-a vorbit cu asprime. 
Ascultătoare, şi-a ridicat tunica şi şi-a etalat vaginul perfect. 

— Poţi să-l atingi dacă vrei, stăpâne. Însă doar dacă eşti 
dispus să-ţi sacrifici braţul pentru acest privilegiu. 

Cu mâna pe mânerul sabiei, femeia-bărbat a zâmbit 
provocându-mă să încerc. Am clătinat din cap şi m-am întors 
spre Toran. 

— Când voi putea să-mi văd fetele din nou? Am întrebat eu şi 
mi-am auzit tonul rugător al vocii. 

— Imi pare cumplit de rău că eu sunt cel care trebuie să-ţi 
răspundă la această întrebare, deoarece răspunsul este 
niciodată, a rostit Toran cu fermitate. Niciun alt bărbat cu 
excepţia Supremului Minos nu le va mai vedea vreodată 
chipurile... până în ziua morţii lor. 

Privind retrospectiv, cu înţelepciunea înţelegerii ulterioare, 
mi-am dat seama că ultima parte a declaraţiei lui era o 
avertizare camuflată, însă am fost atât de năucit de iminenta 
pierdere, încât n-am realizat pe loc. 

Cele patru gărzi le-au luat pe prinţesele mele acoperite cu 
voaluri şi s-au îndepărtat. Loxias le-a urmat, dar s-a uitat 
îndărăt la mine şi a şoptit prea încet ca s-o aud, dar i-am citit 
pe buze: 

— O să le apăr cu preţul vieţii mele! 

Nu m-am mai putut abţine şi am pornit pe urmele lor, pentru 
a le împiedica să plece, însă Toran m-a apucat de braţ şi m-a 
ţinut pe loc. 

— Nu eşti înarmat, Taita. Aceste femei-bărbaţi sunt ucigaşe 
antrenate. Nu cunosc mila. 

Am rămas locului şi le-am privit îndepărtându-se. Puteam 
vedea că Bekatha plângea - pe sub văluri, tot trupul i se 
cutremura. Spre deosebire de ea, Tehuti a păşit în necunoscut 
ca o eroină. 

In peretele din spatele tronului de abanos, o uşă s-a deschis 
fără zgomot. Deznădăjduit, le-a urmărit dispărând prin ea. 


A fost ca şi cum viaţa mea se sfârşise. Cele două fete care, 
vreme de mulţi ani, fuseseră principalul motiv pentru care 
trăiam plecaseră pentru totdeauna. 

Ambasadorul Toran ştia cât de profund le iubeam şi cât de 
amarnic fusesem rănit de pierderea lor. A dovedii acum că îmi 
devenise prieten adevărat. Şi-a asumat sarcina de a mă 
îndruma prin complexitatea ciudată a societăţii cretane. Avea 
o trăsură care ne aştepta în curtea din spatele palatului. Cu ea 
ne-am dus pe un drum şerpuit către marea vilă aflată pe 
munte, deasupra oraşului Knossos. Aceasta avea să fie 
ambasada egipteană, iar eu, ambasadorul. 

În vreme ce urcam, Toran a făcut o conversaţie uşoară, 
pentru a-mi distrage atenţia de la durerea mea, prezentându- 
mi punctele de interes ale oraşului care se întindea sub noi. 
Acestea includeau birourile navale şi complexul clădirilor 
guvernamentale cu ajutorul cărora Supremul Minos conducea 
vastul său imperiu. 

— În fruntea guvernului se află Consiliul de stat, care este 
format din zece demnitari numiţi de Supremul Minos. Sarcinile 
şi responsabilităţile lor acoperă toate faţetele existenţei 
noastre ca naţiune - de la venerarea zeului Cronos, care este 
obligatorie pentru toţi cetăţenii, la plata taxelor, care nu e 
opţională. Toran a chicotit amuzat de mica lui glumă. Alte 
formaţiuni majore sunt Amiralitatea, Departamentul 
comerţului şi Armata. 

Cu un efort, am reuşit să dau deoparte durerea pierderii şi să 
mă concentrez asupra acestor informaţii vitale. Am izbutit 
chiar să iau parte la conversaţie: 

— Desigur, lumea întreagă ştie despre flota minoiană, care le 
întrece pe ale tuturor celorlalte ţări, dar nu ştiam că aveţi o 
armată semnificativă. 

— Armata noastră are aproape cincizeci de mii de oameni 
bine pregătiţi, mi-a spus Toran cu mândrie. 

— Pe Horus, asta trebuie să însemne cea mai mare parte din 
populaţie! Am exclamat eu surprins. 

— Toţi ofiţerii de rang înalt sunt cretani, dar grosul e format 
din mercenari. Cea mai mare parte a populaţiei noastre e 
reprezentată de meseriaşi talentaţi, nu de soldaţi. 

— Acum înţeleg. Eram fascinat de această informaţie. Şi sunt 


sigur că superba voastră flotă va putea să-i transporte foarte 
repede pe aceşti războinici oriunde este cea mai mare nevoie 
de ei. 

Toran mi-a înşirat numele şi responsabilităţile tuturor 
militarilor de rang înalt. Apoi mi-a vorbit despre calităţile şi 
slăbiciunile fiecăruia: 

— Unii dintre ei sunt războinici pricepuţi şi care văd lucrurile 
în perspectivă, dar mulţi alţii nu văd mai departe de propriile 
buzunare, pântece sau vintre. 

Totuşi, când am încercat să-l întreb pe Toran despre 
Supremul Minos şi despre caracterul fiinţei aflate în spatele 
măştii de aur, acesta a devenit sperios ca un mânz 
nedomesticit şi a evitat subiectul cu o avertizare sumară: 

— Să discuţi despre persoana Supremului Minos este o crimă 
de lezmajestate pasibilă cu moartea. E suficient să ştii că el 
întrupează spiritul naţiunii noastre. De data asta, voi lua în 
considerare faptul că ai pus întrebarea din ignoranță, dar, 
Taita, te previn să iei în serios acest avertisment. 

Ne-am cufundat amândoi într-o tăcere stranie, în vreme ce 
ocoleam un pinten stâncos al muntelui, după care am ajuns 
brusc în faţa reşedinţei care îmi fusese pusă la dispoziţie. Era 
o clădire mare, dar, ca toate celelalte pe care le văzusem 
până acum, era sumbră şi urâtă. Nu existau grădini care să 
înfrumuseţeze impersonala piatră cenuşie. In schimb, era 
înconjurată de viță-de-vie crescută pe spaliere. 

Servitorii casei erau aliniaţi în faţa uşilor principale, pentru a- 
mi ura bun venit, cu toate că primirea lor a fost la fel de 
mohorâtă ca zidurile din spatele lor. 

— Desigur, sunt sclavi, mi-a explicat Toran din proprie 
iniţiativă. Tuturor li s-au scos limbile şi coardele vocale, astfel 
că nu vei fi deranjat de flecăreala lor. 

„Şi nici nu voi afla de la ei ceva interesant sau important”, 
am gândit eu, însă nu am dat glas cuvintelor. 

— El este Bessus, majordomul tău. A arătat spre un flăcău 
vânjos, cu zâmbet plăcut. Înţelege egipteana, dar, din motive 
evidente, n-o vorbeşte. Poţi să-i ceri orice vrei. 

Toran a continuat repede, conducându-mă apoi într-un tur al 
noii mele locuinţe. Camerele erau confortabile, dar austere. 
Lucrurile mele personale şi hainele de schimb fuseseră trimise 
din port, înainte de sosirea noastră. Fuseseră despachetate, 


spălate şi aranjate cu grijă în dulapuri. Lângă dormitor se afla 
o bibliotecă cu peste o sută de pergamente mari aranjate pe 
rafturi. 

— Aceasta este istoria Imperiului Minoian, mare parte din ea 
fiind scrisă de mine. Sper că, poate, o vei găsi instructivă, mi-a 
explicat Toran, apoi mi-a arătat masa de scris joasă din 
centrul încăperii. Ai cerneluri, pensule şi papirusuri de cea mai 
bună calitate. Voi putea aranja ca misivele tale să fie livrate la 
orice destinaţie din lume. 

— Eşti foarte amabil, bunule Toran. 

l-am mulţumit cu o expresie neutră pe chip, dar am zâmbit în 
sinea mea şi i-am evaluat oferta în gând: „Foarte probabil, 
după ce îţi faci copii”. Inţelegeam că exista o limită a 
prieteniei şi amabilităţii. 

— In pivnițe se află cincizeci de amfore pline cu vin bun, a 
continuat el. Vor fi umplute de îndată ce se golesc. Peşte 
proaspăt şi carne vor fi trimise din port în fiecare dimineaţă. 
Cei doi bucătari sunt excelenți - ştiu din experienţă personală. 
Eu i-am ales pentru tine. 

Am ieşit şi ne-am dus la grajduri, unde grăjdarul-şef s-a 
prosternat în faţa mea. Am văzut urmele proaspete de bici 
care îi brăzdau spinarea. 

— Ridică-te, băiete! Mi-am ascuns adevăratele sentimente în 
spatele unui ton politicos. Cândva, fusesem şi eu sclav şi îmi 
aminteam suficient de bine sărutarea biciului. Cum te 
numeşti? L-am întrebat eu, iar el, făcând eforturi, a bolborosit 
răspunsul. 

Era un flăcău vesel, care în mod clar nu era cretan. 

— UVaaga? Am repetat eu sunetul, iar el a râs. Foarte bine, 
Uaaga, arată-mi caii tăi. 

A dat fuga la grajduri înaintea mea, scoțând sunete 
neinteligibile, dar entuziaste din laringele lui gol. 

In micul ţarc din spatele grajdurilor se aflau opt cai frumoşi. 
Uaaga i-a fluierat, iar aceştia au venit imediat la el, nechezând 
uşor de plăcere. A dat fiecăruia câte un mic pesmet din punga 
de piele pe care o avea la şold. Dacă animalele aveau 
încredere în el, atunci m-am hotărât să am şi eu, cel puţin 
până mi-ar fi dovedit că mă înşel. De obicei, caii au o judecată 
bună. 

— In curând, va trebui să mă duc călare la Krimad, pe ţărmul 


sudic. O să am nevoie de o călăuză care să-mi arate drumul. 
Tu îl cunoşti? 

Uaaga a dat din cap cu convingere. 

— Să te pregăteşti, l-am anunţat eu. O să te anunţ din scurt 
şi vom goni din răsputeri. 

El a rânjit. Se părea că deja ne înţelegeam. 


În dimineaţa următoare, m-am sculat înainte de răsăritul 
soarelui şi am mâncat grăbit înainte de a cobori călare 
muntele, îndreptându-mă spre Amiralitate. Mi-am petrecut 
toată ziua cu discuţii în contradictoriu şi negocieri cu 
viceamiralul Herakal şi cu oamenii lui, în final cu prea puţin 
folos. Mi-au oferit opt bireme decrepite, care clar petrecuseră 
mulţi ani ca nave comerciale, iar acum ajunseseră la final de 
viaţă. Cu acestea, ei se aşteptau să înfrâng hoardele hicsose. 
Începeam să aflu că minoianii erau în general un popor ursuz 
şi dificil, şi extrem de ostil cu străinii. Singurul pe care îl 
cunoscusem până acum, ambasadorul Toran, era o excepţie 
de la regulă. Era atât de afabil şi îndatoritor, încât putea să se 
fi născut egiptean. 

În seara aceea, m-am întors călare la noua mea casă, epuizat 
spiritual şi descurajat. Abia dacă am gustat cina cu miel la 
grătar pe care mi-o pregătise bucătarul. Totuşi, o carafa cu 
deliciosul vin pe care Toran îl trimisese în pivnițele mele mi-a 
dat puterea de a persevera, aşa că, în zorii zilei următoare, 
am coborât din nou muntele pentru a mă duce din nou la 
Amiralitate. 

A fost nevoie de toate abilităţile mele de negociator şi de 
puţin ajutor din partea lui Toran, dar, după zece zile, reuşisem 
în cele din urmă să încropesc o flotilă de şase trireme aproape 
noi. Viceamiralul acceptase ezitând să-mi dea ofiţeri cretani cu 
experienţă care să navigheze cu ele şi mercenari duri, aduşi 
din triburile sălbatice din nordul Italiei, care să alcătuiască 
echipajele. Aceşti oameni îşi spuneau latini sau etrusci. Toran 
m-a asigurat că erau marinari excelenți şi războinici de temut. 
Cu câte o sută de asemenea sălbatici la bordul fiecărei 
trireme, eram sigur că putem înfrânge orice navă din flota 
hicsosă. 

Le-am poruncit noilor mei căpitani să ocolească insula şi să 
se ducă în portul Krimad, unde Zaras şi Hui ancoraseră 


biremele mele sumeriene pregătite de drum. De-acum încolo, 
aceasta avea să fie principala noastră bază de operaţiuni, de 
unde puteam lovi inamicul care se afla la doar şase sute de 
leghe spre sud - adică cinci zile de navigaţie pe mare dacă 
vântul era bun. 


În dimineaţa de după ce noile mele trireme au plecat din 
Knossos, eu şi Uaaga am pornit călare prin întunericul de 
dinaintea zorilor spre Krimad, pentru a ajunge înaintea lor. 
Urmându-mi instrucţiunile, Uaaga înşeuase doi cai, iar pe alţi 
patru i-am luat de căpestre. Astfel, puteam să schimbăm caii 
de îndată ce aceia de sub noi dădeau primele semne de 
oboseală. 

Fusesem avertizat de către Toran că existau ocazional bande 
de tâlhari şi de proscrişi în pădurile care acopereau munţii de 
pe insulă. Aflând asta, am luat cu mine o sabie scurtă în teaca 
prinsă la curea, iar lungul arc recurbai atârna pe umărul drept. 

Ca sclav, lui Uaaga îi era interzis să deţină arme tăioase, dar 
avea o praştie şi un sac din piele cu pietre de râu rotunde. Il 
văzusem ucigând cu această armă potârnichi care zburau la 
înălţime, iar o dată îl zărisem doborând o căprioară care sărise 
gardul grădinii noastre. Era sigur că putea sparge capul unui 
bandit cu aceeaşi eficienţă. 

Am plecat înainte de răsărit, de îndată ce a fost suficientă 
lumină pentru a desluşi drumul dificil. Uaaga era un călăreț 
priceput, aşa că putea să ţină pasul cu mine. Cunoştea fiecare 
cot al drumului şi fiecare bifurcaţie de pe traseu. Călărea în 
spate dreapta, îndrumându-mă cu mârâituri animalice şi 
semne făcute cu mâna. 

Pentru început, am luat-o oblic pe pantele inferioare ale 
muntelui Ida, îndreptându-ne spre trecătoarea de la est de 
vârful cel mai înalt, care, deşi ne aflam în plină vară, încă era 
acoperit cu zăpadă. La această altitudine copacii maturi ai 
pădurii fuseseră tăiaţi pentru a furniza combustibil forjelor şi 
cuptoarelor din ateliere. Această distrugere m-a întristat. 
Oamenii cu topoare nu lăsaseră nici măcar un singur copac în 
picioare. 

În cele din urmă, am ajuns în pădurile virgine de la o 
altitudine mai mare şi am călărit printre copaci magnifici, care 
fuseseră înalţi încă de pe vremea când zeii erau tineri. 


Crengile lor superioare se împleteau sus deasupra capetelor 
noastre, umbrind potecile dintre ei şi creând o linişte de 
templu. Ropotele copitelor cailor noştri erau estompate de 
stratul gros de muşchi verde. Singurele sunete erau ciripitul 
păsărilor şi ţipetele micilor animale. Ne-am adăpat caii cu apa 
pâraielor care curgeau la fel de limpezi şi curate ca aerul de 
munte şi reci ca gheaţa datorită zăpezii topite. 

Ne-am oprit într-o poieniţă din pădurea de pe coama 
muntelui pentru a-l privi pe Helios, zeul soarelui, retrăgându-şi 
capul de aur sub orizontul estic. 

Acesta era pământ sfânt - locul unde se născuse Cronos, 
părintele tuturor zeilor, iar apoi, fiii şi fiicele lui. Le puteam 
simţi prezenţa şi adulmeca parfumul în aerul dulce emanat de 
solul mănos al pădurii. Era o senzaţie stranie să te afli atât de 
aproape de nemuritori. Poate că sensibilitatea mea 
exacerbată era motivată de sângele înrudit care îmi curgea în 
vine, despre care îmi spusese Inana. Apoi, mi-am zis cu 
severitate că Inana era aproape sigur o plăsmuire a viselor 
mele şi că eram victima propriilor superstiții. Mă irita faptul că 
imaginea ei îmi revenea atât de persistent în minte. 

M-am hotărât să mi-o alung ferm pe Inana din minte, dar, de 
îndată ce am luat această decizie, am auzit ecoul râsului ei 
îngăduitor. Vis sau zeiţă, ştiam că era aproape, aşa că de 
brava mea hotărâre s-a ales praful. 

Mi-am îndreptat calul spre panta abruptă, către portul 
Krimad, care era cuibărit pe stâncosul țărm sudic al Cretei. 
Mai erau două ore până la prânz. Scosesem un timp excelent. 

Deşi ne aflam la o distanţă de douăzeci de leghe, am crezut 
că recunosc catargele corăbiilor mele sumeriene stând 
grupate în port. Când m-am răsucit în şa şi am privit îndărăt 
spre drumul pe care venisem, am văzut vulcanul în care era 
ţinut prizonier zeul Cronos. Un fuior de fum albicios ieşea 
alene din cele două vârfuri gemene. Am zâmbit. Zeul era în 
toane bune. 

Uaaga profitase de această scurtă pauză pentru a descăleca 
şi a se lăsa pe vine în spatele celui mai apropiat copac. 
Simplul fapt că făcuse acest lucru indica faptul că, înainte de a 
fi făcut sclav, fusese o persoană de neam bun şi cu maniere 
alese. Doar bărbaţii şi femeile din cele mai de jos clase ale 
societăţii îşi scurg apa stând în picioare. 


Uaaga s-a ridicat brusc, lăsând fusta chitonului să-i cadă 
peste genunchi în timp ce arăta spre un loc pe pământ aflat în 
apropierea lui, scoțând mârâituri incoerente. Era atât de 
tulburat, încât am descălecat şi m-am îndreptat repede spre el 
pentru a vedea care era cauza. 

Pământul moale de la baza copacului era atât de răscolit, 
încât mi-au trebuit câteva momente pentru a desluşi urmele 
mari de copite despicate impregnate în ţărână. Erau de câteva 
ori mai mari decât cele lăsate de vacile de lapte de pe 
domeniul meu de la Mechir, pe malul fluviului Nil. 

M-am lăsat în genunchi pentru a compara una cu palma mea 
întinsă la maximum. A trebuit să-mi pun ambele palme pentru 
a acoperi complet urma de copită. 

— În numele lui Seth cel Rău, ce monstruozitate a lăsat 
aceste urme? Mi-am exprimat eu uimirea, fără să mă gândesc, 
faţă de Uaaga. 

N-am reuşit să descifrez răspunsul lui. A repetat sunetul 
crescând intensitatea în vreme ce s-a cuprins în braţe şi s-a 
cutremurat mimând frica. Apoi, s-a răsucit şi a fugit înapoi la 
calul său, urcându-se în şa. Mi-a făcut semn să încalec şi eu, 
aruncând în acelaşi timp priviri temătoare spre pădurea care 
ne înconjura. Agitaţia lui era contagioasă, aşa că am sărit pe 
spinarea calului meu şi l-am îmboldit s-o ia din loc. 

Încercam să găsesc o explicaţie raţională pentru aceste 
gigantice urme de copite. Dimensiunea lor părea mai degrabă 
fantastică decât reală - până când mi-am adus aminte de 
masivele cranii şi coarne de taur pe care le văzusem printre 
trofeele de vânătoare ale regelui Nimrod, în Babilon. Totuşi, 
îndepărtaţii munţi Zagros, aflaţi la nord-est de fluviul Eufrat, 
se aflau la jumătate de lume distanţă de această insulă micuță 
şi foarte populată. 

Părea foarte improbabil să mai existe tauri sălbatici care să fi 
supravieţuit în pădurea asta - doar dacă nu erau protejaţi 
printr-un decret dat de Supremul Minos. Poate că declarase 
aceste creaturi monstruoase drept animale care puteau fi 
vânate doar de rege, din moment ce reprezentau simbolul 
heraldic al naţiunii minoiane, taurul fiind animalul sacru al 
zeului Cronos. Masca de argint purtată de Minos dădea o 
oarecare credibilitate acestei posibilităţi. Cu toate astea, mă 
îndoiam că ar fi fost înţelept să discut asta chiar şi cu Toran. 


Deja mă avertizase să nu mă amestec prea tare în treburile 
conducătorului cretan. 

Mi-am întors privirea spre Uaaga. Încă era extrem de agitat. 
Transpira, iar buza de jos îi tremura. Se tot răsucea înainte şi 
înapoi în şa, aruncând priviri nervoase spre desişul aflat de o 
parte şi de alta a potecii. Incepea să mă enerveze. Chiar dacă 
în aceşti munți mai  supravieţuiau tauri sălbatici, 
comportamentul lui extravagant era deplasat. 

Dincolo de dimensiunile lui, un taur era în esenţă o vacă, iar 
vacile sunt animale placide. Tocmai eram pe cale să mă iau de 
Uaaga când acesta a ţipat brusc. leşit din gâtul şi gura lui 
mutilate, sunetul a fost atât de neaşteptat, încât m-a luat prin 
surprindere şi m-am blocat. 

Calul lui s-a năpustit în al meu atât de violent, încât, dacă 
reacţia mea n-ar fi fost instantanee, aş fi fost azvărlit din şa. 
Mi-am recăpătat poziţia şi am mârâit la el. Insă Uaaga tremura 
de groază şi arăta spre pădurea de dincolo de poteca pe care 
o urmam. 

— Calmează-te, idiotule! Am tipat la el, dar m-am întrerupt 
când am desluşit forma masivă şi întunecată din frunzişul aflat 
mai sus şi lateral faţă de cărare. 

La prima vedere, crezusem că era vreo formaţiune stâncoasă 
a muntelui. Dar s-a mişcat şi imaginea s-a limpezit. 

Era un animal adevărat. 

Calul meu avea 16 palme! înălţime la greabăn, dar m-am 
văzut silit să mă las pe spate în şa şi să privesc în sus ca să 
mă uit în ochii creaturii. Acei ochi erau enormi. Se uitau în ai 
mei cu o privire fixă infernală şi întunecată. Uriaşele urechi în 
formă de clopot ale creaturii erau aplecate înainte, ciulite la 
tipetele lui Uaaga. Spinarea îi era cocoşată ca a unei cămile. 
Coarnele aveau o anvergură cât a braţelor mele întinse. Erau 
groase şi ascuţite precum colții unui elefant pe care îl 
văzusem în palatul faraonului din Teba. 

Asta în niciun caz nu era o vacă rumegând placidă. Surpriza 
mi s-a materializat printr-un țipăt care l-a egalat ca volum pe 
al lui Uaaga. 

Creatura şi-a coborât capul, aplecând spre noi letalele coarne 
ascuţite şi, în acelaşi timp, a scormonit pământul cu copitele 
din faţă, aruncându-şi peste spinare bulgări din lutul moale al 


1 1,5 metri (n.tr.). 


pădurii. Apoi s-a lansat ca o avalanşă în jos pe pantă, rupând 
vegetaţia din calea sa, cu ochii încă aţintiţi în ai mei. 

Eu eram blocat pe poteca îngustă, fără nicio cale de scăpare 
şi fără loc de manevră. Şi n-aveam nici timp să-mi scot sabia 
din teacă sau să pun o săgeată în arc. 

Armăsarul lui Uaaga s-a panicat şi a încercat să scape cu 
fuga, însă n-a reuşit decât să-şi pună călăreţul direct în calea 
taurului. Dar, cu toate că vedea moartea cu ochii, omuleţul a 
izbutit un incredibil act de curaj. Hlamida lui de lână era rulată 
şi prinsă de oblâncul şeii. A scos-o şi, cu o smucitură din 
încheietură, a desfăcut-o ca pe un cearşaf. Apoi, a aruncat-o 
peste capul taurului. N-o să ştiu niciodată dacă asta îi fusese 
intenţia, dar pelerina s-a agăţat de coarnele aplecate şi s-a 
înfăşurat în jurul capului, orbind complet bestia. 

Cu toate că nu mai vedea nici calul, nici călăreţul, taurul a 
lovit instinctiv cu coarnele sale masive. Am văzut vârful unui 
corn intrând în partea dreaptă a pieptului lui Uaaga, lângă 
subrat, şi străpungându-l complet. A ieşit pe partea cealaltă a 
trupului, străpungându-i cutia toracică. 

Taurul şi-a smucit capul, iar corpul lui Uaaga a fost aruncat 
sus în aer. Incă orbit, taurul a lovit din nou, iar de data asta, a 
nimerit calul, făcându-l să cadă în genunchi. 

Insă taurul era total dezorientat deja. S-a repezit din nou în 
tufişuri, lovindu-se de trunchiurile copacilor şi încercând să 
scape de mantia care încă era înfăşurată în jurul capului şi 
coarnelor sale. 

Uaaga câştigase pentru mine momente preţioase de respiro, 
în care să-mi scot picioarele din scăriţele de lemn sculptat şi 
să sar din şa. Arcul îmi era deja în mână şi i-am pus coarda 
dintr-o singură mişcare. 

Tolba încă era legată de şa, însă mereu am la cingătoare 
două săgeți tocmai pentru o astfel de situaţie. Am scos-o pe 
una din ele, încredinţând-o imensei forţe a arcului din lemn de 
frasin. 

Taurul cred că m-a auzit sau că mi-a simţit mirosul. Şi-a 
răsucit trupul uriaş, ajungând cu faţa la mine. Incă îşi legăna 
capul dintr-o parte în alta, fie încercând să mă localizeze, fie 
încercând să scape de hlamida care tot mai era încurcată în 
coarnele sale. Am aşteptat până când mişcarea i-a dat la o 
parte umărul drept şi i-a expus pieptul. Atunci, am dat drumul 


săgeţii. Era o distanţă atât de scurtă, încât a căpătat o viteză 
uriaşă şi o enormă putere de penetrare. A dispărut complet în 
cavitatea toracică a taurului, în urma ei rămânând doar o mică 
rană din care a ţâşnit sângele strălucitor, pompat din inimă. 

A doua săgeată a lovit un deget mai sus, dar pe aceeaşi linie. 
Taurul s-a împleticit îndărăt pe picioarele din spate, înainte de 
a se năpusti orbeşte în pădure. Am auzit cum frângea totul în 
cale coborând panta abruptă a muntelui Câteva momente mai 
târziu, s-a prăbuşit. l-am auzit trupul lovind pământul cu o 
bufnitură puternică. Apoi, l-am auzit zvârcolindu-se în tufişuri, 
dând spasmodic din picioarele posterioare. În cele din urmă, a 
scos un muget de moarte care s-a răsfrânt de stânci sub 
formă de ecou. 

Mi-a luat doar o clipă să-mi vin în fire şi să-mi potolesc 
mâinile care încă tremurau. După aceea, m-am dus întâi spre 
locul unde zăcea Uaaga. Dintr-o privire, am văzul că fusese 
spintecat ca un ton proaspăt prins. Sângele curgea din rana 
deschisă, dar, chiar când îngenuncheam lângă el, a contenit. 
Ochii îi erau larg deschişi, însă daţi peste cap, iar gura îi era 
căscată. Nu-l mai puteam ajuta cu nimic. 

Calul lui căzuse alături. Sărmanul animal fusese străpuns în 
gât. Prin acea gaură, aerul ieşea bolborosind din plămâni. În 
plus, am văzut că piciorul drept din faţă era fracturat, aşchii 
zimţate ale tibiei ieşindu-i prin piele. Mi-am scos sabia şi i-am 
înfipt-o printre urechi direct în creier, ucigându-l instantaneu. 

Căpestrele cailor de schimb încă erau legate de şaua calului 
mort al lui Uaaga. l-am dus spre cel mai apropiat copac şi i-am 
legat de el. Apoi, m-am dus să-mi caut propriul cal şi pe cei 
legaţi de el. Nu se duseseră prea departe - i-am găsit păscând 
în cea mai apropiată poieniţă din pădure. l-am adus înapoi 
unde îi lăsasem pe ceilalţi şi i-am legat de acelaşi copac. 

După ce am terminat, am coborât şi am alunecat pe pantă 
până în locul unde zăcea taurul. Am dat ocol uriaşului 
cadavru, minunându-mă încă o dată de dimensiunile lui. 
Acum, am înţeles teroarea care îl copleşise pe Uaaga. Era unul 
dintre cele mai feroce animale pe care mi le imaginasem 
vreodată. Ne atacase fără nici cea mai mică provocare. 

De asemenea, am înţeles pe deplin de ce regele Nimrod era 
lăudat că ucisese o sută de asemenea fiare şi de ce minoianii 
o aleseseră drept simbol heraldic al naţiunii lor. 


Am îngenuncheat respectuos lângă cadavru, cu stimă faţă de 
un asemenea adversar formidabil şi conştient de faptul că mă 
adusese foarte aproape de moarte. Am desprins însângerata 
hlamidă a lui Uaaga de pe coarnele sale, am împăturit-o şi am 
vârât-o sub braţ. Apoi, m-am ridicat şi, înainte de a mă 
îndepărta, am salutat cu pumnul strâns taurul mort. Fusese un 
adversar demn de săgețile mele. 

Am urcat spre locul unde zăcea trupul viteazului Uaaga şi i- 
am şters sângele de pe chip, iar apoi l-am înfăşurat în pelerina 
lui. L-am săltat pe umăr şi l-am urcat până la bifurcația 
trunchiului unui copac, fixându-l acolo - suficient de sus 
pentru ca mâncătorii de stârvuri să nu poată ajunge la el până 
reuşeam să-i aranjez o înmormântare decentă. 

Am stat alături de el în copac şi am rostit o scurtă rugăciune, 
dându-i în grija zeului său, oricare ar fi fost acela. Apoi, am 
coborât din nou pe pământ. 


De îndată ce picioarele mele au atins solul, acesta s-a 
cutremurat atât de violent, încât aproape că mi-am pierdut 
echilibrul. M-am apucat de trunchiul copacului pentru a-mi 
păstra echilibrul. Pomul era şi el zgâlţăit cu sălbăticie, ramurile 
sale biciuind aerul şi fremătând. Când mi-am ridicat privirea, 
frunze şi crenguţe mi-au căzut cu nemiluita pe faţă. M-am 
gândit că trupul lui Uaaga era posibil să fie aruncat de-acolo, 
dar îl fixasem bine. 

În jurul meu, pădurea era zguduită violent. Muntele însuşi 
dansa. Se auzea un muget hodorogit, iar când m-am uitat spre 
muntele Ida, am văzut cum din stânca de granit tocmai se 
desprindea o mare lespede care a alunecat şi s-a rostogolit la 
vale. 

Caii erau panicaţi. Se cabrau şi îşi smuceau capetele 
încercând să scape de căpestre şi să se elibereze din 
pripoane. M-am apropiat de ei clătinându-mă pe pământul 
care se zguduia. l-am mângâiat şi le-am spus cuvinte de 
alinare. Am un fel special de a mă înţelege cu caii, la fel ca şi 
cu majoritatea păsărilor şi animalelor, aşa că am reuşit să-i 
liniştesc şi să-i fac să se întindă pe pământ, pentru a-i 
împiedica s-o ia la goană sau să cadă şi să se rănească. 

Apoi, m-am uitat spre nord, către portul Knossos şi dincolo de 
mare, spre vârfurile gemene ale vulcanului Cronos. 


Zeul era furios. Se lupta să se elibereze din lanţurile în care îl 
încătuşase fiul său Zeus. Răgetele lui erau asurzitoare chiar şi 
de la distanţă. Fum, aburi şi foc ieşeau pe hornurile temniţei 
sale, acoperind orizontul nordic. Am văzut cum stânci de 
dimensiunile clădirilor din oraş erau zvârlite spre cer. 

M-am simţit mic şi neajutorat în faţa unei asemenea furii 
cataclismice. Chiar şi Helios, soarele, îşi ascunsese chipul de 
noi. O disperare întunecată s-a aşternut asupra lumii. Însuşi 
pământul tremura de frică. O duhoare de sulf a umplut aerul. 

Am stat jos lângă caii mei şi mi-am îngropat faţa în braţele 
încrucişate. Chiar şi mie îmi era teamă. Era o teroare pioasă şi 
supusă. Nu există niciun loc pe pământ unde să te refugiezi în 
faţa mâniei zeilor. 

Ucisesem monstruoasa creatură încornorată care era alter 
egoul zeului. Cu siguranţă, furia lui Cronos era îndreptată spre 
mine din cauza acestui sacrilegiu. 

Vreme de o oră, iar apoi, încă o oră, zeul a răcnit, după care, 
când soarele a ajuns la amiază, a încetat la fel de brusc cum 
începuse. Norii sulfuraşi s-au îndepărtat pe cer, muntele s-a 
potolit, iar pacea a revenit în lume. 


Mi-am ridicat caii şi am încălecat, iar apoi am condus 
animalele de schimb în jos pe munte, alegându-mi cu grijă 
drumul printre crengi rupte, mici alunecări de pietre şi pământ 
pe care zeul îl desprinsese din munte. 

Cu trei zile în urmă, îi trimisesem un mesaj lui Zaras, 
comunicându-i să-mi aştepte sosirea. Cu mult înainte de a 
ajunge în portul Krimad, i-am văzut şi pe Zaras, şi pe Hui 
urcând călare spre mine. M-au recunoscut de la distanţă şi, 
scoțând strigăte de uşurare, şi-au îndemnat caii la galop. Când 
au ajuns lângă mine, au oprit caii şi au descălecat. Aproape că 
m-au smuls din şa şi, unul după altul, m-au îmbrăţişat. Jur pe 
iubirea mea pentru Horus şi Hathor că, atunci când m-a 
eliberat din îmbrăţişarea lui ca de urs, Zaras chiar şi-a şters o 
lacrimă spunându-mi: 

— Am fost aproape siguri că am scăpat de tine în sfârşit. Dar 
nici Cronos însuşi n-a putut să facă treaba asta pentru noi. 

Desigur, ochii mei au rămas uscați, însă am fost recunoscător 
că nu mai era nimeni în jur care să vadă o asemenea 
manifestare exagerat de sentimentală. 


— A ajuns deja flotila de nave minoiane în Krimad? Am 
încercat eu să-i fac să-şi vină în fire. 

— Nu, domnule. Zaras a izbutit să-şi şteargă zâmbetul de pe 
chip. A arătat spre orizontul mării. După cum poţi vedea, 
marea s-a înfuriat din cauza cutremurului. Aproape sigur, 
cursul lor a fost deviat. Mă aştept să întârzie câteva zile. 

— Cum a făcut flotila noastră faţă furtunii? 

În vreme ce am coborât călare muntele, am avut grijă să 
discutăm exclusiv probleme navale. M-am prefăcut că nu 
observ semnele pe care Hui i le făcea lui Zaras şi refuzurile lui 
la fel de ascunse de a-i da ascultare. Oricum, când am ajuns în 
apropierea portului Krimad, Hui nu s-a mai putut abţine şi, 
foindu-se jenat, a rostit: 

— Ne întrebam dacă nu cumva aveţi nişte mesaje pentru noi, 
domnule. 

— Mesaje? M-am încruntat eu. De la cine aşteptaţi mesaje? 

— Poate, de la palat... 

Vocea i s-a pierdut. 

— Aşteptaţi mesaje de la Supremul Minos? M-am prefăcut eu 
a nu şti despre ce-i vorba. 

Totuşi, privirile lor erau atât de rugătoare, încât, cu toate că 
nu consideram indicat, le-am spus: 

— N-am mesaje pentru voi, dar probabil aţi auzit amândoi că 
prinţesele Tehuti şi Bekatha sunt amândouă măritate cu 
monarhul minoian şi locuiesc amândouă în siguranţă în 
haremul regal. Voi doi v-aţi făcut datoria şi ar trebui să fiți 
extrem de mulţumiţi. Voi aduce acest lucru la cunoştinţa 
faraonului cu prima ocazie. Şi ştiu că vă va fi recunoscător. 
Am tras aer în piept şi am continuat: Sunt sigur că vă întrebaţi 
de ce am sosit fără niciun fel de escortă. A avut loc un 
accident în care servitorul meu a fost ucis de un animal 
sălbatic. Cu prima ocazie, vreau să trimiteţi nişte oameni pe 
munte care să-i recupereze rămăşiţele şi să le înmormânteze 
aşa cum se cuvine. 

Am continuat să vorbesc şi să dau ordine, neoferindu-le nicio 
ocazie de a redeschide subiectul legat de prințese. N-am vrut 
să recunosc faţă de ei că nu mai luasem legătura cu fetele şi 
că habar n-aveam cum o duceau în serai. 

Când am ajuns în port, am fost surprins să descopăr că, şi în 
această parte a insulei, care era ferită de zvârcolirile vulcanice 


ale muntelui Cronos, marea se înfuriase atât de tare, încât 
valurile se loveau de zidurile portului şi ajungeau până la 
punţile vaselor ancorate. Oricum, Zaras şi Hui îşi luaseră toate 
precauţiunile posibile pentru a-şi proteja corăbiile. Le legaseră 
de cheiul de piatră cu cele mai solide parâme pe care le 
putuse procura căpitanul portului şi puseseră nişte tampoane 
groase din funii împletite pentru a le împiedica să se 
zdrobească unul de altul sau de chei. 

Lăsaseră un singur om să stea de veghe la ancoră pe fiecare 
vas. Restul ne-am adăpostit într-un depozit gol, ca oaspeţi ai 
căpitanului portului. Numele lui era Poimen şi era un minoian 
tipic, melancolic şi pesimist. 

Ne-a invitat pe mine şi pe ofiţerii mei să luăm cina cu el în 
acea primă seară. Am fost surprins de acest gest ospitalier. 
Abia mai târziu am descoperit că nu era doar căpitanul 
portului, ci şi colonel în poliţia secretă minoiană şi că întocmea 
un raport despre noi, toţi egiptenii, pentru superiorii lui din 
Knossos. 

Mâncarea provenită din bucătăria lui a fost prea sărată şi 
prea arsă. Vinul a fost subţire şi acru. Conversaţia a fost 
banală şi plictisitoare, axându-se pe cutremur şi pe furtuna de 
pe mare stârnită de acesta. Aveam mare nevoie de o 
diversiune, aşa că i-am întrebat pe meseni: 

— Care este cauza acestor cutremure şi erupții vulcanice? 

Nimeni nu se îndoia că omenirea era astfel pedepsită pentru 
vreo fărădelege sau vreo ofensă adusă zeilor. 

— Ce fărădelege ar fi atât de gravă, încât să provoace o 
pedeapsă atât de cumplită? Am întrebat eu cu naivitate şi mi- 
a fost greu să-mi menţin o expresie serioasă pe chip în timp 
ce ascultam răspunsurile lor variate şi absurde, care 
acopereau întregul catalog al slăbiciunilor omeneşti şi 
aroganţei divine. 

După o vreme, chiar şi acest subiect a devenit neinteresant, 
aşa că am întrebat: 

— Cum putem obţine iertarea zeilor pentru greşelile noastre? 
Cu toții şi-au întors capetele spre căpitanul portului, 
reprezentantul cu rangul cel mai înalt al Supremului Minos 
dintre cei prezenţi. Acesta a adoptat o atitudine studiată şi un 
ton preoţesc. 

— Nu stă în puterea noastră să prezicem vrerile zeilor. Doar 


Supremul Minos, binecuvântat fie-i numele de-a pururi, este 
capabil de o asemenea înţelepciune. Cu toate astea, ne putem 
bucura de certitudinea faptului că Alteța Sa Supremă cunoaşte 
deja cauza furiei divine şi că o va recompensa din plin. Şi-a 
aplecat capul pentru a asculta sunetul furtunii de dincolo de 
zidurile depozitului. Ascultaţi! Furtuna se domoleşte. Furia 
zeilor a fost deja ostoită. Până mâine la vremea asta, mările 
se vor fi potolit, iar munţii se vor fi liniştit. 

— Cum de-i împacă Supremul Minos atât de uşor pe zei? Am 
insistat eu asupra subiectului. 

— În singurul mod în care oricare zeu poate fi împăcat, a 
replicat el cu o ridicare din umeri şi cu o expresie de 
superioritate pe chip. Prin sacrificiu, desigur! 

Poate că, dacă n-ar fi fost avertizarea lui Toran, aş fi intrat pe 
terenul primejdios al caracterului Supremului Minos, însă mi- 
am ţinut gura. Căpitanul portului m-a lăsat baltă şi a început o 
discuţie însufleţită cu asistenții lui despre cât de tare furtuna 
de pe mare va afecta pescuitul. 

Am rămas cu gândul neplăcut şi persistent că uciderea 
taurului urmată imediat de furia divină a lui Cronos nu erau 
doar o coincidenţă. 

M-am întrebat ce recompensă îi ceruse Cronos Supremului 
Minos. 


Până în zorii dimineţii următoare, valurile nu se mai spărgeau 
de zidurile de protecţie ale portului Krimad, iar Zaras şi Hui au 
putut să-şi continue pregătirile pentru campania navală 
împotriva hicsoşilor. 

Patru zile mai târziu, cele şase trireme care îmi fuseseră date 
de către viceamiralul Herakal au sosit în Krimad. Fuseseră 
duse departe spre est de marea furioasă, până în apropiere de 
insula Cipru. Mai aveau doar câteva butoaie cu apă proaspătă, 
iar vâslaşii erau aproape total epuizați. 

Am avut grijă ca echipajele cretane să se odihnească trei zile 
întregi şi să aibă mâncare, ulei de măsline şi vin de calitate 
rezonabilă. Şi-au revenit bine. După sfârşitul perioadei de 
odihnă, am început exerciţiile comune cu cele două flotile. 

Limba a fost principala problemă de care ne-am lovit, însă 
am avut grijă ca fiecare corabie să aibă cel puţin doi interpreţi 
la bord şi ca semnalele cu steaguri să însemne acelaşi lucru şi 


pentru minoiani, şi pentru egipteni. 

Ambele flotile aveau marinari bine pregătiţi şi experimentați, 
aşa că, după două săptămâni, au putut să efectueze manevre 
complicate cum ar fi navigarea în formaţie şi formarea unei 
linii de atac. Minoianii au învăţat curând cum să debarce 
carele de luptă şi infanteria pe țărm şi cum să recupereze 
oamenii, caii şi vehiculele după finalizarea atacului. 

Pe măsură ce deveneau tot mai pricepuţi, încrederea 
reciprocă şi camaraderia dintre egipteni şi cretani a înflorit. li 
transformam într-o mică forţă de luptă formidabilă. Ştiam că, 
foarte curând, o voi putea dezlănţui asupra hicsoşilor. Fireşte, 
principala mea preocupare era să mă decid unde puteau 
provoca răul cel mai mare. 

Informaţiile bune câştigă bătăliile cu mult înainte ca prima 
săgeată să fie lansată sau ca prima sabie să fie scoasă din 
teacă. 

Apoi, fără de veste, un mic şi aproape total distrus dhow 
comercial a sosit la intrarea în portul Krimad. Pânza îi era 
ferfeniţită şi pătată. Carena îi era dungată cu excrementele pe 
care echipajul său le defecau peste bord. Alcătuit din opt 
oameni, echipajul său murdar se străduia din răsputeri să-l 
menţină la suprafaţă. Semănau mai mult cu nişte paria decât 
cu nişte marinari. Vasul lor nu avea arborat niciun steag şi era 
mult scufundat în apă, aproape pe punctul de a se scufunda. 
Niciun pirat care se respecta nu era de crezut să se uite de 
două ori la el, acesta fiind probabil motivul pentru care 
supravieţuise călătoriei, indiferent de unde venise. 

Pe de altă parte, eu nu sunt la fel de naiv şi de arogant ca un 
pirat oarecare. Starea în care se afla părea mult prea proastă 
pentru a fi reală. Am simţit mirosul de vulpe bătrână purtat de 
vânt dinspre el. l-am ordonat lui Zaras să lanseze la apă cinci 
bărci cu oameni bine înarmaţi şi să-l abordeze imediat. 

De îndată ce bărcile noastre de atac au ieşit din port, ciudatul 
dhow a coborât pânza şi a arborat steagul egiptean. Zaras l-a 
tras la remorcă în port şi l-a legat de chei pentru a-l împiedica 
să se scufunde prea repede. 

Presupusul căpitan a fost adus pe țărm, acesta cerând să 
vorbească cu lordul Taita. Mi-am făcut apariţia încruntându- 
mă teatral şi cerând să i se dea douăzeci de lovituri de bici 
pentru a-i fi clar cine emite pretenţii aici. Amărâtul a căzut în 


genunchi, lipindu-şi fruntea de caldarâmul cheiului, şi a făcut 
semnul de recunoaştere cu degetul stâng. Eu şi Aton 
folosiserăm pentru prima dată acel semn cu mulţi ani urmă, 
pe vremea când amândoi încă eram sclavi. 

Am contramandat pedeapsa şi, în schimb, l-am târât fără 
nicio ceremonie în cabina de la bordul navei mele amiral, 
Furia. De îndată ce am ajuns înăuntru, am dat liber gărzilor şi 
le-am ordonat servitorilor să aducă apă caldă, pentru ca 
prizonierul să se spele, şi un chiton curat, pentru a-i înlocui 
zdrenţele împuţite. 

— Cum te numeşti, prietene? L-am întrebat în vreme ce 
bucătarul meu punea pe masă crustacee şi ton fript, iar eu 
scoteam capacul de lemn al unei amfore cu vin etrusc. 

— „Prieten” este un nume la fel de bun ca oricare altul, a 
rânjit el. Mult mai bun decât cel ales de mama pentru mine. 

— Ce mai face cunoştinţa noastră comună? L-am întrebat. 

— E mare, a replicat el. Îţi trimite salutări şi daruri. 

S-a îndreptat spre grămada de zdrenţe lepădate şi a 
scormonit printre ele până a găsit un papirus cusut într-un tiv. 
Mi l-a adus. În vreme ce îl desfăceam, am arătat spre 
mâncare. S-a dus la masă şi a început să mănânce cu poftă. 

M-am uitat la papirus şi am văzut pe dată că era „Ordinul de 
luptă” al flotei hicsose. În plus, Aton notase ţintele din delta 
Nilului pe care considera că merita să le iau în consideraţie. 

Cum pusese Aton mâna pe un asemenea document nu m-am 
putut hazarda nici măcar să ghicesc. L-am rulat la loc. Merita 
întreaga mea atenţie cu toate că, probabil, era vechi de 
câteva săptămâni. 

— Ai spus că aduci daruri, prietene? 

— Ţi-am adus patruzeci şi opt de porumbei călători. Se află în 
cuşti, pe vasul meu. 

Părea mulţumit de sine. Am desfăcut scrisoarea lui Aton şi 
am studiat-o încă o dată. 

— Omul cel mare îmi scrie că a trimis o sută de porumbei, am 
rostit eu cu glas calm. Ce s-a întâmplat cu cele cincizeci şi 
două de păsări? 

— Am rămas fără mâncare. 

— Mi-aţi mâncat păsările? 

Am fost stupefiat de tupeul lui. El a ridicat din umeri şi a 
rânjit arogant. Am strigat după Zaras. Când a venit, i-am spus: 


— Du-te imediat pe vasul acestui ticălos. Vei găsi acolo 
patruzeci şi opt de porumbei. Adu-mi-i imediat, înainte de a 
dispărea în mod misterios. 

Zaras nu a pus nicio întrebare, ci s-a grăbit să-mi 
îndeplinească ordinele. 

Vizitatorul meu şi-a umplut o altă carafa cu vinul meu preţios 
şi a ridicat-o spre mine în semn de salut. 

— Bun vin. Îţi apreciez gusturile. Marele nostru prieten îţi 
cere să-i trimiţi un dar corespunzător, pentru ca voi doi să 
puteţi comunica mai regulat. 

M-am gândit doar câteva clipe la sugestia lui. Ştiam că 
ambasadorul Toran are un porumbar mare în Knossos. 

— Şi cum propui să-i trimit păsările fără să fie şi ele devorate 
de şacali şi de hiene? 

Nici măcar n-a clipit la auzul insultei mele intenţionate. 

— O să i le duc eu însumi dacă unul dintre minunatele tale 
vase poate să mă traverseze marea şi să mă lase într-o zonă 
nelocuită din delta Nilului. _ 

— Pot să fac mai mult decât atât, prietene, i-am spus eu. În 
portul Krimad se află acum un dhow comercial cartaginez. 
Căpitanul lui a luat cina cu mine aseară. De azi în patru zile, 
plănuieşte să se întoarcă în Cartagina trecând prin portul 
hicsos Rosetta, care se află în deltă. După cum ştii, sultanul 
Cartaginei şi regele Gorrab al hicsoşilor au o relaţie de 
neutralitate. Pot aranja să te duci cu el până la Rosetta. O să 
iei cu tine o sută de porumbei care au ieşit din ouă în Knossos 
şi care vor fi nerăbdători să se întoarcă cât mai repede acasă. 
În felul acesta, eu şi omul cel mare vom putea, foarte curând, 
să luăm legătura direct. 

— Ştiu că va fi încântat de acest aranjament. Veţi putea chiar 
să profitaţi de ocazie şi să jucaţi câteva partide de bao prin 
intermediul porumbeilor. 

Am considerat că încercarea Prietenului de a fi amuzant a 
fost deplasată, iar faptul că era la curent cu relaţiile mele 
personale, deconcertant. Nu mă simt niciodată complet în 
largul meu în compania acestor iscoade clandestine. Sunt 
nişte oameni prefăcuţi şi mincinoşi. Cum poţi avea încredere 
într-un om care îţi va mânca porumbeii? 

În vreme ce aşteptam ca Toran să-mi trimită porumbeii din 
Knossos, am pus ca dhow-ul dărăpănat cu care Prietenul 


venise peste mare din Egipt să fie dus în ape adânci şi 
scufundat înainte de a stârni curiozitatea vreuneia dintre 
iscoadele hicsoşilor care ştiam că trebuiau să fie din belşug în 
Creta. Pe cei şapte oameni din echipajul lui i-am trimis pe 
băncile pentru vâslit de pe Furia. 

Patru zile mai târziu, când negustorul cartaginez a plecat 
spre Rosetta, Prietenul se afla la bord împreună cu o sută de 
porumbei sănătoşi şi bine hrăniţi din voliera lui Toran. 

Inainte ca vasul cartaginez să dispară dincolo de orizontul 
sudic, am eliberat unul dintre porumbeii lui Aton pentru a-i 
duce mesajul cu mulţumiri pentru darul său şi cu informaţia că 
Prietenul se îndrepta spre Rosetta ducând cadoul meu pentru 
el. Am încheiat notând prima mea mutare dintr-o partidă de 
bao: eliberarea bâtlanului meu din castelul vestic. 

Faptul că mă deranjase lipsa de politeţe a Prietenului nu 
însemna că trebuia să resping foarte buna sugestie de a 
profita de ocazie pentru a-mi continua partidele de bao cu 
Aton. 


Soarele se ridica deasupra orizontului estic când, în 
dimineaţa următoare, m-am despărţit de Zaras şi de Hui şi am 
pornit să urc călare muntele Ida, îndreptându-mă spre 
Knossos pe traseul pe care Hui instalase, la ordinele mele, 
posturi cu cai de schimb. Făcuse o treabă excelentă. 

Oamenii lui marcaseră ruta cu plăcuţe de bronz bătute în 
cuie pe copaci, indicând distanţa. Aşa încât, cunoscându-mi 
permanent poziţia, n-am coborât ritmul sub un galop mic. 
Când mă apropiam de fiecare haltă, suflam din corn pentru a-i 
înştiinţa pe rândaşi de apropierea mea, ca să mă poată 
aştepta cu calul gata înşeuat. Mă opream doar cât să beau 
câteva înghiţituri de vin îndoit cu apă. Apoi încălecam din nou 
şi plecam mai departe, muşcând din câte un cârnat cu ceapă 
pe care mi-l vărâse în mână unul dintre rândaşi. 

Am strunit calul lângă movila de pământ proaspăt ce marca 
mormântul sclavului care îşi dăduse viaţa pentru mine. 

— Dormi în pace, bunule Uaaga. Ştiu că ne vom întâlni 
curând. Atunci, îmi voi exprima din plin recunoştinţa faţă de 
tine. 

L-am salutat cu pumnul strâns, apoi am dat pinteni calului şi 
am pornit să cobor pe versantul care dădea spre portul 


Knossos. 

În timp ce intram în curtea grajdului din spatele ambasadei 
mele, am ridicat privirea spre soarele după-amiezii şi i-am 
evaluat poziţia comparativ cu cea pe care o avusese când am 
plecat din portul Krimad. 

„Mai puţin de şase ore ca să traversez insula!” mi-am spus cu 
satisfacţie. 

În ciuda călătoriei obositoare, m-am dus direct la masa de 
scris din bibliotecă pentru a mă ocupa de stiva de papirusuri 
care aşteptau atenţia mea. Cele mai multe erau din partea 
ambasadorului Toran. 

L-am trimis pe unul dintre sclavi să-mi ducă răspunsurile la 
casa lui Toran de lângă palat, după care am cinat singur şi m- 
am dus la culcare. 

În noapte aceea, am visat-o din nou pe Inana. Stătea pe 
terasa camerei mele, iar gluga şi pelerina îi străluceau în 
lumina lunii. Însă nu-i puteam vedea chipul sub glugă. Am 
încercat să mă ridic de pe pat şi să mă duc la ea, dar 
picioarele îmi erau ca plumbul şi nu voiau să mă asculte. Am 
încercat să-i vorbesc, însă vocea mi s-a stins înainte de a 
ajunge pe vârful limbii. Cu toate astea, nu m-a îngrijorat 
incapacitatea mea de a comunica. Mai degrabă, am simţit 
bunăvoința ei învăluindu-mă şi puterea ei divină acoperindu- 
mă ca un scut. Încrezător, mi-am îngăduit să mă cufund din 
nou în somn. 

M-am trezit înainte de mijirea zorilor şi m-am ridicat din pat 
simţindu-mă minunat de odihnit şi plin de viaţă. Nu eram 
pregătit pentru această stare de bine, dar apoi mi-am amintit 
brusc visul avut. Însă bucuria mi-a fost temperată de dulcele 
regret că nu fusese o realitate. 

Am străbătut gol camera, îndreptându-mă spre uşa de la 
terasă şi mi-am umplut plămânii cu aerul care fusese curăţat 
de trecerea peste o mie de leghe de ocean. 

M-am uitat spre muntele Cronos şi am constatat că | zeul era 
iarăşi în toane bune. Am zâmbit când a pufnit, scoțând un nor 
de fum mai întunecat. Poate că mă văzuse pe terasă şi îmi ura 
o zi bună sau poate că mâncase ceva la cină care îi provocase 
puţină  flatulenţă. Faptul că îmi  îngăduiam asemenea 
prostioare copilăreşti era un indiciu al bunei mele dispoziţii. 

Oricum, era o extravaganţă pe care nu mi-o permiteam. 


Planul meu era ca, în următoarele zece zile, să lansez primul 
atac împotriva poziţiilor hicsose de pe ţărmul nordic al deltei, 
aşa că fiecare oră conta. 

M-am îndreptat hotărât spre uşa camerei, dar piciorul meu a 
lovit ceva moale. Mi-am coborât privirea ca să văd ce era. 
Apoi m-am aplecat şi l-am luat pentru a-l examina - la început, 
doar puţin interesat; după aceea, cu o mirare crescândă. 

Era o floare sau, mai degrabă, un crin. Dar nu mai văzusem 
niciodată unul la fel, cu toate că sunt un horticultor pasionat. 
Era de dimensiunea unei carafe de vin mari. Petalele sale erau 
de culoarea aurului proaspăt turnat, întunecându-se până la 
nuanţe de roşu aprins spre bază. Staminele erau albe ca 
fildeşul sculptat, iar vârfurile lor erau albastre ca safirele. 

Era magnific şi atât de proaspăt, încât din tulpinii îi mai 
curgeau picături de sevă limpede. Cu delicateţe, l-am răsucit 
între degete şi i-am simţit parfumul delicat. Era un miros pe 
care îl cunoşteam atât de bine, încât am simţit părul de pe 
ceafa zburlindu-mi-se. 

Era mirosul zeiţei Inana, parfumul lui Iştar, zeiţa florilor, 
simbolul ei fiind crinul. 

— Nu a fost un vis, am şoptit eu. A fost aici. 

Am dus crinul la buze şi l-am sărutat. L-am simţii ofilindu-se 
în mâinile mele, petalele devenind aspre şi zbârcindu-se. 
Culorile strălucitoare au pălit, făcându-se maronii ca petele de 
pe mâinile unui om foarte bătrân. Apoi, petalele s-au 
fărâmiţat, transformându-se într-o pulbere fină, care mi s-a 
prelins printre degete şi s-a risipit pe lespezile terasei. Uşoara 
briză a zorilor a spulberat-o. 

Esenţa zeiţei părea să fi fost absorbită din crin în trupul meu, 
susţinându-mă şi fortificându-mă împotriva a nu ştiam ce. 


M-am îmbăiat cu apa fierbinte din găleţile de piele aduse de 
sclavii mei pe terasă. Apoi m-am îmbrăcat cu un chiton de 
lână albastră şi am coborât în bibliotecă. 

Uşa era închisă cu toate că eu o lăsasem deschisă când 
urcasem în camera mea, cu o seară înainte. 

Am deschis-o fără zgomot şi am încremenit de groază 
evlavioasă când am văzut silueta feminină învăluită în 
pelerină şi cu capul acoperit de glugă, care stătea la fereastra 
din partea cealaltă a camerei, cu spatele la mine. 


— Inana! Am şoptit eu, iar ea s-a răsucit repede şi a venit să 
îngenuncheze la picioarele mele şi să-mi sărute mâna înainte 
ca eu să-mi pot recăpăta vocea. 

— Lord Taita! Mă bucur atât de mult să te văd. Mi-a fost dor 
de tine. Tuturor ne-a fost dor de tine. 

Şi-a coborât gluga pe umeri. 

— Loxias! Am exclamat eu. Am crezut că eşti altcineva. Cum 
m-ai găsit? 

— L-am întrebat pe bunul meu prieten lordul Toran. El mi-a 
spus unde te afli. 

Am ridicat-o în picioare şi am condus-o spre canapea. 

După ce s-a aşezat, am sunat din clopoţelul de aramă de pe 
masa de scris, iar trei dintre sclavii mei au venit în fugă pe 
scara dinspre bucătărie. 

— Aduceţi mâncare şi băutură, am poruncit eu. 

Am stat unul în faţa celuilalt şi am devorat un platou mare cu 
ouă fierte, peşte uscat, cârnaţi de porc şi pâine tare, pe care 
sclavii îl puseseră între noi. 

— Nu e nicio primejdie pentru tine să fii aici cu mine? 
Credeam că eşti prizonieră în seraiul regal, împreună cu 
Tehuti şi Bekatha. 

— O, nu. A clătinat din cap, iar buclele i s-au legănat. 
Gardienele lor mă consideră doar o sclavă de condiţie 
inferioară. Mă lasă să vin şi să plec după cum doresc. 

— Viaţa de sclavă ţi se potriveşte evident de minune, Loxias. 
Eşti chiar mai drăguță decât ultima oară când te-am văzut. 

— Eşti un bătrân linguşitor neastâmpărat, Taita, s-a foit ea 
timidă. 

— Spune-mi despre celelalte fete ale mele. Sunt la fel de 
fericite ca tine? 

— Amândouă pretind că vor muri de plictiseală. Tânjesc după 
măcar una dintre poveştile tale care să le distreze. 

— Noul lor soţ nu le distrează? Am întrebat eu cu tact. 

— Te referi la bătrânul Cap de tinichea, Supremul Minos? A 
râs ea. Aşa îl numim noi, dar cred că ne-ar reteza capetele 
dacă ne-ar auzi. Nici Tehuti, nici Bekatha nu l-au mai văzut 
după ceremonia căsătoriei. Niciuna dintre prietenele noastre 
din harem nu l-a văzut după căsătorie, iar unele dintre ele 
sunt acolo de mai bine de douăzeci de ani. In orice caz, nimeni 
nu l-a văzut fără capul de tinichea. 


— Nu înţeleg, am protestat eu. Niciuna dintre soţii nu l-a 
cunoscut carnal pe rege? Asta îmi spui? 

Loxias fusese prietenă cu ambasadorul Toran de suficient 
timp pentru a înţelege semnificaţia cuvântului, aşa că s-a 
înroşit jenată şi şi-a coborât privirea. 

— Din când în când, Minos cere ca o anumită soţie să-i fie 
adusă de gardiene. Dar nu se mai întorc după ce părăsesc 
seraiul. 

— Ce se petrece cu ele? Am întrebat eu surprins. 

— Gardienele spun că sunt înălțate la rangul de favorite ale 
zeilor şi că ajung în Templul de Sus, din munţi. 

Am chestionat-o în amănunţime pe Loxias, dar curând mi-a 
devenit clar că ştia foarte puţine despre acest subiect, în afară 
de ce-mi zisese deja, şi că n-o interesa în mod deosebit locul 
unde se afla acest Templu de Sus. A încercat să schimbe 
subiectul discuţiei întrebând de Zaras şi de Hui. Ştiam că 
dorea aceste informaţii pentru a le transmite stăpânelor ei 
regale. 

In mod repetat, a trebuit s-o fac să revină la conversaţia 
despre numeroasele soţii ale Supremului Minos. 

— Cât de multe dintre celelalte soţii au devenit favorite ale 
zeilor de când tu şi prinţesele aţi intrat în harem? Am insistat 
eu. 

— Patruzeci, a răspuns ea fără să ezite. 

Am fost surprins de numărul mare şi de faptul că Loxias era 
sigură de el. 

— Asta înseamnă aproximativ o mireasă pe zi de când tu şi 
prinţesele aţi început să locuiţi acolo? 

— Nu, nu, domnule. Toate patruzeci au părăsit seraiul în 
acelaşi timp. Au plecat dansând şi cântând, şi cu flori în păr. 

— Supremul Minos trebuie că a avut o noapte obositoare. 

Nu m-am putut abţine să nu fiu sarcastic. Loxias a făcut un 
efort să-şi păstreze o expresie serioasă, dar i-am văzut 
scânteia de râs din ochi. Am continuat şirul de întrebări: 

— Eşti sigură că niciuna dintre acele patruzeci de femei nu s- 
a întors în serai? 

— Sunt foarte sigură. Ştim tot ce se întâmplă în aripa noastră 
a palatului. 

M-am gândit la răspunsurile ei. Aveam senzaţia neplăcută că 
îmi scăpa ceva de o însemnătate deosebită. 


— Patruzeci de mirese au plecat toate odată şi niciuna dintre 
ele nu s-a întors, am murmurat eu. 

— Ţi-am spus deja asta, Taita. Avea pe chip o expresie 
răbdătoare. Tehuti vrea să ştie unde se află Zaras acum. Este 
în Krimad sau patrulează cu navele lui? Ar vrea să-i trimită un 
cadou. O să i-l duci? 

l-am ignorat întrebarea. Eram hotărât să nu mă las atras în 
această aventură amoroasă. 

— Când au părăsit aceste mirese seraiul? Am cerut eu mai 
multe detalii. 

— Au plecat la prânz în ziua în care a avut loc cutremurul, s-a 
răstit Loxias nerăbdătoare. Nu ţi-am spus deja asta? 

Am privit-o fix în vreme ce mintea mea încerca sa facă faţă 
turnurilor pe care le lua conversaţia noastră. 

— Vrei să zici că acel Cap de tinichea şi-a făcut de cap cu 
patruzeci de virgine în toiul unui cutremur? Am vrut eu să ştiu. 

— Presupun că da. A chicotit. Dacă da, mi-ar îi plăcut să 
privesc. S-a ridicat. Trebuie să plec acum, altfel gardienele n-o 
să mă mai lase să intru în palat. Să le duc fetelor un mesaj din 
partea ta? 

— Spune-le că le iubesc mai mult decât orice pe lumea asta. 

— Dar pe mine? S-a bosumflat ea teatral. 

— Nu te lăcomi. Loxias, tu deja ai un bătrân care te iubeşte. 

— Nu e atât de bătrân, a protestat ea. Este destul de tânăr şi 
foarte bogat. O să se însoare cu mine - aşteaptă şi-ai să vezi. 

După plecarea ei, am stat singur pe terasă, gândindu-mă la 
cele spuse de ea. Totul avea prea puţin sens şi mi-a creat o 
senzaţie de nelinişte profundă, de dezastru iminent. 

Voiam să mă întorc degrabă în Krimad, să mă cufund în 
pregătirile de luptă împreună cu Zaras şi cu Hui, care ştiam că 
îmi vor alunga această stare. Totuşi, trebuia să fiu la 
porumbarul lui Toran când avea să se întoarcă una dintre 
păsările pe care Prietenul i le dusese lui Aton, în Teba. 


Eram în discuţii cu viceamiralul Herakal şi oamenii săi când, 
la uşile închise ale sălii, s-a produs o oarecare zarvă. 

— Ce se petrece? A răcnit Herakal cu o voce care a răsunat în 
toate cavernoasele încăperi ale Amiralității. Am ordonat să nu 
fim deranjaţi! 

Căpitanul gărzilor a deschis uşile din lemn de cedru şi a intrat 


făcând plecăciuni şi scuzându-se: 

— Lordul Toran din Consiliul privat a trimis un mesaj. Spune 
că este de cea mai mare importanţă şi că trebuie înmânat fără 
întârziere lordului Taita, egipteanul. 

Herakal mi-a aruncat o privire dezaprobatoare lugubră şi și-a 
ridicat mâinile în semn de disperare batjocoritoare. 

— Lasă-l pe ticălos să între! Lasă-i pe toţi să între! Ţineţi-o tot 
aşa şi nesocotiţi-mi ordinele ori de câte ori vă vine cheful. 

M-am ridicat repede în picioare pentru a-l proteja pe omul 
care tremura în faţa mâniei lui Herakal. 

— Îmi asum întreaga responsabilitate, înalte lord. Aşteptam 
un mesaj de cea mai mare importanţă de la sursele mele din 
Egipt. 

— Vom aştepta cu toţii după cum doreşti, lord Taita. 
Mormăind în surdină, Herakal s-a ridicat de pe scaun şi s-a 
îndreptat spre o fereastră, de unde a privit spre muntele 
Cronos aflat dincolo de golf. Am smuls mesajul din mâna 
tremurătoare a căpitanului. 

Era un sul foarte strâns de mătase galbenă, nu mai mare 
decât falanga de sus a degetului meu mic şi aproape total 
lipsit de greutate. Când l-am desfăcut, am văzut că era cât 
braţul meu de lung şi dens acoperit cu simbolurile codate pe 
care le foloseam eu şi Aton. Reprezentau o mare evoluţie faţă 
de oricare altă limbă scrisă, atât prin concizie, cât şi prin 
precizia semnificației pe care i le permiteau scriitorului. 

Am citit rapid mesajul şi mi-am ridicat privirea spre 
viceamiral înainte ca acesta să aibă vreme să se mai plângă 
de ceva. 

— Înalte lord, am veşti minunate. Ni s-a ivit ocazia de a da o 
lovitură nimicitoare chiar în inima duşmanului nostru comun. 
Gorrab al hicsoşilor a adunat o armată alcătuită din peste o 
mie de care de luptă pe câmpia de la Shur, în vestul extrem al 
deltei Nilului. 

— Cunosc zona aceea! A exclamat Herakal întorcându-se de 
la fereastră. Tonul i se schimbase. Se întinde de-a lungul 
țărmului Mării de Mijloc între oraşele Zin şi Dhuara. 

— Aşa este! Am fost eu de acord. În ultimul an, faraonul meu 
şi lordul Kratas şi-au concentrat ofensiva pe malul vestic al 
Nilului. Au înaintat spre nord până la lacul Moeris, care se află 
la doar optzeci de leghe sud de Zin. 


Am întins pe masă pătratul de mătase galbenă, iar Herakal şi 

oamenii lui s-au adunat în jurul său. Aton scrisese mesajul pe 
o parte, dar pe cealaltă desenase o hartă detaliată a nordului 
Egiptului, care arăta dispunerea ambelor armate, egipteană şi 
hicsosă. 

— Sursele mele raportează că Gorrab plănuieşte o manevră 
majoră de flancare, trecând graniţa estică a Egiptului pentru a 
lovi frontul nostru aici, la Quam. Am atins harta de mătase. E 
un plan viclean, dar locul de adunare de la Zin este extrem de 
vulnerabil la un atac dinspre mare. Se pare că Gorrab încă nu 
ştie de existenţa flotei noastre combinate care aşteaptă la 
Krimad exact o asemenea oportunitate. 

— Spui că Gorrab are o mie de care de luptă? A vrut Herakal 
să ştie. Asta înseamnă că sunt peste trei mii de războinici. 
Asta înseamnă mult mai mulţi oameni decât ai tăi. Dacă 
Gorrab află de planurile tale, te va distruge în caz că 
îndrăzneşti să-i ataci. 

L-am contrazis bătând cu degetul în mătasea galbenă: 

— Da, aşa e, Gorrab are o mie de care concentrate la Zin, 
dar, din informaţiile pe care le am, încă nu şi-a detaşat 
oamenii din trupele care se luptă cu faraonul şi cu lordul 
Kratas la lacul Moeris. Acum, mai puţin de cinci sute de 
războinici păzesc acele care. Am citit numele scrise de Aton în 
mesaj: cinci sute de oameni şi de două ori mai puţini cai. 

Herakal şi-a mângâiat gânditor mustaţa. 

— Asta, în mare, înseamnă o forţă egală cu a ta. 

— Flotila mea e gata să plece pe mare, şi putem ajunge la 
Zin în şase zile, adică înainte ca Gorrab să-şi poată aduce 
restul oamenilor. Pot să-mi debarc carele în spatele lor şi să-i 
atac înainte de a-şi da seama că ne aflăm acolo. Vom avea 
avantajul surprizei totale, care valorează cât o mie de care cu 
echipajele complete. 

— Drept să-ţi spun, lord Taita, nu-mi place deloc. Totul pare 
prea simplu şi convenabil. Îmi miroase a capcană. Cu toate 
astea, Supremul Minos ţi-a încredinţat comanda totală. Nu ai 
nevoie de aprobarea mea pentru acest plan nesăbuit. 

— Atunci, nu mai avem ce discuta, înalte lord. Iti mulţumesc 
pentru sfat şi urările de bine, iar acum voi pleca. 

Am călărit singur peste munte şi mi-am mânat caii din 
răsputeri. Am sosit la Krimad cu o oră înainte de apusul 


soarelui şi i-am găsit pe Zaras şi pe Hui la grajduri. Au fost 
surprinşi să mă vadă, dar mirarea lor s-a transformat în 
bucurie când le-am spus ce aveam în minte. 

— Du caii la bord cât încă e lumină, i-am zis lui Hui. Zaras, ia 
câţi oameni îţi trebuie pentru a te asigura că toate carele de 
pe corăbii sunt bine asigurate înainte de a porni pe mare. 
Strigând ordine oamenilor lor, s-au grăbit să-mi asculte 
poruncile. 

M-am dus la porumbarul care era noua casă a păsărilor lui 
Aton ce supravieţuiseră periculoasei călătorii din Egipt. Am 
ales doi dintre cei mai dolofani şi mai puternici şi le-am legat 
de picioruşe mesaje identice. După aceea i-am sărutat pe rând 
pe creştet şi i-am aruncat în aer. Au dat roată de patru ori 
portului, ca să se orienteze, iar apoi s-au îndreptat spre sud- 
sud-est şi au dispărut în înserarea care se lăsa. Un zbor de 
noapte era cel mai sigur pentru ei. Uliii şi şoimii nu vânează pe 
întuneric. Dar trimisesem în două exemplare mesajul pentru 
Aton ca să fiu absolut sigur. 

li cerusem să trimită călăuze care să ne aştepte pe plaja de 
la Zin, peste şase zile. Urmau să ne întâmpine când debarcam 
şi să ne conducă spre locul unde regele Gorrab îşi adunase 
carele. 

Cu o oră înainte de miezul nopţii, flotila mea formată din şase 
galere a părăsit portul. De îndată ce am ajuns în larg, am 
schimbat cursul spre sud, îndreptându-ne direct către Egipt şi 
golful Zin. 

În întunericul de dinaintea zorilor, n-am zărit flotila de 
douăsprezece galere de luptă condusă Nakati, prinţul 
oamenilor mărilor, aflat pe propria corabie, Porumbelu/. Nakati 
se grăbea spre Krimad, pentru a mă avertiza în privinţa 
mocirlei de înşelăciune şi trădare în care navigam fără griji cu 
micul meu detaşament de nave. 

Nakati a ajuns în portul Krimad la câteva ore după răsăritul 
soarelui şi a descoperit că eu şi corăbiile mele dispăruserăm. 
Totuşi, lăsasem acolo cinci oameni care, din cauza rănilor sau 
a bolilor, nu putuseră pleca pe mare împreună cu mine. Aceşti 
invalizi fuseseră cu mine în călătoria din Sidon, în Sumer, când 
capturasem Porumbelul şi îl înlănţuisem pe Nakati de banca 
sclavilor. De asemenea, fuseseră prezenţi când îl dezlegasem 
şi îi redasem comanda Porumbelului. Astfel încât ştiau că era 


unul dintre noi, aşa că nu au ezitat să-i spună lui Nakati 
încotro mă îndreptam şi care era scopul plecării spre Zin. 

Nakati a zăbovit în portul Krimad doar cât să-şi facă provizii 
de apă şi de mâncare din depozitul meu. Apoi, la aproape trei 
ore după răsăritul soarelui, a plecat cu flotila lui în urmărirea 
mea, însă eu aveam un avans de optore. 

Desigur, în această fază, eu nu aveam de unde să ştiu că 
Nakati venea cu toată viteza în urma mea. Dimpotrivă, nu 
primisem nicio veste de la el de când îl eliberasem pe 
încredere. Acum, eram înclinat să-mi regret acea decizie 
pripită. Începeam să bănuiesc că mă păcălise şi că revenise la 
rolul său de prinţ al oamenilor mării, şi că nu voi mai da 
niciodată cu ochii de el - decât dacă aveam să încrucişez 
sabia cu el. 

Abia mult mai târziu după evenimentele pe care le descriu 
aici, am aflat că Nakati respectase aranjamentul nostru. 
Totuşi, avusese nevoie de acest timp pentru a recruta 
echipaje pentru navele sale dintre piraţii care alcătuiau 
neamul oamenilor mării. 

Privind retrospectiv, ar fi trebuit să-mi dau seama cum stau 
lucrurile, dar eu crezusem mereu că oamenii mării erau o 
şleahtă dezordonată, fără organizarea şi structurile unei forţe 
navale moderne. Trecusem cu vederea faptul că mulţi dintre 
prinții piraţilor erau antrenați şi talentaţi războinici pe mare, 
care ajunseseră renegaţi doar prin forţa împrejurărilor. S-a 
dovedit că aveau la dispoziţie o largă şi bine organizată reţea 
de informaţii, care era categoric mult mai eficientă decât cea 
pe care o conducea vechiul meu prieten Aton. Nakati avea 
agenţi dubli infiltraţi printre oamenii lui Aton, dar avea iscoade 
şi la cartierul general al hicsoşilor, în Memphis. Nu mă îndoiesc 
că avea oameni şi în reţeaua mea. Datorită acestor surse, era 
bine informat despre corespondenţa dintre mine şi Aton. 
Cunoştea intenţia mea de a ataca baza de care de luptă de la 
Zin şi mai ştia şi că hicsoşii erau la curent cu intenţiile mele. 
Totuşi, Nakati nu avea porumbei prin care să mă avertizeze în 
legătură cu ce se petrecea. Venise în persoană să mă salveze 
de la dezastru, însă ajunsese prea târziu. 


Furia a ajuns în dreptul coastei africane cu o jumătate de oră 
înainte de răsăritul soarelui în cea de-a cincea zi de după 


plecarea din Krimad. Navigasem intenţionat pe un curs uşor 
deviat spre vest. Nu există niciun marinar în viaţă care să 
poată merge cinci zile fără să vadă pământul şi să ajungă 
precis la destinaţie, în golful Zin. Să ajung în partea de esta 
golfului ar fi fost prea primejdios. Linia coastei în apropiere de 
delta Nilului era intens populată. Am fi fost zăriţi de îndată ce 
am fi apărut la orizont. Dacă nu puteam fi sigur că navigam 
direct în golful Zin, atunci era mai sigur spre vest. Pe ţărmul 
vestic era Sahara, lipsită de populaţie, cu excepţia câtorva 
beduini rătăcitori. 

Mai important, am fost absolut sigur de direcţie de îndată ce 
am văzut pământul. Fără ezitare, am dat ordine ca flotila să 
meargă în şir, cu deşertul la tribord. Am navigat trei ore 
paralel cu ţărmul înainte de a-mi deveni clar că exagerasem 
cu devierea spre vest. Aceasta a reprezentat o mare 
îngrijorare pentru mine la momentul respectiv, dar s-a dovedit 
a fi benefică. În felul acesta, Nakati a avut vreme să micşoreze 
distanţa dintre corăbiile noastre. 

În cele din urmă, am ajuns în dreptul intrării în golful Zin, pe 
care l-am recunoscut după promontoriile care înaintau mult în 
mare, protejând interiorul de atacuri dinspre nord. Am dat 
ordin să micşorăm distanţa dintre noi şi am intrat în golf. 

Hicsoşii ne aşteptau. S-au năpustit spre noi în masă, de 
îndată ce am trecut printre promontoriile golfului Zin. Probabil 
că adunaseră tot ce plutea cale de zece leghe de-a lungul 
țărmului şi în delta Nilului. Erau prea mulţi pentru a putea fi 
numărați. Erau o sumedenie de ambarcaţiuni mai mici, 
precum lugherele, dar şi o triremă masivă care conducea 
atacul asupra flotilei noastre. Cele mai apropiate vase le 
ascundeau pe cele din spatele lor, cele mai mari le ascundeau 
pe cele mai mici. Dar, estimând grosier, cred că erau cel puţin 
douăzeci şi cinci de ambarcaţiuni hicsose împotriva celor şase 
ale noastre. 

Toate erau ticsite cu oameni înarmaţi. Coifurile lor, armurile, 
săbiile şi scuturile străluceau în lumina soarelui care răsărea. 
Strigătele lor războinice se auzeau limpede peste apă în timp 
ce se apropiau de noi. 

Briza matinală sufla cu putere dinspre larg prin intrarea în 
port, chiar din spatele nostru şi în feţele hicsoşilor. Acest lucru 
mă împiedica să dau îndărăt şi să încerc să scap pe unde 


venisem. 

Pe de altă parte, ambarcaţiunile hicsose veneau direct 
împotriva vântului, atât de aproape unele de altele cât le 
permiteau carenele. Înaintau anevoie, abia menținându-și 
direcţia. Cele şase corăbii ale noastre se deplasau rapid, cu 
vântul în pânze şi apa spumegând despicată de etrave. Dintr-o 
duzină de lovituri de vâsle, puteam ajunge la viteza de atac. 

Puteam vedea că punţile vaselor inamice erau atât de ticsite 
de oameni, încât arcaşii lor erau stânjeniţi de înghesuiala de 
trupuri şi scuturi. Pe de altă parte, Zaras şi Hui, Akemi şi 
Dilbar, şi ceilalţi căpitani puteau să profite din plin de faptul că 
nu aveau atât de mulţi oameni la bord. Chiar înainte să 
trecem printre promontoriile portului şi să nimerim în 
ambuscadă,  arcaşii noştri se pregătiseră pentru orice 
eventualitate. Corzile erau întinse, iar săgețile erau puse în 
arcuri. De îndată ce distanţa dintre duşmani şi vasul nostru 
conducător s-a micşorat suficient, Zaras a dat ordin să se 
tragă. Vântul care bătea direct de la pupa era aliatul nostru: 
ne-a oferit un avantaj de peste două sute de coţi. Arcaşii au 
reuşit să tragă zece salve înainte ca hicsoşii să-şi poată trimite 
săgețile suficient de sus pentru a ajunge la noi. 

Norul întunecat al săgeţilor noastre le-a măturat punţile, iar 
masacrul a fost de necrezut. [ipetele răniților erau 
contrapunctate de acel vâj! Vâj! Scos de săgețile care se 
înfigeau în carne. 

Trirema inamică era aproape pe jumătate mai mare decât 
oricare dintre corăbiile mele, dar, având în vedere direcţia din 
care bătea vântul, masivitatea ei era mai degrabă o problemă 
decât un avantaj. Am văzut că era deviată de vânt. Marele 
pinten al etravei nu mai era îndreptat ameninţător spre noi. 
Schimbându-şi direcţia, curbura carenei şi partea centrală a 
acesteia a ajuns să fie expusă exact în dreptul șirului de vâsle 
lungi, acolo unde atacul nostru ar fi pricinuit cele mai mari 
distrugeri. 

— Loviţi-o când întoarce! l-am ordonat repede lui Zaras, iar el 
s-a grăbit să-mi dea ascultare. 

Toboşarii au crescut ritmul pentru viteza de atac. Oamenii 
noştri de la vâsle erau odihniţi şi nerăbdători. Au tras până 
când le-au ieşit ochii din orbite. Impinsă de vânt şi de elanul 
vâslelor, Furia s-a năpustit înainte. l-am cerut lui Zaras să facă 


mici corecturi din cârmă astfel încât pintenul nostru de bronz 
să fie mereu îndreptat spre punctul cel mai vulnerabil din 
carena triremei. 

Am împins la o parte bărcile şi lugherele hicsose care stăteau 
între noi şi ţintă şi, cu o clipă înainte să lovim trirema, Zaras a 
strigat: 

— Ridicaţi vâslele! 

Vâslaşii noştri au săltat simultan vâslele la bord, iar pintenul, 
de forma unui cap de vultur cu ciocul mare, a zdrobit cu 
zgomot carena triremei şi a răsturnat-o pe-o parte. Ţipetele 
oamenilor aflaţi pe ea s-au amestecat cu trosniturile 
buştenilor şi vâslelor frânte. Ambele catarge au fost retezate 
la nivelul punţii. S-a înclinat dincolo de punctul din care şi-ar fi 
putut reveni. Apa a năvălit prin deschizăturile pentru vâsle. 
Sclavii înlănţuiţi de bănci s-au înecat aproape imediat, iar 
războinicii înghesuiți pe puntea superioară s-au prăbuşit în 
mare, de-a lungul vasului care se scufunda. 

Eu şi Zaras am fost trântiţi pe puntea Furie; de forţa 
impactului. Corabia noastră se oprise acum, aşa că, până să 
ne ridicăm în picioare, ambarcaţiunile hicsose mai mici 
reuşiseră să se strângă în jurul nostru şi aruncau din toate 
părţile cârlige pentru a se putea căţăra la bord. Războinicii lor 
înarmaţi deja se urcau furioşi pe navă, urlând ca o haită de 
lupi în jurul hoitului unei căprioare. Veneau de peste tot, 
agitând topoare şi săbii. Eram înconjurați. 

Eu, Zaras şi ofiţerii de punte am format un cerc spate în 
spate, ca să ne apărăm. Eram spadasini experimentați, care 
luptaseră împreună în numeroase ocazii. Eram mult mai 
pricepuţi decât atacatorii hicsoşi care mânuiau săbiile haotic şi 
greoi. Dar, oricât de mulţi doboram, alţii urcau la bordul Furie; 
să le ia locul. 

Aproape imediat, puntea de sub picioarele mele a devenit 
alunecoasă din pricina sângelui, iar braţele îmi erau mânjite 
până la coate, însă barbarii hicsoşi tot ne atacau şi mureau. În 
dreapta mea, Zaras părea neobosit, dar eu îmi pierdeam 
puterile rapid. Braţele îmi deveneau din ce în ce mai grele, iar 
picioarele îşi pierdeau graţia şi agilitatea. 

Am ucis un alt om şi, după ce mi-am scos sabia din el, m-am 
uitat peste balustradă şi am văzut că pe toate vasele flotilei 
mele se dădeau bătălii grele, toate fiind înconjurate de 


ambarcaţiuni inamice şi luptând pentru supravieţuire. Apoi, 
spre groaza mea, am văzut că o altă duzină de corăbii inamice 
intra în golf dinspre largul mării - galere de război mari, pline 
de oameni care strigau şi trăgeau din răsputeri la vâsle. Ştiam 
că eram pe cale să fim copleșiți numeric şi că nu mai puteam 
supravieţui mult. M-am gândit pentru o clipă cum ne-am putea 
desprinde din încleştare şi fugi pe mare. Însă mi-am dat 
seama că acel gând nu era doar ultima soluţie a unui spirit 
care se dă bătut, ci şi fantezia disperării. Nu exista nicio 
scăpare din această baie de sânge. Am continuat să luptăm în 
vreme ce valuri proaspete de duşmani se năpusteau la bord. 
In cele din urmă, am ajuns să mă clatin pe picioare de 
epuizare. Zaras m-a sprijinit cu scutul său, dar deja până şi să 
ridic sabia ajunsese un efort fantastic. Faţa şi braţele îmi erau 
pline de sângele oamenilor pe care îi ucisesem. 

Apoi, un alt duşman bărbos a apărut în faţa mea, iar eu am 
ridicat spre el sabia tocită. Deja, lama nu mai tăia şi era 
ciobită, iar vârful se rupsese. Lovitura mea a fost atât de 
neîndemânatică şi slabă, că noul meu adversar mi-a 
îndepărtat sabia cu o dispreţuitoare răsucire a încheieturii. 

— Taita! A strigat el la mine, iar eu mi-am oprit următoarea 
lovitură şi l-am privit prostit. 

Vreme de o clipă nu l-am recunoscut din cauza bărbii şi a 
vălului de sânge împroşcat, care îmi stânjenea vederea. Dar 
apoi mi-am dat seama că nu era o altă brută hicsosă. 
Trăsăturile lui erau nobile şi familiare. 

— Dă-ţi sabia la o parte domnule. Eu sunt supusul tău. 

l-am recunoscut până şi vocea. 

— Nakati! Am icnit eu. Am crezut că n-o să te mai văd 
niciodată. 

— Zeii nu ne ascultă mereu rugăciunile. 

A rânjit în vreme ce mi-o plătea cu propriile cuvinte. După 
aceea, m-a apucat de braţ pentru a mă împiedica să mă 
prăbuşesc, dar eu i-am îndepărtat-o. Odată cu speranţa, îmi 
reveneau şi puterile. 

— Ţi-ai calculat foarte bine sosirea, Nakati. Oricum, eşti bine- 
venit. 

Am arătat dincolo de bordul Furiei, către hicsoşii care 
abandonaseră lupta. Goneau spre siguranţa oferită de 
pământ, abandonându-şi ambarcaţiunile pe țărm şi fugind 


dincolo de dune. 

— Prinde-mi-i, te rog, pe aceşti grozavi indivizi iuți de picior. 
Apoi, ne putem îndrepta atenţia asupra distrugerii bazei lor de 
care de luptă, dacă o putem găsi. 

A râs la auzul cuvintelor mele. 

— Nu sunt nici grozavi, nici iuți de picior. Cavaleria hicsosă se 
află la nicio leghe de locul unde ne aflăm, m-a asigurat el. 

— Eşti sigur de asta? Am vrut eu să ştiu. 

— Iscoadele mele nu sunt atât de numeroase ca ale lordului 
Aton, dar sunt cel puţin la fel de eficiente. M-au informat 
despre această ambuscadă pe care oamenii lui Gorrab ţi-o 
pregătiseră. M-am dus la Krimad să te avertizez, dar, când am 
ajuns acolo, tu deja plecaseşi. Le-am mulţumit lui Horus şi lui 
Isis că am sosit la timp aici pentru a te găsi în viaţă. 

— Şi eu sunt recunoscător pentru asta! Mi-am şters sudoarea 
şi sângele de pe faţă cu poalele robei şi m-am aplecat ca să 
ridic de pe punte o sabie abandonată de inamic, ca s-o 
înlocuiesc pe a mea. După ce mi-am îndreptat trupul, am 
strigat la Zaras: Să nu laşi nici măcar unul dintre animalele 
hicsose să scape! 

Am tras corăbiile noastre pe plaja nisipoasă. Ascultându-mi 
ordinele, Nakati şi-a condus oamenii în urmărirea fugarilor 
hicsoşi, în timp ce Zaras şi Hui descărcau carele noastre de 
luptă şi înhămau caii. 

Călăuzele noastre beduine, pe care le trimisese Aton, au 
apărut de după dunele unde se ascunseseră. Eu şi Hui 
împreună cu jumătate din carele noastre i-am urmat către 
locul unde se afla cavaleria hicsosă. 

Zaras şi-a unit forţele cu ale oamenilor lui Nakati. Cu restul 
carelor, au pornit în urmărirea fugarilor care o luaseră printre 
dune. 

Santinelele hicsose de la baza de cavalerie fuseseră prea 
departe de locul luptei pentru a fi alertaţi de tumultul şi 
vacarmul acesteia. Când eu şi Hui ne-am apropiat de gardul 
bazei, le-am strigat în limba lor să deschidă porţile. Ei ne-au 
considerat întăriri detaşate din armata sudică principală, aşa 
că au deschis larg porţile în întâmpinarea noastră. 

Până să-şi dea seama de greşeală, oamenii noştri erau deja 
printre ei, dezarmându-i şi obligându-i să îngenuncheze cu 
mâinile la spate până erau legaţi. 


Pe terenul bazei, am găsit opt sute cincizeci de care de luptă 
noi, aliniate ordonat în rânduri de câte patru. 

Era evident că  dulgherii  hicsoşi copiaseră conceptul 
vehiculelor egiptene. Acestea reprezentau o mare 
îmbunătăţire faţă de carele tradiţionale hicsose. 

Caroseria era făcută din împletituri de trestie de Malacca şi 
bambus, fiind mult mai uşoară şi mai flexibilă decât lemnul 
solid de pin sau de cedru. Roţile erau cu spiţe, nu solide, ceea 
ce le făcea mai rapide şi mai rezistente. 

Aceste care tocmai fuseseră lăcuite şi se aflau atât de 
aproape unul de altul, încât butucii roţilor se atingeau. Le-am 
stropit din belşug cu ulei de lampă adus special în acest scop. 
După ce am aruncat torţe aprinse în ele, flăcările au trecut de 
la un vehicul la altul, transformându-le în cenuşă în timpul 
care îi este necesar unui om însetat să bea o cană cu vin bun. 
Am fost fericit să le văd incendiate, în loc să mă atace, 
deoarece ar fi fost nişte adversari redutabili. 

De îndată ce am terminat cu carele hicsose, călăuzele lui 
Aton ne-au condus spre locul unde se afla cavaleria. Erau 
aproape două mii de cai în grajdurile cu acoperişuri de paie. 

Un lucru - poate singurul - li-l recunosc hicsoşilor, şi anume 
că sunt experţi în cai. Era clar că aceste animale fuseseră cu 
atenţie împerecheate şi selecţionate, iar apoi, îngrijite cu 
devotament şi antrenate perfect. lubesc caii mai mult decât 
pe orice alt animal, inclusiv mai mult decât pe oameni. Într-un 
cal, poţi cel puţin să ai încredere. 

l-am mânat spre locul unde corăbiile noastre erau trase pe 
țărm. Nu eram sigur ce să fac cu ei. Două mii de cai înseamnă 
un număr mare. Nu aveam loc pentru ei pe vasele noastre, 
nici chiar dacă le puneam la socoteală şi pe ale lui Nakati. 

Când unul dintre ofiţerii lui Nakati a sugerat că mai bine 
omorâm aceste magnifice creaturi decât să fie prinse din nou 
de hicsoşi, am simţit cum toţi nervii şi muşchii din trup îmi ard 
de indignare. M-am răsucit spre Nakati. 

— N-ai printre aceşti netrebnici ai tăi cincizeci de oameni 
care înţeleg şi iubesc caii? L-am întrebat eu. 

— Sigur că da, domnule. 

Şi-a dat seama cât de furios eram. 

— Dă-mi-i, Nakati. Voi împărţi herghelia între ei. Apoi, fiecare 
va încerca să-şi ducă animalele în sudul Egiptului. Vor alege 


rute diferite. Voi oferi o recompensă de un deben de argint 
pentru fiecare cal care ajunge pe domeniul meu de la Mechir. 
Dacă oricare dintre oameni moare în această încercare, voi 
avea pe viaţă grijă de văduva şi de copiii lui. Jur asta! 

În mai puţin de o oră, Nakati a adunat voluntarii. Au tras la 
sorţi animalele capturate şi au pornit în amurgul care se lăsa, 
împărțindu-se în grupuri mici pe măsură ce se îndepărtau. 

Unii dintre ei se deciseseră să-şi poarte caii prin Sahara şi să 
încerce să ocolească pe la vest poziţiile hicsose, pentru a 
ajunge în Egipt. Alţii s-au hotărât să străbată delta Nilului, 
traversând înot afluenții marelui fluviu, ca să ajungă la 
peninsula Sinai, în est, înainte de a coti spre sud şi a o lua pe 
ţărmul Mării Roşii pentru a ajunge la Teba. 

l-am urmărit plecând şi am rostit o rugăciune devotată şi 
ferventă către Horus şi Inana, implorându-i să aibă grijă de caii 
mei în timpul primejdioasei călătorii în care porniseră. 


Acum puteam să-mi îndrept atenţia către prizonieri. 

Cu garnizoana de la baza de care şi cu supraviețuitorii 
bătăliei din golful Zin, capturasem şapte sute nouăzeci şi trei 
de războinici şi marinari hicsoşi. Zaras şi Nakati îi puseseră să 
îngenuncheze în şiruri lungi pe plajă, lângă apă. Erau complet 
dezbrăcaţi, iar braţele le erau legate la spate. Erau resemnaţi 
şi mohorâţi ca nişte oameni care aşteaptă la poalele 
eşafodului chemarea călăului. 

— Ce-ar trebui să facem cu aceste creaturi mizerabile? l-am 
întrebat pe Nakati şi pe ofiţerii mei. 

Niciunul dintre ei n-a dovedit prea mult interes faţă de acest 
subiect. Corăbiile noastre care fuseseră avariate în bătălie au 
fost reparate în grabă şi lansate la apă. Cele care n-au mai 
putut fi reparate au fost incendiate, iar acum ardeau pe nisip. 
Lupta fusese dată şi câştigată. Cu toţii erau nerăbdători să 
urce la bord şi să plece înainte ca hoarde hicsose odihnite să 
vină urlând peste dune, însetate de sânge şi de răzbunare. 

— Să-i ucidem, a sugerat Hui cu nonşalanţă. 

— Sunt de acord, a încuviinţat Zaras. Să-i ucidem pe toţi. 

A vorbit în hicsosă şi suficient de tare pentru ca prizonierii 
aflaţi cel mai aproape să audă şi să înţeleagă. 

— E un sfat bun, şi-a exprimat Nakati părerea. Dacă le dăm 
drumul, mâine se vor întoarce să ne ucidă bărbaţii şi să ne 


violeze femeile. Ceilalţi şi-au mormăit acordul, însă Nakati a 
ridicat mâna cerând să i se acorde atenţie, după care a 
continuat: Oricum, lord Taita, te cunosc suficient de bine 
pentru a fi sigur că nu vei fi niciodată de acord cu propunerea 
noastră foarte justificată. Ştiu că n-ai putea nicicând să ucizi 
cu sânge-rece un om care ţi s-a predat. 

— Poate că îmi acorzi prea mult credit în privinţa 
cavalerismului. Am ridicat din umeri. S-ar putea să te surprind. 

Dar, fireşte, ştia că protestul meu era nesincer. Aşa că mi-a 
rânjit. 

— Dă-mi voie să-ţi fac o sugestie, mi-a cerut el. Lasă-mă să-ți 
arăt cum putem fi siguri că aceşti porci niciodată nu vor mai 
trage o săgeată şi nu vor mai ridica sabia împotriva faraonului 
şi a Egiptului nostru. Apoi, domnule, poţi să le dai drumul după 
cum îţi dictează conştiinţa. 

— Şi cum propui să realizăm asta? Le vom cere să-şi dea 
cuvântul şi ne vom încrede în el? 

Eram iritat de inutilitatea acestei dezbateri. De asemenea, 
eram nerăbdător să urc la bordul Furie; şi să mă îndrept înapoi 
spre Creta, unde se aflau prinţesele mele. Deja mă hotărâsem 
să eliberez prizonierii de îndată ce porneam la drum. 

— Te rog, acordă-mi încă o clipă atenţia ta. 

Nakati a făcut semn cu capul spre grupul de oameni ai mării 
care îi păzeau pe prizonierii hicsoşi îngenuncheaţi. Aceştia l-au 
tras în faţă pe unul dintre războinici şi l-au împins cu faţa în 
nisip, mâinile încă fiindu-i legate la spate. Nakati s-a dus lângă 
el şi a scos sabia. 

— Ridică-ţi degetele mari, omule! l-a poruncit el, iar 
prizonierul i-a dat naiv ascultare. 

Cu o lovitură dublă a sabiei sale, Nakati i-a retezat de la bază 
ambele degete. Prizonierul a urlat de durere şi de disperare în 
vreme ce sângele a ţâşnit din cioturi, iar degetele au căzut 
zvâcnind în nisip. 

— Fac pariu că acest om niciodată nu va mai ridica o sabie şi 
nu va mai trage vreo săgeată într-un egiptean, a rostit Nakati. 

Vreme de câteva secunde, l-am privit toţi cu gurile căscate, 
şocaţi şi perplecşi de uimire, după care toţi oamenii mei au râs 
încântați. 

Apoi, Zaras s-a apropiat înainte ca eu să pot interveni. Cu 
piciorul, a  rostogolit pe spate trupul gol şi mutilat al 


prizonierului. Şi-a scos sabia şi i-a strecurat vârful sub penisul 
flasc. 

— Şi aşa ne vom asigura că nu va mai viola niciodată o 
femeie egipteană sau unul dintre pruncii noştri nou-născuţi. 

Cu o lovitură în sus, i-a retezat membrul de la îmbinarea cu 
vintrele. Apoi, l-a ridicat în vârful sabiei şi l-a aruncat în 
valurile mici care se spărgeau la țărm. 

— O ofrandă pentru Poseidon, zeul mărilor, dacă acceptă o 
bucată atât de scârboasă din carnea unui porc. 

Oamenii din jurul meu au izbucnit în urale aprobatoare, însă 
vocea mea era mai puternică decât a oricăruia dintre ei. 

— Incetează imediat cu brutalităţile, Zaras. Bagă-ţi sabia în 
teacă. Te cobori la acelaşi nivel cu al oricărui animal hicsos! 
Zaras şi-a băgat sabia înapoi în teacă, dar, când s-a întors 
spre mine, bărbia îi era ridicată, iar ochii, la fel de aprigi ca ai 
mei. 

— Lord Taita, nu e loc pe corăbiile noastre pentru a-i ţine în 
captivitate, m-a sfidat el. Dacă eliberezi aceste animale fără 
să le faci nimic, pe câţi dintre oamenii noştri o să-i mai 
măcelărească? Câţi dintre copiii şi femeile noastre vor muri? 
Încet, am simţit furia dispărându-mi în faţa logicii lui 
încăpăţânate. Mi-am dat seama că judecata îmi era întunecată 
de amintirea rănilor care îmi fuseseră făcute mie de cuțitul 
care m-a castrat. Ezitam a îngădui ca o altă fiinţă omenească, 
indiferent cât de diabolică şi de monstruoasă, să fie supusă 
aceloraşi brutalităţi. Am tras adânc aer în piept, pentru a mă 
calma, i-ar apoi mi-am modulat vocea pentru a elimina furia 
din ea. 

— Ai dreptate, Zaras. Hai să alegem calea de mijloc. O să le 
tăiem degetele, dar o să le lăsăm puţele să fie luate de Seth. 
Am folosit în mod intenţionat acel eufemism copilăresc 
pentru penis. Încercam să detensionez atmosfera creată. 

Hui şi ceilalţi au râs făţiş, iar Dilbar l-a tras pe Akemi de 
mădular. 

— Nu-i aşa că puţa ta simte nevoia de un pupic? N-ai mai 
văzut o păsărică de când am plecat din Krimad. 

Oamenii mei erau cu toţii copii în suflete. M-am silit să 
zâmbesc împreună cu ei. Dar, când m-am întors din nou spre 
Zaras, surâsul mi-a dispărut de pe buze. 

Zaras mă privea cu ferocitate. Treptat, tăcerea i-a cuprins pe 


toţi. Singurele sunete care se mai auzeau erau ale vântului şi 
scâncetele prizonierului mutilat, care zăcea în nisip. Când 
Zaras a vorbit din nou, vocea îi era rece şi limpede. A ajuns la 
fiecare dintre noi şi ne-a cutremurat inimile. 

— Surorile mele aveau şapte şi opt ani când hicsoşii au 
năvălit în satul nostru. Tata era plecat cu regimentul lui. 
Hicsoşii mi-au violat întâi mama, iar apoi, pe amândouă 
surorile, toţi, pe rând, o jumătate de zi. Eu aveam cinci ani, 
dar am reuşit să scap şi să mă ascund pe câmp, de unde am 
putut vedea totul. După ce au terminat cu ele, le-au aruncat 
pe mama şi pe surorile mele în flăcările colibei noastre, ele 
fiind încă vii şi ţipând. Zaras a tras adânc aer în piept, iar apoi, 
m-a întrebat: Ce vrei să fac? 

Nu exista niciun răspuns pe care să i-l pot da. Am clătinat cu 
tristeţe din cap şi am rostit: 

— Fă-ţi datoria faţă de faraon şi faţă de amintirea familiei 
tale. 

— Mulţumesc, domnule, a răspuns Zaras, după care şi-a scos 
sabia şi i s-a alăturat lui Nakati. 

Au ales treizeci dintre cei mai pricepuţi la mânuirea securii, 
pentru a face amputările. Fiecăruia dintre ei i s-au dat patru 
asistenţi care să-i ţină pe prizonieri. Primele victime şi-au 
încleştat pumnii şi au refuzat să-şi ridice degetele. Călăii n-au 
pierdut vremea să-i convingă. Pur şi simplu, le-au retezat 
mâna de la încheietură. Prizonierii care au urmat au fost mai 
cooperanţi. 

Apoi, asistenții îi rostogoleau pe spate şi, cu aceeaşi lipsă de 
ceremonie, organele genitale le erau tăiate, după care erau 
lăsaţi liberi să se împleticească printre dune, gemând şi 
apăsându-şi rănile în speranţa că vor opri sângerarea. 

Pescăruşii au fost atraşi de mirosul de sânge. In stoluri 
ţipătoare, aceşti necrofagi s-au repezit spre grămezile tot mai 
mari de degete şi organe sexuale. Au înghiţit aceste 
trufandale aproape la fel de repede pe cât le tăiau călăii. 

Mi s-a făcut greață de toată scena. M-am răsucit şi m-am 
îndreptat spre locul unde corăbiile noastre erau trase pe plajă. 
Am încercat să ignor tipetele şi implorările captivilor hicsoşi. În 
schimb, m-am concentrat asupra supravegherii încărcării 
carelor şi cailor, plus a amforelor cu apă şi proviziilor pe care 
le găsisem în baza cavaleriei. 


După ce şi-a terminat treaba sângeroasă de pe plajă, Nakati 
a venit să-şi ia rămas-bun de la mine. Conform înţelegerii 
noastre, intenţiona să-şi continue distrugerile şi în porturile şi 
oraşele hicsose aflate pe țărmurile Mării de Mijloc. 

Când, în cele din urmă, Zaras a urcat la bordul Furiei, a venit 
imediat la mine şi s-a lăsat într-un genunchi în faţa mea. 

— Ţi-am nesocotit cuvântul, domnule, s-a confesat el. Ti-am 
sfidat ordinele în faţa oamenilor. Ai avea toate motivele să mă 
cobori în rang şi să mă înlături de la comandă. 

— Ai făcut ce ai ştiut că e drept, am răspuns eu. Nimeni nu 
poate face mai bine de-atât. la comanda vasului şi hai să 
pornim spre Krimad. 

S-a ridicat în picioare. 

— Mulţumesc, Taita. N-o să te mai dezamăgesc niciodată. 


În timp ce soarele cobora obosit spre orizontul vestic, m-am 
urcat pe catargul principal al furiei, de unde am cercetat 
pentru ultima dată marea din spatele corabiei, pentru a fi 
absolut sigur că nu se vedea nicio urmă că hicsoşii ar fi pornit 
în urmărirea noastră. Totul era în regulă. Coasta nordică a 
Egiptului abia dacă era o subţire dungă albastră deasupra 
albastrului mai închis al mării. Corăbiile aveau toate felinare 
aprinse la pupa pentru a-i ajuta pe navigatori să-şi menţină 
locul precis în formaţia strânsă în care naviga flotila noastră, 
în timpul orelor de întuneric. 

Marinarul-sondor de la prora a strigat: 

— Nu mai atingem fundul! 

Ne aflam în ape adânci şi ne îndreptam spre Creta. Mă aflam 
la locul meu preferat, pe catarg. L-am auzit pe Zaras dând 
liber santinelei. Văslaşii au ridicat vâslele la bord şi s-au 
ghemuit pe punte pentru a dormi. Vântul bătea din spate şi 
toate pânzele erau întinse. 

Brusc, m-am simţit obosit până în străfundurile trupului şi ale 
sufletului. Lupta fusese cumplită, iar confruntarea cu Zaras, şi 
mai cumplită. M-am gândit să cobor de pe catarg şi să mă 
retrag în cuşeta mea îngustă din cabina de la pupa, însă 
următoarea adiere a fost caldă şi încă purtând mirosurile 
iubitului meu Egipt. Blânda legănare a catargului mă îmbia la 
somn. Trupul mă durea sâcâitor din pricina vânătăilor şi 
zgârieturilor căpătate în bătălia din golful Zin. Cabina mea 


părea foarte departe. M-am asigurat că funia din jurul 
mijlocului era bine legată de catargul de care mă sprijineam 
cu spatele, după care am închis ochii şi am lăsat bărbia să-mi 
cadă în piept. 

Când m-am trezit, luna ajunsese la zenit, iar reflexia ei pe 
suprafaţa apei înainta odată cu noi, creând o potecă de argint 
sclipitor pe valurile mici. Mirosul Africii fusese înlocuit cu cel 
sărat al largului mării. Singurele sunete erau susurul apei sub 
cocă, scârţâitul regulat al catargului în suportul său şi şoapta 
vântului în velatura noastră. 

Durerile mele se risipiseră şi, odată cu ele, şi oboseala. Mă 
simţeam iarăşi plin de vigoare şi alert. Aveam o ciudată 
senzaţie de bună dispoziţie, pe care ajunsesem s-o recunosc 
ca semn sigur că zeiţa Inana era aproape. Am căutat-o 
nerăbdător din priviri şi n-am fost deloc surprins când am 
văzut-o plutind pe cărarea făcută de lună în calea corabiei 
noastre. Gluga pelerinei era lăsată pe spate, iar lumina lunii 
dansa pe chipul ei. Era frumoasă dincolo de orice imaginaţie. 
Când a ajuns lângă Furie, a păşit de pe suprafaţa mării pe 
punte şi şi-a ridicat privirea spre mine. 

Expresia de pe chip i s-a schimbat şi la fel şi starea mea de 
spirit. M-am simţit brusc îngrozit şi stăpânit de o presimţire 
rea. Ştiam că Inana nu venise să mă felicite pentru victoria de 
la Zin. 

Nu a vorbit, dar, cu toate astea, i-am auzit vocea grăind cu 
blândeţe în mintea mea: 

— Zeul e furios. Cronos cere sacrificiul suprem. 

— Nu înţeleg. 

Am încercat să vorbesc, dar cuvintele mi-au rămas în gât. 

— Du-te la ele. Sunt în primejdie de moarte. 

Glasul tot nu i s-a auzit, însă am auzit clar avertismentul pe 
deasupra sunetelor vântului şi apei. Am încercat să mă 
răsucesc pentru a cobori la ea, dar am fost incapabil să mă 
mişc. Voiam ca ea să-mi explice enigmaticul mesaj, însă nu 
puteam vorbi. 

Apoi, umbrele întunecate ale somnului m-au învăluit ca o 
plasă, iar ea a dispărut. Am încercat să strig în întuneric: 

— Nu pleca, Inana! Aşteaptă-mă! Nu înţeleg. 

Dar întunericul m-a copleşit. 

Nu ştiu cât de mult am dormit a doua oară, însă când am 


izbutit să mă eliberez din întuneric, zorii mijeau, iar pescăruşi 
cu aripi negre plonjau şi se scufundau în siajul nostru. 

Mi-am coborât privirea şi am văzut că puntea de sub mine 
forfotea de activitate. Primul schimb de vâslaşi cobora scările 
pentru a-şi ocupa locurile pe băncile pentru vâslit. 

Am dezlegat funia care mă ţinea de catarg şi am coborât pe 
puntea superioară. Când picioarele mele au atins lemnul 
acesteia, Zaras s-a grăbit să vină la mine. Zâmbea şi clătina 
din cap. 

— Domnule, doar n-ai dormit iarăşi pe catarg, nu-i aşa? Nu te 
mai mulţumeşte cuşeta? Apoi mi-a văzut expresia de pe chip, 
şi zâmbetul i-a dispărut. Ce s-a...? 

— Aruncă imediat peste bord toate carele de luptă, i-am 
ordonat eu. Transferă toţi caii pe celelalte corăbii. 

S-a uitat năucit la mine. 

— De ce, Taita? 

— Nu-mi cere socoteală pentru ordinele date. N-am timp să 
mă contrazic iarăşi cu tine. Eram atât de nerăbdător, încât l- 
am apucat de umăr şi l-am zgâlţâit. la câte o echipă de vâslaşi 
de pe fiecare corabie. Vreau să le putem schimba la fiecare 
oră. 

— La fiecare oră? l-a scăpat lui Zaras. 

— Vreau să mergem cu viteză de atac până la Krimad. 

— Viteză de atac? 

S-a uitat la mine nevenindu-i a crede. 

— Incetează să repeţi tot ce spun, lua-te-ar Seth să te ia, 
Zaras, am mărâit eu la el. Vreau să ajungem în Krimad în cinci 
zile sau chiar mai repede dacă se poate. 

— O să-mi omori oamenii, a protestat el. 

— Mai bine să moară ei decât prinţesele. 

S-a holbat înspăimântat la mine. 

— Nu pricep... 

— Amândouă prinţesele sunt în primejdie de moarte. S-ar 
putea să fie deja prea târziu, dar fiecare oră pe care o pierdem 
este o oră care le aduce mai aproape de o moarte sigură. 

A plecat în goană strigând către ofiţerul de veghe: 

— Ridică semnalul „Toţi căpitanii”! 

Toate celelalte corăbii s-au lipit de a noastră câte două odată, 
una la babord, alta la tribord. Fiecare dintre ele a trimis cei 
mai buni douăzeci de vâslaşi la bordul furiei, cu apă şi hrană 


pentru cinci zile. În schimb, noi le-am dat sclavii şi pe cei mai 
puţin puternici din echipajul nostru. 

Am transferat toţi caii la ei, legându-l de scripeţii de încărcare 
şi trecându-i peste golul dintre vasele noastre. Ne-am folosit 
de aceleaşi echipamente pentru a sălta carele de luptă şi a le 
arunca peste bord. Voiam ca Furia să navigheze fără 
încărcătură. Era greu să ajungem în Creta în cinci zile. 

Când a venit rândul corabiei lui Hui să tragă lângă a noastră, 
Zaras l-a luat deoparte şi i-a vorbit încet, dar i-am putut citi de 
pe buze. Hui s-a îndepărtat de el şi a venit spre mine cu paşi 
mari şi cu o expresie hotărâtă pe chip. 

— Foarte bine, Hui, am preîntâmpinat eu disputa cu el, pune 
un om de nădejde la comanda vasului tău şi vino cu noi. Dar 
să ştii că şi tu va trebui să vâsleşti. 

De îndată ce am avut tot efectivul complet la bord şi primul 
schimb de vâslaşi la locurile sale pe bănci, toboşarul a dat 
semnalul. A crescut ritmul treptat de la viteză de manevră la 
viteză de atac, cu zece bătăi pe minut. _ 

Furia şi-a luat avânt şi a zburat prin apă. In decurs de o oră, 
am lăsat celelalte corăbii dincolo de linia orizontului din 
spatele nostru. 

Când am schimbat echipele, oamenii din prima tură s-au 
prăbuşit de pe bănci scăldaţi în sudoare şi cu răsuflarea tăiată. 
Zi şi noapte, în următoarele trei zile, viteza noastră n-a scăzut 
deloc. 

Zaras şi Hui îşi făceau turele pe bănci şi chiar vâsleau o oră 
întreagă la fiecare douăsprezece. Când oameni având pe 
jumătate vârsta mea erau epuizați, eu nu ratam nicio bătaie în 
tobă. Amintirea avertismentului nerostit al Inanei îmi dădea 
puteri. 

„Du-te la ele. Sunt în primejdie de moarte.” 


Era după-amiaza celei de-a patra zile. Abia îmi abandonasem 
locul de pe banca de vâslit că, gâfâind şi cu sudoarea încă 
şiroind pe mine, m-am dus la prora să cercetez marea din faţa 
noastră. 

N-aveam nicio modalitate de a calcula cât mai aveam până la 
insulă. Nici măcar nu eram sigur că încă mai eram pe cursul 
corect. Îmi pusesem speranţa în Inana să mă călăuzească. 
Totuşi, marea din faţa noastră era încă pustie, iar orizontul, 


neîntrerupt de nimic. 

Nu bătea deloc vântul. Cerul era lipsit de nori, strălucitor şi 
nemilos precum securea unui călău. Aerul era greu şi 
apăsător. Aveam un vag, dar neplăcut de sulfuros gust care 
îmi ardea gâtul. Singura mişcare era ondularea siajului nostru 
şi învolburările punctate lăsate de vâăslele noastre pe 
suprafaţa strălucitoare atunci când se ridicau şi coborau. 
Tocmai eram pe care să plec şi să mă duc sub punte pentru a 
mă odihni, deoarece abia dacă dormisem vreun pic de când 
părăsisem golful Zin, când, exact atunci, ceva la orizont mi-a 
atras atenţia. Era o linie subţire şi întunecată, care se ondula. 
Am rămas şi am privit-o o vreme, până mi-am dat seama că 
era un stol de păsări care zbura direct spre noi. Imi plac foarte 
mult toate speciile de înaripate, dar pe acestea nu le-am putut 
recunoaşte decât după ce s-au apropiat mult. Am fost surprins 
să constat că erau ciori obişnuite. De obicei, cioara cretană 
este o pasăre solitară sau care are o pereche. Mai mult, ciorile 
stau mereu în apropierea pământului. Din toate aceste 
motive, nu reuşisem să le identific de la distanţă. Acesta era 
un stol de câteva sute de păsări şi se afla cam la o sută de 
leghe, sau probabil mai mult, faţă de cel mai apropiat pământ. 
Le-am privit trecând pe deasupra. Croncăneau una la alta cu o 
insistenţă care mie mi-a sunat a spaimă sau măcar a țipăt de 
avertizare. 

După ce au dispărut, m-am uitat din nou spre nord şi am 
văzut şi alte păsări apropiindu-se în zbor. Unele dintre ele erau 
de asemenea ciori, însă erau şi multe alte specii. Ibişi şi 
bâtlani, vânturei şi vulturi, precum şi alte păsări de pradă au 
trecut pe deasupra noastră. Apoi, au venit păsări mai mici: 
măcălendri şi ciocârlii, vrăbii şi porumbei, şi sfrâncioci. Cerul 
era plin de păsări. Erau atât de multe, încât aproape că 
acopereau soarele. Ţipetele lor erau o cacofonie atât de 
stridentă, încât aproape că era asurzitoare. Exista o disperare 
clară în acest exod înaripat. 

Un mic canar galben a căzut din cer şi a aterizat pe umărul 
meu. Era clar epuizat. Tot trupuşorul îi tremura şi a ciripit 
patetic când l-am luat în mână şi l-am mângâiat pe cap. 

M-am uitat iarăşi mirat în sus şi am văzut că pe deasupra 
noastră încă treceau nenumărate stoluri. Hui şi Zaras au venit 
lângă mine, amândoi cu capetele pe spate şi cu feţele spre 


cer. 

— Ce se petrece, Taita? A vrut Hui să ştie. 

— Pare să fie o migraţie în masă. Dar n-am mai văzut 
niciodată ceva de o asemenea amploare. 

— Arată mai degrabă ca şi cum ar fugi de o ameninţare 
mortală, a sugerat Hui. 

— Animalele sălbatice şi în special păsările au instinctul 
primejdiei, a fost Zaras de acord, apoi s-a uitat la mine pentru 
a-i confirma. Nu-i aşa, domnule? 

l-am ignorat întrebarea nu fiindcă nu cunoşteam răspunsul, ci 
pentru că, în clipa aceea, lângă nava noastră s-a auzit un 
pleoscăit făcut de un corp greu. 

Am privit peste balustradă şi am văzut că suprafaţa apei 
clocotea de viaţă. Mari trupuri strălucitoare treceau pe sub 
coca noastră. Un banc mare de ton se îndrepta în aceeaşi 
direcţie ca stolurile de păsări ce umpleau cerul de deasupra 
noastră. M-am uitat în faţă şi am văzut că acest banc se 
întindea până la orizontul nordic. 

Trupurile lor argintii curgeau la nesfârşit pe sub noi, iar 
printre ele erau amestecate şi alte creaturi. Delfini cu spinări 
negre şi lucioase brăzdau suprafaţa mării cu înotătoarele 
dorsale ascuţite precum pumnalele, ridicând în urma lor jerbe 
de apă ca nişte cozi de cocoş. Balene care erau aproape la fel 
de lungi precum corabia noastră suflau nori de aburi prin 
nările de pe cap atunci când ieşeau la suprafaţă ca să respire. 
Rechini dungaţi precum tigrii şi cu guri rânjind diabolic din 
cauza dinţilor zimţaţi săgetau pe lângă noi, îndreptându-se 
spre sud. 

Se părea că toate creaturile fugeau panicate de vreun 
cataclism teribil care se petrecea dincolo de orizontul nordic. 

Pe măsură ce orele treceau, această mare aglomeraţie de 
fiinţe zburătoare şi înotătoare s-a rărit, până ce nu s-a mai 
văzut niciuna. 

Eram singuri într-o lume pustie, noi, puţinii muritori, şi micul 
canar galben care rămăsese cu mine, stând pe umărul meu şi 
cântându-mi dulce la ureche. 


S-a făcut noapte, iar noi am vâslit cu tenacitate pe întuneric, 
doar stelele luminându-ne calea. După ce soarele a răsărit, am 
văzut că atât cerul, cât şi marea încă erau lipsite de orice 
urmă de viaţă. Tăcerea şi singurătatea păreau chiar mai 
amenințătoare şi mai apăsătoare. 

Singurele sunete păreau a fi scârţâitul vâslelor în furcheţi, în 
timp ce ne împingeau către Creta, şoapta apei în lungul cocii 
şi bătăile de tobă care dădeau ritmul vâslelor. Nimeni nu 
vorbea, nimeni nu râdea. 

Până şi canarul meu galben tăcuse şi, chiar înainte de prânz, 
mi-a alunecat de pe umăr şi a căzut pe punte. Era deja mort 
când l-am ridicat. L-am dus la pupa şi i-am dat trupul micuţ în 
grijă lui Artemis, zeiţa păsărilor. L-am lăsat să cadă în siajul 
corabiei. Apoi, m-am urcat la postul meu de pe catarg. 

Am cercetat nerăbdător orizontul, dar era pustiu, şi mi-a fost 
greu să suport dezamăgirea. Am stat acolo o oră, apoi altă 
oră, privind şi sperând. 

Soarele nemilos îmi ardea ochii şi, după o vreme, am început 
să văd lucruri care nu existau: nave-fantomă şi insule iluzorii. 
Am închis ochii pentru a-i odihni. 

Când i-am deschis din nou, am fost surprins să constat că 
halucinaţiile se intensificaseră. Orizontul de apă din faţa micii 
noastre corăbii se ridica spre cer sub forma unui lanţ muntos, 
mai degrabă solid decât lichid. Cu fiecare clipă, aceşti Alpi 
marini deveneau tot mai înalţi şi mai ameninţători. Acum, pe 
creştetele lor strălucea spumă albă ca zăpada proaspăt 
căzută. 

Apoi, am auzit vocile de pe puntea de jos. Mi-am coborât 
privirea şi am văzut că Zaras, Hui şi ofiţerii de punte se 
grăbeau spre prora corabiei. Erau îngrămădiţi acolo, arătând 
în faţă în vorbind în contradictoriu. Oamenii de pe băncile 
aflate pe puntea de sus încetaseră să vâslească şi se 
ridicaseră în picioare, privind în faţă. Corabia îşi pierdea viteza 
şi, în cele din urmă, s-a oprit. 

M-am apucat de pataraţină şi m-am lăsat să alunec pe punte. 
După ce am ajuns jos, am luat-o la fugă strigând la oameni să 
pună mâna pe vâsle şi să ia din nou viteză. 

Ofițerii de la prora mi-au auzit vocea şi s-au întors spre mine. 
Zaras a fugit în întâmpinarea mea. 


— Ce se petrece? Se întoarce lumea cu susul în jos? A arătat 
peste umăr. Marea se ridică şi umple cerul. 

Era aproape panicat. 

— Este un val. 

Făcând un efort, mi-am menţinut vocea calmă şi egală. 

— Nu! A clătinat vehement din cap. E prea mare. Şi se 
apropie prea repede pentru a fi doar un val. 

— Este un val mareic, am rostit eu cu certitudine. La fel ca 
acela care a scufundat Imperiul Atlantidei în vechime. 

— In numele tuturor zeilor buni, putem face ceva ca să 
scăpăm pe el? 

Nu îi era caracteristic lui Zaras să cedeze fără luptă, aşa că i- 
am strigat în faţă: 

— Avertizează-ţi echipajul, fir-ai tu să fii! Asigură-te că au 
vâsle de rezervă la îndemână. Când chestia aia ne va lovi, ne 
va provoca stricăciuni. O să ne rupă vâslele. Trebuie să ne 
menţinem direcţia şi să ne ţinem bine. Dacă ne loveşte dintr-o 
parte, ne va rostogoli ca pe un buştean şi ne va scufunda cu 
totul. Ai grijă ca toate chepengurile să fie bine închise. 
Coboară catargele şi leagă-le de punte. Leagă funii de 
ancorare de-a lungul tuturor băncilor pentru vâslit, că altfel 
echipajul va fi aruncat peste bord. 

Zaras a răspuns imediat la ordinele mele categorice şi l-a 
strigat pe Hui să i se alăture. Nu m-am mai amestecat. l-am 
lăsat să-şi vadă de treabă, iar eu am rămas la prora şi am 
privit valul care se apropia. 

Pe măsură ce se apropia, parcă devenea tot mai mare, iar 
viteza cu care gonea spre noi creştea. Abia dacă aveam timp 
suficient pentru a ne pregăti înainte să ne izbească. 

A ridicat prora atât de repede, încât genunchii mi s-au îndoit 
sub mine, iar stomacul mi-a apăsat plămânii silindu-mă să 
gâfâi în căutarea aerului. Am urcat şi am tot urcat. Pupa 
noastră a căzut, iar puntea s-a înclinat atât de tare, încât a 
trebuit să mă agăţ de balustradă cu amândouă mâinile. 
Obiectele nelegate s-au rostogolit şi au căzut în parapetul de 
la pupa. 

In tot acest iad, Hui şi Zaras au menţinut corabia 
perpendiculară pe val, dându-le oamenilor comenzi ferme: 

— Cârma la babord! 

— Stop cârma la tribord! 


Oamenii strigau rugăciuni către zeii şi mamele lor, pentru a-i 
salva, dar continuau să vâslească. 

Cu cât urcam mai sus, cu atât panta era mai abruptă, până 
când puntea noastră aproape că a ajuns la verticală, iar etrava 
era îndreptată spre cer. 

Pentru o fracțiune de secundă, am reuşit să privesc peste 
coama măreţului val. Eram atât de sus, încât am putut vedea 
clar la orizont ţărmul sudic al Cretei şi, deasupra lui, turnul de 
fum ridicându-se de pe vârful scobit al muntelui Cronos, aflat 
în partea îndepărtată a insulei. Nori galbeni de sulf se 
ciocneau unul de altul, umplând complet cerul nordic. Apoi, 
creasta înspumată a valului s-a prăbuşit peste noi şi a 
îngropat puntea Furiei sub un stânjen de apă verde. 

Una dintre funiile de ancorare a plesnit din cauza presiunii, 
iar patru dintre membrii echipajului au fost aruncaţi peste 
bord. Nu i-am mai văzut niciodată. Ceilalţi ne-am sufocat în 
apa învolburată ca nişte şobolani prinşi într-un canal colector 
inundat. Aveam senzaţia că funia aspră de cânepă din jurul 
mijlocului mă taie în două. Nu puteam nici măcar să ţip pentru 
a-mi domoli groaza. Privirea a început să mi se întunece. 
Ştiam că mă înec. 

Apoi, brusc, etrava noastră a ţâşnit din versantul opus al 
valului mareic. Am reuşit să trag o gură de aer proaspăt şi 
dulce înainte de a cădea în gol. Ne-am prăbuşit vreme de ceea 
ce a părut a fi o eternitate. Funiile de ancorare ne-au 
împiedicat să fim aruncaţi peste bord odată cu toate 
echipamentele nelegate. 

Apoi, în cele din urmă, am lovit suprafaţa mării cu o forţă 
care a ameninţat să frângă fiecare scândură, fiecare perete 
despărțitor şi fiecare placă de bordaj a corabiei noastre. 
Vâslele noastre au fost rupte din furcheţi ca nişte rămurele 
uscate. 

M-am gândit că ne vom scufunda din nou. Dar viteazul nostru 
vas s-a ridicat din valuri. Am săltat de mai multe ori pe 
suprafaţa apei, înclinându-ne puternic şi punţile fiind spălate 
de mare. Oameni şi echipamente au fost trântite pe punte 
claie peste grămadă. 

Zaras şi Hui s-au dezlănţuit asupra lor, blestemându-i şi 
trimiţându-i cu lovituri înapoi la locurile lor de pe băncile de 
vâslit. Totuşi, unii oameni din echipaj erau grav răniţi, cu 


mâini şi picioare fracturate sau cu coaste rupte. Aceştia au 
fost târâţi într-o parte. Vâslele de rezervă erau legate de 
punte, sub bănci. Vâslaşii au aruncat peste bord resturile celor 
rupte şi au pus vâslele noi în furcheţi. 

Apoi, cu toţii am început să aruncăm ca posedaţii apa peste 
bord. Incet, Furia s-a ridicat din nou înaltă şi uşoară din mare. 
Toboşarul a dat semnalul. Vâslaşii s-au împleticit înapoi spre 
băncile lor, iar vâslele au muşcat şi au despicat suprafaţa 
apei. Am pornit cu toată viteza către Creta. Din această 
poziţie joasă, iarăşi nu se mai vedea la orizont. Dar acum 
aveam fumul vulcanului Cronos după care să mă ghidez. 

Puțin după amiază, vântul s-a stârnit din nou, bătând cu 
putere dinspre sud. Echipajul a ridicat şi a fixat din nou 
catargele, după care a întins toate pânzele în calea vântului. 
Viteza aproape că ni s-a dublat. Apa din urma valului mareic 
era agitată şi plină de resturi de copaci şi de epave ale vaselor 
şi ale clădirilor smulse de pe insula din faţa noastră. Dar ne- 
am croit drum printre ele având o echipă de oameni la prora 
care le împingeau din cale pe cele mai primejdioase. 

După alte două ore, am zărit din nou silueta Cretei ridicându- 
se din valuri. Era mică şi insignifiantă în comparaţie cu 
coloana de fum vulcanic care se înălța până la cer deasupra 
ei. Acum, bubuiturile şi mugetele dementului zeu Cronos 
ajungeau până la noi. Vacarmul abia dacă era estompat de 
distanţă, şi însăşi suprafaţa mării tresălta din cauza furiei 
zeului. 

Vâslaşii au privit cu venerație şi îngrijorare peste umăr. 
Echipele care nu se aflau la datorie s-au îngrămădit pe punte 
împreună cu răniții şi muribunzii. Cu toţii erau albi la faţă de 
groază. Dar i-am condus neîndurător spre Creta. Când au 
părut pe cale să se răzvrătească, Zaras şi Hui au luat bicele 
pentru sclavi şi s-au apropiat de ei, gata să le folosească. 

Pe măsură ce ne apropiam, eram tot mai impresionat de 
stricăciunile lăsate de valul mareic în urma sa. Când am ajuns 
să vedem portul Krimad, abia dacă l-am recunoscut. L-am 
identificat doar datorită muntelui Ida, care se înălța în spatele 
lui. 

Toate clădirile fuseseră luate de val şi chiar şi lespezile grele 
ale digului fuseseră răsturnate în apă precum cuburile unui 
copil neastâmpărat. 


Pădurea şi câmpul cultivat de la poalele muntelui fuseseră 
complet distruse. Copacii măreţi, ruinele clădirilor şi epavele 
corăbiilor cândva impresionante erau amestecate într-o masă 
de resturi. 

Ce m-a tulburat cel mai tare a fost că grajdurile dispăruseră. 
Rândaşii şi caii probabil că fuseseră luaţi de val şi duşi în 
largul mării. Prinţesele mele se aflau pe partea cealaltă a 
insulei. Fără cai, ar fi durat câteva zile să ajungem la ele 
printre rămăşiţele încâlcite ale pădurii. 

M-am gândit să încercăm a ocoli insula pe mare, dar am 
abandonat ideea. In aceste condiţii primejdioase, ar fi durat şi 
mai multe zile şi nu aveam de unde şti ce vom găsi dacă 
reuşeam să ajungem în portul Knossos. 

Tot ce puteam spera era ca unele dintre haltele de schimb pe 
care le instalasem pe coama insulei să se fi aflat la o înălţime 
suficient de mare pentru a scăpa de furia valului mareic, iar 
unii dintre cai să fi supravieţuit. 

Am aruncat ancora la limita apelor adânci, la două ancabluri!* 
distanţă de ruinele portului Krimad, unde corabia era protejată 
de insulă. Apoi i-am chemat pe Zaras şi pe Hui şi le-am spus: 
— Fiecare dintre haltele de schimb de pe munte are între 
zece şi douăzeci de cai în grajd, dacă au supravieţuit. Cu un 
călăreț în spinare şi doi agăţaţi în scări, fiecare animal poate 
căra trei oameni. Alegeţi treizeci dintre cei mai buni oameni ca 
să vină la țărm cu noi. Trebuie să ia cu ei doar armele, nu şi 
armurile, ca să nu împovăreze prea tare caii. 

Când grupul a fost gata, am lansat la apă bărcile care 
supravieţuiseră ravagiilor marelui val. După ce ne-am urcat în 
ele, am constatat că erau periculos de supraîncărcate. 

M-am rugat în tăcere Inanei în vreme ce valurile ne loveau, 
iar apa intra în barcă. l-am amintit zeiţei că pur şi simplu 
dădeam ascultare spuselor ei, iar ea trebuie că m-a ascultat. 
Am ajuns la ruinele digului cu doar trei oameni aruncaţi peste 
bord, iar unul dintre ei a reuşit să înoate înapoi pe Furia. 

Bărcile s-au transformat în vreascuri aproape imediat ce am 
atins stâncile. Cu toate astea, am reuşit să ne căţărăm pe 
digul distrus, susţinându-ne unul pe celălalt. Am ajuns pe 
teren ferm fără să mai suferim alte pierderi. 

Apoi, Zaras a format o coloană cu câte doi oameni pe rând, 


18 O ancablură = 185,2 m 


iar eu i-am condus pe toţi printre ruinele oraşului înecat. Era 
pustiu, cu excepţia câtorva cadavre umflate, pe jumătate 
îngropate în resturi. Apoi am urcat pantele inferioare ale 
muntelui, care fuseseră şi ele inundate. Căutam începutul 
drumului care ducea la prima haltă de schimb. Toate urmele 
fuseseră şterse. Poate că nu l-am fi găsit niciodată dacă nu m- 
aş fi luat după sunetul unui corn de vânătoare care s-a auzit 
din pădurea de deasupra noastră. Trei oameni de la haltă 
văzuseră sosirea noastră şi coborâseră pe cărare în 
întâmpinarea noastră. 

Erau îngroziţi, dar se convinseseră singuri că venisem la țărm 
pentru a-i salva. Dezamăgirea lor a fost jalnică când şi-au dat 
seama că nu aşa stăteau lucrurile. Mi-am condus oamenii spre 
haltă într-un marş forţat care sfida panta abruptă. Pământul 
de sub picioarele noastre se cutremura şi se zguduia sau se 
legăna şi se sălta ca o bărcuţă prinsă într-un curent puternic, 
după variațiile imprevizibile ale stării de spirit a dementului 
zeu Cronos. 

Când am ajuns la prima haltă, am constatat că şase oameni 
şi douăzeci de cai supravieţuiseră dezastrului. Caii erau 
aproape înnebuniţi de spaimă din cauza pământului care se 
zguduia sub ei şi a duhorii de pucioasă care venea dinspre 
muntele de dincolo de golf. Am avut nevoie de toată 
priceperea pentru a-i calma suficient cât să-i putem înşeua. 
Am mai întârziat acolo doar cât să ne verificăm armele. Am 
fost uşurat să descopăr că arcul meu recurbat era încă uscat 
în husa lui din piele ceruită. N-am fost însă la fel de mulţumit 
de starea coardelor. Mi-am însuşit de la căpitanul haltei de 
schimb un săculeţ cu coarde uscate, spre marea lui 
dezamăgire. Dar i-am susţinut cu fermitate privirea când a 
început să protesteze, iar el a tăcut. Apoi, i-am ordonat lui şi 
tuturor oamenilor săi să rămână la haltă pentru a ne acoperi 
spatele când aveam să ne retragem. 

N-am mai pierdut niciun moment, ci am strigat la Zaras şi Hui 
să încalece, apoi am condus micul convoi în sus, către locul 
unde poteca ajungea pe coama muntelui Ida. 

Aproape că ajunsesem pe creastă când am auzit un bubuit de 
copite şi fornăielile, şi mugetele a o mie de fiare sălbatice 
coborând spre noi. Abia am avut timp să-mi feresc oameni în 
desişul pădurii, că o masă de trupuri monstruoase s-a năpustit 


la vale pe potecă. 

Desigur, le-am recunoscut imediat. Era o cireadă de tauri 
sălbatici. Au gonit pe lângă noi cu ochii strălucindu-le injectaţi. 
Spinările le erau cocoşate. Pielea le era dungată uniform, cu 
negru şi maro-închis. Limbile li se legănau din boturile 
căscate, iar saliva înspumată era împroşcată pe umerii înalţi. 
Erau mânaţi de panică şi groază, bubuind pe cărarea ce 
ocolea stânca. 

În timp ce priveam, muntele de sub noi s-a zguduit din nou. 
Am văzut deschizându-se o crăpătură adâncă la baza stâncii, 
chiar în calea cirezii de tauri. Panta muntelui era atât de 
abruptă, iar inerția cirezii, atât de teribilă, încât animalele n-au 
reuşit să evite căderea. Toată cireada s-a prăbuşit în gol, 
animalele din spate împingându-le pe cele din faţă până când 
toate au plonjat în gol. Am auzit trupurile masive zdrobindu-se 
de stânci la sute de coţi sub noi. După aceea s-a lăsat tăcerea, 
curmată curând de un alt răget al vulcanului. 

Mi-am scos trupa din pădure şi am urcat ultima porţiune 
abruptă a potecii până pe culme. Aici, am făcut din nou o 
pauză. M-am uitat îndărăt spre locul unde mica siluetă a Furie; 
era ancorată dincolo de ruinele portului Krimad. Apoi, m-am 
răsucit în şa şi am privit în faţă, spre ruinele care fuseseră 
cândva oraşul Knossos, capitala celui mai puternic imperiu de 
pe pământ. 

Marele port nu mai era. Nu se zărea nicio urmă a farului. 
Trebuie să fi fost dărâmat în bazinul portului. Zidurile portului 
fuseseră smulse cu totul - nici măcar fundaţiile nu mai 
rămăseseră. Apele sălbatice ale mării treceau nestingherite 
peste pietrele pe care se înălţase măreţul oraş. 

Mândra flotă de zece mii de corăbii a Supremul Minos fusese 
aruncată pe țărm şi făcută fărâme. Cât era golful de mare nu 
se zărea nici măcar o ambarcaţiune care să plutească. Insă 
apele erau ticsite cu epave plutitoare şi agitate de valurile 
care încă se năpusteau spre țărm. 


Palatul în care Supremul Minos se căsătorise cu prinţesele 
mele dispăruse, la fel şi clădirea Amiralității, şi toate celelalte 
edificii din piatră care se aflaseră pe țărm. 

Dincolo de acest haos, cei doi vulcani gemeni tunau şi 
scoteau fum şi flăcări care umpleau cerul. 


Nevenindu-mi a crede, mi-am plimbat privirea peste tot acest 
dezastru. Imperiul Minoian nu mai exista. Fusese distrus de 
zeul său nebun. 

„Unde sunt fetele mele?” Inima mi-a suspinat mai limpede 
decât ar fi putut vocea s-o facă vreodată. „De ce m-ai trimis 
aici, Inana? Doar ca să-ţi baţi joc de mine şi să mă chinuieşti?” 

Parcă siliţi de o forţă exterioară, mi-am simţit ochii 
îndreptându-se spre poalele muntelui, chiar sub locul unde îmi 
oprisem calul. Am văzut că ambasada egipteană, care îmi 
fusese cămin, deşi pentru o scurtă perioadă de timp, încă era 
intactă. Valul mareic nu ajunsese atât de sus. Era singura 
clădire de pe versantul nordic care supravieţuise. 

— Veniţi! Am strigat eu la Zaras şi la Hui. Urmaţi-mă! 

Am dat pinteni calului. Pe când am început să coborâm prin 
pădure, o altă undă seismică a venit dinspre vârfurile gemene 
ale muntelui Cronos. Calul meu s-a speriat cumplit. M-am 
luptat să-l ţin sub control şi, cu toate că oamenii care atârnau 
în scăriţele de piele au fost aruncaţi primejdios în toate părţile, 
au reuşit să se ţină până când calul s-a potolit din nou şi ne- 
am năpustit în vale. 

Ambasada mi-a părut complet pustie în vreme ce am galopat 
spre intrarea principală unde am sărit din şa. 

— Zaras şi Hui! Duceţi-vă la grajduri, în spate, şi vedeţi dacă 
mai sunt cai acolo. O să avem nevoie de mai multe animale 
care să ne ducă înapoi la Krimad după ce le găsim pe fete. 

Eram hotărât să nu mă las pradă disperării. Inana nu m-ar fi 
chemat aici dacă fetele n-ar fi fost încă în viaţă. 

Uşile ambasadei erau larg deschise. Am intrat în fugă în 
clădire, strigându-i pe supraviețuitori. Însă nu mi-a răspuns 
decât ecoul batjocoritor. Toate camerele erau pustii, dar cele 
mai multe fuseseră devalizate. Conţinutul lor era împrăştiat, 
într-un abandon sălbatic. Servitorii mei sau refugiații din oraş 
luaseră ce apucaseră în fuga lor. 

Nu eram sigur încotro să mă îndrept. Am simţit primul junghi 
de disperare în pântec. M-am întărit împotriva lui şi am strigat- 
o pe zeiţă să-mi vină în ajutor: 

— inana! Unde sunt ele? Nu mă părăsi acum. Condu-mă la 
ele, te implor! 

Mi-a răspuns imediat, vocea auzindu-i-se de la etajul clădirii. 

— Taita! Tu eşti, domnule? l-am auzit tropăitul paşilor pe 


scară. La început, am crezut că este o altă bandă de jefuitori 
în căutarea prăzii, a strigat ea. 

Cu pelerina pe umeri şi gluga pe cap, a coborât în goană 
ultimele trepte şi mi s-a aruncat în braţe. l-am cuprins faţa în 
palme şi am ridicat-o spre mine. Am privit-o fix în ochi vreme 
de o clipă, până mi-am regăsit vocea: 

— Loxias, am ţipat eu. Ce faci aici, copilă? Am crezut că eşti 
altcineva. 

— Lordul Toran m-a trimis să te aştept aici. Ştiam amândoi că 
vei veni. Trebuie să-ţi arăt calea spre Templul de Sus, din 
munţi, al zeului Cronos. 

Bolborosea cuvintele atât de incontrolabil, încât mi-a fost 
dificil să pricep ce spunea. Am strâns-o în braţe, ca s-o 
liniştesc. 

— Mai încet, micuţo! Nu înţeleg nimic din toate astea. Trage 
adânc aer în piept şi vorbeşte încet. 

— La porunca Supremului Minos, preoţii le-au dus pe Tehuti şi 
pe Bekatha la Templul de Sus. Acolo, ele vor fi sacrificate 
pentru a-l îmbuna pe zeul Cronos, ca să nu distrugă Imperiul 
Minoian prin foc şi pucioasă. A tras încă o dată aer adânc în 
piept şi s-a grăbit să continue: Deja au sacrificat patruzeci de 
soţii virgine ale Supremului Minos, dar Cronos le-a refuzat. 
Furia lui e de nepotolit. Cere sacrificiul suprem: prinţesele 
virgine ale Casei faraonului din Egipt. 

— Unde este Toran acum? 

— S-a dus la Templul de Sus pentru a încerca să-l împiedice 
pe Supremul Minos să comită această faptă cumplită sau 
măcar să întârzie sacrificiul până la sosirea ta. Spune că tu 
eşti singurul capabil să le salveze pe Tehuti şi pe Bekatha. 
Cumva, a ştiut că vei veni. l-a apărut în vise o doamnă cu 
glugă care l-a avertizat... 

— Cunoşti drumul către acest templu? Am întrerupt-o eu. 

— Da, a rostit ea. Nu e departe de-aici. Toran mi-a spus cum 
să găsesc intrarea secretă şi cum să găsesc calea prin labirint. 

Am apucat-o de braţ şi am fugit împreună cu ea prin 
camerele goale, către intrarea principală în ambasadă. Zaras 
şi Hui împreună cu toţi oamenii lor mă aşteptau acolo. Zaras a 
sărit din şa şi a alergat în întâmpinarea mea. 

— Ai găsit-o pe...? A început Zaras, dar apoi a recunoscut-o 
pe Loxias sub glugă. Unde sunt prinţesele? 


— Destul! l-am curmat eu întrebările. Îţi voi explica pe drum. 
Loxias ştie unde să le găsim. Ne va conduce acolo. 

Hui găsise şase cai în grajdurile ambasadei - suficienţi pentru 
ca fiecare om să aibă animalul său. Am urcat-o pe Loxias în 
spatele meu pe şa, iar ea şi-a petrecut braţele pe după 
mijlocul meu în vreme ce eu mi-am biciuit calul. 

Am călărit în grup compact. Loxias m-a îndrumat către 
drumul care ducea spre vest pe coama munţilor. După două 
leghe, am ajuns la o bifurcaţie. Drumul principal mergea 
înainte, dar cel mai îngust cotea către vârful muntelui Ida. 
Acest traseu era marcat de un cedru monstruos - crengile sale 
goale avântându-se către norii vulcanici tot mai mari. 

— Lordul Toran spune că acest copac are o mie de ani, mi s-a 
adresat Loxias peste umăr. Şi că este simbolul zeului Cronos. 

A arătat către un enorm craniu de taur sălbatic care fusese 
bătut în cuie pe trunchiul cedrului. Coarnele erau aproape de 
două ori mai mari decât ale taurului care îl ucisese pe Uaaga, 
sclavul. Timpul şi soarele le făcuseră de un alb orbitor. 

N-am mai pierdut nicio clipă contemplându-le, ci am 
îndreptat calul spre acel drumeag, după cum m-a îndrumat 
Loxias. Urca prin pădurea deasă şi era doar atât de lat cât să 
poată galopa doi cai unul lângă altul. S-a terminat brusc, în 
faţa unei stânci negre înalte. La baza sa se afla o poartă 
masivă din bronz. În centrul ei se afla o roată de blocare din 
acelaşi metal. 

Loxias a sărit din şa şi a căzut ca o pisică în picioare. A 
alergat spre uşă şi a început să învârtească roata spre stânga 
şi spre dreapta, numărând cu voce tare turele. 

În spatele ei, am descălecat şi am pus la arc una dintre 
coardele noi şi uscate. Apoi, am scos din tolbă două săgeți pe 
care mi le-am pus la cingătoare, ca să pot ajunge instantaneu 
la ele. Am scos o a treia săgeată, pe care am pus-o în arcul 
ţinut în mâna stângă. Apoi, cu dreapta, mi-am scos sabia din 
teacă. Zaras, Hui şi toţi oamenii lor mi-au urmat exemplul, 
pregătindu-şi armele şi apropiindu-se de mine şi de Loxias. 

Loxias a învârtit roata pentru ultima dată, iar mecanismul a 
scos un clic puternic deschizându-se. l-am făcut semn lui 
Zaras s-o ajute să tragă de roată. În acelaşi timp, am făcut un 
pas în lateral şi am întins la maximum coarda arcului, ţintind 
peste umărul lui Zaras. 


Uşa s-a deschis anevoie. În apropierea ei se aflau două femei- 
bărbaţi în uniformele verzi ale gărzilor de la haremul regal. 
Amândouă aveau săbiile pregătite. S-au repezit să-i lovească 
pe Zaras şi pe Loxias. 

Zaras era pregătit şi a ucis-o pe una dintre ele împlântându-şi 
sabia în pieptul ei băieţesc. Am omorât-o pe cealaltă cu o 
săgeată. De la o distanţă atât de scurtă, săgeata i-a străpuns 
pieptul şi i-a sfărâmat şira spinării, ieşindu-i printre omoplaţi. 
Ambele războinice s-au prăbuşit fără să scoată un sunet. Am 
păşit peste cadavrele lor. Umăr la umăr, eu şi Zaras am luat-o 
la goană prin tunel. Era slab luminat de torţe fumegânde 
fixate în suporturile lor de pe pereţi. 

— Toran spune să cotim mereu spre est, fiindcă altfel ne vom 
rătăci în labirint, mi-a strigat Loxias care se afla imediat în 
urma mea. 

Am făcut de trei ori stânga succesiv. Apoi, am auzit sunetul 
slab al unei incantaţii venind din tunelul aflat în faţă. Devenea 
tot mai puternic pe măsură ce ne apropiam în fugă de sursă. 
Am mai făcut o dată la stânga şi, brusc, am zărit lumina zilei 
licărind în faţa noastră. 

Le-am cerut lui Loxias şi celorlalţi oameni să rămână pe loc, 
iar eu am înaintat avându-i pe Zaras şi pe Hui lângă mine. 
Lumina a devenit mai strălucitoare, iar noi am cotit pentru 
ultima dată la stânga. 

Mai erau două războinice, care blocau tunelul din faţa 
noastră, dar amândouă aveau capetele întoarse. Toată atenţia 
le era concentrată asupra celor ce se petreceau în faţa lor şi 
habar n-aveau de prezenţa noastră. Ne-am furişat în spatele 
lor. Zaras şi Hui le-au acoperit gurile cu palmele, pentru a le 
împiedica să ţipe, iar apoi am văzut o licărire rapidă a săbiilor 
înainte ca ele să se prăbuşească pe duşumea. Am păşit peste 
cadavrele lor şi ne-am pomenit într-un balcon cioplit în stâncă. 

La peste douăzeci de coţi sub noi se deschidea o cavernă 
enormă, în care lumina zile intra printr-o deschizătură cu 
stâlpi tăiată în peretele din faţa noastră. De acolo se 
deschidea o altă largă panoramă a ruinelor Knossosului şi a 
marelui golf străjuit de vârfurile muntelui Cronos, care umplea 
orizontul. 

Chiar sub noi se afla o arenă semicirculară. Podeaua era 
acoperită cu nisip alb şi fin, pe care se afla un altar făcut din 


argint şi aur. Pe altar se afla statuia din aur a unui taur 
sălbatic având o coroană de flori şi înconjurat de vase în care 
tămâia ardea mocnit. 

Arena şi altarul erau înconjurate de rânduri de bănci din 
piatră. Cele două rânduri de jos erau pline cu nobili minoiani 
îmbrăcaţi în veşminte negre şi cu pălării înalte. Chipurile le 
erau pudrate cu cretă albă, iar ochii le erau subliniaţi cu kohl 
negru, conform modei tradiţionale. Cu toţii stăteau nemişcaţi, 
holbându-se cu atenţie la duşumeaua goală a arenei. Doar 
gurile li se mişcau în vreme ce psalmodiau un cântec funebru. 
Am fost surprins de cât de puţini erau. Fuseseră câteva mii în 
portul palatului, atunci când Tehuti şi Bekatha se măritaseră 
cu Minos. Azi, erau adunaţi aici mai puţin de cincizeci. Erupția 
şi valul mareic luase un bir cumplit de la floarea societăţii 
minoiane. 

In spatele acestor câţiva supraviețuitori se afla un alt rând de 
locuri, neocupate. În centrul său se afla un tron înalt de aur. Şi 
acesta era gol. 

Chiar sub tron se deschidea intrarea în acest templu 
subteran. Era o deschizătură cavernoasă, care încadra 
imaginea îndepărtată a muntelui Cronos aflat dincolo de apele 
învolburate ale golfului Knossos. Cei doi vulcani gemeni 
scuipau coloane de fum care urcau spre cer, aproape 
ascunzând soarele, care devenise acum o sferă de un galben 
mai. 

Balconul în care noi eram ghemuiţi se afla atât de sus 
deasupra arenei, încât ne aflam deasupra câmpului vizual al 
publicului din faţa noastră. In plus, eram parţial ascunşi în 
spatele draperiilor de culoare închisă care atârnau din tavanul 
peşterii până aproape de podeaua nisipoasă. Cu toate astea, i- 
am atenţionat în şoaptă pe Zaras şi pe Hui să se retragă în 
penumbră şi să-şi ascundă săbiile pentru a nu reflecta vreo 
rază de lumină, oricât de difuză era aceasta, trădând astfel 
prezenţa noastră în templu. 

Nici n-am terminat bine de vorbit, că două şiruri de preoţi 
îmbrăcaţi în robele lor roşii ca sângele de taur au apărut din 
cele două părţi ale amfiteatrului. Şi-au ocupat poziţiile în jurul 
tronului de aur, iar vocile lor s-au împletit cu ale nobililor, 
pentru a umple templul cu o lamentaţie de doliu. 

Apoi, brusc, jelania a încetat, iar tăcerea apăsătoarea a fost 


mai insuportabilă decât cântarea. Întreaga adunare a gemut 
când toţi, ca unul, au căzut în genunchi şi şi-au lipit frunţile de 
lespezile de marmură. 

Aşteptam apariţia Supremului Minos şi priveam cu toată 
atenţia tronul gol, aşteptându-mă la o altă stratagemă 
teatrală. Dar, cu toate astea, am fost complet luat prin 
surprindere. 

Într-o clipă, tronul era gol, iar în următoarea, monarhul cretan 
şedea pe el, având-o alături pe fragila şi scheletica lui mamă. 
Era  înveşmântată în straie de văduvă, negre şi 
dezgustătoare. El era strălucitor purtând toate însemnele 
regalității, falnic peste toţi supuşii săi, părând a umple peştera 
cu prezenţa sa. Armura lui şi hidoasa mască din metale 
preţioase în formă de cap de taur aruncau săgeți de lumină 
strălucitoare în umbre. 

Muzica marţială cântată de o orchestră ascunsă a umplut 
caverna cu sunete tumultuoase, iar congregația a strigat 
căzută într-un extaz idolatru. 

Supremul Minos şi-a ridicat pumnul drept înzăuat, iar tăcerea 
care a cuprins peştera a fost totală, aproape sufocantă în 
intensitatea ei. Chiar şi noi, cei trei aflaţi în balcon, am fost 
intimidaţi de ea. 

Minos a făcut un alt gest, şi adunarea a prins glas din nou. 
Dar era un sunet sălbatic, plin de o furie primitivă. Apoi, 
draperiile care atârnau din acoperişul peşterii au fost trase la 
o parte, dezvăluind două uşi cu gratii aflate în peretele 
stâncos, câte una de fiecare parte a amfiteatrului. Vocea 
congregaţiei a crescut într-o anticipare frenetică. Chiar şi 
preoţii în robe roşii s-au alăturat vacarmului, dar acum exista 
un element nou. Sunetul nu mai era a rugăciune şi venerare. A 
devenit un urlet de excitare lascivă, de dorinţă carnală, de 
extaz sadic. 

Prin deschizătura dintre draperii a intrat un grup de 
războinice în tunici verzi. Purtau coifuri înalte, decorate cu 
pene strălucitoare de flamingo. Scuturile, pe care le ţineau 
ridicate, erau făcute din piele de crocodil întărită şi erau 
suprapuse pentru a ascunde ceva aflat în centrul formaţiei lor. 
Au ajuns în mijlocul arenei şi s-au oprit. Apoi, la un semnal 
prestabilit, rândurile lor s-au desfăcut, dezvăluindu-le pe 
prinţesele mele. 


Tehuti şi Bekatha se ţineau de mână şi se uitau total uimite la 
mulţimea care ţipa deasupra lor. Pe cap, aveau coroniţe de 
trandafiri albi. 

Dar asta era tot ce purtau. Trupurile le erau complet goale. 
Păreau foarte tinere, delicate, aproape ca nişte fetiţe. 
Războinicele s-au răsucit la unison şi au părăsit arena, 
lăsându-le singure pe Tehuti şi pe Bekatha. 

Tunetul congregaţiei s-a abătut asupra fetelor mele dragi, iar 
ele s-au cutremurat dinaintea lui. Supremul Minos s-a ridicat în 
picioare, iar mugetul s-a transformat din nou în tăcere. Acesta 
s-a răsucit încet, astfel încât masca să fie îndreptată spre 
deschizătura din peretele din spate al peşterii, care încadra 
imaginea îndepărtată a muntelui Cronos, iar vocea i s-a ridicat 
în intensitate începând să-l invoce pe zeu. N-am putut desluşi 
nici măcar un singur cuvânt din răgetele şi urletele animalice 
care se reverberau din masca lui. 

Cu toate astea, sensul era inconfundabil, cu atât mai mult 
atunci când a scos din teaca bătută cu nestemate de la brâu o 
sabie masivă de bronz. Era pe-atât de lungă pe cât sunt eu de 
înalt. S-a întors către cele două copile dezbrăcate, care se 
aflau pe podeaua de sacrificiu, sub locul unde se afla el. 

Acum, am priceput pentru prima oară cuvintele pe care le 
rostea, cu toate că erau estompate de masca de pe cap şi 
alterate de ecourile răsfrânte de zidurile de piatră. 

— Preaiubite Cronos! Cronos, cel dintâi dintre toţi zeii! Eu 
sunt fiul tău, fructul coapselor tale, carne din carnea ta şi 
sânge din sângele tău. Vreme de o mie de ani te-am venerat. 
Vreme de o mie de ani te-am iubit şi m-am supus ţie. Stau din 
nou în faţa ta pentru a-mi reînnoi jurămintele. Îți aduc 
sacrificiul după care tânjeşte sufletul tău divin. Îţi aduc sânge 
de virgine regale să-l bei. lţi aduc carne de virgine regale s-o 
devorezi. Vino în întruparea ta pământeană şi înfruptă-te din 
festinul pe care ţi l-am pregătit! Ucide! Mănâncă! 

Şi-a ridicat sabia şi a îndreptat-o spre grilajul din faţa lui 
Tehuti şi a Bekathei. 

Porţile duble s-au deschis, dar dincolo de ele nu s-a zărit 
decât întuneric. Mi-am încordat privirea, dar, iniţial, n-am 
putut să văd nimic. Apoi, ceva s-a mişcat dincolo de porţi, 
ceva atât de enorm şi de ameninţător, încât îmi sfida 
imaginaţia. 


Bekatha a ţipat şi s-a lipit de sora ei mai mare, chipul 
albindu-i-se de groază. Tehuti a cuprins-o protectoare cu un 
braţ; Bekatha s-a încleştat de ea cu amândouă. Ambele fete s- 
au tras îndărăt din faţa porţilor. 

O tăcere densă şi palpabilă a căzut peste arenă şi peste 
întreaga lume de dincolo de ea. Tunetul huruitor al vulcanilor 
a contenit brusc. Pământul de sub noi a rămas nemişcat. Se 
părea că până şi marele zeu Cronos era fascinat de drama 
care se petrecea în propriul templu. 


Tăcerea a fost curmată de fornăieli de bovină furioasă şi de 
bufniturile uriaşelor copite pe nisip. Un taur sălbatic s-a 
năpustit pe porţi, intrând în arenă. S-a oprit brusc când 
mugetul la fel de brusc al adunării i-a ajuns la urechi, iar 
copitele din faţă au scurmat nisipul, ridicând un nor de praf. 

Deşi toţi ceilalţi tauri pe care i-am văzut vreodată erau 
dungaţi cu negru şi maro-închis, acesta era de un alb la fel de 
strălucitor ca spuma de pe creasta valului mareic care 
distrusese oraşul Knossos. Ochii lui erau strălucitori ca 
rubinele lustruite. Trupul a părut să i se umfle de furie, 
devenind chiar mai mare în timp ce îşi legăna masivul cap 
dintr-o parte în alta, în căutarea unei ţinte pe care să-şi 
descarce furia. 

Coarnele lui uriaşe erau albe ca fildeşul. Vârfurile erau de un 
negru strălucitor şi ascuţite ca nişte vârfuri de lance. 
Anvergura lor era de două ori mai mare decât a braţelor 
întinse ale unui om. 

Creatura şi-a aţintit privirea asupra celor două copile 
dezbrăcate, care stăteau în faţa sa, şi şi-a aplecat capul. 
Marea cocoaşă dintre umeri a părut şi ea să se umfle de furie, 
iar animalul a lovit cu copita podeaua. 

După culoare, dimensiune, ca şi după aura de răutate pe care 
o emana, am realizat deodată că aceasta nu era o creatură a 
pădurii şi munţilor, ci era ceva trimis din adâncurile de foc ale 
vulcanului pentru a accepta sacrificiul în numele demonicului 
său stăpân. 

A mărit la prada sa. Buza superioară i s-a arcuit, dezvăluind 
colții lungi - dinţii unui carnivor, nu ai unui erbivor. 

— Îţi aduc sânge de virgine regale să-l bei. Îţi aduc carne de 
virgine regale s-o devorezi, a îndemnat Supremul Minos 


creatura. Ucide! Mănâncă! 

M-am scuturat de oroarea care ameninţa să mă paralizeze. 

— Zaras! Hui! Mi-am ridicat vocea pentru a acoperi vacarmul 
asurzitor făcut de congregația minoiană. Trebuie să coborâm 
acolo pentru a le proteja. Folosiţi-vă de draperii, dar coborâţi! 

Cei doi s-au năpustit pe lângă mine aproape doborându-mă în 
graba lor. Unul după altul, au sărit peste balustrada balconului 
şi s-au apucat de draperii pentru a-şi amortiza căderea pe 
duşumeaua arenei. Dar am văzut că avea să fie prea târziu ca 
s-o salveze pe Tehuti. 

Strălucitorul taur alb îşi concentrase toată atenţia asupra lui 
Tehuti, iar acum se lansase în atac, direct spre ea. 

Bekatha a ţipat. A fost un sunet care, cu siguranţă, l-a 
enervat şi mai tare pe monstru. Zaras şi Hui abia atinseseră 
podeaua, dar mai aveau de străbătut jumătate de arenă până 
să poată interveni. 

Am pus o săgeată în arc şi am tras-o. A lovit umărul masiv al 
taurului exact acolo unde ţintisem, însă am văzut că se lovise 
de os şi fusese deviată. A zburat şi l-a lovit pe unul dintre 
nobilii minoiani din public. S-a prăbuşit şi nu l-am mai văzut. 
Taurul abia dacă a fost zgâriat de săgeata mea. N-am 
îndrăznit să trag din nou pentru că Bekatha se desprinsese de 
sora ei. Orbită de panică, a alergat direct în calea taurul lansat 
în atac. 

Animalul a virat spre ea şi şi-a aplecat capul monstruos. Şi-a 
repezit spre ea unul din lungile coarne strălucitoare, iar vârful 
acestuia i-a străpuns partea de sus a braţului. Am văzut osul 
frângându-se şi sângele izbucnind în vreme ce ea era 
aruncată sus peste spinarea taurului. A lovit pământul şi cred 
că nisipul moale i-a amortizat căderea. Taurul s-a întors în 
urmărirea ei. 

Tehuti a reacţionat mai rapid decât oricare dintre noi. A 
alergat în calea taurului, scoțând ţipete ascuţite şi fluturându- 
şi braţele pentru a-i distrage atenţia. 

A fugit pe sub nările fremătătoare din care aburul respirației 
lui fierbinţi şi împuţite era împroşcat în aerul umed al 
cavernei. Când a fost chiar lângă el, şi-a smuls coroniţa de 
trandafiri de pe cap şi a aruncat-o în faţa fiarei. 

Luat prin surprindere, marele taur s-a oprit puţin, oferindu-i 
lui Tehuti suficient spaţiu de manevră pentru a se răsuci şia o 


lua la goană spre locul unde îl văzuse pe Zaras coborând pe 
draperie. 

— Zaras! A strigat ea. 

Taurul a ezitat doar o fracțiune de secundă înainte de a se 
îndepărta de locul unde zăcea Bekatha şi a porni în urmărirea 
lui Tehuti. Era rapidă ca o gazelă, însă taurul era mai iute. 
Aproape că a ajuns deasupra ei când ea s-a mlădiat şi a 
schimbat direcţia, câştigând un avans de trei coţi înainte ca 
taurul să vină după ea. 

Am văzut că ea urma să treacă aproape chiar pe sub 
balconul în care mă aflam sprijinit de balustradă. Am scos 
sabia din teaca de la centură, am ridicat-o sus şi am aruncat-o 
în arenă. A căzut cu vârful în jos şi s-a înfipt în nisip, mânerul 
aflându-se chiar în faţa ei. 

— la sabia! Am ţipat eu la Tehuti. 

Încă o dată, a reacţionat cu viteza şi forţa unei atlete 
înnăscute. A cotit din alergare şi a smuls sabia din nisip, 
apucând-o cu mâna dreaptă. 

Taurul aproape că a ajuns-o din nou. Şi-a legănat capul, iar 
vârful cornului stând a şuierat prin aer, trecând pe lângă 
umărul ei. Tehuti s-a aplecat pentru a-l evita, iar apoi s-a 
eschivat din calea taurului, sugându-şi burta când acesta a 
trecut pe lângă ea. Apoi, în vreme ce animalul îşi înălța capul 
pentru a-şi recăpăta echilibrul, a apucat cu mâna liberă cornul 
cel mai apropiat, chiar sub vârf. 

Când taurul a ridicat-o pe corn, ea n-a opus rezistenţă, în 
schimb, a profitat de mişcare, sărind în aceeaşi direcţie. A 
făcut un salt înalt peste spinarea cocoşată a taurului, iar în 
cădere a îndreptat vârful sabiei către greabănul acestuia. 

Aici nu există niciun os care să devieze lovitura. Cu toată 
forţa şi greutatea, Tehuti a împlântat sabia până la plăsele 
printre oasele umărului, străpungând inima creaturii. A dat 
drumul mânerului şi a lăsat sabia în rană. 

Apoi, şi-a arcuit spinarea, a aterizat în picioare, în spatele 
taurului lovit, şi s-a îndepărtat făcând o piruetă cu ambele 
braţe ridicate sus deasupra capului. A rămas în aşteptare şi a 
privit cum monstruosul animal se opreşte brusc. Acesta şi-a 
desfăcut larg picioarele din faţă şi şi-a aplecat capul până 
când botul aproape că a atins nisipul. A deschis larg botul şi a 
scos un muget. Din gât i-a ţâşnit un torent de sânge 


strălucitor. 

Apoi s-a împleticit de-a-ndărătelea până când picioarele din 
spate au cedat, iar trupul i s-a prăbuşit pe podeaua arenei 
făcând un zgomot ca de cedru care cade doborât de topor. S-a 
rostogolit pe o parte. Picioarele din spate au tresărit 
spasmodic, iar apoi, în cele din urmă, a rămas nemişcat. 
Tăcerea din peşteră a persistat exact cât mi-a trebuit mie să- 
mi umplu plămânii cu aer. 

Apoi, marele zeu Cronos din vulcanul de dincolo de golf şi-a 
dezlănţuit toată furia. Fusese lipsit de ofranda sa. Creatura 
care era alter egoul lui fusese ucisă chiar în propriul templu. 

Mi-am luat ochii de la spectacolul din arena templului şi m- 
am uitat dincolo de golful Knossos, unde am văzut o privelişte 
minunată. 

În furia sa extremă, Cronos şi-a distrus fortăreaţa. Părea să 
se întâmple foarte încet. Întregul munte a explodat în sute de 
stânci masive, unele mari cât Creta însăşi, altele mult mai 
mari. Erau azvârlite de forţe catastrofale eliberate chiar din 
inima vulcanului aflat la mii de picioare sub suprafaţa mării. 
Piatra fusese încinsă în acest cuptor adânc până se topise şi 
ardea cu o strălucitoare lumină albă ce făcea soarele să 
pălească pe lângă ea şi care ilumina întreaga lume. Când 
piatra s-a prăbuşit în apă, marea a clocotit. 

Aburul apelor care fierbeau a explodat în fuioare formând 
nori rotitori şi albi, care s-au înălţat spre cer, acoperind totul. 
Astfel a dispărut marea şi pământul, şi cerul. A rămas doar 
zidul dens de aburi. 

Totul a părut să se petreacă în tăcere, în vreme ce lumea şi 
toate făpturile vii îşi ţineau respiraţia. 

Apoi a izbucnit zgomotul cataclismului. Avusese nevoie de 
acest răstimp pentru a traversa apele golfului. Sunetul s-a 
izbit de insula Creta ca un obiect solid, ceva aproape la fel de 
consistent ca însăşi piatra care se prăbuşea. 

Cu toate că eram parţial adăpostiţi de pereţii peşterii care ne 
înconjura, am fost trântiţi la pământ de ferocitatea şi de 
volumul sunetului. Am zăcut scâncind şi acoperindu-ne 
urechile asurzite. 

Sunetul şi mişcările telurice au desprins lespezi mari din 
tavanul cavernei. Pretutindeni în jurul meu oamenii ţipau şi 
suspinau zdrobiţi de pietrele care cădeau, iar duşumeaua 


sălta şi se smucea sub noi ca puntea unei corăbii prinse de un 
uragan. 

Am fost printre primii care şi-au venit în fire. Dar ochii încă 
îmi erau orbiţi de lumina muntelui arzând, iar urechile îmi erau 
înfundate de cumplitul sunet. M-am ridicat în genunchi şi m- 
am uitat prin cavernă. Nu eram singura persoană care se 
mişca. 

Zaras se târâse spre locul unde Tehuti zăcea lângă cadavrul 
taurului. O ţinea în braţe. Am văzut că şi ea era ameţită şi 
confuză. 

Hui era îngenuncheat asupra Bekathei. Părea să-i fie frică s-o 
atingă. Era un războinic care îi doborâse pe mulţi pe câmpul 
de luptă, dar era îngrozit de sângele femeii pe care o iubea. 
Ea se ţinea de braţul rănit şi se uita spre Hui ca un copil care 
aşteaptă alinare de la un părinte iubit. 

M-am uitat dincolo de ei şi l-am văzut pe Supremul Minos. 
Stătea la gura peşterii şi se uita la norii de aburii care 
ascundeau locul unde se înălţase cândva muntele Cronos. 

Minos ţinea în ambele mâini trupul fragil al mamei sale, 
ridicat mult deasupra capului. Am văzut că ţeasta acesteia era 
zdrobită şi că ochii îi ieşeau din orbite. 

Fusese lovită şi ucisă de stâncile care căzuseră din tavanul 
peşterii. 

— De ce ne-ai făcut asta? Sunt fiul tău, măreţe Cronos, a 
urlat Minos. Mama a fost iubita şi soţia ta. De ce n-ai acceptat 
sacrificiul pe care ţi l-am oferit şi n-ai cruţat-o? 

Ştiam că trebuia să-l ucid înainte de a dezlănţui şi mai mult 
rău asupra lumii. Ştiam că, de data asta, ne-ar distruge pe 
toţi: pe mine, pe prinţesele mele, pe prietenii şi pe tovarăşii 
mei. 

Am ridicat arcul şi am lansat o săgeată în lungul cavernei. L-a 
lovit pe Minos în centrul spatelui armurii de aur. l-a străpuns 
trupul, şi un jet de sânge negru a ţâşnit prin gaura făcută de 
săgeată în armură. Duhoarea care a umplut peştera era ca a 
cadavrelor care au zăcut zece zile la soare. 

Forţa săgeţii mele l-a aruncat pe Minos prin deschizătura din 
peretele peşterii. A căzut dincolo de câmpul meu vizual. 
Cadavrul mamei lui zăcea acolo unde îl scăpase, ca un maldăr 
de zdrenţe negre. 

Am sărit din balcon şi am coborât pe draperie în arenă. Apoi, 


în timp ce alergam către locul unde zăcea Bekatha, am 
desprins teaca sabiei de la cingătoare. Am îngenuncheat 
alături de ea şi i-am spus lui Hui: 

— Ţine-o bine. O s-o doară. 

Ea a scâncit când i-am pus la loc osul rupt, iar apoi, am folosit 
teaca sabiei ca atelă pentru a-l fixa. După aceea, am scos 
flaconul cu vin din săculeţul de la şold şi i l-am dat lui Hui. 

— Dă-i să bea cât îţi cere, i-am zis eu. Dar vezi că e vin 
grozav de Ciclade, mult prea bun pentru un sălbatic ca tine. 

Bekatha a zâmbit în ciuda durerii şi a şoptit: 

— Hui este bărbatul meu. De acum încolo, oriunde se duce el 
mă duc şi eu. Casa lui e casa mea. Şi vinul pe care îl bea îl 
împărţim amândoi. 

Am fost mândru de ea. 

M-am uitat prin templu şi am văzut că războinicele care 
păzeau haremul fugiseră. M-am gândit că toţi nobilii minoiani 
plecaseră cu ele, dar apoi l-am văzut pe Toran stând alături de 
Zaras şi de Tehuti şi cuprinzând-o cu un braţ pe Loxias. 

— Vei veni cu noi, bătrâne prieten? L-am întrebat eu, iar 
Toran s-a gândit o clipă înainte de a răspunde. 

— Imperiul Minoian a dispărut azi. N-o să se mai ridice 
niciodată. Acest lucru a fost profeţit cu cinci sute de ani în 
urmă. Expresia de pe chipul lui era sumbră, dar a continuat 
imediat: Mi-am pierdut patria. Dar Egiptul şi-a pierdut cel mai 
puternic aliat împotriva năpastei hicsose. A suspinat. Cu toate 
astea, eu şi Loxias vom merge cu tine la Teba şi vom face 
Egiptul noua noastră patrie. 

— Mi-e teamă să vă întreb pe voi, Zaras şi Tehuti, am rostit 
eu întorcându-mă spre ei. 

Nu m-a surprins că Tehuti a vorbit pentru amândoi. 

— Dragă Taita, vă iubesc şi pe tine, şi Egiptul, dar pe Zaras îl 
iubesc mai mult, a spus ea simplu. Dacă mă întorc cu tine la 
Teba, fratele meu va căuta să mă mărite cu vreun alt rege 
nebun din cine ştie ce ţară barbară. L-am servit pe faraon şi 
mi-am servit ţara cât am putut. Acum, vreau să fiu liberă să- 
mi trăiesc restul vieţii cu omul pe care-l iubesc. L-a luat pe 
Zaras de mână. O să mergem cu Hui şi cu Bekatha să ne 
găsim o casă pe pământurile de dincolo de Marea Ionică. 

— Aş vrea să pot merge cu voi, dar nu pot, i-am spus eu. 
Datoria mea este să-l slujesc pe faraonul din Teba. O să-i zic 


că tu şi Bekatha aţi murit, ca să nu trimită pe nimeni să vă 
caute. 

— Mulţumesc, dragă Taita, a rostit ea, apoi a ezitat înainte de 
a vorbi din nou. Poate că, într-o zi, dacă zeii sunt buni, tu ne 
vei căuta. 

— Poate! Am fost eu de acord. 

— O să-i dau numele tău primului fiu, a promis ea, iar eu m- 
am răsucit pentru a-mi ascunde lacrimile care mi-au umplut 
ochii. 

După aceea, am urcat printre rândurile de bănci din piatră, 
care acum erau goale. Am ajuns la gura peşterii prin care 
căzuse trupul lui Minos răpus de săgeata mea. 

Am stat pe buza prăpastiei şi am privit în jos spre locul unde 
zăcea cu membrele răsfirate într-o baltă de sânge care se 
coagula pe stâncile de sub el. Săgeata mea îi ieşea din 
pieptarul de argint. Masca încă îi acoperea capul. Nu vedeam 
nimic prin găurile negre care păreau că se holbează la mine. 

— Ce ai fost tu? Am întrebat cu voce tare, dar vorbind încet. 
Ai fost un om sau un monstru, un diavol sau un zeu mic? Apoi 
am clătinat din cap. Mă rog să nu aflu niciodată răspunsul la 
această întrebare. 

Trupul lui Pasiphae, mama lui Minos, zăcea la picioarele 
mele. L-am ridicat şi l-am aruncat în prăpastie. 

Când m-am uitat din nou în jos, am văzut că zăceau 
împreună, cu mâinile şi picioarele obscen împletite, mai 
degrabă ca nişte iubiţi decât ca mamă şi fiu. 

M-am îndepărtat şi am coborât în arena unde fetele mele mă 
aşteptau. Am ieşit cu toţii din templu şi am străbătut labirintul 
pentru a ajunge la locul unde caii ne aşteptau în pădure. Am 
încălecat şi am pornit pentru ultima dată împreună, ca o 
familie. Am urcat pe versantul muntelui Ida şi ne-am oprit pe 
coamă ca să ne uităm îndărăt la golful Knossos. 

Muntele Cronos dispăruse, sorbit din nou în adâncimile 
abisale ale mării. Doar apele învolburate ale mării care fierbea 
îi marcau mormântul. 

Apoi m-am uitat în faţă, spre locul unde se aflase cândva 
portul Krimad şi am văzut că toate cele şase corăbii ale flotilei 
mele  supravieţuiseră valului mareic şi erau ancorate în 
siguranţă. Ne aşteptau. 

Toţi cei din jurul meu strigau de bucurie şi de entuziasm, 


grăbindu-şi caii să coboare pe poteca din pădure. Călăreau 
câte doi, lordul Toran cu Loxias, Hui adăpostind-o pe Bekatha 
la pieptul lui, pentru a-i feri braţul rănit, Zaras cu Tehuti în 
urma lui îndemnându-i să meargă mai repede. 

Am rămas în urmă şi i-am lăsat să se îndepărteze. 

— Fie ca drumurile lor separate să înceapă aici şi să se 
sfârşească pentru ei toţi pe Dealurile Fericirii! Am şoptit eu, 
dar bucuria pentru ei îmi era umbrită de melancolia faţă de 
mine, sărmanul Taita rămas singur. 

Apoi am auzit o voce care e posibil să fi fost doar foşnetul 
vântului printre frunzele copacilor. 

— Tu n-o să fii niciodată singur, Taita, pentru că o inimă 
nobilă este magnetul natural care atrage spre sine iubirea 
celorlalţi. 

Am privit uimit în jur şi am avut impresia că o văd coborând 
spre mine prin pădure, cu pelerina ei şi cu gluga pe cap. Dar 
lumina pălea şi se poate să mă fi înşelat. 


